(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΓ΄

Πέμπτη, 25 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Α. Πάτση και Μ. Κεφάλα, σελ.
3. Αναφορά στη διεθνή ημέρα για την εξάλειψη της βίας κατά των γυναικών και στην εθνική αντίσταση του λαού μας κατά της βίας των δυνάμεων κατοχής, σελ.
4. Επί διαδικαστικού θέματος, σελ.
5. Ειδική Ημερήσια Διάταξη: Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Νεοκλή Κρητικού και του Προέδρου της Κ.Ο. «ΕΛΛΗΝΙΚΗ ΛΥΣΗ ? ΚΥΡΙΑΚΟΣ ΒΕΛΟΠΟΥΛΟΣ», Κυριάκου Βελόπουλου, σελ.
6. Ονομαστική ψηφοφορία επί των αιτήσεων άρσης ασυλίας (τρεις υποθέσεις) , σελ.
7. Επιστολικές ψήφοι επί της ονομαστικής ψηφοφορίας, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επίκαιρων ερωτήσεων της Παρασκευής 26 Νοεμβρίου 2021, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.
ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της αναφοράς στη διεθνή ημέρα για την εξάλειψη της βίας κατά των γυναικών και στην εθνική αντίσταση του λαού μας κατά της βίας των δυνάμεων κατοχής
 ΑΘΑΝΑΣΙΟΥ Χ. , σελ.
 ΑΠΑΤΖΙΔΗ Μ. , σελ.
 ΑΣΗΜΑΚΟΠΟΥΛΟΥ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΚΑΝΕΛΛΗ Γ. , σελ.
 ΚΑΡΑΜΑΝΛΗ Ά. , σελ.
 ΜΠΑΡΚΑΣ Κ. , σελ.
 ΠΑΠΑΔΗΜΗΤΡΙΟΥ Χ. , σελ.
 ΣΥΡΕΓΓΕΛΑ Μ. , σελ.
 ΤΟΛΚΑΣ Ά. , σελ.

Β. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΑΝΤΩΝΙΑΔΗΣ Ι. , σελ.
 ΚΑΤΡΙΝΗΣ Μ. , σελ.
 ΚΕΔΙΚΟΓΛΟΥ Σ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΑΡΚΑΣ Κ. , σελ.
 ΜΠΟΥΡΑΣ Α. , σελ.

Γ. Επί της Ειδικής Ημερήσιας Διάταξης:
 ΑΚΤΥΠΗΣ Δ. , σελ.
 ΚΡΗΤΙΚΟΣ Ν. , σελ.
 ΧΗΤΑΣ Κ. , σελ.

Δ. Επί του σχεδίου νόμου του Υπουργείου Αγροτικής Ανάπτυξης και Τροφίμων:
 ΑΛΕΞΟΠΟΥΛΟΥ Χ. , σελ.
 ΑΝΔΡΙΑΝΟΣ Ι. , σελ.
 ΑΝΤΩΝΙΑΔΗΣ Ι. , σελ.
 ΑΠΟΣΤΟΛΟΥ Ε. , σελ.
 ΑΡΑΜΠΑΤΖΗ Φ. , σελ.
 ΒΑΣΙΛΕΙΑΔΗΣ Β. , σελ.
 ΒΕΣΥΡΟΠΟΥΛΟΣ Α. , σελ.
 ΒΙΛΙΑΡΔΟΣ Β. , σελ.
 ΓΚΑΡΑ Α. , σελ.
 ΓΚΟΚΑΣ Χ. , σελ.
 ΓΡΗΓΟΡΙΑΔΗΣ Κ. , σελ.
 ΔΗΜΟΣΧΑΚΗΣ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΠΠΑΤΟΣ Π. , σελ.
 ΚΑΡΑΣΜΑΝΗΣ Γ. , σελ.
 ΚΑΤΡΙΝΗΣ Μ. , σελ.
 ΚΕΔΙΚΟΓΛΟΥ Σ. , σελ.
 ΚΕΦΑΛΑ Μ. , σελ.
 ΚΟΛΛΙΑΣ Κ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΚΩΤΣΟΣ Γ. , σελ.
 ΛΑΖΑΡΙΔΗΣ Μ. , σελ.
 ΛΑΜΠΡΟΥΛΗΣ Γ. , σελ.
 ΛΙΒΑΝΟΣ Σ. , σελ.
 ΛΙΟΥΤΑΣ Α. , σελ.
 ΛΟΓΙΑΔΗΣ Γ. , σελ.
 ΜΑΛΑΜΑ Κ. , σελ.
 ΜΑΡΑΒΕΓΙΑΣ Κ. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΑΡΚΑΣ Κ. , σελ.
 ΜΠΟΥΡΑΣ Α. , σελ.
 ΝΟΤΟΠΟΥΛΟΥ Α. , σελ.
 ΞΕΝΟΓΙΑΝΝΑΚΟΠΟΥΛΟΥ Μ. , σελ.
 ΠΑΝΑΣ Α. , σελ.
 ΠΑΠΑΔΗΜΗΤΡΙΟΥ Χ. , σελ.
 ΠΑΠΑΗΛΙΟΥ Γ. , σελ.
 ΣΑΝΤΟΡΙΝΙΟΣ Ν. , σελ.
 ΣΚΟΝΔΡΑ Α. , σελ.
 ΣΤΑΜΕΝΙΤΗΣ Δ. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΤΕΛΙΓΙΟΡΙΔΟΥ Ο. , σελ.
 ΤΖΑΚΡΗ Θ. , σελ.
 ΤΖΗΚΑΛΑΓΙΑΣ Ζ. , σελ.
 ΦΑΜΕΛΛΟΣ Σ. , σελ.
 ΧΑΡΑΚΟΠΟΥΛΟΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΓ΄

Πέμπτη 25 Νοεμβρίου 2021

Αθήνα, σήμερα στις 25 Νοεμβρίου 2021, ημέρα Πέμπτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Στο σημείο αυτό θα γίνει η αναφορά στη Διεθνή Ημέρα για την Εξάλειψη της Βίας κατά των Γυναικών και στην Εθνική Αντίσταση του Λαού μας κατά της Βίας των Δυνάμεων Κατοχής.

Η βία με οποιαδήποτε μορφή και αν εμφανίζεται, από όπου κι αν προέρχεται, είτε ατομικά είτε συλλογικά οργανωμένη και όπου απευθύνεται, είτε σε άτομα ανεξαρτήτως ταυτότητας φύλου, χρώματος, θρησκείας εθνικής ή εθνοτικής καταγωγής, σεξουαλικού προσανατολισμού, είτε κατά λαών για λόγους ιμπεριαλιστικούς, οικονομικούς, πολιτικούς, η ανθρωπότητα οφείλει απερίφραστα και χωρίς εισαγωγικά «ναι μεν αλλά» να την καταδικάζει.

Έτσι σήμερα πριν από την ημερήσια διάταξη της Ολομέλειας μας θα ήθελα να αφιερώσουμε λίγο χρόνο αφ’ ενός μεν στην Παγκόσμια Ημέρα για την Εξάλειψη της Βίας κατά των Γυναικών και αφ’ ετέρου στην Εθνική Αντίσταση του Λαού μας κατά της Βίας των Δυνάμεων Κατοχής, μια αντίσταση που εορτάζουμε σήμερα με αφορμή την επέτειο της ανατίναξης της γέφυρας του Γοργοποτάμου.

Κυρίες και κύριοι συνάδελφοι, η 25η Νοεμβρίου, ημέρα καθιερωμένη από τον ΟΗΕ ως μέρα αντίστασης των γυναικών σε οποιαδήποτε μορφή βίας, είτε λεκτική είτε σεξουαλική είτε σωματική, ορίστηκε προς τιμήν της δολοφονίας των τριών αδελφών Μιραμπάλ στη Δομινικανή Δημοκρατία στις 25 Νοεμβρίου του 1960. Αυτές τάχθηκαν κατά του καθεστώτος του δικτάτορα Τρουχίγιο και σχημάτισαν το κίνημα της 14ης Ιουνίου που στόχο είχε την ανατροπή του καθεστώτος, ενώ ετοίμαζαν φυλλάδια και αυτοσχέδια όπλα. Στην ομάδα συμμετείχαν οι τρεις αδελφές που ήταν γνωστό στην αντίσταση με το ψευδώνυμο «οι πεταλούδες» μαζί με τους συζύγους τους.

Η μέρα της δολοφονίας τους, η 25η Νοεμβρίου, καθιερώθηκε ήδη από το 1981 από γυναικείες οργανώσεις ως Ημέρα κατά της Βίας κατά των Γυναικών, ενώ από το 1999 έχει επισημοποιηθεί από τον ΟΗΕ ως Παγκόσμια Ημέρα για Εξάλειψη της Βίας κατά των Γυναικών. Έτσι όλοι συμφωνούμε ότι η βία οποιασδήποτε μορφής από όπου κι αν προέρχεται είναι καταδικαστέα. Ιδιαίτερα το γυναικείο φύλο εξαιτίας των πολλών στερεοτύπων και κατεστημένων που είναι ριζωμένες στους κοινωνικούς ιστούς παραμένει δυστυχώς το πιο ευάλωτο, και θα ήθελα όχι μόνο να εκφράσουμε τη συμπαράστασή μας σε όσες υπέστησαν κάποια μορφή βίας αλλά και να τις ενθαρρύνουμε στο να μιλήσουν για ό,τι πέρασαν ανεξάρτητα από τη μορφή όπου αυτή εκδηλώθηκε.

Οι καταγγελίες για άσκηση έμφυλης βίας έχουν αυξηθεί σημαντικά και αποτελούν μια κρυφή πανδημία, ενώ ήδη οι αριθμοί είναι συγκλονιστικοί. Κάθε μέρα σε όλον τον κόσμο δολοφονούνται, όπως πληροφορούμαστε, κατά μέσο όρο εκατόν τριάντα επτά γυναίκες από κάποιο μέλος της οικογένειάς τους, ενώ στην Ελλάδα μεταξύ των ετών 2010 - 2019 εκατόν έξι γυναίκες δολοφονήθηκαν στο πλαίσιο της αντιοικογενειακής βίας. Τον τελευταίο χρόνο στη χώρα μας την εποχή του COVID-19 λόγω του υποχρεωτικού εγκλεισμού έχουν αυξηθεί κατακόρυφα τα περιστατικά βίας κατά των γυναικών από τους συντρόφους τους.

Επίσης οι τελευταίες αποκαλύψεις για τα φαινόμενα της σεξουαλικής παρενόχλησης ή και βίας είχαν ως συνέπεια την ηχηρή παρέμβαση του εισαγγελέα του Αρείου Πάγου όπου για πρώτη φορά άνοιξε το ζήτημα της γυναικοκτονίας ως ξεχωριστού αδικήματος στον Ποινικό Κώδικα. Καθοριστικό ρόλο καλείται να διαδραματίσει και η πολιτεία όσον αφορά τόσο στην πρόληψη όσο και στην προστασία. Η προστασία για την αντιμετώπιση των περιστατικών επιτυγχάνεται με τη συνεργασία όλων των αρμόδιων φορέων, δικαιοσύνης, Ελληνικής Αστυνομίας, Υπουργείου Υγείας, Γενικής Γραμματείας, Δημογραφικής και Οικογενειακής Πολιτικής και Ισότητας των Φύλων και άλλων, με τη λειτουργία δομών προστασίας και φιλοξενίας στα θύματα έμφυλης βίας και τα παιδιά τους, με τη λειτουργία εθνικής τηλεφωνικής γραμμής καταγγελίας περιστατικών, αλλά και με νόμους όπου αποτρέπουν την όποια κακοποίηση του γυναικείου φύλου.

Έτσι με νόμους που η Βουλή μας έχει ψηφίσει, η σεξουαλική παρενόχληση στους χώρους εργασίας θεσμοθετείται ως ποινικό και πειθαρχικό αδίκημα και καταργεί κάθε διάκριση μεταξύ ανδρών και γυναικών στον ιδιωτικό και δημόσιο τομέα όσον αφορά την πρόσβαση στην απασχόληση. Προστατεύονται τα θύματα εμπορίας ανθρώπων, τιμωρείται η ενδοοικογενειακή βία, προστατεύεται η μητρότητα, καθιερώνεται η ίση μεταχείριση ανδρών και γυναικών κατά την άσκηση αυτοτελούς επαγγελματικής δραστηριότητας, θεσμοθετείται η πρόληψη και καταπολέμηση της εμπορίας ανθρώπων και προστασία των θυμάτων αυτής, διασφαλίζεται η ισότητα των δύο φύλων και προωθείται η διεθνής συνεργασία σχετικά με τη δράση κατά της εμπορίας ανθρώπων, προστατεύεται η ταυτότητα του φύλου από πράξεις βίας ή μίσους.

Επιπλέον έχουν πραγματοποιηθεί δράσεις πέραν του νομικού πλαισίου προστασίας των γυναικών. Επεκτάθηκε το δίκτυο των συμβουλευτικών κέντρων ιδρύοντας συμβουλευτικά κέντρα για τη βία κατά των γυναικών στις έδρες εντός των διοικητικών περιφερειών με αποτέλεσμα σήμερα να λειτουργούν δεκατέσσερα συμβουλευτικά κέντρα του ΚΕΘΙ είκοσι επτά συμβουλευτικά κέντρα των δήμων, ένα συμβουλευτικό κέντρο της Γενικής Γραμματείας Δημογραφικής και Οικογενειακής Πολιτικής και Ισότητας και δεκαοκτώ ξενώνες φιλοξενίας θυμάτων βίας με τα παιδιά τους τα οποία παρέχουν δωρεάν υπηρεσίες πληροφόρησης και συμβουλευτικής σε όλες τις γυναίκες όπου θα προστρέξουν για ενημέρωση ή προστασία.

Επιπροσθέτως έχουν ληφθεί μέτρα αντιμετώπισης της βίας για θύματα που προέρχονται από ευπαθείς κοινωνικές ομάδες, όπως γυναίκες πρόσφυγες και μετανάστριες, για το πώς θα καταγγείλουν με ασφάλεια περιστατικά βίας.

Δόθηκε η δυνατότητα για δωρεάν ιατρικές πράξεις σε συνεργασία με το «Χαμόγελο του Παιδιού» και την Ελληνική Ιατροδικαστική Εταιρεία. Πραγματοποιήθηκαν μεγάλες καμπάνιες ευαισθητοποίησης στα μέσα μαζικής ενημέρωσης και κοινωνικής δικτύωσης. Συγκροτήθηκαν διακόσιες πενήντα εννέα δημοτικές επιτροπές ισότητας και εθνικό συμβούλιο ισότητας των φύλων. Υλοποιούνται, επίσης, για πρώτη φορά δράσεις για την αντιμετώπιση της ανεργίας των γυναικών θυμάτων βίας σε συνεργασία με τον ΟΑΕΔ. Σχεδιάζεται, επίσης, και θα εφαρμοστεί πολιτικά μέσω του προγράμματος «SHARE», το σύστημα ισότητας στις επιχειρήσεις. Υπάρχει εξάλλου και η γραμμή SOS 15900 που αφορά τη βία κατά των γυναικών και στην οποία μπορούν να απευθυνθούν οι αποδέκτες της βίας, όπως επίσης και όποιος θα ήθελε να αναφέρει κάποιο περιστατικό.

Η βία κατά των γυναικών δεν πρέπει να μείνει στη σκιά και αφορά τους πάντες. Δεν κάνει διακρίσεις με βάση τη θρησκεία, τη μόρφωση, την κοινωνική θέση, την καταγωγή. Tα ποσοστά εκδηλώσεις βίας ολοένα -όπως ανέφερα- αυξάνονται ακόμη και σε χώρες με υψηλό βιοτικό επίπεδο, όπως αυτές της Βόρειας Ευρώπης. Οφείλω, τέλος, να επισημάνω ξανά αυτό που ανέφερα και προηγουμένως, αυτό που λένε όλοι οι οργανισμοί στήριξης και ισότητας των δύο φύλων, αυτό που δεν πρέπει να ξεχνάμε: «Μιλήστε τώρα κι όπου μπορείτε, μιλήστε γιατί καμμία γυναίκα δεν είναι μόνη». Η κοινωνία, πλέον, είναι δίπλα σε κάθε κακοποιημένη γυναίκα, σε κάθε φοβισμένη γυναίκα που έχει αποδεχθεί τη μοίρα που επέλεξαν άλλοι για εκείνη.

Κλείνοντας, θα αναφερθώ -όπως προανέφερα- και στην ημέρα της Εθνικής μας Αντίστασης, η οποία εορτάζεται, επίσης, σήμερα και καθιερώθηκε με αφορμή την ανατίναξη της γέφυρας του Γοργοποτάμου στις 25 Νοεμβρίου του 1942. Η ανατίναξη αυτή αποτέλεσε κορυφαία πράξη της Εθνικής Αντίστασης και μια από τις εντυπωσιακότερες ενέργειες δολιοφθορών στην κατεχόμενη Ευρώπη, διότι οδήγησε στη διακοπή της μοναδικής σιδηροδρομικής σύνδεσης βορρά-νότου στην Ελλάδα για έξι εβδομάδες, προκαλώντας τεράστιο πρόβλημα στις κατοχικές δυνάμεις, ενώ μείωσε σημαντικά τη διακίνηση πολεμοφοδίων και πρώτων υλών προς και από την Ελλάδα. Η αξία της υπήρξε μεγάλη στον αγώνα του ελληνικού λαού κατά της τριπλής κατοχής, δηλαδή γερμανικής, ιταλικής, βουλγαρικής, διότι αναπτέρωσε το ηθικό των απλών ανθρώπων, εξύψωσε το γόητρο των αντιστασιακών οργανώσεων, συνέβαλε στην μαζικοποίησή τους και έδωσε ώθηση στην εθνικοαπελευθερωτική πάλη του ελληνικού λαού.

Αυτή ακριβώς η αντίληψη πρέπει και σήμερα να μας διέπει όλους. Η ενότητα, η συστράτευση, η αλληλεγγύη, η ομόνοια, στοιχεία που συνθέτουν το μεγαλείο της ελληνικής ψυχής και οφείλουμε όλοι μας ως λαός να τα αναδεικνύουμε, να τα υπηρετούμε και να αισθανόμαστε υπερήφανοι για το υλικό από το οποίο είμαστε ως λαός φτιαγμένοι.

Σας ευχαριστώ.

Τον λόγο τώρα θα πάρει η εκπρόσωπος της Κυβέρνησης η κ. Συρεγγέλα Μαρία, Υφυπουργός Εργασίας και Κοινωνικών Υπηρεσιών και στη συνέχεια οι εκπρόσωποι των κομμάτων.

Ορίστε, κυρία Υφυπουργέ, έχετε τον λόγο.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Αξιότιμε κύριε Πρόεδρε, κυρίες και κύριοι Βουλευτές, η Παγκόσμια Ημέρα για την Εξάλειψη της Βίας κατά των Γυναικών, όπως και κάθε χρόνο, είναι διεθνώς μια ημέρα εξαιρετικά φορτισμένη. Κι αυτό γιατί μας δίνει την ευκαιρία για έναν συνολικό απολογισμό που, δυστυχώς, πάντα καταμετρούμε θύματα. Γι’ αυτό σήμερα αν κάτι πρέπει να πούμε, να ακούσουμε, να αναπαράγουμε και να σκεφτούμε είναι το εξής: Μία μόνο μέρα δεν αρκεί.

Είμαι σίγουρη πως όλες και όλοι συμφωνούμε ότι για καμμία γυναίκα - θύμα βίας μία μέρα δεν αρκεί. Θα πω ωστόσο ότι κάθε μορφή παρενόχλησης ή βίας δεν αφορά μόνο τα άτομα που την υφίστανται. Αφορά το οικογενειακό και το επαγγελματικό περιβάλλον των θυμάτων, προσβάλλει την προσωπικότητα, την αξιοπρέπεια, την τιμή και την υπόληψη των πολιτών, βάζει τροχοπέδη στην κοινωνική ευημερία και στην ανάπτυξη.

Θα πω ότι η βία κατά των γυναικών είναι ντροπή και φυσικά η βία και η παρενόχληση σε κάθε μορφή τους αφορά και την πολιτεία, το κράτος, που από το Σύνταγμα έχει την υποχρέωση της προστασίας των θεμελιωδών δικαιωμάτων μας. Γι’ αυτό οφείλουμε κάθε μέρα όλες και όλοι μαζί να αγωνιζόμαστε για την εξάλειψη της έμφυλης βίας και την ανατροπή των στερεοτύπων.

Στο πλαίσιο αυτό, στο νέο εθνικό σχέδιο δράσης για την ισότητα των φύλων προκρίνεται, μεταξύ άλλων, ως άξονας βασικής προτεραιότητας η πρόληψη και καταπολέμηση της έμφυλης και ενδοοικογενειακής βίας και περιλαμβάνονται συγκεκριμένοι στόχοι και δράσεις, για πρώτη φορά από όλα τα Υπουργεία, με στόχο την καταπολέμηση των ανισοτήτων των φύλων και του φαινομένου της βίας τόσο στο δημόσιο όσο και στον ιδιωτικό χώρο, ενώ παράλληλα προωθείται η ένταξη της διάστασης του φύλου σε όλες τις δημόσιες πολιτικές.

Επιτρέψτε μου να μην κάνω εκτενή αναφορά στις δράσεις και στα έργα που υλοποιούμε, άλλωστε επανειλημμένα έχουμε παρουσιάσει, στις επιτροπές αλλά και ενώπιον σας, το ολοκληρωμένο σχέδιο που η Κυβέρνηση υλοποιεί, το οποίο ξεκινάει από τη λειτουργία του δικτύου των δομών μας και φτάνει μέχρι και τη διεύρυνση των ποινών των δραστών.

Θα παρουσιάσουμε, επίσης, σήμερα τη δεύτερη ετήσια έκθεση για τη βία κατά των γυναικών, που αποτελεί απόδειξη της συνεπούς και συστηματικής προσπάθειας που πραγματοποιείται από το Υπουργείο Εργασίας και Κοινωνικών Υποθέσεων για την ανάδειξη του ζητήματος της έμφυλης και ενδοοικογενειακής βίας στην Ελλάδα, των τραγικών συνεπειών της στα θύματα, στους οικείους τους αλλά και στο κοινωνικό σύνολο, αλλά και για την ανάδειξη των σημαντικών θεσμικών πρωτοβουλιών που λαμβάνονται για την αντιμετώπιση της παρενόχλησης και βίας στην προσωπική και δημόσια ζωή κάθε γυναίκας, κάθε κοριτσιού, κάθε παιδιού.

Προστατεύουμε και υποστηρίζουμε όλες τις γυναίκες - θύματα βίας να επανακτήσουν τον έλεγχο της ζωής τους με το δίκτυο δομών μας, τα σαράντα τρία συμβουλευτικά κέντρα, τους δεκαεννέα ξενώνες φιλοξενίας, την εικοσιτετράωρη γραμμή 15900. Τα στελέχη του δικτύου παρέχουν απρόσκοπτα στις γυναίκες - θύματα ολοκληρωμένες φροντίδες ψυχολογικής, κοινωνικής στήριξης, νομικής και εργασιακής στήριξης σε συνεργασία με τον ΟΑΕΔ. Η παράταση της χρηματοδότησης του δικτύου, έξι μήνες πριν τη λήξη της προηγούμενης, ήταν μείζονος σημασίας για τη συνέχιση ποιοτικών παροχών σε γυναίκες, ιδίως σε περιόδους που επιβάλλουν την προστασία της υγείας και την ασφάλεια όλων μας.

Άφησα για το τέλος τη νέα καμπάνια του Υπουργείου μας, τις «λέξεις - μαχαίρια» που έχει γνωρίσει καθολική αποδοχή και έχει ευαισθητοποιήσει χιλιάδες, κυρίως νέους, ανθρώπους και αυτό είναι το μεγάλο κέρδος. Η καμπάνια απευθύνεται στις γυναίκες - θύματα βίας, αλλά και στο ευρύτερο συγγενικό τους περιβάλλον, τονίζοντας πως από ένα σημείο και έπειτα οι λέξεις των θυτών γίνονται μαχαιριές για τα θύματα. Ακούμε τις πράξεις και όχι τα λόγια.

Αυτό πρέπει να υποδεικνύουμε σε κάθε γυναίκα που βρίσκεται σε αμφιβολία, αν αυτό που βιώνει είναι ο προθάλαμος της εισόδου σε κακοποιητικό περιβάλλον, σε κάθε γυναίκα που αμφιβάλλει ή που πιστεύει ότι μια βίαιη συμπεριφορά είναι τυχαία, είναι αποσπασματική και δεν μπορεί να επαναληφθεί. Αυτό πρέπει να λέμε στον εαυτό μας καθένας και καθεμία από εμάς όταν διαπιστώνουμε ή υποψιαζόμαστε ότι δίπλα μας, στο σπίτι, στο γραφείο, στη γειτονιά, κάποια γυναίκα ή κάποιο κορίτσι προσπαθεί να επιβιώσει μέσα στον φόβο, μέσα στην αγωνία, μέσα στις απειλές. Δεν μπορούμε πια να υποκρινόμαστε, να αδιαφορούμε ή να ανεχόμαστε καμμιά μορφή βίας. Δεν μπορούμε να σιωπούμε και να στρέφουμε το πρόσωπο αλλού. Το οφείλουμε σε κάθε γυναίκα και κορίτσι που πόνεσε, κακοποιήθηκε ή δολοφονήθηκε. Το οφείλουμε στις μανάδες μας, στις αδελφές μας, στις κόρες, στις ανιψιές μας, στις φίλες μας. Κυρίως, όμως, το οφείλουμε στο μέλλον και στην ίδια τη ζωή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς σας ευχαριστούμε, κυρία Υπουργέ.

Τον λόγο τώρα έχει η κ. Άννα Καραμανλή, Βουλευτής του Β3΄ Νότιου Τομέα Αθηνών.

**ΑΝΝΑ ΚΑΡΑΜΑΝΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τριάντα χρόνια από την καθιέρωση της 25ης Νοεμβρίου από τον ΟΗΕ ως Διεθνής Ημέρα για την Εξάλειψη της Βίας κατά των Γυναικών και δέκα χρόνια από την υπογραφή της Σύμβασης της Κωνσταντινούπολης, το ζήτημα της έμφυλης βίας έχει ξεπεράσει τα όρια του κοινωνικού προβλήματος και έχει χαρακτηριστεί από τον Γενικό Γραμματέα του ΟΗΕ ως παγκόσμια πανδημία, ηθική προσβολή για όλες και όλους και σημάδι ντροπής για τις κοινωνίες.

Η βία κατά των γυναικών περιλαμβάνει κάθε πράξη βίας βασισμένη στο φύλο η οποία προκαλεί ή ενδέχεται να προκαλέσει σωματική, σεξουαλική ή ψυχολογική βλάβη ή πόνο στις γυναίκες και τα κορίτσια, συμπεριλαμβανομένων απειλών, εξαναγκασμού ή αυθαίρετης στέρησης της ελευθερίας είτε στη δημόσια είτε στην ιδιωτική ζωή. Περιλαμβάνει τη βία μέσα στην οικογένεια και μέσα στην κοινωνία, στο σπίτι, στον δρόμο, στη δουλειά, στους χώρους άθλησης και ψυχαγωγίας, στο διαδίκτυο.

Σύμφωνα με τον ΟΗΕ, περίπου μία στις τρεις γυναίκες παγκοσμίως έχει υποστεί σωματική ή και σεξουαλική κακοποίηση. Το 80% των θυμάτων εμπορίας ανθρώπων στην Ευρωπαϊκή Ένωση είναι γυναίκες. Μία στις δέκα γυναίκες αναφέρει ότι έχει υποστεί παρενόχληση στο διαδίκτυο ήδη από την ηλικία των δεκαπέντε ετών, ενώ υψηλότερος είναι ο κίνδυνος για γυναίκες δεκαοκτώ έως είκοσι εννέα ετών.

Η βία κατά των γυναικών και κοριτσιών αποτελεί ουσιώδη παραβίαση των θεμελιωδών δικαιωμάτων τους ως προς την αξιοπρέπεια, την ισότητα, την ελευθερία, την ασφάλεια και την πρόσβαση στη δικαιοσύνη. Επιφέρει καταλυτικές συνέπειες στη σωματική, σεξουαλική και ψυχική υγεία τους, ενώ δημιουργεί εμπόδια στην πλήρη και ισότιμη συμμετοχή τους στην κοινωνία.

Ο αντίκτυπος της βίας κατά των γυναικών δεν αφορά, όμως, μόνο τις γυναίκες - θύματα. Επηρεάζει πρωτίστως τον στενό πυρήνα της οικογένειας και ιδίως τα παιδιά, με την πρόκληση τραυμάτων που δύσκολα επουλώνονται και που επηρεάζουν με δραματικό τρόπο τη ζωή τους, τον ευρύτερο οικογενειακό περίγυρο, αλλά και την κοινωνία στο σύνολό της.

Η εξάλειψη της βίας κατά των γυναικών είναι πρωτίστως ζήτημα παιδείας και κουλτούρας, καθώς επηρεάζει τις γυναίκες σε όλα τα επίπεδα της κοινωνίας ανεξαρτήτως ηλικίας, εκπαίδευσης, εισοδήματος, κοινωνικής θέσης και χώρας καταγωγής. Και φυσικά, παρά τη μετεξέλιξη των κοινωνιών, αποτελεί ένα από τα σοβαρότερα εμπόδια για την επίτευξη της ισότητας των φύλων, την ενίσχυση των ανθρωπίνων δικαιωμάτων και την εμπέδωση της δημοκρατίας.

Όμως, δεν μπορούμε να παραγνωρίζουμε συνέπειες της έμφυλης βίας στην οικονομία και την ανάπτυξη, καθώς για την Ευρωπαϊκή Ένωση το ετήσιο κόστος της βίας κατά των γυναικών εκτιμάται σε 289 δισεκατομμύρια ευρώ, με το μεγαλύτερο κόστος να προκύπτει από τις σωματικές και συναισθηματικές επιπτώσεις στο 56%, ενώ ακολουθούν οι υπηρεσίες ποινικής δικαιοσύνης στο 21%, η απώλεια της απασχόλησης και της οικονομικής παραγωγής στο 14%.

Η βία γεννά την απομάκρυνση των γυναικών από την εκπαίδευση, την απασχόληση και την πολιτική ζωή και υπονομεύει κάθε πρωτοβουλία για τη μείωση της φτώχειας και την κοινωνική συνοχή. Ως εκ τούτου, η έμφυλη βία αποτελεί τεράστιο εμπόδιο για τη βιώσιμη ανάπτυξη, όπως άλλωστε έχει αναγνωριστεί στην Ατζέντα 2030 του ΟΗΕ για την αειφόρο ανάπτυξη.

Σήμερα, Νοέμβριος 2021 και, δυστυχώς, ένα μεγάλο τμήμα της κοινωνίας αναζητά ακόμα δικαιολογίες για τους δράστες, ψιθυρίζει και ενοχοποιεί τα θύματα, σιωπά, γυρίζει την πλάτη ή ανέχεται τέτοια φαινόμενα βίας. Με τέτοια κουλτούρα και παράλογη λογική, δυστυχώς καθημερινά μετράμε θύματα, μετράμε δολοφονίες γυναικών, μετράμε παιδιά ορφανά και μανάδες με άδειες αγκαλιές. Μετράμε απώλειες πολύτιμων φίλων, μετράμε χαμόγελα που έσβησαν από ένα βίαιο και αδίστακτο χέρι που δεν βρήκε τρόπο κανείς να εμποδίσει.

Εδώ μέσα, στον χώρο που λειτουργεί ζωντανά η δημοκρατία, έχουμε την υπέρτατη υποχρέωση να κάνουμε όλες και όλοι τα πάντα για να σπάσουμε τα έμφυλα στερεότυπα και να δημιουργήσουμε ένα κέλυφος ασφάλειας και προστασίας για τα πιο αδύναμα μέλη της κοινωνίας μας, τις γυναίκες, τα κορίτσια και όλα τα παιδιά από φαινόμενα βίας. Σε αυτόν τον αγώνα είμαι σίγουρη ότι είμαστε όλες και όλοι μαζί. Ίσως είναι από τους λίγους στόχους για τους οποίους υπάρχει συναντίληψη και καθολική συνεργασία.

Στο πλαίσιο αυτό, η Κυβέρνησή μας μέσα στην πανδημία και τις τραγικές επιπτώσεις της που μεταμόρφωσαν την καθημερινότητά μας, έθεσε εξ αρχής ως μία από τις βασικές προτεραιότητες την άμεση υλοποίηση δράσεων και πολιτικών για την εξάλειψη των ανισοτήτων μεταξύ ανδρών και γυναικών και την πρόληψη και αντιμετώπιση του ειδεχθούς φαινομένου της βίας κατά των γυναικών.

Στο πλαίσιο αυτό, όπως προανέφερε και η Υπουργός, εκπονήθηκε το «Εθνικό Σχέδιο Δράσης για την Ισότητα των Φύλων 2021 - 2025» που επικεντρώνεται στην πρόληψη και καταπολέμηση της έμφυλης και ενδοοικογενειακής βίας, με πρόβλεψη μέτρων και υλοποίηση δράσεων που εξαλείφουν τη βία κατά των γυναικών αλλά και προωθούν την αναγκαία και ουσιαστική ισότητα των φύλων σε όλα τα επίπεδα. Λειτουργεί ακατάπαυστα και παραγωγικά ένα ασφαλές και σταθερό δίκτυο δομών, αποτελούμενο από σαράντα τρία συμβουλευτικά κέντρα, στα οποία εξειδικευμένοι σύμβουλοι παρέχουν στις γυναίκες που απευθύνονται σε αυτά δωρεάν υπηρεσίες ψυχολογικής, κοινωνικής, νομικής και εργασιακής στήριξης.

Υπάρχουν δεκαεννέα ξενώνες φιλοξενίας κακοποιημένων γυναικών που παρέχουν ασφαλή στέγη και σίτιση σε γυναίκες θύματα έμφυλης βίας και τα παιδιά τους.

Επίσης, να αναφέρουμε την εικοσιτετράωρη πανελλαδική Γραμμή Βοήθειας SOS «15900» που λειτουργεί τριακόσιες εξήντα πέντε μέρες τον χρόνο σε εικοσιτετράωρη βάση και προσφέρει συμβουλευτικές υπηρεσίες τόσο στα ελληνικά, όσο και στα αγγλικά.

Επίσης, υλοποιείται μία σειρά δράσεων για την ενίσχυση και ενδυνάμωση των γυναικών θυμάτων βίας στον τομέα της εργασίας, έτσι ώστε να διασφαλιστεί η οικονομική τους ανεξαρτησία για να μπορέσουν να επανακτήσουν την αυτοεκτίμησή τους, να αναλάβουν την ευθύνη της προσωπικής και επαγγελματικής τους ζωής και να μπορέσουν να εγκαταλείψουν έναν χώρο όπου υφίστανται κακοποιητικές συμπεριφορές.

Στο πλαίσιο της Σύμβασης της Κωνσταντινούπολης έχουν αναπτυχθεί συγκεκριμένες δράσεις, όπως η δημιουργία ενός εργαλείου εκτίμησης του βαθμού επικινδυνότητας εμφάνισης ενδοοικογενειακής βίας, καθώς και η μελέτη σχετικά με το προφίλ των δραστών ενδοοικογενειακής βίας και η αξιολόγηση των σχετικών θεραπευτικών προγραμμάτων.

Με τις πρόσφατες τροποποιήσεις του Ποινικού Κώδικα αυστηροποιήθηκαν οι ποινές για ειδεχθή εγκλήματα, όπως της ανθρωποκτονίας, του ομαδικού βιασμού, εγκλημάτων που στρέφονται κατά ανηλίκων. Βάλαμε τέλος στην ανοχή για τις δολοφονίες των γυναικών, επιβάλλοντας τη βαρύτερη ποινή, δηλαδή ισόβια. Με τον τρόπο αυτό υπογραμμίζουμε την απερίφραστη βούλησή μας για την απόλυτη προστασία του έννομου αγαθού της ζωής χωρίς ειδικές ποινικές μεταχειρίσεις και διακρίσεις.

Με την ευκαιρία αυτή, θα ήθελα να αναφερθώ στα σχόλια των προηγούμενων ημερών για τους δείκτες ισότητας του EIGE για την τελευταία θέση της Ελλάδας, όπως συνέβαινε και τα προηγούμενα χρόνια. Ξεκαθαρίζουμε ότι οι δείκτες ισότητας που ανακοινώθηκαν τον Οκτώβριο και, πράγματι, κατατάσσουν την Ελλάδα στην τελευταία θέση της Ευρώπης σε θέματα ισότητας αφορούσαν σε στοιχεία του 2019 και όχι φετινά. Η Νέα Δημοκρατία ανέλαβε τη διακυβέρνηση τον Ιούλιο του 2019 και για να μην επαναλαμβάνομαι και μακρηγορώ για γνωστά θέματα, θα αναφερθώ επιγραμματικά μόνο στο τι κάναμε για την αντιμετώπιση της βίας τη χρονιά που διανύουμε.

Θυμηθείτε το ελληνικό MeToo, το Ειδικό Μητρώο για όλους τους επαγγελματίες –προπονητές, εργαζόμενους σε κατασκηνώσεις, εργαζόμενους σε προσφυγικές δομές και ούτω καθεξής- τους υποχρεωτικούς κώδικες δεοντολογίας σε συμφωνία με τους κοινωνικούς εταίρους σε κάθε επιχείρηση, με προβλέψεις για τη συμπεριφορά και κυρώσεις σε όσες δεν τις τηρούν, το ειδικό πειθαρχικό παράπτωμα παρενόχλησης στον χώρο εργασίας, το Πειθαρχικό Δίκαιο και των δημοσίων υπαλλήλων, των γιατρών του ΕΣΥ, των Σωμάτων Ασφαλείας.

Επίσης, να θυμίσω το πρόγραμμα σεξουαλικής διαπαιδαγώγησης σε όλα τα σχολεία μας, την κύρωση της Σύμβασης 190 της Διεθνούς Οργάνωσης Εργασίας του ILO, την επέκταση του σήματος ισότητας σε επιχειρήσεις που επιδεικνύουν αυξημένη ευαισθησία σε θέματα βίας και παρενόχλησης, τα μέτρα κατά της βίας και παρενόχλησης στην εργασία σε εφαρμογή του ν.4808/2021 για την προστασία της εργασίας.

Οι επιχειρήσεις που απασχολούν περισσότερα από είκοσι άτομα υποχρεούνται να διαβουλεύονται εντός της επιχείρησης, να υιοθετούν και να δημοσιοποιούν στον χώρο εργασίας πολιτική για την πρόληψη και καταπολέμηση της βίας και της παρενόχλησης στην εργασία.

Επιπλέον, μόλις προχθές και σε συνεργασία με τους παρόχους κινητής τηλεφωνίας, οι κλήσεις προς την τηλεφωνική Γραμμή SOS «15900» είναι πλέον δωρεάν. Οι εταιρείες στηρίζουν έμπρακτα την τηλεφωνική Γραμμή SOS «15900» της Γενικής Γραμματείας Δημογραφικής και Οικογενειακής Πολιτικής και Ισότητας των Φύλων και τον αγώνα για την καταπολέμηση της βίας κατά των γυναικών.

Υπενθυμίζεται ότι οι πολίτες μπορούν να καλούν για περιστατικά βίας, έμφυλης ή ενδοοικογενειακής, και στον ενιαίο αριθμό εξυπηρέτησης πολιτών 1555 του Υπουργείου Εργασίας και Κοινωνικών Υποθέσεων και των εποπτευόμενων φορέων. Οι κλήσεις από εκεί διαβιβάζονται αμέσως στη Γραμμή SOS «15900». Οι κλήσεις στο 1555 είναι επίσης δωρεάν.

Το Υπουργείο Προστασίας του Πολίτη και η Ελληνική Αστυνομία έχουν αναπτύξει ένα ολοκληρωμένο σχέδιο για την πρόληψη και την αντιμετώπιση φαινομένων ενδοοικογενειακής βίας.

Εβδομήντα τρεις υπηρεσίες της ΕΛΑΣ ασχολούνται με την αντιμετώπιση φαινομένων ενδοοικογενειακής βίας, ενώ υπάρχουν ειδικά γραφεία σε όλες τις αστυνομικές διευθύνσεις της χώρας και έξι ειδικά τμήματα. Εννιακόσιοι δέκα αστυνομικοί έχουν λάβει ειδική εκπαίδευση για την αντιμετώπιση του φαινομένου, ενώ η επιμόρφωση του προσωπικού της Ελληνικής Αστυνομίας σε συνεργασία με τους κοινωνικούς φορείς είναι συνεχής.

Και επειδή η αλλαγή νοοτροπίας και θεώρησης απέναντι σε φαινόμενα βίας κατά των γυναικών είναι πρωτίστως ζήτημα παιδείας η εισαγωγή των εργαστηρίων δεξιοτήτων, μιας καινοτόμου εκπαιδευτικής δράσης με θεματικές, όπως η ισότητα των φύλων, θα ενδυναμώσει τη δημοκρατική κουλτούρα, θα ενισχύσει τον σεβασμό στην ισότητα των φύλων και στην ανοχή στο διαφορετικό.

Αυτά, λοιπόν, έγιναν τους τελευταίους μήνες σε θεσμικό επίπεδο μόνο, χωριά οι εκατοντάδες ώρες επιμόρφωσης των επαγγελματιών υγείας, προστασίας του πολίτη και δικαιοσύνης.

Κυρίες και κύριοι συνάδελφοι, όλες και όλοι είμαστε σήμερα εδώ για να ενθαρρύνουμε την καταγγελία των αποτρόπαιων περιστατικών βίας, να αναδείξουμε την αξία της προστασίας της ζωής και της αξιοπρέπειας όλων των γυναικών, να δυναμώσουμε τη δημοκρατία. Είναι στο χέρι μας καμμία γυναίκα, κανένα κορίτσι να μην αισθάνεται ανασφαλής. Καμμία από εμάς να μην αισθάνεται μόνη.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Καραμανλή.

Τον λόγο έχει ο κ. Άγγελος Τόλκας, Βουλευτής Ημαθίας από τον ΣΥΡΙΖΑ.

**ΑΓΓΕΛΟΣ ΤΟΛΚΑΣ:** Ευχαριστώ, κύριε Πρόεδρε.

«Πέντε χρόνια παντρεμένη με τον μάγκα του χωριού και μετά αφού γλίτωσα άλλα επτά χρόνια κυνηγητό. Εξαναγκάστηκα σε δύο εκτρώσεις όπου πήγα μόνη μου. Όλη η αριστερή μου πλευρά σε ακτινογραφία, δύο ράμματα στα χείλη, ένα μάτι μισόκλειστο.» Είναι τα λόγια μιας γυναίκας από την ελληνική επαρχία που συμπυκνώνουν μια ζωή που την έχει στιγματίσει η βία, η έμφυλη και η ενδοοικογενειακή βία, το πρότυπο μιας αρρωστημένη πατριαρχικής αντίληψης, το πρότυπο του κτήτορα, οι σιωπές.

Χιλιάδες ανθρώπινες ζωές στα αζήτητα. Οι γυναίκες χειραγωγούμενες, αποκλεισμένες, εγκλωβισμένες στα σπίτια τους, κακοποιημένες, θύματα εμπορίας, βιασμένες, δολοφονημένες. Η κακοποίηση γυναικών έχει πάρει διαστάσεις μάστιγας και η πολλαπλή κρίση που βιώνουμε έχει πλέον ταξικό και έμφυλο πρόσημο.

Η σημερινή μέρα μας βρίσκει να μετράμε στη χώρα μας ήδη δεκατρείς διαπιστωμένες γυναικοκτονίες για τις οποίες δεν υπάρχει άλλοθι περί εγκλήματος πάθους, ότι την σκότωσε γιατί την αγαπούσε, ότι το χέρι του δράστη το όπλισε η ζήλια και πολλά ακόμη που ακούμε ή ακόμα χειρότερα διαβάζουμε.

Η Κοινοβουλευτική Ομάδα του ΣΥΡΙΖΑ καταθέσαμε πρόσφατα διάταξη για την αντιμετώπιση του εγκληματολογικού, ποινικού και ανθρωπολογικού φαινομένου της γυναικοκτονίας από άνδρες σε βάρος των γυναικών εξαιτίας του φύλου τους.

Σήμερα, 25 Νοεμβρίου, Παγκόσμια Ημέρα για την Εξάλειψη της Βίας κατά των Γυναικών, οι προοδευτικοί άνθρωποι, το γυναικείο κίνημα, πρώτα απ’ όλα οι άντρες οφείλουμε να υποστηρίξουμε αρχές και προτεραιότητες που απελευθερώνουν τη γυναίκα, που της δίνουν προοπτική ώστε να συμμετέχει ισότιμα στην κοινωνία, στην οικογένεια, στους χώρους δουλειάς, στη ζωή και να ασκεί τον ρεαλισμό μαζί με τις ευαισθησίες της, την ψυχραιμία μαζί με τη θέλησή της, τη δύναμη με την καθαρή ματιά της.

Στόχος της σημερινής επετειακής αναφοράς της Ολομέλειας της Βουλής, αλλά και στόχος της καθημερινότητάς μας πρέπει να είναι η ευαισθητοποίηση της κοινωνίας μας για την εγκληματική καταπάτηση ανθρωπίνων δικαιωμάτων, η ενημέρωση για την ύπαρξη και η ανάγκη ενίσχυσης των υποστηρικτικών δομών για τη βία κατά των γυναικών, η κινητοποίηση της οικογένειας και της εκπαίδευσης, οι προτάσεις μας για την εξάλειψη του φαινομένου.

Ωστόσο το πιο βασικό είναι σήμερα να ενώσουμε όλοι τις φωνές μας, ώστε να παροτρύνουμε όσες φοβούνται, όσες υποφέρουν, όσες δεν πρέπει να δείχνουν ανοχή, να μιλήσουν. Και είμαστε δίπλα τους. Η πολιτεία οφείλει να είναι εξαιρετικά προσεκτική και να αποφεύγει να δίνει αντιφατικά μηνύματα, όπως για παράδειγμα με τον πρόσφατο νόμο της Κυβέρνησης περί υποχρεωτικής συνεπιμέλειας όπου μπορεί ακόμα και να αθωώνει κακοποιητές εντός της οικογένειας ή με προκλητικές και προσβλητικές δηλώσεις πολιτικών εκπροσώπων.

Προτείνουμε στη σημερινή εκδήλωση, γιατί οφείλουμε να ερχόμαστε και με τις προτάσεις μας, από πλευράς πολιτείας να υπάρξει ευαισθητοποίηση από μικρή ηλικία μέσω εξειδικευμένων μαθημάτων στα σχολεία για την ισότητα των φύλων και για την πρόληψη της εκδήλωσης βίας, ειδική μέριμνα για διαδικτυακή εκστρατεία ενημέρωσης ειδικά στις νεαρές ηλικίες και δυνατότητα διαδικτυακών καταγγελιών στα αρμόδια όργανα, άμεσα προσβάσιμα πληροφόρηση για προγράμματα και δομές, δομές προστασίας γυναικών ειδικά σε περιοχές απομονωμένες, υποβαθμισμένες και επαρχίες όπου δύσκολα μπορεί να γίνει μία καταγγελία ή ακόμα και όπου μία καταγγελία μπορεί να υποτιμηθεί.

Χρειαζόμαστε διαδικασίες και δομές που μπορούν άμεσα να κινητοποιηθούν και να παράσχουν βοήθεια σε κάθε γυναίκα που το έχει ανάγκη και για όσο χρειαστεί, ενίσχυση του δικτύου δομών, συμβουλευτικά κέντρα και ξενώνες φιλοξενίας για την καταπολέμηση της έμφυλης βίας με επέκτασή τους σε όλη την Ελλάδα και ένταξή τους στον τακτικό προϋπολογισμό της κεντρικής κυβέρνησης ή στους ΟΤΑ, στήριξη επιπλέον των μη κυβερνητικών οργανώσεων και των συλλόγων παρέμβασης που δραστηριοποιούνται στην καταπολέμηση της βίας κατά των γυναικών, συλλογή ολοκληρωμένων και αξιόπιστων δεδομένων σε συνεργασία με κρατικές υπηρεσίες και μη κυβερνητικές οργανώσεις ώστε να εφαρμόζονται οι πιο κατάλληλες πολιτικές, όπως για παράδειγμα έρευνες για την επιθετικότητα, τα αίτια και τις συνέπειες της βίας, την επιβολή αποφάσεων προστασίας των θυμάτων, την αποτελεσματικότητα των προγραμμάτων βίας, τον αριθμό των καταδικαστικών αποφάσεων για περιστατικά ενδοοικογενειακής βίας, την αξιολόγηση των βέλτιστων πρακτικών και τις πολιτιστικά κατάλληλες προσεγγίσεις για την ενδοοικογενειακή βία, δημιουργία προγραμμάτων έγκαιρης διάγνωσης και αντιμετώπισης επιθετικής συμπεριφοράς.

Η Αστυνομία, επίσης, είναι η πρώτη που παρεμβαίνει σε ένα περιστατικό έμφυλης και ενδοοικογενειακής βίας. Χρειάζεται επομένως ένα ενοποιημένο πρόγραμμα εκπαίδευσης αστυνομικών που ασχολούνται με περιστατικά έμφυλης βίας και ενίσχυση των αστυνομικών ομάδων με γυναίκες.

Η αρχική συναισθηματική κακοποίηση σε μια κακοποιητική σχέση είναι συνήθως δύσκολα διακρινόμενη. Χρειάζεται κατάλληλη εκπαίδευση για την Αστυνομία, για τους δικαστές, τους δικηγόρους και τους αρμόδιους δημοσίους υπαλλήλους ,ώστε η ψυχολογική βία να αντιμετωπίζεται ως σωματική βία και να ξεκινά ο κατάλληλος χειρισμός κάθε υπόθεσης, νομική βοήθεια για όλες τις γυναίκες που το επιθυμούν με άμεση νομική συμπαράσταση από καταρτισμένους δικηγόρους ώστε να μην καθυστερεί να επιληφθεί είτε η αστυνομία είτε η δικαιοσύνη χωρίς άλλες προϋποθέσεις.

Ιδιαίτερη φροντίδα απαιτείται τέλος για τους μετανάστες όπου παρατηρούνται πολύ μικρά ποσοστά αναφοράς των περιστατικών λόγω πολιτιστικών και γλωσσικών εμποδίων ή ακόμα και φόβου.

Κυρίες και κύριοι συνάδελφοι, η βία κατά των γυναικών είναι δίπλα μας και είναι εκκωφαντικά θορυβώδης συνεχώς και όχι μόνο όταν αποκαλύπτεται η κάθε περίπτωση. Ο αγώνας είναι μόνιμος και καθημερινός. Θα την ξεριζώσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε συνάδελφε.

Τον λόγο έχει η κ. Κωνσταντίνα Γιαννακοπούλου, Βουλευτής του Β2΄ Δυτικού Τομέα Αθηνών από το Κίνημα Αλλαγής.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, όπως όλοι γνωρίζουμε το 1999 η Γενική Συνέλευση του ΟΗΕ με απόφασή της ανακήρυξε τη σημερινή ημέρα, την 25η Νοεμβρίου, ως Διεθνή Ημέρα για την Εξάλειψη της Βίας κατά των Γυναικών για να μπορέσει να αναδείξει ένα πάρα πολύ σημαντικό πρόβλημα με παγκόσμια διάσταση.

Το γεγονός και μόνο ότι στις αρχές του 21ου αιώνα εξακολουθεί να υφίσταται κακοποίηση και διάκριση σε βάρος των γυναικών σε τέτοιο μάλιστα βαθμό, ώστε να απαιτείται για την ευαισθητοποίηση και την αντιμετώπισή του η εισαγωγή ειδικής διεθνούς ημέρας είναι από μόνο του άκρως προβληματικό.

Το γεγονός, όμως, ότι είκοσι δύο χρόνια αργότερα κρίνεται επιβεβλημένη η ύπαρξη και η διατήρηση αυτής της ημέρας για ένα πρόβλημα που είναι ακόμα πιο επίκαιρο –όχι απλά αυτό, βρίσκεται σε έξαρση- αυτή την περίοδο, είναι απλά τρομακτικό και προσβλητικό. Η ύπαρξη της έμφυλης βίας αποτελεί μια ηθική προσβολή για όλους τους ανθρώπους. Είναι ένα σημάδι ντροπής για όλες τις κοινωνίες και ένα σημαντικό εμπόδιο για μια συνεκτική, ισότιμη και αειφόρο ανάπτυξη. Πρόκειται για ένα ζήτημα θεμελιωδών ανθρωπίνων δικαιωμάτων. Τα γυναικεία δικαιώματα είναι ανθρώπινα δικαιώματα. Η αντιμετώπιση δε αυτού του φαινομένου αποτελεί έναν γόρδιο δεσμό, που χρειάζεται όμως ξεκάθαρη, αποτελεσματική λύση.

Προσωπικά ως γυναίκα, πρώτα απ’ όλα, και ως μητέρα τριών κοριτσιών αλλά και ως πολιτικός δεν σας κρύβω τη βαθιά απογοήτευσή μου, το πόσο έχω συγκλονιστεί, πραγματικά, από τα τραγικά πολλά και τραγικά συχνά συμβάντα έμφυλης βίας τα τελευταία χρόνια. Γυναικοκτονίες, σεξουαλικές παρενοχλήσεις, ενδοοικογενειακή βία, διαδικτυακές κακοποιήσεις σε βάρος γυναικών εξαιτίας ακριβώς του φύλου τους τείνουν να γίνουν ένα κομμάτι της δικής μας, της ελληνικής καθημερινότητας.

Και ας μην αναφερθώ, βέβαια, και στις διακρίσεις που υφίστανται οι γυναίκες στον χώρο της εργασίας τους, όπου συνεχίζουν να παραμένουν περισσότερο ευάλωτες στην εργασιακή εκμετάλλευση και κακοποίηση, κατάσταση που δυστυχώς φαίνεται να είναι παγιωμένη, γιατί και αυτό μορφή έμφυλης βίας είναι.

Κυρίες και κύριοι συνάδελφοι, δεκατρείς γυναίκες δολοφονήθηκαν μόνο φέτος μόνο μέσα στο 2021 από τους συντρόφους τους. Η Κωνσταντίνα, η Καρολάιν, η Ελένη, η Γαρυφαλλιά, η Σταυρούλα, η Μόνικα, η Δώρα, η Νεκταρία είναι μόνο μερικές από αυτές.

Η ανάγκη εισαγωγής ενός νέου όρου στην ελληνική πραγματικότητα και μιλάω για αυτόν της γυναικοκτονίας αναδεικνύει το μέγεθος του προβλήματος. Το εάν ο όρος αυτός είναι δόκιμος, αν νομικά κάποιοι συμφωνούν ή διαφωνούν μαζί του, αν αρέσει ή δεν αρέσει, δεν έχει καμμία αξία.

Αυτοσκοπός όλων θα πρέπει να είναι να μπορούμε να υπάρχει πάταξη αντίστοιχων φαινομένων, φαινομένων γυναικοκτονίας. Και πρέπει να χρησιμοποιούμε αυτόν τον όρο ανεξαρτήτως όλων των άλλων. Μοιάζει πλέον σαν να μην υπάρχει λογική για το μέγεθος της βίας κατά των γυναικών. Η σιωπή, η συγκάλυψη, η ανοχή, ο φόβος φαίνεται να διαιωνίζουν αυτόν τον ανεξέλεγκτο φαύλο κύκλο. Οι καταγγελίες δείχνουν να αυξάνονται. Όμως, από μόνες τους δεν είναι ικανές να σταματήσουν τους δράστες.

Με την πανδημία και με τα περιοριστικά μέτρα παρατηρήθηκε και φέτος αύξηση του φαινομένου και, βεβαίως, αύξηση και στις κλήσεις στις γραμμές υποστήριξης των θυμάτων και, όπως προείπα, και δραματική αύξηση των γυναικοκτονιών. Γιατί φαίνεται ότι, ναι, πολλοί άντρες λόγω στερεοτυπικών αντιλήψεων, λόγω ψυχικών και οικονομικών πιέσεων που εντάθηκαν μέσα στην πανδημία βρήκαν για εκτόνωση τους τον εύκολο σάκο, τον εύκολο σάκο του μποξ: τις γυναίκες τους και τα κορίτσια τους. Κι όταν οι γυναίκες κάποιες φορές συνειδητοποιήσουν τη βία και την υποτίμηση που δέχονται και αποφασίσουν να χωρίσουν, τις δολοφονούν. Τις δολοφονούν «γιατί ήρθε η κακιά η ώρα», λένε. Τις δολοφονούν «γιατί τις αγαπούσαν αλλά θα διέλυαν το σπίτι τους».

Είναι η ώρα, λοιπόν, κυρίες και κύριοι συνάδελφοι, η πολιτεία μέσω της εκπαίδευσης και μέσω νομοθετικών ρυθμίσεων να συνδράμει καθοριστικά, για να εξασφαλίσει τον σεβασμό, τη μη παραβίαση των ανθρωπίνων δικαιωμάτων των γυναικών και των κοριτσιών. Είναι ώρα να εξασφαλίσουμε την πλήρη ισότητα και ισοτιμία των φύλων, με σοβαρά και αποτελεσματικά μέτρα στην εκπαίδευση, με την ένταξη της διάστασης του φύλου στο πρόγραμμα σπουδών όλων των βαθμίδων της εκπαίδευση, με στόχο τη μη βία, με στόχο την αποδοχή της διαφορετικότητας, με στόχο το σεβασμό ανάμεσα στα δύο φύλα. Και, βεβαίως, χρειάζεται και εξειδικευμένη εκπαίδευση των εκπαιδευτικών μέσω σεμιναρίων.

Είναι η ώρα να διασφαλίσουμε νομικό πλαίσιο για την πρόληψη, την προστασία των θυμάτων και για την τιμωρία των δραστών. Και η πρόσφατη αυστηροποίηση των ποινών στον Ποινικό Κώδικα, βεβαίως, κινείται προς τη θετική κατεύθυνση και είναι κάτι που το Κίνημα Αλλαγής ζητούσε εδώ πάρα πολύ καιρό να συμβεί κάτι τέτοιο. Ήταν μπροστάρισσα σε αυτό η αείμνηστη Πρόεδρός μας, η Φώφη Γεννηματά.

Είναι απαραίτητο να υπάρχει ο χαρακτηρισμός των δολοφονιών των γυναικών λόγω φύλου, που είναι η πιο ακραία μορφή έμφυλης βίας, ως γυναικοκτονία στον Ποινικό Κώδικα. Με αυτόν τον τρόπο πρέπει να γίνει ορατή στην κοινωνία η συγκεκριμένη εγκληματική πράξη και να τιμωρείται ως επιβαρυντική περίπτωση σε σχέση με την ανθρωποκτονία.

Όμως και αυτό από μόνο του δεν είναι επαρκές γιατί οι γυναικοκτονίες είναι προαναγγελθέντα εγκλήματα, κυρία και κύριε Υπουργέ, και γι’ αυτό χρειάζεται ένα ολιστικό και ένα ολοκληρωμένο πλαίσιο πρόληψης και προστασίας ήδη από τα πρώτα βήματα εμφάνισης ενδοοικογενειακής βίας και κακοποιητικής συμπεριφοράς.

Ζητάμε και χρειάζεται η εκπαίδευση, η άρτια και η κατάλληλη εκπαίδευση των αστυνομικών οργάνων για την άμεση επέμβαση σε τυχόν καταγγελίες, καθώς και η υποστήριξη των θυμάτων βίας για την ασφαλή διαδρομή διαφυγής τους. Και, δυστυχώς, είναι αλήθεια ότι είδαμε και είδαμε σε αρκετές περιπτώσεις και στα θύματα των γυναικοκτονιών ότι κάποιες φορές, ναι, η Ελληνική Αστυνομία φάνηκε κατώτερη των περιστάσεων. Αυτό είναι κάτι που πρέπει να το δείτε και δεν πρέπει να ξανασυμβεί.

Χρειάζεται, επίσης, να δημιουργηθούν περισσότερα συμβουλευτικά κέντρα και ξενώνες σε όλους τους δήμους της χώρας, με σκοπό την ευκολότερη πρόσβαση και υποστήριξη των θυμάτων βίας. Τα σαράντα τρία συμβουλευτικά κέντρα και οι δεκαεννέα ξενώνες, οι οποίοι λειτουργούν δεν επαρκούν, κυρία Υπουργέ. Χρειάζονται περισσότεροι.

Χρειάζεται επίσης –κάτι το οποίο επανειλημμένα σας έχουμε ζητήσει και μέσα από τις αρμόδιες επιτροπές της Βουλής- να υπάρχει ένα ολοκληρωμένο σύστημα δικαστικής υποστήριξης των θυμάτων βίας. Χρειάζεται να υπάρχει εκπαίδευση, ολοκληρωμένη εκπαίδευση των εργαζομένων στις υπηρεσίες υγείας όπου προσφεύγουν τα θύματα. Χρειάζεται ειδική φροντίδα και για τα θύματα κακοποιητικής συμπεριφοράς και ενδοοικογενειακής βίας, για τις γυναίκες πρόσφυγες και μετανάστριες.

Και χρειάζεται να υπάρχει η εξασφάλιση ειδικών κινήτρων, όπως φοροαπαλλαγές και άλλα, σε εταιρείες οι οποίες προσλαμβάνουν γυναίκες θύματα βίας και να υπάρχει μία διαρκής καμπάνια ενημέρωσης και ευαισθητοποίησης για να μπορέσει να καταλάβει όλη η ελληνική κοινωνία, ο καθένας και η καθεμία από εμάς, ότι τα ζητήματα της ενδοοικογενειακής βίας είναι ζητήματα που μας αφορούν όλους και όλοι οφείλουμε να σπάσουμε το πέπλο της σιωπής και να κάνουμε καταγγελία όπου βλέπουμε είτε στη γειτονιά μας είτε στον εργασιακό μας χώρο είτε όπου κινούμαστε φαινόμενα ενδοοικογενειακής βίας και κακοποιητικής συμπεριφοράς.

Κλείνω, κύριε Πρόεδρε, λέγοντας ότι η παραβίαση των ανθρωπίνων δικαιωμάτων των γυναικών είναι ένα πρόβλημα διαταξικό, είναι ένα πρόβλημα βαθιά πολιτισμικό και είναι ένας συντελεστής ελλείμματος δημοκρατίας. Πρέπει να είμαστε όλοι ενωμένοι και ενωμένες και σε μία διαρκή εγρήγορση και αγώνα, για να εξασφαλίσουμε σε κάθε γυναίκα τη δυνατότητα να ζει στο φως, τη δυνατότητα να ζει με ελπίδα και όχι στο τραύμα και το σκοτάδι της έμφυλης βίας.

Σας ευχαριστώ θερμά.

(Χειροκροτήματα)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Γιαννακοπούλου.

Θα δώσω τώρα τον λόγο στην κ. Λιάνα Κανέλλη, Βουλευτή του Κομμουνιστικού Κόμματος Ελλάδας.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, με την ευκαιρία, προσθέστε στην ατζέντα σήμερα μια ακόμα επέτειο, αυτή που συμβολίζει η ανατίναξη του Γοργοπόταμου ως σύμβολο ενιαίας Εθνικής Αντίστασης. Αν την είχαμε επίσημη ημέρα, θα χώραγε φαντάζομαι και σήμερα μέσα στη Βουλή.

Με την ευκαιρία, καλά κάνατε και το αναφέρατε εδώ, γιατί αν χρειαστεί να θυμηθούμε τι σημαίνει «ισότιμος ρόλος των γυναικών, θα φέρουμε στο νου μας τη συμβολή, τη μάχη, το όπλο στα χέρια γυναικών της Εθνικής Αντίστασης, του ΕΑΜ, της ΕΠΟΝ, του ΕΛΑΣ, που πάλεψαν κόντρα στον κατακτητή, με την επισήμανση ότι ψήφο οι γυναίκες κλήθηκαν να δώσουν για πρώτη φορά στις απελευθερωμένες από το ΕΑΜ περιοχές της Ελλάδας.

Το ΚΚΕ, λοιπόν, σήμερα εκφράζει, με αφορμή –τονίζω, μόνο με αφορμή- την Παγκόσμια Ημέρα για την Εξάλειψη της Βίας κατά των Γυναικών, την αλληλεγγύη του, την πραγματική του αλληλεγγύη στις γυναίκες που βρίσκονται αντιμέτωπες με τα ποικίλα πρόσωπα της βίας και αναγκάζονται να ζουν στη βαριά σκιά που απλώνουν κάθε μέρα σε πάρα πολλές πλευρές της ζωής τους. Στις εργαζόμενες που αναμετρώνται καθημερινά με τη βία της εργοδοσίας, τους αντεργατικούς νόμους, το διευθυντικό δικαίωμα, την απειλή της απόλυσης, τον φόβο της ανεργίας. Στις μητέρες μικρών παιδιών, τις κόρες ηλικιωμένων γονέων, τις γυναίκες και τις οικογένειες οι οποίες έχουν άτομα με ειδικές ανάγκες, οι οποίες σηκώνουν το βαρύτατο φορτίο της έλλειψης δημόσιων και δωρεάν υπηρεσιών. Στις γυναίκες πρόσφυγες, τις γυναίκες μετανάστριες, που τις ξεριζώνουν οι πόλεμοι των ιμπεριαλιστικών συμφερόντων και μηχανισμών που τις πνίγουν στη Μεσόγειο μαζί με τα παιδιά τους, που τις εγκλωβίζουν σε συνθήκες επικίνδυνες, άθλιες, πολλές φορές δολοφονικές, με την ανοχή της Ευρωπαϊκής Ένωσης και των κυβερνήσεων, μεταξύ αυτών και τη δική μας. Στις γυναίκες που αντιμετωπίζουν βία, μια βία σωματική, λεκτική, ψυχολογική, μια βία παρενόχλησης σε διαπροσωπικές σχέσεις, σε συντροφικές σχέσεις, μέσα στην ίδια την οικογένεια.

Το Κομμουνιστικό Κόμμα δεν μπορεί παρά να απευθυνθεί σε κάθε άνθρωπο, γυναίκα ή άνδρα, που προβληματίζεται γύρω από το φαινόμενο της βίας και αναρωτιέται για τις αιτίες που το θρέφουν και το μεγαλώνουν και, κυρίως, αν δεν τις βρούμε, δεν θα μπορέσουμε να το εξαλείψουμε.

Η δίκαιη αγανάκτηση και οργή που είναι επίκαιρη αυτές τις μέρες, αλλά δεν πρέπει να μείνει μόνο επίκαιρη μετά τις δεκατρείς δολοφονίες γυναικών, χρειάζεται να στραφεί στις οικονομικές και κοινωνικές αιτίες που γεννούν την ανασφάλεια των γυναικών και τις αφήνουν εκτεθειμένες σε εκείνες τις συνθήκες που θα βρεθούν σχεδόν μαθηματικά απέναντι στη βία και θα είναι θύματά της.

Η ρίζα του προβλήματος βρίσκεται στην ανισότιμη θέση των γυναικών, όπως διαμορφώθηκε ιστορικά κάτω από συγκεκριμένους οικονομικούς και κοινωνικούς παράγοντες, και διατηρήθηκε στο διάβα της κοινωνικής εξέλιξης μέχρι σήμερα σε όλες τις εκμεταλλευτικές κοινωνίες, σε όλες τις καπιταλιστικές εκφάνσεις του συστήματος και του πολιτισμού.

Εμείς καλούμε τον κόσμο να ενώσει τη φωνή του στη δράση για τη διεκδίκηση όλων εκείνων των οικονομικών και κοινωνικών προϋποθέσεων που θα οδηγήσουν σε πραγματική χειραφέτηση των γυναικών να απαλλαγούν από κάθε βαρίδι, να μην είναι δεμένες σε παθογόνες, βίαιες, κακοποιητικές σχέσεις, να έχουν πραγματική στήριξη σε δημόσιες κοινωνικές δομές και υπηρεσίες. Πρέπει να σταθούμε δίπλα σε αυτές που κάνουν ένα βήμα και προσπαθούν να απεγκλωβιστούν από τέτοιες σχέσεις για να εξασφαλίσουν σε τελική ανάλυση την ικανοποίηση όλων των σύγχρονων αναγκών που έχουν οι γυναίκες για μόρφωση, για δουλειά, για ελεύθερο χρόνο, για μια ζωή με δικαιώματα.

Η βία και η κακοποίηση, που φτάνει μέχρι και τη δολοφονία, είναι αναμφίβολα η πλέον αποκρουστική έκφραση του φαινομένου της βίας κατά των γυναικών. Οι περιπτώσεις των δεκατριών γυναικών που έχασαν τη ζωή τους μέσα από τα χέρια συντρόφων, συζύγων μέσα στο έτος που διανύουμε φορτίζουν αναπόφευκτα τη σημερινή Παγκόσμια Ημέρα.

Οι καταγεγραμμένες δολοφονίες, όμως, οι καταγγελίες και τα περιστατικά παρενόχλησης σε μία σειρά από χώρους αλλά και εκεί που δεν βλέπουμε -στη σκιά, στο σκοτάδι- είναι πολλαπλάσιες αυτών των δεκατριών δολοφονιών. Μένουν στο σκοτάδι, γιατί έχουμε στρέψει αλλού την προσοχή μας. Και αν δεν δούμε το έδαφος πάνω στο οποίο αναπτύσσεται η πιο ακραία μορφή της βίας που αντιμετωπίζουν οι γυναίκες, δεν θα μπορέσουμε να αντιμετωπίσουμε το φαινόμενο.

Δεν είναι η πραγματικότητα που διαμορφώνει την ανισοτιμία σε πλείστες όσες κοινωνικές πλευρές, εκεί όπου εδράζονται οι κοινωνικές διακρίσεις, αυτές που βιώνουν οι γυναίκες; Δεν αποτελούν η βία και η κακοποίηση ψηφίδες μόνο που συμπληρώνουν ένα παζλ αποτρόπαιης εικόνας της κοινωνίας, που είναι θεμελιωμένη πάνω στη βαρβαρότητα της εκμετάλλευσης ανθρώπου από άνθρωπο;

Θα παρακαλούσα τους κυρίους συναδέλφους άρρενες να μου αφήσουν τον χρόνο να μιλήσω εδώ και να μη χρειάζεται να αισθάνομαι ότι μιλάω σε καφενείο σήμερα, την Ημέρα κατά της Βίας των Γυναικών.

Με παρενοχλείτε, κύριε συνάδελφε, ειδικά τη σημερινή ημέρα. Και λυπάμαι που αναγκάζομαι να το κάνω εγώ. Δεν δείξατε τον απαιτούμενο σεβασμό που δείξαμε όλοι οι υπόλοιποι και οι υπόλοιπες εδώ μέσα.

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος συνάδελφος είναι γνωστό πόσο σέβεται τους ομιλούντες. Μπήκε τώρα στην Αίθουσα. Εν πάση περιπτώσει, έχετε δίκιο. Δεν πρέπει να σας διακόπτει κανείς. Συνεχίστε παρακαλώ.

**ΛΙΑΝΑ ΚΑΝΕΛΛΗ:** Η επικράτηση με κάθε τρόπο και μέσο στη ζούγκλα του ανταγωνισμού, η προσωπική ανέλιξη και επιτυχία, αυτά που απαιτούν σήμερα η κουλτούρα και η παιδεία –γιατί άκουσα περί κουλτούρας και παιδείας πριν- δηλαδή να πατάς επί πτωμάτων, να πετύχεις την ατομική σου ευτυχία, να την αποσυνδέσεις από οποιοδήποτε συλλογικό συμφέρον, αυτές είναι οι αξίες στη σήψη της σύγχρονης εκμεταλλευτικής κοινωνίας. Αυτές οι αξίες είναι που διαβρώνουν τις διαπροσωπικές σχέσεις, που αφήνουν ένα βαθύ αποτύπωμα, ένα σημάδι στις σχέσεις ανάμεσα στα δύο φύλα μέσα και έξω από την οικογένεια.

Μέσα απ’ αυτόν τον παραμορφωτικό φακό, λοιπόν, έρχεται η γυναίκα και αντιμετωπίζεται ως ιδιοκτησία του συζύγου, του συντρόφου, του φίλου, του πατέρα. Ο τελευταίος θεωρεί ότι μπορεί να ορίζει ο άνδρας τη ζωή της γυναίκας του –του- ως ιδιοκτησία, όχι ως συναίσθημα, να της ασκεί ψυχολογική πίεση, σωματική κακοποίηση, να φτάνει και στο σημείο να τη δολοφονεί.

Σ’ αυτό το έδαφος οι διαβεβαιώσεις των κυβερνητικών εκπροσώπων και των θεσμών που απευθύνονται αυτές τις μέρες στις γυναίκες, λέγοντάς τους πως δεν είναι μόνες, πως πρέπει να σπάσουν τη σιωπή τους, πως θα τους συμπαρασταθούμε, είναι κενό γράμμα αν δεν συνοδεύονται από απαραίτητα μέτρα στήριξης και προστασίας. Πολλά μεγάλα λόγια, πολλές φορές και καλοπροαίρετα αλλά όχι αποτελεσματικά.

Δεκαεννιά ξενώνες μόνο έχουμε για τη φιλοξενία κακοποιημένων γυναικών. Έχουμε και σαράντα τρία συμβουλευτικά κέντρα, η χρηματοδότηση των οποίων από πού εξαρτιέται; Από προγράμματα ευρωπαϊκά, άμα έρθουν, χωρίς το απαιτούμενο επιστημονικό και βοηθητικό προσωπικό που να αποκτά την πείρα και να μένει εκεί, γιατί και αυτό είναι εναλλασσόμενο και δουλεύει με συμβάσεις που έχουν ημερομηνία λήξης και αλλάζει και αλλάζει και αλλάζει και δεν δημιουργεί εκείνη την αίσθηση ότι οι άνθρωποι και οι επιστήμονες έμαθαν, ζουν, έχουν την εμπειρία και οι γυναίκες ξέρουν πού απευθύνονται.

Δεν μπορεί να αντιμετωπιστεί το πρόβλημα της βίας κατά των γυναικών όσο διαιωνίζεται η οικονομική και κοινωνική εξάρτηση ενός ανθρώπου από τον άλλον στο πλαίσιο ενός γάμου, ενός συμφώνου συμβίωσης, μιας ακόμα και μη νομικά αναγνωρισμένης σχέσης. Δεν μπορεί να λυθεί μόνο με όρους ποινικής μεταχείρισης.

Εδώ διευκρινίζω ότι το Κομμουνιστικό Κόμμα τάσσεται υπέρ της αυστηροποίησης του ποινικού πλαισίου που αφορά τα εγκλήματα βίας κατά των γυναικών, γιατί καταδικάζει το καθεστώς ατιμωρησίας, τα χαμηλά ποσοστά καταδίκης των δραστών των σχετικών αδικημάτων και τον προβληματικό ρόλο που φαίνεται να έχει παίξει μέχρι σήμερα η Αστυνομία σε μια σειρά περιπτώσεις όπου οι γυναίκες πηγαίνουν στα τμήματα, συναντούν αστυνομικούς, καταγγέλλουν τα φαινόμενα και τις βίαιες συμπεριφορές σε βάρος τους χωρίς να εισακούγονται αποτελεσματικά.

Επισημαίνουμε, όμως, ότι όποιες αλλαγές και να γίνουν στην ποινική νομοθεσία, δεν μπορούν από μόνες τους να διασφαλίσουν την ολόπλευρη προστασία των γυναικών, αυτή που είναι απαιτούμενη. Χρειάζεται οικονομική, νομική, συμβουλευτική, κοινωνική, εκπαιδευτική στήριξη των γυναικών που θα αποτρέπει, εκτός των άλλων, τους δράστες να δρουν ανενόχλητοι.

Μπορούμε να σπάσουμε τον φαύλο κύκλο της βίας και της γυναικείας ανισοτιμίας βαδίζοντας στον δρόμο της ανατροπής των οικονομικών και κοινωνικών σχέσεων που γεννούν και αναπαράγουν αυτά τα φαινόμενα. Σ’ αυτόν τον δρόμο καλούμε κάθε άνδρα και κάθε γυναίκα, με συλλογική οργάνωση να υψώσουμε την ασπίδα προστασίας, για να γίνουμε όλοι μας ένα δίχτυ ασφαλείας με βάση το οποίο θα μπορεί μια γυναίκα να αντλήσει τη δύναμη και το κουράγιο να αντισταθεί.

Γιατί πολλές φορές έχουμε ακούσει για το «μισό του ουρανού». Εμείς πιστεύουμε ότι οι γυναίκες, όπως και όλοι οι άνθρωποι, δικαιούνται όλον τον ουρανό. Δεν αρκούνται στα ψίχουλα. Θέλουν όλο το καρβέλι της ευτυχίας. Δεν αρκούνται στα μπαλώματα των προβλημάτων τους. «Θέλουν ακέραιο το ρούχο της ευτυχίας», που θα έλεγε και ο Μπρεχτ.

Σ’ αυτόν τον δρόμο καλούμε κάθε άνδρα και κάθε γυναίκα να παλέψει συλλογικά για να μπορεί να ευτυχίσει και ατομικά.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Κανέλλη.

Στη συνέχεια τον λόγο θα πάρει η κ. Σοφία Ασημακοπούλου από την Ελληνική Λύση.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:**  Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η βία κατά των γυναικών είναι μία παγκόσμια μάστιγα. Είναι ένα αγκάθι για όλες τις κοινωνίες. Είναι ίσως η πιο επαίσχυντη παραβίαση των ανθρωπίνων δικαιωμάτων. Αποτελεί τον πυρήνα των έμφυλων ανισοτήτων. Δεν είναι κάτι γενικό και αόριστο όπως νομίζουν πολλοί. Συμβαίνει δίπλα μας. Μπορεί να πλήξει οποιαδήποτε γυναίκα. Το να ζεις χωρίς τον φόβο να υποστείς βία αποτελεί κορυφαίο ανθρώπινο δικαίωμα. Η έμφυλη βία παραμένει ένα τεράστιο ταμπού που, δυστυχώς, στιγματίζει όχι το δράστη αλλά την ίδια τη γυναίκα που την υφίστανται. Κι αυτό πρέπει να αλλάξει.

Στην Ελλάδα το 2021 βρεθήκαμε αντιμέτωποι με πρωτοφανές κύμα γυναικοκτονιών, δεκατρείς στο σύνολο τους, οι αριθμοί της ντροπής που μας συγκλόνισαν όλους. Δεκατρείς γυναίκες έπεσαν νεκρές από το χέρι του συζύγου ή του συντρόφου τους. Κι επιτρέψτε μου να αναφερθώ στην κάθε περίπτωση ξεχωριστά.

Τον Ιανουάριο του 2021 μία πενηντατετράχρονη στο Μεσκλά των Χανίων Κρήτης, η Βασιλική, δολοφονήθηκε με δεκατέσσερις μαχαιριές από τον Νορβηγό σύντροφό της μέσα στο σπίτι της.

Τον Απρίλιο του 2021 η εικσιεπτάχρονη Κωνσταντίνα δολοφονήθηκε από τον εν διαστάσει σύζυγό της στη Μακρινίτσα και σκότωσε εκείνη και τον αδελφό της, αφήνοντας ορφανό το παιδί τους.

Τον Μάιο του 2021 η εικοσάχρονη Καρολάιν Κράουτς εντοπίζεται στραγγαλισμένη μέσα στο σπίτι της στα Γλυκά Νερά από τα χέρια του ίδιου της του συζύγου.

Τον Ιούνιο του 2021 μία εξηντατετράχρονη θα πέσει νεκρή από τις σφαίρες του εβδομηντατετράχρονου συζύγου της ο οποίος της έστησε καρτέρι στο σπίτι της στην Αγία Βαρβάρα και την πυροβόλησε εξ επαφής.

Τον Ιούλιο του 2021 η εικοσιεξάχρονη Γαρυφαλλιά θα ανασυρθεί νεκρή από θαλάσσια περιοχή της Λυγαριάς στη Φολέγανδρο όπου και βρισκόταν για διακοπές με τον τριαντάχρονο φίλο της, ο οποίος έμελλε να είναι ο δολοφόνος της.

Τον ίδιο μήνα, τον Ιούλιο του 2021, μία ακόμη τριάντα ενός ετών γυναίκα βρέθηκε νεκρή μέσα σε λίμνη αίματος και πάλι μέσα στο ίδιο της το σπίτι στη Δάφνη. Δράστης ο σαραντάχρονος σύζυγός της.

Στις αρχές Αυγούστου μία σαραντατριάχρονη γυναίκα πυροβολείται μέσα στην ταβέρνα του αδελφού της στη Σωτηρίτσα Λάρισας με οκτώ σφαίρες από τον πενηντατετράχρονο σύζυγό της.

Λίγες μέρες αργότερα τον Αύγουστο μια σαρανταεξάχρονη θα χάσει τη ζωή της από έναν σαρανταεννιάχρονο στο Ρέθυμνο που την πυροβόλησε μέσα στην επιχείρησή της πισώπλατα με καραμπίνα μπροστά στα μάτια της εικοσάχρονης κόρης της.

Στα τέλη Αυγούστου μία πενηνηνταπεντάχρονη δολοφονήθηκε άγρια με μαχαίρι από τον Γεωργιανό σύντροφό της μέσα στο διαμέρισμά τους στη Θεσσαλονίκη. Πριν τη δολοφονία το θύμα είχε υποστεί άγριο ξυλοδαρμό.

Στις αρχές Σεπτεμβρίου αποκαλύφθηκε το τσιμεντωμένο πτώμα μιας σαρανταδυάχρονης η οποία αγνοούνταν. Το πτώμα βρέθηκε στην αυλή του σπιτιού που έμενε στην Κυπαρισσία, ενώ για τη δολοφονία κατηγορήθηκε ο τριανταεννιάχρονος πρώην σύντροφός της ο οποίος είχε διαφύγει στη Ρουμανία.

Τον Σεπτέμβριο η τριαντανταδυάχρονη Ντόρα, εκπαιδευτικός στη Ρόδο, πυροβολείται από τον πρώην σύντροφό της μες στη μέση του δρόμου. Την εκτελεί εν ψυχρώ με δύο σφαίρες.

Στις αρχές Οκτωβρίου στην περιοχή Βερβερόντα Αργολίδος ένας εβδομηνταεπτάχρονος στραγγάλισε την εβδομηνταπεντάχρονη σύζυγό του και μετά αυτοκτόνησε.

Η δέκατη τρίτη γυναικοκτονία στη χώρα μας ήταν αυτή που διαπράχθηκε στα τέλη του προηγούμενου μήνα στην Ιεράπετρα με θύμα την σαρανταοκτάχρονη Νεκταρία, με δράστη τον πενηντατετράχρονο πρώην σύζυγό της.

Δολοφονήθηκαν γιατί είναι γυναίκες!

Η υπόθεση με το βιτριόλι είναι μία ακόμη φρικτή εκδήλωση βίας, μάλιστα από γυναίκα εναντίον γυναίκας. Η Ιωάννα Παλιοσπύρου, το θύμα αυτής της επίθεσης, έδωσε και δίνει καθημερινά μαθήματα δύναμης και αξιοπρέπειας.

Η βία πρέπει να σταματήσει χθες. Όχι τώρα. Χθες! Όσο συνεχίζεται δεν μπορούμε να ισχυριζόμαστε ότι κάνουμε ουσιαστική πρόοδο προς την ισότητα και την ανάπτυξη. Δυστυχώς, εξακολουθεί να συμβαίνει καθημερινά.

Η σημερινή μέρα μας θυμίζει ότι η εξάλειψη της βίας κατά των γυναικών δεν αποτελεί ιδιωτική υπόθεση. Απεναντίας, η ψυχολογική, σεξουαλική, σωματική ή λεκτική βία κατά των γυναικών αποτελεί σοβαρό κοινωνικό πρόβλημα που δεν περιορίζεται σε σύνορα, κοινωνικούς ή οικονομικούς περιορισμούς, αλλά μας αφορά όλους και όλες. Συμβαίνει τόσο στο σπίτι όσο και στην εργασία, στο σχολείο, στον δρόμο, στις αθλητικές δραστηριότητες ή στο διαδίκτυο. Εμποδίζει την πλήρη συμμετοχή των γυναικών σε κάθε τομέα της κοινωνίας, πολιτικό, πολιτιστικό, κοινωνικό και οικονομικό.

Πρόκειται, όμως, και για ένα αόρατο έγκλημα, καθώς ένας πολύ σημαντικός αριθμός περιστατικών δεν καταγγέλλεται. Τα θύματα είναι περισσότερα. Κανείς δε μπορεί να προσεγγίσει τον ακριβή αριθμό, ιδιαίτερα της λεκτικής και της ψυχολογικής βίας. Σύμφωνα με τα στοιχεία του ΟΗΕ μία στις τρεις γυναίκες κάποια στιγμή στη ζωή της θα αντιμετωπίσει σωματική, ψυχολογική ή σεξουαλική βία από τον σύντροφό της. Μία στις τρεις!

Για να εξαλειφθεί η έμφυλη βία μια για πάντα πρέπει να βελτιωθεί η εκπαίδευση και η νομοθεσία και να αλλάξουν τα κοινωνικά πρότυπα. Χρειάζεται διαρκή στήριξη από την πολιτεία, με ενημέρωση σε όλους και παντού. Τα θύματα πρέπει να προσεγγίζονται με σεβασμό της αξιοπρέπειάς τους και να ενθαρρύνονται να καταγγείλουν τις βίαιες συμπεριφορές, να μη διστάζουν να ζητήσουν βοήθεια. Χρειάζεται, ταυτόχρονα, και μεγαλύτερη ευαισθητοποίηση του κοινωνικού περίγυρου, οικογενειακού, φιλικού ή εικονικού απέναντι στις γυναίκες που υφίστανται έμφυλη βία.

Στην Ελληνική Λύση πιστεύουμε ακράδαντα ότι η ανοχή μας πρέπει να είναι μηδενική σε αυτά τα φαινόμενα. Θα ήθελα να κλείσω με αυτούς τους στίχους: «άνοιξε της καρδιάς σου το αλφαβητάρι. Βρες λέξεις που αγγίζουν την ψυχή. Άπλωσε το χέρι για να πάρεις αγάπη. Μέσα από τα μάτια σας να δούμε τον κόσμο, από τις ανάσες σας να παίρνουμε ζωή. Καθάριο της ψυχής σας το ρυάκι». Είμαστε εδώ για να σας στηρίζουμε από τον πόνο που έχει φωλιάσει στις ψυχές σας. Μιλήστε! Σας ακούμε!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία Ασημακοπούλου.

Τον λόγο έχει η κ. Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα είναι η Παγκόσμια Ημέρα της Βίας κατά των Γυναικών και είμαι υποχρεωμένη να μιλήσω σε δύο άξονες. Ο πρώτος άξονας είναι αυτά που δεν θέλετε να καταλάβετε και ο δεύτερος άξονας είναι αυτά που δεν θέλετε να κάνετε. Είναι γελοίο να προσπαθείτε μέσα από μια κακοπαιγμένη παράσταση να πείσετε τον ελληνικό λαό πως ενδιαφέρεστε για τις γυναίκες και την ασφάλειά τους, όταν έχετε αποδείξει σε όλη τη χώρα πως ενδιαφέρεστε για την ολοκλήρωση της δικής σας τετραετίας και το βόλεμα των δικών σας ημετέρων, γυναικών και ανδρών.

Άρα, ρωτάω: Πώς τολμάτε να λέτε ότι σέβεστε τη γυναίκα όταν στη Θράκη επιτρέπετε να εκδίδονται διαζύγια βάσει της Σαρία; Υπάρχουν γυναίκες που έχουν δύο και τρία παιδιά χωρίς να παίρνουν διατροφή. Υπάρχουν γυναίκες που τσαλακώνουν την ύπαρξη τους λόγω κακοποιητικών συζύγων, που κρύβονται πίσω από τη νομιμοποίηση του θρησκευτικού φανατισμού τον οποίο εσείς έχετε επιτρέψει. Η αδιαφορία σας για τις μειονότητες είναι παροιμιώδης. Ξέρετε ότι υπάρχουν Ρομά κορίτσια, τα οποία παντρεύονται στην ηλικία των έντεκα και δώδεκα ετών; Όμως, αυτό κάνετε πως δεν το βλέπετε, γιατί πέφτει μακριά μάλλον από τα καφέ του Κολωνακίου και τα μπιστρό της Φιλοθέης.

Όλοι εσείς που καμώνεστε τους ηθικούς και τους δίκαιους, έχετε δει στους ξενώνες κακοποιημένων γυναικών το άψυχο βλέμμα των γυναικών που έχουν βιαστεί; Έχετε αναρωτηθεί τι συμβαίνει σε πάρα πολλές κοπέλες που ζουν με 600 ευρώ το μήνα και είναι αναγκασμένες να κλείνουν τα μάτια και την ψυχή τους σε κάθε κακοποιητή; Αυτό που έγινε πρόσφατα στο Βύρωνα, είναι η τρανότερη απόδειξη -και ξέρετε πολύ καλά για ποιο πράγμα μιλάω- του πόσο λάθος έχουν γίνει όλα.

Αυτοί που δεν νοιάστηκαν ποτέ, δεν θα νοιαστούν και σήμερα. Τα κροκοδείλια δάκρυα της Νέας Δημοκρατίας δεν σημαίνουν απολύτως τίποτα.

Το καλύτερο που έχετε να κάνετε, λοιπόν, είναι αυτό που δεν θα κάνετε μάλλον ποτέ, να παραιτηθείτε, δηλαδή, και να πάτε σε εκλογές, έτσι ώστε ο ελληνικός λαός να έχει την ευκαιρία να δώσει τον έλεγχο της ζωής του σε πραγματικούς Αριστερούς και σε ανθρώπους που στα αλήθεια θα μπορούν να νιώσουν τον πόνο του άλλου σαν δικό τους.

Η νομική καθιέρωση του όρου γυναικοκτονία, θα έδινε ένα ισχυρό μήνυμα. Όμως, χρειάζεται και η δημιουργία δομών φιλοξενίας για τα θύματα κακοποίησης με υποστήριξη από ψυχολόγους, όχι μόνο στα αστικά κέντρα, αλλά και σε απομακρυσμένες περιοχές της επαρχίας.

Η Κυβέρνηση της Νέας Δημοκρατίας έχει αρνητικό ιστορικό. Στον νόμο Χατζηδάκη αποδίδεται στον εργοδότη η ευθύνη έρευνας για καταγγελίες παρενόχλησης, παραβλέποντας την πιθανότητα να είναι παρενοχλητής ο ίδιος εργοδότης. Ο νόμος Τσιάρα καθιστά δυνατή τη συνεπιμέλεια από κακοποιητικούς γονείς χωρίς να περιλαμβάνει επαρκείς δικλίδες ασφαλείας.

Με τον συντηρητισμό και την έλλειψη κοινωνικής ενσυναίσθησης που χαρακτηρίζει την Κυβέρνησή σας, ο κ. Τσιάρας είχε αρνηθεί να εισαγάγει τον όρο γυναικοκτονία στον Ποινικό Κώδικα. Επικαλέστηκε την αυστηρότητα των ποινών που ήδη υπάρχουν για τις ανθρωποκτονίες. Δεν μπόρεσε να καταλάβει ότι ο όρος γυναικοκτονία δεν αποσκοπεί στο να επιβάλλονται διακριτικώς ανώτερες ποινές, αλλά στο να εντοπιστούν οι κοινωνικές αιτίες του εγκλήματος και να φέρει απαξία ο πατριαρχικός τρόπος σκέψης και οργάνωσης των κοινωνιών.

Πρέπει, όμως, να κάνουμε και πολλά άλλα. Χρειάζεται ίδρυση ειδικού τμήματος στο Υπουργείο Προστασίας του Πολίτη, που θα δέχεται καταγγελίες για τον τρόπο διαχείρισης σεξιστικών, μισογυνικών αλλά και ομοφοβικών επιθέσεων από πολίτες και από τα Σώματα Ασφαλείας. Επίσης, πρέπει να επανασχεδιαστεί και να διευρυνθεί ο αντιρατσιστικός νόμος με συμπερίληψη αντιμισογυνικών, αντισεξιστικών, αντιτρανσφοβικών και αντιομοφοβικών διατάξεων και αντίστοιχων ποινών για επιθέσεις και παρενοχλήσεις.

Χρειάζεται, επίσης, η καθιέρωση ενός αυστηρού πρωτοκόλλου και είναι επιτακτική η εκπαίδευση των Σωμάτων Ασφαλείας για το πώς θα αντιμετωπίζονται οι καταγγελίες οι συγκεκριμένες, ώστε καμμία καταγγελία να μην περνά ανεξερεύνητη. Οι γυναίκες και τα ΛΟΑΤΚΙ θύματα θα πρέπει να αντιμετωπίζονται με απόλυτο σεβασμό και εχεμύθεια, ώστε να μην αποτρέπονται από το να καταγγείλουν. Χρειάζεται, ακόμη, η λειτουργία ανεξάρτητου οργάνου, που θα ερευνά αμερόληπτα τις καταγγελίες για βία εκ μέρους της Αστυνομίας εναντίον γυναικών και ΛΟΑΤΚΙ θυμάτων.

Επίσης, χρειάζεται μια αυστηρή δικαστική δεοντολογία, ώστε να δικαιώνονται οι γυναίκες και τα ΛΟΑΤΚΙ θύματα της έμφυλης βίας και διάκρισης, να μην αποτελούν τα έμφυλα στερεότυπα ή η κουλτούρα βιασμού μια πρακτική υπεράσπισης των κατηγορουμένων και να δημιουργηθούν εξειδικευμένα δικαστήρια που θα ασχολούνται με τις υποθέσεις της έμφυλης βίας.

Ακόμη, καθώς τα μέσα μαζικής ενημέρωσης αποτελούν το κύριο πεδίο διάδοσης της πατριαρχικής κουλτούρας, χρειάζεται να θεσπιστεί ένα αυστηρό πρωτόκολλο στα μέσα μαζικής ενημέρωσης για το πώς θα αναφέρονται στα περιστατικά της έμφυλης βίας και διάκρισης, ούτως ώστε να μην αναπαράγονται κοινωνικά στερεότυπα που να δικαιολογούν και να στοχοποιούν ή να στιγματίζουν τα θύματα κατά το λεγόμενο «victim blaming».

Θα ήθελα να εκφράσω την ελπίδα μου ότι έστω και ένας ή μία από εσάς -της Νέας Δημοκρατίας εννοώ- θα ένιωσε άσχημα για όσα έπρεπε να έχετε κάνει και δεν κάνετε.

Εμείς, ως ΜέΡΑ25, δεσμευόμαστε, όμως, ότι η προστασία του γυναικείου σώματος και της γυναικείας ψυχής θα είναι η προμετωπίδα του αγώνα μας.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία συνάδελφε.

Κυρίες και κύριοι συνάδελφοι, ολοκληρώθηκε η αναφορά στη Διεθνή Ημέρα για την Εξάλειψη της Βίας κατά των Γυναικών.

Πριν προχωρήσουμε στο επόμενο θέμα της ημερήσιας διάταξης, έχω την τιμή να σας ανακοινώνω το δελτίο επίκαιρων ερωτήσεων της Παρασκευής 26 Νοεμβρίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.)

1. Η με αριθμό 201/18-11-2021 επίκαιρη ερώτηση του Βουλευτή Κορινθίας του Συνασπισμού Ριζοσπαστικής Αριστεράς κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας, με θέμα: «Απαράδεκτη κωλυσιεργία στη λειτουργία του νέου Πυροσβεστικού Κλιμακίου Ξυλοκάστρου και την αντιπυρική θωράκιση της ευρύτερης περιοχής».

2. Η με αριθμό 207/22-11-2021 επίκαιρη ερώτηση του Βουλευτή Α’ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Η εξέλιξη της Ανώτατης Σχολής Παιδαγωγικής και Τεχνολογικής Εκπαίδευσης (ΑΣΠΑΙΤΕ)».

3. Η με αριθμό 210/22-11-2021 επίκαιρη ερώτηση του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Εργασίας και Κοινωνικών Υποθέσεων, με θέμα: «Ψηφιακές πλατφόρμες delivery: Συνεχίζονται οι απαράδεκτες εργασιακές πρακτικές».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.)

1. Η με αριθμό 211/22-11-2021 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Εργασίας και Κοινωνικών Υποθέσεων, με θέμα: «Εξασφάλιση στέγης για όλους ,συνταγματική υποχρέωση της πολιτείας».

Επίσης, έχω την τιμή να σας ανακοινώσω ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων

1. Νεοκλή Κρητικού και

2. του Προέδρου της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», Κυριάκου Βελόπουλου.

Η σημερινή συνεδρίαση αφορά δύο συναδέλφους, τον κ. Νεοκλή Κρητικό, όπου υπάρχουν δύο δικογραφίες, καθώς και την αίτηση άρσης ασυλίας του Βουλευτή και Προέδρου της Ελληνικής Λύσης του κ. Βελόπουλου.

Από την αρμόδια Ειδική Επιτροπή Κοινοβουλευτικής Δεοντολογίας ανακοινώθηκε η έκθεση της 4ης Νοεμβρίου του τρέχοντος έτους, σύμφωνα με την οποία τα μέλη της επιτροπής πρότειναν ομόφωνα την άρση ασυλίας του κ. Νεοκλή Κρητικού στην πρώτη δικογραφία. Θα σας ανακοινώσω σε λίγο τι αφορά.

Επίσης, από την ίδια επιτροπή, τη μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 4ης Νοεμβρίου του τρέχοντος έτους, σύμφωνα με την οποία η επιτροπή πρότεινε ομόφωνα την άρση της ασυλίας του κ. Κρητικού.

Τέλος, από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 10ης Νοεμβρίου του τρέχοντος έτους, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Βελόπουλου.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο του Κανονισμού. Ο λόγος δίνεται πάντα, εφόσον ζητηθεί, στο Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με την απόφαση της Διάσκεψης των Προέδρων της 7ης Μαρτίου του 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Επίσης, υπενθυμίζω ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών».

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία όπως σας προανέφερα.

Η πρώτη, λοιπόν, υπόθεση αφορά τον κ. Κρητικό ως γιατρό. Στο Νοσοκομείο της Σπάρτης νοσηλευόταν κάποιος ασθενής, ο οποίος απεβίωσε και η κατηγορία είναι για ανθρωποκτονία από αμέλεια, έκθεση σε κίνδυνο ζωής και παράλειψη λυτρώσεως από κινδύνου ζωής.

Η δεύτερη πάλι αφορά τον κ. Κρητικό. Αφορά μία διαφορά που υπάρχει σε κάποιο έγγραφο ή εάν κατά τον χρόνο μιας νοσηλείας κάποιου ασθενούς βρισκόταν στο εξωτερικό ή όχι και η κατηγορία είναι για ψευδή κατάθεση. Είναι το άρθρο 224 του Ποινικού Κώδικα και για πλαστογραφία το 216. Η συζήτηση των δύο αυτών μπορεί να γίνει ενιαίως, αλλά η ψηφοφορία θα γίνει χωριστά.

Η τρίτη υπόθεση, αφορά τον συνάδελφο και Πρόεδρο της Ελληνικής Λύσης κ. Κυριάκο Βελόπουλο. Είχαν γίνει κάποια επεισόδια στο Ωραιόκαστρο έξω από μία δομή που ήταν μετανάστες. Φέρεται ότι είχαν οχλήσει οι νεαροί μετανάστες παιδιά της περιοχής. Δημιουργήθηκαν κάποια επεισόδια και ο Πρέσβης των Ηνωμένων Πολιτειών κ. Πάιατ καταδίκασε τα επεισόδια αυτά. Αλλά ο κ. Βελόπουλος στη συνέχεια με μία ανάρτηση που έκανε μέσω του διαδικτύου καταδίκασε την παρέμβαση του Πρέσβεως των Ηνωμένων Πολιτειών λέγοντας ότι αν ο κ. Πάιατ έχει παιδιά, φαντάζομαι ότι και αυτά τα ασυνόδευτα εάν πείραζαν τα κορίτσια, θα αντιδρούσε. Στην Ελλάδα έτσι κάνουμε εμείς οι Έλληνες, κυρίως δεν παρεμβαίνουμε στη δικαιοσύνη. Η επιτροπή εδώ αποφάσισε κατά πλειοψηφία τη μη άρση της ασυλίας.

Τον λόγο έχει ο κ. Κρητικός όσο αφορά τις δύο αιτήσεις για την άρση της ασυλίας του. Εάν μιλήσετε από τη θέσης σας, παρακαλώ να φορέσετε τη μάσκα, αλλιώς ελάτε στο Βήμα.

**ΝΕΟΚΛΗΣ ΚΡΗΤΙΚΟΣ:** Βεβαίως, κύριε Πρόεδρε.

Κύριε Πρόεδρε, κυρίες και κύριοι συνάδελφοι, όπως όλοι γνωρίζετε, έχω ζητήσει την άρση της βουλευτικής μου ασυλίας και αυτό διότι δεν έχω μάθει να κρύβομαι. Ανεξάρτητα αν θεωρώ ότι η δίωξη περιέχει πολιτική σκοπιμότητα, εντούτοις δεν μπορώ να σταθώ στο δικό μου σκεπτικό και να μη δεχτώ και να αντιμετωπίσω την κατηγορία στο δικαστήριο.

Τώρα σχετικά με τις δύο αγωγές να πω συνοπτικά ότι για τη μεν πρώτη έχω αθωωθεί, και έγινε διότι χειρούργησα ασθενή. Για την δεύτερη θα ελεγχθώ για την απόφασή μου να μη χειρουργήσω άμεσα έναν ασθενή, καθώς έκρινα ότι είναι πολύ επικίνδυνο να το πραγματοποιήσω εκείνη τη στιγμή.

Δράττομαι, λοιπόν, της σημερινής περίστασης για να πω τα εξής: Ο ιατρός στην καθημερινή του άσκηση της επιστήμης ενεργεί με βάση τις επιστημονικές του γνώσεις, τους κανόνες της επιστήμης, την δεοντολογία, την εμπειρία, τις δεξιότητες και το ένστικτό του. Είναι ένα δύσκολο εγχείρημα, καθώς καλείται να λάβει δύσκολες αποφάσεις στη διάγνωση αλλά και να προβεί σε περίπλοκους και θεραπευτικούς χειρισμός.

Είναι σκόπιμο να επισημάνουμε ότι η ιατρική επιπλοκή δεν είναι ταυτόσημη με το ιατρικό λάθος. Το λάθος μπορεί να προκύψει από έλλειψη εμπειρίας, κακή αξιολόγηση των δεδομένων ή λάθος χειρισμούς. Το σίγουρο είναι ότι δεν υπάρχει ιατρική πράξη με μηδενικό κίνδυνο επιπλοκής. Επίσης είναι γνωστό ότι η γενική κατάσταση του ασθενούς και τυχόν συνυπάρχοντα νοσήματα επιδρούν αρνητικά αυξάνοντας τον κίνδυνο επιπλοκών. Ο γιατρός οφείλει να αναγνωρίσει την επιπλοκή, να ενημερώσει τον ασθενή και να οργανώσει με ομαδικό πνεύμα συνεργασίας την αντιμετώπισή της.

Στο πλαίσιο του ιατρικού λάθους τα τελευταία χρόνια ο αριθμός μηνύσεων και αγωγών βαίνει αυξανόμενος. Πιο συχνά οι αγωγές αφορούν τις χειρουργικές και επεμβατικές ειδικότητες, όπως γενική χειρουργική, μαιευτική, γυναικολογία, αναισθησιολογία, καρδιοχειρουργική, νευροχειρουργική, ορθοπεδική γαστρεντερολογία.

Οι συνέπειες αυτής της πρακτικής είναι τραγικές καθώς, κυρίες και κύριοι, οδηγούν την άσκηση αμυντικής ιατρικής τα αποτελέσματά της οποίας επιβαρύνουν τη συνολική ποιότητα υγείας των ασθενών. Το Υπουργείο Δικαιοσύνης και το Υπουργείο Υγείας θα πρέπει να αντιμετωπίσουν το έλλειμμα δεκαετιών που υπάρχει στη χώρα μας, σχετικά με τον τρόπο που αντιμετωπίζονται τα ιατρικά λάθη από τη δικαιοσύνη. Στην κατεύθυνση επίλυσης του σοβαρότατου αυτού προβλήματος που πλήττει τον πυρήνα του ιατρικού λειτουργήματος, δηλαδή, τον ίδιο το χαρακτήρα της ιατρικής πράξης και επιβάλλει εκ των πραγμάτων την άσκηση αμυντικής ιατρικής και την αποφυγή από τον ιατρό των δύσκολων περιστατικών ασθενών, ιδιαίτερα αν αυτοί έχουν βεβαρημένο ιστορικό, η πολιτεία επιβάλλεται να ενεργήσει άμεσα νομοθετικά με σκοπό την κάλυψη της ευθύνης των εργαζομένων στο δημόσιο σύστημα υγείας από τον φορέα της εργασίας τους.

Η κάλυψη αυτή είναι ηθική υποχρέωση της πολιτείας απέναντι στο προσωπικό το ΕΣΥ. Το ιατρικό προσωπικό τα τελευταία δύο χρόνια έχει υπερβάλει εαυτούς, έχουν δώσει τη ζωή τους και την ψυχή τους για την αντιμετώπιση της πανδημίας.

Τελειώνω, κύριε Πρόεδρε, την σύντομη ομιλία μου με την βεβαιότητα ότι η αλήθεια πάντοτε λάμπει και με την ευχή οι ενάγοντες να μην έχουν γίνει εργαλεία φτηνής πολιτικής σκοπιμότητας.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Υπάρχει κάποιος από τους συναδέλφους ο οποίος θα ήθελε να λάβει τον λόγο για τις δύο υποθέσεις αυτές;

**ΔΙΟΝΥΣΙΟΣ ΑΚΤΥΠΗΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Κύριε Πρόεδρε, σεβόμενος τη διαδικασία περί άρσης ασυλίας θέλω να πω το εξής: Προσωπικά εμένα μου δημιουργεί μεγάλη εντύπωση το γεγονός ότι αυτή η υπόθεση έρχεται για άρση ασυλίας πέντε χρόνια μετά από το γεγονός. Συνήθως κάποιος ο όποιος θέλει να προβεί σε μια τέτοια ενέργεια το κάνει στον πρώτο χρόνο τουλάχιστον. Το να το κάνει πέντε χρόνια μετά έχει βέβαια το δικαίωμα αλλά δημιουργεί τεράστια ερωτηματικά το πώς οδηγείται εκεί πέρα.

Σχολιάζοντας λίγο αυτό το οποίο είπε ο συνάδελφος κ. Νεοκλής Κρητικός, πιστεύω ότι ίσως εδώ υπάρχουν και πολιτικές σκοπιμότητες στην όλη υπόθεση. Εδώ δεν υπήρξε μια χειρουργική επέμβαση η οποία έγινε και έγινε κάποιο ιατρικό λάθος. Ο γιατρός έχει το δικαίωμα να κρίνει -και εγώ ως γιατρός το λέω- αν υπάρχουν τεράστια συνοδά προβλήματα του ασθενούς να μη χειρουργήσει. Αυτό έκανε. Από κει και πέρα συμφωνώ και εγώ με τον συνάδελφο ότι θα πρέπει να το δούμε από την πλευρά της δικαιοσύνης και του Υπουργείου Υγείας ότι θα πρέπει και κάποιοι δικαστές εξειδικευμένοι να βλέπουν αυτά τα περιστατικά, γιατί δεν μπορεί να οδηγείτε ο καθένας μας στο ακροατήριο ελαφρά τη καρδία, μόνο και μόνο γιατί κάποιος έστω και με πολιτική σκοπιμότητα οδηγείται να κάνει μηνύσεις και να έχουμε αυτά τα φαινόμενα που έχουμε σήμερα.

Εγώ αυτά ήθελα να πω και σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Απλώς να συμπληρώσω ότι κατ’ αρχάς δεν έχει παραγραφεί το αδίκημα. Δεύτερον, η επιτροπή μας δεν εξετάζει την ουσιαστική βασιμότητα. Αυτά που είπατε είναι πολύ σωστά αλλά είναι αρμοδιότητα των δικαστικών αρχών και όχι της επιτροπής μας.

Η επόμενη υπόθεση αφορά τον κ. Βελόπουλο. Ο κ. Βελόπουλος δεν είναι εδώ. Ο κ. Χήτας μου ανακοίνωσε ότι θέλει να πάρει τον λόγο.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ κύριε Πρόεδρε. Θα είμαι πολύ σύντομος.

Κυρίες και κύριοι συνάδελφοι, νομίζω ότι βιώνουμε ακόμη ένα επεισόδιο ενός σίριαλ της βιομηχανίας μηνύσεων ενός συγκεκριμένου κυρίου, το οποίο πλέον εξελίσσεται σε φαρσοκωμωδία. Η υπόθεση είναι ξεκάθαρη. Είναι ξεκάθαρο, κύριε Πρόεδρε -το έχουμε προσκομίσει και στο υπόμνημα-, ότι είναι μια υπόθεση που ενέχει σαφώς πολιτική σκοπιμότητα.

Ο κ. Κυριάκος Βελόπουλος, ο Πρόεδρος της Ελληνικής Λύσης, απαντώντας σε σχόλιο του Πρέσβη των Ηνωμένων Πολιτειών, του κ. Πάιατ, ο οποίος προέτρεπε την ελληνική δικαιοσύνη να παρέμβει, έκανε το εξής πολύ απλό σχόλιο, ότι εμείς οι Έλληνες έχουμε εμπιστοσύνη στην ελληνική δικαιοσύνη και η ελληνική δικαιοσύνη δεν χρειάζεται την όχληση κανενός για να παρέμβει. Ήταν ξεκάθαρο. Σαφώς, λοιπόν, έχει πολιτική σκοπιμότητα.

Θέλω, κύριε Πρόεδρε, να επικαλεστώ και τον ν.4285/2014 που το γνωρίζετε και εσείς πάρα πολύ καλά και οι συνάδελφοι, ότι το να πει κάποιος πόσω μάλλον δε και πολιτικό πρόσωπο, Βουλευτής, Πρόεδρος κόμματος ότι πρέπει να προστατεύονται οι πολίτες, δεν σημαίνει αυτόματα ότι προκαλεί τη βία. Εδώ δεν υπάρχει καμμία τέτοια προτροπή. Η υπόθεση είναι ξεκάθαρη.

Και κλείνοντας, κύριε Πρόεδρε, νομίζω ότι αυτό αφορά σε όλους. Με αφορμή την υπόθεση του Προέδρου της Ελληνικής Λύσης, που ήρθε για άλλη μια φορά από έναν δικομανή άνθρωπο, που έχει ταλαιπωρήσει όλο το σύστημα, τη δικαιοσύνη, τους Βουλευτές, Υπουργούς, τους πάντες -είναι παθόντες και είμαστε παθόντες- από ένα παρατηρητήριο το οποίο δεν υφίσταται πλέον, θα πρέπει, λοιπόν –και το έχουμε αναφέρει και στη Διάσκεψη των Προέδρων- οι εισαγγελείς να φιλτράρουν τις υποθέσεις πριν οι δικογραφίες φτάσουν στη Βουλή. Δεν είναι δυνατόν να ταλαιπωρείται το Σώμα, να ταλαιπωρείται το Κοινοβούλιο, να ταλαιπωρούνται οι υπάλληλοι, να ταλαιπωρούνται τα ήδη επιβαρυμένα και φορτωμένα δικαστήρια με το ντέρτι του καθενός.

Πρέπει να διαφυλάξουμε, κύριε Πρόεδρε, το βουλευτικό αξίωμα και να προστατεύσουμε, πραγματικά, τους ίδιους μας τους εαυτούς. Θεωρώ ότι το σημαντικό κομμάτι από αυτή την υπόθεση σήμερα είναι ότι θα πρέπει να γίνουν -δεν ξέρω πώς- συστάσεις. Το προβλέπει κι ο νόμος, που δίνει το δικαίωμα στους εισαγγελείς να φιλτράρουν τις υποθέσεις, να τις ελέγχουν, πριν τις στείλουν στο ελληνικό Κοινοβούλιο.

Λοιπόν, νομίζω ότι, πραγματικά, χάνουμε τον χρόνο μας πάλι με τον συγκεκριμένο κύριο. Θεωρώ απαράδεκτο όλο το Κοινοβούλιο να χορεύει στους σκοπούς του συγκεκριμένου, που επαναλαμβάνω ότι έχει ταλαιπωρήσει κι άλλους συναδέλφους εδώ μέσα. Είναι μια υπόθεση ξεκάθαρη.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κυρίες και κύριοι συνάδελφοι, τώρα θα εισέλθουμε στην ψηφοφορία, η οποία περιλαμβάνει, όπως είπα, τρεις υποθέσεις άρσης ασυλίας.

Κυρίες και κύριοι συνάδελφοι, αφού καταχωρίσετε την ψήφο σας, έχετε τη δυνατότητα να την ελέγξετε και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθύνεστε στο Προεδρείο ή τους αρμόδιους υπαλλήλους για να σας βοηθήσουν.

Παρακαλώ τώρα να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας.

( ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες-φαξ συναδέλφων, σύμφωνα με το άρθρο 70Α του Κανονισμού της Βουλής με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει.

Οι επιστολές οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70 Α΄ του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 64-156)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

Το αποτέλεσμα της ψηφοφορίας, για να μη χάνουμε χρόνο, θα ανακοινωθεί αμέσως μετά την καταμέτρηση.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων».

Η Διάσκεψη των Προέδρων αποφάσισε στη συνεδρίασή της στις 18 Νοεμβρίου τρέχοντος έτους τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Θα ξεκινήσουμε με τους ηγέτες. Ο εισηγητής της Νέας Δημοκρατίας, ο κ. Αντωνιάδης, έχει ένα πρόβλημα, οπότε θα προχωρήσουμε με την εισηγήτρια του ΣΥΡΙΖΑ, την κ. Τελιγιορίδου. Παράλληλα μπορεί να ανοίξει και το σύστημα της ηλεκτρονικής εγγραφής των συναδέλφων που επιθυμούν να πάρουν τον λόγο.

Ορίστε, κυρία Τελιγιορίδου, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το θέμα των αδειοδοτήσεων των σταβλικών εγκαταστάσεων είναι πάρα πολύ σημαντικό για την κτηνοτροφική παραγωγή, καθώς η απλοποίηση βοηθάει στον απεγκλωβισμό του κτηνοτροφικού κόσμου από ανασχετικούς και ανασταλτικούς γραφειοκρατικούς παράγοντες.

Το νομοσχέδιο, όμως, αυτό πετυχαίνει το στόχο του απεγκλωβισμού; Είναι ένα νομοσχέδιο με στέρεες βάσεις ή ένα νομοσχέδιο, που απλά έρχεται να διορθώσει ανεπαρκείς διατάξεις του ν.4711 της δικής σας κυβέρνησης που και τότε λέγατε ότι απλοποιεί τις διαδικασίες των σταβλικών εγκαταστάσεων;

Είναι ένα νομοσχέδιο, που επιλύει προβλήματα ή ένα νομοσχέδιο που τα μετακυλίει στο μέλλον; Είναι απελευθερωτικό για την ελληνική κτηνοτροφία ή είναι μία προσπάθεια εξευμενισμού των κτηνοτρόφων χωρίς ουσιαστικό αντίκρισμα σε μία δύσκολη εποχή για να τους καλοπιάσετε;

Και η εποχή είναι πράγματι δύσκολη, καθώς η πανδημία με τις οικονομικές και κοινωνικές της συνέπειες, η κλιματική κρίση με τις καταστροφές στην παραγωγή και στις υποδομές, η έκρηξη της ακρίβειας στο ρεύμα, στο πετρέλαιο, στα αγροεφόδια αυξάνουν το κόστος παραγωγής και η Κυβέρνηση έρχεται με ανεπαρκείς πολιτικές, οι οποίες αποδεικνύονται με το μπάχαλο στις πληρωμές του ΟΠΕΚΕΠΕ, με το μπάχαλο στην κατανομή του εθνικού αποθέματος, που μόλις προχθές αναγνωρίσατε με εγκύκλιό σας που ζητάει την επανόρθωση του και την ανάκτηση δικαιωμάτων από τους καταχραστές, τις μειωμένες επιδοτήσεις κατά 63 εκατομμύρια ευρώ από την τελευταία πληρωμή για τη βασική ενίσχυση, καθώς μετά από την αιφνίδια κοινή υπουργική απόφαση πάρα πολλοί κτηνοτρόφοι βρέθηκαν με μειωμένα ποσά ή και με καθόλου επιδοτήσεις.

Έτσι λοιπόν υπάρχει επίσης η φραγή και ο αποκλεισμός πολλών παραγωγών από τις λαϊκές αγορές ή οι καθυστερήσεις στις αποζημιώσεις από τις φυσικές καταστροφές από τον ΕΛΓΑ, τα φαινόμενα της νοθείας και των ελληνοποιήσεων που το τελευταίο διάστημα βρίσκονται σε έκρηξη.

Σε όλα αυτά, η πολιτική της Νέας Δημοκρατίας φαίνεται ότι δεν είναι ικανή να βοηθήσει, ώστε να λυθούν αυτά τα προβλήματα. Σε αυτό λοιπόν το πλαίσιο, έρχεται το σημερινό νομοσχέδιο, το οποίο παρά τα θετικά του σημεία σε πολλά σημεία είναι νομικά διάτρητο και πολιτικά ανεπαρκές.

Από το πρώτο κιόλας άρθρο, στο σκοπό του νομοσχεδίου εκτιμούμε ότι θα έπρεπε η απλοποίηση των διαδικασιών ίδρυσης και λειτουργίας να περιλαμβάνει όχι μόνο τη φυσική αλλά και τη μη φυσική παρουσία του προσώπου. Η απουσία από το σκοπό αυτού του ζητήματος εκ προοιμίου προϊδεάζει για την παράλειψη στο νομοσχέδιο της δημιουργίας ηλεκτρονικής πλατφόρμας στο ΥΠΑΑΤ ίδρυσης και λειτουργίας των κτηνοτροφικών εγκαταστάσεων.

Επειδή αυτά τα θέματα τα βάλαμε και στις προηγούμενες επιτροπές, χθες ο Υπουργός είπε: «Τι είναι αυτό που ζητάτε; Θητεύσατε στο Υπουργείο και δεν γνωρίζετε ότι υπάρχει αυτή η ηλεκτρονική βάση;».

Αγαπητέ κύριε Υπουργέ, ένας λόγος παραπάνω που το ζητάμε αυτό είναι ότι πραγματικά επειδή θητεύσαμε στο Υπουργείο, γνωρίζουμε ότι δεν υπάρχει βάση ηλεκτρονικής καταγραφής, ίδρυσης και λειτουργίας κτηνοτροφικών μονάδων. Μάλλον γενική διεύθυνση κτηνιατρικής τα μπερδεύετε τα πράγματα.

Εκείνο που υπάρχει στη είναι μια ηλεκτρονική βάση δεδομένων κωδικών αγέλης για την υγειονομική επιτήρηση. Σε αυτή τη βάση δεν υπάρχει καμμία καταγραφή και δεν υπάρχουν στοιχεία αν αυτές οι επιχειρήσεις έχουν ή όχι άδεια, είναι ή όχι εγκεκριμένες, είναι ή όχι παράνομες. Άλλο τα στοιχεία του υγειονομικού κτηνιατρικού ελέγχου και άλλο τα στοιχεία της ηλεκτρονικής εγκατάστασης που πιστεύουμε ότι λείπουν από αυτό το νομοσχέδιο.

Στο επόμενο άρθρο των ορισμών υπάρχουν πάρα πολλά προβληματικά σημεία. Ο ορισμός των πρόχειρων κατασκευών που δεν προσδιορίζει ούτε το εμβαδόν ούτε το ύψος αφήνει αμφιλεγόμενα σημεία για το πώς νοείται μία πρόχειρη εγκατάσταση και επιτρέπει, με την αμφιλεγόμενη διάταξη για τη χρήση του σκυροδέματος που μπορεί να χρησιμοποιείται μεμονωμένα σε συνδυασμό με το ότι πλέον δεν απαιτείται οικοδομική άδεια, να οδηγήσει στη χρήση βαρύτερων υλικών γι’ αυτές τις πρόχειρες καταστάσεις αλλά μονιμότερου χαρακτήρα.

Αυτό φαίνεται να αποτελεί μία διευκόλυνση των κτηνοτρόφων, αλλά ενέχει πάρα πολλούς κινδύνους ασφάλειας και αφήνει πολύ σημαντικό αρνητικό περιβαλλοντικό αποτύπωμα, χωρίς καμμία αδειοδότηση κατασκευής, χιλιάδες μπετόν σε όλη τη χώρα. Εξαιρούνται από τους λειτουργικούς χώρους οι αποθηκευτικοί χώροι και ενώ πάλι η διάταξη φαίνεται ότι είναι ευνοϊκή, καθώς μειώνει τις αποστάσεις, υποκρύπτει τη δημιουργία προβλημάτων και αντιδικιών, ιδιαίτερα σε τουριστικές και αστικές περιοχές της χώρας.

Στον ορισμό επίσης του πρόχειρου καταλύματος υπάρχει μία ασάφεια, όσον αφορά τις συνθήκες λειτουργίας μιας μη εκτατικής εκτροφής. Μπορούν, για παράδειγμα, σε ένα πρόχειρο κατάλυμα, ακόμη και αν τηρούνται οι συνθήκες ευζωίας, να εκδοθούν άδειες πρόχειρων καταλυμάτων σε μικρής δυναμικότητας κτηνοτροφικές επιχειρήσεις, παρ’ όλο που μπορεί να τηρείται η ορθή αλλά μη εκτατική εκτροφή.

Στους ορισμούς δεν υπάρχει η έννοια των κτηνοτροφικών πάρκων που χρειάζεται να οριοθετηθούν στους δήμους της χώρας, ώστε και οι κατάλληλοι χώροι για τις κτηνοτροφικές εγκαταστάσεις να υπάρχουν, αλλά και οι κατάλληλες δημόσιες υποδομές για το ρεύμα, το νερό, την αποχέτευση, τους δρόμους, που θα απαλλάσσουν τους κτηνοτρόφους από γραφειοκρατικά αλλά και οικονομικά βάρη σε μία δύσκολη εποχή.

Όμως, αυτό πραγματικά πολύ εύκολα δεν θα το περιμέναμε στο νομοσχέδιό σας, καθώς οι δημόσιες υποδομές δεν είναι κάτι που θέλετε, αφού αυτή η Κυβέρνηση όλες, ακόμη και αυτές τις δημόσιες υποδομές, τις θέλει ιδιωτικοποιημένες. Και αυτό το δείχνετε με κάθε ευκαιρία. Γιατί να το κρύψετε άλλωστε;

Στο άρθρο 4, ενώ ορθώς δίνεται η δυνατότητα να λειτουργούν εντός και σε όμορο οικόπεδο με την κτηνοτροφική εγκατάσταση, εγκαταστάσεις ωοσκόπησης, συσκευασίας αυγών, αλλά και επεξεργασίας ζωικών υποπροϊόντων –και κυρίως αυτό αφορά το βιοαέριο- δεν προβλέπεται γι’ αυτή τη διαδικασία καθετοποίησης της παραγωγής μέσω της μεταποίησης η διευκόλυνση για τους οικοτέχνες, για τις ομάδες παραγωγών, για τους συνεταιρισμούς. Ακόμη δεν ευνοείται και το να είναι αυτές οι μονάδες σε άλλο όνομα στο μέλος της ίδιας οικογένειας.

Στο άρθρο 5 υπάρχουν αρκετά θετικά. Αγνοείτε, όμως, το πρόβλημα των ορεινών περιοχών στην έκδοση αδειών ίδρυσης. Εδώ θα μπορούσε να υπάρξει μία μείωση των αποστάσεων 20% στις χαρακτηρισμένες ορεινές κοινότητες, όπως συμβαίνει στα νησιά. Επίσης, δεν προσδιορίζετε ποιος είναι υπεύθυνος για να γίνεται η ζωοτεχνική μελέτη. Εκτιμούμε ότι ο υπεύθυνος της ζωοτεχνικής μελέτης πρέπει να είναι γεωτεχνικός, γεωπόνος ή κτηνίατρος, γιατί έχουμε πάρα πολλά παραδείγματα όπου η ζωοτεχνική μελέτη γίνεται από μη ειδικούς, με αποτέλεσμα στη λειτουργία των κτηνοτροφικών εγκαταστάσεων να προκύπτουν προβλήματα, όπως για παράδειγμα να μην υπάρχουν χώροι συγκράτησης των ζώων για να γίνονται τα υγειονομικά προγράμματα.

Στο άρθρο 6 απουσιάζει η ισορροπία ανάμεσα στην ανάγκη προστασίας των περιοχών «NATURA», αλλά και την ταυτόχρονη ανάγκη ανάπτυξης για μια βιώσιμη αγροδασική οικονομία, όπου ο κτηνοτρόφος θα μπορεί να είναι μέρος αυτού του οικοσυστήματος και φροντιστής του περιβάλλοντος, όπως έχει αποδειχθεί από τις καταστροφικές πυρκαγιές του καλοκαιριού. Η έλλειψη αυτής της ισορροπίας οφείλεται, σε πολύ μεγάλο βαθμό, στο γεγονός ότι η Κυβέρνηση της Νέας Δημοκρατίας έχει «παγώσει» τους δασικούς χάρτες κι έχει δημιουργήσει μεγάλα προβλήματα σ’ αυτό το θέμα για την αδειοδότηση των κτηνοτροφικών εγκαταστάσεων.

Η Νέα Δημοκρατία, με το να σταματήσει το έργο της κυβέρνησης του ΣΥΡΙΖΑ για τους δασικούς χάρτες, δεν υπονόμευσε μόνο τη δασική επιστήμη, δεν υπονόμευσε το τι δεν έλαβε υπ’ όψιν το Σύνταγμα, αλλά επίσης υπονόμευσε τον κτηνοτροφικό κόσμο της χώρας.

Στο άρθρο 8 είναι θετικό που δίνετε τη δυνατότητα στις υφιστάμενες ομάδες να τροποποιούν για να βελτιώσουν εκσυγχρονίζοντας τις εγκαταστάσεις τους, για παράδειγμα με την κατασκευή αμελκτηρίου.

Στο άρθρο 9 είναι αρνητικό ότι καταργείτε την υποχρέωση τήρησης της ελάχιστης απόφασης από τα σφαγεία. Αυτό δημιουργεί, πάρα πολλά, προβλήματα και ενέχει κινδύνους για τη δημόσια υγεία, για την ευζωία των ζώων και για το περιβάλλον, καθώς θα υπάρχει συγκέντρωση σε χώρους όπου οι κτηνοτροφικές εγκαταστάσεις θα βρίσκονται δίπλα σε σφαγεία σε μεγάλα φορτία αποβλήτων και λυμάτων σ’ αυτές τις περιοχές.

Επίσης, είναι πολύ αρνητικό σε αυτό το άρθρο το ότι δεν προσδιορίζονται οι ελάχιστες αποστάσεις από τις πηγές του υδροφόρου ορίζοντα, από τους ταμιευτήρες του πόσιμου νερού και η μόνη αναφορά γίνεται σε ποτάμια συνεχούς ροής

Στο άρθρο 10 είναι θετικό ότι ορίζεται διάστημα δύο μηνών για την έκδοση της έγκρισης επέμβασης σε περιοχές όπου υπάρχουν κυρωμένοι δασικοί χάρτες. Πρόκειται, όμως, για μία ελλιπή διάταξη, μη δεσμευτική και χωρίς νομική ισχύ, καθώς δεν ορίζεται καμμία συνέπεια εάν δεν εκδοθεί η έγκριση στο διάστημα αυτό.

Στο άρθρο 11, ένα άρθρο πολύ σημαντικό για τον κτηνοτροφικό κόσμο της χώρας, μειώνετε τα πρόστιμα των αυθαιρέτων και δίνετε παράταση για τη νομιμοποίησή τους. Στην περίπτωση αυτή φαίνεται ότι ακόμη και αυτό το πολύ σημαντικό ζήτημα το αντιμετωπίζετε με τη μετακύλιση σε επόμενο χρόνο.

Όσον αφορά το άρθρο 14, εδώ κι αν πρόκειται για επικοινωνιακή παρωδία. Ενώ η Κυβέρνηση από την αρχή της θητείας της και την προηγούμενη ηγεσία στο Υπουργείο Αγροτικής Ανάπτυξης έλεγε ότι προχωράει άμεσα στην κατάρτιση της διαχείρισης των σχεδίων βόσκησης, φαίνεται πλέον καθαρά ότι μεθοδεύετε την κατάργηση των διαχειριστικών σχεδίων βόσκησης. Και το μεθοδεύετε αυτό η πολιτική ηγεσία του Υπουργείου σε συνεργασία με τους γαλάζιους περιφερειάρχες, καθώς η νομοθέτηση της εξουσιοδότησης στον Υπουργό Αγροτικής Ανάπτυξης για επ’ αόριστον παράταση στα διαχειριστικά σχέδια βόσκησης επιφέρει ουσιαστικά την ακύρωσή τους.

Αντί, λοιπόν, η Κυβέρνηση να επισπεύσει τις διαδικασίες ολοκλήρωσης των σχεδίων αυτών συμβάλλοντας στη διατήρηση της ακεραιότητας των λιβαδιών, στην ανάκαμψη των υποβαθμισμένων βοσκοτόπων και στην αειφόρο παραγωγή της βοσκήσιμης ύλης και των κτηνοτροφικών προϊόντων, ακυρώνει οποιαδήποτε ορθολογική και βιώσιμη διαχείρισή τους.

Στο άρθρο 15, επίσης ένα άρθρο ρουσφετολογικό το οποίο εξηγήσαμε και στις επιτροπές, οι αλιείς που αλιεύουν ολοθούρια είναι υποχρεωμένοι στο σκάφος τους να φέρουν δορυφορικό σύστημα VMS-ERS. Με αυτή την παράταση που δίνετε ενώ τρέχει το πρόγραμμα χρηματοδότησης και πάρα πολλοί αλιείς το έχουν αξιοποιήσει πληρώνοντας τις εισφορές τους και μην αλιεύοντας σε περιοχές που δεν ελέγχονται δημιουργείτε δύο κατηγορίες αλιέων με δύο μέτρα και δύο σταθμά. Οι περισσότεροι αλιείς, έχοντας υπ’ όψιν την τελική προθεσμία παράτασης, συμμετείχαν στο πρόγραμμα και έρχεστε να δικαιώσετε όσους δεν συμμετείχαν και συνέχιζαν να αλιεύουν σε περιοχές ακόμη που δεν επιτρέπεται χωρίς να έχουν το δορυφορικό σύστημα.

Επίσης, να πούμε ότι το είδος των ολοθούριων είναι, πέραν της οικονομικής τους αξίας, ένα απαραίτητο είδος για το θαλάσσιο οικοσύστημα και τον καθαρισμό της θάλασσας. Και εδώ αυτά που ακούστηκαν στις προηγούμενες επιτροπές από κάποιους συναδέλφους νομίζω ότι θέλουν ιδιαίτερη προσοχή. Πρέπει να υπάρχει ποσόστωση ώστε να μην εξαφανιστεί το είδος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, αν μου επιτρέπετε, τελειώνω σε ένα λεπτό.

Στο άρθρο 16 του ΕΛΓΑ, παρ’ ότι νομοθετείτε την αποζημίωση μέχρι το 100% της ασφαλιζόμενης αξίας, δεν απαλλάσσετε από το 30% για ζημιές από προανθικό ή ανθικό παγετό και βλέπουμε ότι και το 40% της προκαταβολής το πηγαίνετε από μήνα σε μήνα για το πότε θα καταβληθεί στους αγρότες και το παρουσιάζετε και ως πανάκεια, όταν εσείς ως αντιπολίτευση το διπλάσιο ποσοστό προκαταβολής, που έδινε ο ΣΥΡΙΖΑ στο 70% και 80% το αποκαλούσατε εμπαιγμό.

Είναι ένα νομοσχέδιο, που έχει πάρα πολλές παραλείψεις και πάρα πολλά λάθη.

Επίσης, θα σας πω ότι έχουμε καταθέσει στο νομοσχέδιο αυτό δύο τροπολογίες. Η μία αφορά την προσμέτρηση των ενσήμων για τις μονομερείς αναστολές για τους εργαζόμενους σε τουριστικά και επισιτιστικά επαγγέλματα, όπου ζητάμε να προσμετρούνται τα ένσημα των μονομερών αναστολών του 2020 και του 2021 για την επιδότηση της ανεργίας.

Η δεύτερη τροπολογία αφορά την πρώτη επιδότηση ανεργίας αυτών πάλι των εργαζομένων, όπου πέραν των πενήντα ημερών εργασίας καλούνται να έχουν ογδόντα ημερομίσθια κατ’ έτος στα αμέσως προηγούμενα από την έναρξη της επιδότησης δύο έτη και ζητάμε να προσμετρώνται και εδώ πενήντα ημερομίσθια.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ**. Οδυσσέας Κωνσταντινόπουλος**)

Όσον αφορά τις τροπολογίες που έχετε καταθέσει, στην τροπολογία που αφορά στην αναγνώριση των νεοϊδρυθέντων πανεπιστημιακών τμημάτων, που έγινε από τη δική μας κυβέρνηση, υπάρχουν κάποια σημεία στα οποία υπάρχει μια αμφιβολία. Για παράδειγμα, δεν γίνεται αναγνώριση για όλα τα τμήματα. Εξαιρούνται τα Τμήματα της Δασολογίας, τα Τμήματα της Ιχθυοκαλλιέργειας, τα Τμήματα της Τεχνολογίας Τροφίμων του Γεωπονικού Πανεπιστημίου. Και αφήνετε και ένα «παραθυράκι» για ιδιωτικά κολέγια. Παρ΄ όλα αυτά, επειδή θεωρούμε πάρα πολύ σημαντικά τα επαγγελματικά δικαιώματα των νέων ανθρώπων σε αυτά, θα την ψηφίσουμε.

Όσον αφορά την άλλη τροπολογία. που έχετε για τους εργάτες γης, καλώς ήρθατε στην πραγματικότητα. Εδώ και μήνες φωνάζουμε. Το πρόβλημα είναι υπαρκτό. Έχετε αφήσει πολλούς παραγωγικούς κλάδους, όπως την ελαιοκομία, χωρίς εργάτες. Τέλος πάντων, κάλλιο αργά παρά ποτέ.

Επί της αρχής καταψηφίζουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει ο κ. Ιωάννης Αντωνιάδης από τη Νέα Δημοκρατία.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς, χρόνια πολλά στις εορτάζουσες. Ευχόμαστε τα καλύτερα.

Άκουσα την εισηγήτρια του ΣΥΡΙΖΑ. Διερωτώμαι τα εξής. Εφόσον βρίσκουν θετικά, ας πούμε, τα περισσότερα, γιατί παραδόξως ψηφίζουν αρνητικά; Αν πάλι βρίσκουν τα περισσότερα αρνητικά, πώς εξηγούν το γεγονός ότι το 99% των εκπροσώπων των φορέων, αυτών που βρίσκονται στην πραγματικότητα στην οποία μας καλέσατε και μας καλωσορίσατε -γιατί αυτοί είναι στην πραγματική ζωή και στην πραγματικότητα- να συμφωνεί με το νομοσχέδιο και ο μόνος ο οποίος διαφωνεί να είναι ο ΣΥΡΙΖΑ; Επαληθεύετε καθημερινά το ρηθέν «όχι σε όλα, ναι στο τίποτα».

Εγώ σας καλώ, έστω και την ύστατη στιγμή, αφού ψηφίσατε «όχι» επί της αρχής, ψηφίστε τώρα «ναι» σε όλα τα άρθρα. Νομίζω ότι εσείς θα το πετύχετε αυτό.

Κυρίες και κύριοι συνάδελφοι, συζητούμε το νομοσχέδιο του Υπουργείου Αγροτικής Ανάπτυξης: «Μέτρα διευκόλυνσης και εκσυγχρονισμού της ίδρυσης και λειτουργίας των κτηνοτροφικών εγκαταστάσεων και λοιπές διατάξεις». Με το παρόν σχέδιο νόμου η Κυβέρνηση και η πολιτική ηγεσία του Υπουργείου Αγροτικής Ανάπτυξης δείχνει τα αντανακλαστικά της σε δυσλειτουργίες που προέκυψαν από την εφαρμογή του ν.4056/2012 σχετικά με τη διαδικασία ίδρυσης και λειτουργίας κτηνοτροφικών εγκαταστάσεων και δίνει λύσεις σε προβλήματα που αντιμετωπίζει ο κλάδος της κτηνοτροφίας στην Ελλάδα.

Παράλληλα, προχωρά σε βελτίωση των διαδικασιών διενέργειας ελέγχων και επιβολής κυρώσεων, αποσαφηνίζοντας το καθεστώς τους, ενώ αντιμετωπίζει επείγοντα θέματα αρμοδιότητας του Υπουργείου Αγροτικής Ανάπτυξης και Τροφίμων, όπως η παράταση προθεσμιών χορήγησης αποζημιώσεων του Οργανισμού Ελληνικών Γεωργικών Ασφαλίσεων και η παράταση της θητείας του προέδρου του.

Βασικός στόχος είναι η δημιουργία ενός σαφούς, απλούστερου και προσαρμοσμένου στις πραγματικές συνθήκες νομοθετικού πλαισίου που διέπει τη διαδικασία ίδρυσης και λειτουργίας των κτηνοτροφικών εγκαταστάσεων, ενώ επέρχονται διορθωτικές τροποποιήσεις στον ν.4056/2012 και αντιμετωπίζονται χρόνια προβλήματα, που προκύπτουν κατά τη διαδικασία αδειοδότησης κτηνοτροφικών εγκαταστάσεων.

Με το υφιστάμενο θεσμικό πλαίσιο και κατά την εφαρμογή του ν.4056/2012 η γραφειοκρατία και το αυστηρό πλαίσιο του νόμου, που καθόριζαν μέχρι σήμερα την ίδρυση και λειτουργία των κτηνοτροφικών εγκαταστάσεων, όχι μόνο δεν διευκόλυναν την όλη διαδικασία, αλλά αποθάρρυναν τόσο τους νέους κτηνοτρόφους όσο και τους εν ενεργεία από κάθε προσπάθεια για νομιμοποίηση και εκσυγχρονισμό των κτηνοτροφικών εγκαταστάσεων.

Με το παρόν σχέδιο νόμου στόχος του Υπουργείου Αγροτικής Ανάπτυξης και Τροφίμων είναι να επιτευχθεί η διευκόλυνση της διαδικασίας ίδρυσης και λειτουργίας των κτηνοτροφικών εγκαταστάσεων με την εισαγωγή ρυθμίσεων για τη νομιμοποίηση, ιδίως των πρόχειρων κατάλυμα των ζώων, τα οποία αξίζει να σημειωθεί πως αποτελούν περίπου το 50%-60% των συνολικών κτηνοτροφικών εγκαταστάσεων στη χώρα.

Ο προηγούμενος ν.4056/2012 ενώ κινούνταν προς τη σωστή κατεύθυνση, δυστυχώς στην πράξη δημιούργησε προβλήματα τα οποία σε συνδυασμό με το μη ενιαίο πλαίσιο εφαρμογής έφεραν εμπόδια κατά τη διαδικασία αδειοδότησης των κτηνοτροφικών εγκαταστάσεων και αποτέλεσαν τροχοπέδη στην ανάπτυξη της ελληνικής κτηνοτροφίας, η οποία θα μπορούσε να συνεισφέρει σημαντικά στη στήριξη της ελληνικής οικονομίας.

Ειδικότερα, η επιτάχυνση και απλοποίηση των διαδικασιών αδειοδότησης των κτηνοτροφικών εγκαταστάσεων, που περιλαμβάνουν πρόχειρα καταλύματα θα επιτρέψει τη βιωσιμότητα τους και θα έχει ως αποτέλεσμα την ακόμα μεγαλύτερη βελτίωση του επιχειρηματικού περιβάλλοντος, διευκολύνοντας τον εκσυγχρονισμό τους και την ενίσχυση της αγροτικής επιχειρηματικότητας και ανάπτυξης, ενώ θα οδηγήσει σε μείωση των συντελεστών κόστους παραγωγής.

Δεδομένης της σπουδαιότητας της συγκεκριμένης νομοθετικής πρωτοβουλίας για τον εκσυγχρονισμό των κτηνοτροφικών εγκαταστάσεων, τη βιωσιμότητα και τη βελτίωση εν γένει του επιχειρηματικού περιβάλλοντος των κτηνοτρόφων και με γνώμονα την ενδυνάμωση της αγροτικής επιχειρηματικότητας, δεν θα ήταν υπερβολή να πούμε πως οι ρυθμίσεις του παρόντος σχεδίου νόμου μπορεί να αφορούν κυρίως τους κτηνοτρόφους, αλλά στην πραγματικότητα αφορούν το σύνολο της κοινωνίας.

Το νομοθετικό πλαίσιο που αναμορφώνεται δημιουργεί πλέον ένα ενιαίο σταθερό και ασφαλές σημείο αναφοράς για την ίδρυση και λειτουργία των κτηνοτροφικών εγκαταστάσεων. Η απλούστευση και η επιτάχυνση της διαδικασίας αδειοδότησης επιφέρουν μια σειρά άμεσων και έμμεσων, κυρίως μείωση του χρόνου που απαιτείται για την ολοκλήρωση των σχετικών διαδικασιών και εδραιώνει μια νέα κουλτούρα φιλικότερη προς το αγροτικό επιχειρείν.

Κατ’ αυτόν τον τρόπο ενθαρρύνεται η επιχειρηματικότητα στον τομέα της κτηνοτροφίας και η δημιουργία υγιών επιχειρήσεων, βελτιώνονται τα προϊόντα, που παράγονται προς όφελος τόσο των επενδυτών όσο και των καταναλωτών, στηρίζεται η ανταγωνιστικότητα της ελληνικής αγροτικής παραγωγής προς όφελος της αγροτικής οικονομίας και ανάπτυξης της χώρας και ενισχύονται οι κτηνοτρόφοι και οι απασχολούμενοι στην αγροτική οικονομία.

Ειδικότερα, θα ήθελα να εστιάσω εν συντομία σε κάποιες σημαντικές ρυθμίσεις:

Δίνεται για πρώτη φορά η δυνατότητα να αδειοδοτηθούν μια σειρά από κτηνοτροφικές εγκαταστάσεις με πρόχειρα καταλύματα, που περιέχουν στην κατασκευή τους πάνελ πολυουρεθάνης ή μπετόν, εφόσον αυτό δεν αφορά στον δομικό σκελετό της εγκατάστασης.

Από τον λειτουργικό χώρο μιας κτηνοτροφικής εγκατάστασης εξαιρούνται οι αποθήκες και οι χώροι στέγασης των εργατών γης. Έτσι, δεν λαμβάνονται υπ’ όψιν οι χώροι αυτοί κατά την μέτρηση των αποστάσεων και με αυτόν τον τρόπο διευκολύνεται η δυνατότητα των κτηνοτροφικών εγκαταστάσεων να αδειοδοτηθούν.

Επιτρέπεται η μείωση της ελάχιστης απόστασης κτηνοτροφικών εγκαταστάσεων μέχρι και 50% από χώρους ή δραστηριότητες που χρήζουν προστασίας, όπως δρόμοι, λίμνες, χωριά κ.λπ., εφόσον αυτές βρίσκονται σε απόσταση δέκα χιλιομέτρων από τα σύνορα της ηπειρωτικής χώρας.

Απλοποιείται η διαδικασία ίδρυσης και λειτουργίας κτηνοτροφικών εγκαταστάσεων δυναμικότητας της κατηγορίας β΄ και κάτω των ορίων της κατηγορίας β΄ με την κατάργηση μέρους των δικαιολογητικών ίδρυσής τους, όπως για παράδειγμα, η κατάργηση βεβαίωσης απαλλαγής από οικοδομική άδεια στα πρόχειρα καταλύματα και της ειδικής οικολογικής αξιολόγησης για τις περιοχές του δικτύου «NATURA 2000».

Παρέχεται η δυνατότητα τροποποίησης της άδειας διατήρησης κτηνοτροφικής εγκατάστασης εντός ή πλησίον κατοικημένων περιοχών για τη βελτίωση των υφιστάμενων συνθηκών υγιεινής του ζωικού κεφαλαίου ή τον εκσυγχρονισμό δραστηριοτήτων υπό την προϋπόθεση μη αύξησης του αριθμού των επιτρεπόμενων ζώων ή αλλαγής της σύνθεσης του ζωικού κεφαλαίου ή επέκτασης πέραν των απαιτούμενων για τον εν λόγω σκοπό εγκαταστάσεων.

Δίνεται επιπλέον παράταση έως τις 31-12-2022 προκειμένου οι ανωτέρω κτηνοτρόφοι να ζητήσουν τη διατήρηση των κτηνοτροφικών εγκαταστάσεων εντός ή πλησίον κατοικημένων περιοχών.

Παρατείνεται, κατά παρέκκλιση της κείμενης νομοθεσίας, άρθρο 93 ν.4495/2017, το χρονικό διάστημα αναστολής κατεδάφισης αυθαίρετης κατασκευής κτηνοτροφικής εγκατάστασης σε εννέα μήνες αντί εξήντα ημερών που ισχύει σήμερα, με δυνατότητα παράτασης για επιπλέον τρεις μήνες αντί τριάντα ημερών που ισχύει σήμερα, στο οποίο θα πρέπει να προσκομιστεί άδεια νομιμοποίησης αυθαιρέτων κατασκευών της κτηνοτροφικής εγκατάστασης.

Μειώνεται σημαντικά το επιβαλλόμενο πρόστιμο ανέγερσης της έκθεσης αυτοψίας και διατήρησης σε 5% από 20% που ισχύει σήμερα στον ιδιοκτήτη κτηνοτροφικής εγκατάστασης, που προβαίνει σε νομιμοποίηση των σχετικών αυθαίρετων κατασκευών.

Ανατίθενται καθήκοντα και εξουσίες ανακριτικού υπαλλήλου σε συγκεκριμένη κατηγορία υπαλλήλων της Διεύθυνσης Οικονομικών Ελέγχων και Συνεργατισμού του ΥΠΑΑΤ, καθώς και αυξημένες εξουσίες στο πλαίσιο διενέργειας ενόρκων διοικητικών εξετάσεων, ΕΔΕ, ώστε να καταστεί αποτελεσματικότερη και πιο αξιόπιστη η εκτέλεση των καθηκόντων τους.

Παράλληλα, θεσπίζονται συγκεκριμένα κωλύματα στη διενέργεια ελέγχων ώστε να αποφεύγονται περιπτώσεις σύγκρουσης συμφερόντων.

Τέλος, θεσπίζονται διοικητικές κυρώσεις για τις περιπτώσεις κατά τις οποίες οι ελεγχόμενοι φορείς δεν παρέχουν την προβλεπόμενη συνδρομή τους στα ελεγκτικά όργανα της συγκεκριμένης υπηρεσίας.

Παρατείνεται εκ νέου από τη λήξη της 31-12-2021 και για δύο ακόμα έτη μέχρι την 31-12-2023 η προθεσμία για την εκπόνηση υποβολή και έγκριση διαχειριστικών σχεδίων των βοσκήσιμων γαιών της χώρας και παρέχεται η δυνατότητα για παράταση της ανωτέρω προθεσμίας με υπουργική απόφαση.

Παρατείνεται μέχρι την 31-12-2021 η δυνατότητα στον ΕΛΓΑ να χορηγεί στους δικαιούχους μέχρι ποσοστού 40% της εκτιμηθείσας αποζημίωσης, που δικαιούνται από τις ζημιές που προκλήθηκαν σε αγροτικές καλλιέργειες από τον «Παγετό Άνοιξη 2021».

Παρατείνεται μέχρι την 31-12-2022, από την 31-12-2021 που ισχύει, ο χρόνος ολοκλήρωσης της διεκπεραίωσης των δηλώσεων ζημιάς ετήσιων οικονομικών ενισχύσεων από ζημιές που προκλήθηκαν σε αγροτικές καλλιέργειες από τον «Παγετό Άνοιξη 2021» για τους ανταποκριτές του ΕΛΓΑ.

Και τέλος παρατείνεται μέχρι την 19-11-2022 η θητεία του προέδρου του Οργανισμού Ελληνικών Γεωργικών Ασφαλίσεων.

Ολοκληρώνω, κυρίες και κύριοι συνάδελφοι, την εισήγηση μου λέγοντας εν κατακλείδι πως με το παρόν σχέδιο νόμου το Υπουργείου Αγροτικής Ανάπτυξης και Τροφίμων προσβλέπει στη διασφάλιση ενός αποτελεσματικού, ασφαλούς, ευέλικτου και σύγχρονου πλαισίου για τις κτηνοτροφικές εγκαταστάσεις, καθώς και στη μείωση της γραφειοκρατίας και των διοικητικών βαρών κατά τη διαδικασία ίδρυσης και λειτουργίας κτηνοτροφικών εγκαταστάσεων, ιδίως όσον αφορά στα πρόχειρα καταλύματα ζώων, ενώ επιδιώκει την άμεση επίλυση ζητημάτων που προέκυψαν από την εφαρμογή υφιστάμενων διατάξεων.

Υποστηρίζει τη βιωσιμότητα και τον εκσυγχρονισμό των κτηνοτροφικών εγκαταστάσεων μέσα από την εγκαθίδρυση διαδικασιών, που θα τελούν υπό τη στοχευμένη εποπτεία του κράτους και ενθαρρύνει την υγιή επιχειρηματικότητα στον τομέα της κτηνοτροφίας. Παράλληλα, επιλύει διάφορα θέματα αρμοδιότητας του Υπουργείου Αγροτικής Ανάπτυξης και Τροφίμων, όπως η διενέργεια ελέγχων, η επιβολή κυρώσεων, οι αποζημιώσεις από τον ΕΛΓΑ και άλλα.

Με αυτά τα ολίγα, σας καλώ όλους να ψηφίσετε το εν λόγω νομοσχέδιο και σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα εγγραφής ομιλητών.

Συνεχίζουμε με τον κ. Απόστολο Πάνα από το Κίνημα Αλλαγής.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, κυρίες και κύριοι συνάδελφοι, φτάσαμε στη μέρα ψήφισης του νομοσχεδίου: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, των διατάξεων για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων». Αναφέρθηκε στην πρώτη, σχετικά με το νομοσχέδιο, επιτροπή από τον κύριο Υπουργό ότι κανένα από τα κόμματα δεν καταθέτει προτάσεις. Εγώ, λοιπόν, θα σας ρωτήσω το εξής: Τι κάνατε με τις προτάσεις και τις επισημάνσεις που εγώ ο ίδιος σας μετέφερα στην τρίτη συνεδρίαση όπου πραγματοποιήθηκε η συζήτηση επί των άρθρων; Δυστυχώς, δεν έγινε κάτι. Επιθυμείτε απλά να σας τονίζουμε τις ελλείψεις που εντοπίζουμε και να μένουμε εκεί, γιατί απ’ ό,τι βλέπω το προς ψήφιση νομοσχέδιο είναι ολόιδιο με το σχέδιο νόμου για το οποίο τόσες μέρες συζητάμε.

Κύριε Πρόεδρε, κυρίες και κύριοι συνάδελφοι, ίσως να έχω καταντήσει γραφικός και πολλές φορές νιώθω πως επαναλαμβάνομαι, αλλά νιώθω χρέος απέναντι στον κόσμο της Χαλκιδικής, αλλά και γενικότερα στους αγρότες που δραστηριοποιούνται στον πρωτογενή τομέα, να λέω τα πράγματα με το όνομά τους. Πρόσφατα ο Υπουργός, ο κ. Λιβανός -ο οποίος απουσιάζει σήμερα και, πραγματικά, θέλω να του ευχηθώ περαστικά και γρήγορα να επιστρέψει στα καθήκοντά του- ανέφερε σε ένα συνέδριο πως επιθυμεί ο πρωτογενής τομέας να αποτελέσει μια σοβαρή επαγγελματική διέξοδο για τους νέους, μία -όπως χαρακτηριστικά ανέφερε- διέξοδο ζωής. Τέσσερα χρόνια τώρα ο συγκεκριμένος κλάδος δέχεται συνεχώς τα αδυσώπητα χτυπήματα της κλιματικής κρίσης: χαλαζοπτώσεις, παγετοί, ξηρασία και ξανά από την αρχή. Τέσσερα χρόνια τώρα δεν υπάρχει ένας συγκεκριμένος αναπτυξιακός σχεδιασμός από την πολιτεία για το τι κάνουμε στον πρωτογενή τομέα.

Και για να λέμε τα πράγματα με το όνομά τους -όπως πρωτύτερα ανέφερα- δεν έχω ακούσει κανέναν, πραγματικά, γονιό που να ασχολείται αυτή τη στιγμή είτε με τις αγροτικές καλλιέργειες είτε με τις κτηνοτροφικές δραστηριότητες να προτρέπει το παιδί του να ασχοληθεί το ίδιο με αυτά. Απεναντίας -και είναι μια πραγματικότητα- τον συμβουλεύει να μείνει μακριά. Ούτε, όμως, πιστεύω πως κάποιο παιδί κτηνοτρόφου ή γεωργού υπάρχει περίπτωση να θέλει να ασχοληθεί με κάτι σχετικό αυτή τη στιγμή, όταν βλέπει το γονιό του να τα βγάζει οριακά χρηματικά, ίσα - ίσα, τις περισσότερες φορές μη μπορώντας να ανταπεξέλθει στις υποχρεώσεις τις οποίες έχει.

Αυτή, λοιπόν, είναι η πραγματικότητα. Και επειδή και ο ίδιος προέρχομαι από αγροτική οικογένεια, γνωρίζω ακριβώς το τι κατάσταση επικρατεί.

Οπότε, το ερώτημα είναι σε ποια διέξοδο ζωής αναφέρθηκε ο Υπουργός. Να ξαναπώ για το κύμα ακρίβειας και την παντελή απουσία του μηχανισμού στήριξης των πολιτών που πλήττονται; Να ξαναπώ για τις αποζημιώσεις για τον «Παγετό Άνοιξη 2021», που θα έπρεπε ήδη να έχετε καταβάλει την προκαταβολή του 40% και μέχρι τέλους της χρονιάς, όπως -να το πούμε έτσι- με μαρκετίστικες δηλώσεις ισχυριζόσασταν ότι θα γινόταν η εξόφληση; Τι πήγε, δηλαδή, τόσο λάθος τώρα και αλλάζει τελείως το χρονοδιάγραμμα και απουσιάζει εντελώς το χρονικό περιθώριο εξόφλησης; Για τις προκαταβολές τη βλέπουμε την παράταση. Με την εξόφληση τι γίνεται; Και τι περιμένετε από εμάς; Να δεχτούμε κάτι τέτοιο και να αποσιωπήσουμε τους λόγους που παίρνετε αυτή την απόφαση; Να το δεχτούμε, ενώ γνωρίζουμε πολύ καλά τα σοβαρά προβλήματα που αντιμετωπίζει ο πρωτογενής τομέας;

Τα είπαμε, λοιπόν, και τα ξαναλέμε: Οι δυσμενείς επιπτώσεις της κλιματικής κρίσης σε συνδυασμό με τις οικονομικές συνέπειες της πανδημίας, το κύμα ακρίβειας της ενέργειας, οι συνεχείς ανατιμήσεις και η μηδενική στήριξη από πλευράς σας έχουν οδηγήσει σε απόγνωση τους απασχολούμενους στον εν λόγω κλάδο.

Φέρνετε, λοιπόν, τώρα ένα νομοσχέδιο το οποίο -και πρέπει να είμαστε ξεκάθαροι- αδιαμφισβήτητα επιλύει κάποια χρόνια ζητήματα του κλάδου της κτηνοτροφίας, αλλά, συγχρόνως, κρύβετε μέσα του ζητήματα και δεσμεύσεις που από το Βήμα αυτό δώσατε σε όσους γεωργούς είδαν τους κόπους μιας χρονιάς να χάνονται από τον παγετό.

«Ανέβηκε η τιμή του γάλακτος» αναφέρουν κάποιοι ενθουσιασμένοι. Ασφαλέστατα. Όμως -θα πω εγώ- υπολογίστε ότι το 70% έχει φτάσει η αύξηση στο κόστος των ζωοτροφών, όπου καλύπτεται το 60% του συνολικού κόστους παραγωγής. Και έπειτα είναι το ρεύμα, το οποίο είναι τρεις φορές πιο πάνω από πέρυσι. Πολύ αμφιβάλλω αν θα καταφέρουν οι άνθρωποι αυτοί να εξισορροπήσουν τα έξοδα με τα έσοδα.

Και να μην μιλήσουμε τώρα για τη μείωση του ΦΠΑ στις ζωοτροφές, καθώς αποτελεί μια σταγόνα στον ωκεανό των απωλειών που έχει υποστεί το εισόδημα των κτηνοτρόφων από το ενεργειακό κύμα ακρίβειας.

Δεν μπορούμε ως Κίνημα Αλλαγής να συγκαλύψουμε τους τραγικούς, επίσης, χειρισμούς αναφορικά με το θέμα των βοσκοτόπων και τη διαχείρισή τους. Η τακτική «παράταση στην παράταση» σας καθιστούν, ουσιαστικά, συνυπεύθυνους στα μεγάλα ζητήματα που έχουν δημιουργηθεί στους βοσκοτόπους από άσχετους στην κτηνοτροφία.

Επίσης, θα πρέπει να αναλάβετε και εσείς με τη σειρά σας την πολιτική ευθύνη σε περιπτώσεις, που οι προαναφερόμενες εκτάσεις μείνουν έξω από τη νέα ΚΑΠ 2021 - 2027 και οι κτηνοτρόφοι χάσουν τις επιδοτήσεις τους.

Και παρ’ όλα αυτά, σας ανέφερα εγώ ίδιος πως θα μπορούσαμε να συναινέσουμε στο επίμαχο αυτό άρθρο υπό την προϋπόθεση και μόνο να συμμετέχουν οι εκπρόσωποι των τοπικών οργανώσεων των κτηνοτρόφων στις επιτροπές εκπόνησης των διαχειριστικών σχεδίων βόσκησης. Όμως, ούτε αυτό έγινε.

Επειδή, όμως, ως Κίνημα Αλλαγής δεν αδιαφορούμε για τον πρωτογενή τομέα, καταθέτουμε σήμερα τροπολογία - προσθήκη στο σχέδιο νόμου του Υπουργείου Αγροτικής Ανάπτυξης και Τροφίμων με σκοπό την καθιέρωση από την 1η Ιανουαρίου του 2021 της «κάρτας αγροτικού πετρελαίου», στην οποία θα ενσωματώνεται η ποσότητα πετρελαίου, που δικαιούται ο κάτοχος. Δικαιούχοι στην κάρτα προτείνουμε να είναι οι απασχολούμενοι στον πρωτογενή τομέα -γεωργοί, κτηνοτρόφοι, αλιείς- ενώ το δικαίωμα αυτό να προσδιορίζεται με βάση τη δήλωση ΟΣΔΕ κατά είδος καλλιέργειας, έκταση και ζωικό κεφάλαιο.

Επίσης, με δεύτερο άρθρο μας ζητάμε την οικονομική αποζημίωση του προαναφερόμενου κλάδου λόγω του υψηλού κόστους ηλεκτρικής ενέργειας, που η μεγάλη πλειοψηφία των αγροτών και των κτηνοτρόφων αδυνατούν σήμερα να καλύψουν, με αποτέλεσμα να πλήττεται σε καθοριστικό βαθμό τόσο η ατομική όσο και η συνολική αγροτική παραγωγή σε μια σειρά κρίσιμων για την ανταγωνιστικότητα της ελληνικής οικονομίας προϊόντων.

Συγκεκριμένα, προτείνουμε την εντός του πρώτου τριμήνου του 2022 καταβολή σε παραγωγούς ΤΟΕΒ και ΓΟΕΒ οικονομικής αποζημίωσης για την αντιστάθμιση του υψηλού κόστους ηλεκτρικής ενέργειας, όπως αυτό διαμορφώθηκε και αποτυπώθηκε στους λογαριασμούς άρδευσης του δευτέρου εξαμήνου του 2021 έως του ποσού του 30% του καθαρού κόστους ηλεκτρικής ενέργειας.

Ελπίζουμε, λοιπόν, αυτά τα δύο βασικά βήματα τα οποία καταθέτουμε σήμερα, να γίνουν αποδεκτά, γιατί είναι η πραγματική ανάγκη του αγροτικού κόσμου που βρίσκεται αυτή τη στιγμή σε μία δυσμενή θέση.

Κύριε Υπουργέ, κυρίες και κύριοι συνάδελφοι, έχω πει ότι το συγκεκριμένο νομοσχέδιο έχει πάρα πολλά θετικά στοιχεία -το αναγνωρίζουμε αυτό- αλλά δεν μπορούμε να το αποκόψουμε από την πραγματικότητα την οποία βρίσκεται αυτή τη στιγμή η αγροτική οικονομία.

Γι’ αυτό ζητάμε τη στήριξη αυτής της τροπολογίας, για να δούμε πραγματικά καλύτερες μέρες για τον αγροτικό κόσμο.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Τον λόγο τώρα έχει ο κ. Λαμπρούλης από το Κομμουνιστικό Κόμμα Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Επιτρέψτε μου μία αναφορά πριν περάσουμε στην τοποθέτηση για το συζητούμενο νομοσχέδιο του Υπουργείου Αγροτικής Ανάπτυξης. Σαν σήμερα συμπληρώνονται εβδομήντα εννέα χρόνια, 25 Νοεμβρίου του 1942, που πραγματοποιήθηκε η κορυφαία αντιστασιακή πράξη ενάντια στους ναζί κατακτητές στην Ελλάδα, αυτή δηλαδή της ανατίναξης της γέφυρας του Γοργοπόταμου με βασικό συντελεστή το ΕΑΜ-ΕΛΑΣ. Μία πράξη που έστειλε μήνυμα πως οι ναζί κατακτητές δεν είναι ανίκητοι και συμβολίζει πως όταν οι λαοί συνειδητοποιούν τη δύναμή τους και αποφασίζουν να δράσουν και να αντισταθούν, τίποτα δεν μπορεί να τους σταματήσει.

Ο Γοργοπόταμος έδειξε τη δύναμη της λαϊκής πάλης την ίδια στιγμή που οι αστοί και οι σύμμαχοί τους καλούσαν τον λαό μας σε αδράνεια απέναντι στον κατακτητή. Η ανατίναξη συμβολίζει σήμερα την αντίσταση και αντεπίθεση που προβάλλει ως αναγκαιότητα για την ανατροπή της βάρβαρης αντεργατικής, αντιλαϊκής πολιτικής και την ικανοποίηση όλων των σύγχρονων αναγκών της εργατικής λαϊκής οικογένειας, αλλά και για την αποδέσμευση της χώρας από τις ιμπεριαλιστικές ενώσεις Ευρωπαϊκή Ένωση, ΝΑΤΟ, από τις ΗΠΑ που εγκυμονούν τεράστιους κινδύνους για τον λαό και τους άλλους λαούς της περιοχής και όχι μόνο και τελικά για την ανατροπή του σάπιου καπιταλιστικού συστήματος της εκμετάλλευσης.

Ερχόμαστε στο νομοσχέδιο. Το νομοσχέδιο, όπως είπαμε και στις επιτροπές, έρχεται σε μία περίοδο όπου έχουν οξυνθεί, οξύνονται περαιτέρω τα ήδη συσσωρευμένα προβλήματα των βιοπαλαιστών αγροτών με κύρια ζητήματα τη μεγάλη αύξηση, τη μεγάλη άνοδο του κόστους παραγωγής είτε αυτό αφορά τις ζωοτροφές, που αποτελούν το βασικό κόστος για τον κτηνοτρόφο που έχουν ανέβει πάνω από το 60%, είτε οι τεράστιες ανατιμήσεις στο ρεύμα με τη ρήτρα αναπροσαρμογής που έχει θεσπιστεί από την Κυβέρνηση ή αντίστοιχα η τιμή του πετρελαίου κίνησης, που έχει σπάσει ρεκόρ και δεν έχει προβλεφθεί κανένα ουσιαστικό μέτρο ανακούφισης. Την ίδια ώρα λόγω της αναδρομικής εφαρμογής της κοινής υπουργικής απόφασης για την κατανομή των βοσκοτόπων στους κτηνοτρόφους, η οποία άλλαξε εκ των υστέρων τα κριτήρια κατανομής τους, δηλαδή αφού είχαν οι κτηνοτρόφοι υποβάλλει τις δηλώσεις ΟΣΔΕ, έχουν δημιουργηθεί προβλήματα στη χορήγηση των ενισχύσεων σε αρκετές περιοχές στην Ελλάδα.

Έτσι απέναντι στα τόσα προβλήματα που έχουν συσσωρευτεί και καλούνται να αντιμετωπίσουν οι αγρότες και κτηνοτρόφοι, έρχεστε και μειώνετε τη φετινή προκαταβολή της βασικής ενίσχυσης που δόθηκε τέλη Οκτώβρη, κατά 63 εκατομμύρια ευρώ, δηλαδή κατά 10% λιγότερη σε σχέση με πέρυσι. Μια προκαταβολή που έχει μειώσει ένα 7% σε όλους σε σχέση με πέρυσι. Είναι δηλαδή, χρήματα που τα έχουν ανάγκη οι αγρότες δεδομένων και των συνθηκών με την εκτόξευση του κόστους παραγωγής, την ακρίβεια και πάει λέγοντας, που εντείνουν τη δυσαρέσκεια στην οποία επιδρούν και οι ατασθαλίες που έχουν καταγραφεί στην κατανομή του αποθέματος τα τελευταία χρόνια για παράδειγμα λόγω και των νομοθετικών αλλαγών που έκανε η κυβέρνηση ΣΥΡΙΖΑ, που έδωσε τη δυνατότητα να κατοχυρώνονται δικαιώματα από το απόθεμα για βοσκοτόπια χωρίς να υπάρχουν αντίστοιχα ζώα.

Έρχεται τώρα η Κυβέρνηση με το νομοσχέδιο τροποποιώντας την ισχύουσα νομοθεσία και προσπαθεί να αντιμετωπίσει τα προβλήματα που σχετίζονται με την αδειοδότηση των κτηνοτροφικών εγκαταστάσεων και ιδιαίτερα των πρόχειρων καταλυμάτων που είναι και η πλειοψηφία αφού έως σήμερα δίνονταν διαδοχικές παρατάσεις και οι κτηνοτρόφοι διατηρούσαν τους στάβλους που διέθεταν χωρίς αδειοδότηση και χωρίς ουσιαστικές επιπτώσεις.

Ποιο ζήτημα λοιπόν θέλετε να λύσετε μέσω της χωροθέτησης και αδειοδότησης των κτηνοτροφικών εγκαταστάσεων; Το ζήτημα των χρήσεων γης. Ζητήματα που δεν μπορούσε και δεν μπορεί να λύσει η αγορά και το σύστημα το οποίο υπερασπίζεστε -όχι μόνο εσείς, η Κυβέρνηση της Νέας Δημοκρατίας, αλλά και όλα τα άλλα κόμματα και όσα κυβέρνησαν που στηρίζετε αυτό το σύστημα- από τη στιγμή που η γη είναι ατομική ιδιοκτησία, κατακερματισμένη και ακριβώς για αυτούς τους λόγους δεν μπορούν να λυθούν τα ζητήματα αυτά σχεδιασμένα φυσικά και προς όφελος της ικανοποίησης των κοινωνικών αναγκών.

Για αυτό ως Κομμουνιστικό Κόμμα επισημαίνουμε κάθε φορά ότι σε όλα τα κρίσιμα προβλήματα, που βιώνουν οι εργαζόμενοι και ο λαός αντίστοιχα οι αγρότες, οι κτηνοτρόφοι, όποια πέτρα κι αν σηκώσεις θα δεις ποιος είναι ο αντίπαλος, ποιος είναι ο ένοχος, ποιος τελικά είναι το πολιτικό πρόβλημα της χώρας. Και αυτό αφορά μια κοινωνική οργάνωση, ένα κοινωνικό οικονομικό πολιτικό σύστημα που θυσιάζει τις σύγχρονες ανάγκες στο βωμό του καπιταλιστικού κέρδους και του αδηφάγου καπιταλιστικού ανταγωνισμού.

Πρόκειται λοιπόν για ένα κράτος εχθρικό απέναντι σε αυτές τις ανάγκες. Γιατί είναι ένα κράτος φτιαγμένο για να θωρακίζει την κερδοφορία των λίγων, ένα κράτος, που υπηρετεί μια χούφτα παράσιτα, εκμεταλλευτές του μόχθου των ανθρώπων. Και γι’ αυτόν το λόγο ακριβώς την ίδια ώρα είναι παντελώς ανίκανο και δυσκίνητο στο να προστατεύει την ανθρώπινη ζωή, τη λαϊκή περιουσία. Είναι ταχύτατο και αποτελεσματικό μόνο στο να θυσιάζει εργατικά λαϊκά δικαιώματα, προκειμένου να υπηρετήσει τις επενδύσεις, τα κέρδη, τα συμφέροντα της ολιγαρχίας του πλούτου. Και φυσικά μέρος αυτού του προβλήματος είναι και οι κυβερνήσεις που υπηρετούν αυτό το σύστημα και διαχειρίζονται την κρατική εξουσία.

Έτσι οι διατάξεις του νομοσχεδίου, που φέρνετε οι συνεπάγονται τη διαιώνιση του χαρατσώματος και της ομηρίας των κτηνοτρόφων, ακόμα και εκείνων με πρόχειρα καταλύματα που ισχυρίζεστε ότι δίνετε λύση.

Την ίδια ώρα λοιπόν αλλά και με το νομοσχέδιο, τι τους ζητάτε; Ζητάτε της «Παναγιάς τα μάτια» από έναν αιγοπροβατοτρόφο που δίνει αγώνα επιβίωσης. Και μάλιστα -όπως ακούσαμε και στις επιτροπές- τους πουλάτε εκδούλευση ότι δήθεν τους διευκολύνετε, τη στιγμή που για να εγκριθεί το μαντρί ενός κτηνοτρόφου εξακολουθούν να απαιτούνται μία στοίβα δικαιολογητικά και μελέτες.

Και σας ρωτήσαμε και στην επιτροπή, σας ρωτάμε και στη σημερινή συζήτηση στην ολομέλεια: Από τη στιγμή που θα αδειοδοτηθούν, πώς θα πάρουν ρεύμα τα μαντριά, πώς θα έχουν πρόσβαση οι άνθρωποι σε αυτά σε όσα δηλαδή δεν υπάρχουν δρόμοι; Και πες ότι βάζουν φωτοβολταϊκά για παράδειγμα προκειμένου να έχουν ρεύμα. Όταν όμως δεν υπάρχει δίκτυο, πώς θα φτιάξουν φωτοβολταϊκά; Θα φτιάξουν συσσωρευτές που απαιτούνται; Έτσι το κόστος εκτινάσσεται στα ύψη.

Και τα ρωτάμε αυτά γιατί όταν είναι για το μεγάλο κεφάλαιο για παράδειγμα τις ανανεώσιμες πηγές ενέργειας, εκεί προβλέπονται εκατομμύρια επιδοτήσεις με τους διάφορους αναπτυξιακούς νόμους που τα ξεκοκαλίζουν τα μονοπώλια και φτιάχνουν δρόμους και άλλες υποδομές. Μέχρι και τα ΜΑΤ κινητοποιείτε προκειμένου να μη διασαλευτούν οι κατασκευές των ανεμογεννητριών από τα Άγραφα μέχρι και τα νησιά. Και τα παραδείγματα είναι πάμπολλα. Επομένως, καταστολή απέναντι στις κινητοποιήσεις του λαού και σε τοπικό επίπεδο που εναντιώνονται στην εγκατάσταση των ανεμογεννητριών.

Και στην επιτροπή και ακόμα μία φορά εδώ στην Ολομέλεια στην τελική συζήτηση του νομοσχεδίου εμείς σας λέμε ξεκάθαρα: Απέναντι στον κυκεώνα όλων αυτών των δικαιολογητικών, εμείς λέμε ότι η έγκριση των εγκαταστάσεων δηλαδή των καταλυμάτων, των πρόχειρων καταλυμάτων που όπως λέτε είναι πάνω από το 50%, να γίνεται με μόνο δικαιολογητικά την αίτηση και την υπεύθυνη δήλωση και από εκεί και πέρα την όλη υπόλοιπη διαδικασία να την πραγματοποιούν οι κρατικές υπηρεσίες, που πρέπει φυσικά να στελεχωθούν με το αντίστοιχο αναγκαίο μόνιμο προσωπικό και χωρίς καμμία επιβάρυνση προφανώς για τους κτηνοτρόφους. Περιμένουμε απάντηση. Δεν λέτε, δεν είπατε τίποτα. Για να δούμε σήμερα στην τελική συζήτηση του νομοσχεδίου. Γιατί αυτό κατά τη γνώμη μας θα συνιστούσε όντως ουσιαστική, πραγματική μάλλον, ανακούφιση.

Επίσης προτείναμε η διάταξη αυτή, δηλαδή η αίτηση και η υπεύθυνη δήλωση να έχει αναδρομική ισχύ, όπως αναδρομική ισχύ έχει και η απαράδεκτη κοινή υπουργική απόφαση για τα βοσκοτόπια όπου πρέπει να καταργηθεί. Και λέμε να έχει αναδρομική ισχύ ο νόμος σας ώστε να καλυφθούν και οι παραγωγοί με καμένα μαντριά στις πυροπαθείς περιοχές, αυτή την πύρινη λαίλαπα που έζησαν και οι κτηνοτρόφοι όπως και συνολικά ο λαός μας μέσα στο κατακαλόκαιρο από την Εύβοια, την Ηλεία και πάει λέγοντας.

Το προτείνουμε αυτό, προκειμένου λοιπόν να αποζημιωθούν και αυτοί οι πυρόπληκτοι οι οποίοι δεν είχαν άδειες και τώρα λόγω του ότι δεν είχαν άδειες δεν δικαιούνται αποζημίωσης.

Όπως επίσης πραγματική ανακούφιση θα συνιστούσε το αφορολόγητο πετρέλαιο για όλους τους αγρότες, αντίστοιχα η εξασφάλιση γενναίας μείωσης στην τιμή του αγροτικού ρεύματος, η κατάργηση της ρήτρας αναπροσαρμογής, η επιδότηση των ζωοτροφών, κατάργηση του ΦΠΑ στα αγροτικά εφόδια και μηχανήματα.

Γιατί, για παράδειγμα, η απόφαση-εμπαιγμός της Κυβέρνησης να δώσει κάποια ψίχουλα σε πολύ λίγους αγρότες και να τα βαφτίσει ως επιστροφή φόρου κατανάλωσης στο αγροτικό πετρέλαιο -τα 50 εκατομμύρια- δίκαια προκάλεσε την οργή και αγανάκτηση στον αγροτικό κόσμο, αποδεικνύοντας πως η προεκλογική δέσμευση του Πρωθυπουργού τον Μάιο του 2019 στη Λάρισα για επιστροφή φόρου καυσίμων ήταν τελικά μόνο για τα ψηφαλάκια των αγροτών.

Και μη μας πείτε πως οι δημοσιονομικές συνθήκες δεν το επιτρέπουν, γιατί αυτά μας λέτε και στην επιτροπή, αυτά λέτε βέβαια και γενικότερα. Γιατί αυτό είναι το μόνιμο επιχείρημα όταν είναι να ικανοποιηθούν αιτήματα που ακουμπούν πάνω στις ανάγκες αγροτών, κτηνοτρόφων, εργαζομένων ενώ οι δημοσιονομικές συνθήκες δεν ισχύουν και το επιτρέπουν για τους εφοπλιστές, τους μεγαλοξενοδόχους, τους μεγαλέμπορους, τους κλινικάρχες, που τους δίνετε κάθε χρόνο για επιστροφή φόρου καυσίμων και αφορολόγητο πετρέλαιο πάνω από 350 εκατομμύρια ευρώ. Και εσείς λοιπόν το ίδιο κάνετε, όπως έκανε και η προηγούμενη κυβέρνηση και οι προηγούμενες κυβερνήσεις που κυβερνούσαν, δηλαδή εσείς.

Φυσικά για να μην ξεχνιόμαστε Νέα Δημοκρατία, ΣΥΡΙΖΑ, ΠΑΣΟΚ εσείς δεν ήσασταν που ψηφίζατε μαζί το τρίτο μνημόνιο που εκτόξευσε τον Ειδικό Φόρο Κατανάλωσης στο αγροτικό πετρέλαιο κίνησης; Εσείς ήσασταν.

Γιατί ακόμα και τα ποσά που εξαγγείλατε -ο Υπουργός, για παράδειγμα, τοποθετήθηκε στην επί της αρχής συζήτηση στην επιτροπή και έβαλε το θέμα αυτό και ο κ. Κεδίκογλου στην τελευταία επιτροπή στη δεύτερη ανάγνωση- για επιδότηση στις ζωοτροφές αποτελεί σκέτη κοροϊδία αφού ούτε 2 ευρώ ανά προβατίνα δεν αναλογεί. Την ίδια ώρα που γνωρίζετε, πολύ καλά, πως το κόστος έχει εκτοξευθεί. Το ανέφεραν φυσικά και οι φορείς και τα ξέρετε και εσείς πολύ καλύτερα. Το ποσό αυτό, κατά τη γνώμη μας, και το είπαμε και στην επιτροπή δεν μπορεί να είναι κάτω από 20 ευρώ ανά ζώο για τα μικρά μηρυκαστικά και 50 ευρώ για τα μεγάλα μηρυκαστικά.

Αντίστοιχα ανακούφιση και στήριξη στον βιοπαλαιστή αγρότη που προσπαθεί να επιβιώσει από το επάγγελμά του θα ήταν η σύνδεση των ενισχύσεων γεωργών με την πραγματική παραγωγή και των κτηνοτρόφων με το πραγματικό ζωικό κεφάλαιο, η αποσύνδεση των επιδοτήσεων στην κτηνοτροφία από τα βοσκοτόπια, έγκαιρη χορήγησή τους σε μία δόση χωρίς παρακρατήσεις, να είναι ακατάσχετες, να μην επιβαρύνονται οι αγρότες οικονομικά για τις δηλώσεις ΟΣΔΕ, αλλά και για τη διόρθωση των σφαλμάτων, να μην έχει αναδρομική ισχύ η κοινή υπουργική απόφαση για τα βοσκοτόπια, τα οποία είναι σκέτη ταλαιπωρία για τους κτηνοτρόφους.

Επίσης αναφέρθηκαν και οι φορείς, το βάλαμε και στις επιτροπές, το επαναφέρουμε και εδώ στη συζήτηση στα ζητήματα των ζωονόσων για την πρόληψή τους και την αποζημίωση των κτηνοτρόφων, τις ανεπάρκειες των κτηνιατρικών υπηρεσιών λόγω της συνειδητής υποστελέχωσης από όλες τις κυβερνήσεις -έχουν να γίνουν προσλήψεις εδώ και δεκαπέντε χρόνια σε αυτές τις υπηρεσίες- προκειμένου να ανταποκριθούν στον ρόλο όχι μόνο της παρακολούθησης και της πρόληψης, αλλά φυσικά της καταγραφής των προβλημάτων των κτηνοτρόφων και των αντίστοιχων αποζημιώσεων από τη κατακόρυφη μείωση της παραγωγής, όπως για παράδειγμα αναφέραμε και στην επιτροπή από τον καταρροϊκό πυρετό. Αυτά τα μέτρα λοιπόν μπορούν να βοηθήσουν και όχι οι λεγόμενες τεχνικές λύσεις, αλλά και η μοιρασιά των επιδοτήσεων με βάση τα βοσκοτόπια που υιοθετήσατε και εφαρμόσατε όλες οι κυβερνήσεις με τα γνωστά αποτελέσματα.

Σε ό,τι αφορά τον ΕΛΓΑ, το δέκατο έκτο άρθρο, αυτό που πρέπει να αντιμετωπιστεί σε σχέση με τον ΕΛΓΑ είναι η πλήρης αποζημίωση του 100% των ζημιών και όχι να έρχεστε μετά από έξι μήνες και να μας λέτε ότι δεν έχετε δώσει ούτε την προκαταβολή και ότι ζητάτε παράταση για τη χορήγηση των αποζημιώσεων για την οποία καμαρώνετε ενώ θα έπρεπε να έχετε εξοφλήσει το 100% της αποζημίωσης. Ο κόσμος έχει πει ότι συνεχίζει να καλλιεργεί, να παράγει, να εργάζεται και δεν έχει πάρει φράγκο ενώ οι τιμές λιπασμάτων, ζωοτροφών και πάει λέγοντας έχουν εκτοξευθεί στα ύψη.

Τέλος, τόσο η Κυβέρνηση της Νέας Δημοκρατίας όσο και οι προηγούμενοι του ΣΥΡΙΖΑ ενώ θα μπορούσατε να λύσετε τα ζητήματα και σε ό,τι αφορά την αδειοδότηση των κτηνοτροφικών καταλυμάτων δεν το κάνατε και δεν το κάνετε. Γιατί είτε νομιμοποιημένοι είτε όχι οι κτηνοτρόφοι βιοπαλαιστές στο πλαίσιο του ανταγωνισμού βλέπουν καθημερινά τη θέση τους να επιδεινώνεται συνεχώς. Τίθεται λοιπόν πιο έντονο καθημερινά το ζήτημα της επιβίωσής τους.

Μπροστά σε αυτό δεν χωράνε αυταπάτες πως θα βρεθούν λύσεις μέσα από τις αγορές, μέσα στο πλαίσιο αυτού του συστήματος που τους συνθλίβει. Γιατί οι προτάσεις τόσο της Κυβέρνησης της Νέας Δημοκρατίας, αλλά και του ΣΥΡΙΖΑ παρά τις όποιες διαφορές στο μείγμα διαχείρισης συμφωνούν στην ανάγκη παρεμβάσεων, που στόχο έχουν τη στήριξη της καπιταλιστικής οικονομίας και τα συμφέροντα των μεγάλων επιχειρηματικών ομίλων, ρίχνοντας τα βάρη στις πλάτες των βιοπαλαιστών αγροτών και κτηνοτρόφων μαζί με τους άλλους αυτοαπασχολούμενους και εργάτες. Αυτό φαίνεται και από τους πακτωλούς χρημάτων που έχουν δοθεί στους μονοπωλιακούς ομίλους του αγροτοδιατροφικού τομέα τη στιγμή που η Κυβέρνηση δεν ικανοποιεί κανένα από τα αιτήματα των πληττόμενων αγροτοπαραγωγών.

Οι αγρότες και οι κτηνοτρόφοι γνωρίζουν, πολύ καλά, πως τίποτα δεν τους χαρίστηκε από μία κυβέρνηση, όμως όποτε βγήκαν στους δρόμους του αγώνα με μαζική συμμετοχή είχαν κατακτήσεις. Στο χέρι τους λοιπόν είναι να αξιοποιήσουν τη δύναμη και την αποφασιστικότητά τους για να επιβάλουν το δίκαιο των αιτημάτων τους και να ανατρέψουν την αντιλαϊκή πολιτική που τους οδηγεί στο ξεκλήρισμα.

Κλείνοντας, κύριε Πρόεδρε, όπως είπαμε και στις επιτροπές, το Κομμουνιστικό Κόμμα κατέθεσε τρεις τροπολογίες στη βάση ότι τα συγκεκριμένα προτεινόμενα μέτρα των τροπολογιών μας απαντούν στα οξυμένα προβλήματα των αγροτών, είναι αναγκαία. Θα πρέπει η Κυβέρνηση να τις κάνει δεκτές τις τροπολογίες, προκειμένου να ανακουφίσουν κατά τι τα τεράστια και συσσωρευμένα, όπως είπαμε και στην αρχή, προβλήματα των αγροτών.

Είναι τροπολογίες –επιγραμματικά- για την επιστροφή δηλαδή του ειδικού φόρου κατανάλωσης στο αγροτικό πετρέλαιο, την επιδότηση και κατάργηση της ρήτρας αναπροσαρμογής στο αγροτικό ρεύμα και μηδενικό ΦΠΑ σε αγροτικά εφόδια, εργαλεία, μηχανήματα, ζωοτροφές.

Και κλείνω με το εξής, κύριε Πρόεδρε. Χθες ο Υφυπουργός κ. Στύλιος –δεν είναι εδώ- το Υπουργείο τέλος πάντων μας ανακοίνωσε μία τροπολογία με δύο άρθρα τα οποία μας τα ανέπτυξε ο κ. Στύλιος.

Εμείς διατυπώνουμε τις έντονες ενστάσεις μας σε ό,τι αφορά τη δεύτερη παράγραφο του άρθρου 2. Φέρνετε στην ουσία εκ του πονηρού -και σε αυτό δεν αναφέρθηκε ο Υπουργός- με την τροπολογία αυτή, με την παράγραφο β του άρθρου 2 της συγκεκριμένης τροπολογίας με γενικό αριθμό 1141 και με ειδικό 37, από την πίσω πόρτα την εξίσωση κολλεγίων με ΑΕΙ στη βάση του ότι δίνετε τη δυνατότητα άσκησης του επαγγέλματος του γεωπόνου στα νεοσυσταθέντα τμήματα μιας σειράς πανεπιστημίων, που αναφέρονται στην πρώτη παράγραφο του δεύτερου άρθρου. Αλλά πονηρά, όπως είπαμε, στη δεύτερη παράγραφο βάζετε την εξίσωση των επαγγελματικών δικαιωμάτων κολεγίων τριτοετούς φοίτησης δηλαδή με τα πέντε χρόνια που χρειάζονται για να σπουδάσουν οι διάφορες ειδικότητες στα ανώτατα εκπαιδευτικά ιδρύματα.

Κύριε Υπουργέ, ζητούμε την απόσυρση της συγκεκριμένης παραγράφου. Ζητούμε και πραγματικά θέλουμε να τοποθετηθείτε. Για αυτή την παράγραφο ζητούμε την απόσυρσή της.

Φυσικά δεν είμαστε αντίθετοι στην πρώτη παράγραφο του δεύτερου άρθρου της τροπολογίας, ότι δίνεται η δυνατότητα των επαγγελματικών δικαιωμάτων γεωπόνων σε μια σειρά από σχολές που προκύπτουν από συγχωνεύσεις. Σε αυτό θα μπορούσαμε να συμφωνήσουμε. Όμως δεν μπορούμε να συμφωνήσουμε όσο υπάρχει αυτή η κατάπτυστη δεύτερη παράγραφος. Ζητάμε λοιπόν την απόσυρσή της και ζητάμε από όλα τα κόμματα να τοποθετηθούν και για αυτό και για τις τροπολογίες του Κομμουνιστικού Κόμματος.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε, αφού κάνω μια ανακοίνωση. Η Η΄ Αντιπρόεδρος της Βουλής κ. Σοφία Σακοράφα ζητεί άδεια ολιγοήμερης απουσίας στο εξωτερικό για ειδικούς λόγους από 25 Νοεμβρίου έως 26 Νοεμβρίου 2021. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Τον λόγο τώρα έχει ο κ. Κωνσταντίνος Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κυρίες και κύριοι συνάδελφοι, σημαντικό το νομοσχέδιο απέναντι στον πρωτογενή τομέα και δη στην κτηνοτροφία και ως Ελληνική Λύση στο πρόγραμμά μας, που είναι εμπεριστατωμένο και ουσιαστικό, δίνουμε μεγάλη βαρύτητα στον πρωτογενή τομέα με επιχειρήματα πάνω στην αναβάθμιση πραγματικά του αγροτοκτηνοτροφικού κλάδου ως πόλο έλξης, αλλά και ως οικονομικής ανάπτυξης.

Το θέμα είναι ότι το συγκεκριμένο νομοσχέδιο θολώνει τα νερά. Έπρεπε να ακολουθεί ενός άλλου νομοσχεδίου, γιατί άλλα περίμεναν οι κτηνοτρόφοι σήμερα να ακούσουν μέσα από την αναβάθμιση του κτηνοτροφικού κλάδου και δη των κτηνοτροφικών εγκαταστάσεων.

Άρα, λοιπόν, είναι ένα νομοσχέδιο το οποίο δεν είναι ακραιφνές, δεν διευκρινίζει πολλά πράγματα. Υπάρχει το άρθρο 3, το άρθρο 6, το άρθρο 10, το άρθρο 12, το 15, το 16 και το 17 που θα τα αναλύσουμε. Δίνει μία παράταση φωτογραφικής διάταξης στον πρόεδρο του ΕΛΓΑ. Ο πρόεδρος του ΕΛΓΑ πρέπει να έχει άμεση σχέση με το αντικείμενο. Είναι η δική μας άποψη. Πρέπει να είναι γεωπόνος, κτηνίατρος, να έχει μία διατριβή, για να μπορεί να γνωρίζει, να κατανοεί τα προβλήματα των αγροτών και των κτηνοτρόφων και όχι απλά να είναι ένα κομματικό στέλεχος στα στεγανά διότι διετέλεσε είτε Υπουργός είτε Υφυπουργός είτε υπεύθυνος του πολιτικού σχεδιασμού της Νέας Δημοκρατίας. Αυτά τα φωτογραφικά πρέπει να τα κόψετε και όσον αφορά την παράταση της θητείας στον Ελληνικό Οργανισμό Γεωργικών Ασφαλίσεων, τον ΕΛΓΑ, που αλλιώς έπρεπε να λειτουργεί από δύο σε τρία χρόνια.

Σήμερα οι αγρότες και οι κτηνοτρόφοι άλλα περίμεναν.

Από το πρώτο ευρώ, κύριε Υπουργέ, φορολογείτε τις κοινοτικές ενισχύσεις. Χάσαμε πολύτιμο έδαφος -μέτρο 1, μέτρο 6, μέτρο 2- συμβουλευτική γεωργία και κτηνοτροφία χάθηκαν. Χάθηκε η εξισωτική, τριάμισι χρόνια καθυστέρηση, έχουμε απώλεια 950 εκατομμυρίων ευρώ. Συμβουλευτική κτηνοτροφία και γεωργία: Χάθηκαν οι διεπαγγελματικές μικρές ενώσεις, ο ευέλικτος συνεργατισμός. Δεν είναι της παρούσης, αλλά κάποια στιγμή πρέπει να τα αναλύσουμε.

Σήμερα οι αγρότες και οι κτηνοτρόφοι περίμεναν από την Κυβέρνηση να τους πει «οι ασφαλιστικές σας εισφορές που έχουν αυξηθεί θα εκπίπτουν από τα έξοδα, για να έχετε κάποια ανάσα φορολογική», «δεν θα πληρώνετε τόσο υψηλό ποσοστό φόρο αλληλεγγύης». Αυξήσατε τον φόρο εισοδήματος, τα τελευταία χρόνια έχει αυξηθεί από 22% στο 45%.

Και θα επαναλάβω ότι σύμφωνα με εκθέσεις που μπορείτε να βρείτε και από ανθρώπους οι οποίοι γνωρίζουν καλά τον χώρο της κτηνοτροφίας πραγματικά, όπως ο κ. Χριστοδούλου που διάβασα, τα στατιστικά δείχνουν ότι η κτηνοτροφία έχει πάρει την κατιούσα. Τα τελευταία τέσσερα χρόνια από τις εκατόν δέκα χιλιάδες επιχειρήσεις κτηνοτροφικής δράσης έκλεισαν οι τριάντα μία χιλιάδες.

Αντιλαμβάνεστε, κύριοι, τι γίνεται; Υπάρχει πτώση της τάξεως του 28,86%. Από μια εισαγωγή που κάνουμε –προσέξτε, εισαγωγές, στοιχεία που μπορείτε να τα βρείτε- 6 δισεκατομμύρια ευρώ είναι οι εισαγωγές μας, 2 δισεκατομμύρια ευρώ εισάγουμε για ζωοκομικά προϊόντα. Ήμαρτον! Το 30% καλύπτουμε, δεν καλύπτουμε, δεν έχουμε αυτάρκεια. Είναι αυτό που λέει και ο Πρόεδρος της Ελληνικής Λύσης, ο Κυριάκος Βελόπουλος, απέναντι στο επισιτιστικό πρόβλημα που έρχεται.

Σήμερα οι κτηνοτρόφοι περιμένουν να τους πείτε, όπως και οι αγρότες, ότι το ΕΣΠΑ μέχρι το 2027 θα δώσει χρήματα για το κομμάτι της αγροδιατροφής στο μεταποιητικό στάδιο. Είμαστε έτοιμοι, κύριοι, για τις προκλήσεις αυτές, να τους βοηθήσουμε;

Πάμε λίγο στα άρθρα, αλλά όταν υπάρχει αυτή η πορεία της κτηνοτροφίας με τόσες επιχειρήσεις να βάζουν λουκέτο, πώς μπορεί να ελπίζει ο κτηνοτρόφος ότι το κράτος θα είναι στο προσκεφάλι του αρωγός για να επενδύσει;

Παράνομες ελληνοποιήσεις: Να μην πω τι γίνεται. Σκόνη γάλακτος, ζωοτροφές: Το έχουμε πει στην Ελληνική Λύση, τρεις, τέσσερις φορές επάνω τα μείγματα των ζωοτροφών. Γιατί; Μόνο ο ΦΠΑ; Όχι, οι πρώτες ύλες είναι εισαγωγής. Έχω εργαστεί δέκα χρόνια σε εργοστάσιο ζωοτροφών, έχω την εμπειρία να σας το αναφέρω για τα μείγματα. Ρεγγάλευρο από τη Δανία, οστεάλευρο από τη Γαλλία, από άλλες χώρες της Σκανδιναβικής και όχι μόνο. Όταν οι πρώτες ύλες δεν υπάρχουν, δεν έχει ακόμα μηδική, τριφύλλι, γιοντζέ, που λένε στα μέρη μας οι αγρότες, τι περιμένεις να κάνει το μείγμα για τα γελάδια, τα αιγοπρόβατα και τα χοιρινά;

Ένα άλλο μεγάλο κομμάτι: Τι λέμε εμείς; Κτηνοτροφία, οργανωμένα κτηνοτροφικά πάρκα, φοροαπαλλαγές στους κτηνοτρόφους, όχι σε περιοχές ύποπτες, που θα βάλετε τα φουρφούρια και τα φωτοβολταϊκά σε δασικές περιοχές υψίστου κάλλους, διότι με τον ν.4685, κύριοι της «γαλάζιας Κυβέρνησης», ανοίγετε τον ασκό του Αιόλου να έχουμε δραστηριότητες σε περιοχές «NATURA».

Το θέμα απόστασης μιας κτηνοτροφικής μονάδας από μια δασική περιοχή εκεί να το συζητήσουμε, για να μην έχουμε χαμένη έκταση σε βοσκήσιμη γη. Τι γίνεται με τα βοσκοτόπια; Μήπως θυμάστε τα πρόστιμα που μας επέβαλαν, διότι παραβιάζαμε το ευρωπαϊκό Ενωσιακό Δίκαιο; Θα μου πείτε, δικαιωθήκαμε στα ευρωπαϊκά δικαστήρια. Γιατί, όμως, φτάσαμε μέχρι εκεί και κινδυνεύσαμε να απωλέσουμε πάνω από 300 εκατομμύρια ευρώ επιδοτήσεις κτηνοτρόφων για τα βοσκοτόπια;

Πώς λειτουργεί σήμερα ο ΕΛΓΑ, κύριε Υπουργέ; Με καθυστέρηση της καθυστέρησης! Πεθαίνει ένα ζώο, γίνεται κουφάρι, πάει ο κτηνίατρος μετά από δέκα μέρες γιατί δεν υπάρχουν κτηνίατροι στην περιοχή και δεν μπορεί να κάνει την επιστημονική του ιατρική γνωμάτευση από τι πήγε το ζώο. Το έφαγε ο λύκος; Που πρέπει να είναι δέκα για να αποζημιωθεί ο κτηνοτρόφος, γιατί με εννιά δεν αποζημιώνεται. Παίρνεις τηλέφωνο τον λύκο, «έλα, φάε μου και το δέκατο!», χαριτολογώντας. Είναι νόμος, κύριοι, είναι τραγελαφικό, αλλά είναι νόμος. Ή αν πέθανε από γαγγραινώδη μαστίτιδα ή από καταρροϊκό πυρετό, που τώρα περιμένουν να πάρουν κάποια χρήματα οι κτηνοτρόφοι.

Μπορούμε να μιλάμε για αναβάθμιση της κτηνοτροφίας σήμερα, χωρίς οργάνωση κτηνοτροφικών πάρκων; Πού είναι η οδοποιία; Να σας πω και άλλες πονηριές που γίνονται; Παραδόθηκαν βοσκοτόπια, διότι κάθε αγρότης εκ του νόμου πριν χρόνια έπρεπε να αφήνει ένα κομμάτι γης για να πάει για τον ποιμένα, τον τσοπάνη, τον κτηνοτρόφο. Αυτά άλλαξαν πάλι τώρα. Αυτά τώρα αποχαρακτηρίστηκαν από βοσκοτόπια, βλέπε περιοχή Νιγρίτας, Βισαλτία, βλέπε περιοχή Πέλλας, βλέπε και άλλες περιοχές στον Έβρο, που προχθές στην Αλεξανδρούπολη όλοι οι κτηνοτρόφοι ήταν στους δρόμους γιατί χάνουν το εθνικό τους απόθεμα, το ζωικό τους κεφάλαιο, διότι τα βοσκοτόπια φεύγουν από τον Νομό Έβρου, πάνε στον Νομό Φλώρινας. Από τον Νομό Φλώρινας φεύγουν, πάνε στην Καρδίτσα. Από την Καρδίτσα μπορεί να πάνε σε κανένα νησί των Κυκλάδων. Τι είναι αυτά;

Πρέπει να υπάρχει άμεσα συσχετισμός ζωικού κεφαλαίου και κτηνοτροφίας, κύριε, συγκοινωνούντα δοχεία. Είναι μια σχέση ζωής αυτό που έχει ο κτηνοτρόφος –παρακαλώ- με τα ζώα. «Τα φυτά των ζώων ένεκεν εστίν και τα ζώα των ανθρώπων χάριν», έλεγε ο Αριστοτέλης, ο μεγάλος αυτός φιλόσοφος, δεν είναι τυχαίο.

Πάμε λίγο τώρα στα άρθρα με τις αοριστολογίες.

Στα πρώτα άρθρα, κατ’ αρχάς, περιμέναμε έναν ΕΛΓΑ ο οποίος θα έχει δύο άξονες, φυτικής και ζωικής παραγωγής. Θα αλλάξει όλο το λειτουργικό του μοντέλο.

Στο άρθρο 6 αφήνεται η δυνατότητα εκεί να μπούμε σε κάτι δασικές περιοχές με τον ν.4685.

Παραβίαση του δάσους ενδεχομένως και στο άρθρο 10.

Στο άρθρο 13 -δεν κατάλαβα- δεν θα υπάρχουν ποινές και διοικητικές κυρώσεις έστω και για ελαφρά αμέλεια, δηλαδή a priori αυτοί θα είναι ανεξέλεγκτοι υπάλληλοι της Διεύθυνσης Οικονομικών Ελέγχων; Τα πρόστιμα είναι τιμωρητικού χαρακτήρα.

Αυτά τα πρόστιμα δεν είναι πρόστιμα, από 10.000 μέχρι 20.000 ευρώ πρόστιμα, κύριε Υπουργέ, στην παράγραφο 4γ του άρθρου 13; Πού θα τα πληρώσουν αυτά;

Όσον αφορά τα υλικά, εμείς τι λέμε ως Ελληνική Λύση; Ακούστε: Στο άρθρο 3 λέτε «υλικά συνυφασμένα με το περιβάλλον». Μέχρι εδώ καλά, για να μειωθούν και τα λειτουργικά έξοδα που έχει μια κτηνοτροφική μονάδα. Άμα είναι να βάζουμε και να αλλάξουμε όλο το αρχιτεκτονικό τοπίο της κτηνοτροφίας, χάνουμε το μεγάλο πλεονέκτημα του αγροτουρισμού, για να δημιουργήσουμε πρότυπες ελληνικές κτηνοτροφικές φάρμες με τα αιγοπρόβατα, με τις φυλές που τείνουν να αφανιστούν, γιατί δεν υπάρχουν ούτε ινστιτούτα γεωργικής έρευνας, με τον ελληνικό ποιμενικό.

Ευτυχώς το προλάβαμε και κάναμε παρέμβαση ως Ελληνική Λύση για τις στειρώσεις στα δεσποζόμενα, για να μπορέσει αυτό να έχει το παραδοσιακό του χαρακτήρα. Αν είναι να αλλάξουμε όλο το αρχιτεκτονικό τοπίο από το παραδοσιακό μαντρί ή τη στάνη ουαί κι αλίμονο.

Άρα τι λέμε; Παραδοσιακά υλικά. Αλλά είμαστε μια χώρα που δεν παράγουμε ούτε άχυρο. Δυστυχώς τρώμε άχυρο, δεν παράγουμε άχυρο. Να μπούνε παραδοσιακά υλικά συνυφασμένα, βέβαια, στις απαιτήσεις των καιρών για μείωση των λειτουργικών εξόδων, για τη μείωση των ελάχιστων αποστάσεων –το είπα και πριν να το συζητήσουμε- για να μην πηγαίνει χαμένη η έκταση στις αποστάσεις που πρέπει να έχει μια κτηνοτροφική μονάδα από μια δασική έκταση. Και τι ζητάμε; Στο άρθρο 5 είναι διαδικαστικό. Είναι αυτά που πρέπει να προσκομίσει ο κτηνοτρόφος για την άδεια λειτουργίας. Απλοποιείστε τη διαδικασία. Να μην τρέχει από τον Άννα στον Καϊάφα ο κτηνοτρόφος. Πρέπει να απλοποιηθεί σε αυτό που ευαγγελίζεστε και φρονείτε ως ψηφιακό κράτος. Αυτά πρέπει να τα υπερκεράσουμε. Συνέχεια διαδικαστικό και στο άρθρο 6.

Πάμε στο άρθρο 7 για τις εργασίες περαίωσης. Δεν θα είναι «Γιάννης πίνει, Γιάννης κερνάει». Τελειώνουν οι εργασίες. Πάει ο ίδιος να δηλώσει ότι αποπερατώθηκαν οι εργασίες για να πάρω την αντίστοιχη χρηματοδότηση; Όχι. Πρέπει να υπάρχει έλεγχος. Τι θα έχουμε, τυχαία δειγματοληπτικό έλεγχο; Έστω, αλλά πρέπει να υπάρχει έλεγχος κύριοι. Αποπερατώθηκαν οι εργασίες; Ολοκληρώθηκαν; Δεν μπορεί ο καθένας να λέει «τελείωσα εγώ» ο ίδιος, δηλαδή να είναι ελεγκτής και ελεγχόμενος συνάμα.

Υπάρχουν κάτι εξαιρέσεις εκεί στο άρθρο 8 σε ό,τι αφορά παρακαλώ μια τροποποίηση και κάποιες εξαιρέσεις, επιφυλάξεις σχετικά με το ποιος θα εγκρίνει και ποιος θα αποφασίζει την τροποποίηση της άδειας. Σίγουρα πρέπει να υπάρχει συσχετισμός ανάμεσα στην άδεια και στο ζωικό κεφάλαιο. Είναι νομοτεχνικής φύσεως, αλλά εδώ μπαίνει στο άρθρο 8 ένα ερώτημα, που πρέπει να απαντήσετε στον κτηνοτρόφο που βλέπει αυτή την ώρα. Θα έχει δυνατότητα ο κτηνοτρόφος αν αυτός επιθυμεί, που αν έχει παράδειγμα τριακόσια γίδια να τα κάνει τριακόσια πενήντα; Να το πείτε, διότι εμείς εδώ έχουμε εντοπίσει ότι ενδεχομένως ο κτηνοτρόφος να μην μπορεί να πάει σε αύξηση του ζωικού κεφαλαίου.

Βέβαια απώτερος σκοπός, το ιδεατό, ποιος είναι; Καθαρόαιμο μητρώο κτηνοτρόφου.

Άρθρο 10. Εδώ τι γίνεται; Πάλι τα φουρφούρια, πάλι τα φωτοβολταϊκά. Δεν πρέπει να διευκρινιστεί -είναι ένα σχόλιο επί του άρθρου- στο άρθρο 10 και να εισαχθεί η απαγόρευση εγκατάστασης πάσης φύσεως ανανεώσιμων πηγών, απαγόρευση κάθε είδους επέμβασης σε δασικές εκτάσεις μετά κυρίως από πυρκαγιές; Μην πάτε στις αμαρτίες του παρελθόντος. Μην πάτε στις αμαρτίες του παρελθόντος. Κάηκαν εκατόν δέκα χιλιάδες στρέμματα, δασική έκταση στην Αττική τα προηγούμενα χρόνια μόνο έντεκα χιλιάδες κηρύχθηκαν αναδασωτέα, τριάντα επτά χιλιάδες παράνομες οικοδομικές άδειες μέσα σε δάσος. Αυτές τις αμαρτίες πληρώνουμε και αν συνεχιστεί αυτή η πολιτική με τον ν.4685 πολύ φοβάμαι. Ρητά και κατηγορηματικά εδώ, όχι φουρφούρια.

Κάτι άλλο που σας καταγγείλαμε ως Ελληνική Λύση, για ψάξτε το, Αγροτικός Σύλλογος Λιβαδειάς. Έχει κάνει καταγγελία στη ΡΑΕ, διότι η ΡΑΕ έδωσε το δικαίωμα να μπουν κατασκευάστριες εταιρίες σε φωτοβολταϊκά, έπεισε κάποιους αγρότες στη Στερεά Ελλάδα, έξι χιλιάδες τετρακόσιες αιτήσεις για φωτοβολταϊκά λέει ο Αγροτικός Συνεταιρισμός Λιβαδειάς. Εμείς αυτά τεκμαιρόμεθα ως Ελληνική Λύση. Αφουγκραζόμαστε και παίρνουμε πηγές από αυτά που λένε. Γιατί είναι παράνομο; Αφού δεν προσκόμισαν τίτλους κυριότητας, που απαιτεί ο νόμος οι μισές. Αυτά είναι για τα φωτοβολταϊκά. Το έλα να δεις γίνεται, δηλαδή. Πάρα πολύ ωραία.

Άρθρο 12. Τι είναι αυτό πάλι; Όλα τα αποφασίζει ο Υπουργός. Υπάρχει, βρε παιδί μου, μια πρεμούρα, μία τάση, να δίνετε έναν συγκεντρωτισμό εξουσίας στον Υπουργό. Να λειτουργεί δηλαδή κρεοντικά, αυτός να αποφασίζει, να τροποποιεί. Το ίδιο έκανε ο κ. Γεωργιάδης στις λαϊκές. Το ίδιο έγινε σ’ αυτό, που λέγατε για το επιτελικό κράτος. Ακόμη αυτό το περάσατε και στον Α΄ βαθμό τοπικής αυτοδιοίκησης για να κάνετε δήμαρχο Κρέοντα. Δεν είναι επί της παρούσης. Δεν έχουμε και χρόνο να το κάνουμε αυτό.

Για να πάμε εδώ πέρα. Έξι χρόνια καθυστέρηση σε ό,τι αφορά τις βοσκήσιμες γαίες. Ήμουν νιός και γέρασα. Η καθυστέρηση της καθυστέρησης. Και τι κάνουμε τώρα; Παράταση στην παράταση μέχρι να πεθάνει ο ασθενής. Δεν γίνεται! Επισπεύστε κάθε διαδικασία. Πρέπει να ξέρουν οι κτηνοτρόφοι τι είναι δάσος τι δεν είναι, τι είναι βοσκότοπος τι δεν είναι. Κάνουν γυροβολιά τα βοσκοτόπια. Φεύγουν από τη μια περιοχή και πάνε στην άλλη. Μόνο διόδια δεν πληρώνουν. Έτσι πάνε. Βάλτε χάρτες. Επιτέλους ολοκληρώστε το. Να συναινέσουμε εν μέρει σ’ αυτή την παράταση. Αλλά έπρεπε να ολοκληρωθούν το 2015. Έχουμε μια καθυστέρηση για τα βοσκοτόπια πάνω από έξι χρόνια.

Για να πάμε στο άρθρο 15 τώρα. Ολοθούρια ή αγγούρια της θάλασσας, έτσι λέγονται. Αυτά τι είναι; Αποικοδομητές. Αυτά τι κάνουν; Καθαρίζουν και φέρνουν μια ισορροπία στο θαλάσσιο ζωικό βασίλειο. Άρα λοιπόν είναι απαραίτητα για τις ελληνικές θάλασσες. Τι κάναμε εμείς; Υπεραλίευση. Τώρα αν μπήκαν και οι τούρκοι στις ελληνικές θάλασσες, που μπαίνουν και παίρνουν τα ολοθούρια, καλά, 4,5 δισεκατομμύρια τζίρο έχει στην Ασία αυτό. Τι κάνουμε; Το προστατεύουμε, γιατί είναι ο ισορροπιστής, ο αποικοδομητής. Υπάρχει δορυφορική κάλυψη και πρέπει να υπάρχει δορυφορική παρακολούθηση στους αλιείς, αλλά μην τα ζητάτε όλα από τους αλιείς. Πού να βρουν τόσα χρήματα να εκσυγχρονίσουν τις τράτες, τα καΐκια, τα ψαροκάικα που πολλά βγαίνουν κομμένα; Βοηθήστε τους. Επιδοτήστε να μπει μια ευταξία.

Χάσαμε και την ευκαιρία να ανακηρύξουμε και τις αλιευτικές ζώνες, αυτό που φώναζε η Ελληνική Λύση και ο Κυριάκος Βελόπουλος. Κάντε αλιευτικές πραγματικά ζώνες για να υπάρχει μια ευταξία, να μην μπαίνουν και οι άλλοι από απέναντι, που δεν διέπονται κάτω από νόμους της Ευρωπαϊκής Ένωσης.

Πάμε στο άρθρο 16. Παγετός του 2021. Καθυστέρηση της καθυστέρησης. Για να πάρουν τι; Το 40% της προκαταβολής οι αγρότες. Δεν ξέρουν τι να πρωτομπαλώσουν, από τις τρύπες που πρέπει να καλύψουν, από τα ανελαστικά λειτουργικά έξοδα, από τους προμηθευτές που χρωστάνε, τις ζωοτροφές, τα φάρμακα, τον άλλον που τους έφτιαξε τη στέγη γιατί έμπαιζε βροχή. Πότε θα τα πληρώσετε αυτά; Δέκα μήνες καθυστέρηση από το 2021. Αμέσως έπρεπε να πληρώνονται, σε δύο μήνες, τρεις μήνες, τάχιστη επίσπευση διαδικασιών. Θα ψηφίσουμε; Δεν μπορούμε να πούμε «μην πάρετε αποζημίωση» στους αγρότες. Αλλά κύριοι τι έτρωγαν οι αγρότες τόσον καιρό και τι τρώνε; Για να πάρουν τι; Το 40%.

Και πάμε στον ΕΛΓΑ -αυτό που σας έλεγα-, φωτογραφική διάταξη. Κομματικό στέλεχος δικό σας είναι που του δίνετε μια παράταση. Πάλι φωτογραφικές διατάξεις; Κύριε Υπουργέ, βάλτε έναν άνθρωπο που σχετίζεται με τον πρωτογενή τομέα, να έχει και τις ανάλογες γνώσεις, να ανήκει στους επαΐοντες, σε αυτή την ομάδα που θα βοηθήσει. Δεν μπορεί να μπαίνει ο καθένας. Κατ’ αρχάς το είπαμε και χθες και το είπα και στην επιτροπή ως Ελληνική Λύση τι λέμε; Καθαρόαιμη η επιτροπή, στη Βουλή, Αγροτικής και Κτηνοτροφικής Εκμετάλλευσης. Μην την καμουφλαρίζετε μέσα στο Παραγωγής και Εμπορίου. Δεν μπορεί να είμαστε μια χώρα, που επενδύουμε στον πρωτογενή τομέα και να μην έχουμε μια καθαρόαιμη επιτροπή αγροτικού και κτηνοτροφικού ενδιαφέροντος, η οποία να συνεδριάζει κάθε μήνα με πολλά και σύνθετα προβλήματα, που πρέπει να επιλύσει. Επενδύστε στη βιολογική κτηνοτροφία, σε καινοτόμες προτάσεις. Πέστροφα. Η ιχθυοκαλλιέργεια θα αποτελεί το 70% της διατροφής λένε οι ειδικοί τα επόμενα χρόνια. Τι κάναμε; Καταργήσαμε σχολές ιχθυοκαλλιέργειας αυτή τη στιγμή όπως στη Νέα Μηχανιώνα, όπως παράδειγμα στο Μεσολόγγι κ.λπ.. Στρουθοκάμηλος, υπάρχουν κάποιες φάρμες. Βουβάλια, περιοχή Κερκίνης, γαϊδουρινό γάλα που το είχαμε στους φορείς, που έχει νουκλεοτίδια και είναι θεραπευτικό και πάει τα εκατό ml 25 ευρώ. Αυτό είναι εισόδημα που μπορεί να έρθει στην Ελλάδα από την κτηνοτροφία, αλλά να υπάρχει ένας στρατηγικός περιφερειακός σχεδιασμός. Μην χάνουμε μέτρα συμβουλευτικού χαρακτήρα. Εδώ χάθηκαν λεφτά και λεφτά. Τριάντα μία χιλιάδες επιχειρήσεις να έχουν κλείσει τα τέσσερα τελευταία χρόνια; Αυτό δε μας απασχόλησε καθόλου; Γιατί βάζουν λουκέτο αυτοί.

Τώρα φέρνετε κάποια τροπολογίες -και ολοκληρώνω- εν κατακλείδι πάλι λίγο θολωμένες, σε ό,τι αφορά τις γεωργικές σχολές και τον γεωπόνο και τον κτηνίατρο. Εμείς τι λέμε ως Ελληνική Λύση; Ναι, αναπτύξτε γεωργικές σχολές, κτηνοτροφικές σχολές, τυροκομικές σχολές. Βοηθήστε μικρούς, ευέλικτους συνεταιρισμούς. Ο συνεταιρισμός, το συνεταιρίζεσθαι, είναι το πιο σημαντικό. Υπάρχουν συνεταιρισμοί πεζών Κρήτης, Νάξου, Μέτσοβο και άλλοι καλοί συνεταιρισμοί που αποτελούν πρότυπο, μικρούς, ευέλικτους συνεταιρισμούς.

Για το άλλο με τους εργάτες γης εμείς τι προτείναμε; Δουλειά στα ελληνόπουλα. 50 ευρώ μεροκάματο και ασφαλιστικές εισφορές. Δώστε δουλειά στους Έλληνες. Τώρα ο καθένας θα έρχεται από τρίτες χώρες, δηλαδή και ο Σομαλός που έχει πάρει άσυλο εδώ, ο Αιθίοπας ή ο Τανζανός και θα πάει να μαζεύει ελιές. Αυτό κάνετε.

Εμείς θέλουμε Έλληνας να δουλεύει εκεί. Και αφήστε τώρα ότι οι Έλληνες δεν πάνε. Δώστε ένα μεροκάματο 50 ευρώ και θα βρεθούν.

Λοιπόν, η κτηνοτροφία είναι ένας σημαντικός πόλος, αλλά αυτό το νομοσχέδιο έπρεπε να ακολουθεί ενός άλλου νομοσχεδίου, που θα είχε μια εμπεριστατωμένη πολιτική για την αναβάθμιση, την αναζωογόνηση, την αναγέννηση και την ανάταση της κτηνοτροφίας, όπως και της αγροτιάς.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας του συναδέλφου Βουλευτή κ. Νεοκλή Κρητικού καθώς και επί της αιτήσεως του συναδέλφου Βουλευτή και Προέδρου της Κοινοβουλευτικής Ομάδας «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ» κ. Κυριάκου Βελόπουλου.

Για την πρώτη υπόθεση του συναδέλφου κ. Νεοκλή Κρητικού εψήφισαν συνολικά 245 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 243 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 2 Βουλευτές.

«ΠΑΡΩΝ» ουδείς εψήφισε.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Για τη δεύτερη υπόθεση του κ. Νεοκλή Κρητικού εψήφισαν συνολικά 242 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 239 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 3 Βουλευτές.

«ΠΑΡΩΝ» ουδείς εψήφισε

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Για την υπόθεση του κ. Κυριάκου Βελόπουλου εψήφισαν συνολικά 244 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 8 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 235 Βουλευτές.

«ΠΑΡΩΝ» εψήφισε 1 Βουλευτής.

Συνεπώς η αίτηση της εισαγγελικής αρχής απορρίπτεται.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τα αδικήματα της ανθρωποκτονίας από αμέλεια (ά. 302 του Π.Κ), της εκθέσεως σε κίνδυνο ζωής (ά. 306 παρ. 2 του Π.Κ.) και της παραλείψεως λυτρώσεως από κινδύνου ζωής (ά. 307 του Π.Κ.) (ΣΥΝΟΛΙΚΑ ΨΗΦΟΙ: NAI:243, OXI:2, ΠΡΝ:0)** |   |   |   |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ  | ΑΝΕΞ. | Α΄ ΑΘΗΝΩΝ | ΝΑΙ |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ  | ΝΑΙ |
| ΒΑΓΕΝΑΣ ΔΗΜΗΤΡΙΟΣ  | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ  | ΕΛΛΗΝΙΚΗ ΛΥΣΗ | ΛΑΡΙΣΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ  | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ  | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ  | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΚΟΜΝΗΝΑΚΑ ΜΑΡΙΑ  | Κ.Κ.Ε. | ΛΕΣΒΟΥ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ  | Κ.Κ.Ε. | ΛΑΡΙΣΗΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ  | Κ.Κ.Ε. | Β΄ ΠΕΙΡΑΙΩΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ  | Κ.Κ.Ε. | ΗΡΑΚΛΕΙΟΥ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ  | ΝΑΙ |
| ΑΧΜΕΤ ΙΛΧΑΝ  | Κίνημα Αλλαγής | ΡΟΔΟΠΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΚΟΚΑΣ ΧΡΗΣΤΟΣ  | Κίνημα Αλλαγής | ΑΡΤΗΣ | ΝΑΙ |
| ΚΑΜΙΝΗΣ ΓΕΩΡΓΙΟΣ  | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΤΡΙΝΗΣ ΜΙΧΑΗΛ  | Κίνημα Αλλαγής | ΗΛΕΙΑΣ | ΝΑΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ  | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ  | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ  | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ  | Κίνημα Αλλαγής | ΒΟΙΩΤΙΑΣ  | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ  | Κίνημα Αλλαγής | ΚΕΡΚΥΡΑΣ | ΝΑΙ |
| ΠΑΝΑΣ ΑΠΟΣΤΟΛΟΣ  | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΟΥΛΑΣ ΑΝΔΡΕΑΣ  | Κίνημα Αλλαγής | ΑΡΓΟΛΙΔΟΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ  | Κίνημα Αλλαγής | Α΄ ΑΘΗΝΩΝ  | ΝΑΙ |
| ΑΠΑΤΖΙΔΗ ΜΑΡΙΑ  | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΟΓΙΑΔΗΣ ΓΕΩΡΓΙΟΣ  | ΜέΡΑ25 | ΗΡΑΚΛΕΙΟΥ  | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ  | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ  | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ  | Νέα Δημοκρατία | ΚΟΖΑΝΗΣ | ΝΑΙ |
| ΑΜΥΡΑΣ ΓΙΩΡΓΟΣ  | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ  | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ  | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ  | Νέα Δημοκρατία | ΦΛΩΡΙΝΗΣ  | ΝΑΙ |
| ΑΡΑΜΠΑΤΖΗ ΦΩΤΕΙΝΗ  | Νέα Δημοκρατία | ΣΕΡΡΩΝ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ  | Νέα Δημοκρατία | ΗΡΑΚΛΕΙΟΥ  | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΒΑΓΙΩΝΑΣ ΓΙΩΡΓΟΣ  | Νέα Δημοκρατία | ΧΑΛΚΙΔΙΚΗΣ  | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ  | Νέα Δημοκρατία | ΗΜΑΘΙΑΣ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ  | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ  | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ  | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ  | Νέα Δημοκρατία | ΠΡΕΒΕΖΗΣ  | ΝΑΙ |
| ΓΙΑΝΝΑΚΟΥ ΜΑΡΙΟΡΗ(ΜΑΡΙΕΤΤΑ)  | Νέα Δημοκρατία | ΕΠΙΚΡΑΤΕΙΑΣ  | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ  | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΙΚΑΣ ΣΤΕΦΑΝΟΣ  | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ  | ΝΑΙ |
| ΔΑΒΑΚΗΣ ΑΘΑΝΑΣΙΟΣ  | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ  | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ  | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ  | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ  | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ  | Νέα Δημοκρατία | ΕΥΒΟΙΑΣ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ  | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ  | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΦΑΤΗΣ ΣΤΑΥΡΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ  | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΠΠΑΤΟΣ ΠΑΝΑΓΗΣ  | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ  | Νέα Δημοκρατία | Β΄ ΘΕΣΣΑΛΟΝΙΚΗΣ  | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ  | Νέα Δημοκρατία | ΠΕΛΛΗΣ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ  | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ  | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ  | ΝΑΙ |
| ΚΕΦΑΛΟΓΙΑΝΝΗ ΟΛΓΑ  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ  | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ  | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ  | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ  | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ  | Νέα Δημοκρατία | ΒΟΙΩΤΙΑΣ | ΝΑΙ |
| ΚΡΗΤΙΚΟΣ ΝΕΟΚΛΗΣ  | Νέα Δημοκρατία | ΛΑΚΩΝΙΑΣ  | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ  | Νέα Δημοκρατία | ΚΟΖΑΝΗΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ  | Νέα Δημοκρατία | ΚΑΡΔΙΤΣΗΣ  | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ  | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ  | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ  | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ  | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ  | Νέα Δημοκρατία | ΜΕΣΣΗΝΙΑΣ  | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ  | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ  | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΛΑΣ ΙΩΑΝΝΗΣ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ  | Νέα Δημοκρατία | ΚΥΚΛΑΔΩΝ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ  | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ  | Νέα Δημοκρατία | ΗΜΑΘΙΑΣ  | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ  | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ  | Νέα Δημοκρατία | ΔΡΑΜΑΣ | ΝΑΙ |
| ΜΠΟΥΓΑΣ ΙΩΑΝΝΗΣ  | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ  | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΡΑΣ ΑΘΑΝΑΣΙΟΣ  | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ  | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ  | Νέα Δημοκρατία | ΚΑΒΑΛΑΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ  | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΠΑΣ ΙΩΑΝΝΗΣ  | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ  | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ  | Νέα Δημοκρατία | ΓΡΕΒΕΝΩΝ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ  | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ  | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ  | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ  | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΣΑΜΑΡΑΣ ΑΝΤΩΝΙΟΣ  | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ  | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ  | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | ΤΡΙΚΑΛΩΝ  | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ  | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ  | Νέα Δημοκρατία | ΠΕΛΛΗΣ  | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ  | Νέα Δημοκρατία | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ  | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ  | Νέα Δημοκρατία | ΑΡΤΗΣ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ  | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΗΛΕΙΑΣ | ΝΑΙ |
| ΤΖΗΚΑΛΑΓΙΑΣ ΖΗΣΗΣ  | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | - |
| ΤΣΑΒΔΑΡΙΔΗΣ ΛΑΖΑΡΟΣ  | Νέα Δημοκρατία | ΗΜΑΘΙΑΣ  | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΚΑΡΔΙΤΣΗΣ  | ΝΑΙ |
| ΤΣΙΓΚΡΗΣ ΑΓΓΕΛΟΣ  | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΟΡΤΩΜΑΣ ΦΙΛΙΠΠΟΣ  | Νέα Δημοκρατία | ΚΥΚΛΑΔΩΝ  | ΝΑΙ |
| ΦΩΤΗΛΑΣ ΙΑΣΩΝ  | Νέα Δημοκρατία | ΑΧΑΪΑΣ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ  | Νέα Δημοκρατία | ΛΑΡΙΣΗΣ  | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ  | ΣΥΡΙΖΑ | ΕΥΒΟΙΑΣ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ  | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΤΣΑΣ ΔΗΜΗΤΡΙΟΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ  | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ  | ΣΥΡΙΖΑ | ΚΑΒΑΛΑΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ  | ΣΥΡΙΖΑ | ΞΑΝΘΗΣ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ  | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΑΠΠΑΣ ΣΠΥΡΙΔΩΝΑΣ  | ΣΥΡΙΖΑ | ΚΑΡΔΙΤΣΗΣ  | ΝΑΙ |
| ΜΑΛΑΜΑ ΚΥΡΙΑΚΗ  | ΣΥΡΙΖΑ | ΧΑΛΚΙΔΙΚΗΣ  | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ  | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ  | ΣΥΡΙΖΑ | ΑΧΑΪΑΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ  | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΟΥΖΑΛΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ  | ΣΥΡΙΖΑ | ΠΡΕΒΕΖΗΣ  | ΝΑΙ |
| ΜΠΟΥΡΝΟΥΣ ΙΩΑΝΝΗΣ  | ΣΥΡΙΖΑ | ΛΕΣΒΟΥ | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ  | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ  | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ  | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΠΑΣ ΝΙΚΟΛΑΟΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ  | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ  | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΚΡΗ ΘΕΟΔΩΡΑ  | ΣΥΡΙΖΑ | ΠΕΛΛΗΣ  | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ  | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΣΙΠΡΑΣ ΑΛΕΞΙΟΣ  | ΣΥΡΙΖΑ | ΑΧΑΪΑΣ  | ΝΑΙ |
| ΦΑΜΕΛΛΟΣ ΣΩΚΡΑΤΗΣ  | ΣΥΡΙΖΑ | Β΄ ΘΕΣΣΑΛΟΝΙΚΗΣ  | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ  | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| **Πράξη: Για τα αδικήματα της ψευδούς κατάθεσης (ά. 224 του Π.Κ.) και της πλαστογραφίας (ά. 216 παρ.1. του Π.Κ.) (ΣΥΝΟΛΙΚΑ ΨΗΦΟΙ: NAI:239, OXI:3, ΠΡΝ:0)** |   |   |   |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ  | ΑΝΕΞ. | Α΄ ΑΘΗΝΩΝ | ΝΑΙ |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ  | ΝΑΙ |
| ΒΑΓΕΝΑΣ ΔΗΜΗΤΡΙΟΣ  | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ  | ΕΛΛΗΝΙΚΗ ΛΥΣΗ | ΛΑΡΙΣΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ  | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ  | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ  | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΚΟΜΝΗΝΑΚΑ ΜΑΡΙΑ  | Κ.Κ.Ε. | ΛΕΣΒΟΥ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ  | Κ.Κ.Ε. | ΛΑΡΙΣΗΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ  | Κ.Κ.Ε. | Β΄ ΠΕΙΡΑΙΩΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ  | Κ.Κ.Ε. | ΗΡΑΚΛΕΙΟΥ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ  | ΝΑΙ |
| ΑΧΜΕΤ ΙΛΧΑΝ  | Κίνημα Αλλαγής | ΡΟΔΟΠΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΚΟΚΑΣ ΧΡΗΣΤΟΣ  | Κίνημα Αλλαγής | ΑΡΤΗΣ | ΝΑΙ |
| ΚΑΜΙΝΗΣ ΓΕΩΡΓΙΟΣ  | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΤΡΙΝΗΣ ΜΙΧΑΗΛ  | Κίνημα Αλλαγής | ΗΛΕΙΑΣ | ΝΑΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ  | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ  | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ  | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ  | Κίνημα Αλλαγής | ΒΟΙΩΤΙΑΣ  | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ  | Κίνημα Αλλαγής | ΚΕΡΚΥΡΑΣ | ΝΑΙ |
| ΠΑΝΑΣ ΑΠΟΣΤΟΛΟΣ  | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΟΥΛΑΣ ΑΝΔΡΕΑΣ  | Κίνημα Αλλαγής | ΑΡΓΟΛΙΔΟΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ  | Κίνημα Αλλαγής | Α΄ ΑΘΗΝΩΝ  | ΝΑΙ |
| ΑΠΑΤΖΙΔΗ ΜΑΡΙΑ  | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΟΓΙΑΔΗΣ ΓΕΩΡΓΙΟΣ  | ΜέΡΑ25 | ΗΡΑΚΛΕΙΟΥ  | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ  | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ  | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ  | Νέα Δημοκρατία | ΚΟΖΑΝΗΣ | ΝΑΙ |
| ΑΜΥΡΑΣ ΓΙΩΡΓΟΣ  | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ  | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ  | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ  | Νέα Δημοκρατία | ΦΛΩΡΙΝΗΣ  | ΝΑΙ |
| ΑΡΑΜΠΑΤΖΗ ΦΩΤΕΙΝΗ  | Νέα Δημοκρατία | ΣΕΡΡΩΝ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ  | Νέα Δημοκρατία | ΗΡΑΚΛΕΙΟΥ  | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΒΑΓΙΩΝΑΣ ΓΙΩΡΓΟΣ  | Νέα Δημοκρατία | ΧΑΛΚΙΔΙΚΗΣ  | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ  | Νέα Δημοκρατία | ΗΜΑΘΙΑΣ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ  | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ  | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ  | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ  | Νέα Δημοκρατία | ΠΡΕΒΕΖΗΣ  | ΝΑΙ |
| ΓΙΑΝΝΑΚΟΥ ΜΑΡΙΟΡΗ(ΜΑΡΙΕΤΤΑ)  | Νέα Δημοκρατία | ΕΠΙΚΡΑΤΕΙΑΣ  | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ  | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΙΚΑΣ ΣΤΕΦΑΝΟΣ  | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ  | ΝΑΙ |
| ΔΑΒΑΚΗΣ ΑΘΑΝΑΣΙΟΣ  | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ  | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ  | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ  | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ  | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ  | Νέα Δημοκρατία | ΕΥΒΟΙΑΣ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ  | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ  | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΦΑΤΗΣ ΣΤΑΥΡΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ  | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΠΠΑΤΟΣ ΠΑΝΑΓΗΣ  | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ  | Νέα Δημοκρατία | Β΄ ΘΕΣΣΑΛΟΝΙΚΗΣ  | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ  | Νέα Δημοκρατία | ΠΕΛΛΗΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ  | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ  | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ  | ΝΑΙ |
| ΚΕΦΑΛΟΓΙΑΝΝΗ ΟΛΓΑ  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ  | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ  | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ  | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ  | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ  | Νέα Δημοκρατία | ΒΟΙΩΤΙΑΣ | - |
| ΚΡΗΤΙΚΟΣ ΝΕΟΚΛΗΣ  | Νέα Δημοκρατία | ΛΑΚΩΝΙΑΣ  | - |
| ΚΥΡΑΝΑΚΗΣ ΚΩΝΣΤΑΝΤΙΝΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ  | Νέα Δημοκρατία | ΚΟΖΑΝΗΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ  | Νέα Δημοκρατία | ΚΑΡΔΙΤΣΗΣ  | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ  | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ  | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ  | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ  | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ  | Νέα Δημοκρατία | ΜΕΣΣΗΝΙΑΣ  | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ  | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ  | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΛΑΣ ΙΩΑΝΝΗΣ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ  | Νέα Δημοκρατία | ΚΥΚΛΑΔΩΝ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ  | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ  | Νέα Δημοκρατία | ΗΜΑΘΙΑΣ  | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ  | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ  | Νέα Δημοκρατία | ΔΡΑΜΑΣ | ΝΑΙ |
| ΜΠΟΥΓΑΣ ΙΩΑΝΝΗΣ  | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ  | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΡΑΣ ΑΘΑΝΑΣΙΟΣ  | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ  | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ  | Νέα Δημοκρατία | ΚΑΒΑΛΑΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ  | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΠΑΣ ΙΩΑΝΝΗΣ  | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ  | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ  | Νέα Δημοκρατία | ΓΡΕΒΕΝΩΝ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ  | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ  | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ  | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ  | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΣΑΜΑΡΑΣ ΑΝΤΩΝΙΟΣ  | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ  | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ  | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | ΤΡΙΚΑΛΩΝ  | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ  | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ  | Νέα Δημοκρατία | ΠΕΛΛΗΣ  | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ  | Νέα Δημοκρατία | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ  | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ  | Νέα Δημοκρατία | ΑΡΤΗΣ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ  | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΗΛΕΙΑΣ | ΝΑΙ |
| ΤΖΗΚΑΛΑΓΙΑΣ ΖΗΣΗΣ  | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | - |
| ΤΣΑΒΔΑΡΙΔΗΣ ΛΑΖΑΡΟΣ  | Νέα Δημοκρατία | ΗΜΑΘΙΑΣ  | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΚΑΡΔΙΤΣΗΣ  | ΝΑΙ |
| ΤΣΙΓΚΡΗΣ ΑΓΓΕΛΟΣ  | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΟΡΤΩΜΑΣ ΦΙΛΙΠΠΟΣ  | Νέα Δημοκρατία | ΚΥΚΛΑΔΩΝ  | ΝΑΙ |
| ΦΩΤΗΛΑΣ ΙΑΣΩΝ  | Νέα Δημοκρατία | ΑΧΑΪΑΣ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ  | Νέα Δημοκρατία | ΛΑΡΙΣΗΣ  | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ  | ΣΥΡΙΖΑ | ΕΥΒΟΙΑΣ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ  | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΤΣΑΣ ΔΗΜΗΤΡΙΟΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ  | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ  | ΣΥΡΙΖΑ | ΚΑΒΑΛΑΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ  | ΣΥΡΙΖΑ | ΞΑΝΘΗΣ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ  | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΑΠΠΑΣ ΣΠΥΡΙΔΩΝΑΣ  | ΣΥΡΙΖΑ | ΚΑΡΔΙΤΣΗΣ  | ΝΑΙ |
| ΜΑΛΑΜΑ ΚΥΡΙΑΚΗ  | ΣΥΡΙΖΑ | ΧΑΛΚΙΔΙΚΗΣ  | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ  | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ  | ΣΥΡΙΖΑ | ΑΧΑΪΑΣ | - |
| ΜΕΪΚΟΠΟΥΛΟΣ ΑΛΕΞΑΝΔΡΟΣ  | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΟΥΖΑΛΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ  | ΣΥΡΙΖΑ | ΠΡΕΒΕΖΗΣ  | ΝΑΙ |
| ΜΠΟΥΡΝΟΥΣ ΙΩΑΝΝΗΣ  | ΣΥΡΙΖΑ | ΛΕΣΒΟΥ | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ  | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ  | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ  | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΠΑΣ ΝΙΚΟΛΑΟΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ  | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ  | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΚΡΗ ΘΕΟΔΩΡΑ  | ΣΥΡΙΖΑ | ΠΕΛΛΗΣ  | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ  | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΣΙΠΡΑΣ ΑΛΕΞΙΟΣ  | ΣΥΡΙΖΑ | ΑΧΑΪΑΣ  | ΝΑΙ |
| ΦΑΜΕΛΛΟΣ ΣΩΚΡΑΤΗΣ  | ΣΥΡΙΖΑ | Β΄ ΘΕΣΣΑΛΟΝΙΚΗΣ  | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ  | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| **Πράξη: Για το αδίκημα της δημόσιας, μέσω του διαδικτύου, υποκίνησης βίας και μίσους εις βάρος προσώπων που προσδιορίζονται με βάση τη φυλή, το χρώμα, την εθνική ή εθνοτική καταγωγή (αλλοδαπών), κατά τρόπο που εκθέτει σε κίνδυνο τη δημόσια τάξη και ενέχει απειλή για τη σωματική ακεραιότητα των ως άνω προσώπων, κατά παράβαση του άρθρου 1 παρ. 1 του Ν.927/1979, όπως αντικαταστάθηκε με το άρθρο 1 του Ν.4285/2014 (ΣΥΝΟΛΙΚΑ ΨΗΦΟΙ: NAI:8, OXI:235, ΠΡΝ:1)** |   |   |   |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ  | ΑΝΕΞ. | Α΄ ΑΘΗΝΩΝ | ΟΧΙ |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ  | ΟΧΙ |
| ΒΑΓΕΝΑΣ ΔΗΜΗΤΡΙΟΣ  | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ  | ΕΛΛΗΝΙΚΗ ΛΥΣΗ | ΛΑΡΙΣΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ  | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ  | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ  | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΚΟΜΝΗΝΑΚΑ ΜΑΡΙΑ  | Κ.Κ.Ε. | ΛΕΣΒΟΥ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ  | Κ.Κ.Ε. | ΛΑΡΙΣΗΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ  | Κ.Κ.Ε. | Β΄ ΠΕΙΡΑΙΩΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ  | Κ.Κ.Ε. | ΗΡΑΚΛΕΙΟΥ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ  | ΟΧΙ |
| ΑΧΜΕΤ ΙΛΧΑΝ  | Κίνημα Αλλαγής | ΡΟΔΟΠΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΚΟΚΑΣ ΧΡΗΣΤΟΣ  | Κίνημα Αλλαγής | ΑΡΤΗΣ | ΟΧΙ |
| ΚΑΜΙΝΗΣ ΓΕΩΡΓΙΟΣ  | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΤΡΙΝΗΣ ΜΙΧΑΗΛ  | Κίνημα Αλλαγής | ΗΛΕΙΑΣ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ  | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ  | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ  | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ  | Κίνημα Αλλαγής | ΒΟΙΩΤΙΑΣ  | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ  | Κίνημα Αλλαγής | ΚΕΡΚΥΡΑΣ | ΟΧΙ |
| ΠΑΝΑΣ ΑΠΟΣΤΟΛΟΣ  | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΟΥΛΑΣ ΑΝΔΡΕΑΣ  | Κίνημα Αλλαγής | ΑΡΓΟΛΙΔΟΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ  | Κίνημα Αλλαγής | Α΄ ΑΘΗΝΩΝ  | ΟΧΙ |
| ΑΠΑΤΖΙΔΗ ΜΑΡΙΑ  | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | - |
| ΛΟΓΙΑΔΗΣ ΓΕΩΡΓΙΟΣ  | ΜέΡΑ25 | ΗΡΑΚΛΕΙΟΥ  | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ  | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ  | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ  | Νέα Δημοκρατία | ΚΟΖΑΝΗΣ | ΟΧΙ |
| ΑΜΥΡΑΣ ΓΙΩΡΓΟΣ  | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ  | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ  | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ  | Νέα Δημοκρατία | ΦΛΩΡΙΝΗΣ  | ΟΧΙ |
| ΑΡΑΜΠΑΤΖΗ ΦΩΤΕΙΝΗ  | Νέα Δημοκρατία | ΣΕΡΡΩΝ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ  | Νέα Δημοκρατία | ΗΡΑΚΛΕΙΟΥ  | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΒΑΓΙΩΝΑΣ ΓΙΩΡΓΟΣ  | Νέα Δημοκρατία | ΧΑΛΚΙΔΙΚΗΣ  | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ  | Νέα Δημοκρατία | ΗΜΑΘΙΑΣ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ  | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ  | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ  | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ  | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ  | Νέα Δημοκρατία | ΠΡΕΒΕΖΗΣ  | ΟΧΙ |
| ΓΙΑΝΝΑΚΟΥ ΜΑΡΙΟΡΗ(ΜΑΡΙΕΤΤΑ)  | Νέα Δημοκρατία | ΕΠΙΚΡΑΤΕΙΑΣ  | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ  | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΙΚΑΣ ΣΤΕΦΑΝΟΣ  | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ  | ΟΧΙ |
| ΔΑΒΑΚΗΣ ΑΘΑΝΑΣΙΟΣ  | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ  | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ  | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ  | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ  | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ  | Νέα Δημοκρατία | ΕΥΒΟΙΑΣ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ  | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ  | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ  | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΦΑΤΗΣ ΣΤΑΥΡΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ  | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΠΠΑΤΟΣ ΠΑΝΑΓΗΣ  | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ  | Νέα Δημοκρατία | Β΄ ΘΕΣΣΑΛΟΝΙΚΗΣ  | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ  | Νέα Δημοκρατία | ΠΕΛΛΗΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ  | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ  | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ  | ΟΧΙ |
| ΚΕΦΑΛΟΓΙΑΝΝΗ ΟΛΓΑ  | Νέα Δημοκρατία | Α΄ ΑΘΗΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ  | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ  | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ  | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ  | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ  | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ  | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ  | Νέα Δημοκρατία | ΛΑΚΩΝΙΑΣ  | - |
| ΚΥΡΑΝΑΚΗΣ ΚΩΝΣΤΑΝΤΙΝΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ  | Νέα Δημοκρατία | ΚΟΖΑΝΗΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ  | Νέα Δημοκρατία | ΚΑΡΔΙΤΣΗΣ  | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ  | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ  | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ  | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ  | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ  | Νέα Δημοκρατία | ΜΕΣΣΗΝΙΑΣ  | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ  | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ  | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ  | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΛΑΣ ΙΩΑΝΝΗΣ  | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ  | Νέα Δημοκρατία | ΚΥΚΛΑΔΩΝ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ  | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ  | Νέα Δημοκρατία | ΗΜΑΘΙΑΣ  | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ  | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ  | Νέα Δημοκρατία | ΔΡΑΜΑΣ | ΟΧΙ |
| ΜΠΟΥΓΑΣ ΙΩΑΝΝΗΣ  | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ  | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΡΑΣ ΑΘΑΝΑΣΙΟΣ  | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ  | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ  | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ  | Νέα Δημοκρατία | ΚΑΒΑΛΑΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ  | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΠΑΣ ΙΩΑΝΝΗΣ  | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ  | Νέα Δημοκρατία | ΚΑΒΑΛΑΣ | ΟΧΙ |
| ΠΑΤΣΗΣ ΑΝΔΡΕΑΣ  | Νέα Δημοκρατία | ΓΡΕΒΕΝΩΝ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ  | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ  | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ  | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ  | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ  | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΟΧΙ |
| ΣΑΜΑΡΑΣ ΑΝΤΩΝΙΟΣ  | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ  | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΟΝΔΡΑ ΑΣΗΜΙΝΑ  | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | ΤΡΙΚΑΛΩΝ  | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ  | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ  | Νέα Δημοκρατία | ΠΕΛΛΗΣ  | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ  | Νέα Δημοκρατία | ΣΑΜΟΥ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ  | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ  | Νέα Δημοκρατία | ΑΡΤΗΣ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ  | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ  | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΗΛΕΙΑΣ | ΟΧΙ |
| ΤΖΗΚΑΛΑΓΙΑΣ ΖΗΣΗΣ  | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ  | Νέα Δημοκρατία | ΗΜΑΘΙΑΣ  | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΚΑΡΔΙΤΣΗΣ  | ΟΧΙ |
| ΤΣΙΓΚΡΗΣ ΑΓΓΕΛΟΣ  | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΦΟΡΤΩΜΑΣ ΦΙΛΙΠΠΟΣ  | Νέα Δημοκρατία | ΚΥΚΛΑΔΩΝ  | ΟΧΙ |
| ΦΩΤΗΛΑΣ ΙΑΣΩΝ  | Νέα Δημοκρατία | ΑΧΑΪΑΣ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ  | Νέα Δημοκρατία | ΛΑΡΙΣΗΣ  | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ  | ΣΥΡΙΖΑ | ΕΥΒΟΙΑΣ | ΟΧΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ  | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ  | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΤΣΑΣ ΔΗΜΗΤΡΙΟΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΟΧΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ  | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ  | ΣΥΡΙΖΑ | ΚΑΒΑΛΑΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ  | ΣΥΡΙΖΑ | ΞΑΝΘΗΣ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ  | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΛΑΠΠΑΣ ΣΠΥΡΙΔΩΝΑΣ  | ΣΥΡΙΖΑ | ΚΑΡΔΙΤΣΗΣ  | ΟΧΙ |
| ΜΑΛΑΜΑ ΚΥΡΙΑΚΗ  | ΣΥΡΙΖΑ | ΧΑΛΚΙΔΙΚΗΣ  | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ  | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ  | ΣΥΡΙΖΑ | ΑΧΑΪΑΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ  | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΟΥΖΑΛΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ  | ΣΥΡΙΖΑ | ΠΡΕΒΕΖΗΣ  | ΟΧΙ |
| ΜΠΟΥΡΝΟΥΣ ΙΩΑΝΝΗΣ  | ΣΥΡΙΖΑ | ΛΕΣΒΟΥ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ  | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ  | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ  | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΠΑΣ ΝΙΚΟΛΑΟΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ  | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ  | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΚΡΗ ΘΕΟΔΩΡΑ  | ΣΥΡΙΖΑ | ΠΕΛΛΗΣ  | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ  | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΠΡΝ |
| ΤΣΙΠΡΑΣ ΑΛΕΞΙΟΣ  | ΣΥΡΙΖΑ | ΑΧΑΪΑΣ  | ΟΧΙ |
| ΦΑΜΕΛΛΟΣ ΣΩΚΡΑΤΗΣ  | ΣΥΡΙΖΑ | Β΄ ΘΕΣΣΑΛΟΝΙΚΗΣ  | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ  | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
|   |   |   |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα |
| ΚΡΗΤΙΚΟΣ ΝΕΟΚΛΗΣ  | Για τα αδικήματα της ανθρωποκτονίας από αμέλεια (ά. 302 του Π.Κ), της εκθέσεως σε κίνδυνο ζωής (ά. 306 παρ. 2 του Π.Κ.) και της παραλείψεως λυτρώσεως από κινδύνου ζωής (ά. 307 του Π.Κ.) | ΝΑΙ | 243 |
| OXI | 2 |
| ΠΡΝ | 0 |
| ΣΥΝ | 245 |
| ΚΡΗΤΙΚΟΣ ΝΕΟΚΛΗΣ  | Για τα αδικήματα της ψευδούς κατάθεσης (ά. 224 του Π.Κ.) και της πλαστογραφίας (ά. 216 παρ.1. του Π.Κ.) | ΝΑΙ | 239 |
| OXI | 3 |
| ΠΡΝ | 0 |
| ΣΥΝ | 242 |
| ΒΕΛΟΠΟΥΛΟΣ ΚΥΡΙΑΚΟΣ  | Για το αδίκημα της δημόσιας, μέσω του διαδικτύου, υποκίνησης βίας και μίσους εις βάρος προσώπων που προσδιορίζονται με βάση τη φυλή, το χρώμα, την εθνική ή εθνοτική καταγωγή (αλλοδαπών), κατά τρόπο που εκθέτει σε κίνδυνο τη δημόσια τάξη και ενέχει απειλή για τη σωματική ακεραιότητα των ως άνω προσώπων, κατά παράβαση του άρθρου 1 παρ. 1 του Ν.927/1979, όπως αντικαταστάθηκε με το άρθρο 1 του Ν.4285/2014 | ΝΑΙ | 8 |
| OXI | 235 |
| ΠΡΝ | 1 |
| ΣΥΝ | 244 |
|  |  |  |  |
|  | Ο Πρόεδρος |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, επανερχόμαστε στη συζήτηση του νομοσχεδίου.

Συνεχίζουμε με τον τελευταίο ειδικό αγορητή από το ΜέΡΑ25, κ. Λογιάδη Γεώργιο και αμέσως μετά θα πάρει τον λόγο ο Υπουργός.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι, θα ήθελα πρώτα από όλα να ευχηθώ χρόνια πολλά σε όλες τις εορτάζουσες.

Θα ξεκινήσω πρώτα απ’ όλα από τη μεγάλη εικόνα, από το ΑΕΠ. Πριν μπει στην Ευρωπαϊκή Ένωση η Ελλάδα, ο πρωτογενής τομέας αποτελούσε περίπου το 25% του ΑΕΠ, το 1990 είχε πέσει στο 14%, το 2019 στο 4%, όταν στην Ευρωπαϊκή Ένωση ο μέσος όρος είναι 2% και ουσιαστικά, διαχρονικά, οι ελληνικές κυβερνήσεις ακολουθούν λανθασμένες ευρωπαϊκές εντολές για συρρίκνωση και απαξίωση του πρωτογενή τομέα.

Όσον αφορά την Κοινή Αγροτική Πολιτική, γνωρίζουμε όλοι ότι αυτή επιδοτεί εκτάσεις και αριθμούς ζώων, δημιουργεί έτσι διαπλοκή και διαφθορά, απαξιώνει και καταστρέφει τον πρωτογενή τομέα αντί να επιδοτεί προϊόντα και μάλιστα προϊόντα ποιοτικά.

Στην Ευρωπαϊκή Ένωση κουμάντο δεν κάνει ούτε η γερμανική ούτε η γαλλική ούτε η ιταλική, καμμία κυβέρνηση. Αλλά πάνω από τις κυβερνήσεις κάνουν κουμάντο οι κολοσσοί σε κάθε κλάδο της οικονομίας, που επιβάλλουν τα συμφέροντά τους μέσω των lobbies των Βρυξελλών.

Θα σας διαβάσω κάτι από τη «ΝΑΥΤΕΜΠΟΡΙΚΗ» στις 2 Οκτωβρίου του 2021. «Η Ευρώπη χαμένη στον λαβύρινθο των lobbies. Πάνω από τριάντα χιλιάδες λομπίστες περιφέρονται στις Βρυξέλλες, συνεδριάζουν ανεξέλεγκτα με μέλη του Ευρωπαϊκού Κοινοβουλίου και διάφορους αξιωματούχους κεκλεισμένων των θυρών. Ο στόχος τους είναι απλός, να επηρεάσουν τους υπεύθυνους λήψης των αποφάσεων πάνω από τα κράτη, πάνω από κυβερνήσεις, είναι οι ελάχιστες εταιρείες, είναι οι ολιγάρχες οι οποίοι ουσιαστικά με τα lobbies αυτά και μέσω των εκπροσώπων τους επηρεάζουν την Ευρωπαϊκή Ένωση. Και μετά ερχόμαστε εδώ στην Ελλάδα και σε όλα τα κράτη μέλη με το τι είπε η Ευρωπαϊκή Ένωση και το αποφάσισε η Ευρωπαϊκή Ένωση. Δεν είναι έτσι. Το αποφάσισαν κάποιοι λομπίστες κεκλεισμένων των θυρών. Υπάρχουν εκατόν είκοσι τρεις εταιρείες lobby, που δεν είναι εγγεγραμμένες στο μητρώο διαφάνειας. Μια πραγματικά ενωμένη Ευρώπη των lobbies» όπως αναφέρει η «ΝΑΥΤΕΜΠΟΡΙΚΗ».

Ως ΜέΡΑ25 ζητάμε επιδότηση προϊόντων και μάλιστα ποιοτικών προϊόντων με μεγάλη προστιθέμενη αξία. Οι ελληνοποιήσεις, παραδείγματος χάριν, του γάλακτος και αμνοεριφίων από τρίτες χώρες, της ρίγανης από το Ιράν, η ιστορία με τα καλαμπόκια από την εποχή της παντοδυναμίας του ΠΑΣΟΚ, καλά κρατεί και συνεχίζεται. Η αξιοπιστία είναι το άλφα και το ωμέγα.

Πρόσφατα βλέπαμε τη νοθεία της φέτας, για την οποία είχαμε κάνει και επίκαιρη ερώτηση, τη νοθεία του λαδιού. Όταν εξευτελίζεις τα προϊόντα σου, όταν τα κάστρα πέφτουν από μέσα, τότε δεν έχεις δύναμη να διαπραγματευτείς.

Αναφέρεται το σημερινό σχέδιο νόμου σε νομιμοποιήσεις κτηνοτροφικών εγκαταστάσεων. Εδώ έχουμε τις εξής παρατηρήσεις: Απαξιώνετε συνεχώς τους ελεγκτικούς μηχανισμούς, τους δημόσιους ελεγκτικούς μηχανισμούς, τα δασαρχεία όπως ακούσαμε στην επιτροπή, την ΕΛΓΟ- «ΔΗΜΗΤΡΑ», τις επιθεωρήσεις εργασίας, τις πολεοδομίες, τους δήμους, τις περιφέρειες και όλα αυτά συνεπάγονται ξεπούλημα περιουσιών και ιδιωτικοποιήσεις. Δεν είμαστε ούτε κρατιστές, αλλά ούτε υπέρ της αχαλίνωτης ιδιωτικής πρωτοβουλίας. Θέλουμε δημόσιο μηχανισμό σωστό και συνεχώς αναβαθμιζόμενο, εκπαιδευμένο και στελεχωμένο.

Τι κάνετε με το σημερινό σχέδιο νόμου, στο σημείο που νομιμοποιείτε τις κτηνοτροφικές εγκαταστάσεις; Θα νομιμοποιηθούν οι κτηνοτροφικές εγκαταστάσεις και μετά αυτές, καθαρές και έτοιμες, θα απορροφηθούν από τις τεράστιες αλυσίδες του αγροδιατροφικού τομέα. Διότι οι κτηνοτρόφοι εξαναγκάζονται συνεχώς, όπως όλος ο πρωτογενής τομέας, να ξεπουλάνε τη γη τους και τις κτηνοτροφικές τους εγκαταστάσεις, διότι καμμία κυβέρνηση μέχρι τώρα δεν τους έχει κάνει ανταγωνιστικούς. Έχουμε πολύ μικρούς και πολύ διάσπαρτους κλήρους σε όλη την Ελλάδα, σε δυσπρόσιτες ορεινές περιοχές και σε πάρα πολλά μικρά νησιά.

Η υπερφορολόγηση και των κτηνοτρόφων είναι απόρροια των μνημονίων και των δεσμεύσεων, που έχετε υπογράψει για να πετυχαίνετε τα ασήκωτα πρωτογενή πλεονάσματα. Η υπερφορολόγηση, που έχει και άλλες καταστροφικές συνέπειες, όπως η φοροδιαφυγή, η μαύρη εργασία, ο αθέμιτος ανταγωνισμός που προκύπτει, συνεπάγεται και την καταστροφή του υγιούς τμήματος της οικονομίας των εργαζομένων και των επιχειρήσεων. Η υπερφορολόγηση, η ακρίβεια, η απαξίωση των δημόσιων ελεγκτικών μηχανισμών, τα άνομα τεράστια συμφέροντα, οδηγούν στην περαιτέρω συρρίκνωση του πρωτογενή μας τομέα και στην συγκέντρωσή του σε χέρια πολύ λίγων και πολύ μεγάλων εταιρειών.

Για όλα αυτά εμείς στο ΜέΡΑ25 έχουμε ψύχωση και είμαστε κατά της φυλακής χρέους με τα δυσβάσταχτα αυτά καταστροφικά πρωτογενή πλεονάσματα που μας έχετε επιβάλλει.

Τώρα, λόγω της πανδημίας, πολλές χώρες της Ευρωπαϊκής Ένωσης έχουν αρχίσει να προωθούν την κατανάλωση εγχώριων προϊόντων του πρωτογενή τομέα, κυρίως στις χώρες με διατροφική επάρκεια. Χώρες ελλειμματικές σε τρόφιμα, όπως η Ελλάδα, θα μπορούσαν και θα έπρεπε, μέσω της νέας Κοινής Αγροτικής Πολιτικής του 2021 - 2027 με άξονες την ευρωπαϊκή Πράσινη Συμφωνία και τη βιοποικιλότητα να στηρίξουν την εγχώρια παραγωγή και κατανάλωση και παράλληλα να καταπολεμηθούν ή να ελαχιστοποιηθούν οι ελληνοποιήσεις αγροκτηνοτροφικών προϊόντων.

Η Ελλάδα εισάγει το 70% αγελαδινού γάλακτος που καταναλώνει, το 70% του χοιρινού, το 35% των πουλερικών και το 90% του βόειου κρέατος. Βρίσκεται σε πλήρη εξάρτηση από εισαγωγή τέτοιων προϊόντων, γεγονός που καθιστά ευάλωτη σε περιόδους κρίσης, όπως τώρα λόγω κορωνοϊού και κατάρρευσης της εφοδιαστικής αλυσίδας και κλείσιμο των συνόρων, τη χώρα μας.

Στην αρχή της πανδημίας η Βουλγαρία στήριξε και έδωσε προτεραιότητα σε τοπικά, σε εγχώρια, παραγόμενα εκεί προϊόντα, προϊόντα όπως γάλα, κρέας, αυγά, μέλι και άλλα, προωθώντας μέσω των λιανεμπορικών επιχειρήσεών της τα προϊόντα αυτά και θέτοντας ουσιαστικό βέτο στην Ευρωπαϊκή Ένωση. Αντέδρασε η Ευρωπαϊκή Ένωση, αλλά εντέλει πέρασε των Βουλγάρων.

Το 2019 δηλώθηκαν 64.000.000 ευρώ αγροτικό εισόδημα στην Κρήτη, εκ των οποίων 59.000.000 ευρώ αφορούσαν επιχορηγήσεις και 5.000.000 ευρώ μόνο παραγωγή. Επιδοτήσεις παράγουμε και όχι προϊόντα ποιοτικά.

«Όταν πηγαίνουμε στα «LIDL» και ανεβάζουμε πράγματα στο χωριό, ενώ πρώτα κατεβάζαμε από τον χωριό στην πόλη, καταλαβαίνετε ότι δεν θα ζήσουμε για πολύ κι έτσι θα είμαστε πάλι στο επόμενο μνημόνιο», ανέφερε στην επιτροπή μας ο Πρόεδρος της Ένωσης Μετακινούμενων Κτηνοτρόφων Ηπείρου, ο κ. Ιωάννης Δεκόλης.

Ο κύριος Υπουργός είπε στη συνεδρίαση της επιτροπής ότι το σχέδιο νόμου αυτό στηρίζεται στους εξής πυλώνες:

Πρώτος ο πυλώνας των μεταρρυθμίσεων και ελεγκτικών μηχανισμών. Εμείς ως ΜέΡΑ25 θα αναρωτηθούμε σε ποιες μεταρρυθμίσεις αναφερόταν, αυτές που ήρθαν πρόσφατα στο νομοσχέδιο για τις λαϊκές αγορές, που απαξιώνει τους μικρούς παραγωγούς, τις λαϊκές αγορές όπου ο αγρότης παραγωγός, ο μικροπαραγωγός, πρέπει με τα χέρια τα φουσκωμένα, τα πραγματικά τσακισμένα, να μπει στο διαδίκτυο και να αναρτήσει τις τιμές του; Αυτό δεν είναι μεταρρύθμιση. Ή η μεταρρύθμιση της ΔΕΗ που την κομματιάσατε και την ξεπουλάτε κομμάτι – κομμάτι, πράγμα που έχει ως συνέπεια και σαν αποτέλεσμα, συν τοις άλλοις, τη ραγδαία αύξηση του ρεύματος.

Την προηγούμενη Δευτέρα ο κύριος Πρωθυπουργός εδώ στην Ολομέλεια, στην ομιλία του για την ακρίβεια είπε –διαβάζω ακριβώς- ότι «στόχος μας είναι η μεγιστοποίηση της αξίας των μετοχών της ΔΕΗ. Αυτό όμως σημαίνει, πλέον, ότι από τη ΔΕΗ το «Δ» δεν υπάρχει. Δεν υπάρχει, δηλαδή, ο δημόσιος χαρακτήρας της.

Το αντίθετο ακριβώς είναι αυτό που έκανε ο ιδρυτής της Νέας Δημοκρατίας. Το ίδιο έκαναν τότε και με τις τράπεζες και τις συγκοινωνίες τις αστικές και με την «Ολυμπιακή Αεροπορία», για να μπορούν αυτές να συμβάλουν στην οικονομική ευμάρεια της Ελλάδος. Μήπως πρέπει να ξαναλλάξετε το καταστατικό σας να μας πείτε σε τι πραγματικά πιστεύετε;

Για ποιον ελεγκτικό μηχανισμό θα μιλήσουμε, όταν το πρόβλημα της νοθείας της φέτας δεν το βρήκε ο ΕΛΓΟ-«ΔΗΜΗΤΡΑ», αλλά ιδιώτες από το εξωτερικό και ήταν κάτι το οποίο αναδείξαμε σε επίκαιρη ερώτησή μας;

Δεύτερος πυλώνας, είπε ο κ. Υπουργός, ότι είναι η στήριξη της εκτροφίας στη διάρκεια των κρίσεων. Μα, πάντα σε κρίση βρισκόμαστε. Όπως είπαμε, το 1990 ο πρωτογενής τομέας αποτελούσε το 14% περίπου του ΑΕΠ και το 2018 έχει πέσει στο 4% με προοπτική να πάει στο 2%. Είμαστε πλήρως εξαρτημένοι και εξαρτώμεθα πάντοτε από τους άλλους. Εάν δεν είμαστε αυτάρκεις στον πρωτογενή τομέα, εάν δεν έχουμε να φάμε -για να το πούμε απλά- είμαστε πλήρως υποτελείς και υποδουλωμένοι όταν εξαρτώμεθα από επιδοτήσεις.

Ο πρωτογενής τομέας είναι το 4% και ο τομέας των υπηρεσιών του στο 79%. Πώς θα γίνει η διασύνδεση του πρωτογενή με τον τριτογενή τομέα, για να δείξουμε αυτό που λέμε ελληνική διατροφή, που είναι η βαριά μας βιομηχανία, ο τουρισμός, όταν δεν υπάρχουν ουσιαστικά ελληνικά προϊόντα και όλα εισάγονται; Ελληνικό σουβλάκι χωρίς ελληνικό κρέας, δεν υπάρχει. Δεν νοείται ελληνική διατροφή χωρίς ελληνικά προϊόντα.

Η υπογεννητικότητα, η αστικοποίηση, η ερημοποίηση των ορεινών και απομακρυσμένων περιοχών, η πλήρης εξάρτηση από εισαγωγές κτηνοτροφικών προϊόντων, όλα αυτά είναι θέματα εθνικής ασφάλειας. Γνωρίζετε πολύ καλά -και το γνωρίζουν όλοι- ότι στη βόρεια Ελλάδα και στις παραμεθόριες περιοχές, οι νεαροί Έλληνες δεν βρίσκουν συζύγους για να κάνουν οικογένεια, επειδή οι νεαρές κοπέλες δεν θέλουν να μπουν στη δύσκολη αυτή ζωή της υπαίθρου και της κτηνοτροφίας.

Εμείς, λοιπόν, ως ΜέΡΑ25 θεωρούμε ότι αυτοί οι δύο πυλώνες που ανέφερε ο κύριος Υπουργός δεν υπάρχουν και σήμερα, πλέον, βλέπουμε ακρίβεια να υπάρχει παντού, η ρευστότητα να είναι μηδέν και οι αποζημιώσεις που περικόπτονται, καθυστερούν πάρα πολύ να καταβληθούν.

Πέραν αυτών, το τραπεζικό σύστημα με την παρούσα μορφή είναι ιδιαίτερα συντηρητικό και απρόθυμο να αναλάβει αυξημένους κινδύνους, περιοριζόμενο στη χρηματοδότηση μόνο αξιοπρεπών επιχειρήσεων και αξιόχρεων. Πώς θα επιζήσει η κτηνοτροφία που υποτίθεται ότι τόσο πολύ στηρίζετε με το σχέδιο νόμου σας;

Το σημερινό σχέδιο νόμου θα έπρεπε να είχε γίνει μετά από ολοκλήρωση του κτηματολογίου και των δασικών χαρτών και του καθορισμού χρήσεων γης. Έρχεται ξεκρέμαστο. Δασικοί χάρτες, δασικές, χορτολιβαδικές και βραχώδεις εκτάσεις, όπου στην Κρήτη το 70% των εκτάσεων αυτών είναι τέτοιες, όπως επίσης, και σε πολλά άλλα μέρη, μικρά νησιά της Ελλάδος, σημαίνει ότι πάμε για ολοκληρωτική δέσμευση περιουσιών με τους δασικούς χάρτες.

Το σημερινό σχέδιο νόμου είναι, λοιπόν, ένα ακόμη σχέδιο νόμου απλοποίησης διαδικασιών με παραχωρήσεις εις βάρος του περιβάλλοντος και του δημοσίου συμφέροντος. Την ίδια στιγμή που οι ελεγκτικοί μηχανισμοί του κράτους απαξιώνονται, εξαφανίζοντας και το μοναδικό εργαλείο ελέγχου των ρυπογόνων και επιβλαβών δραστηριοτήτων.

Το Υπουργείο Αγροτικής Ανάπτυξης και Τροφίμων καταθέτει για μια ακόμη φορά νομοσχέδιο χωρίς κανενός είδους στόχευση, πέρα από το να απορρυθμίσει ορισμένες δραστηριότητες της αρμοδιότητάς του.

Στο άρθρο 3, γίνεται αλλαγή του ορισμού των πρόχειρων κτηνοτροφικών εγκαταστάσεων που μετατρέπονται σε δασικές εκτάσεις, συνδυαστικά με τις τροποποιήσεις σε δασικούς χάρτες και αποχαρακτηρισμούς, μετατρέποντας εκτάσεις και εγκαταστάσεις που σήμερα θεωρούνται προσωρινώς εντός δασικών εκτάσεων, σε μόνιμες εκτός.

Το άρθρο 4, έχει σαν στόχο τη μείωση ελάχιστων αποστάσεων από το δομημένο περιβάλλον. Δομημένο περιβάλλον και πολεοδομικά σχέδια δεν υπάρχουν για όλη την Ελλάδα και όπως τονίσαμε και στην επιτροπή, κτηματολόγιο δεν υπάρχει ακόμη ούτε δασολόγιο και ούτε χρήσεις γης.

Το άρθρο 8 κάνει ορισμένες, ακόμη, χειρουργικές προσθήκες για να γίνει ευκολότερη η παράταση λειτουργίας και η τελική αδειοδότηση κτηνοτροφικών εγκαταστάσεων πλησίον κατοικημένων περιοχών. Το άρθρο αυτό πρέπει να γίνει σαφέστατο, ξεκάθαρο, χωρίς την ανάγκη διευκρινιστικών επί διευκρινιστικών.

Το άρθρο 9, υποτίθεται ότι τροποποιεί τις ελάχιστες αποστάσεις μεταξύ κτηνοτροφικών εγκαταστάσεων και χώρων που χρήζουν προστασίας. Εξαιρεί τα στρατιωτικά αεροδρόμια -όπου θα ισχύει ό,τι και στα πολιτικά- και τα σφαγεία από τον κατάλογο αποστάσεων που προβλέπει το άρθρο 20 του ν.4056/2012. Να αναδείξουμε εδώ και να τονίσουμε ότι πολλά νησιά, μεγαλύτερα και μικρότερα, δεν έχουν καν σφαγεία, όπως η Σάμος.

Σχετικά με το άρθρο 10. Εδώ γίνεται αλλαγή του δασικού νόμου με την προσθήκη ασφυκτικού ορίου δύο μηνών στην υποστελεχωμένη, όπως την υπογράμμισαν και οι φορείς, Δασική Υπηρεσία, για έγκριση παρεμβάσεων σε βραχώδεις και χορτολιβαδικές εκτάσεις. Η Δασική Υπηρεσία θέλει ενίσχυση σε στελεχιακό δυναμικό και πόρους και όχι αφαίρεση αρμοδιοτήτων, λόγω εγκατάλειψής της και να υπηρετεί το κοινωνικό σύνολο.

Στο άρθρο 11 δίδεται παράταση -και ένα παραθυράκι- της διαδικασίας νομιμοποίησης χαρακτηρισμένων ως αυθαίρετων εγκαταστάσεων.

Στο άρθρο 14 γίνεται εκ νέου παράταση των διαχειριστικών σχεδίων βόσκησης. Τα σχέδια που έχουν δημιουργηθεί, δεν είναι για ουσιαστικούς λόγους διαχείρισης του χώρου και του περιβάλλοντος, αλλά κυρίως για λογιστικούς. Βασικός και μοναδικός λόγος του ν.4351/2015 που τα προβλέπει ήταν να βρεθεί ένα απόθεμα επιλέξιμων βοσκήσιμων εκτάσεων ανά περιφερειακή ενότητα, τα περίφημα πενήντα εκατομμύρια στρέμματα που δήλωνε το Υπουργείο Αγροτικής Ανάπτυξης τότε, πάνω από το 1/3 της ελληνικής επικράτειας. Ο ν.4351/2015 του ΣΥΡΙΖΑ συνιστά μία σοβαρή υποχώρηση στη δασική νομοθεσία, καθώς καθιστά εκτεταμένες εκτάσεις που χρησιμοποιούνται για βόσκηση -που στη μεσογειακή πανίδα γίνονται εντός δασικών εκτάσεων- αποκλειστικά σε βόσκιμες γαίες.

Σχετικά με τα ολοθούρια, στο άρθρο 15. Είναι γνωστό ότι οι αιτήσεις για τις άδειες αλιέων των ολοθουρίων,που ρυθμίζεται από το π.δ.48/2018 που τροποποιεί το άρθρο, χρησιμοποιείται για αλιείς, για να παρανομούν, ξεπερνώντας κατά πολύ τα ημερήσια όρια αλιείας και τα βάθη ψαρέματος. Η τροποποίηση στοχεύει στη συνέχιση της έκδοσης αδειών για ένα χρόνο, χωρίς τις απαραίτητες συσκευές παρακολούθησης και καταγραφής, με αναδρομικό τρόπο, παράνομο και αντισυνταγματικό. Από 23-5-2021 μόνο στην Ελλάδα έχουμε το φαινόμενο αυτό, να υπάρχουν νόμοι με αναδρομική ισχύ. Για ποια αξιοπιστία μιλάμε, για ποιες υγιείς επενδύσεις; Θέλουμε μόνο «αρπαχτές» και γίνεται υφαρπαγή περιουσιών.

Τα ολοθούρια, είναι τα αγγούρια της θάλασσας, θεωρούνται από τα εκλεκτότερα εδέσματα στην Ασία και κυρίως στην Κίνα, όπου το ιαπωνικό ολοθούριο κοστίζει 3.500 δολάρια το κιλό. Βρίσκεται στη λίστα των ξένων κορυφαίων γκουρμέ εστιατορίων με συνεχώς αυξανόμενη ζήτηση. Από το 1996 μέχρι το 2011 ο αριθμός των χωρών που κάνουν εξαγωγές των ολοθουρίων ανέβηκε από τις τριάντα πέντε στις ογδόντα τρεις, ήτοι σε πολλά μέρη να εξαφανιστεί λόγω της υπεραλίευσης. Είναι πολλές οι εταιρείες, μία εκ των οποίων ελληνική, με το προϊόν αυτό να κάνει χρυσές δουλειές. Θεωρούμε, λοιπόν, ότι αυτή είναι μία φωτογραφική διάταξη για τη μία και μοναδική ελληνική εταιρεία που κάνει αυτό το πράγμα.

Το άρθρο 17 επιβραβεύει και δίνει παράταση στον διοικητή του Οργανισμού Γεωργικών Ασφαλίσεων, παρά τις τεράστιες καθυστερήσεις και γενικά κάθε είδους παρατυπίες που παρουσιάζει στη διαχείριση και στην καταβολή των αγροτικών αποζημιώσεων ο ΕΛΓΑ. «Follow the money» λένε οι Αμερικανοί και ο νοών νοείτο.

Κλείνοντας, τα προβλήματα των κτηνοτρόφων είναι πολλά και τα γνωρίζουμε όλα και όλοι. Ζητούν στήριξη οι αγελαδοτρόφοι και αιγοπροβατοτρόφοι. Το κόστος ενέργειας έχει εκτιναχθεί, το κόστος των ζωοτροφών το ίδιο. Τα κόκκινα δάνεια και οι πλειστηριασμοί πρώτης κατοικίας είναι μια δαμόκλειος σπάθη πάνω από τα κεφάλια τους και φοβάμαι, ότι θα υπάρξουν ακραίες αντιδράσεις για τις οποίες δεν θα ευθύνεται ο κόσμος, ο πολίτης αλλά η Κυβέρνηση.

Τα χρέη που δημιουργήθηκαν κατά τη διάρκεια της πανδημίας, όπως τα επιμελητήρια, έτσι κι εμείς, στο ΜέΡΑ25 τονίζουμε ότι πρέπει να διαγραφούν και για τους αγρότες. Οι αγροτικοί και κτηνοτροφικοί σύλλογοι, πρόσφατα, πραγματοποίησαν διαμαρτυρίες στις περιφέρειες ανά την Ελλάδα. Στο κείμενο ψήφισμα που κατέθεσαν αναφέρουν ότι η ωραιοποιημένη κατάσταση που θέλει να παρουσιάσει Το Υπουργείο Αγροτικής Ανάπτυξης και Τροφίμων έρχεται αντιμέτωπη με τη σκληρή πραγματικότητα που βιώνουν όλοι οι κτηνοτρόφοι της πατρίδας μας και γι’ αυτό ζητάμε, ως βραχυπρόθεσμα μέτρα στήριξης, την ενίσχυση για την αγορά ζωοτροφών λόγω της μεγάλης και παρατεταμένης αύξησης της τιμής τους, την απόσυρση των άρθρων της ΚΥΑ 873/5593 της 26-5-2015 όπως τροποποιήθηκε από την 1217/267425/27-9-2021 που αφορούν τους κτηνοτρόφους και επαναξιολόγησή τους, κατανομή εθνικού αποθέματος, θέσπιση αγροτικού πετρελαίου για ολόκληρο τον πρωτογενή τομέα, μόνιμη μειωμένη τιμολόγηση του ρεύματος των κτηνοτροφικών εγκαταστάσεων, χωρίς ρήτρα προσαρμογής και τέλος εκπροσώπηση των κτηνοτρόφων σε όλους τους εποπτευόμενους φορείς και επιτροπές του Υπουργείου Αγροτικής Ανάπτυξης και Τροφίμων και στη διαδικασία διαβούλευσης για την Κοινή Αγροτική Πολιτική 2021-2027.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο Υφυπουργός Αγροτικής Ανάπτυξης και Τροφίμων, κ. Κεδίκογλου.

Ορίστε, κύριε Υφυπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρίες και κύριοι συνάδελφοι, νοιώθω την ανάγκη να σας παρουσιάσω ξανά το νομοσχέδιο, γιατί με αυτά που έχουν ακουστεί από την πλευρά της Αντιπολίτευσης δύο τινά συμβαίνουν. Ή πιστεύετε ότι ξέρετε καλύτερα από τους κτηνοτρόφους τι είναι καλό για τους κτηνοτρόφους ή είστε τελείως αποκομμένοι από τον κόσμο της παραγωγής, γιατί όσοι είστε μέλη της Επιτροπής Παραγωγής και Εμπορίου θα θυμάστε τι είπαν οι φορείς για το νομοσχέδιο. Στη συντριπτική πλειονότητά τους ήταν σχεδόν διθυραμβικά τα σχόλιά τους. Το χαρακτήρισαν «θετικό». Ορισμένοι το είπαν, μάλιστα, «υπερ-θετικό». Οπότε επιτρέψτε μου να σας το παρουσιάσω ξανά, καθώς νιώθω την ανάγκη.

Με αυτό το νομοσχέδιο επιλύονται χρόνια προβλήματα που έχουν προκύψει κατά την εφαρμογή του ν.4056/2012 και από το μη ενιαίο πλαίσιο εφαρμογής και αποτελούσαν τροχοπέδη κατά τη διάρκεια αδειοδότησης των κτηνοτροφικών εγκαταστάσεων και ανασταλτικό παράγοντα για την εξέλιξη και την ανάπτυξη της ελληνικής κτηνοτροφίας, ενός κλάδου που συνεισφέρει σημαντικά στη στήριξη της ελληνικής οικονομίας, όπως γενικότερα ο πρωτογενής τομέας. Για μας, ο πρωτογενής τομέας είναι θεμέλιο της οικονομίας μας και της κοινωνίας μας.

Θα δώσουμε, λοιπόν, την ταυτότητα του νομοσχεδίου. Αφορά τις κτηνοτροφικές εγκαταστάσεις, με πρόχειρα καταλύματα τα οποία συνιστούν κατά προσέγγιση το 50% με 60% του συνόλου των κτηνοτροφικών εγκαταστάσεων της χώρας. Σκοπό έχει, πρώτον, την επιτάχυνση και απλοποίηση των διαδικασιών αδειοδότησής τους, δεύτερον τη βιωσιμότητά τους, τρίτον την περαιτέρω βελτίωση του επιχειρηματικού περιβάλλοντος, διευκολύνοντας τον εκσυγχρονισμό τους και, τέταρτον, την ενίσχυση της αγροτικής επιχειρηματικότητας και ανάπτυξης. Στόχος μας είναι να αναδείξουμε τον αγρότη, τον κτηνοτρόφο, ως νέο κοινωνικό πρότυπο δίνοντάς του τα απαραίτητα εφόδια.

Ποιους φορείς ή πληθυσμιακές ομάδες αφορά; Οι ρυθμίσεις αφορούν, φυσικά, κυρίως τους κτηνοτρόφους μας, αλλά και τους καταναλωτές, όπως επίσης, λόγω της ενίσχυσης της επιχειρηματικότητας και της ανταγωνιστικότητας που συνεπάγεται, αφορά το σύνολο της κοινωνίας και της οικονομίας της χώρας, καθώς και το Υπουργείο Αγροτικής Ανάπτυξης και Τροφίμων και τους υπαλλήλους του.

Στο σημείο αυτό θα ήθελα για μια ακόμα φορά να ευχαριστήσω τα μέλη της επιτροπής για τον γόνιμο διάλογο, αλλά κυρίως τους εκπροσώπους των φορέων οι οποίοι συνέβαλαν ουσιαστικά και κυριολεκτικά, καθώς συνδιαμόρφωσαν το προς ψήφιση νομοσχέδιο. Η συντριπτική πλειονότητά τους, όπως προείπα, βρήκε ότι είναι όχι μόνο προς τη θετική κατεύθυνση, δηλαδή, την επίλυση χρόνιων προβλημάτων και την επιβίωση των κτηνοτρόφων μας, αλλά και εργαλείο ουσιαστικής εξέλιξης του επαγγέλματός τους, της οικονομικής και επιχειρηματικής ανάπτυξής τους.

Η Κυβέρνηση και ο Πρωθυπουργός προσωπικά έχει αποδείξει ότι όχι μόνο ακούει και είναι πάντα σε ανοιχτό διάλογο με τους φορείς του παραγωγικού κλάδου, αλλά δεν διστάζει να καινοτομεί, να προχωρεί σε γενναίες λύσεις, όταν και όπου αυτό απαιτείται. Είμαστε εδώ να ακούσουμε, να συζητήσουμε, να συνδιαμορφώσουμε κάθε πρόταση που αποβλέπει στη στήριξη του πρωτογενούς τομέα, στην εξέλιξη και την ανάπτυξη. Οι προτάσεις των φορέων, όπως αυτές έχουν διατυπωθεί και καταγραφεί, θα ληφθούν υπ’ όψιν. Ο διάλογος δεν σταματά με την ψήφιση του νομοσχεδίου, όπως θα επισημάνω παρακάτω, αλλά είναι ανοιχτός, διαρκής και συνεχής. Ευελπιστούμε, μάλιστα, στην περαιτέρω στενή συνεργασία μαζί τους.

Ήταν δε χαρακτηριστικό ότι ενώ το σύνολο των φορέων μιλούσε θερμά μέσω των εκπροσώπων των κτηνοτρόφων μας για το νέο νομοσχέδιο και για την εξασφάλιση που παρέχεται για πρώτη φορά στον μικρομεσαίο κτηνοτρόφο, ακούσαμε ότι δήθεν δεν γίνεται ιδιαίτερη προσπάθεια ώστε να λυθεί το πρόβλημα με κτηνοτρόφους που έχουν μικρό κύκλο εργασιών οι οποίοι αποτελούν τη μεγάλη πλειοψηφία των κτηνοτρόφων της χώρας, αλλά ότι δήθεν ευνοούνται οι μεγάλες κτηνοτροφικές μονάδες με τους μεγάλους τζίρους, αντίθετα δηλαδή με όσα προβλέπει το νομοσχέδιο που έχετε μπροστά σας και που αφορά τις κτηνοτροφικές εγκαταστάσεις, με πρόχειρα καταλύματα τα οποία συνιστούν κατά προσέγγιση το 50% ως 60% των κτηνοτροφικών εγκαταστάσεων της χώρας. Δηλαδή, αντιπολίτευση για την αντιπολίτευση!

Την ίδια στιγμή –οξύμωρο!- ακούσαμε επίσης ότι αυτό το νομοσχέδιο είναι της Αντιπολίτευσης και όχι της Κυβέρνησης και ότι δεν πρέπει να παίρνουμε τα εύσημα εμείς!

Κυρίες και κύριοι συνάδελφοι, τα εύσημα ανήκουν κυρίως στους κτηνοτρόφους μας που είτε ως ακρίτες δίνουν ζωή σε άγονες και απομακρυσμένες περιοχές της χώρας μας, είτε ως φύλακες του δάσους φυλάνε και προστατεύουν τα δάση μας, είτε ως μετακινούμενη κτηνοτροφία ενώνουν με τη δική τους κοινή παράδοση και ιστορία την Ελλάδα μας. Τα εύσημα ανήκουν σε αυτούς που τόσα χρόνια μέσα στα πρόχειρα καταλύματά τους –μαντριά τα περισσότερα- που σήμερα σας καλούμε να νομιμοποιήσουμε, δουλεύουν ακάματα νυχθημερόν, με χιόνια, με ξηρασία και παράγουν πλούτο για όλους μας. Αυτόν τον πλούτο του πρωτογενούς τομέα που παραβλέπαμε για πολλά χρόνια, δεκαετίες θα έλεγα, ήρθε η οικονομική κρίση για να τον εκτιμήσουμε και οφείλουμε να τον στηρίξουμε, να τον βοηθήσουμε έμπρακτα, να τον εξελίξουμε, να τον αναπτύξουμε. Αυτό το έργο είναι η αρχή που επιτελεί το παρόν νομοσχέδιο. Γι’ αυτό και έχει ταυτότητα αυτό το νομοσχέδιο.

Θα σας παρουσιάσω συνοπτικά τις βασικές διατάξεις. Το πρώτο κεφάλαιο είναι ο σκοπός και το αντικείμενο, όπως σας είπα. Είναι η απλοποίηση της ίδρυσης και λειτουργίας των κτηνοτροφικών εγκαταστάσεων για την αντιμετώπιση τόσο των χρόνιων ζητημάτων της κτηνοτροφικής παραγωγής όσο και των σύγχρονων προκλήσεων που παρουσιάζει ο εν λόγω χώρος, η βελτίωση των διαδικασιών διενέργειας ελέγχων και επιβολής κυρώσεων και η επίλυση επειγόντων θεμάτων αρμοδιότητας του Υπουργείου μας. Αντικείμενο του παρόντος νόμου είναι η τροποποίηση του πλαισίου ίδρυσης και λειτουργίας των κτηνοτροφικών εγκαταστάσεων. Επίσης, αποσαφηνίζεται το καθεστώς διενέργειας ελέγχων και αντιμετωπίζουμε και ζητήματα που αφορούν τη λειτουργία του ΕΛΓΑ.

Το δεύτερο κεφάλαιο περιλαμβάνει τα μέτρα διευκόλυνσης και εκσυγχρονισμού της ίδρυσης και λειτουργίας των κτηνοτροφικών εγκαταστάσεων. Τροποποιούνται και συμπληρώνονται οι διατάξεις του ν.4056 για την ίδρυση και λειτουργία. Επιχειρείται η δημιουργία ενός σαφούς, απλούστερου και προσαρμοσμένου στις πραγματικές συνθήκες νομοθετικού πλαισίου που διέπει τη διαδικασία ίδρυσης και λειτουργίας των κτηνοτροφικών εγκαταστάσεων. Επίσης, επέρχονται διορθωτικές τροποποιήσεις στον ν.4056 και αντιμετωπίζονται χρόνια προβλήματα που αναφύονται κατά τη διαδικασία αδειοδότησης.

Ειδικότερα, στα άρθρα 3 έως 9 επικαιροποιείται η έννοια των ορισμών που αφορούν στα πρόχειρα καταλύματα ζώων και στον λειτουργικό χώρο των κτηνοτροφικών εγκαταστάσεων. Συγκεκριμένα, δίνεται για πρώτη φορά η δυνατότητα να αδειοδοτηθούν μια σειρά από κτηνοτροφικές εγκαταστάσεις με πρόχειρα καταλύματα που περιέχουν στην κατασκευή τους πάνελ πολυουρεθάνης ή μπετόν, εφόσον αυτό δεν αφορά στο δομικό σκελετό της εγκατάστασης. Από τον λειτουργικό χώρο εξαιρούνται οι αποθήκες και οι χώροι στέγασης των εργατών γης. Έτσι, δεν λαμβάνονται υπ’ όψιν οι χώροι αυτοί κατά τη μέτρηση των αποστάσεων και με αυτόν τον τρόπο διευκολύνεται η αδειοδότηση.

Επιτρέπεται η μείωση της ελάχιστης απόστασης κτηνοτροφικών εγκαταστάσεων μέχρι και 50% από χώρους ή δραστηριότητες που χρήζουν προστασίας, όπως δρόμοι, λίμνες, σχολεία, εφόσον αυτές οι εγκαταστάσεις βρίσκονται σε απόσταση έως και δέκα χιλιόμετρα από τα σύνορα της ηπειρωτικής χώρας.

Απλοποιείται η διαδικασία ίδρυσης και λειτουργίας κτηνοτροφικών εγκαταστάσεων δυναμικότητας της κατηγορίας Β΄ και κάτω των ορίων της κατηγορίας Β΄, δηλαδή οι μικρομεσαίοι κτηνοτρόφοι μας –να γίνει αντιληπτό, να γίνει σαφές- με την κατάργηση μέρους των δικαιολογητικών ίδρυσής τους, με την κατάργηση της απαλλαγής από οικοδομική άδεια στα πρόχειρα καταλύματα και της ειδικής οικολογικής αξιολόγησης για τις περιοχές του δικτύου «NATURA».

Παρέχεται η δυνατότητα τροποποίησης της άδειας διατήρησης της κτηνοτροφικής εγκατάστασης εντός ή πλησίον κατοικημένων περιοχών για τη βελτίωση των υφιστάμενων συνθηκών υγιεινής του ζωικού κεφαλαίου ή τον εκσυγχρονισμό δραστηριοτήτων, υπό την προϋπόθεση να μην υπάρξει αύξηση του αριθμού των εκτρεφομένων ζώων ή αλλαγή της σύνθεσης του ζωικού κεφαλαίου ή επέκταση πέραν των απαιτούμενων για τον εν λόγω σκοπό εγκαταστάσεων.

Δίνεται επιπλέον παράταση έως τις 31-12-2022 οι ανωτέρω κτηνοτρόφοι να ζητήσουν τη διατήρηση των κτηνοτροφικών εγκαταστάσεων εντός ή πλησίον κατοικημένων περιοχών.

Στα άρθρα 10 και 11 παρατείνεται, κατά παρέκκλιση της κείμενης νομοθεσίας, το χρονικό διάστημα αναστολής κατεδάφισης αυθαίρετης κατασκευής κτηνοτροφικής εγκατάστασης σε εννέα μήνες αντί για εξήντα ημέρες που ίσχυε μέχρι σήμερα, με δυνατότητα παράτασης επιπλέον τριών μηνών, αντί των τριάντα ημερών που ίσχυε μέχρι σήμερα.

Στο διάστημα αυτό θα πρέπει να προσκομιστεί άδεια νομιμοποίησης των αυθαιρέτων κατασκευών. Μειώνεται σημαντικά το επιβαλλόμενο πρόστιμο ανέγερσης της έκθεσης αυτοψίας και διατήρησης σε 5% από 20% που είναι σήμερα στον ιδιοκτήτη της κτηνοτροφικής εγκατάστασης που προβαίνει σε νομιμοποίηση των σχετικών αυθαιρέτων. Φαντάζομαι ότι όλοι θα είστε σύμφωνοι με αυτή τη ρύθμιση.

Τώρα, στο τρίτο κεφάλαιο αναφέρονται οι διατάξεις για τη διενέργεια ελέγχων και την επιβολή κυρώσεων. Με αυτό το κεφάλαιο ρυθμίζονται ζητήματα που αφορούν τη διενέργεια ελέγχων και την επιβολή κυρώσεων αρμοδιότητας του Υπουργείου Αγροτικής Ανάπτυξης και Τροφίμων.

Ειδικότερα, στο άρθρο 12, επανακαθορίζονται τα αρμόδια όργανα για την εισήγηση της επιβολής των διοικητικών κυρώσεων επί παραβάσεων σε θέματα φυτοπροστατευτικών προϊόντων, υπολειμμάτων φυτοπροστατευτικών προϊόντων, καθώς και ορθολογικής χρήσης γεωργικών φαρμάκων.

Στο άρθρο 13 ανατίθενται καθήκοντα και εξουσίες ανακριτικού υπαλλήλου σε συγκεκριμένη κατηγορία υπαλλήλων της Διεύθυνσης Οικονομικών Ελέγχων και Συνεργατισμού του Υπουργείου μας, καθώς και αυξημένες εξουσίες στο πλαίσιο διενέργειας ένορκων διοικητικών εξετάσεων, ώστε να καταστεί αποτελεσματικότερη και πιο αξιόπιστη η εκτέλεση των καθηκόντων τους. Παράλληλα, θεσπίζονται συγκεκριμένα κωλύματα στη διενέργεια ελέγχων, έτσι ώστε να αποφεύγονται περιπτώσεις σύγκρουσης συμφερόντων.

Τέλος, θεσπίζονται διοικητικές κυρώσεις, για τις περιπτώσεις κατά τις οποίες οι ελεγχόμενοι φορείς δεν παρέχουν την προβλεπόμενη συνδρομή τους στα ελεγκτικά όργανα της συγκεκριμένης υπηρεσίας.

Στο τέταρτο κεφάλαιο έχουμε τις άλλες επείγουσες ρυθμίσεις του Υπουργείου μας. Ειδικότερα, έχουμε επείγοντα ζητήματα που αφορούν τα διαχειριστικά σχέδια βόσκησης και τις άδειες αλίευσης ολοθούριων. Επίσης, ρυθμίζονται ζητήματα που αφορούν τη δράση και λειτουργία του Οργανισμού Ελληνικών Γεωργικών Ασφαλίσεων.

Έτσι, επιλύονται ειδικότερα προβλήματα που αφορούν την ολοκλήρωση της διαδικασίας έγκρισης των διαχειριστικών σχεδίων βόσκησης, καθώς και βραχυπρόθεσμη παράταση της προθεσμίας για την υποχρέωση τοποθέτησης συσκευών δορυφορικής παρακολούθησης και τήρησης ηλεκτρονικού ημερολογίου στα υπόχρεα σκάφη, έτσι ώστε να αποκτήσουν άδεια αλίευσης ολοθούριων.

Επίσης, επιλύονται ζητήματα που αφορούν τη χορήγηση αποζημιώσεων από τον ΕΛΓΑ και την παράταση της θητείας του Προέδρου του, προκειμένου να εναρμονιστεί προς αυτή των λοιπών μελών του Διοικητικού Συμβουλίου.

Ειδικότερα, με το άρθρο 14, παρατείνεται εκ νέου από την λήξη της 31 Δεκεμβρίου και για δύο ακόμα έτη, μέχρι 31-12-2023 η προθεσμία για την εκπόνηση, υποβολή και έγκριση των διαχειριστικών σχεδίων των βοσκήσιμων γαιών της χώρας και παρέχεται η δυνατότητα για παράταση της ανωτέρω προθεσμίας με υπουργική απόφαση. Στη δευτερολογία μου θα αναφερθώ εκτενέστερα στο ιστορικό. Θα μείνουμε πάντως στο ότι όλοι συμφωνούμε πως χρειαζόμαστε τα διαχειριστικά σχέδια βόσκησης. Τώρα, πώς και γιατί φτάσαμε σε αυτές τις καθυστερήσεις θα τα πούμε στη δευτερολογία.

Με το άρθρο 15 παρατείνεται εκ νέου από την λήξη της και μέχρι τον Απρίλιο του 2022 -δηλαδή, είναι μια βραχυπρόθεσμη παράταση- η προθεσμία χορήγησης άδειας αλίευσης ειδών ολοθούριων του γένους Holothuria spp με τις οριζόμενες προϋποθέσεις που αφορούσαν την τοποθέτηση συσκευών δορυφορικής παρακολούθησης και τήρησης ηλεκτρονικού ημερολογίου αλιείας, δεδομένου ότι το κόστος της αγοράς είναι υψηλό, οι επιδοτήσεις δεν κυλούν ομαλά, για την τοποθέτηση των συσκευών. Άρα, οι αλιείς, χωρίς να είναι υπαίτιοι, έχουν βρεθεί να μην έχουν μπορέσει να συμμορφωθούν. Το αίτημά μας έχει έρθει από όλη την Ελλάδα, από τη βόρεια Ελλάδα, τη νησιωτική Ελλάδα, από την Κρήτη και είναι μια βραχυπρόθεσμη παράταση στην οποία δεν θα υπάρξει άλλη.

Επίσης, επειδή ακούστηκε και για τις ποσότητες, οι έλεγχοι των ποσοτήτων παραμένουν οι ίδιοι και θα είναι αυστηρότατοι.

Τώρα θα αναφερθώ στον ΕΛΓΑ. Παρατείνεται, όπως σας είπα, μέχρι τις 31-12-21, δηλαδή μέχρι τέλος Δεκεμβρίου, η δυνατότητα στον ΕΛΓΑ να χορηγεί στους δικαιούχους μέχρι ποσοστό 40% της εκτιμηθείσας αποζημίωσης που δικαιούνται από ζημιές που προκλήθηκαν σε αγροτικές καλλιέργειες από τον παγετό της άνοιξης του ’21.

Παρατείνεται μέχρι την 31-1-22 ο χρόνος ολοκλήρωσης της διεκπεραίωσης των δηλώσεων ζημίας ετήσιων οικονομικών ενισχύσεων από ζημιές που προκλήθηκαν σε αγροτικές καλλιέργειες από τον παγετό της άνοιξης για τους ανταποκριτές του ΕΛΓΑ. Αυτές οι παρατάσεις ήταν απαραίτητες. Δυστυχώς, η χρονιά είχε πολλές φυσικές καταστροφές και θα έλεγα ότι κάποια στιγμή ξεπεράστηκαν και τα ανθρώπινα όρια.

Επίσης, παρατείνεται για ένα έτος η θητεία του Προέδρου του Οργανισμού Ελληνικών Γεωργικών Ασφαλίσεων.

Γενικότερα στις αιτιάσεις της Αντιπολίτευσης θα απαντήσω εκτενέστερα στη δευτερολογία μου. Επειδή, όμως, θεωρώ άδικη την επίθεση που έγινε προσωπικά στον πρόεδρο του ΕΛΓΑ θέλω να πω δυο λόγια. Δεν είναι δυνατόν η θητεία του προέδρου να είναι διετής και του Διοικητικού Συμβουλίου τριετής, πρέπει να είναι εναρμονισμένη. Άρα, δεν υπάρχει τίποτα το φωτογραφικό. Είναι κοινή λογική.

Ο Ανδρέας Λυκουρέντζος έχει κάνει πάρα πολύ καλή δουλειά στον ΕΛΓΑ, τον έχει νοικοκυρέψει. Υπάρχει κανένας που να αμφισβητεί το νοικοκύρεμα στα οικονομικά του ΕΛΓΑ, ενός οργανισμού που είχε πολλά προβλήματα και που φέτος ειδικά κλήθηκε να αντιμετωπίσει πλημμύρες, παγετούς, πυρκαγιές και λειτούργησε άψογα και εξορθολογίζεται οικονομικά; Ο Ανδρέας Λυκουρέντζος αξίζει επαίνους και όχι προσωπικές επιθέσεις για δήθεν φωτογραφικές διατάξεις.

Για τις τροπολογίες θα μιλήσει ο συνάδελφός μου, ο Υφυπουργός, ο Γιώργος ο Στύλιος. Περισσότερα για τις αιτιάσεις της Αντιπολίτευσης θα πω στην δευτερολογία μου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κανονικά τώρα έπρεπε να μιλήσει ο Υπουργός Αγροτικής Ανάπτυξης και Τροφίμων, ο κ. Λιβανός μέσω WebEx, αλλά υπάρχει ένα τεχνικό πρόβλημα, οπότε μέχρι να λυθεί θα συνεχίσουμε με την κ. Αλεξοπούλου Χριστίνα από τη Νέα Δημοκρατία.

Ορίστε, κυρία Αλεξοπούλου, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κατ’ αρχάς και εγώ με τη σειρά μου από αυτό το Βήμα να ευχηθώ περαστικά στον κύριο Υπουργό, στον κ. Λιβανό και εύχομαι πολύ σύντομα να βρίσκεται κοντά μας.

Κύριε Υπουργέ, κυρίες και κύριοι Βουλευτές, το παρόν σχέδιο νόμου του Υπουργείου Αγροτικής Ανάπτυξης και Τροφίμων για τις κτηνοτροφικές εγκαταστάσεις και μονάδες αφορά πραγματικά ένα άκρως σοβαρό θέμα, καθώς η κτηνοτροφική παραγωγή για να μπορέσει να αναπτυχθεί θα πρέπει να υπερκεράσει αγκυλώσεις και να εξαλείψει γραφειοκρατικά εμπόδια.

Τι έρχεται λοιπόν, να φέρει το σημερινό νομοσχέδιο του Υπουργείου; Με το υφιστάμενο θεσμικό πλαίσιο και κατά την εφαρμογή του ν.4056/2012, η γραφειοκρατία και τα αυστηρά πλαίσια του νόμου που καθόριζαν μέχρι σήμερα την ίδρυση και λειτουργία των κτηνοτροφικών εγκαταστάσεων όχι μόνο δεν διευκόλυναν όλη τη διαδικασία, αλλά αποθάρρυναν στην ουσία τους νέους κτηνοτρόφους και τους εν ενεργεία από κάθε προσπάθεια για νομιμοποίηση και εκσυγχρονισμό των κτηνοτροφικών τους εγκαταστάσεων.

Όπως γίνεται εύλογα κατανοητό, ένα σημαντικό τμήμα της ελληνικής γεωργίας, οι κτηνοτροφικές επιχειρήσεις, συναντούσαν διαρκώς ανυπέρβλητα εμπόδια, την ίδια στιγμή που η κτηνοτροφία θα μπορούσε να συνεισφέρει σημαντικά σε μεγαλύτερο βαθμό στη στήριξη της ελληνικής οικονομίας.

Και θα αναρωτηθεί κάποιος: Μα, καλά, πώς μπορεί να αποτελεί πρόβλημα για την ελληνική κτηνοτροφία το θέμα της αδειοδότησης των κτηνοτροφικών εγκαταστάσεων; Μέχρι σήμερα οι κτηνοτροφικές εγκαταστάσεις συνιστούν κατά προσέγγιση το 50% έως 60% των κτηνοτροφικών εγκαταστάσεων της χώρας. Η επιτάχυνση και απλοποίηση των διαδικασιών αδειοδότησής τους που θα προκύψει από το προωθούμενο νομοσχέδιο που αναλύουμε σήμερα, θα οδηγήσει στη βιωσιμότητά τους και τη βελτίωση του επιχειρηματικού περιβάλλοντος στο συγκεκριμένο τομέα.

Επειδή προέρχομαι από έναν αγροτικό νομό, τον Νομό Αχαΐας, και επειδή ακούω και αφουγκράζομαι τα καίρια αιτήματα των τοπικών φορέων και παράλληλα τους προβληματισμούς των ανθρώπων της αχαϊκής γης, πιστέψτε με –και νομίζω αυτό συμβαίνει και σε άλλες αγροτικές περιοχές της χώρας- δεν υπάρχει ουδείς εμπλεκόμενος με την ελληνική γεωργία που να μην επιθυμεί τον εκσυγχρονισμό και την ενίσχυση της αγροτικής επιχειρηματικότητας και ανάπτυξης και το νομοσχέδιο του Υπουργείου σε αυτό ακριβώς προσβλέπει.

Θα λυθούν όλα τα προβλήματα; Σαφώς και δεν λύνονται. Ωστόσο όσοι επιχειρήσουν να σταθούν απέναντι σε νομοσχέδια με αναπτυξιακό πρόσημο και χαρακτήρα, επιτρέψτε μου να πω, θα πρέπει να καταθέσουν και την όποια ρεαλιστική αντιπρόταση διαθέτουν. Διότι ερχόμαστε σήμερα και όλο αυτό το διάστημα των δυόμισι χρόνων διακυβέρνησης να επιλύουμε κυρίως προβλήματα των παρελθόντων ετών.

Τώρα, ειδικότερα επί αυτού του νομοσχεδίου, επιτρέψτε μου να σταθώ στο θέμα του αγροτικού εξηλεκτρισμού. Υπάρχουν βεβαίως και άλλα προβλήματα για τους κτηνοτρόφους ως προς το κόστος, τα καύσιμα τις ζωοτροφές. Ωστόσο, το θέμα του αγροτικού εξηλεκτρισμού θεωρώ ότι είναι ένα ζήτημα, το οποίο συνδέεται άρρηκτα με το νομοσχέδιο αυτό και βεβαίως αφορά ένα μεγάλο ποσοστό κτηνοτροφικών εγκαταστάσεων και επιχειρήσεων και στην Αχαΐα, ένα μείζον πρόβλημα, αυτό της ρευματοδότησης των κτηνοτροφικών μονάδων, το οποίο έχω θέσει δημοσίως και επανειλημμένως κατά το πρόσφατο παρελθόν.

Και κάνω ειδική μνεία στο συγκεκριμένο ζήτημα, καθώς με την ιδιότητα του πολιτικού μηχανικού και την καθημερινή τριβή που έχω όλα αυτά τα χρόνια γνωρίζω από πρώτο χέρι και ενστερνίζομαι την αγωνία των κτηνοτρόφων και των ιδιοκτητών των παραγωγικών μονάδων της Αχαΐας και όχι μόνο, προκειμένου να τακτοποιήσουν και να νομιμοποιήσουν τις κατασκευές τους, έτσι ώστε αυτές μετέπειτα να ηλεκτροδοτηθούν.

Πρόκειται για ανθρώπους νοικοκυραίους, οι οποίοι όλα αυτά τα χρόνια έβαλαν πλάτη –επιτρέψτε μου αυτήν την έκφραση-, προκειμένου η ελληνική γεωργία και η ελληνική κτηνοτροφία να αντέξουν στους κραδασμούς που προκλήθηκαν είτε εξαιτίας της οικονομικής κρίσης είτε της πανδημίας του κορωνοϊού που μας ταλανίζει σε πολλά επίπεδα όλο αυτό το χρονικό διάστημα. Γιατί δεν πρέπει να λησμονούμε ότι και οι κτηνοτροφικές μονάδες είναι κι αυτές επιχειρήσεις, κυρίες και κύριοι συνάδελφοι, και μάλιστα επιχειρήσεις οι οποίες μπορούν να συνεισφέρουν καίρια στην ελληνική οικονομία.

Το παρόν νομοσχέδιο λοιπόν, μέσω της απλοποίησης των διαδικασιών και αντιμετώπισης των γραφειοκρατικών εμποδίων που εμφανίζονται μέχρι σήμερα, φαίνεται ότι προσπαθεί να δημιουργήσει τις ουσιαστικές προϋποθέσεις εκσυγχρονισμού και ανάπτυξης των κτηνοτροφικών μονάδων και εγκαταστάσεων.

Κυρίες και κύριοι συνάδελφοι, το ζήτημα λειτουργίας και των κατασκευών στις κτηνοτροφικές εγκαταστάσεις και γενικότερα του πολεοδομικού καθεστώτος λειτουργίας τους, που αφορά πάνω από το 50% έως 60% των μονάδων παραγωγής, αποτελεί μία υπόθεση που εκκρεμεί για περισσότερο από μια δεκαετία, παρ’ όλες τις εξαγγελίες κατά το παρελθόν ότι θα υπάρξει σχετική νομοθετική αντιμετώπιση.

Η σημερινή Κυβέρνηση και το Υπουργείο Αγροτικής Ανάπτυξης και Τροφίμων έρχονται να δώσουν λύση σε αυτό το τέλμα που είχε περιέλθει ένα μεγάλο κομμάτι του αγροτικού κόσμου. Όμως, για να επιτευχθεί κάτι τέτοιο, απαιτείται μείωση της γραφειοκρατίας και των διοικητικών βαρών, διαδικασίες που μέχρι σήμερα –θα επαναλάβω- αποτελούν τροχοπέδη για την ίδρυση και λειτουργία των κτηνοτροφικών εγκαταστάσεων, ιδίως σε ό,τι αφορά τα πρόχειρα καταλύματα ζώων.

Κλείνοντας, αγαπητές και αγαπητοί συνάδελφοι, το νομοσχέδιο αυτό δεν είναι τίποτα άλλο παρά ένα από τα εργαλεία του μεταρρυθμιστικού προγράμματος που έχει δεσμευτεί και υλοποιεί η σημερινή Κυβέρνηση υπό τον Πρωθυπουργό Κυριάκο Μητσοτάκη, προκειμένου η χώρα μας να επιτύχει το επιζητούμενο αυτό αναπτυξιακό άλμα. Οι μεγάλες τομές και μεταρρυθμίσεις θα δώσουν την απαιτούμενη ώθηση στην αγροτική οικονομία και τη δυνατότητα στον πρωτογενή τομέα, ειδικότερα δε στην κτηνοτροφία, να αποτελέσει κεντρικό μοχλό οικονομικής ανάπτυξης και κοινωνικής ευημερίας.

Όπως άλλωστε έχει τονίσει επανειλημμένα ο Πρωθυπουργός, σε αυτή τη μεγάλη προσπάθεια ο πρωτογενής τομέας παραγωγής, μπορεί να αποτελέσει ένα τεράστιο συγκριτικό πλεονέκτημα για την Ελλάδα μας και σε αυτή την άοκνη προσπάθεια όλοι εμείς, που στηρίζουμε το φιλόδοξο σχέδιο της σημερινής Κυβέρνησης, γνωρίζουμε καλά ότι ο αγροτικός κόσμος αποτελεί το μεγαλύτερο σύμμαχό μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα προσπαθήσουμε να συνδεθούμε μέσω Webex με τον Υπουργό κ. Λιβανό.

Μας ακούτε, κύριε Υπουργέ;

Επειδή ο Υπουργός δεν μας ακούει, θα συνεχίσουμε με την επόμενη ομιλήτρια, την κ. Ξενογιαννακοπούλου από τον ΣΥΡΙΖΑ.

Κυρία Ξενογιαννακοπούλου, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι εργαζόμενοι εξαιτίας της κρίσης της πανδημίας αλλά και της συνολικής πολιτικής της Κυβέρνησης της Νέας Δημοκρατίας έχουν υποστεί ένα τεράστιο πλήγμα. Και θα κάνω μια ειδική αναφορά σε δυο τροπολογίες που έχουμε καταθέσει ως Κοινοβουλευτική Ομάδα του ΣΥΡΙΖΑ – Προοδευτική Συμμαχία ιδιαίτερα για τους εργαζόμενους στον τομέα του επισιτισμού και του τουρισμού, καθώς ούτως η άλλως η εισηγήτριά μας, η κ. Τελιγιορίδου, έκανε μία πλήρη και εμπεριστατωμένη παρουσίαση των θέσεων, των παρατηρήσεων και αντιρρήσεών μας στο συζητούμενο νομοσχέδιο.

Όμως, αυτές οι δύο τροπολογίες έχουν ιδιαίτερη σημασία, γιατί θα ήθελα εδώ να επισημάνω κατ’ αρχάς πόσοι εργαζόμενοι –για να έχουμε και μία συναίσθηση της τάξης μεγέθους- απασχολούνται ευρύτερα στον κλάδο του επισιτισμού και του τουρισμού.

Κυρίες και κύριοι συνάδελφοι, μιλάμε για περίπου πεντακόσιες χιλιάδες εργαζόμενους και εργαζόμενες και μάλιστα εξ αυτών οι διακόσιες χιλιάδες είναι εργαζόμενοι εποχικά και καταλαβαίνουμε ότι αυτό έχει ιδιαίτερη σημασία για τους νέους ανθρώπους κατ’ εξοχήν, αλλά και τις γυναίκες που αυτήν την περίοδο πλήττονται ιδιαίτερα με την ανεργία.

Όταν ο κ. Χατζηδάκης πριν από έναν μήνα μετά από πολλές πιέσεις και των εργαζομένων και της Αντιπολίτευσης έφερε μία τροπολογία με την οποία μείωσε τα απαιτούμενα ένσημα σε πενήντα, προκειμένου να μπορούν και οι εργαζόμενοι στον επισιτισμό-τουρισμό να εξασφαλίσουν το τακτικό επίδομα ανεργίας, εδώ από αυτό το Βήμα του είχαμε επισημάνει ότι υπάρχουν συγκεκριμένα προβλήματα, ότι ναι μεν ήταν μια θετική ρύθμιση αυτή, αλλά απόλυτα ανεπαρκής.

Πρώτα απ’ όλα με καθαρή ευθύνη της Κυβέρνησης της Νέας Δημοκρατίας στο σύστημα «ΕΡΓΑΝΗ» μέχρι στιγμής δεν φαίνονται τα ένσημα των εργαζομένων στον τουρισμό και τον επισιτισμό του 2020 και του 2021.

Αυτό έχει δραματικές κοινωνικές επιπτώσεις, γιατί δεν μπορούν να επωφεληθούν από τα αντίστοιχα επιδόματα του ΕΦΚΑ, όπως είναι χαρακτηριστικά το επίδομα ασθενείας ή ακόμα και οι μητέρες να μπορούν να εξασφαλίσουν τη δυνατότητα για τα παιδιά στους βρεφονηπιακούς σταθμούς.

Ταυτόχρονα, ξέρουμε ότι ο κλάδος του επισιτισμού ιδιαίτερα, αλλά και του τουρισμού ευρύτερα έχει πληγεί από τρία απανωτά lockdown. Άρα, ήταν και παραμένει πάρα πολύ δύσκολο για τους εργαζόμενους στον επισιτισμό και τον τουρισμό να εξασφαλίσουν ακόμα και αυτά τα μειωμένα ένσημα προκειμένου να διασφαλίσουν το τακτικό επίδομα ανεργίας, καθώς πολλοί απ’ αυτούς όταν βγήκαν από το καθεστώς της μονομερούς αναστολής εργασίας στη συνέχεια δεν μπόρεσαν να εργαστούν, γιατί είναι ένας κλάδος ο οποίος έχει πρόβλημα, καθώς συνολικά οι επιχειρήσεις δεν στηρίζονται στον βαθμό που θα έπρεπε. Εξάλλου, αυτό είναι κάτι που οι ίδιοι οι επιχειρηματίες, ιδιαίτερα στην εστίαση, το έχουν αναδείξει και υπάρχει και μείωση θέσεων εργασίας, αλλά και μείωση ωρών εργασίας.

Εμείς, λοιπόν, είχαμε πει ότι πρέπει να βρεθούν λύσεις για όλα αυτά και για ένα ακόμα πολύ σοβαρό θέμα που αφορά τους εργαζόμενους του κλάδου που για πρώτη φορά θα ήταν δικαιούχοι για να πάρουν το τακτικό επίδομα ανεργίας. Και γι’ αυτούς συνεχίζει η Κυβέρνηση να μην κάνει μία διευκόλυνση ειδικά για φέτος, προκειμένου να ενταχθούν στο επίδομα ανεργίας, αλλά συνεχίζει να ζητά τα αυξημένα, σε σχέση με τα πενήντα ένσημα, ογδόντα ένσημα για τα προηγούμενα δύο χρόνια.

Για όλους αυτούς τους λόγους, κύριε Υπουργέ, που είσαστε παρών, παρότι δεν είσαστε αρμόδιος για τα θέματα εργασίας, επειδή είναι επιτακτικό κοινωνικό πρόβλημα, επειδή πηγαίνουμε σε Χριστούγεννα με κίνδυνο ανθρωπιστικής κρίσης και έχουμε χιλιάδες εργαζόμενους και εργαζόμενες οι οποίοι τίθενται εκτός του επιδόματος ανεργίας, ζητάμε από την Κυβέρνηση να αποδεχθεί τις δύο τροπολογίες που καταθέτουμε και να αναλάβει σχετικές πρωτοβουλίες.

Πολύ συγκεκριμένα προτείνουμε: Πρώτα απ’ όλα, να προσμετρώνται τα ένσημα της περιόδου της μονομερούς αναστολής εργασίας προκειμένου να κατοχυρώνεται το δικαίωμα στους εργαζόμενους του επισιτισμού και τουρισμού για το τακτικό επίδομα ανεργίας. Νομίζουμε ότι είναι δίκαιο και είναι κάτι που κατ’ εξαίρεση θα πρέπει να προβλεφθεί για την τρέχουσα χρονιά.

Επίσης, με δεύτερη τροπολογία θεωρούμε ότι είναι επίσης αναγκαίο, ειδικά για φέτος, να γίνει και μία εξαίρεση παρόμοια όσον αφορά τους εργαζόμενους και τις εργαζόμενες που για πρώτη φορά θα μπουν στο τακτικό επίδομα ανεργίας γι’ αυτούς να μην χρειάζονται τα αυξημένα ένσημα των προηγούμενων ετών, αλλά να αρκούν τα πενήντα κατ’ έτος για τα δύο προηγούμενα χρόνια και να προσμετρώνται και σε αυτούς τα ένσημα όσον αφορά την περίοδο της μονομερούς αναστολής εργασίας.

Κυρίες και κύριοι συνάδελφοι, θεωρούμε ότι είναι το ελάχιστο που μπορούμε να κάνουμε για τους εργαζόμενους ενός κλάδου ο οποίος είναι κλάδος τροφοδότησης απασχόλησης, όπου χιλιάδες συμπολίτες μας εργάζονται και όπου αυτή τη στιγμή κυριολεκτικά αντιμετωπίζουν το φάσμα της ανέχειας και του βιοπορισμού.

Γι’ αυτό καλούμε την Κυβέρνηση και την καθιστούμε απόλυτα υπεύθυνη αν συνεχίζει να μην παίρνει πρωτοβουλίες, αν, ειδικότερα για τον κλάδο του επισιτισμού και του τουρισμού αλλά και συνολικά, συνεχίζει να εφαρμόζει αυτή την αντεργατική πολιτική, τη μείωση των μισθών και τη μείωση της αγοραστικής δύναμης των εργαζομένων, με τις δραματικές συνέπειες που ζούμε όλη αυτή την περίοδο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Δημήτρης Κωνσταντόπουλος από το Κίνημα Αλλαγής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, εορτή της Αγίας Αικατερίνης σήμερα, γιορτάζουν όλες οι Κατερίνες. Χρόνια πολλά και στις Κατερίνες της Αίθουσας, αλλά και στη μητέρα μου που μας ακούει αυτή τη στιγμή στη Ναύπακτο.

Ωστόσο, επιτρέψτε μου δύο λόγια για τη σημερινή ημέρα. Η 25η Νοεμβρίου είναι Διεθνής Ημέρα για την Εξάλειψη της Βίας κατά των Γυναικών. Μάλιστα, η πανδημία ανέδειξε με τον πιο τραγικό τρόπο πως ο εγκλεισμός και η κοινωνική απομόνωση, αλλά και η αποστασιοποίηση συνέβαλαν στην αύξηση περιστατικών βίας και κακοποίησης κυρίως σε βάρος γυναικών. Ας αναστοχαστούμε, λοιπόν, την ευθύνη μας και ας δράσουμε όλοι μαζί για την εξάλειψη κάθε βίας εις βάρος των γυναικών. Άλλωστε, γυναίκα σημαίνει ζωή, σημαίνει σεβασμός, σημαίνει αγάπη.

Κυρίες και κύριοι συνάδελφοι, θα μιλήσω τώρα επί του νομοσχεδίου. Το παρόν νομοσχέδιο ρυθμίζει κυρίως ζητήματα για την ίδρυση και λειτουργία των κτηνοτροφικών εγκαταστάσεων.

Οι αρχικές μας ενστάσεις, κύριε Υπουργέ, όπως τις παρουσίασε ο κ. Πάνας, ο εισηγητής μας, έχουν να κάνουν:

Πρώτον, με την απουσία ρυθμίσεων για τις κτηνοτροφικές εγκαταστάσεις σε περιοχές «NATURA».

Δεύτερον, με την απουσία πλαισίου για τις εγκαταστάσεις που θα μετακινηθούν ή θα μετεγκατασταθούν για λόγους πολεοδομικούς, καθώς και για λόγους συμβατότητας χρήσεων γης.

Τρίτον, κύριε Υπουργέ, η ασάφεια αναφορικά με την τακτοποίηση των σταβλικών εγκαταστάσεων της περιστασιακής κτηνοτροφίας και συγκεκριμένα στο άρθρο 3 ο ορισμός για τα πρόχειρα καταλύματα δημιουργεί προβλήματα αντί να επιλύει. Να επισημάνω, επίσης, ότι τα πρόχειρα καταλύματα δεν συμπεριλαμβάνονται στα σχέδια βελτίωσης. Αυτό, κύριε Υπουργέ, καθιστά αυτόματα τον εκσυγχρονισμό της επιχείρησης ανέφικτο.

Στο άρθρο 6 «Μείζον θέμα στη χρήσης γης» η διαδικασία αδειοδότησης των σταβλικών εγκαταστάσεων αφορά και τις υφιστάμενες εγκαταστάσεις που δεν έχουν αδειοδοτηθεί μέχρι σήμερα. Ως εκ τούτου, προκύπτει επιτακτικά πρόβλημα στις χρήσεις γης.

Ωστόσο, γενικά πολεοδομικά σχέδια δεν υπάρχουν και για άλλους δήμους. Αυτό, κύριε Υπουργέ, είναι μείζον πρόβλημα, διότι με αυτόν τον τρόπο δημιουργούνται αδικίες για τους κτηνοτρόφους ανάλογα με τις περιοχές που ζουν και βιώνουν το πρόβλημα, με αποτέλεσμα να έχουμε δύο μέτρα και δύο σταθμά.

Επιπλέον, σήμερα στάβλοι σε περιοχές όπου η ίδρυση κτηνοτροφικών εγκαταστάσεων δεν επιτρέπεται με βάση τις χρήσεις γης δεν μπορούν να αδειοδοτηθούν. Ζητήσαμε ειδική ρύθμιση για τις εκμεταλλεύσιμες αυτές περιοχές.

Στο άρθρο 8 απουσιάζει η πρόβλεψη για τις υφιστάμενες εγκαταστάσεις οι οποίες δημιουργήθηκαν μετά την έναρξη ισχύος του νόμου, δηλαδή από το 2012.

Κύριε Υπουργέ, πρόκειται για εκμεταλλεύσεις που υποβάλλουν αιτήσεις και ενισχύονται από τον ΟΠΕΚΕΠΕ, εκμεταλλεύσεις που έχουν ενταχθεί σε προγράμματα αγροτικής ανάπτυξης. Το υπογράμμισε και ο εισηγητής μας, ο κ. Πάνας.

Είναι άδικο, κύριε Υπουργέ, να δεχτούμε την τροποποίηση του άρθρου 17α του ν.4056/2012 και να αφήσουμε τους κτηνοτρόφους αυτούς να μην μπορούν να πάρουν άδεια διατήρησης της κτηνοτροφικής τους εγκατάστασης ή σημεία. Αλλάξτε τη ρύθμιση για να καλυφθούν κι αυτές οι περιπτώσεις. Μην ξεχνάτε τη γραφειοκρατία που έχουν αντιμετωπίσει όλα αυτά τα χρόνια οι κτηνοτρόφοι, που τελικά δεν τους επέτρεψε να έχουν νόμιμες άδειες.

Να θυμίσω στην Αιτωλοακαρνανία τις αιτήσεις χαρακτηρισμού, που στοιβάζονται στο Δασαρχείο Αμφιλοχίας, για την ίδρυση και λειτουργία σύγχρονων κτηνοτροφικών μονάδων και τούτο βέβαια λόγω της υποστελέχωσης της υπηρεσίας. Καμμία αποτελεσματικότητα, πορευόμαστε με βήματα χελώνας ακόμη. Ένα πρόβλημα που είχα θέσει και τότε στην κυβέρνηση ΣΥΡΙΖΑ - ΑΝΕΛ, αλλά καμμία πρόοδος και ουσιαστικά καμμία επίλυση του προβλήματος.

Όσον αφορά τώρα τα διαχειριστικά σχέδια βόσκησης, στο άρθρο 14 -το έχουμε αναφέρει- μία παράταση επιβάλλεται και το θεωρώ απαραίτητο. Τούτο, όμως, με την προϋπόθεση να μετέχουν και οι τοπικές οργανώσεις κτηνοτρόφων στις αντίστοιχες επιτροπές για τα σχέδια βόσκησης.

Ολοκληρώνοντας, αγαπητοί συνάδελφοι, οι κτηνοτρόφοι της χώρας μας είναι αντιμέτωποι με μεγάλα προβλήματα στα οποία ως σήμερα η πολιτεία δεν έχει δώσει λύσεις. Υπάρχει γραφειοκρατία, μειωμένες αποζημιώσεις, προβλήματα στα βοσκοτόπια, μειωμένες τιμές στα προϊόντα. Έφτασε το γάλα να πωλείται πιο φθηνά από το νερό και να μην ιδρώνει το αυτί κανενός μας.

Ταυτόχρονα, έρχεται η πανδημία και δημιουργεί νέα προβλήματα και φέρνει νέες αυξήσεις στις ζωοτροφές και στα αγροεφόδια.

Είναι πια καιρός, αγαπητοί συνάδελφοι, οι κτηνοτρόφοι να εισέλθουν σε μια νέα εποχή και να δουν την πολιτεία στο πλευρό τους. Οι εγκαταστάσεις τους να λειτουργούν νόμιμα και με σύγχρονο τρόπο, να ενθαρρυνθεί η δημιουργία κτηνοτροφικών πάρκων και νέων επενδύσεων. Η κτηνοτροφία, δηλαδή, θα πρέπει να έχει τον σεβασμό και τη στήριξή μας. Μόνο έτσι θα καταφέρουμε να έχουμε ανάπτυξη και δημιουργία πλούτου προς όφελος των πολιτών.

Να θυμίσω άλλωστε ότι στην Ελλάδα η συνεισφορά του πρωτογενούς τομέα στην εθνική μας οικονομία, κύριε Υπουργέ, είναι διπλάσια από τον μέσο όρο της Ευρώπης κι εμείς δεν στηρίζουμε ως έχουμε υποχρέωση. Επίσης, σε όρους απασχόλησης ο αγροτικός τομέας καταλαμβάνει το 12% του εργατικού δυναμικού της Ελλάδας, όταν το αντίστοιχο ποσοστό στην Ευρώπη δεν ξεπερνά το 4%.

Το οξύμωρο, ωστόσο, αγαπητοί συνάδελφοι, είναι ότι η μέση αγροτική εκμετάλλευση στην Ελλάδα αντιστοιχεί στη μισή έκταση απ’ ό,τι στην Ευρώπη και τούτο φυσικά παρά τη σοβαρή προσπάθεια που άρχισε το 2010 επί κυβέρνησης ΠΑΣΟΚ για την Τράπεζα Γης. Να θυμίσω ότι τότε παραχωρήθηκαν στους αγρότες περισσότερα από εκατόν σαράντα χιλιάδες αγροτεμάχια, εκατομμυρίων στρεμμάτων, που χαρακτηρίζονταν ως σχολάζουσες γαίες. Στόχος είναι να αυξηθεί η καλλιεργήσιμη γη, αγαπητοί συνάδελφοι, και η απασχόληση. Αυτή η πολιτική, δυστυχώς, ανακόπηκε με την περιπέτεια των μνημονίων και έκτοτε μένει μετέωρη. Έτσι, για το βασικότερο εργαλείο της παραγωγικής διαδικασίας το κράτος φαίνεται ότι δεν κάνει τίποτα και αυτό το αναλαμβάνονται οι πολίτες.

Το αποτέλεσμα είναι ο Έλληνας αγρότης και η Ελληνίδα αγρότισσα να έχουν ένα από τα μικρότερα εισοδήματα στην Ευρώπη. Ο πρωτογενής τομέας, όμως, μέσα από την εθνική στρατηγική, με συλλογικές δράσεις και τη σύμπραξη της επιστημονικής κοινότητας, μπορεί φυσικά να αποτελέσει επιταχυντή της ανάπτυξης. Ας μην χάσουμε, λοιπόν, αυτή την ευκαιρία.

Αγαπητοί συνάδελφοι, κύριε Υπουργέ, τα δανεικά τελείωσαν. Στήριξη του πρωτογενούς τομέα για παραγωγή εγχώριου πλούτου που θα αναδιανεμηθεί δίκαια στους πολίτες και ιδιαίτερα στα μέλη του μόχθου του πρωτογενούς τομέα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο έχει ο Υπουργός Αγροτικής Ανάπτυξης και Τροφίμων, ο κ. Λιβανός, μέσω Webex. Σας ευχόμαστε όλοι περαστικά και γρήγορη ανάρρωση. Απλώς, θα ήθελα να σας επισημάνω, αν μπορείτε να μας μιλήσετε και για τις τροπολογίες και τις νομοτεχνικές.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κατ’ αρχάς, σας ευχαριστώ θερμά για τις ευχές σας προσωπικά και όλους τους καλούς συναδέλφους που εξέφρασαν τις ευχές τους και στις επιτροπές και σήμερα στην Ολομέλεια.

Δυστυχώς, νόσησα κι εγώ -όπως και η σύζυγός μου και η μικρή μας κόρη, η Αλίκη, η οποία ήταν ανεμβολίαστη γιατί είναι δέκα ετών- δυο μέρες πριν κάνω την τρίτη δόση που θα ήταν πολύ πιο ασφαλής προφύλαξη. Είναι ένας πολύ δύσκολος εχθρός ο κορωνοϊός. Τον βιώνω πλέον και βιωματικά.

Θα μου επιτρέψετε να πω ότι δεν ξέρω αν βρισκόμαστε στο τέλος της αρχής ή στην αρχή του τέλους αυτής της πανδημίας. Ξέρω ότι αυτή εμφανίζεται κάθε εκατό χρόνια. Ξέρω ότι έχει τεράστιες απώλειες σε ανθρώπινες ζωές και τεράστιο οικονομικό και κοινωνικό αντίκτυπο. Ξέρω και βιωματικά, το είπα και πριν, ότι είναι ένας πολύ σκληρός αντίπαλος ο κορωνοϊός, μια πολύ επικίνδυνη αρρώστια.

Ξέρω και θέλω να το πω με την ευκαιρία αυτή και στη Βουλή σήμερα και μέσω της Βουλής στον ελληνικό λαό, ότι έχουμε μόνο μία λύση για να τον αντιμετωπίσουμε. Η λύση είναι να εμβολιαστούμε. Αυτοί που έχουν κάνει τις δύο δόσεις να κάνουν την τρίτη δόση γρήγορα, αυτοί οι οποίοι μέχρι τώρα δεν είχαν πειστεί, να τρέξουν να κάνουν τα εμβόλια κι εμείς κυρίως, οι εκπρόσωποι του ελληνικού λαού στο Κοινοβούλιο, να βάλουμε ως στόχο μας κάθε μέρα να πείθουμε δέκα, εννιά, πέντε, έναν έστω συμπολίτη μας να πάει να εμβολιαστεί. Αυτή είναι η μόνη άμυνά μας και είναι αυτή είναι η δύναμή μας για να μπορέσουμε να ξαναφέρουμε την κανονικότητα στη ζωή μας, να φύγουμε από αυτόν τον εφιάλτη.

Ως προς τη σημαντική αναφορά του συναδέλφου για τον Γοργοπόταμο, πράγματι σήμερα είναι η μέρα που γιορτάζουμε από το 1982 την Εθνική Αντίσταση, ακριβώς για να θυμόμαστε την μάχη του Γοργοπόταμου. Η ανατίναξη της γέφυρας ήταν μια μεγάλη στιγμή, πράγματι, για τη σύγχρονη ιστορία μας και αποτελεί μια από τις σημαντικότερες πράξεις αντίστασης στην κατεχόμενη Ευρώπη κατά τη διάρκεια του Β’ Παγκοσμίου Πολέμου.

Ήταν, όμως, μια ιστορική εθνική επιτυχία με αξεπέραστη συμβολική σημασία, γιατί ακριβώς ενωμένες οι δυνάμεις της αντίστασης, μαζί όλοι, ο ΕΔΕΣ, το ΕΑΜ, μαζί ο Άρης Βελουχιώτης και ο Ναπολέων Ζέρβας, με τη συνδρομή των Βρετανών συμμάχων, υπό την καθοδήγηση του μετέπειτα φιλέλληνα, βουλευτή, λόρδου του Κρίστοφερ Γούνταχαουζ, πέτυχαν μια σπουδαία νίκη κατά του ενωμένου ιταλικού φασισμού και γερμανικού ναζισμού.

Ορθώς, όπως είπα και πριν, από το 1982 τη γιορτάζουμε αυτή ως ημέρα της Εθνικής Αντίστασης. Αυτό το κάνουμε ακριβώς για να μας θυμίζει πως οι Έλληνες ενωμένοι πετυχαίνουμε διαχρονικά θαύματα και σε αυτό το πλαίσιο νομίζω ότι ήταν σωστή η αναφορά. Ξεχάστηκε λίγο να αναφερθεί η έννοια της ενωμένης αντίστασης.

Ως προς το νομοσχέδιο -για το οποίο δεν θα πω πολλά, γιατί τόσο ο Σίμος Κεδίκογλου πριν από λίγο όσο και ο εισηγητής μας ο κ. Αντωνιάδης πριν το ξαναπαρουσίασαν στην Ολομέλεια με ενάργεια, με βάθος, με λεπτομέρεια-επιτρέψτε μου, κατ’ αρχάς, να ευχαριστήσω όλους και όλες όσοι εργάστηκαν γι’ αυτό το νομοσχέδιο, τη συνάδελφο κ. Αραμπατζή, η οποία ως Υφυπουργός Αγροτικής Ανάπτυξης είχε δουλέψει ώρες πολλές για να φτάσουμε στο σημείο που βρισκόμαστε σήμερα, την κ. Αντιπάτη, τη σύμβουλό μας, τον κ. Κότσαλο και την κ. Γκολφινοπούλου, τους νομικούς συμβούλους που το έχουν επεξεργαστεί, τους υπηρεσιακούς παράγοντες του Υπουργείου και βεβαίως όλους εκείνους τους κτηνοτρόφους, τους εκπροσώπους φορέων, οι οποίοι βοήθησαν στο να διαμορφώσουμε μαζί και με βάση τις ανάγκες τους αυτό το νομοσχέδιο.

Ήθελα στη σύντομη αυτή παρέμβασή μου να πω ότι ο στόχος αυτού του νομοσχεδίου είναι να λύσει προβλήματα και να δώσει μια μεταρρυθμιστική πνοή στην ελληνική κτηνοτροφία. Κατά τη γνώμη μου, είναι ένα από τα πιο σημαντικά και χρήσιμα, αλλά και ουσιαστικά αναπτυξιακά νομοσχέδια που έχουμε ψηφίσει τα τελευταία χρόνια.

Να πω και να σταθώ μόνο σε αυτό ότι από τις εκατό χιλιάδες κτηνοτροφικές εγκαταστάσεις της χώρας μας, πάνω-κάτω, μόνο οι δεκαέξι χιλιάδες αυτή τη στιγμή είναι καταχωρημένες ως νόμιμες. Στην πατρίδα μου, την Αιτωλοακαρνανία, μια περιοχή με μεγάλη παράδοση και παραγωγή, έχουμε περίπου δέκα χιλιάδες τέτοιες. Οι υπόλοιπες, μολονότι βρίσκονται παντού σε όλη την ελληνική ύπαιθρο, για το ελληνικό κράτος είναι αόρατες. Υπάρχουν, αλλά εμείς κάνουμε απλά ότι δεν τις βλέπουμε. Θεωρούμε, δηλαδή, ότι αυτές δεν υπάρχουν πραγματικά.

Πλέον, με αυτό το νομοσχέδιο δίνουμε τη δυνατότητα στους κτηνοτρόφους μας να τις νομιμοποιήσουν. Παύουμε, ουσιαστικά, σαν πολιτεία να κρυβόμαστε πίσω από το δάχτυλό μας. Δίνουμε τη δυνατότητα, λοιπόν, στους κτηνοτρόφους μας σε όλη την Ελλάδα να πατήσουν γερά για πρώτη φορά στα πόδια τους, να ενταχθούν κανονικά στην παραγωγική διαδικασία, να μεγαλώσουν, να εκσυγχρονιστούν, να καθετοποιήσουν την παραγωγή τους, εν τέλει να προκόψουν.

Το νομοσχέδιο αυτό, όπως χαρακτηριστικά είπε ο Περιφερειάρχης Ηπείρου, ο κ. Καχριμάνης, είναι μια «επανάσταση», είναι ένα μεγάλο βήμα προς τα μπροστά για το σύνολο της ελληνικής κτηνοτροφίας.

Αυτό το νομοσχέδιο, συνδυαζόμενο, βεβαίως -το προανέφερε εν τάχει και ο κ. Κεδίκογλου- με τη διαμόρφωση της ομάδας για τον σχεδιασμό της εθνικής στρατηγικής στο Υπουργείο μας για την κτηνοτροφία και ταυτόχρονα την υπο-ομάδα για τις ζωοτροφές, βάζουν τις βάσεις για μια ισχυρή και βιώσιμη κτηνοτροφία, η οποία θα μπορέσει να αξιοποιήσει και τα κονδύλια της ΚΑΠ και θα αποτελέσει βασικό πυλώνα ανάπτυξης του πρωτογενούς τομέα τα επόμενα χρόνια.

Άκουσα όσες περισσότερες από τις εισηγήσεις των συναδέλφων μπορούσα. Αντιλαμβάνομαι ότι πολλές από αυτές αναγκαστικά διέπονται από μία αντιπολιτευτική έξαρση. Καταλαβαίνω γιατί. Αντιλαμβάνομαι, επίσης, ότι μέσα από τα αντιπολιτευτικά λόγια υπάρχει μία αποδοχή των περισσότερων άρθρων, των περισσότερων διατάξεων που εμπεριέχονται σε αυτό το νομοσχέδιο. Ασχέτως, τελικώς, του τι θα κληθούν οι Βουλευτές των κομμάτων να ψηφίσουν, εγώ ελπίζω ότι μέχρι το τέλος της συζήτησης θα πειστούν τα κόμματα να υπερψηφίσουν τουλάχιστον τα περισσότερα άρθρα από το νομοσχέδιό μας.

Σε κάθε περίπτωση, όμως, εγώ θέλω να δηλώσω για άλλη μια φορά, ότι η προσπάθεια μας είναι συγκεκριμένη: να συνδιαμορφώνουμε την πολιτική μας και με τα άλλα κόμματα, αλλά κυρίως με τους ίδιους τους παραγωγούς. Η δουλειά μας, λοιπόν, θα συνεχιστεί σε αυτήν την κατεύθυνση, θα συνεχιστεί ο διάλογος, ο οποίος έχει ήδη ξεκινήσει, με τους εκπροσώπους των κτηνοτρόφων από όλη την Ελλάδα, με όλους τους οργανωμένους φορείς. Υπάρχουν διαφορές. Η Κρήτη έχει τα δικά της χαρακτηριστικά. Η Ήπειρος έχει τα δικά της χαρακτηριστικά. Η Μυτιλήνη έχει τα δικά της χαρακτηριστικά. Θα εντάξουμε σε αυτές τις ομάδες παραγωγούς από όλη τη χώρα, έτσι ώστε να μπορέσουμε να διαμορφώσουμε από κοινού -όπως, ουσιαστικά, λένε όλοι οι συνάδελφοι, αλλά αυτό δεν έχει μέχρι σήμερα ποτέ- μία εθνική στρατηγική για την κτηνοτροφία μας.

Αυτό το νομοσχέδιο, λοιπόν, είναι ο προάγγελος αυτών των οποίων θα ακολουθήσουν.

Και με την ευκαιρία που συζητάμε σήμερα, θέλω να πω ότι καταγράφουμε όλες τις σκέψεις και τις απόψεις των συναδέλφων που επεκτείνονται πέραν του νομοσχεδίου, σε άλλα ζητήματα. Εύχομαι αυτές σταδιακά να συνοδευτούν και από συγκεκριμένες προτάσεις, τις οποίες θα μπορέσουν να καταθέσουν στο Υπουργείο. Σε πολύ λίγες ημέρες θα κάνουμε και την πρώτη συνάντηση, την πρώτη σύγκληση του Εθνικού Συμβουλίου για την Αγροτική Πολιτική, που θα εκπροσωπούνται, βεβαίως, και τα άλλα κόμματα και θα μπορέσουμε έτσι να διαμορφώσουμε μια κοινή στρατηγική η οποία να είναι έξω από τους κομματικούς διαξιφισμούς. Είμαι πολύ αισιόδοξος γι’ αυτό και ελπίζω -είδα ότι έχει αρκετούς ομιλητές- να πειστεί η πλειοψηφία του Κοινοβουλίου στο τέλος να υπερψηφίσει τα άρθρα του νομοσχεδίου μας.

Ως προς τις τροπολογίες -κάποιες τώρα τις βλέπουμε, γιατί μόλις κατατέθηκαν- θα τις δούμε όλες -και αυτές για τις οποίες ήδη μίλησαν η κ. Ξενογιαννακοπούλου και άλλοι συνάδελφοι- και θα επανέλθω σε λίγο για να σας πούμε ποιες κάνουμε δεκτές και ποιες όχι.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Τον λόγο έχει η κ. Ασημίνα Σκόνδρα από τη Νέα Δημοκρατία και αμέσως μετά ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

Ορίστε, κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε ένα νομοσχέδιο που λύνει όχι όλα, αλλά πολλά από τα προβλήματα που αντιμετωπίζουν οι κτηνοτρόφοι μας σήμερα. Ως εκ τούτου, οφείλω να συγχαρώ την ηγεσία του Υπουργείου Αγροτικής Ανάπτυξης για τη νομοθετική αυτή πρωτοβουλία και επίσης να ευχηθώ στον Υπουργό μας, τον κ. Λιβανό, γρήγορα περαστικά.

Εκλέγομαι σε έναν κατ’ εξοχήν παραγωγικό νομό, τον Νομό Καρδίτσης, που η αγροτοκτηνοτροφία κυριαρχεί και σε αυτή βασίζεται η τοπική οικονομία. Μέσα από τον πρωτογενή τομέα μπορεί να επέλθει ανάπτυξη, οικονομική ενδυνάμωση, άνοδος του βιοτικού επιπέδου και θέσεις εργασίας. Στην ύπαιθρο χώρα, όμως, και σε αγροτικές περιοχές όπως η Καρδίτσα, που φθίνουν πληθυσμιακά, το να καταστεί ελκυστικός, αποδοτικός και προσοδοφόρος ο πρωτογενής τομέας είναι κυρίαρχο και απολύτως αναγκαίο. Μόνο έτσι θα αντιστραφεί η παρούσα κατάσταση του γηρασμένου πληθυσμού. Οι νέοι θα αποκτήσουν κίνητρο και λόγο να παραμείνουν στον τόπο τους και να προοδεύσουν.

Η κτηνοτροφία είναι μεγάλης οικονομικής σημασίας τόσο για τους ίδιους που απασχολούνται όσο και για την εθνική οικονομία. Μπορεί να παραγάγει μεγάλες ποσότητες προϊόντων υψηλής διατροφικής αξίας και να εξασφαλίσει ικανοποιητικό και σταθερό εισόδημα σε μεγάλο αριθμό συμπολιτών μας. Η μεταποίηση και η εμπορία του κρέατος, του γάλακτος και άλλων παραγώγων δημιουργεί μεγάλες προστιθέμενες αξίες. Είναι πολύ βασικό ότι αξιοποιεί ορεινές και μειονεκτικές εκτάσεις και δίνει ζωή σε δύσκολες περιοχές που διαφορετικά θα ήταν ερημοποιημένες. Ο κτηνοτροφικός κλάδος συνάδει με το κλίμα και τις φυσικές συνθήκες της χώρας μας και δεν πρέπει να ξεχνάμε ότι μέσω αυτού του κλάδου εισρέουν στη χώρα σημαντικά κονδύλια της Ευρωπαϊκής Ένωσης.

Κυρίες και κύριοι συνάδελφοι, βασικοί στόχοι του υπό ψήφιση νομοσχεδίου είναι, αφ’ ενός, η απλοποίηση της ίδρυσης και λειτουργίας των κτηνοτροφικών εγκαταστάσεων και, αφ’ ετέρου, η βελτίωση των διαδικασιών διενέργειας ελέγχων. Προφανώς οι παρούσες νομοθετικές ρυθμίσεις και βελτιώσεις λύνουν πολλά, σοβαρά και χρόνια προβλήματα, ανοικτά ζητήματα, αρκετά εκ των οποίων οξυμένα.

Πιο συγκεκριμένα, τροποποιούνται και συμπληρώνονται οι ισχύουσες διατάξεις σχετικά με τα πρόχειρα καταλύματα ζώων και τους λειτουργικούς χώρους των εγκαταστάσεων, αλλαγές πάντα προς όφελος των κτηνοτρόφων μας, εκείνων που, σε αντίθεση με όλους τους άλλους επαγγελματικούς κλάδους, δεν ξέρουν τι πάει να πει Κυριακή, αργία, Χριστούγεννα, Πάσχα. Τριακόσιες εξήντα πέντε ημέρες τον χρόνο και κάτω από όποιες συνθήκες τα ζώα τους χρειάζονται δίπλα τους.

Δίνεται για πρώτη φορά η δυνατότητα να αποκτήσουν άδεια οι πρόχειρες κτηνοτροφικές εγκαταστάσεις που έχουν κατασκευαστεί με πάνελ ή μπετόν, που δεν αφορά, όμως, το δομικό σκελετό. Εξαιρούνται, βεβαίως, οι αποθήκες και οι χώροι στέγασης εργατών γης.

Μειώνεται στο μισό η απαιτούμενη απόσταση των κτηνοτροφικών εγκαταστάσεων από χώρους που χρήζουν προστασίας, όπως δρόμοι, λίμνες και χωριά.

Απλοποιείται η διαδικασία ίδρυσης και λειτουργίας κτηνοτροφικών εγκαταστάσεων δυναμικότητας μέχρι την κατηγορία Β΄. Δεν θα απαιτείται βεβαίωση απαλλαγής από οικοδομική άδεια, ούτε και ειδική οικολογική αξιολόγηση σε περιοχές του δικτύου «NATURA». Δίνεται παράταση μέχρι το τέλος του 2022 να διατηρηθούν οι υφιστάμενες κτηνοτροφικές εγκαταστάσεις εντός ή πλησίον κατοικημένων περιοχών. Επίσης, θα μπορούν να τροποποιήσουν τις άδειες αυτές για τον εκσυγχρονισμό και την βελτίωση των συνθηκών υγιεινής του ζωικού τους κεφαλαίου.

Οι δύο μήνες που ισχύουν σήμερα για την κατεδάφιση αυθαίρετης κατασκευής, γίνονται εννέα. Μπορεί, δε, να γίνουν και δώδεκα εάν προσκομιστεί άδεια νομιμοποίησης των αυθαιρέτων κατασκευών. Πολύ σημαντικό είναι η μείωση στο πρόστιμο που επιβάλλεται για την νομιμοποίηση των αυθαίρετων, αφού από 20% που ισχύει σήμερα, γίνεται 5%.

Κυρίες και κύριοι συνάδελφοι, στο νομοσχέδιο προβλέπονται διατάξεις που καθιστούν αποτελεσματικότερη και πιο αξιόπιστη τη διαδικασία ελέγχων. Επανακαθορίζονται τα αρμόδια όργανα και ανατίθενται ανακριτικά καθήκοντα σε συγκεκριμένη κατηγορία υπαλλήλων του Υπουργείου Αγροτικής Ανάπτυξης.

Μεταξύ άλλων προβλέπονται ακόμα η παράταση δύο ετών της προθεσμίας εκπόνησης, υποβολής και έγκρισης των διαχειριστικών σχεδίων των βοσκήσιμων γαιών της χώρας. Παρατείνεται έως τέλος του έτους η δυνατότητα στον ΕΛΓΑ να χορηγεί στους δικαιούχους έως το 40% της εκτιμηθείσας αποζημίωσης για ζημιές που προκλήθηκαν σε αγροτικές καλλιέργειες από τον «Παγετό Άνοιξη 2021». Επίσης, δίνεται παράταση μέχρι το τέλος Ιανουαρίου του 2022 για τη διεκπεραίωση των δηλώσεων ζημιάς.

Θα ήθελα, κύριε Υπουργέ, να θέσω εδώ ένα πρόβλημα που ταλανίζει τους κτηνοτρόφους -και όχι μόνο- κυρίως του δήμου μου, της λίμνης Πλαστήρα, το οποίο πηγάζει από την προβληματική οριοθέτηση της Ζώνης Οικιστικού Ελέγχου της λίμνης. Πρέπει να εξεταστεί και να οριοθετηθεί από την αρχή με δίκαιο και σωστό τρόπο. Είναι ζωτικής σημασίας για την όποια δραστηριότητα στην περιοχή μας εκεί και, φυσικά, για την κτηνοτροφία.

Κυρίες και κύριοι συνάδελφοι, εύκολα γίνεται αντιληπτό -ειδικά για όσους εξ’ ημών γνωρίζουμε καλά τα προβλήματα των κτηνοτρόφων- ότι το παρόν νομοσχέδιο απαλλάσσει από ταλαιπωρίες και διαμάχες, ανακουφίζει και δίνει ουσιαστικές λύσεις στους κτηνοτρόφους που δραστηριοποιούνται με τον γνωστό, παραδοσιακό τρόπο.

Καταδεικνύεται η πολιτική βούληση της Κυβέρνησής μας, να διευκολύνει, να εκσυγχρονίσει και να μειώσει το κόστος παραγωγής του κτηνοτροφικού πρωτογενή τομέα. Θεωρώ ότι θα ακολουθήσουν και άλλες τομές που θα συντελέσουν στη βιώσιμη ανάπτυξη της κτηνοτροφίας μας. Είμαι της άποψης ότι η ελληνική κτηνοτροφία είναι ένας από τους πιο νευραλγικούς τομείς της παραγωγής. Σε μια ανταγωνιστική αγορά οι κτηνοτρόφοι που αποτελούν τον ισχυρότερο κρίκο στην αλυσίδα παραγωγής κρέατος και γάλακτος να στηριχθούν και να εκσυγχρονιστούν. Θα πρέπει να καταστεί κεντρικός στόχος η αύξηση της κτηνοτροφικής εγχώριας παραγωγής που σήμερα παρουσιάζει αρνητικό εμπορικό ισοζύγιο.

Να δημιουργήσουμε τις συνθήκες εκείνες που με την παροχή κινήτρων θα αλλάξουν την ηλικιακή σύνθεση των απασχολούμενων στον γεωργοκτηνοτροφικό τομέα. Να προστατέψουμε και να διατηρήσουμε τις αυτόχθονες φυλές αγροτικών ζώων και να ενισχύσουμε την εκτροφή όλων των τύπων ζωικής παραγωγής δίδοντας έμφαση στην αιγοπροβατοτροφία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω κύριε Πρόεδρε.

Κεντρικό στοίχημα πρέπει να καταστεί η δημιουργία κτηνοτροφικών επιχειρηματικών εκμεταλλεύσεων μεγάλου μεγέθους. Το κόστος παραγωγής παρά τις μειώσεις της Κυβέρνησής μας σε ΦΠΑ, επιστροφή πετρελαίου κ.λπ., παραμένει υψηλό δυσχεραίνοντας την βιωσιμότητα και τον ανταγωνισμό της κτηνοτροφίας. Βασική παράμετρος, που πιστεύω ότι θα πρέπει να ενισχυθεί, είναι η καθετοποίηση των εκμεταλλεύσεων ως προς την παραγωγή ζωοτροφών.

Κυρίες και κύριοι συνάδελφοι, η Νέα Δημοκρατία παραδοσιακά στηρίζει τον αγροτικό κόσμο είτε πρόκειται για γεωργούς, είτε για κτηνοτρόφους, είτε για αλιείς και μελισσοκόμους. Σε αντίθεση με εσάς, κύριοι του ΣΥΡΙΖΑ, που όταν κυβερνήσετε προσπαθήσαμε να εξοντώσετε κάθε παραγωγικό κλάδο και τώρα ως αντιπολίτευση καταψηφίζετε κάθε μέτρο στήριξης για όλους τους πολίτες και φυσικά τους αγρότες και τους κτηνοτρόφους ακόμη και αυτά που αφορούσαν αποζημιώσεις για φυσικές καταστροφές.

Σήμερα έχετε την ευκαιρία να πρωτοτυπήσετε και να φανείτε χρήσιμοι, να στηρίξετε δηλαδή όλοι το παρόν νομοσχέδιο. Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο Κοινοβουλευτικός Εκπρόσωπος του ΜέΡΑ25, κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ κύριε Πρόεδρε που μου δίνετε τον λόγο.

Κυρίες και κύριοι Βουλευτές, εμείς στο ΜέΡΑ25 -όπως υποπτευόμαστε και ένα μεγάλο μέρος του ελληνικού λαού- κάθε φορά που ακούμε σε νομοσχέδιο που έρχεται από τη Νέα Δημοκρατία, δηλαδή, την «Κυριάκος Μητσοτάκης Α.Ε.» τη λέξη «απλοποίηση» ανησυχούμε σφόδρα, καθώς έχουμε καταλάβει αποκρυπτογραφώντας γράφοντας τι κρύβεται πίσω από τις λέξεις –δεν κρύβεται ο Αλέξης- ότι απλοποίηση για εσάς σημαίνει άλωση, σημαίνει ξεπούλημα.

Ξέρετε ο μανδύας της δήθεν απλοποίησης των διαδικασιών φτάνει στον τρομερό, στον ύστατο παραλογισμό του, στο επιχείρημα -που θα το δούμε αυτό την επόμενη εβδομάδα- του Υπουργού Ανάπτυξης του κ. Γεωργιάδη ότι για να γνωρίσουν τις ανεκτίμητες ομορφιές του τόπου μας οι ξένοι, εμείς θα τις αναβαθμίσουμε καταλύοντας κάθε ελεγκτικό μηχανισμό που εμπόδιζε μέχρι σήμερα την καταστροφή τους, δηλαδή την Αρχαιολογική Υπηρεσία και τη Δασική Υπηρεσία. Και πρέπει να θυμίσω -γιατί δεν μπορώ να αντισταθώ στον πειρασμό- ότι υπάρχει αλήστου μνήμης ρήση του αείμνηστου πρώην Αρχηγού της Νέας Δημοκρατίας και πατέρα του σημερινού Πρωθυπουργού Κωνσταντίνου Μητσοτάκη ότι το πρόβλημα οικονομίας και της ανάπτυξης στην Ελλάδα έχει δύο ονόματα: Λέγεται Αρχαιολογική Υπηρεσία και Δασική Υπηρεσία. Ο κ. Μητσοτάκης το είπε, δεν το είπα εγώ.

(Θόρυβος από την πτέρυγα της Νέας Δημοκρατίας)

Και τότε γιατί τις συστήσαμε ως έθνος, ως κράτος, αγαπητέ συνάδελφε; Γιατί τις κάναμε αυτές τις υπηρεσίες; Να μην έχουμε, να είναι ανεξέλεγκτος, να έρχεται ο άλλος να υλοτομεί το μισό δάσος και να φτιάχνει ο εργοστάσιό του.

Ξέρετε το επιχείρημα ότι η άρση της προστασίας των δασικών εκτάσεων και ότι η άρση της προστασίας των αρχαιολογικών χώρων θα φέρει τουρίστες να δουν τις ανεκτίμητες ομορφιές που στο μεταξύ θα έχουμε πάψει να προστατεύουμε, είναι ένα παράλογο επιχείρημα, με συγχωρείτε πάρα πολύ αγαπητέ συνάδελφε.

Πολλά ειπώθηκαν. Δεν θα μιλήσω για το νομοσχέδιο. Τα είπαν οι συνάδελφοι απ’ όλα τα κόμματα. Τα είπε ο κ. Λογιάδης καλύτερα απ’ όλους κατά την ταπεινή μου γνώμη. Είμαι Κοινοβουλευτικός Εκπρόσωπος θυμίζω σε όλους. Θα μιλήσω τον καταπληκτικό Πρωθυπουργό μας, τον Κυριάκο Μητσοτάκη ο οποίος στην καταπληκτική αυτή συζήτηση προ ημερησίας διάταξης την προηγούμενη Δευτέρα είπε το αμίμητο, το ξέρουν όλοι, το συζητάνε όλοι, το αναπαράγουν όλοι αλλά δεν μπορώ να γλιτώσω τον πειρασμό, είναι ξέρετε και διαστροφή η διαστροφή του επαγγέλματος, του προηγούμενου επαγγέλματος.

Είπε λοιπόν απευθυνόμενος στον κ. Τσίπρα: «Εσείς μας βάλατε στα μνημόνια». Είναι πολλαπλώς εκπληκτική ρήση. Πρώτα, πρώτα επιτρέψτε μου να πω ότι με έκπληξη διακρίνω κάποια μομφή. Δηλαδή ήταν κακό που μας έβαλε, αν μας έβαλε, ο κ. Τσίπρας; Γιατί εμείς νομίζαμε τόσα χρόνια ότι ο Πρωθυπουργός σας ήταν θιασώτης των μνημονίων. Νομίζαμε τόσα χρόνια οι αφελείς ότι ο Κυριάκος Μητσοτάκης έλεγε ότι χωρίς μνημόνια θα πέσουμε στα βράχια. Νομίζαμε τόσα χρόνια ότι η μόνη λύση για τη σωτηρία της πατρίδας από τον «Κυριάκο Μητσοτάκη Α.Ε.» ήταν τα μνημόνια. Σαν μομφή δεν σας ακούστηκε και εσάς το ξέσπασμα, «εσείς μας βάλατε στα μνημόνια»; Εμένα μου ακούγεται σαν μορφή.

Και εδώ αρχίζουν τα ψυχιατρικά θέματα, γιατί προφανώς του ξέφυγε. Όλοι όσοι ζουν σε αυτήν τη χώρα ή παροικούν την Ιερουσαλήμ ξέρουν ότι τα μνημόνια ήταν η εθνική καταστροφή της χώρας μας και ότι οτιδήποτε άλλο, τα πιο σκληρά εκ των βράχων που υπάρχουν στη γη θα ήταν μια πιο μαλακή λύση για τον ελληνικό λαό και την επιβίωση της πατρίδας μας. Αυτό λοιπόν είναι το ένα σκέλος το ασήμαντο.

Το δεύτερο σκέλος που αρχίζει να συζητά κάποιος πια για σοβαρές νόσους και παθήσεις ψυχικές, είναι: Τα προηγούμενα δύο μνημόνια τα έχει διαγράψει ο κ. Μητσοτάκης από τη μνήμη του; Το πρώτο μνημόνιο είναι το μνημόνιο του Γιώργου Παπανδρέου. Το δεύτερο μνημόνιο είναι το μνημόνιο του Αντώνη Σαμαρά. Αυτά τα μνημόνια καλώς ή κακώς, αγαπητέ συνάδελφε μας χρέωσαν με πάρα πολλά δισεκατομμύρια. Αυτή τη στιγμή το χρέος μας κοντεύει τα 400 δισεκατομμύρια. Σε λίγο θα τα έχετε καταφέρει όλοι οι μνημονιακοί να είναι μισό τρισεκατομμύριο. Και θα πρέπει πραγματικά να το κορνιζάρουμε τότε και να πούμε: «Επέμειναν συντεταγμένα σε μία συνταγή που έκανε ένα αρχικό χρέος 170 δισεκατομμύρια σε μισό τρισεκατομμύριο επί τέσσερις, πέντε, έξι κυβερνήσεις και δεκαπέντε χρόνια»! Αυτό θα πρέπει να το κορνιζάρετε και να πείτε ότι επιμείνατε γιατί είσαστε αγύριστα κεφάλια. Είναι καλό το μνημόνιο και θα μας σώσει! Είπε λοιπόν, αυτά τα καταπληκτικά πράγματα ο κ. Μητσοτάκης. Μας εξέπληξε όλους ευχάριστα.

Αλλά πριν αλέκτωρα λαλήσαι τρις, ήρθε ο αγαπητός κ. Σκέρτσος -ο οποίος ειρήσθω εν παρόδω μοιάζει σαν να μην είναι νεοδημοκράτης, έχει αρκετά πιο προοδευτική, συγγνώμη για την έκφραση, φυσιογνωμία- και είπε κάτι το οποίο ήταν ουδόλως προοδευτικό. Προσπαθώντας να στηρίξει το απίστευτο επιχείρημα, τον συλλογισμό ότι δεν πρέπει να γίνει αναγκαστικός εμβολιασμός και στους Έλληνες αστυνομικούς, είπε ότι δεν γνωρίζει να υπάρχει καμμία επιστημονική έρευνα ή μελέτη που να αποδεικνύει ότι οι αστυνομικοί μεταδίδουν τον COVID-19.

Ρωτάω όλους εσάς: Ξέρετε καμμιά επιστημονική μελέτη που να λέει ότι οι κουλτουριάρηδες θεατές, οι καλλιεργημένοι που έχουν, εν πάση περιπτώσει, ψυχικό απόθεμα και θέλουν να καλλιεργηθούν, οι ανεμβολίαστοι, δεν μεταδίδουν τον ιό ή μεταδίδουν τον ιό; Γιατί τους απαγορεύσατε εδώ και μερικές μέρες να μπαίνουν στα θέατρα, τα οποία κλείνουν το ένα μετά το άλλο. Έχετε καμμιά τέτοια έρευνα;

Εγώ έχω μία έρευνα πολύ ενδιαφέρουσα που μπορώ να την αντιπαραθέσω με του κ. Σκέρτσου. Είναι παγκόσμια έρευνα. Συμφωνούν όλοι οι γιατροί της γης και όλοι οι επιστημονικοί φορείς της γης, ο Παγκόσμιος Οργανισμός Υγείας, ο Ευρωπαϊκός Οργανισμός Υγείας και είναι πολύ απλή. Όλοι οι εμβολιασμένοι, όπως η αφεντιά μου που έχει κάνει δύο δόσεις και περιμένει εναγωνίως την τρίτη -γιατί επαναλαμβάνω είμαι φανατικά υπέρ των εμβολίων καθώς είναι η πιο δυνατή λύση στο παζλ της λύσης αυτού του προβλήματος- όλοι μα όλοι ανεξαιρέτως οι εμβολιασμένοι μπορούν να μεταδώσουν σε μικρότερο ποσοστό από τους ανεμβολίαστους, αλλά μπορούν να μεταδώσουν.

Και εκεί αρχίζει ο απόλυτος παραλογισμός που γίνεται τραγωδία, τραγικός παραλογισμός, αν σκεφτεί κανείς ότι μετράμε πια πάνω από δεκαεπτά χιλιάδες νεκρούς και όλες οι έρευνες, όλες οι μελέτες των επιστημόνων λένε ότι θα έχουμε περάσει τις είκοσι χιλιάδες πριν τελειώσει ο χρόνος.

Και κοιτάξτε, σας έχω ξαναπεί ότι έχω την τύχη να έχω έναν πατέρα χειρουργό, μια αδερφή ψυχίατρο και μια μητέρα παιδίατρο. Θα μου πείτε: «Είσαι τόσο γέρος που ζουν ακόμα και επιχειρούν;». Ναι, ω του θαύματος οι Αριστεροί αντέχουμε. Ο πατέρας μου χειρουργεί τρεις φορές την εβδομάδα. Για την ακρίβεια στα ογδόντα επτά του χειρουργεί πέντε ανθρώπους έχοντας εμβολιαστεί ο ίδιος. Η Κυβέρνησή σας δεν αναγκάζει τον πατέρα μου να κάνει τεστ πριν μπει. Αυτό τι αποδεικνύει; Ότι είστε τιμωρητικοί με τους γιατρούς και υγειονομικούς τις έξι χιλιάδες εκατό αυτούς συνανθρώπους μου, τους οποίους έχετε κόψει το οξυγόνο για να ζήσουν.

Στον πατέρα μου –στον οποιονδήποτε πατέρα, στον οποιονδήποτε συνάδελφό τους γιατρό- ο οποίος μπορεί να σκοτώσει κόσμο, παρ’ όλο που είναι εμβολιασμένος, τίποτα, κανένα τεστ, καμμία ανάγκη!

Σας έχουμε πει εδώ και καιρό ότι το μεγαλύτερο έγκλημα –και είναι έγκλημα απροσεξίας, δεν είναι έγκλημα προθέσεως- είναι η ιδέα ότι οι εμβολιασμένοι καθάρισαν.

Δεν καθαρίσαμε, αγαπητές και αγαπητοί συνάδελφοι! Είμαστε επικίνδυνοι. Και αποκαλύπτεστε ότι είστε βαθιά τιμωρητικοί, όταν αφήνετε τους γιατρούς και τους υγειονομικούς που είναι εμβολιασμένοι να κάνουν τη δουλειά τους χωρίς κανένα rapid-test εδώ και μήνες!

Μετά τις δηλώσεις, λοιπόν, των κορυφαίων Υπουργών που δείχνουν διακριτική μεταχείριση της Κυβέρνησης σε επαγγελματικές ομάδες και συγκεκριμένα στην Αστυνομία, τώρα θεώρησε η Κυβέρνηση ότι είναι η κατάλληλη στιγμή –ποια στιγμή;- η στιγμή που η πανδημία έχει γονατίσει νοσοκομεία και γιατρούς, η στιγμή που μετά από τόσους νεκρούς και τόσους μήνες δεν έχετε προσλάβει ακόμα ούτε έναν για δείγμα σε δοκιμαστικό σωλήνα επιστημονικό ή σε γυάλα, αν προτιμάτε, να τον δείχνετε στους Ευρωπαίους εταίρους μας γιατρό μόνιμο στο ΕΣΥ, αυτή, λοιπόν, τη στιγμή διαλέγετε αντί για την υγεία να ενισχύσετε την Αστυνομία –με τι;- με αγορά διακοσίων ογδόντα νέων οχημάτων. Αυτή η ενίσχυση θα ήταν λογική και αναμενόμενη. Είμαστε υπέρ του να έχουμε μια ισχυρή Αστυνομία. Έρχεται, όμως, να συμπληρώσει προηγούμενες ενισχύσεις, με την Αστυνομία να παραλαμβάνει -ακούστε το, γιατί έχει ενδιαφέρον- από την αρχή της διακυβέρνησής σας δύο χιλιάδες επτακόσια νέα οχήματα.

Συγγνώμη, ρε παιδιά, για όνομα του Θεού δηλαδή, δύο χιλιάδες επτακόσια νέα οχήματα εν μέσω κορωνοϊού σε μόλις δυόμισι χρόνια που κυβερνάτε και ούτε ένας, ούτε ένα όχημα που λέγεται γιατρός μόνιμος στο ΕΣΥ; Θα τρελαθούμε τελείως! Κοντεύουμε!

Κουίζ, λοιπόν: Τι κοινό έχει η Νέα Δημοκρατία με τον ΣΥΡΙΖΑ στην εξεταστική των πραγμάτων επιτροπή που συστήθηκε πρόσφατα -χτες άρχισε- με θέμα, βέβαια, τις καθοδηγούμενες δημοσκοπήσεις και τη «λίστα Πέτσα»; Ένα καταπληκτικό κοινό και τα δύο κόμματα αυτά, αυτά τα αντίπαλα κόμματα, αυτά τα κόμματα που θα κάνουν τον νέο διπολισμό, δεν σκέφτηκαν, κρίνουν ότι δεν είναι απαραίτητος κανένας παρασιτικός, κύριε Πρόεδρε, ολιγάρχης-καναλάρχης να έρθει να καταθέσει στην επιτροπή μας. Συγχαρητήρια και στη Νέα Δημοκρατία, αλλά πιο πολλά συγχαρητήρια στον ΣΥΡΙΖΑ, γιατί θα περίμενε κανείς από αυτόν, τον οποίο κυνηγάνε σε έναν βαθμό τα κανάλια. Θα πω μετά γιατί αν και τον κυνηγάνε τα κανάλια, δεν κάνει το καθήκον του.

Κοιτάξτε, να είμαστε ξεκάθαροι στον ελληνικό λαό: Εμείς λέμε κάτι πολύ συγκεκριμένο και το είπα και προχθές, θα το λέω κάθε φορά που μου δίνεται η ευκαιρία: Χωρίς κοινωνικοποίηση, χωρίς δημόσια μέσα μαζικής ενημέρωσης δεν υπάρχει καμμία πιθανότητα, τα συμφέροντα είναι τέτοια.

Εγώ αν ήμουν και είχα πέντε ανώνυμες εταιρείες, όμιλο εταιρειών, κύριε Πρόεδρε και είχα ένα κανάλι, θα φρόντιζα το κανάλι αυτό να εξυπηρετήσει τις επιχειρηματικές μου βλέψεις. Άρα, λοιπόν, το έχουμε πει και το έχουμε ξεκαθαρίσει.

Κοιτάξτε ποιο είναι το ενδιαφέρον τώρα: Εμείς ζητήσαμε συγκεκριμένα πράγματα χτες στην επιτροπή. Είπαμε να έρθει ο αγαπητός κ. Βαρδινογιάννης, να έρθει ο αγαπητός κ. Κυριακού, να έρθει ο αγαπητότερος κ. Αλαφούζος, ο ερωτεύσιμος κ. Μαρινάκης, να έρθουν όλοι αυτοί οι κύριοι οι οποίοι έχουν κανάλια, για να τους κάνουμε μερικές συγκεκριμένες ερωτήσεις, πολύ συγκεκριμένες ερωτήσεις: Τι έκαναν το 2015; Γιατί έδειχναν κυρίες, γιαγιάδες από τη Λατινική Αμερική στα ATM της Λατινικής Αμερικής. Εννοώ, ξέρετε πότε, τον Ιούνιο του 2015, μόλις ο κ. Στουρνάρας φρόντισε να βγάλουν όλοι οι πλούσιοι Έλληνες τα λεφτά τους έξω, ώστε να μην υπάρχει ρευστότητα στις τράπεζες. Τότε, λοιπόν, θα τον ρωτούσα εγώ τον κ. Βαρδινογιάννη: «Κύριε Βαρδινογιάννη μου, γιατί το καναλάκι σας, το «MEGA», το οποίο υπηρέτησα και εγώ ως εργάτης εκεί μέσα, έδειχνε μια γιαγιά από τη Λατινική Αμερική και μας είχε από κάτω μια λεζάντα ότι αυτή η γιαγιά είναι στη Μητροπόλεως και προσπαθεί να βγάλει λεφτά από το ΑΤΜ που δεν έχει;». Θα τον ρωτούσα, αλλά δεν με αφήσατε να τον φέρω.

Και το κακό δεν είναι με εσάς, εσείς υπάλληλοί τους είσαστε, όχι όλοι, ο Πρωθυπουργός. Ο Πρωθυπουργός υπάλληλος είναι και κάνει τη δουλίτσα του. Εσείς, όμως, ρε παιδιά, συγγνώμη, αλλά εσείς; Τι προκύπτει από το γεγονός ότι δεν καλέσατε ούτε έναν παρασιτικό ολιγάρχη-καναλάρχη;

(Στο σημείο αυτό κτυπάει το προειδοποιητικό κουδούνι λήξης του χρόνου ομιλίας του κυρίου Βουλευτή)

Προκύπτει το εξής πολύ απλό και αποδεικνύεται απόλυτα, κύριε Πρόεδρε –και θα τελειώσω αμέσως- με τη στάση σας τότε, όταν πήρατε την εξουσία, πήγατε να κάνετε πέντε κανάλια και τους είπατε «πληρώστε και σας δίνω συχνότητες». Σε ποιους; Σε αυτούς που έβγαζαν γιαγιάδες από τη Λατινική Αμερική και τις έδειχναν γιαγιάδες Αθηναίες –έτσι;- σε αυτούς τους ανθρώπους. Αυτό ξέρετε τι σημαίνει; Σημαίνει ότι ο ΣΥΡΙΖΑ δήλωσε τότε με τον τρόπο του «δεν με πειράζει αν όλη η ιδιωτική τηλεόραση είναι γκεμπελική προπαγάνδα στη χώρα, με πειράζει να το κάνει δωρεάν». Συγγνώμη, αλλά τι αριστεροί είσαστε, αν δεν σας πειράζει ο Γκέμπελς να διαφεντεύει την ενημέρωση του ελληνικού λαού, αρκεί να πληρώνει; Γιατί αυτό λέει η λογική σας. Καλό είναι, βελτίωση, σε σχέση με εσάς που τους πληρώνετε από τη «λίστα Πέτσα» και 56 εκατομμύρια τον χρόνο, είναι μία βελτίωση να τους λες «κάτσε, επιχειρήσεις μισό αιώνα, έχεις φάει της «Παναγιάς τα μάτια», δώσε και 150 εκατομμύρια!».

Όμως, το πρόβλημα της αντικειμενικής ενημέρωσης όχι δεν το αγγίζει, όχι δεν το πειράζει, αλλά η ζωή συνεχίζεται.

Συνεχίζω -γρήγορα θα τελειώσω- έγινε μια κινητοποίηση στον πολιτισμό χτες και έγινε όχι τυχαία, έγινε γιατί τα θέατρα έχουν ανοίξει, λειτουργούν μόνο με εμβολιασμένους -θα τα κλείσετε σε λίγο έτσι όπως πάτε- και προσέξτε ποια είναι τα αιτήματα, για να καταλάβετε τι δουλειά έχει κάνει η Κυβέρνησή μας για όλο τον πολιτισμό στην Ελλάδα. Ακούστε τα αιτήματα τα χθεσινά: «Διόρθωση λαθών που οδήγησαν στον αποκλεισμό συναδέλφων για την αποζημίωση ειδικού σκοπού μηνών Ιουνίου και Ιουλίου» -αυτών που πέρασαν τώρα- «και το εποχικό επίδομα, επέκταση της αποζημίωσης ειδικού σκοπού για τους μήνες Αύγουστο, Σεπτέμβριο, όπου ο κλάδος μας υπολειτουργούσε με συνεχή τοπικά lockdown και απαγορεύσεις πολιτιστικών εκδηλώσεων, ακόμα και σε περιοχές που δεν υπήρξε έξαρση της πανδημίας, άμεση επίλυση του θέματος των εγγεγραμμένων». Είναι το περίφημο αυτό θέμα, δύο χρόνια ψάχνουμε να βρούμε πόσοι είναι οι καλλιτέχνες στην Ελλάδα, εγώ τους ξέρω έναν-έναν με τα ονόματά τους, τους έχω πει ότι είναι δωδεκάμισι χιλιάδες. Η Κυβέρνηση αρνείται ακόμα, η κ. Μενδώνη περί άλλων τυρβάζει.

Άρα, λοιπόν, «και πλήρη ένταξή τους με πλήρη δικαιώματα στα μέτρα στήριξης του 2021, ζητήματα υγείας και ασφάλειας στους χώρους εργασίας με αφορμή» -τι άλλο;- «τους αναλώσιμους Έλληνες τεχνικούς που πεθαίνουν, όταν γεννιούνται οι αναλώσιμοι στην Ελλάδα με Βούλγαρους και Ρουμάνους ηχολήπτες, σκηνογράφους και ενδυματολόγους, χωρίς μία θέση εργασίας, μόνο χαμάληδες προσέλαβαν για να τους σκοτώσουν.

Μεταγλωττίσεις, κύριε Πρόεδρε -και με αυτό σχεδόν θα κλείσω- πλατφόρμες, συγγενικά δικαιώματα: Ξέρετε, οι μεταγλωττίσεις είναι ένα πολύ σημαντικό πράγμα για έναν απλό λόγο, μαθαίνουν στα παιδιά μας, στα παιδιά σας, να μιλάνε, μαθαίνουν την ελληνική γλώσσα και αν τη μάθουν βάρβαροι, θα μάθουν λάθος ελληνική γλώσσα. Οι μεταγλωττιστές μας και οι μεταγλωττίστριές μας στέκονται στο επίπεδο που πρέπει και τη μαθαίνουν σωστά την ελληνική γλώσσα στα παιδιά μας σε ποσοστό 99%. Όμως –φευ!- μία νέα πραγματικότης, μία φοβερή πραγματικότης, οι πλατφόρμες δεν τους παρέχουν συγγενικά δικαιώματα -επειδή είμαι πάντα ειλικρινής- εξαιρουμένης της NETFLIX, όλες οι άλλες πλατφόρμες και ο νόμος του 1993, φυσικά, δεν προέβλεπε ότι θα γεννηθούν πλατφόρμες. Αυτοί οι άνθρωποι είναι σε αποχή -και είμαστε όλοι μαζί τους, πρέπει να είναι όλη η Βουλή μαζί τους- και απαιτούν να παίρνουν συγγενικά δικαιώματα από όλες τις πλατφόρμες. Πρέπει να μην σπάσει ο αγώνας τους. Είναι σημαντικό για αυτούς, για τον πολιτισμό και για τα παιδιά μας που μαθαίνουν ελληνικά από τα στόματά τους.

Και τέλος, η «e-FOOD», κύριε Πρόεδρε και η «WOLT» δεν έχουν ακόμα βαρέα και ανθυγιεινά ένσημα. Επαναλαμβάνω ότι εγώ είμαι ηθοποιός και έχω από τα δεκαοχτώ μου, είμαι πενήντα έξι, ζωή να έχω τώρα. Τα αξίζω, γιατί έχω δουλέψει με μείον σαράντα και με συν σαράντα, φορώντας ανάποδα ρούχα γιατί το ρακόρ -έτσι λέγεται η συνέχεια- ήταν από το καλοκαίρι και έπρεπε τον χειμώνα να είμαι με καλοκαιρινό μπλουζάκι με μείον σαράντα. Τα αξίζω αναμφισβήτητα εγώ και ο κλάδος μου.

Όμως, οι διανομείς που στο χιόνι, στη βροχή και στον καύσωνα είναι έξω και κυρίως που βιάζονται γιατί τους πιέζουν οι καπιταλιστές-αφεντικά τους και πέφτουν και χτυπάνε είναι αυταπόδεικτο ότι ανήκουν στα «βαρεότατα» και ανθυγιεινότατα.

Και τέλος, μία απορία, φαντάζομαι, θα σας ενοχλήσει, αλλά δεν μπορώ να την αποφύγω, τόσο καιρό την έχω εδώ και την κρατάω, κύριε Πρόεδρε, με μεγάλη δυσκολία: Εδώ και έναν χρόνο συναπτό προσωπικά εγώ, ο κ. Βαρουφάκης, όλο το κόμμα μας σας αποκαλεί «ανώνυμη εταιρεία». Αποκαλούμε τον Πρωθυπουργό «ανώνυμη εταιρεία». Δεν αποκαλούμε όλους εσάς, ξέρουμε ότι είναι έντιμοι και αξιοπρεπείς πολλοί άνθρωποι ανάμεσά σας και το λέω μετά λόγου γνώσεως. Αποκαλούμε, όμως, την ηγετική ομάδα της Νέας Δημοκρατίας «υπαλλήλους του μεγάλου ελληνικού και ξένου κεφαλαίου» και όλους μαζί αυτούς -σχεδόν όλο το Υπουργικό Συμβούλιο και τον Πρωθυπουργό- «ανώνυμη εταιρεία». Είναι προφανώς μία μομφή και είναι κάτι που αν μου το απέδιδε κάποιος, εγώ θα έκανα μήνυση, θα ζητούσα να αρθεί αμέσως η ασυλία του Βουλευτή που το είπε ή θα έβρισκα έναν τρόπο να τον καταδιώξω νομικά. Μας κάνει τεράστια εντύπωση πώς αγόγγυστα το δέχεστε, δεν έχει ανταπαντήσει κανείς, δεν έχει πει κανείς καν «ανάθεμα, ρε Γρηγοριάδη, μας λες ανώνυμη εταιρεία τόσο καιρό», «ανάθεμα, βρε Βαρουφάκη, όχι!». Έσπαγα το κεφάλι μου τόσο καιρό, αλλά ξέρετε, το βρήκα. Γιατί η ανώνυμη εταιρεία είναι μεν ανήθικη, κύριε Πρόεδρε, ανηθικότερη της ανηθικότητας, αλλά είναι νομότυπη και αυτό σας αρκεί. Σας αρκεί να είστε τυπικά νόμιμοι. Φαίνεται ότι πίσω από αυτό που εμείς ονομάζουμε «ανώνυμη εταιρεία» ενδεχομένως να υποκρύπτεται και αληθινή συμμορία.

Ευχαριστώ πολύ, κύριε Πρόεδρε

(Χειροκροτήματα από την πτέρυγα του ΜέΡΑ25)

**ΙΩΑΝΝΗΣ ΑΝΤΩΝΙΑΔΗΣ:** Κύριε Πρόεδρε, ούτε αύριο δεν τελειώνουμε έτσι; Κάτι πρέπει να γίνει, δεν τελειώνουμε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό.

Είναι ο Κοινοβουλευτικός Εκπρόσωπος.

**ΙΩΑΝΝΗΣ ΑΝΤΩΝΙΑΔΗΣ:** Δεν αφορούσε προσωπικά τον συνάδελφο. Όλοι υπερβαίνουν τον χρόνο τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακούστε με λίγο: Ο Κοινοβουλευτικός Εκπρόσωπος, πολύ σωστά, έχει περισσότερο χρόνο, όπως είπε και ο κύριος Αντιπρόεδρος, άρα, ήταν εντός του χρόνου του και μπορούσε να τον χρησιμοποιήσει. Για όλα τα υπόλοιπα καθένας έχει την ευθύνη των λόγων του και καθένας μπορεί να απαντάει.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Ο εισηγητής μας ήταν αναλυτικός, καταθέτοντας συγκεκριμένες προτάσεις αναφορικά με τα θέματα αδειοδότησης των κτηνοτροφικών εγκαταστάσεων και όχι μόνο πάντα με γνώμονα τα συμφέροντα του φτωχού κτηνοτρόφου. Και επειδή όλες οι κουβέντες ξεκινούν και καταλήγουν στην περίφημη βιωσιμότητα του κτηνοτροφικού επαγγέλματος στην ενίσχυση της επιχειρηματικότητας και ανταγωνιστικότητας των προϊόντων τους δεν μπορώ να μην το σχολιάσω. Και θα σας έλεγα ευθέως ότι τους πουλάτε φύκια για μεταξωτές κορδέλες. Στην πραγματικότητα τους σκάβετε τον λάκκο. Προσπαθείτε να δημιουργήσετε νέες αυταπάτες ότι στο πλαίσιο του καπιταλισμού και της Κοινής Αγροτικής Πολιτικής μπορεί να βελτιωθεί ή τουλάχιστον να μην επιδεινωθεί η κατάστασή τους.

Ο Πρωθυπουργός στη συνδιάσκεψη για την Κοινή Αγροτική Πολιτική που διοργάνωσε το Υπουργείο Αγροτικής Ανάπτυξης στην Πελοπόννησο αναφέρθηκε στο ζήτημα και είπε ότι είναι λάθος να βλέπουμε την Κοινή Αγροτική Πολιτική αποκλειστικά και μόνο ως ένα κουμπαρά ενίσχυσης του εισοδήματος των αγροτών, διότι χρειαζόμαστε μέγεθος οικονομίες κλίμακας για να μπορέσουμε να ανταγωνιστούμε μεγαλύτερους παίκτες από το εξωτερικό και για να το πετύχουμε αυτό χρειάζεται περισσότερη συνεργασία μεταξύ των παραγωγών. Τι σημαίνει αυτό; Ότι ο μικρός κτηνοτρόφος τους είναι μπελάς. Είναι ένα διαρθρωτικό πρόβλημα για την οικονομία, διότι δεν είναι ανταγωνιστικός. Άρα ο στόχος της Ευρωπαϊκής Ένωσης για την οποία πίνετε νερό στο όνομά της παραμένει η στήριξη των επιχειρηματικών ομίλων που δραστηριοποιούνται στον αγροτικό τομέα. Και για να το πετύχετε αυτό, πουλάτε τα φούμαρα στους αγροτοκτηνοτρόφους με τις διακηρύξεις σας περί ευκαιριών της Κοινής Αγροτικής Πολιτικής ποιοτικών τροφίμων, περί προστασίας του περιβάλλοντος και συνεταιριστικών σχημάτων για να έχουμε -όπως λέτε- καλύτερες τιμές. Εδώ κοροϊδεύετε και παραγωγούς και καταναλωτές και αποφασίζετε για αυτούς χωρίς αυτούς σε βάρος τους.

Η πραγματικότητα, όμως, είναι σκληρή την οποία σκόπιμα προσπερνάμε. Με την πολιτική σας ευνοείτε τους λίγους μεγαλοαγρότες, τις μεγάλες κτηνοτροφικές μονάδες, τους βιομήχανους των ζωοτροφών και τα καρτέλ στο γάλα, ενώ επιτίθεστε συστηματικά και διαχρονικά όλες οι κυβερνήσεις στους γεωργούς σε σημείο που τους έχετε εξουθενώσει εισοδηματικά, ψυχολογικά, οικογενειακά, επαγγελματικά, στα πάντα. Οι ανατιμήσεις που επιβάλλουν οι εμποροβιομήχανοι αλλά και το κράτος στις ζωοτροφές αγγίζουν σχεδόν το 70% με 80% του κόστους παραγωγής. Γιατί; Για να αβγαταίνουν τα κέρδη των μονοπωλίων που τα παράγουν και τα διακινούν.

Οι τιμές για το καλαμπόκι από 10,5 ευρώ το τσουβάλι εκτινάχθηκαν στα 15 ευρώ μέσα σε πέντε μήνες, η σόγια από 15 ευρώ το σαραντάρι τσουβάλι πήγε στα 19 ευρώ. Το κόστος, όμως, για να συντηρηθεί ένα πρόβατο όλο τον χρόνο φτάνει κοντά στα 100 ευρώ. Για ποια, λοιπόν, βιωσιμότητα μιλάτε; Με τα ψίχουλα των επιδοτήσεων θα γίνει βιώσιμος ο μικρός, ο βιοπαλαιστής κτηνοτρόφος; Τους λέτε ότι για να είναι βιώσιμος θα πρέπει να αρμέγει τριακόσια πρόβατα και να βγάζει τον χρόνο κατά μέσο όρο πενήντα τόνους γάλα. Για να γίνει, όμως, αυτό στην πράξη σημαίνει ότι πρέπει να έχει και να συντηρεί τα διπλάσια αιγοπρόβατα. Και ποιος του διασφαλίζει ότι θα το απορροφήσει η αγορά και σε τιμή που να καλύπτει το κόστος παραγωγής και να αφήνει και ένα ελάχιστο εισόδημα; Η ελεύθερη καπιταλιστική αγορά; Μα αυτή είναι «ο θάνατος σου η ζωή μου».

Σήμερα ένα κιλό γάλα τιμή παραγωγού είναι στα 95 λεπτά συν το ΦΠΑ, ενώ κατ’ ελάχιστο η τιμή παραγωγού έπρεπε να ήταν στο 1,20 του ευρώ. Πώς μπορεί, λοιπόν, να είναι βιώσιμος με αυτές τις εξευτελιστικές τιμές και το κόστος παραγωγής με πληρωμές που γίνονται σύμφωνα με τις απαιτήσεις των μεγαλοεμπόρων, με τις ανοιχτές τιμές που δίνουν οι εμποροβιομήχανοι, με το δυσβάσταχτο κόστος των θαλάσσιων μεταφορών, με τις αυξήσεις στα καύσιμα και στο πανάκριβο ηλεκτρικό ρεύμα που για να συντηρήσει ένα υπόστεγο ο κτηνοτρόφος με αρμεκτικό να τα ταΐζει τα ζώα, να καθαρίζει το αλιευτικό με φάρμακα και άλλα πολλά. Θέλει τουλάχιστον την ημέρα 35% με 40% στα καύσιμα. Θέλει, δηλαδή, χωρίς υπερβολή 15.000 ευρώ την ημέρα. Αν βάλουμε τη βαριά φορολογία, τις ασφαλιστικές εισφορές στον ΕΦΚΑ στον ΕΛΓΑ, τον τσουχτερό ΕΝΦΙΑ στα σπίτια, στους στάβλους, στα χωράφια, στις αποθήκες, αμοιβές για κτηνίατρο εκτροφής, ηλεκτρονικές σημάνσεις, εμβόλια ζώων, τις δηλώσεις στον ΟΣΔΕ, υπολογίστε και τις ζημιές από την κακοκαιρία και τις αρρώστιες των ζώων που δεν αποζημιώνονται ή καλύπτουν ένα ελάχιστο από αυτές, προσθέστε την ανάρτηση των δασικών χαρτών σε ό,τι αφορά τα βοσκοτόπια που δημιουργεί αντί να λύνει προβλήματα. Όλα αυτά, λοιπόν, μαζί πέφτουν σαν το χαλάζι. Αμέτρητος ο κατάλογος που γονατίζει στην κυριολεξία τον μικρομεσαίο αγροτοκτηνοτρόφο και συνολικά τους αγρότες.

Όλα, λοιπόν, κατατείνουν στην ενίσχυση των μεγάλων καπιταλιστικών αγροτικών επιχειρήσεων, συγκεντρώνοντας γη, παραγωγή και εμπορία των αγροτικών προϊόντων και παράλληλα την καταστροφή και συρρίκνωση των μικρών και μεσαίων εκμεταλλεύσεων. Πάνω από εκατό χιλιάδες μικρομεσαίοι αγροτοκτηνοτρόφοι έχουν ξεκληριστεί και εγκαταλείψει την τελευταία δεκαετία. Αυτή λοιπόν είναι η περίφημη ανάπτυξή σας, ανάπτυξη για τους λίγους σε βάρος των πολλών.

Και τη στιγμή που όλα ακριβαίνουν, η Κυβέρνηση αρνείται να πάρει πίσω την κοινή υπουργική απόφαση για τους βοσκοτόπους που μειώνει δραστικά τις επιδοτήσεις με την κατανομή στα βοσκοτόπια τις ποινές με βαριές τις συνέπειες, ειδικά στους νεοεισερχόμενους κτηνοτρόφους. Οι μειώσεις θα είναι πολύ μεγαλύτερες με την αναδρομική εφαρμογή της επαίσχυντης κοινής υπουργικής απόφασης για την κατανομή των βοσκοτόπων.

Εφαρμόζετε κατά γράμμα, λοιπόν, τη νέα Κοινή Αγροτική Πολιτική η οποία προβλέπει κόψιμο ενισχύσεων με βάση την πολιτική των εθνικών συγκλίσεων για να εξισωθούν αυτές σε κάθε κράτος-μέλος της Ευρωπαϊκής Ένωσης και σε συνδυασμό με τους δασικούς χάρτες ο στόχος είναι η συγκέντρωση της γης και του ζωικού κεφαλαίου σε λίγα χέρια. Γι’ αυτό και αρνείστε επίμονα την ικανοποίηση του δίκαιου αιτήματος των κτηνοτρόφων να συνδέονται οι ενισχύσεις με την παραγωγή για τους αγρότες και με το ζωικό κεφάλαιο για τους κτηνοτρόφους.

Ένοχος, λοιπόν, είναι η Ευρωπαϊκή Ένωση και οι πολιτικές σας. Δικαιολογημένα οι κτηνοτρόφοι στην Κρήτη κινητοποιούνται και ή θα συγκρουστούν και θα νικήσουν ή θα σκύψουν και θα χάσουν και αυτά που τους απέμειναν. Μόνο ο λαός μπορεί πραγματικά να σώσει τον λαό και κανείς δεν μπορεί να είναι αυτόκλητος σωτήρας, ένας αγώνας δίκαιος τον οποίο στηρίζει το ΚΚΕ και ο οποίος πρέπει να συνεχιστεί.

Οι αγροτοπατέρες στην Κρήτη ήταν και είναι σε ανοιχτή γραμμή και σε συνεργασία με την Κυβέρνηση παίζουν το ίδιο παιχνίδι εκτόνωσης της αγανάκτησης των αγροτοκτηνοτρόφων. Αυτό έκαναν πάντα. Και αφού ήπιαν τις ρακές, έφαγαν και τα καλιτσούνια, έπαιξαν τις κοντυλιές στο σαλόνι του γραφείου του κ. Κεδίκογλου, γελοιοποιώντας αυτόν τον τίμιο αγώνα των αγροτοκτηνοτρόφων, τελικά σαν τις βρεγμένες γάτες και αφού έκαναν το σόου με την Κυβέρνηση δήλωσαν αναστολή των κινητοποιήσεων. Τόσο επαναστάτες!

Σας είναι, λοιπόν, όλοι αυτοί βούτυρο στην αντιαγροτική σας πολιτική. Τους έχετε ανάγκη. Έτσι εξηγείται γιατί απαγορεύσατε και την παρουσία μου ως Βουλευτή του ΚΚΕ στη σύσκεψη στο γραφείο σας, κύριε Υπουργέ, γιατί σας χάλαγε η σούπα. Γι’ αυτό και δεν πρέπει να σας έχει κανένας εμπιστοσύνη, ούτε εσάς, ούτε και σε ορισμένους αυτόκλητους αγροτοπατέρες που προσπαθούν να σφετεριστούν τον δίκαιο αγώνα τους, να εκμεταλλευτούν τον πόνο και την αγωνία των αγροτοκτηνοτρόφων.

Το ΚΚΕ καλεί τους αγρότες, τους βιοπαλαιστές αγροτοκτηνοτρόφους να κλιμακώσουν τον αγώνα τους με οργάνωση και περιφρούρηση του αγώνα τους, με τις μορφές που επιλέγουν οι ίδιοι για να είναι υποδειγματικός, αποτελεσματικός, κάνοντας να χάσουν πολλοί τον ύπνο τους, χτυπώντας στην καρδιά των υπευθύνων που είναι η Κυβέρνηση, η Ευρωπαϊκή Ένωση, η Κοινή Αγροτική Πολιτική, τα καρτέλ και οι εμποροβιομήχανοι. Να αποσύρετε εδώ και τώρα την κοινή υπουργική απόφαση περί βοσκοτόπων. Να μη χάσει κανένας μικρομεσαίος κτηνοτρόφος δικαιώματα και ενισχύσεις που είχε και ελάμβανε μέχρι σήμερα, αλλά και τις αναγκαίες βοσκήσιμες εκτάσεις συνδέοντας παράλληλα το καθεστώς των ενισχύσεων με την παραγωγή και το ζωικό κεφάλαιο.

Να αναλάβει το κράτος την ευθύνη και το κόστος όλης της διαδικασίας για τους δασικούς χάρτες, χωρίς καμμία οικονομική επιβάρυνση στα λαϊκά στρώματα και να διασφαλίσει τα βοσκοτόπια και τις ενισχύσεις των βοσκοτόπων.

Πρέπει, επίσης, να μειωθεί το κόστος παραγωγής και να υπάρξει αφορολόγητο πετρέλαιο, άμεση μείωση της τιμής του αγροτικού ρεύματος κατά 50%, κατάργηση του ΦΠΑ στα αγροτικά εφόδια και στις ζωοτροφές. Πρέπει να δοθεί έκτακτη οικονομική ενίσχυση στους μικρούς κτηνοτρόφους για τις ζωοτροφές, να επιδοτηθούν οι ίδιοι οι κτηνοτρόφοι και όχι οι εφοπλιστές για το κόστος των θαλάσσιων μεταφορών των προϊόντων τους, να επιβληθούν κατώτατες εγγυημένες τιμές στα κτηνοτροφικά προϊόντα που θα ανταποκρίνονται στο κόστος παραγωγής και θα διασφαλίζουν εισόδημα επιβίωσης στους παραγωγούς και φθηνά προϊόντα για τις λαϊκές ανάγκες.

Πρέπει, λοιπόν, να δυναμώσει αυτός ο αγώνας και οι κοντυλιές, αντί να παίζονται στα υπουργικά γραφεία, θα πρέπει να παιχτούν στον δρόμο του αγώνα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Συγγνώμη, κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Επειδή δεν θέλω να ακούγονται αναληθή πράγματα, αγαπητέ συνάδελφε, σας το είπα και στην τηλεφωνική μας επικοινωνία. Αγνοούσα πλήρως την παρουσία σας στον δρόμο. Δεν μου είπε κανένας ότι είσαστε κάτω. Κανένας από τους κτηνοτρόφους που ήταν στη σύσκεψη -και ήταν είκοσι πέντε άτομα στη σύσκεψη- δεν μου ανέφερε το όνομά σας. Είναι ενάντια στο πολιτικό μου ήθος και στην πρακτική μου, αλλά και στην ιστορία μου. Θα μπορούσατε κάλλιστα να με είχατε πάρει ένα τηλέφωνο.

Με πήρατε τηλέφωνο;

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Αυτά προς αποκατάσταση της αλήθειας. Δεν θα απέκλεια ποτέ έναν Βουλευτή από οποιαδήποτε σύσκεψη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θα ήθελα τον λόγο να κάνω μία διευκρίνιση για την αποκατάσταση της αλήθειας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Στην κινητοποίηση, λοιπόν, των αγροτών θεωρήσαμε ως ΚΚΕ ότι έπρεπε να βρεθούμε και να στηρίξουμε τον αγώνα των αγροτών, όπως και το κάναμε! Ζητήσαμε, λοιπόν, στην είσοδο του Υπουργείου από την ασφάλεια του Υπουργείου, τη security δηλαδή, να μας επιτρέψουν να μπούμε μέσα. Θα επικοινωνούσαν με το γραφείο του Υπουργού, λοιπόν, του κ. Κεδίκογλου. Μέσα, λοιπόν, σε τρία λεπτά επιστρέφει η ασφάλεια και μου λέει «Δεν μπορούμε να σας επιτρέψουμε να μπείτε μέσα».

Λύστε το εσείς, κύριε Υπουργέ. Στην τηλεφωνική επικοινωνία σάς το είπα. Τι κάνατε από τότε μέχρι σήμερα; Απολύτως τίποτα! Η ευθύνη, λοιπόν, είναι του Υπουργείου. Δεν είναι δικιά μου ούτε του ΚΚΕ.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Σας έχω πει ότι αναφορικά με τη security, τους έβαλα στη θέση τους. Όμως, εσείς είπατε ότι εγώ σας απαγόρευσα την είσοδο. Αυτό δεν ισχύει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Έχει ζητήσει για μισό δευτερόλεπτο τον λόγο ο κ. Γρηγοριάδης για κάτι προσωπικό.

**ΚΛΕΩΝ ΓΡΗΓΟΡΙΑΔΗΣ:** Απλώς, κύριε Πρόεδρε, με ενημέρωσε ένας δημοσιογράφος της ΕΡΤ1 -γιατί έχω το χούι να μιλάω, όπως θα έχετε παρατηρήσει, πολύ γρήγορα και καμιά φορά να αναφέρομαι και στα προσωπικά μου γιατί το θεωρώ γλαφυρό αυτό- ότι φαίνεται ότι είπα για τον πατέρα μου ότι είναι ανεμβολίαστος.

Είναι χειρουργός ογδόντα επτά ετών και έχει κάνει και την τρίτη δόση του εμβολίου. Το λέω επειδή ακούγεται δημόσια και για τα Πρακτικά βεβαίως.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, το καταλάβαμε.

Ο κ. Αθανάσιος Λιούτας από τη Νέα Δημοκρατία έχει τον λόγο.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα στην Ολομέλεια έχουμε μπροστά μας ένα σχέδιο νόμου το οποίο φέρει στον πυρήνα του τον Έλληνα κτηνοτρόφο. Σήμερα στη Βουλή συζητούμε για το παρόν και το μέλλον των κτηνοτρόφων μας, για τη βιωσιμότητα ολόκληρης της ελληνικής κτηνοτροφίας και κατ’ επέκταση και της ελληνικής γεωργίας, για την ενίσχυση της επιχειρηματικότητας στον πρωτογενή τομέα, για την υποστήριξη της ελληνικής κτηνοτροφίας που αποτελεί σημαντικό αναπτυξιακό πυλώνα της πατρίδας μας και για τη στήριξη όλων των κτηνοτρόφων και των οικογενειών τους.

Η ελληνική κτηνοτροφία και εν γένει η εθνική μας πρωτογενής παραγωγή αποτελούν ευρείς και κρίσιμους τομείς της εθνικής μας οικονομίας. Η στοχευμένη υποστήριξή τους, με γνώμονα την αποφασιστική και βιώσιμη ανάπτυξή τους, είναι ένας στόχος που θέσαμε και υλοποιούμε ως Κυβέρνηση από την πρώτη στιγμή της εκλογής μας. Έτσι αρχίσαμε, έτσι συνεχίζουμε και έτσι θα συνεχίσουμε.

Περνώντας τώρα συγκεκριμένα στο περιεχόμενο του νομοσχεδίου, αρχικά βλέπουμε ουσιαστικές μεταρρυθμίσεις, που στοχεύουν στην επιτάχυνση και στην απλοποίηση των διαδικασιών σχετικά με την αδειοδότηση των κτηνοτροφικών εγκαταστάσεων. Ειδικότερα, προβλέπεται ότι για πρώτη φορά θα δίνεται η δυνατότητα να αδειοδοτηθούν κτηνοτροφικές εγκαταστάσεις με πρόχειρα καταλύματα, που περιέχουν στην κατασκευή τους πάνελ πολυουρεθάνης ή μπετόν, εφόσον αυτό δεν αφορά στον νομικό σκελετό της εγκατάστασης. Γνωρίζουμε όλοι πολύ καλά ότι η πλειοψηφία των κτηνοτροφικών εγκαταστάσεων στην πατρίδα μας είναι εγκαταστάσεις με πρόχειρα καταλύματα. Η δυνατότητα της αδειοδότησής τους είναι ένα βασικό και κρίσιμο βήμα προς την οργάνωση και την ανάπτυξη των κτηνοτρόφων μας.

Επιπρόσθετα, με το παρόν σχέδιο νόμου θα επιτρέπεται η μείωση της ελάχιστης απόστασης κτηνοτροφικών εγκαταστάσεων μέχρι και 50% από χώρους ή δραστηριότητες που χρήζουν προστασίας, όπως δρόμοι, λίμνες και χωριά, εφόσον αυτές βρίσκονται σε απόσταση έως και δέκα χιλιόμετρα από τα σύνορα της ηπειρωτικής χώρας.

Για τις κτηνοτροφικές εγκαταστάσεις κατηγορίας Β΄ και για τις εγκαταστάσεις κάτω των ορίων της κατηγορίας Β΄ απλοποιείται η διαδικασία ίδρυσης και λειτουργίας τους με την κατάργηση μέρους των δικαιολογητικών για την ίδρυσή τους.

Επιπλέον, ανάμεσα στα άλλα και πολύ σημαντικά που εισάγονται με το παρόν νομοσχέδιο, θα παρέχεται και η δυνατότητα της τροποποίησης της άδειας διατήρησης κτηνοτροφικής εγκατάστασης εντός ή πλησίον κατοικημένων περιοχών. Αυτή η τροποποίηση θα έχει ως στόχο τη βελτίωση των υφιστάμενων συνθηκών υγιεινής, του ζωικού κεφαλαίου ή τον εκσυγχρονισμό των δραστηριοτήτων.

Επιπρόσθετα, εισάγεται και η εξής διάταξη, η οποία θα βοηθήσει πάρα πολύ τους κτηνοτρόφους μας. Συγκεκριμένα, το χρονικό διάστημα αναστολής κατεδάφισης αυθαίρετης κατασκευής κτηνοτροφικής εγκατάστασης παρατείνεται σε εννέα μήνες, αντί εξήντα ημερών που ισχύει σήμερα, με δυνατότητα παράτασης για επιπλέον τρεις μήνες, αντί για τριάντα ημέρες που ισχύει σήμερα. Στο διάστημα αυτό θα πρέπει να προσκομιστεί άδεια νομιμοποίησης αυθαιρέτων κατασκευών της κτηνοτροφικής εγκατάστασης.

Κυρίες και κύριοι συνάδελφοι, θα ήθελα να συνεχίσω τονίζοντας την αποφασιστική σημασία που είχαν οι αποζημιώσεις, τόσο εξαιτίας των συνεπειών της πανδημίας όσο και εξαιτίας των επιπτώσεων της κλιματικής κρίσης. Η πρωτογενής μας παραγωγή, μπροστά στο σκληρό πρόσωπο της κλιματικής κρίσης, απειλείται ευθέως και καθίσταται τρομερά ευάλωτη. Ο «Ιανός», οι χαλαζοπτώσεις και ο πρωτοφανής παγετός πέρυσι την άνοιξη προκάλεσαν εκτεταμένες ζημιές τόσο στο εθνικό φυτικό και ζωικό κεφάλαιο.

Το Υπουργείο Αγροτικής Ανάπτυξης και τροφίμων βρέθηκε στο πλευρό όλων των πληττόμενων παραγωγών. Το δίχτυ ενισχύσεων επεκτάθηκε ευρέως σε όλους τους πληττόμενους παραγωγικούς κλάδους. Ειδικότερα και σε συνέχεια των ιδιαιτέρως ευεργετικών αποζημιώσεων, οι οποίες αποφασίστηκαν εξαιτίας του ανοιξιάτικου παγετού, στο παρόν σχέδιο νόμου σήμερα προβλέπεται, με παράταση έως την 31η Δεκεμβρίου 2021, η δυνατότητα στον ΕΛΓΑ να χορηγεί στους δικαιούχους μέχρι ποσοστού 40% της εκτιμηθείσας αποζημίωσης που δικαιούνται.

Επιπρόσθετα παρατείνεται έως την 31η Ιανουαρίου 2022 ο χρόνος ολοκλήρωσης της διεκπεραίωσης των δηλώσεων ζημίας ετήσιων οικονομικών ενισχύσεων για ζημιές που προκλήθηκαν σε αγροτικές καλλιέργειες λόγω του ανοιξιάτικου παγετού.

Παράλληλα, θα πρέπει να τονίσουμε ότι την αποζημίωση δικαιούνται και όσοι υπέστησαν ζημιές σε καλλιέργειες που βρίσκονταν σε προανθικό στάδιο και δεν καλύπτονταν από τον ΕΛΓΑ. Αυτό καταδεικνύει ότι η αγροτική μας πολιτική, η αγροτική μας μέριμνα και στήριξη είναι πάντα ευρεία, δίκαιη και δυναμική.

Επιπρόσθετα, ιδιαιτέρως σημαντικές είναι και οι διατάξεις του νομοσχεδίου οι οποίες αναφέρονται στη διενέργεια ελέγχων και στην επιβολή διοικητικών κυρώσεων για ζητήματα παραβάσεων σε θέματα φυτοπροστατευτικών προϊόντων.

Κυρίες και κύριοι, η προστασία, η θωράκιση, η στήριξη και η ανάπτυξη της εθνικής μας πρωτογενούς παραγωγής, της ελληνικής κτηνοτροφίας και της ελληνικής γεωργίας είναι στόχοι πάρα πολύ υψηλής και κρίσιμης σημασίας. Είναι πολύ σημαντικοί στόχοι για την εθνική μας οικονομία και για την κοινωνία μας. Η στήριξη και η ανάπτυξη του πρωτογενούς τομέα συνεπάγεται την αντίστοιχη στήριξη και ανάπτυξη χιλιάδων επαγγελμάτων, επαγγελματιών και εργαζομένων, οι οποίοι συνδέονται με το αγροτικό και κτηνοτροφικό επάγγελμα. Οι αγρότες και οι κτηνοτρόφοι για τη Νέα Δημοκρατία είναι πάντα μια κοινωνική και επαγγελματική ομάδα στις δυνατότητες της οποίας πιστεύουμε πολύ. Η ανάπτυξη και η ευημερία των παραγωγών μας είναι ο βασικός στόχος της δικής μας Κυβέρνησης.

Αυτό το έχουμε αποδείξει και το αποδεικνύουμε μέσα σε πάρα πολύ κρίσιμες συνθήκες. Μειώσαμε τους φορολογικούς συντελεστές, μειώσαμε τον ΦΠΑ στις ζωοτροφές, σχεδιάσαμε και δώσαμε ευρείες αποζημιώσεις, νομοθετούμε ώστε να επιστραφεί ο ειδικός φόρος κατανάλωσης για το αγροτικό πετρέλαιο στους αγρότες και στα συνεργατικά σχήματα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ**. ΑΠΟΣΤΟΛΟΣ ΑΒΔΕΛΑΣ**)

Όμως ο αγώνας αυτός δεν σταματά εδώ. Ο αγώνας αυτός είναι διαρκής και συνεχίζεται, με υψηλό το αίσθημα της ευθύνης απέναντι στους ανθρώπους της πρωτογενούς μας παραγωγής, απέναντι στους αγρότες και στους κτηνοτρόφους μας. Η πατρίδα μας έχει ανάγκη την ανάπτυξη της ελληνικής γεωργίας και κτηνοτροφίας. Προς τον στόχο αυτό το Υπουργείο, η Κυβέρνηση, πρωτίστως ο Πρωθυπουργός, καθώς και όλοι εμείς προσερχόμαστε με σχέδιο, στόχευση και μεγάλη πίστη στις δυνάμεις του Έλληνα αγρότη και του Έλληνα κτηνοτρόφου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λιούτα, και για την τήρηση του χρόνου.

Καλησπέρα σας από εμένα και χρόνια πολλά σε όσους γιορτάζουν σήμερα.

Καλείται στο Βήμα ο κ. Ευάγγελος Αποστόλου από τον ΣΥΡΙΖΑ - Προοδευτική Συμμαχία και να ετοιμάζεται η κ. Κεφάλα από τη Νέα Δημοκρατία.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Πολλά ακούστηκαν για την αναγκαιότητα στήριξης της κτηνοτροφίας. Απαραίτητα χρειάζεται να γίνουν πολλά και όλα. Εγώ όμως στην ομιλία μου σήμερα θα σταθώ στο σημαντικότερο πρόβλημα που αντιμετωπίζει σήμερα ο κλάδος της αιγοπροβατοτροφίας, την απώλεια της προστασίας της φέτας, του εμβληματικότερου αγροτικού προϊόντος της χώρας μας. Δεν περιμένω να μου απαντήσετε, κύριε Υπουργέ. Είναι αδύνατο αυτή τη στιγμή. Να σας ενημερώσω θέλω και ειδικά τον απουσιάζοντα λόγω κορωνοϊού κύριο Υπουργό. Του ευχόμαστε βέβαια καλή και γρήγορη ανάρρωση, για να μας ενημερώσει κιόλας αλλά και να ενημερωθούν κι όλοι οι συνάδελφοι.

Πρόκειται για την εμπορική συμφωνία της Ευρωπαϊκής Ένωσης με τη νότια Αφρική, μια συμφωνία που κύρωσε η ελληνική Βουλή με διαδικασίες εξπρές και εν κρυπτώ και μάλιστα χωρίς να επείγει στις 12-2-2021, με την οποία μένουν εκτός προστασίας τρεις γεωγραφικές ενδείξεις της χώρας μας.

Ας δούμε όμως πώς φτάσαμε εδώ και τι έπρεπε να κάνουμε για να μη φτάσουμε. Τι παραλάβαμε εμείς ως Κυβέρνηση; Μια κατ’ αρχήν συμφωνία του Οκτωβρίου του 2014, όταν προήδρευε της Ευρωπαϊκής Επιτροπής ο κ. Σαμαράς, ο πρώην πρωθυπουργός, η οποία προέβλεπε με βάση το Πρωτόκολλο 3 την πλήρη προστασία των γεωγραφικών ενδείξεων πλην -το τονίζω, πλην- τριών προϊόντων της Ελλάδας, τη φέτα, την ελιά Καλαμάτας και τη ρετσίνα.

Παραλάβαμε όμως και μια άλλη ιδιαιτερότητα, που ισχύει μέχρι σήμερα. Στο Συμβούλιο Υπουργών Γεωργίας να συζητούν για τη στήριξη των αγροτικών προϊόντων στην Ευρωπαϊκή Ένωση και στις διεθνείς αγορές, ενώ στη χώρα μας αυτό αποτελεί αρμοδιότητα άλλων υπουργείων, άλλη ιδιαιτερότητα αυτή.

Τα προβλήματα όμως που δημιούργησε αυτή η κατ’ αρχήν συμφωνία είναι πολλά, με χαρακτηριστικότερο αυτό του Πρωτοκόλλου 3, με το οποίο η συμβαλλόμενη η χώρα, δηλαδή η Νότια Αφρική, θα χρησιμοποιεί ανενόχλητη τις ονομασίες ελληνικών προϊόντων ονομασίας προέλευσης και προϊόντων γεωγραφικών ενδείξεων και ιδιαίτερα της φέτας στην αγορά της, όπου υπάρχουν από το 1975 τυριά που κυκλοφορούν με την ονομασία «φέτα» και ουσιαστικά έχουν δημιουργήσει τη ζήτηση για το συγκεκριμένο τυρί όλα αυτά τα χρόνια. Και επόμενο είναι, με βάση την κυρωθείσα συμφωνία, να συνεχίσουν να διακινούν εις το διηνεκές οποιοδήποτε λευκό τυρί από αγελαδινό γάλα κυρίως με την ονομασία «φέτα».

Η κατάσταση θα γίνει ακόμα χειρότερη για τη φέτα, όταν οι νέες επιχειρήσεις που θα ενδιαφερθούν να κυκλοφορήσουν ένα τέτοιο προϊόν στο μέλλον θα μπορούν να το ονομάζουν «φέτα Νότιας Αφρικής», αν προέρχεται από αιγοπρόβειο γάλα ή τύπου φέτα, στυλ φέτα, είδους φέτα, αν προέρχεται από οποιοδήποτε άλλο γάλα, κυρίως από αγελαδινό.

Συνεπώς θα παγιωθεί η κατάχρηση του όρου «φέτα» από όλες τις επιχειρήσεις που δραστηριοποιούνται στις δύο συμβαλλόμενες χώρες.

Τι κάναμε εμείς; Στο πρώτο κιόλας Συμβούλιο Υπουργών Γεωργίας, τον Μάρτιο του 2015, σε παρέμβασή μου αναφέρθηκα στις δύο συμφωνίες που θα μας δημιουργήσουν μεγάλο πρόβλημα και είναι η SADC με τη Νότια Αφρική και η CETA με τον Καναδά, τονίζοντας μεταξύ άλλων ότι δεν μπορεί να γίνουν αποδεκτές τόσο από την ελληνική κοινωνία όσο και από το Ελληνικό Κοινοβούλιο. Υπήρξαν αλλεπάλληλες συναντήσεις με τον Επίτροπο Γεωργίας, τον κ. Hogan, τόσο στα Συμβούλια Γεωργίας όσο και κατ’ ιδίαν στις οποίες δηλώναμε ξεκάθαρα ότι τα αποτελέσματα αυτών των συμφωνιών είναι εξαιρετικά δυσμενή για τη χώρα μας.

Η επιμονή και η αποφασιστικότητα στις διαπραγματεύσεις μας έφερε καρπούς σε ένα παιγνίδι όπου είμαστε από χέρι χαμένοι. Αποδεχτήκαμε την κατ’ αρχήν προσωρινή έναρξη της Συμφωνίας με τη Νότια Αφρική τον Οκτώβριο του 2016 υπό έναν όρο, ότι η Ευρωπαϊκή Επιτροπή θα λάβει ρητά υπ’ όψιν τις ανησυχίες της Ελλάδας για τις γεωγραφικές ενδείξεις και θα δεσμευθεί να επιτύχει το καλύτερο δυνατό επίπεδο προστασίας στις καταχωρισμένες γεωγραφικές ενδείξεις της Ένωσης στις τρέχουσες ή μελλοντικές διαπραγματεύσεις εμπορικών συμφωνιών εντός πέντε ετών από την έναρξη ισχύος της προσωρινής Συμφωνίας Ευρωπαϊκής Ένωσης - Νότιας Αφρικής, δηλαδή μέχρι τον Οκτώβριο του 2021 να έχει ξεκινήσει και την αναθεώρηση με στόχο εντός πενταετίας να μη χρησιμοποιείται ο όρος «φέτα» σε κανένα προϊόν της Νότιας Αφρικής.

Καταθέτω την ανακοίνωση της Ευρωπαϊκής Επιτροπής για τη Συμφωνία με τη Νότια Αφρική, στην οποία ενσωματώνεται δήλωση της επιτροπής για την αναθεώρηση για πέντε χρόνια, καθώς και δήλωση της Ελλάδας για το θέμα, με αναφορά στη δήλωση της Ευρωπαϊκής Επιτροπής.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω, επίσης και το αντίγραφο της Συμφωνίας δήλωσης Ευρωπαϊκής Ένωσης και Ελλάδας.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά το προαναφερθέν αντίγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι έλεγε τότε, αγαπητοί συνάδελφοι της Νέας Δημοκρατίας, ο τότε εκπρόσωπος Τύπου της Κομισιόν και σημερινός Επίτροπος, ο κ. Μαργαρίτης Σχοινάς; Χαρακτήρισε τη συμφωνία ως μια άνευ προηγουμένου επιτυχία, αφού με τη δήλωση της Ευρωπαϊκής Επιτροπής και της Ελλάδας, που ενσωματώθηκαν, η Ευρωπαϊκή Επιτροπή δεσμεύεται να δρομολογήσει διαδικασία αναθεώρησης του σχετικού με τις γεωγραφικές ενδείξεις Πρωτοκόλλου 3, με στόχο να πετύχει το ίδιο επίπεδο προστασίας για όλες τις γεωγραφικές ενδείξεις που περιλαμβάνονται στο Πρωτόκολλο, συμπεριλαμβανομένης ασφαλώς και της φέτας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, είχαμε στα χέρια μας μια δέσμευση - μέρος της συμφωνίας που μας έδινε το δικαίωμα ακόμη και να μην προχωρήσουμε στην κύρωση, αν δεν είχαν ολοκληρωθεί οι παράμετροι της συμφωνίας. Δυστυχώς, η Κυβέρνηση, αν και ενημερώθηκε ακόμη και στη σχετική συνεδρίαση της Επιτροπής Παραγωγής και Εμπορίου για τη σημασία αυτής της δέσμευσης της Ευρωπαϊκής Ένωσης, δεν έκανε τίποτα για να υλοποιηθεί. Αντίθετα, με την κύρωση όχι μόνο απεμπόλησε το δικαίωμά μας που απορρέει από τη συμφωνία, αλλά παραδίδει και τη φέτα στους σφετεριστές της.

Ήδη η Γαλλία και η Δανία -το γνωρίζετε, αγαπητοί συνάδελφοι- βάζουν θέμα επανεξέτασης της φέτας. Και ξέρετε ποιος είναι ο στόχος τους; Να γεμίσει η ευρωπαϊκή αγορά και βεβαίως και η χώρα μας με λευκό τυρί «τύπου φέτα» από αγελαδινό γάλα. Αυτές οι δύο χώρες είναι οι μεγαλύτερες παραγωγικές χώρες σε αγελαδινό γάλα στην Ευρώπη.

**ΠΡΟΕΔΡΕΥΩΝ (Απόστολος Αβδελάς):** Σιγά-σιγά να ολοκληρώνετε, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Τελειώνω, κύριε Πρόεδρε.

Εμείς πώς αντιδρούμε, έστω και την ύστατη ώρα; Θα ζητήσουμε την επανεξέταση του Πρωτοκόλλου 3 για την πλήρη προστασία της φέτας; Θα το κάνουμε τουλάχιστον με τη CETA για τον Καναδά, για την οποία υπάρχει και ανάλογη δήλωση;

Αγαπητοί συνάδελφοι, παρακολουθώ το ζήτημα και σε τακτά διαστήματα εξέφρασα την αγωνία μου. Θέλω να καταθέσω δύο παρεμβάσεις μου, μία στην Επιτροπή Παραγωγής και Εμπορίου και άλλη μία μέσα από τα μέσα ενημέρωσης, όπου αναφέρθηκα και αναφέρομαι διαρκώς στις προσπάθειες που κάνουμε.

Κλείνω με ένα ερώτημα. Πιστεύω ότι ο κύριος Υπουργός μάς παρακολουθεί αυτή τη στιγμή. Και αν δεν μας παρακολουθεί, μπορεί να μου απαντήσει αν γνώριζε, ναι ή όχι, όλη αυτή τη διαδικασία, όλη αυτή την πορεία;

Σας ευχαριστώ που με ακούσατε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Αποστόλου. Ευχαριστούμε πολύ.

Τον λόγο έχει η κ. Μαρία - Αλεξάνδρα Κεφάλα από τη Νέα Δημοκρατία και να ετοιμάζεται ο κ. Σταμενίτης από τη Νέα Δημοκρατία.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοθετικό πλαίσιο που ισχύει μέχρι σήμερα στον χώρο της κτηνοτροφίας επέφερε δυσλειτουργίες και πρακτικά προβλήματα. Τα εμπόδια κατά τη διαδικασία αδειοδότησης των κτηνοτροφικών εγκαταστάσεων αποτέλεσαν ανασταλτικό παράγοντα στην ανάπτυξη της ελληνικής κτηνοτροφίας. Η γραφειοκρατία και τα αυστηρά πλαίσια του νόμου όχι μόνο δυσκόλεψαν την όλη διαδικασία, αλλά αποθάρρυναν τους επιχειρηματίες κτηνοτρόφους από κάθε προσπάθεια για τη νομιμοποίηση και τον εκσυγχρονισμό των εγκαταστάσεων τους.

Σήμερα, το παρόν σχέδιο νόμου του Υπουργείου Αγροτικής Ανάπτυξης και Τροφίμων έρχεται να δώσει λύσεις στα σημαντικά αυτά προβλήματα του κλάδου του πρωτογενή τομέα της χώρας. Αντιμετωπίζουμε τα χρόνια ζητήματα της κτηνοτροφικής παραγωγής και τις σύγχρονες προκλήσεις που παρουσιάζει ο εν λόγω χώρος. Δημιουργούμε ένα σαφές, πιο απλό και προσαρμοσμένο στις πραγματικές ανάγκες νομοθετικό πλαίσιο, ένα νομοθετικό πλαίσιο που δημιουργεί ένα σταθερό πλέον σημείο αναφοράς για την ίδρυση και τη λειτουργία των κτηνοτροφικών εγκαταστάσεων μέσω της απλοποίησης και της επιτάχυνσης των διαδικασιών. Δίνουμε κίνητρα και διευκολύνουμε τους επιχειρηματίες κτηνοτρόφους. Στηρίζουμε εμπράκτως την ορεινότητα, αλλά και τους ανθρώπους που ζουν και εργάζονται στα απόκεντρα μέρη του τόπου μας.

Η Ελλάδα με την ποσοτική και ποιοτική χλωρίδα της έχει τις προοπτικές να πρωτοστατήσει στον τομέα της κτηνοτροφίας. Θέλουμε να δημιουργήσουμε υγιείς επιχειρήσεις και να ενθαρρύνουμε την επιχειρηματικότητα στον τομέα αυτό, ώστε να αυξηθεί η ανταγωνιστικότητα της ελληνικής παραγωγής προς όφελος της αγροτικής οικονομίας και της συνολικής ανάπτυξης.

Κυρίες και κύριοι συνάδελφοι, οι σταβλικές εγκαταστάσεις, δηλαδή τα πρόχειρα καταλύματα ζώων, αποτελούν τη μεγάλη πλειοψηφία των κτηνοτροφικών εγκαταστάσεων και με αφετηρία τη συντριπτική πλειοψηφία αυτών, δίνουμε για πρώτη φορά τη δυνατότητα να αδειοδοτηθεί ένας μεγάλος αριθμός μέσω της απαλλαγής πολλών και αχρείαστων δικαιολογητικών. Με την επιτάχυνση και την απλοποίηση των διαδικασιών αυτών καθιστάμε εφικτή τη βιωσιμότητά τους. Επιταχύνουμε για πρώτη φορά τη δυνατότητα λειτουργίας εγκαταστάσεων επεξεργασίας και μεταποίησης ομοειδών ζωικών προϊόντων και υποπροϊόντων εντός της ίδιας κτηνοτροφικής εγκατάστασης ή σε όμορο ακίνητο. Δίνουμε με τον τρόπο αυτόν κίνητρα για να δημιουργηθούν οι λεγόμενες καθετοποιημένες μονάδες, όπως οι μονάδες επεξεργασίας γάλακτος, κρέατος και αυγών.

Αυτές είναι που ουσιαστικά φέρνουν τη ζητούμενη προστιθέμενη αξία στον αγροτοδιατροφικό τομέα.

Επιπλέον, καθιστάμε εφικτή την αξιοποίηση των υποπροϊόντων αυτών των εγκαταστάσεων για τη χρήση ιδιοπαραγόμενου βιοαερίου. Άλλωστε, το βιοαέριο χρησιμοποιείται από τις μονάδες για τη μείωση του κόστους παραγωγής και έχει φιλοπεριβαλλοντικό πρόσημο.

Εκσυγχρονίζουμε τις κτηνοτροφικές εγκαταστάσεις, παρέχοντας τη δυνατότητα κατασκευής κτηρίου μέσα σε αυτές. Βελτιώνουμε με τον τρόπο αυτόν τις συνθήκες υγιεινής του ζωικού κεφαλαίου αλλά και τις συνθήκες κάτω από τις οποίες εργάζονται νυχθημερόν οι παραγωγοί μας.

Ταυτόχρονα, προχωρούμε σε βελτίωση των διαδικασιών διενέργειας ελέγχων και επιβολής κυρώσεων. Επεκτείνουμε το πεδίο εφαρμογής των ελέγχων και σε άλλες κατηγορίες, όπως το κρέας και όλα τα προϊόντα με προστατευόμενη ονομασία προέλευσης. Στόχος μας είναι να διασφαλίσουμε ότι τα προϊόντα παρασκευάζονται σύμφωνα με τους κανόνες της νομοθεσίας, αλλά και ότι τηρούνται από όλους ανεξαιρέτως αυτοί οι κανόνες.

Προστατεύουμε, λοιπόν, τα ελληνικά προϊόντα και επιβραβεύουμε τους έντιμους και τους εργατικούς παραγωγούς, έναντι αυτών που εκμεταλλεύονται τα κενά του συστήματος, έναντι αυτών που προσπορίζονται επιδοτήσεις και χρήματα ξένα.

Οριοθετούμε χρονικά το περιθώριο που έχει το εκάστοτε Δασαρχείο να απαντήσει στον ενδιαφερόμενο για επέμβαση σε χορτολιβαδικές και βραχώδεις εκτάσεις, σε περιοχές με κυρωμένους δασικούς χάρτες, εντός προθεσμίας δύο μηνών.

Βάζουμε τέλος σε ενδεχόμενες ολιγωρίες ή αυθαιρεσίες της διοίκησης. Προσπαθούμε να εξορθολογήσουμε τις διοικητικές διαδικασίες. Η διοίκηση οφείλει να λειτουργεί προς εξυπηρέτηση του πολίτη και της επιχειρηματικότητας.

Κυρίες και κύριοι συνάδελφοι, το σημερινό νομοσχέδιο αποβλέπει στη διασφάλιση ενός αποτελεσματικού και ευέλικτου πλαισίου, με στόχο τη βιωσιμότητα, την ενίσχυση και τον εκσυγχρονισμό των κτηνοτροφικών εγκαταστάσεων. Απαλλάσσουμε αυτόν τον δυναμικό κλάδο από παρωχημένες πρακτικές και αντιφάσεις.

Εστιάζουμε στον μικρό κτηνοτρόφο, στην παραγωγή και στη μεταποίηση των προϊόντων του. Δίνουμε κίνητρα για επέκταση των δραστηριοτήτων του. Προσπαθούμε να υλοποιήσουμε ό,τι δεν έγινε τα προηγούμενα χρόνια.

Θέλουμε να εδραιώσουμε μια νέα κουλτούρα, φιλικότερη προς το αγροτικό επιχειρείν.

Φιλοδοξούμε να κάνουμε πιο εύκολη τη ζωή των Ελλήνων κτηνοτρόφων και αποδεικνύουμε ότι έχουμε και την πολιτική βούληση αλλά και την τεχνική γνώση, για να το κάνουμε πράξη.

Οι ρυθμίσεις αυτές μπορεί να αφορούν κυρίως τους κτηνοτρόφους, έχουν, όμως, άμεσο αντίκτυπο στο σύνολο της κοινωνίας και της οικονομίας, καθώς ενισχύουν την επιχειρηματικότητα και την ανταγωνιστικότητα.

Αποτελεί επιτυχία του Υπουργείου, το οποίο εδώ και καιρό επεξεργάζεται το συγκεκριμένο νομοσχέδιο και η σημερινή και η προηγούμενη ηγεσία, αλλά κυρίως αποτελεί επιτυχία της χώρας. Και αυτό, γιατί πρόκειται για αλλαγές που απευθύνονται στο σύνολο των παραγωγών και των αγροτών της και δυναμώνουν τον πρωτογενή τομέα.

Σεβόμαστε τους ανθρώπους του μόχθου, σεβόμαστε τον Έλληνα κτηνοτρόφο, τον Έλληνα επιχειρηματία και τον Έλληνα καταναλωτή και επενδύουμε στην κτηνοτροφία και τον πρωτογενή τομέα ως δύναμη ανάπτυξης της ελληνικής οικονομίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κυρία Κεφάλα. Πάντα μέσα σε πέντε λεπτά τα λέτε όλα.

Καλείτε στο Βήμα ο κ. Διονύσιος Σταμενίτης από τη Νέα Δημοκρατία. Να ετοιμάζεται η κ. Μάλαμα από τον ΣΥΡΙΖΑ - Προοδευτική Συμμαχία.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ, κύριε Πρόεδρε.

Αγαπητές και αγαπητοί συνάδελφοι, θα ήθελα πριν την τοποθέτησή μου σχετικά με το σχέδιο νόμου που συζητούμε σήμερα, να σχολιάσω αυτό που έγινε στην Πέλλα χθες και νομίζω και σε άλλους νομούς της χώρας. Τι έγινε; Οι παραγωγοί, οι αγρότες έλαβαν πορίσματα αποζημιώσεων για τις ζημιές των καλλιεργειών τους από τους παγετούς του Μαρτίου του 2021 και τα οποία θα πληρωθούν στις 3 Δεκεμβρίου, ενώ αναμένεται και δεύτερη πληρωμή στις 23, τον Δεκέμβριο πάλι, για όσα πορίσματα θα έρθουν τις επόμενες εβδομάδες στο 90% των ζημιών. Υπενθυμίζω ότι οι παραγωγοί για πρώτη φορά μετά το 2003 έχουν λάβει προκαταβολή αρχές Αυγούστου.

Γράψτε λίγο και υπολογίστε, αγαπητοί συνάδελφοι: Εκδήλωση ζημιάς Μάρτιος του 2021, προκαταβολή χωρίς ολοκληρωμένα πορίσματα, Αύγουστος του 2021, μετά από πέντε μήνες. Εκκαθάριση ζημιών, πληρωμή 100% με πορίσματα, μετά από οκτώ μήνες. Πώς έγινε αυτό; Θα σας πω, αφού, όμως, υπενθυμίσω στους συναδέλφους της Ολομέλειας τι γινόταν επί ΣΥΡΙΖΑ. Έχει αξία.

Επί ημερών του ΣΥΡΙΖΑ, λοιπόν, η πρώτη πληρωμή των αποζημιώσεων του ΕΛΓΑ αφορούσε το 70% του ποσού του πορίσματος και πληρώνονταν δώδεκα με δεκατέσσερις μήνες μετά τη ζημιά. Δηλαδή, αν ήταν σήμερα κυβέρνηση του ΣΥΡΙΖΑ, η ζημιά του Μαρτίου του 2021 θα πληρώνονταν μετά τον Μάρτιο του 2022 και μάλιστα, το 70%. Η δεύτερη πληρωμή αφορούσε το 20% του ποσού και πληρώνονταν περίπου δεκαέξι μήνες μετά τη ζημιά, δηλαδή τον Οκτώβριο του 2022 και η εκκαθάριση, το υπόλοιπο 10%, δεκαοκτώ μήνες πριν. Με λίγα λόγια, η ολοκλήρωση της πληρωμής των ζημιών στους αγρότες γίνονταν δεκαοκτώ μήνες από τη ζημιά, ενώ σήμερα καταφέραμε και το ολοκληρώνουμε μέσα στο ίδιο έτος, σε εννέα μήνες και όλα μαζί, όχι τμηματικά. Υπάρχει μεγαλύτερη απόδειξη από αυτό για το ποιος είναι με το μέρος των αγροτών;

Όλα αυτά συμβαίνουν, γιατί ο ίδιος ο Πρωθυπουργός Κυριάκος Μητσοτάκης αμέσως μετά την εκδήλωση των ζημιών και των ακραίων καιρικών φαινομένων, έδωσε εντολή για έκτακτη χρηματοδότηση του ΕΛΓΑ με πάνω από 200 εκατομμύρια ευρώ. Ο Υπουργός Αγροτικής Ανάπτυξης και Τροφίμων κ. Σπήλιος Λιβανός και η διοίκηση του ΕΛΓΑ με τον Πρόεδρο κ. Ανδρέα Λυκουρέντζο, σχεδίασαν, οργάνωσαν και υλοποίησαν αυτό το πρωτόγνωρο έργο των αποζημιώσεων σε χρόνο ρεκόρ. Γι’ αυτό και οι κτηνοτρόφοι εμπιστεύονται τη Νέα Δημοκρατία.

Σήμερα με την τροπολογία που έχουμε, ολοκληρώνεται αυτός ο κύκλος των αποζημιώσεων, καθώς δίνει τη δυνατότητα σε επιχειρήσεις, συνεταιρισμούς, συνεταιριστικά σχήματα, ομάδες παραγωγών, να αποζημιωθούν, αν έχουν πληγεί από τον παγετό. Έτσι, λοιπόν, ό,τι υποσχεθήκαμε τον Ιούνιο -Βουλευτές, Πρωθυπουργός, πολιτική ηγεσία του Υπουργείου Αγροτικής Ανάπτυξης-, γίνεται πραγματικότητα σε χρόνο ρεκόρ. Γι’ αυτό ακριβώς ξέρουν ποιον βλέπουν οι γεωργοί και οι κτηνοτρόφοι. Και οι συνεταιριστές και οι ομάδες παραγωγών το είδαν με την επιστροφή πετρελαίου κίνησης.

Αγαπητές και αγαπητοί συνάδελφοι, ερχόμενος τώρα στο νομοσχέδιο που συζητούμε σήμερα, θέλω να τονίσω ότι το Υπουργείο Αγροτικής Ανάπτυξης αποδεικνύει εμπράκτως και με το νομοσχέδιο αυτό για μία ακόμα φορά ότι ο πρώτος στόχος της Κυβέρνησης της Νέας Δημοκρατίας για τον πρωτογενή τομέα και η ανάπτυξή του είναι η υπέρβαση των εμποδίων και των στρεβλώσεων. Αυτό εξυπηρετεί και η συγκεκριμένη νομοθετική πρωτοβουλία που καλούμαστε να ψηφίσουμε σήμερα στην Ολομέλεια. Πρόκειται για ένα νομοσχέδιο που απλοποιεί το πλαίσιο και δίνει λύσεις σε πολλά προβλήματα, που λίμναζαν για χρόνια και αφορούσαν την ίδρυση, τη λειτουργία και τον εκσυγχρονισμό των κτηνοτροφικών εγκαταστάσεων.

Παράλληλα, στοχεύει στη βελτίωση των διαδικασιών διενέργειας ελέγχων και επιβολής κυρώσεων και στην επίλυση επειγόντων θεμάτων. Παράλληλα, μέσα από τις διατάξεις του, που αποφεύγουν τις πολυπλοκότητας, λαμβάνεται μέριμνα και για την προστασία του περιβάλλοντος.

Σήμερα, κυρίες και κύριοι, συζητούμε μια ακόμα πρωτοβουλία του Υπουργείου, που αντιμετωπίζει τις στρεβλώσεις και τις χρόνιες παθογένειες στον χώρο της κτηνοτροφίας και πραγματικά, φιλοδοξεί να δώσει ώθηση στον κλάδο. Όπως πολύ χαρακτηριστικά επεσήμανε στη συνεδρίαση της επιτροπής ο Υπουργός κ. Λιβανός, με το παρόν σχέδιο νόμου ξεπερνιούνται οι αδυναμίες ενός συστήματος που για χρόνια δεν επέτρεπε ούτε τη νομιμότητα ούτε τη φυγή προς τα εμπρός.

Κυρίες και κύριοι συνάδελφοι, σε εννέα άρθρα συμπυκνώνεται, θα λέγαμε, το όραμά μας που έχουμε για την κτηνοτροφία στην πατρίδα μας. Η παραδοσιακή κτηνοτροφία αναπτύσσεται και συνδέεται με την επιχειρηματικότητα και κινητροποιείται ο Έλληνας κτηνοτρόφος, ώστε να εμπλουτίσει και να επεκτείνει τις δραστηριότητές του, ενώ ενισχύεται και δίνεται ώθηση στην κτηνοτροφική παραγωγή και στη μεταποίηση των προϊόντων του.

Το σχέδιο νόμου βασίζεται και αναπτύσσεται στις αλλαγές που επιφέρει πάνω σε πέντε βασικούς άξονες.

Πρώτος άξονας: Εναρμονίζει το νομικό πλαίσιο με τις υφιστάμενες πραγματικές συνθήκες, εξασφαλίζοντας ταυτόχρονα και την ευζωία των ζώων. Αυτό το επιτυγχάνει, διορθώνοντας αστοχίες προηγούμενων νομοθετημάτων και με την πρόβλεψη παροχής δυνατότητας τροποποίησης των υφιστάμενων εγκαταστάσεων, εντός ή πλησίον κατοικημένων περιοχών, με μοναδικό στόχο τη βελτίωση των υφιστάμενων συνθηκών υγιεινής του ζωικού κεφαλαίου ή τον εκσυγχρονισμό των δραστηριοτήτων.

Δεύτερος άξονας πάνω στον οποίο κινείται το νομοσχέδιο είναι η απλοποίηση της διαδικασίας και η αντιμετώπιση της γραφειοκρατίας στο πυρήνα της. Με ποιο τρόπο τα καταφέρνει αυτά; Με την άρση κάθε διοικητικού προσκόμματος ή νομικής ερμηνείας, με την πρόβλεψη ρητής προθεσμίας εξήντα ημερών για την εισήγηση του δασαρχείου και τέλος, με την κατάργηση της υποχρεωτικής υποβολής ειδικής οικολογικής αξιολόγησης για τις κτηνοτροφικές εγκαταστάσεις μικρής δυναμικότητας όταν βρίσκονται σε περιοχές ή πρόκειται να εγκατασταθούν σε περιοχές «NATURA».

Τρίτος άξονας: Ελαχιστοποιείται το κόστος για τους κτηνοτρόφους. Έχουμε μείωση του προστίμου διατήρησης αυθαιρέτων, αντικατάσταση των αρχιτεκτονικών σχεδίων των πρόχειρων καταλυμάτων με απλά σκαριφήματα.

Τέταρτος άξονας: Ενισχύεται η επιχειρηματικότητα. Δίνεται η δυνατότητα στους κτηνοτρόφους για καθετοποίηση της επιχείρησής τους, καθώς θα έχουν τη δυνατότητα να επεξεργάζονται τόσο τα ζωικά προϊόντα όσο και τα υποπροϊόντα τους, είτε εντός των τροφικής εγκατάστασης είτε σε όμορο ακίνητο.

Και τέλος, πέμπτος άξονας: Η ενίσχυση των απομακρυσμένων περιοχών.

Κυρίες και κύριοι συνάδελφοι, αποδεικνύεται από τις ίδιες τις προτεινόμενες διατάξεις ότι στόχευση του Υπουργείου Αγροτικής Ανάπτυξης και Τροφίμων είναι ο συνολικός εκσυγχρονισμός του τομέα της κτηνοτροφίας και με αυτόν τον τρόπο η αύξηση της συμμετοχής του στην ανασυγκρότηση του πρωτογενούς τομέα της πατρίδας μας.

Πριν ολοκληρώσω την τοποθέτησή μου, θα ήθελα να πω και δύο λόγια για την τροπολογία του Υπουργείου με την οποία παρατείνεται έως 30-12-2021 η προθεσμία αίτησης για μετάκληση εποχικών εργατών γης διάρκειας τριάντα έως ενενήντα ημερών. Είναι μια παρέμβαση που πραγματικά εξυπηρετεί την ανάγκη των παραγωγών μας για εργατικά χέρια.

Και θα ήθελα να πω εδώ, κύριε Υπουργέ, ότι η εμπειρία μας έδειξε ότι η ρύθμιση αυτή του Υπουργείου που έδωσε λύση στη μετάκληση των εργατών την περίοδο του COVID-19 και το 2020 και το 2021, όταν υπήρχαν περιορισμοί στις μετακινήσεις, λειτουργεί και λειτουργεί καλά. Συγκεκριμενοποιήσει το πλαίσιο και λειτουργεί μάλιστα και προς το συμφέρον των παραγωγών. Γι’ αυτό σας προτείνω σε συνεργασία με το Υπουργείο Μετανάστευσης να διευρυνθούν οι δυνατότητες ώστε αυτό το πλαίσιο για το οποίο δίνεται παράταση με την τροπολογία να γίνει μόνιμος μηχανισμός. Να ξέρουν οι παραγωγοί σε ποιους χρόνους μπορούν να μετακαλέσουν εργάτες από τρίτες χώρες και να μην έχουμε φαινόμενα καθυστερήσεων και πίεσης χρόνου, γιατί ξέρουμε πάρα πολύ καλά όσοι προερχόμαστε από παραγωγικούς νομούς ότι όταν φτάνει η περίοδος συγκομιδής οι χρόνοι είναι πολύ συγκεκριμένοι και οι ανάγκες για εργατικά χέρια πρέπει να καλύπτονται άμεσα.

Κλείνω και θα ήθελα να σας καλέσω όλους σας να υπερψηφίσουμε αυτό το νομοσχέδιο. Άλλωστε το είδαμε και στην επιτροπή στην ακρόαση των φορέων ότι η μεγάλη πλειοψηφία των φορέων ήταν υπέρ αυτού του νομοσχεδίου κι έδωσαν συγχαρητήρια και στον Υπουργό τον κ. Λιβανό, αλλά και στην κ. Αραμπατζή η οποία επεξεργάστηκε το νομοσχέδιο, αλλά και στους δύο Υφυπουργούς οι οποίοι θα το υλοποιήσουν.

Αποδεικνύεται και σ’ αυτή τη συνεδρίαση ότι το νομοσχέδιο είναι ένα καλό νομοθέτημα το οποίο πρέπει να το ψηφίσουμε όλοι μαζί για να βοηθήσουμε επιτέλους την κτηνοτροφία να πάει μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σταμενίτη.

Καλείτε στο Βήμα η κ. Κυριακή Μάλαμα από τον ΣΥΡΙΖΑ - Προοδευτική Συμμαχία και στη συνέχεια θα δώσω τον λόγο στον Κοινοβουλευτικό Εκπρόσωπο της Ελληνικής Λύσης τον κ. Βιλιάρδο.

Ορίστε, κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο που συζητάμε έρχεται σε μια ζοφερή περίοδο για την κτηνοτροφία στη χώρα μας. Δεν θα ήταν υπερβολή να πούμε ότι σήμερα η κτηνοτροφία στην Ελλάδα κινδυνεύει να μετατραπεί σε κλάδο προς εξαφάνιση. Σε αντίθεση με άλλες χώρες της Ευρωπαϊκής Ένωσης, η χώρα μας τα τελευταία δύο και πλέον χρόνια έχει πισωγυρίσει κυριολεκτικά και επικίνδυνα σε σχέση με τη στήριξη του κτηνοτροφικού μας προϊόντος και η Κυβέρνηση αυτή έχει απαξιώσει πλήρως κάθε προσπάθεια που καταβλήθηκε τα προηγούμενα χρόνια για βελτίωση των διαρθρωτικών προβλημάτων της ελληνικής κτηνοτροφίας.

Προσπαθήσατε με κάθε τρόπο να διχάσετε τους κτηνοτρόφους. Τους εγκαταλείψετε πλήρως εδώ και δύο χρόνια αφήνοντάς τους στη μοίρα τους να παλέψουν με το ράλι των ζωοτροφών και των αγροτικών εφοδίων. Τώρα τους εύχεστε «καλό κουράγιο» αντί να τους στηρίξετε στο τεράστιο πραγματικά πρόβλημα του κόστους της ενέργειας που μαστίζει την κτηνοτροφική παραγωγή.

Κάθε φορά η απάντησή σας είναι ίδια: Φταίνε οι διεθνείς αγορές. Για τις ζωοτροφές μας είπατε ότι φταίει η Κίνα. Για το ρεύμα μας λέτε ότι φταίει η Ρωσία λόγω της ανόδου στις τιμές του φυσικού αερίου. Και το ερώτημα είναι ένα: Αν όλα αυτά είναι έτσι και δεν μπορεί να γίνει τίποτα για να βελτιωθεί η κατάσταση, τότε εσείς γιατί κυβερνάτε;

Πραγματοποιήσαμε το καλοκαίρι πολλές περιοδείες και συναντήσαμε το σύνολο των φορέων των κτηνοτρόφων της Χαλκιδικής. Τα προβλήματά τους είναι πάρα πολλά. Η αδυναμία χωροθέτησης σταβλικών εγκαταστάσεων και η απουσία σχεδίων βόσκησης είναι τα μεγάλα διαρθρωτικά προβλήματα της κτηνοτροφίας του νομού. Τι κάνετε εσείς εδώ και δυόμισι χρόνια για τα προβλήματα αυτά; Τίποτα. Ο ένας πετάει το μπαλάκι στον άλλον.

Σας ζητάνε οι κτηνοτρόφοι της Χαλκιδικής χωροθέτηση. Που βρίσκεται αυτή τη στιγμή διαδικασία; Στο μηδέν. Στατικές εγκαταστάσεις είκοσι και τριάντα ετών βρίσκονται στον αέρα γι’ αυτόν τον λόγο. Εσείς πετάτε το μπαλάκι στους Δήμους της Χαλκιδικής οι οποίοι δεν έχουν επικαιροποιημένα ή καθόλου γενικά πολεοδομικά σχέδια. Δεν μπορεί έτσι να προχωρήσει ούτε η κτηνοτροφία ούτε η κτηνοτροφική μεταποίηση. Δόθηκε καμμιά βοήθεια στους δήμους για να τα καταρτίσουν; Όχι. Αφήνετε απλώς τους κτηνοτρόφους στην τύχη τους.

Και δεύτερο πρόβλημα: Οι βοσκότοποι. Δεν έχει γίνει ακόμη τίποτα για την κατάρτιση διαχειριστικών σχεδίων βόσκησης από την Περιφέρεια Κεντρικής Μακεδονίας. Η Χαλκιδική δεν έχει οριοθετημένα βοσκοτόπια με αποτέλεσμα να χάνονται επιδοτήσεις, να αυξάνεται το κόστος παραγωγής και να χάνεται η σύνδεση της κτηνοτροφίας με την τοπική βιοποικιλότητα. Αδιαφορεί η Περιφέρεια Κεντρικής Μακεδονίας, αδιαφορεί και το Υπουργείο. Αδιέξοδο, λοιπόν, για τον κτηνοτρόφο.

Ο Δήμος Σιθωνίας για παράδειγμα έχει καταθέσει από τον Σεπτέμβριο τη μελέτη για την αξιοποίηση των βοσκοτόπων του. Γιατί ακόμη δεν έχει εγκριθεί; Πού καθυστερεί; Στην υποστελέχωση των υπηρεσιών; Στην απουσία πολιτικής βούλησης;

Σας καταθέτουμε και το στικάκι με τη μελέτη και σας ζητάμε να επιταχύνετε τη διαδικασία παρακαλώ.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά το προαναφερθέν USB, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Σιθωνία έχει παραδοσιακή εκτατική κτηνοτροφία, έχει αυτόχθονες φυλές βοοειδών. Επαναλαμβάνω ότι πρέπει να δείτε τη μελέτη και να επιταχύνετε τη διαδικασία. Θα αφήσετε πραγματικά όλο αυτό το πράγμα να χαθεί μέσα στη γραφειοκρατία; Οι κτηνοτρόφοι, ο δήμος, όλοι ζητούν επιτάχυνση αυτής της διαδικασίας.

Ποτέ άλλοτε η κτηνοτροφία στη χώρα μας δεν βρέθηκε σ’ αυτή την κατάσταση θεσμικής αδιαφορίας. Την αντιλαμβάνεστε ως πρόβλημα και όχι ως μοχλό ανάπτυξης την κτηνοτροφία. Εμείς λέμε ότι πρέπει άμεσα να τρέξει ένα γενναίο πρόγραμμα ενίσχυσης της κτηνοτροφικής παραγωγής. Χρειάζονται χρηματοδοτικά εργαλεία και πόροι για να μπορέσουν οι κτηνοτρόφοι να μειώσουν το κόστος της παραγωγής τους, για να ανανεώσουν τον παραγωγικό τους εξοπλισμό και κυρίως για να μπορέσουν να καθετοποιήσουν την παραγωγή τους.

Σας ακούσαμε να θριαμβολογείτε για την αύξηση της τιμής της αγοράς του γάλακτος από τις βιομηχανίες προς τους κτηνοτρόφους. Αυτή, όμως, είναι η μισή αλήθεια. Πέρα από το γεγονός ότι η όποια αύξηση έχει εξανεμιστεί από το ράλι των τιμών των εφοδίων και της ενέργειας, δεν μας λέτε τίποτα για την αύξηση των κρουσμάτων νοθείας στη φέτα από μεγάλες επιχειρήσεις. Ξέρετε τι πλήγμα είναι αυτό για τον κτηνοτρόφο; Ξέρετε τι σημαίνει η νοθεία στο γάλα; Πόσο μας κοστίζουν ελληνοποιήσεις; Το έχετε σκεφτεί ποτέ; Ξέρετε πόσα χρήματα χάνει ο μικρός κτηνοτρόφος απ’ αυτή την ανεξέλεγκτη κατάσταση;

Εμείς, λοιπόν, σας καλούμε και πάλι αντί να διαφημίζετε ως τομή το παρόν νομοσχέδιο να μελετήσετε καλύτερα τα προβλήματα της ελληνικής κτηνοτροφίας και να προσέλθετε με ειλικρινή διάθεση για την επίλυσή τους. Σε διαφορετική περίπτωση, με το τέλος της διακυβέρνησής σας θα έχει επέλθει και το τέλος της κτηνοτροφίας στη χώρα μας. Δεν φτάνει μόνο να λέμε πόσο ποιοτικά είναι τα ελληνικά προϊόντα και να φωτογραφιζόμαστε μπροστά στις εκθέσεις. Πρέπει να τα στηρίζουμε και στην πράξη και κυρίως πρέπει να δουλέψουμε με γνώμονα τις ανάγκες του κτηνοτρόφου και όχι για τα μεγάλα συμφέροντα στον χώρο που επιδιώκουν πραγματικά την υποβάθμιση της ελληνικής ποιοτικής κτηνοτροφίας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κυρία Μάλαμα, και για την τήρηση του χρόνου.

Καλείται στο Βήμα ο Κοινοβουλευτικός Εκπρόσωπος από την Ελληνική Λύση, ο κ. Βασίλειος Βιλιάρδος, και θα παρακαλούσα τους κοινοβουλευτικούς που μας ακούν από τα γραφεία σιγά-σιγά να το παίρνουν απόφαση γιατί έχουμε μείνει πολύ πίσω στους κοινοβουλευτικούς. Ας μην πέσουν όλοι μαζί για να μπορέσουν να μιλήσουν και συνάδελφοι Βουλευτές.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Για τη φέτα έχουν απόλυτο δίκιο οι συνάδελφοι. Είναι κάτι που συμβαίνει εδώ και πάρα πολύ καιρό. Δεν γίνεται τίποτα, δεν υπάρχουν έλεγχοι και συνεχώς εκτιθέμεθα στο εξωτερικό. Είναι κρίμα.

Κυρίες και κύριοι Βουλευτές, κύριε Υφυπουργέ, η Κυβέρνηση δρομολογεί ένα ακόμη αποσπασματικό νομοσχέδιο με μικρές τροποποιήσεις στο ήδη υφιστάμενο πλαίσιο λειτουργίας των κτηνοτροφικών μονάδων. Πρόκειται για επουσιώδη μέτρα, όπως διαπιστώθηκε γενικότερα, για τον πρωτογενή μας τομέα στην περίοδο της πανδημίας, όπου από τα 43,3 δισεκατομμύρια ευρώ που διατέθηκαν για τη στήριξη της οικονομίας μας, από το 2020 έως το 2022, δυστυχώς, όλο με δανεικά, σύμφωνα με τον Προϋπολογισμό, μόλις 183 εκατομμύρια αφορούσαν τον πρωτογενή μας τομέα. Δόθηκαν, δε, επιπλέον 19 εκατομμύρια ευρώ, έμμεσα, για την ενίσχυση των ζωοτροφών, σύμφωνα με το προσχέδιο του προϋπολογισμού, μέσω της μείωσης του συντελεστή ΦΠΑ των ζωοτροφών που προορίζονται για ζωική παραγωγή από το 13% στο 6%, κόστους 4 εκατομμύριων ευρώ για το 2021 και 15 εκατομμυρίων για το 2022.

Τα ποσά αυτά είναι, προφανώς, σταγόνα στον ωκεανό, αφού το κόστος έχει αυξηθεί σε μεγάλο βαθμό, όπως σε σχέση με την ενέργεια. Οπότε απαιτούνται μεγαλύτερες ελαφρύνσεις, ειδικά όσον αφορά στον ΦΠΑ, στις προμήθειες και στο πετρέλαιο κίνησης των παραγωγών.

Αν μη τι άλλο, είναι άδικο να εισπράττει το κράτος αυξημένους φόρους ΦΠΑ και ειδικής κατανάλωσης καυσίμων λόγω της ανόδου των τιμών τους, κάτι που δεν αφορά μόνο στους παραγωγούς, αλλά, επίσης, τους καταναλωτές.

Για παράδειγμα, όταν η τιμή ενός προϊόντος είναι 10 ευρώ με το ΦΠΑ στο 24%, το δημόσιο εισπράττει 2,40 ευρώ, ενώ όταν είναι 15 ευρώ η τιμή -έχει αυξηθεί δηλαδή-, το δημόσιο εισπράττει 3,60 ευρώ, επομένως 1,20 ευρώ περισσότερο, κάτι που ασφαλώς είναι άδικο και πρέπει να σταματήσει αμέσως.

Το πλέον προβληματικό είναι, βέβαια, το ότι η Κυβέρνηση δεν έχει ένα συνολικό σχέδιο ούτε για τον πρωτογενή τομέα ούτε βέβαια για την ελληνική οικονομία γενικότερα, εφαρμόζοντας μόνο τα πράσινα πακέτα που της επιβάλλονται από την Ευρωπαϊκή Ένωση για να μπορεί να δανείζεται και να σπαταλάει τα δανεικά κυριολεκτικά ασύστολα.

Συνεχίζοντας, έχει αλήθεια ο Υπουργός την ψευδαίσθηση πως εάν ψηφίσει έναν νόμο για την ίδρυση κτηνοτροφικών μονάδων θα ακολουθήσει η ίδρυσή τους; Εάν συνέβαινε, εάν ήταν τόσο εύκολο, τότε θα αρκούσε να δρομολογήσει ένα νομοσχέδιο που να απαγορεύει το κλείσιμό τους, έτσι ώστε να μη σταματούν τη λειτουργία τους τόσες μονάδες, όπως διαπιστώνεται τα τελευταία χρόνια και θα συνεχιστεί στο μέλλον, δυστυχώς.

Δυστυχώς, η πρωτογενής παραγωγή αντιμετωπίζει σημαντικά προβλήματα, οπότε υπάρχει μεγάλη ανάγκη στήριξής της και όχι απλά σχέδια επί χάρτου, όπως είναι οι νόμοι, ειδικά στη σημερινή εποχή της πανδημίας με τα θέματα που έχουν εμφανιστεί στην τροφική αλυσίδα, καθώς, επίσης, με τις ανατιμήσεις των βασικών ειδών διατροφής.

Για παράδειγμα, τα φυτικά λιπαρά έχουν αυξηθεί κατά 400% από πέρυσι, τα δημητριακά μεταξύ 50% και 60%, τα υλικά συσκευασίας πολύ σημαντικά κατά 50%, η ζάχαρη περί το 18% και το κακάο 15%, ενώ αργά ή γρήγορα η Κυβέρνηση θα αναγκαστεί να αυξήσει τους μισθούς και τις συντάξεις -σωστά φυσικά- για να εξισορροπηθεί κάπως ο πληθωρισμός. Έτσι, όμως, θα τεθεί σε λειτουργία το σπιράλ μισθών-τιμών-μισθών, το οποίο χαρακτηρίζει τις έντονες πληθωριστικές τάσεις. Δηλαδή, στην αρχή οι εργαζόμενοι θα αμειφθούν με μεγαλύτερους μισθούς, θα ζητήσουν και θα πάρουν μεγαλύτερους μισθούς, οι εργοδότες θα τους δώσουν, μετά θα μεταφέρουν την τιμή στο κόστος των προϊόντων τους, ξανά θα ζητήσουν οι εργαζόμενοι αυξήσεις των μισθών και αυτό θα συνεχίζεται για πάρα πολύ χρονικό διάστημα.

Ειδικά όσον αφορά στα τρόφιμα, ακόμη και η Ευρωπαϊκή Ένωση έχει πρόσφατα συστήσει έναν ειδικό μηχανισμό για την τροφική επάρκεια, τον Ευρωπαϊκό Μηχανισμό Ετοιμότητας και Αντιμετώπισης Κρίσεων Επισιτιστικής Ασφάλειας ή «EFSCM», όπως θα καταθέσουμε αργότερα όλα μαζί στα Πρακτικά.

Εμείς δεν θα έπρεπε να δρομολογήσουμε κάτι ανάλογο, πόσω μάλλον όταν ο σημαντικότερος, δυστυχώς, κλάδος της οικονομίας μας, ο τουρισμός, αυξάνει κατακόρυφα το εμπορικό μας έλλειμμα στα τρόφιμα, όπως αποδείχθηκε ξεκάθαρα το 2020, το μόνο πλεονασματικό έτος μετά από πολλά χρόνια λόγω της κατάρρευσης των τουριστικών αφίξεων; Δεν είναι γνωστό πως έως και το 80% των προμηθειών του τουρισμού προέρχονται από εισαγωγές; Δεν είναι αυτονόητο πως η τροφική ανεπάρκεια, καθώς, επίσης, οι ανατιμήσεις θα πλήξουν δευτερογενώς και άλλους τομείς της οικονομίας μας, εάν δεν ληφθούν έγκαιρα τα κατάλληλα μέτρα;

Περαιτέρω, η αγροτική μας παραγωγή γενικότερα μειώθηκε στα 10,9 δισεκατομμύρια το 2018 από 12 δισεκατομμύρια το 2005, όπως θα καταθέσουμε στα Πρακτικά, ενώ πολλές περιοχές απειλούνται με εγκατάλειψη και ερήμωση.

Εύλογα, βέβαια, μεταξύ άλλων επειδή η χρηματοδότηση προς τον αγροτικό τομέα περιορίστηκε μόλις στο 1,2 δισεκατομμύριο ή στο 1% του συνόλου από 3,9 δισεκατομμύρια το 2009, όπως, επίσης, θα καταθέσουμε στα Πρακτικά, ενώ παράλληλα διαλύθηκε η εξειδικευμένη Αγροτική Τράπεζα έχοντας χωριστεί σε καλή και κακή με τις συστημικές τράπεζες να κλείνουν πολλά καταστήματά τους στην επαρχία δυσκολεύοντας έτσι τους αγρότες και την ενίσχυση των τοπικών οικονομιών.

Ειδικά όσον αφορά στο θέμα της μεγάλης αύξησης των ζωοτροφών, για το οποίο έχουμε καταθέσει πολλούς μήνες πριν επίκαιρη ερώτηση, είναι κρίσιμο για την επιβίωση των κτηνοτροφικών μας μονάδων, ενώ δεν επιλύεται με τη μικρή μείωση του ΦΠΑ. Ας μην ξεχνάμε πως οι ζωοτροφές αντιπροσωπεύουν το 67% του κόστους παραγωγής στην κτηνοτροφία, όπως θα καταθέσουμε στα Πρακτικά, ενώ, δυστυχώς, εισάγονται σε μεγάλο βαθμό, σημειώνοντας πως το εμπορικό μας έλλειμμα σε ζωοτροφές εκτιμάται στα 230 εκατομμύρια ευρώ κυρίως λόγω της σόγιας, η τιμή της οποίας έχει διπλασιαστεί σε σχέση με πέρυσι, όπως, επίσης, του καλαμποκιού που θα καταθέσουμε στα Πρακτικά. Πόσο θα αντέξουν, αλήθεια, οι παραγωγοί και στη συνέχεια οι καταναλωτές;

Όλα αυτά τα ερωτήματα πάντως τα έχουμε θέσει ήδη από τον περασμένο Φεβρουάριο στο Υπουργείο με ρεαλιστικές προτάσεις για στήριξη των κτηνοτρόφων μας με προαγορές, εισπράττοντας ειλικρινά ανόητες απαντήσεις που δεν θέλουμε καν να επαναλάβουμε.

Θυμίζουμε μόνο ξανά πως η Ευρωπαϊκή Ένωση, ειδικά λόγω της πανδημίας, επέτρεψε ενισχύσεις έως 125.000 ευρώ ανά φάρμα, ρωτώντας τον Υπουργό εάν έκανε κάτι, όταν τον ενημερώσαμε.

Αλήθεια, κύριε Υφυπουργέ, κάνατε κάτι για αυτό το θέμα; Είναι πάρα πολύ σοβαρό.

Ειδικά όσον αφορά στο νομοσχέδιο τώρα, θα λέγαμε πως προβαίνει σε κάποιες δειλές διευκολύνσεις, αλλά δεν αποτελεί την τομή που χρειάζεται άμεσα η κτηνοτροφία μας και γενικά η πρωτογενής μας παραγωγή για να καλυφθούν τα μεγάλα κενά που υπάρχουν, πόσω μάλλον, όταν σήμερα, πλήττεται από πολλές πλευρές, από την ενεργειακή λαίλαπα, από την άνοδο των τιμών των ζωοτροφών και των λιπασμάτων, από τον πληθωρισμό, που δεν φαίνεται να είναι παροδικός όπως προαναφέραμε κ.λπ..

Οφείλουν δε να ληφθούν υπ’ όψιν οι προτάσεις από το πρόγραμμά μας, όπως κίνητρα για παραγωγή και διαβίωση σε παραμεθόριες περιοχές και νησιά, με το ΦΠΑ στο 7%, σταθερά κάτω του 10% ο ΦΠΑ για αγροτικά εφόδια, μηχανήματα και λιπάσματα, μείωση της τιμής του αγροτικού ρεύματος, σοβαρή επιστροφή φόρου στο αγροτικό πετρέλαιο, που έχει επιβαρυνθεί δυστυχώς με πράσινο τέλος από την καταστροφική γνωστή τροπολογία του κ. Χατζηδάκη κ.λπ..

Συνεχίζοντας σε σχέση με την ομαδική κτηνοτροφία, που αφορά στα βοσκοτόπια και στις περιοχές «NATURA» έχουμε πει τα εξής. Η νομαδική κτηνοτροφία αφορά στις μονάδες κυρίως αιγοπροβάτων στην πατρίδα μας, οι οποίες μετακινούνται μεταξύ διαφορετικών περιοχών βοσκής το καλοκαίρι και το χειμώνα, αποτελώντας μέρος της πολιτισμικής μας παράδοσης, που έχει εγγραφεί στο Εθνικό Ευρετήριο Άυλης Πολιτιστικής Κληρονομιάς.

Όπως αναφέρεται, η πρακτική της μετακίνησης ευρίσκεται στον πυρήνα της πολιτισμικής και κοινωνικής συγκρότησης των ορεινών κτηνοτροφικών κοινοτήτων, ενώ έχει συμβάλει σε μεγάλο βαθμό στη διαμόρφωση του τοπίου των περιοχών το οποίο αναπτύχθηκε ιστορικά. Οι μετακινούμενοι κτηνοτρόφοι είναι φορείς γνώσεων και πρακτικών που σχετίζονται αφ’ ενός μεν με τη βέλτιστη αξιοποίηση των διαθέσιμων φυσικών πόρων -όπως είναι τα λιβάδια ή οι υδάτινες πηγές- και των κλιματικών δεδομένων και αφ’ ετέρου με την παραγωγή ποιοτικών αγροδιατροφικών προϊόντων. Επιμένουμε πάντοτε στη λέξη «ποιοτικών».

Όσον αφορά στις περιοχές του δικτύου «NATURA 2000» είναι εκτεταμένες στην πατρίδα μας, αφού εκτιμάται πως καλύπτουν το 27,2% της χερσαίας επιφάνειας και το 6,1% των χωρικών μας υδάτων. Πρόκειται λοιπόν για τεράστιες εκτάσεις, εντός των οποίων υπάρχουν και παραδοσιακά βοσκοτόπια, οπότε ο αποκλεισμός τους στραγγαλίζει στην ουσία οικονομικά κοινότητες και την ίδια τη χώρα μας. Οι περιοχές «NATURA 2000» περιλαμβάνουν φυσικά σημαντική χλωρίδα και πανίδα, ενώ αποτελούσαν ανέκαθεν ένα ζωντανό οικοσύστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οφείλουν λοιπόν να προστατεύονται, αλλά όχι από τους βοσκούς μας, κυρίως από τις ανεμογεννήτριες που μεταξύ άλλων έχουν καταστροφικά αποτελέσματα για τα πτηνά, όπου ήδη παρατηρείται πολύ σημαντική μείωσή τους.

Με κριτήριο τα παραπάνω, πρέπει να βελτιωθούν εκείνα τα άρθρα του σχεδίου νόμου που επηρεάζουν την αδειοδότηση και τη λειτουργία των μεικτών κτηνοτροφικών μονάδων, έτσι ώστε αφ’ ενός μεν να επιτρέπεται η πρόσβασή τους στα βοσκοτόπια σε περιοχές «NATURA», όπως επίσης η ανέγερση των εγκαταστάσεων που απαιτούνται, αφ’ ετέρου να μειωθεί η γραφειοκρατία.

Θα πάρω και τη δευτερολογία μου, κύριε Πρόεδρε.

Για παράδειγμα όσον αφορά στο πρώτο, με το άρθρο 4 απαγορεύεται η εγκατάσταση κτηνοτροφικών μονάδων σε δασικές περιοχές αγνού κάλλους και σε προστατευμένες περιοχές που χαρακτηρίζονται ως «NATURA», αν και υπάρχει βέβαια κάποια ευελιξία. Εντούτοις, ειδικά όσον αφορά στις μικρές μονάδες και στη νομαδική κτηνοτροφία δεν θεωρούμε πως αποτελούν απειλή. Δεν είναι απειλή, αφού έτσι έχουν διατηρηθεί οικοσυστήματα για πάρα πολλούς αιώνες.

Για παράδειγμα όσον αφορά στο δεύτερο, στη γραφειοκρατία, στο άρθρο 5 διατηρείται ένας μεγάλος αριθμός δικαιολογητικών που αφ’ ενός μεν επιβαρύνει πρακτικά και ψυχολογικά τους παραγωγούς, αφ’ ετέρου αποτελεί κόστος για τους ίδιους, αφού θα πρέπει να προετοιμαστούν από μηχανικούς, λογιστές, δικηγόρους και λοιπά που φυσικά κοστίζουν.

Σε σχέση με το άρθρο 8 τώρα παρατείνεται έως τις 31-12-2022 η προθεσμία κατάθεσης αιτήματος για τις κτηνοτροφικές μονάδες εντός ή πλησίον κατοικημένων περιοχών που θέλουν να συνεχίσουν τη λειτουργία τους. Η απορία μας εδώ είναι γιατί πρέπει να δηλώνεται η συνέχιση της λειτουργίας των κτηνοτροφικών εγκαταστάσεων, γιατί να μην ισχύουν δηλαδή οι άδειες έως τη διακοπή λειτουργίας, εάν υπάρξει κάποια όχληση; Μήπως με τη συγκεκριμένη διαδικασία διευκολύνεται η οικεία υπηρεσία, η Διεύθυνση Αγροτικής Οικονομίας και Κτηνιατρικής εν προκειμένω, όσον αφορά στη μεταφορά των στοιχείων από το ένα σύστημα αρχείου σε νέα πλατφόρμα παρακολούθησης; Δεν μπορεί να γίνει αυτόματα η ενημέρωση για τη διευκόλυνση των παραγωγών;

Δεν είναι η μοναδική περίπτωση που παρουσιάζεται αυτή η πρακτική ειδικά σε σχέση με το καθεστώς του ν.4442/2016 περί γνωστοποίησης. Με την παράγραφο 9 δε δίνεται η δυνατότητα τροποποίησης της άδειας διατήρησης κτηνοτροφικής εγκατάστασης, εντός ή πλησίον κατοικημένων περιοχών, για λόγους σχετικούς με τη βελτίωση των συνθηκών υγιεινής, του ζωικού κεφαλαίου ή με τον εκσυγχρονισμό των εγκαταστάσεων.

Θεωρούμε όμως πως απαγορεύεται έτσι η αύξηση των εκτρεφόμενων ζώων ή η αλλαγή της σύνθεσης του ζωικού κεφαλαίου. Εντούτοις για μικρές μεταβολές τουλάχιστον είναι μία ενοχλητική και μάλλον παράλογη γραφειοκρατική διάταξη. Για παράδειγμα εάν κάποιος έχει δέκα κατσίκια, δώδεκα πρόβατα και δύο αγελάδες, μετατρέποντάς τα μετά σε δεκαπέντε πρόβατα, πέντε κατσίκια και τέσσερις αγελάδες, θα πρέπει να υποβάλει εκ νέου αίτημα;

Κλείνω με το άρθρο 14 που αφορά τα σχέδια διαχείρισης βοσκοτόπων που θα έπρεπε να είχαν εκπονηθεί, ενώ δίνεται μία ακόμη παράταση έως τις 31-12-2023. Πρόκειται για ένα πραγματικά μείζον θέμα, ανασταλτικό για την παραγωγή. Όλες αυτές οι παρατάσεις, ενδεχομένως για μετά τις εκλογές, μήπως εξυπηρετούν τον στόχο να παραμένει όμηρος της Κυβέρνησης η εκλογική βάση;

Πλέον εκτός του θέματος των δασικών χαρτών υπάρχει και το θέμα των ΑΠΕ, όπου στην Κοζάνη για παράδειγμα, καταλαμβάνονται βοσκοτόπια από φωτοβολταϊκά που υπάγονται στα πράσινα έργα λόγω της απολιγνιτοποίησης. Αν είναι δυνατόν!

Όπως θα καταθέσουμε στα Πρακτικά, δεσμεύονται έως και πέντε χιλιάδες στρέμματα, με αποτέλεσμα να κατακερματίζονται οι βοσκότοποι, αφού δεν είναι δυνατόν να συνυπάρχουν ζώα και φωτοβολταϊκά, ενώ υπάρχει ανάλογη παρέμβαση από το Γεωτεχνικό Επιμελητήριο Κεντρικής Μακεδονίας.

Συμπερασματικά, λοιπόν απαιτούνται πολλές βελτιώσεις στο νομοσχέδιο, χωρίς αυτό να σημαίνει πως δεν είναι στη σωστή κατεύθυνση, επειδή θέλουμε να είμαστε πάντοτε αντικειμενικοί, κάτι που ελπίζουμε να δρομολογήσει ο Υπουργός για το καλό τόσο της κτηνοτροφίας όσο και της χώρας μας, της Ελλάδας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε τον κ. Βιλιάρδο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Λαμπρούλη, έχετε τον λόγο για ένα λεπτό. Αντιπρόεδρος είστε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Ζήτησα τον λόγο συνεχίζοντας αυτό που ειπώθηκε στην πρωτολογία μας, δηλαδή κατά την ανάπτυξη των θέσεών μας για το νομοσχέδιο. Ρωτήσαμε τον Υπουργό, το Υπουργείο τελοσπάντων, εάν θα αποσύρει την παράγραφο β΄ του δεύτερου άρθρου της τροπολογίας 1141. Θέλουμε μια απάντηση γι’ αυτό και το ρωτάμε -και γι’ αυτό ζήτησα τον λόγο- διότι, αν δεν την αποσύρει, πράγμα που πρέπει να μας πει άμεσα ο Υπουργός, εμείς προτιθέμεθα να καταθέσουμε αίτημα ονομαστικής ψηφοφορίας για τη συγκεκριμένη τροπολογία.

Το δεύτερο είναι εάν έχουμε εικόνα, αν μπορεί να μας πει τώρα τουλάχιστον γι’ αυτό το θέμα ο Υπουργός αν πρόκειται να καταθέσει το Υπουργείο ή να έρθουν άλλες υπουργικές τροπολογίες.

**ΠΡΟΕΔΡΕΥΩΝ (Απόστολος Αβδελάς):** Το μόνιμο πρόβλημα με τις τροπολογίες.

Τον λόγο έχει ο Υφυπουργός Αγροτικής Ανάπτυξης και Τροφίμων κ. Κεδίκογλου.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Τις τροπολογίες θα τις αναπτύξει ο συνάδελφός μου κ. Στύλιος. Σύντομα θα είναι στην Αίθουσα και θα σας δώσει απάντηση.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Μάξιμος Χαρακόπουλος από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Εν πρώτοις να ευχηθούμε περαστικά στον Υπουργό κ. Λιβανό. Όλοι θα πρέπει να είμαστε προσεκτικοί μέχρι να τελειώσει αυτή η δοκιμασία της πανδημίας.

Κυρίες και κύριοι συνάδελφοι, δεν είναι η πρώτη, αλλά ελπίζω να είναι η τελευταία νομοθετική πρωτοβουλία που συζητάμε για την απλοποίηση διαδικασιών αδειοδότησης κτηνοτροφικών εγκαταστάσεων και παράτασης της αναστολής κατεδάφισης αυθαίρετων κατασκευών. Ανάλογες πρωτοβουλίες με παρεμφερή τίτλο είτε με τη μορφή νομοσχεδίου είτε με τη μορφή κοινής υπουργικής απόφασης υπήρξαν αρκετές τα τελευταία χρόνια.

Θυμάμαι κατά τη θητεία μου στο Υπουργείο Αγροτικής Ανάπτυξης ότι προχωρήσαμε στην οριστική τακτοποίηση αυθαίρετων σταβλικών εγκαταστάσεων χωρίς κανένα πρόστιμο, μόνο μ’ ένα παράβολο 300 ευρώ. Επιπλέον, απλοποιήσαμε τις διαδικασίες ίδρυσης νέων κτηνοτροφικών μονάδων και πλέον δεν απαιτούνταν περιβαλλοντικές μελέτες για τις περισσότερες κτηνοτροφικές μονάδες. Αρκούσε μόνο η υπαγωγή τους στις πρότυπες περιβαλλοντικές δεσμεύσεις. Η προηγούμενη κυβέρνηση επεξεργάστηκε βελτιώσεις και σήμερα στην ίδια κατεύθυνση κινείται και η παρούσα νομοθετική πρωτοβουλία.

Ωστόσο, οι αλλεπάλληλες παρατάσεις στη διατήρηση αυθαίρετων σταβλικών εγκαταστάσεων στα όρια οικισμών επιβεβαιώνουν και παθογένειες του πρωτογενούς τομέα. Καλώς δόθηκαν στα χρόνια της οικονομικής κρίσης, καλώς δίδονται και σήμερα εν μέσω πανδημίας. Πιστεύω, όμως, κύριε Υφυπουργέ, ότι ένα σοβαρό κράτος θα πρέπει να οργανώσει με κίνητρα τη μετεγκατάστασή τους, δίνοντας ισχυρή μοριοδότηση σε προγράμματα σχεδίων βελτίωσης αγροκτηνοτροφικών εγκαταστάσεων.

Μιας και μιλάμε για την κτηνοτροφία, οφείλω να επισημάνω ότι έχει αυξηθεί κατακόρυφα το κόστος παραγωγής. Βεβαίως στην αιγοπροβατοτροφία έχουμε καλύτερες τιμές στο γάλα. Ωστόσο, έχουν εκτιναχθεί οι τιμές στις ζωοτροφές και στην ενέργεια. Σίγουρα είναι θετική η μείωση του ΦΠΑ στις ζωοτροφές. Πιστεύω, όμως, ότι θα πρέπει να εξαντληθεί κάθε δυνατότητα στήριξης των κτηνοτρόφων.

Θέλω επίσης απ’ αυτό το Βήμα της Βουλής να κρούσω κι εγώ τον κώδωνα του κινδύνου για τη φέτα σε άλλη διάσταση απ’ αυτή που το έκανε ο συνάδελφος πρώην Υπουργός κ. Αποστόλου.

Κύριε Υφυπουργέ, τα αλλεπάλληλα κρούσματα «μαϊμού» φέτας ελληνικής προέλευσης σε ευρωπαϊκά ράφια πρέπει να σημάνουν συναγερμό. Δόθηκε σκληρή μάχη προκειμένου η φέτα να καταχωρηθεί ως προϊόν ονομασίας προέλευσης στην Ευρωπαϊκή Ένωση. Είναι δυνατόν ελληνικές γαλακτοβιομηχανίες, Έλληνες τυροκόμοι για λόγους αθέμιτης κερδοσκοπίας να δίνουν πάτημα για να ανοίξει και πάλι ο φάκελος της φέτας σε ευρωπαϊκό επίπεδο; Είναι επιβεβλημένο να παταχθούν άμεσα αυτά τα φαινόμενα και να μην ξαναδιαβάσουμε για νοθευμένη φέτα και μάλιστα ότι εντοπίστηκε από ξένες ελεγκτικές αρχές.

Δυστυχώς, κυρίες και κύριοι συνάδελφοι, μέχρι τώρα η διεπαγγελματική της φέτας, για της συγκρότηση της οποίας είχαν καλλιεργηθεί μεγάλες προσδοκίες ότι θα συμβάλει στην αντιμετώπιση των φαινομένων νοθείας και εξαπάτησης του καταναλωτή που λειτουργεί εις βάρος και του παραγωγού, δεν έχει βρει ακόμη τον βηματισμό της.

Κυρίες και κύριοι συνάδελφοι, μιας και αναφέρθηκα στο κόστος παραγωγής, ιδιαίτερα το ενεργειακό που έχει γίνει βραχνάς για τους αγρότες, θέλω να χαιρετίσω ως πρώτο βήμα την επιστροφή του αγροτικού πετρελαίου σε νέους αγρότες και συνεταιρισμένους. Ευελπιστώ αυτό το πρώτο βήμα να επεκταθεί το επόμενο διάστημα με τη διεύρυνση των δικαιούχων. Αλλά να μιλάει η Αξιωματική Αντιπολίτευση πάει πολύ. Οι αγρότες δεν ξεχνούν ότι η κυβέρνηση ΣΥΡΙΖΑ - ΑΝΕΛ ήταν αυτή που κατήργησε το αγροτικό πετρέλαιο.

Κύριε Υπουργέ, χαιρετίζω επίσης την τροπολογία για τους εργάτες γης -αντιμετωπίζει ένα υπαρκτό πρόβλημα που έχουμε στην επαρχία- και την επέκταση της δυνατότητας άσκησης γεωπονικού επαγγέλματος. Εκ παραδρομής φαντάζομαι ότι υπάρχουν παραλείψεις. Οι απόφοιτοι, για παράδειγμα, του Τμήματος Επιστήμης Ζωικής Παραγωγής του Πανεπιστημίου Θεσσαλίας δεν έχουν συμπεριληφθεί. Ελπίζω να διορθωθεί αυτό.

Κυρίες και κύριοι συνάδελφοι, με το παρόν σχέδιο νόμου ανανεώνεται επίσης η θητεία του προέδρου του ΕΛΓΑ. Επιτρέψτε μου μ’ αυτή την αφορμή να εξάρω το σημαντικό έργο που επιτελεί ο ΕΛΓΑ. Είχα επισημάνει τις επιφυλάξεις μου όταν άνοιξε η συζήτηση για τη συμμετοχή ιδιωτών στον χώρο της γεωργικής ασφάλισης. Είχα πει ότι κάποιοι που επιδιώκουν το κέρδος, δύσκολα μπορούν να συναγωνιστούν σε παροχές ένα μη κερδοσκοπικό δημόσιο οργανισμό που επιχορηγείται μάλιστα από το κράτος για τα λειτουργικά του έξοδα. Σήμερα νομίζω ότι αποδείχθηκε φενάκη η όλη συζήτηση, όπως και οι βαρύγδουπες καταγγελίες της Αξιωματικής Αντιπολίτευσης περί δήθεν ιδιωτικοποίησης του ΕΛΓΑ. Τούτο δε σημαίνει ότι δεν χρειάζεται εκσυγχρονισμό ο ΕΛΓΑ. Αντιθέτως, με τα ακραία καιρικά φαινόμενα να είναι όλο και συχνότερα, καθίσταται επιβεβλημένη η αλλαγή κανονισμού λειτουργίας του οργανισμού, προκειμένου να αποζημιώνει ζημιές που σήμερα δεν αποζημιώνονται.

Μιας και μιλάμε για την κτηνοτροφία, οι κτηνοτρόφοι είναι οι φτωχοί συγγενείς του ΕΛΓΑ. Οι εισφορές τους ετησίως είναι πολλαπλάσιες των αποζημιώσεων που τυγχάνουν, όχι γιατί δεν έχουν ζημιές, αλλά γιατί αυτές δεν καλύπτονται από τον κανονισμό του οργανισμού. Είναι, λοιπόν, υπερώριμη η ώρα για τη συζήτηση αλλαγής του κανονισμού.

Όταν ήμουν στο Υπουργείο Αγροτικής Ανάπτυξης είχα ζητήσει από την τότε διοίκηση του οργανισμού αναλογιστική μελέτη για τη συμπερίληψη επιπλέον ασφαλιστικών κινδύνων. Αποχώρησα από την κυβέρνηση, ακολούθησαν εκλογές και η νέα κυβέρνηση «πάγωσε» το θέμα. Λίγο πριν από τις εκλογές ανακοίνωσε πομπωδώς η νυν Αξιωματική Αντιπολίτευση, τότε κυβέρνηση, ότι προχώρησε σε αναλογιστική μελέτη για την αλλαγή του κανονισμού. Όμως, όπως απεδείχθη, δεν επρόκειτο για αναλογιστική μελέτη που θα υπολόγιζε τα ασφάλιστρα με την ένταξη νέων ασφαλιστικών κινδύνων, αλλά για μια απλή μελέτη βιωσιμότητας με βάση τις υφιστάμενες ζημιές που ο οργανισμός ήδη αποζημιώνει.

Κύριε Πρόεδρε, είναι κρίμα να χαθεί μία ακόμη τετραετία με συζητήσεις για την αναθεώρηση του κανονισμού λειτουργίας του ΕΛΓΑ και ο ένας να ρίχνει το μπαλάκι των ευθυνών στον άλλο. Ας μιλήσουμε τη γλώσσα της αλήθειας. Για να ενταχθούν νέοι ασφαλιστικοί κίνδυνοι, για να αποζημιώνονται ζημιές που σήμερα δεν αποζημιώνονται χρειάζεται αναλογιστική μελέτη που θα δείξει πόσο θα πρέπει να αναπροσαρμοστούν και τα ασφάλιστρα. Φέτος που είχαμε όλες τις πληγές του Φαραώ, «Ιανό», «Μήδεια», αλλεπάλληλους παγετούς, πλημμύρες, χαλαζοπτώσεις, καύσωνες, οι ζημιές δεν θα μπορούσαν να αποζημιωθούν αν δεν δινόταν αναδρομικά η προβλεπόμενη από τον νόμο κρατική εισφορά στον προϋπολογισμό του ΕΛΓΑ. Του χρόνου τι θα κάνουμε αν -ο μη γένοιτο- έχουμε αντίστοιχες καταστροφές στον πρωτογενή τομέα;

Κυρίες και κύριοι συνάδελφοι, είναι καιρός για αλήθειες και εθνική συνεννόηση, γιατί τα ακραία καιρικά φαινόμενα είναι ξεροκέφαλα και δεν κάνουν επιλογή κυβερνήσεων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε κι εμείς, κύριε Χαρακόπουλε.

Καλείται στο Βήμα η κ. Άννα Μάνη - Παπαδημητρίου από τη Νέα Δημοκρατία. Στην συνέχεια θα δώσω τον λόγο στον Κοινοβουλευτικό Εκπρόσωπο του Κινήματος Αλλαγής κ. Μιχάλη Κατρίνη. Ενημερώνω ότι ανάμεσα από τους Κοινοβουλευτικούς Εκπροσώπους θα μιλάνε δύο ομιλητές.

Ορίστε, κυρία συνάδελφε, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, με αφορμή τη σημερινή μέρα, την παγκόσμια ημέρα εξάλειψης της βίας κατά των γυναικών, θέλω κι εγώ απευθυνόμενη προς όλες τις γυναίκες που υφίστανται οποιαδήποτε μορφή βίας να στείλω το μήνυμα ότι πρέπει να σπάσουν τη σιωπή, να βγουν μπροστά και να βρουν το θάρρος να καταγγείλουν τους θύτες τους. Επίσης, θέλω ολόψυχα να ευχηθώ ταχεία ανάρρωση στον Υπουργό κ. Σπήλιο Λιβανό.

Κύριε Υπουργέ, κυρίες και κύριοι συνάδελφοι, για την Κυβέρνηση της Νέας Δημοκρατίας η στήριξη του πρωτογενούς τομέα της χώρας, του βασικού πυλώνα της εθνικής οικονομίας, αποτελούσε ανέκαθεν αδιαπραγμάτευτη προτεραιότητα. Η Κυβέρνηση έχει αποδείξει ότι στέκεται δίπλα στους αγρότες μας, στους κτηνοτρόφους μας, στους αλιείς, ότι αφουγκράζεται τις δυσκολίες και τα προβλήματά τους και στο πλαίσιο του δημοσιονομικά εφικτού τους στηρίζει με κάθε δυνατό τρόπο.

Οι μειώσεις φόρων και ασφαλιστικών εισφορών, η εξαίρεση από το τέλος επιτηδεύματος για τους αγρότες του κανονικού καθεστώτος, ο μειωμένος ΦΠΑ με συντελεστή 6% για τις ζωοτροφές, η μη επιβολή συμπληρωματικού ΕΝΦΙΑ, οι ενισχύσεις στους αγρότες που επλήγησαν από τον κορωνοϊό, αλλά και τα πλέον πρόσφατα μέτρα για την ενεργειακή κρίση, όπως η επιστροφή του ειδικού φόρου κατανάλωσης στο πετρέλαιο, τον οποίο ο ΣΥΡΙΖΑ είχε καταργήσει, όλα αυτά είναι μέτρα που συνιστούν ένα ευρύ δίχτυ προστασίας που έχει απλώσει μεθοδικά η Κυβέρνηση για τη στήριξη του αγροτικού κόσμου.

Η προσπάθεια αυτή για την ενίσχυση του πρωτογενούς τομέα συνεχίζεται σήμερα με ένα σημαντικό νομοσχέδιο για τον κτηνοτροφικό κόσμο. Ένα νομοθέτημα που έχει ως στόχο να δημιουργήσει ένα σαφές, ευέλικτο και σύγχρονο νομοθετικό πλαίσιο για τη διαδικασία ίδρυσης και λειτουργίας των κτηνοτροφικών εγκαταστάσεων. Είναι ένα νομοσχέδιο που δίνει λύσεις στα προβλήματα και τις γραφειοκρατικές αγκυλώσεις που αντιμετώπιζαν έως σήμερα οι κτηνοτρόφοι κατά τη διαδικασία αδειοδότησης των εγκαταστάσεων τους και αποτελούσαν τροχοπέδη για την ανάπτυξη της ελληνικής κτηνοτροφίας.

Η σημαντικότερη δε ίσως ρύθμιση που εισάγεται είναι αυτή που δίνει τη δυνατότητα νομιμοποίησης των πρόχειρων καταλυμάτων ζώων, πάντα βέβαια υπό προϋποθέσεις. Αν σκεφτεί κανείς ότι τα πρόχειρα αυτά καταλύματα αποτελούν περίπου το 60% των συνολικών κτηνοτροφικών εγκαταστάσεων της χώρας μας, αντιλαμβάνεται τη μεγάλη σημασία που έχει η συγκεκριμένη ρύθμιση για τους κτηνοτρόφους μας, κυρίως για τους μικρούς κτηνοτρόφους μας και το πόσο τους βοηθά στη δύσκολη και απαιτητική δουλειά τους.

Παράλληλα, με το νομοσχέδιο απλοποιούνται και επιταχύνονται και οι διαδικασίες ίδρυσης και λειτουργίας κτηνοτροφικών εγκαταστάσεων της κατηγορίας Β και κάτω των ορίων αυτής και μειώνεται ως εκ τούτου το κόστος παραγωγής, εισάγοντας μια νέα φιλοσοφία, φιλικότερη προς το αγροτικό επιχειρείν.

Και φυσικά δεν θα μπορούσα να μην αναφερθώ και στην τροπολογία με την οποία αντιμετωπίζεται το ιδιαίτερης σημασίας για τον αγροτικό κόσμο ζήτημα της μετάκλησης των εργατών γης. Συγκεκριμένα, αναφέρομαι στην παράταση της προθεσμίας για τη μετάκληση εργατών γης έως 31 Δεκεμβρίου του 2021, ρύθμιση η οποία αντιμετωπίστηκε ιδιαίτερα θετικά το προηγούμενο διάστημα.

Κύριε Υπουργέ, προέρχομαι από την Πιερία, μια κατ’ εξοχήν αγροτική περιοχή. Για τον λόγο αυτό θα ήθελα να θίξω ένα σημαντικό ζήτημα οι συνέπειες του οποίου απασχολούν ήδη και θα απασχολήσουν ακόμη περισσότερο στο μέλλον τον αγροτικό κόσμο και της Πιερίας, αλλά και όλης της Ελλάδας. Αναφέρομαι στην κλιματική κρίση και τις συνέπειές της στις αγροτικές παραγωγές, φαινόμενο που έχει δύο βασικές διαστάσεις. Η πρώτη είναι η λειψυδρία, η δυσκολία κάλυψης των αναγκών άρδευσης και η δεύτερη είναι οι διαρκώς αυξανόμενες ζημιές ως συνέπεια των ακραίων καιρικών φαινομένων.

Κύριε Υπουργέ, με ιδιαίτερη ικανοποίηση παρακολούθησα την παρουσίαση του ολοκληρωμένου προγράμματος «Ύδωρ 2.0» του μεγαλύτερου επενδυτικού προγράμματος αρδευτικών έργων των τελευταίων πενήντα ετών, μια εξαιρετική πρωτοβουλία της Κυβέρνησης της Νέας Δημοκρατίας η οποία ευελπιστώ ότι θα επεκταθεί σε όλη την Ελλάδα και φυσικά και στον τόπο μου την Πιερία, όπου οι ανάγκες για άρδευση είναι ιδιαίτερα μεγάλες για τα ποιοτικά αγροτικά προϊόντα της περιοχής.

Ενδεικτικά, θα αναφερθώ στο χρυσάφι της πιερικής γης, το ακτινίδιο, ένα κορυφαίο ελληνικό αγροτικό προϊόν, ένα από τα πλέον δυναμικά εξαγώγιμα προϊόντα της πατρίδας μας που κατακτά συνεχώς νέες αγορές στο εξωτερικό. Έχει ξεφύγει από τα σύνορα της Ευρώπης και έχει κατακτήσει πλέον και τις αγορές της Ασίας. Αναμένεται μάλιστα τη φετινή χρονιά να ανακηρυχθεί δεύτερο σε παγκόσμια κατάταξη. Το 95% της παραγωγής ακτινιδίου εξάγεται φέρνοντας σημαντικά έσοδα στην Ελλάδα και το μεγαλύτερο ποσοστό αυτής της παραγωγής προέρχεται από την Πιερία, καθώς οι τοπικοί παραγωγοί κατέχουν άριστα την τεχνογνωσία, καλλιεργώντας το για δεκάδες χρόνια.

Θα πρέπει λοιπόν, πάση θυσία να τονώσουμε και να στηρίξουμε με ένα στρατηγικό σχέδιο τις εξαγωγές μας και φυσικά το ακτινίδιο, το κορυφαίο αυτό εξαγώγιμο προϊόν.

Στη συνέχεια, η δεύτερη διάσταση της κλιματικής κρίσης είναι οι ζημιές των καλλιεργειών από τα ακραία καιρικά φαινόμενα. Η Κυβέρνηση και ο ίδιος ο Πρωθυπουργός έχουν θέσει το ζήτημα της κλιματικής κρίσης στην κορυφή της ατζέντας τους και μάλιστα ο ίδιος ο Πρωθυπουργός πρωτοστατεί στην ανάληψη πρωτοβουλιών για την αντιμετώπιση των συνεπειών της κλιματικής κρίσης, οι οποίες είναι εμφανείς και στις καλλιέργειες.

Για παράδειγμα, στην Πιερία οι πρόσφατες έντονες βροχοπτώσεις, οι χαλαζοπτώσεις, η αύξηση της θερμοκρασίας έχουν πλήξει βασικά αγροτικά προϊόντα της περιοχής, όπως είναι τα σταφύλια, τα ακτινίδια, τα κεράσια, ο καπνός και τα οπωροκηπευτικά. Και είναι αδιαμφισβήτητο ότι γίνεται μια τεράστια προσπάθεια από τον ΕΛΓΑ εν μέσω μάλιστα πρωτόγνωρων καταστάσεων, να σταθεί δίπλα στον πληγέντα αγρότη με νοικοκύρεμα και εξορθολογισμό. Προσωπικά μάλιστα, καταθέτω ότι η διοίκηση του ΕΛΓΑ ήταν παρούσα στις πληγείσες περιοχές της Πιερίας. Μάλιστα όλοι γνωρίζουμε ότι η Κυβέρνηση ενίσχυσε τον ΕΛΓΑ με πολλά εκατομμύρια ευρώ.

Είναι προφανές όμως, ότι θα πρέπει να ενώσουμε δυνάμεις για να υπάρξει ένα ολιστικό πρόγραμμα προστασίας των καλλιεργειών από τις συνέπειες της κλιματικής κρίσης, που διαρκώς εμφανίζουν μια αυξητική τάση.

Κλείνοντας, κυρίες και κύριοι συνάδελφοι, θέλω να τονίσω για ακόμη μία φορά ότι η στήριξη του πρωτογενούς τομέα δεν είναι απλά σημαντική για την ανάπτυξη της εθνικής οικονομίας. Είναι το μόνο μέσο για την ενίσχυση της ελληνικής περιφέρειας που αποτελεί για την Κυβέρνηση εθνικό στόχο. Η Κυβέρνηση του Κυριάκου Μητσοτάκη θα συνεχίσει να είναι καθημερινά στο πλάι των παραγωγών, των φρουρών της υπαίθρου και της ελληνικής περιφέρειας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κυρία Παπαδημητρίου.

Καλείτε στο Βήμα ο Κοινοβουλευτικός Εκπρόσωπος του Κινήματος Αλλαγής, κ. Μιχάλης Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε. Να σας ενημερώσω ότι θα πάρω και τη δευτερολογία μου.

Κυρίες και κύριοι συνάδελφοι, η σημερινή συζήτηση δεν μπορεί με τίποτα να περιοριστεί στο περιεχόμενο μόνο του νομοσχεδίου. Γιατί η Βουλή δεν μπορεί να παραμένει άφωνη όταν κάθε μέρα έχουμε εκατόμβες, όταν η επιδημιολογική εικόνα της χώρας είναι στο χειρότερο δυνατό σημείο, όταν το δημόσιο σύστημα υγείας όχι απλά φτάνει στα όριά του, αλλά έχει εδώ και πολύ καιρό ξεπεράσει τα όρια του.

Η Κυβέρνηση προσπαθεί να μας πείσει ότι η εικόνα των καθημερινών απωλειών αποτελεί τη νέα κανονικότητα για την οποία ευθύνονται μόνο οι ανεμβολίαστοι και για την οποία η ίδια δεν έχει καμμία ευθύνη, γιατί τα έκανε όλα πάρα πολύ καλά μέχρι σήμερα. Με αυτή την οπτική όμως, η Κυβέρνηση ουσιαστικά αυτοπεριορίζεται στον ρόλο του παρατηρητή. Τα μέτρα που πήρε ελήφθησαν με μεγάλη καθυστέρηση, ενώ πλέον είναι καταφανές ότι δεν αποδίδουν.

Ποια είναι αυτή η πραγματικότητα ωστόσο, που η Κυβέρνηση κάνει ή προσποιείται πως δεν θέλει να βλέπει; Πεντακόσιοι νεκροί μέσα σε μια βδομάδα, αυξημένες εισαγωγές, πάνω από εξακόσιοι διασωληνωμένοι. Κλίμα φόβου, αβεβαιότητας και διχασμού της ελληνικής κοινωνίας. Ένα σύστημα υγείας το οποίο έχει αναστείλει την αντιμετώπιση άλλων ασθενειών και προβλημάτων υγείας, με αναβολές τακτικών χειρουργείων που θέτουν σε κίνδυνο την υγεία των πολιτών. Μόνο η ενεργή λίστα των χειρουργείων του «ΚΑΤ» είναι λίγο λιγότερο από δέκα χιλιάδες ασθενείς. Το ξαναλέω, λίγο μικρότερη από δέκα χιλιάδες ασθενείς που αναμένουν να χειρουργηθούν μόνο σε ένα νοσοκομείο, στο «ΚΑΤ». Ίδια εικόνα σε νοσοκομεία της Κρήτης, ίδια εικόνα σε πάρα πολλά νοσοκομεία.

Δυστυχώς, η ανάγκη ενίσχυσης των νοσοκομείων δεν διαπιστώνεται μέσα από τεκμηριωμένα στοιχεία ή από τα ραντεβού ή τις λίστες στις οποίες αναφέρθηκα πριν, αλλά από τεχνοκράτες Υπουργούς που αποφασίζουν ότι δεν χρειάζεται, γιατί έτσι θα δημιουργηθεί ένα πολυτελές δημόσιο σύστημα υγείας. Κι έτσι τα μέτρα για την αντιμετώπιση πανδημίας παύουν πλέον να αποτελούν αντικείμενο της επιστημονικής κοινότητας. Γίνονται ειδικό πεδίο των Υπουργών Επικρατείας που έχουν άποψη για όλα, που παριστάνουν τους επιδημιολόγους, με αποτέλεσμα ακραίες αντιφάσεις ως προς τα εφαρμοζόμενα μέτρα.

Κακά τα ψέματα όμως, τόσο για να σχεδιάσει, όσο και για να επιβάλει κάποιος μέτρα, όπως και για να πείσει τους πολίτες για την αναγκαιότητα εμβολιασμού, θα πρέπει να διαθέτει αξιοπιστία και η Κυβέρνηση δυστυχώς την έχει χάσει προ πολλού.

Αυτή τη στιγμή για να αντιμετωπιστεί αποτελεσματικά η πανδημία, για να πάψουν να χάνονται ανθρώπινες ζωές -δυστυχώς για όλους μας είναι αναμενόμενο καθημερινά να ακούμε να χάνονται εβδομήντα, ογδόντα, ενενήντα και εκατό συνάνθρωποί μας-, θα πρέπει να αποφασιστούν μέτρα με γνώμονα την προστασία της δημόσιας υγείας και όχι με γνώμονα την προστασία του πολιτικού συμφέροντος της Κυβέρνησης ή και πιθανόν έναν βραχύβιο προεκλογικό ορίζοντα και σχεδιασμό.

Έτσι εξηγούνται οι αντιφάσεις της. Έτσι εξηγείται το θολό μήνυμα που εκπέμπει, τόσο η Κυβέρνηση, όσο και ο ίδιος ο Πρωθυπουργός. Έτσι εξηγείται η ατολμία της. Έτσι εξηγείται ότι αλλού κλείνει το μάτι, αλλού κλείνει τα αυτιά. Προτιμά να πληρώσει η χώρα το κόστος ανθρώπινων ζωών, παρά να πληρώσει η ίδια σύντομα το πολιτικό κόστος.

Τώρα όμως είναι η ώρα της ευθύνης για όλους, κυρίες και κύριοι συνάδελφοι. Θα πρέπει να σταματήσει καταρχάς η υποβάθμιση των επιστημόνων, να σταματήσει η κακοφωνία και να σταματήσουν οι Υπουργοί της Κυβέρνησης να παριστάνουν κάθε λίγο και λιγάκι τους λοιμωξιολόγους, να υπάρξει όχι διακομματική συμφωνία -το τονίζω: όχι συμφωνία-, αλλά αποδοχή διακομματική και στήριξη των μέτρων που προτείνουν οι επιστήμονες και όχι η αντίστροφη πορεία η οποία πλέον οδηγεί στα αποτελέσματα που δυστυχώς όλοι βλέπουμε καθημερινά, γιατί η Κυβέρνηση από μόνη της φαίνεται ότι δεν επαρκεί. Και δεν επαρκεί γιατί, πλην των πρώτων μηνών του 2020, απέτυχε ξανά και ξανά στη διαχείριση της πανδημίας, την εργαλειοποίησε στη συνέχεια και στο τέλος έχασε τον έλεγχο. Αυτό το βλέπουν οι πολίτες και το αξιολογούν και προφανώς και δεν πείθονται.

Κυρίες και κύριοι συνάδελφοι, ο πρωτογενής τομέας της χώρας μας είναι ένας τομέας με μεγάλες προοπτικές και πραγματικά μεγάλες δυνατότητες δημιουργίας, αλλά και πολλαπλασιασμού του εθνικού εισοδήματος. Μαζί με τον τουρισμό συναποτελούν την πραγματικά βαριά βιομηχανία της χώρας. Συνεπώς εκ των ων ουκ άνευ θα έπρεπε να είναι η άμεση κυβερνητική ανταπόκριση στα ζητήματα και τις αρνητικές συγκυρίες που προκύπτουν ξαφνικά και δημιουργούν αναστάτωση σε αγρότες, αλλά και κτηνοτρόφους, προκαλώντας συναισθήματα και ανημποριάς, πολλές φορές όμως και εγκατάλειψης. Δυστυχώς οι αρνητικές συγκυρίες που βιώνει ο συγκεκριμένος τομέας τα τελευταία δύο χρόνια -και τα προηγούμενα, αλλά ιδιαίτερα τα τελευταία δύο χρόνια- δεν είναι και λίγες.

Τι έχουν δει δυόμισι χρόνια τώρα οι αγρότες από την πλευρά της Κυβέρνησης σε επίπεδο πολιτικής διαχείρισης; Αναβλητικότητα, αποσπασματικότητα, πολλές φορές αδράνεια. Εν ολίγοις κυβερνητική απουσία και αβελτηρία, που οφείλονται στην έλλειψη ενός ολοκληρωμένου σχεδίου.

Όμως οι αγρότες και οι κτηνοτρόφοι δεν είναι επαγγελματίες δεύτερης κατηγορίας. Όλοι οι παριστάμενοι συνάδελφοι εκλέγονται σε νομούς επαρχίας και είμαι βέβαιος ότι καθημερινά έρχονται σε επικοινωνία με αγρότες και κτηνοτρόφους και μοιράζονται μαζί τους τα προβλήματα και τις αγωνίες τους. Οι αγρότες είναι αυτοί που κρατούν ζωντανή την ύπαιθρο. Είναι αυτούς στους οποίους συλλογικά στηριζόμαστε προκειμένου να υπάρξει διατροφική ασφάλεια και επάρκεια για τη χώρα μας, ιδιαίτερα υπό το πρίσμα της πανδημίας. Είναι, όμως, η ίδια η πανδημία που μας ταλανίζει εδώ και σχεδόν δύο χρόνια που κατέδειξε τις ανεπάρκειες της Κυβέρνησης στον πρωτογενή τομέα, αφού αυτός από την αρχή αντιμετωπίστηκε ως μη πληττόμενος.

Μπορεί κάποιος να μας απαντήσει υπεύθυνα για το πώς ακριβώς ανταποκρίθηκαν όλη αυτή την περίοδο οι διαδοχικές ηγεσίες του Υπουργείου Αγροτικής Ανάπτυξης απέναντι στους παραγωγούς, μια περίοδο που χαρακτηρίστηκε από μεγάλες δυσκολίες στη συλλογή, στη διάθεση γεωργικών και κτηνοτροφικών προϊόντων στην αγορά, που χαρακτηρίστηκε από ακραίες ανατιμήσεις στην ενέργεια, αλλά και πτώση της ζήτησης εξαιτίας της κλειστής ή μερικώς κλειστής εστίασης και οικονομίας, όταν άλλοι κλάδοι απολύτως ορθά πήραν τη μερίδα του λέοντος προκειμένου να επιβιώσουν; Ποια ήταν η αντιμετώπιση του πρωτογενούς τομέα;

Σας θυμίζω ότι πέρυσι, τον Δεκέμβριο του 2020 ήρθε η Κυβέρνηση να φέρει τροπολογία γιατί διαπίστωσε μετά από οκτώ μήνες που το φωνάζουμε σε αυτή την Αίθουσα ότι το 80% των αγροτών και των κτηνοτρόφων χρωστούν στην εφορία και στις τράπεζες με αποτέλεσμα οι όποιες αποζημιώσεις δόθηκαν λόγω COVID να κατάσχονται. Τότε ανακάλυψαν οι ιθύνοντες του Υπουργείου Αγροτικής Ανάπτυξης ότι οι αγρότες και οι κτηνοτρόφοι είναι σε πολύ δύσκολη κατάσταση, άρα έπρεπε και αυτοί να τύχουν αναστολών δανειακών, φορολογικών και ασφαλιστικών υποχρεώσεων!

Μιλάμε για μια περίοδο που χαρακτηρίστηκε από μεγάλες δυσκολίες, μια περίοδο κατά την οποία ελάχιστα είδαμε να γίνονται από την Κυβέρνηση στην κατεύθυνση της ενίσχυσης της πραγματικής ρευστότητας του μικρού και μεσαίου παραγωγού, πέρα από μερικές αποζημιώσεις που όντως δόθηκαν, αλλά δόθηκαν με καθυστέρηση και σε πολλές περιπτώσεις, όπως στον Νομό Ηλείας, κύριε Υπουργέ, ακόμα περιμένουμε να λυθεί το ζήτημα με την επίσπορη πατάτα λόγω γραφειοκρατικών αποκλεισμών.

Και επειδή «ου γαρ έρχεται μόνον» είδαμε τα τελευταία χρόνια και τις άκρως επιζήμιες περιβαλλοντικές κρίσεις, που απορρέουν από την κλιματική αλλαγή, «Ιανό», «Μήδεια», εκτός εποχής ξηρασίες, παγετούς, χαλάζι, ανεμοστρόβιλους, ακραία καιρικά φαινόμενα που πλήττουν τη χώρα μας σε μια τραγική ακολουθία, μην αφήνοντας τους παραγωγούς στην κυριολεξία να σηκώσουν κεφάλι.

Σε αυτό το πλαίσιο εμείς έχουμε ζητήσει επανειλημμένα και σε όλους τους τόνους την αξιοποίηση του ΕΛΓΑ ως κύριου εργαλείου χάραξης πολιτικής, την ενίσχυσή του με προσωπικό, ώστε να αντεπεξέρχεται γρήγορα στις καταγραφές ζημιών, αλλά και στις αποζημιώσεις, στη γενναία στήριξη του ΕΛΓΑ από τον κρατικό προϋπολογισμό, το οποίο κατέστη απολύτως αναγκαίο, όπως είδαμε με βάση τους παγετούς που έπληξαν όλη την επικράτεια. Ήρθε η Κυβέρνηση και έφερε την τροπολογία για την προκαταβολή αλλά τα προβλήματα μένουν, τα κόστη και οι ζημιές είναι πάρα πολύ μεγάλα. Επίσης, έχουμε προτείνει την άμεση αλλαγή κανονισμού ασφάλισης προκειμένου να συμπεριλάβει τις ενδημικές πλέον κρίσεις γιατί δεν είναι ακραίες περιπτώσεις, είναι πραγματικά ενδημικές κρίσεις που προκαλούνται από την κλιματική κρίση.

Εμείς ζητήσαμε να αναλάβει η πολιτεία τις ευθύνες της σε σχέση με το κόστος ασφάλισης του ΕΛΓΑ το οποίο ξεκάθαρα πλέον δεν μπορούν να το επωμιστούν εξολοκλήρου αγρότες και κτηνοτρόφοι, αλλά να εξασφαλιστεί και ανακατεύθυνση κονδυλίων από τη νέα Κοινή Αγροτική Πολιτική προς τον σκοπό αυτόν.

Τι έκανε λοιπόν η Κυβέρνηση -θα αναφέρω κάποιες περιπτώσεις- για το αγροτικό ρεύμα και την αναδρομική αύξηση της τιμής του από τα τέλη φετινού καλοκαιριού, έναν παράγοντα που ανεβάζει εξωφρενικά το κόστος αγροτικής παραγωγής, όπως και τους λογαριασμούς των οργανισμών άρδευσης, σε μία χρονιά μάλιστα παρατεταμένης ξηρασίας; Είχαμε κάποια εξέλιξη σε σχέση με την τιμή του πετρελαίου που φέτος κινείται πάνω από 1,5 ευρώ; Έχει προβεί η Κυβέρνηση στον σχεδιασμό κάποιας ρύθμισης που θα θέσει σε εφαρμογή μειωμένο ειδικό φόρο κατανάλωσης για το αγροτικό πετρέλαιο ή επιστροφή του φόρου πέρα από τους νέους αγρότες και αυτούς που ανήκουν σε συνεργατικά σχήματα για τους οποίους μάλιστα θα ισχύσει από το 2022 και μετά; Οι υπόλοιποι παραγωγοί τι θα απογίνουν; Θα αφεθούν στο έλεος του θεού επειδή δεν είναι νέοι ή επειδή δεν συμμετέχουν σε συνεργατικά σχήματα; Μπορούν να επιβιώσουν; Δεν πρέπει να αισθανθούν τη στήριξη της πολιτείας;

Ιδού λοιπόν η Ρόδος! Εμείς σας καλούμε να υιοθετήσετε την τροπολογία που καταθέσαμε σήμερα ως Κίνημα Αλλαγής για τη θέσπιση κάρτας αγροτικής ενέργειας και οικονομική αποζημίωση λόγω αυξημένου κόστους ηλεκτρικής ενέργειας. Και για τα λιπάσματα, όμως, που στο πλαίσιο των γενικότερων ανατιμήσεων έχουν φτάσει σε υπερδιπλάσιες τιμές απ’ ό,τι πέρυσι θα υπάρξει κάποια κεντρική παρέμβαση; Για την αύξηση της τιμής των ζωοτροφών που προσεγγίζει το 80% μειώσατε τον ΦΠΑ. Αρκεί; Σας πληροφορούν οι κτηνοτρόφοι ότι αυτό το μέτρο φτάνει; Ή και σε αυτή την περίπτωση η κυβερνητικός επωδός θα είναι η ίδια, δηλαδή «δεν υπάρχουν χρήματα, δεν μπορούμε να οδηγήσουμε τη χώρα σε δημοσιονομικό εκτροχιασμό», που σημαίνει λίγο πολύ για όλους τους παραγωγούς, για όλους τους αγρότες και κτηνοτρόφους που πιθανόν μας ακούν αυτήν την ώρα ότι «ο σώζων εαυτόν σωθήτω»;

Και σε σχέση, όμως, με τις άλλες διαδικασίες -κυρίως διοικητικές ή διαδικασίες ελέγχων- που δεν απαιτούν κονδύλια, όπως τα διαχειριστικά σχέδια βοσκοτόπων, οι ελληνοποιήσεις γάλακτος και αμνοεριφίων έχετε να μας επιδείξετε συγκεκριμένο έργο και μετρήσιμα αποτελέσματα ή απλά εξαγγελίες και προθέσεις ότι «θα τα καταπολεμήσουμε, θα τα διορθώσουμε, θα τα λύσουμε»;

Πηγαίνω τώρα σε ένα άλλο θέμα που απασχολεί τον αγροτικό κόσμο και έχει να κάνει με το Εθνικό Στρατηγικό Σχέδιο για την περίοδο 2023 - 2027 που θα καταθέσει η χώρα μας για τη νέα Κοινή Αγροτική Πολιτική. Με βάση τα όσα άκουσα σε πρόσφατη διαβούλευση που έγινε στην Πάτρα παρουσία και του Υπουργού -στον οποίο εύχομαι ολόψυχα περαστικά και να γυρίσει γρήγορα κοντά μας- ελπίζω να μην ισχύσει η εξαίρεση της βιομηχανικής ντομάτας, των πορτοκαλιών, των εσπεριδοειδών, της σταφίδας και άλλων προϊόντων από τις συνδεδεμένες ενισχύσεις, γιατί πρόκειται για προϊόντα κομβικής σημασίας για την αγροτική παραγωγή πολλών περιοχών, όπως είναι κι ο Νομός Ηλείας και άλλες περιοχές και η Αργολίδα και ελπίζω πραγματικά να με διαψεύσετε πως κάτι τέτοιο θα ισχύσει από το 2023 και μετά και να μου πείτε αν η πολιτική ηγεσία του Υπουργείου Αγροτικής Ανάπτυξης το σκέφτεται ή αν θα υιοθετήσει την πρόταση της ιδιωτικής εταιρείας συμβούλων που εισηγείται κάτι τέτοιο.

Επίσης δεν μπορώ να μην αναφέρω την εκκωφαντική απουσία οποιουδήποτε κυβερνητικού σχεδιασμού, πέρα από εξαγγελίες και υποσχέσεις, για το πλάνο ολοκληρωμένης παραγωγικής ανασυγκρότησης της Ηλείας, ενός κατ’ εξοχήν αγροτικού νομού, ο οποίος σημείωσε τη δεύτερη μεγαλύτερη καταστροφή μετά την Εύβοια στις πυρκαγιές του περασμένου Αυγούστου, με πάνω από το 50% των δημοτικών διαμερισμάτων του Δήμου Αρχαίας Ολυμπίας να έχουν υποστεί καταστροφή, με μεγάλες καταστροφές στη γεωργική οικονομία, που υπολογίζεται πως θα οδηγήσουν σε απώλεια παραγωγής τουλάχιστον 30% για το λάδι, που για πολλούς είναι και η μοναδική πηγή εισοδήματος, και βεβαίως με τους κτηνοτρόφους να έχουν σοβαρές ελλείψεις σε ζωοτροφές -παρά το αρχικό συγκινητικό κύμα δωρεών το πρόβλημα παραμένει, το ίδιο ισχύει και σε άλλες πυρόπληκτες περιοχές- αλλά και σταυλικές εγκαταστάσεις που δεν πρόλαβαν να τις δηλώσουν, να τις τακτοποιήσουν, να τις ολοκληρώσουν, με αποτέλεσμα να εξαιρούνται από τις διαδικασίες αποζημιώσεων.

Γιατί, λοιπόν, όλοι αυτοί οι παραγωγοί, αγρότες και κτηνοτρόφοι αντιμετωπίζονται πολλές φορές ως αόρατοι από την Κυβέρνηση του κ. Μητσοτάκη; Ή μήπως εξαντλήθηκε η κυβερνητική προσπάθεια παραγωγικής ανασυγκρότησης στο πανάκριβο λάδι από τον αρχαιολογικό χώρο της Αρχαίας Ολυμπίας; Νομίζω ότι πρέπει να δοθούν συγκεκριμένες απαντήσεις γιατί οι κάτοικοι των πυρόπληκτων περιοχών, ιδιαίτερα αγρότες και κτηνοτρόφοι, αγωνιούν και περιμένουν συγκεκριμένες δεσμεύσεις και απαντήσεις.

Το νομοσχέδιο είναι σε σωστή κατεύθυνση, είναι όμως αδύναμο, όπως και επαναλαμβανόμενο. Η Βουλή έχει ασχοληθεί ξανά και ξανά με παρεμφερή ζητήματα, γεγονός που καταδεικνύει την ελλιπή επεξεργασία όλων των προηγούμενων σχετικών νόμων αφού συνεχώς παρουσιάζεται η ανάγκη πρόσθετων ρυθμίσεων, συμπληρωματικών στην ήδη κείμενη νομοθεσία. Και βεβαίως ίσως θα μπορούσαν οι ρυθμίσεις του να αποτελούν αντικείμενο εγκυκλίων του Υπουργείου αντί να ψηφιστεί ακόμα ένας νόμος στο πλαίσιο ενός ιδιότυπου νομοθετικού πληθωρισμού που αποκρύπτει την ασθενή, θα έλεγα, θέληση για ουσιαστική μεταρρυθμιστική προσπάθεια σ’ αυτόν τον νευραλγικό τομέα για τη χώρα και την οικονομία.

Βεβαίως, όπως είπε κι ο εισηγητής μας, πολλές από τις διατάξεις είναι θετικές, δεν περνούν όμως πάνω από τον πήχη των προσδοκιών ενός ολόκληρου κλάδου, του πρωτογενούς τομέα, και νομίζω ότι αυτή τη στιγμή οι ανάγκες τόσο των αγροτών όσο και των κτηνοτρόφων σε σχέση με την πραγματική στήριξή τους από την Κυβέρνηση ώστε να μείνουν στην περιοχή τους, να μπορέσουν να οδηγηθούν σε συνεργατικά σχήματα και να μπορέσουν να είναι πραγματικά η βάση της παραγωγικής ανασυγκρότησης που χρειάζεται η χώρα σε αυτή την πολύ κρίσιμη περίοδο θα πρέπει να τεθούν σε μία άλλη βάση και μία άλλη διάσταση, που δυστυχώς λείπει από το σημερινό νομοσχέδιο.

Εύχομαι και ελπίζω σύντομα η Κυβέρνηση να ξεκινήσει έναν ανοικτό διάλογο προς αυτή την κατεύθυνση, γιατί νομίζω ότι όλοι συμφωνούμε πως ο πρωτογενής τομέας είναι η βάση, είναι το μέλλον, πρέπει να στηριχθεί.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κατρίνη.

Καλείται στο Βήμα ο κ. Αναστάσιος (Τάσος) Δημοσχάκης, Βουλευτής της Νέας Δημοκρατίας και να ετοιμάζεται ο κ. Κόλλιας, επίσης Βουλευτής της Νέας Δημοκρατίας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ**: Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή Κυβέρνηση μένει πιστή στις προεκλογικές της δεσμεύσεις και σκύβει με προσοχή στον πρωτογενή τομέα. Με το παρόν σχέδιο νόμου δίνονται ουσιαστικές λύσεις σε χρόνια προβλήματα του αγροτοκτηνοτροφικού κόσμου καθώς δημιουργείται ένα σαφές, απλοποιημένο και προσαρμοσμένο στις υπάρχουσες συνθήκες νομοθετικό πλαίσιο για την ίδρυση και εύρυθμη λειτουργία κτηνοτροφικών εγκαταστάσεων. Επέρχονται προοδευτικές και διορθωτικές τροποποιήσεις συνδυάζοντας την παραδοσιακή κτηνοτροφία με την επιχειρηματικότητα, παρέχοντας στήριξη στον Έλληνα κτηνοτρόφο και δίνοντας κίνητρα για καθετοποίηση και επέκταση των δραστηριοτήτων του.

Τα αυστηρά πλαίσια και οι μνημονιακές αγκυλώσεις του νόμου 4056/2012 δημιουργούσαν μέχρι πρότινος εμπόδια για την αδειοδότηση των κτηνοτροφικών εγκαταστάσεων αποθαρρύνοντας τόσο τους νέους κτηνοτρόφους όσο και τους εν ενεργεία από κάθε προσπάθεια νομιμοποίησης αυτών. Με την παρούσα νομοθετική πρωτοβουλία τα εν λόγω εμπόδια αίρονται διευκολύνοντας τον εκσυγχρονισμό τους και ενθαρρύνοντας την επιχειρηματικότητα στον τομέα της κτηνοτροφίας, μειώνοντας ταυτόχρονα τον απαιτούμενο χρόνο για την ολοκλήρωση των σχετικών διαδικασιών, οι οποίες πλέον θα τελούνται υπό τη στοχευμένη εποπτεία του κράτους.

Στις προβλεπόμενες ρυθμίσεις περιλαμβάνονται και τα πρόχειρα καταλύματα για τα οποία διασφαλίζεται η βιωσιμότητά τους. Προσδιορίζεται ειδικότερα ποιες κατασκευές αποτελούν κτηνοτροφική εγκατάσταση, πρόχειρο κατάλυμα ζώων και κτηνοτροφική εγκατάσταση εντατικής μορφής. Ορίζεται η αρμόδια αδειοδοτούσα αρχή της περιφερειακής ενότητας εντός των ορίων της οποίας είναι εγκατεστημένη η κτηνοτροφική μονάδα, προσδιορίζοντας παράλληλα σε ποιες περιοχές μπορούν να λειτουργήσουν αυτές και σε ποια απόσταση από κατοικημένες περιοχές, ποτάμια, λίμνες, εθνικό και επαρχιακό δίκτυο και άλλα πολλά.

Δίνεται λοιπόν για πρώτη φορά η δυνατότητα να αδειοδοτηθούν μία σειρά από κτηνοτροφικές εγκαταστάσεις με πρόχειρα καταλύματα, τα οποία περιέχουν στην κατασκευή τους πάνελ, πολυουρεθάνη ή μπετόν, εφόσον αυτά δεν συνιστούν τον φέροντα δομικό σκελετό της εγκατάστασης.

Επίσης παρέχεται η δυνατότητα τροποποίησης της άδειας διατήρησης κτηνοτροφικής εγκατάστασης εντός ή πλησίον κατοικημένων περιοχών με σκοπό τη βελτίωση των υφιστάμενων συνθηκών υγιεινής του ζωικού κεφαλαίου ή τον εκσυγχρονισμό δραστηριοτήτων, διασφαλίζοντας έτσι παράταση έως τα τέλη Δεκεμβρίου του 2022, ώστε οι ανωτέρω κτηνοτρόφοι να ζητήσουν τη διατήρηση των κτηνοτροφικών εγκαταστάσεων εντός ή πλησίον κατοικημένων περιοχών, ενώ συνάμα παρατείνεται το χρονικό διάστημα αναστολής της κατεδάφισης αυθαίρετης κατασκευής κτηνοτροφικής εγκατάστασης σε εννέα μήνες αντί εξήντα ημερών που ίσχυε μέχρι σήμερα, με δυνατότητα παράτασης για επιπλέον τρεις μήνες αντί για τριάντα ημέρες, στο οποίο θα πρέπει να προσκομίσουν άδεια νομιμοποίησης αυθαιρέτων κατασκευών της κτηνοτροφικής εγκατάστασης.

Κύριε Υφυπουργέ, οι εν λόγω διορθωτικές τροποποιήσεις ικανοποιούν ιδιαιτέρως τους Εβρίτες κτηνοτρόφους, οι οποίοι την περασμένη χρονιά ήρθαν αντιμέτωποι με τις δυσλειτουργίες του ισχύοντος νομοθετικού πλαισίου ως προς την αδειοδότηση των υφιστάμενων σταυλικών τους εγκαταστάσεων εντός δασικών εκτάσεων. Όπως είχα αναδείξει και με την κατάθεση γραπτής ερώτησης στον προκάτοχό σας, σημαντικός αριθμός των κτηνοτρόφων της Περιφερειακής Ενότητας Έβρου δεν κατάφερε να ολοκληρώσει τις απαιτούμενες διαδικασίες για την έκδοση της άδειας της υφιστάμενης κτηνοτροφικής τους μονάδας εντός του προβλεπόμενου χρονικού ορίζοντα, με δυσάρεστες συνέπειες για αυτούς, καθ’ όσον δεν μπορούσαν να διαθέσουν τα προϊόντα τους ούτε την πρώτη ύλη για προϊόντα ΠΟΠ, αλλά και να ενταχθούν σε επενδυτικά προγράμματα του Προγράμματος Αγροτικής Ανάπτυξης.

Κύριε Υφυπουργέ, η γεωργία, η αλιεία και η κτηνοτροφία συνιστούν τις κύριες εισοδηματικές πηγές του ακριτικού Έβρου.

Στην περιοχή του Έβρου και της Θράκης διαθέτουμε πολλές διακεκριμένες κτηνοτροφικές εγκαταστάσεις, οι οποίες συνιστούν πρότυπο επέκτασης και καθετοποιημένης επιχείρησης σε όλη την Ελλάδα.

Παράδειγμα κορυφαίο αποτελεί η γνωστή γαλακτοβιομηχανία «EVROFARMA» με έδρα το Διδυμότειχο, η οποία επεξεργάζεται το 6% της ελληνικής παραγωγής γάλακτος, ενώ οι σταβλικές της εγκαταστάσεις ελληνοϊσραηλινών προδιαγραφών βρίσκονται στο χωριό Μέστη του Νομού Έβρου. Να, ένα χαρακτηριστικό γεγονός ενστικτώδους αυτοπροστασίας.

Η «EVROFARMA» αναγκάστηκε να μεταφέρει τις εγκαταστάσεις της από τη συνοριακή γραμμή του Έβρου στον τελευταίο οικισμό στα σύνορα των δύο νομών Έβρου και Ροδόπης, για να απομακρυνθεί από τον κίνδυνο, από τις εστίες μόλυνσης που προέρχονται διαχρονικά από τη γειτονική Τουρκία.

Όπως έχω αναδείξει, κύριε Πρόεδρε, διαχρονικά το αποτελεσματικότερο επιστημονικό ανάχωμα για τις εισαγόμενες από την Ανατολή ζωονόσους θα αποτελούσε η καινοτόμος απόφαση του ελληνικού κράτους με την ίδρυση μιας κτηνιατρικής σχολής στον βόρειο Έβρο, με πιθανή χρηματοδότηση από την Ευρωπαϊκή Ένωση, όπως διερευνήθηκε από τους Ευρωβουλευτές μας μετά από αίτημά μας.

Η εκπαίδευση και κατάρτιση επί του πεδίου επιστημόνων και μάχιμων κτηνιάτρων θα αποτελέσει τον καταλύτη ανάσχεσης των ζωονόσων τόσο στη χώρα μας όσο και στην Ευρώπη, αν ληφθεί υπ’ όψιν ότι η πύλη εισόδου είναι η λεκάνη απορροής του Έβρου και κυρίως δε κορυφώνεται η απειλή, όταν έχουμε αλλεπάλληλα πλημμυρικά φαινόμενα, με αποτέλεσμα να δημιουργείται υπερπληθυσμός αιματοφάγων εντόμων. Όπως απέδειξε και ανέδειξε η ημερίδα που οργάνωσε το ΕΚΠΑ μαζί με το Γεωπονικό Πανεπιστήμιο, οι ζωονόσοι έρχονται από τα αιματοφάγα έντομα που ο υπερπληθυσμός αυτών υπερδεκαπλασιάζεται όταν έχουμε τα πλημμυρικά φαινόμενα που προείπα.

Σε συνδυασμό φυσικά η κτηνιατρική σχολή, εφόσον ιδρυθεί και είμαστε τυχεροί, με την πλήρη ενεργοποίηση του κέντρου εξωτικών νοσημάτων το οποίο παραμένει δυστυχώς παροπλισμένο και ανενεργό στην περιοχή της Νέας Ορεστιάδας, όπως ιδρύθηκε από κοινό πρόγραμμα, το γνωστό «INTERREG».

Στο πόρισμα της Διακομματικής Επιτροπής για την Ανάπτυξη στη Θράκη προβλέπεται ξεκάθαρα ότι για τη στήριξη της κτηνοτροφίας επιβάλλεται η συνεργασία μεταξύ των εταιρειών διακίνησης προϊόντων κτηνοτροφίας με τους συλλογικούς φορείς των κτηνοτρόφων, η μετατροπή των συμβατικών παραγωγών σε βιολογικές εκτροφές, καθώς επίσης και η χορήγηση χαμηλότοκων δανείων και άλλα μέτρα που αφορούν την προτεραιοποίηση σε χρηματοδοτήσεις από το πρόγραμμα αγροτικής ανάπτυξης σε εθνικό και ευρωπαϊκό επίπεδο.

Υπογραμμίζω ότι η χώρα μας είναι αγροκτηνοτροφική, είναι ελλειμματική όμως, κύριε Υφυπουργέ, και πραγματοποιεί μεγάλες εισαγωγές γάλακτος, καθώς η εγχώρια παραγωγή καλύπτει περίπου το 40% των αναγκών μας. Θα μπορούσαμε να διπλασιάσουμε την εγχώρια παραγωγή μας και να φτάσουμε στο 80% και πέραν, αν ιδρύσουμε σε κάθε περιφέρεια της χώρας -έχουμε δεκατρείς περιφέρειες- μια campus με συνεταιριστικό πρόσημο, όπως έκανε ο όμιλος «EVROFARMA» στον Νομό Έβρου.

Η σημερινή Κυβέρνηση προβαίνει σε καινοτόμες ενέργειες, διευθετώντας οριστικά λιμνάζοντα ζητήματα που απασχολούν τον πρωτογενή τομέα, στηρίζει εμπράκτως την ανταγωνιστικότητα της ελληνικής αγροτικής παραγωγής προς όφελος της αγροτικής οικονομίας και ανάπτυξης της χώρας, ενισχύοντας τους μικρομεσαίους κτηνοτρόφους, αλλά και τους απασχολούμενους στην αγροτική οικονομία και κυρίως, αυτούς που έχουν όραμα.

Και για τον λόγο αυτό, υπερψηφίζω τον σχετικό νόμο.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Δημοσχάκη.

Καλείται στο Βήμα ο Κωνσταντίνος Κόλλιας από τη Νέα Δημοκρατία, ο Κορίνθιος και αγχωμένος σήμερα. Καλό κουράγιο. Επίσης, να ετοιμάζεται ο κ. Ανδριανός από τη Νέα Δημοκρατία.

**ΚΩΝΣΤΑΝΤΙΝΟΣ ΚΟΛΛΙΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση και ψήφιση νομοσχέδιο συνιστά μια σπουδαία πρωτοβουλία της Κυβέρνησης και της πολιτικής ηγεσίας του Υπουργείου Αγροτικής Ανάπτυξης, ένα νομοθέτημα που επιτυγχάνει τη διασφάλιση ενός σαφούς, απλούστερου και ευέλικτου νομοθετικού πλαισίου ως προς τη διαδικασία ίδρυσης και λειτουργίας των κτηνοτροφικών εγκαταστάσεων, βάζοντας φρένο στον λαβύρινθο της γραφειοκρατίας. Παράλληλα, επιφέρει διορθωτικές τροποποιήσεις στον ν.4056/2012, επιλύοντας αποτελεσματικά τα χρόνια προβλήματα που προέκυψαν κατά τη διαδικασία αδειοδότησης των κτηνοτροφικών εγκαταστάσεων.

Ας αναφερθούμε τώρα στους βασικότερους πυλώνες του νομοσχεδίου.

Κατ’ αρχάς, με τις προτεινόμενες ρυθμίσεις του νομοσχεδίου, μειώνεται σημαντικά το πρόστιμο διατήρησης αυθαίρετων κτηρίων από το 20% στο 5%. Εισάγεται για πρώτη φορά ο ορισμός του πρόχειρου καταλύματος. Τα πρόχειρα καταλύματα στην Κορινθία, κυρίες και κύριοι συνάδελφοι, υπερβαίνουν το 50% του συνόλου των κτηνοτροφικών εγκαταστάσεων. Σε αυτά τα καταλύματα δίνεται η δυνατότητα αδειοδότησης χωρίς εφεξής να προβλέπεται η υποχρέωση βεβαίωσης απαλλαγής από την οικοδομική άδεια.

Λύνονται ζητήματα που αφορούν αποστάσεις των κτηνοτροφικών εγκαταστάσεων, παρέχονται κίνητρα στον κτηνοτρόφο για καθετοποίηση και επέκταση των δραστηριοτήτων του. Για πρώτη φορά δίνεται η δυνατότητα τροποποίησης των υφιστάμενων κτηνοτροφικών εγκαταστάσεων εντός ή πλησίον κατοικημένων περιοχών. Μοναδικός σκοπός είναι η βελτίωση των υφιστάμενων συνθηκών υγιεινής του ζωικού κεφαλαίου και ο εκσυγχρονισμός των δραστηριοτήτων.

Ας μιλήσουμε, κυρίες και κύριοι συνάδελφοι, για τα επιπλέον οφέλη. Να αναφερθώ ενδεικτικά στη ρητή προθεσμία των εξήντα ημερών που προβλέπεται πλέον για την εισήγηση του αρμόδιου δασαρχείου σε περίπτωση κτηνοτροφικής εγκατάστασης σε χορτολιβαδικές ή βραχώδεις εκτάσεις και βεβαίως, εφόσον υπάρχουν κυρωμένοι δασικοί χάρτες. Πρόκειται για μια ιδιαίτερα σημαντική ρύθμιση που βάζει φρένο στις τεράστιες καθυστερήσεις που υπήρχαν μέχρι πρότινος.

Περαιτέρω, όπως προανέφερα, το νομοσχέδιο ευνοεί την καθετοποίηση της επιχείρησης των κτηνοτρόφων μας. Οι ίδιοι θα μπορούν πλέον να επεξεργάζονται τόσο τα ζωικά προϊόντα όσο και τα υποπροϊόντα ιδιοπαραγωγής τους είτε εντός της κτηνοτροφικής εγκατάστασής τους είτε σε όμορο ακίνητο, κάτι που δεν επιτρεπόταν μέχρι πρότινος.

Ακόμη προβλέπεται η παράταση του χρονικού διαστήματος αναστολής κατεδάφισης αυθαίρετης κατασκευής κτηνοτροφικής εγκατάστασης σε εννέα μήνες αντί των εξήντα ημερών που ίσχυε μέχρι σήμερα, με δυνατότητα παράτασης επιπλέον τριών μηνών.

Και ιδού, κυρίες και κύριοι συνάδελφοι, τα μέτρα που λαμβάνονται πλέον για τη στήριξη της ελληνικής κτηνοτροφίας. Είναι γεγονός ότι στη διάρκεια των κρίσεων που περνάμε και στο μέτωπο της πανδημίας το Υπουργείο στάθηκε από την πρώτη στιγμή στο πλευρό των κτηνοτρόφων μας.

Και για να απαντήσουμε με αριθμούς στα όσα παραπλανητικά επικαλείται η Αντιπολίτευση, δόθηκε έκτακτη ενίσχυση ύψους 30 εκατομμυρίων στους αιγοπροβατοτρόφους, 600 χιλιάδες ευρώ στους γαλακτοπαραγωγούς, 15,5 εκατομμύρια ευρώ στους χοιροτρόφους μέσω του ΟΠΕΚΕΠΕ, 3,2 εκατομμύρια ευρώ αναμένεται να λάβουν οι παραγωγοί μαύρου χοίρου και ενίσχυση ύψους 3 εκατομμυρίων ευρώ δρομολογείται για τους παραγωγούς των αυτόχθονων φυλών βοοειδών, συν επιστρεπτέες προκαταβολές ύψους σχεδόν 40 εκατομμυρίων ευρώ. Δηλαδή για τη στήριξή των κτηνοτρόφων μας έχουν διατεθεί μέχρι στιγμής 92.309.590 ευρώ.

Ακόμη, σύμφωνα με ανακοινώσεις των συναρμόδιων υπουργείων, το 2022 θα επιστραφεί ο ειδικός φόρος κατανάλωσης στο πετρέλαιο κίνησης συνολικού κόστους 50 εκατομμυρίων ευρώ, που χρησιμοποιείται από διακόσιες χιλιάδες νέους αγρότες και μέλη συνεταιριστικών σχημάτων.

Ως προς την μείωση του κόστους παραγωγής δίνεται η δυνατότητα στους κατ’ επάγγελμα αγρότες να διατηρούν φωτοβολταϊκούς σταθμούς καλύπτοντας μέρος της ενέργειας που χρειάζονται, δηλαδή για την ιδιοπαραγωγή τους, ύψους 25%, και πουλώντας κατά προτεραιότητα το 70% της ηλεκτρικής ενέργειας που τους περισσεύει στο διασυνδεδεμένο δίκτυο.

Σημαντικό επίσης είναι να τονιστεί ότι στη μείωση αυτή του κόστους παραγωγής για τους κτηνοτρόφους μας κατατείνει ακόμη και η πρόσφατη μείωση του ΦΠΑ στις ζωοτροφές από το 13% στο 6%.

Τέλος, να αναφερθώ και στην αύξηση της τιμής του αιγοπρόβειου αλλά και του γίδινου γάλακτος, που οπωσδήποτε αποτελεί ανάσα για τον Έλληνα κτηνοτρόφο, που έχει έρθει αντιμέτωπος με αλλεπάλληλες άσχημες συγκυρίες. Βεβαίως στη θετική αυτή εξέλιξη έχουν συμβάλει σημαντικά οι ελεγκτικοί μηχανισμοί, ώστε να παταχθεί η μάστιγα των παράνομων ελληνοποιήσεων γάλακτος και κρεάτων αλλά και να σταματήσει επιτέλους η εξαπάτηση των καταναλωτών από τη νόθευση της φέτας.

Περαιτέρω, με αφορμή την ανανέωση της θητείας του εξαιρετικού Προέδρου του ΕΛΓΑ κ. Ανδρέα Λυκουρέντζου, θα ήθελα να εξάρω το σημαντικό έργο που έχει επιτελέσει, στηρίζοντας άμεσα και ουσιαστικά τους παραγωγούς στις ζημιές που υπέστησαν οι καλλιέργειές τους μετά τα φετινά ακραία καιρικά φαινόμενα.

Προσωπικές ευχαριστίες μάλιστα θα ήθελα να απευθύνω ως Κορίνθιος Βουλευτής στον κύριο Πρόεδρο του ΕΛΓΑ, ο οποίος επανειλημμένως επισκέφθηκε την Κορινθία, πραγματοποιώντας αλλεπάλληλες επιτόπιες αυτοψίες και μεριμνώντας για να καταβληθούν έγκαιρες και δίκαιες αποζημιώσεις. Ήδη τα πρώτα αποτελέσματα που έχουμε λάβει μας δικαιώνουν και μας ικανοποιούν απόλυτα.

Επίσης δεν θα μπορούσαμε να παραβλέψουμε και την πρωτοβουλία του Υπουργού και του Προέδρου του ΕΛΓΑ να ενεργοποιήσουν, για πρώτη φορά μετά από έντεκα χρόνια, τη διάταξη του άρθρου 7 του ν.3877/2010, μια ρύθμιση που προβλέπει την ετήσια επιχορήγηση από τον τακτικό προϋπολογισμό του Υπουργείου για την κάλυψη του 20% των λειτουργικών εξόδων του ΕΛΓΑ. Και αυτό δεν έγινε μόνο το 2021, αλλά αφορά και τα προηγούμενα χρόνια.

Αγαπητοί συνάδελφοι, ο πρωτογενής τομέας στην Ελλάδα συνιστά τη ραχοκοκαλιά της εθνικής οικονομίας κι αυτό το γνωρίζουμε πολύ καλά. Η Νέα Δημοκρατία ως παράταξη αναγνωρίζει τον πρωταγωνιστικό ρόλο των αγροτών και των κτηνοτρόφων στην πορεία της οικονομίας και εγκύπτει στα προβλήματα και τις ανάγκες τους, φέρνοντας σήμερα ένα προοδευτικό νομοσχέδιο, με ξεκάθαρα θετικό πρόσημο και με στόχο την ενίσχυση του Έλληνα αγρότη και του Έλληνα κτηνοτρόφου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Δεν θα φύγουμε από την περιοχή, στην Πελοπόννησο θα μείνουμε, πάμε πιο κάτω, στην Αργολίδα. Θα παραμείνουμε και στη Νέα Δημοκρατία και τον λόγο έχει ο κ. Ιωάννης Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κατ’ αρχάς να ξεκινήσω ευχόμενος κι εγώ γρήγορη ανάρρωση στον Υπουργό Αγροτικής Ανάπτυξης κ. Λιβανό και βεβαίως γρήγορη ανάρρωση σε όλους τους συμπολίτες μας που νοσούν. Το νομοσχέδιο λοιπόν το οποίο συζητάμε σήμερα, κυρίες και κύριοι συνάδελφοι, δίνει ουσιαστικές, δίκαιες και αποτελεσματικές λύσεις σε έντονα και επίμονα προβλήματα που αντιμετωπίζει η πρωτογενής παραγωγή και ιδίως ο κτηνοτροφικός τομέας. Κι εδώ θέλω να επισημάνω τη θετική, σημαντική συμβολή του Υπουργού, των Υφυπουργών, των υπηρεσιακών παραγόντων και βεβαίως και της πρώην Υφυπουργού κ. Φωτεινής Αραμπατζή.

Η στήριξη του αγροτικού κόσμου είναι άλλωστε αποδεδειγμένη προτεραιότητα της Νέας Δημοκρατίας, της Κυβέρνησης του Κυριάκου Μητσοτάκη. Θυμίζω, μεταξύ άλλων, τη μείωση του ΦΠΑ στις ζωοτροφές από 13% στο 6%, τις άμεσες δράσεις για την αντιμετώπιση των συνεπειών της πανδημίας με την έκτακτη ενίσχυση 30 εκατομμυρίων ευρώ σε κτηνοτρόφους αιγοπροβάτων και 15,5 εκατομμύρια ευρώ σε χοιροτρόφους, όπως και τις επιστρεπτέες προκαταβολές, που ανέρχονται στα 40 εκατομμύρια.

Θυμίζω επίσης ένα σωστό βήμα που έγινε, ένα πρώτο βήμα, για τη μείωση του φόρου κατανάλωσης στο πετρέλαιο και αφορά περίπου διακόσιους χιλιάδες παραγωγούς, οι οποίοι βέβαια είναι μέλη συνεταιριστικών σχημάτων, ένα μέτρο το οποίο κοστίζει γύρω στα 50 εκατομμύρια ευρώ.

Θυμίζω επίσης τα μέτρα που ελήφθησαν για τις τιμές του γάλακτος, όπου από το 0,75 ευρώ έχει φτάσει έως και 1,30 ευρώ σήμερα σε πολλές περιπτώσεις αλλά και τις συντονισμένες προσπάθειες του ευρωπαϊκού επιπέδου της ηγεσίας του Υπουργείου για την επιδότηση των ζωοτροφών.

Η Κυβέρνηση εμπράκτως λοιπόν αντιλαμβάνεται την κτηνοτροφία και ευρύτερα την πρωτογενή παραγωγή ως έναν ζωτικό κλάδο που συνεισφέρει σημαντικά στη συνολική αναπτυξιακή προσπάθεια της χώρας μας. Άλλωστε τα κτηνοτροφικά προϊόντα και ευρύτερα τα προϊόντα της πρωτογενούς παραγωγής χαρακτηρίζονται από υψηλή ποιότητα και διατροφική αξία και με κάθε ευκαιρία κατακτούν τις εγχώριες και τις διεθνείς αγορές κερδίζοντας την προτίμηση και την εμπιστοσύνη των καταναλωτών.

Εδώ πρέπει να προσέξουμε πάρα πολύ και να είμαστε σε διαρκή επαγρύπνηση για την προστασία προϊόντων όπως η φέτα, γιατί τα τελευταία γεγονότα, να βλέπουμε δηλαδή ελληνικές εταιρείες να νοθεύουν την παραγωγή της φέτας, είναι πραγματικά απογοητευτικά και γι’ αυτό πρέπει να είμαστε πολύ σκληροί και οι ελεγκτικοί μηχανισμοί να είναι πολύ αυστηροί στους ελέγχους.

Αυτή λοιπόν η πίστη στις δυνατότητες του πρωτογενούς μας τομέα θα αποτυπωθεί και στα αποτελέσματα της νέας εθνικής στρατηγικής για την κτηνοτροφία, που στόχο έχει τη στήριξη του Έλληνα κτηνοτρόφου, την ενθάρρυνση της καινοτομίας και των νέων επενδύσεων, την παραγωγή προστιθέμενης αξίας, την καθετοποίηση και την πιστοποίηση, την εξωστρέφεια και το άνοιγμα σε νέες αγορές.

Σε αυτήν την κατεύθυνση της εμπιστοσύνης προς τον Έλληνα κτηνοτρόφο και της βούλησης για αποτελεσματική επίλυση των επίμονων προβλημάτων που καλείται να αντιμετωπίσει, κινείται και το υπό συζήτηση νομοσχέδιο. Με τις προβλέψεις του δίνει λύση στο πρόβλημα της αχρείαστης γραφειοκρατίας, του υψηλού κόστους και της αβεβαιότητας που συνεπάγονταν οι μέχρι σήμερα ισχύουσες ρυθμίσεις για τα πρόχειρα καταλύματα ζώων, που αφορούν την πλειονότητα της εγχώριας παραγωγής, με κάποιες εκτιμήσεις να ανεβάζουν το ποσοστό επί του συνόλου μέχρι και στο 80%. Ακούσαμε από το στόμα του Υπουργού ότι από τις εκατό χιλιάδες κτηνοτροφικές εγκαταστάσεις μόνο οι δεκαέξι χιλιάδες είναι νομιμοποιημένες.

Έτσι λοιπόν, με αυτό το νομοσχέδιο, απλοποιείται και επιταχύνεται η διαδικασία αδειοδότησης και ελέγχου των εγκαταστάσεων, εξορθολογίζονται οι προβλέψεις για ελάχιστες αποστάσεις. Σκοπός είναι ο κτηνοτρόφος να απελευθερωθεί από γραφειοκρατικές υποχρεώσεις, δεσμεύσεις και κόστος, που δεν του επιτρέπουν να επικεντρωθεί στο παραγωγικό του έργο αλλά και να αποκτήσει τη δυνατότητα να προγραμματίσει με ασφάλεια τη δράση του σε ένα περιβάλλον βεβαιότητας του νόμου.

Θέλω επίσης ξεχωριστά να αναφερθώ στην επέκταση της θητείας του νυν Προέδρου του ΕΛΓΑ Ανδρέα Λυκουρέντζου –το είπαν κι άλλοι συνάδελφοι- ο οποίος προσωπικά έχει σταθεί δίπλα στον παραγωγό φροντίζοντας για την έγκαιρη και ουσιαστική στήριξή του. Αρκεί να θυμίσω τις επισκέψεις και στην Αργολίδα, όπου βρέθηκε μαζί με τους ανθρώπους του ΕΛΓΑ αμέσως στο πεδίο, για να διαπιστωθεί η ζημιά που έπαθαν οι παραγωγοί από τα καιρικά φαινόμενα του Μαρτίου και να τρέξουν άμεσα οι διαδικασίες αποζημίωσης.

Έτσι, για πρώτη φορά οι πληγέντες μπορούσαν να πάρουν την προκαταβολή του 40% σε σύντομο χρονικό διάστημα, που είναι μια σημαντική ανάσα μέσα στη σημερινή συνθήκη.

Βεβαίως, πρέπει να δούμε σε αυτές τις συνθήκες την αναθεώρηση του κανονισμού του ΕΛΓΑ, γιατί η κλιματική αλλαγή έχει δημιουργήσει νέα δεδομένα. Πρέπει να δούμε, βεβαίως και τα ασφάλιστρα. Δηλαδή, πληρώνουν περιφέρειες ασφάλιστρα, αλλά όταν έρχεται η ώρα να εισπράξουν από τις ζημιές τις αποζημιώσεις, υπολείπονται άλλων περιφερειών. Ίσως να δούμε, δηλαδή, τα ασφάλιστρα και σε επίπεδο περιφέρειας ανάλογα με τις καλλιέργειες και με τα καιρικά δεδομένα, βεβαίως, που υπάρχουν.

Στο πλαίσιο, λοιπόν, αυτού του αποδεδειγμένου ενδιαφέροντος της Κυβέρνησης για τον αγροτικό τομέα, πιστεύω ότι πρέπει μέσα στο δημοσιονομικό περιθώριο να ληφθούν τα κατάλληλα μέτρα για τη στήριξη του Έλληνα αγρότη, που έχει σήμερα να αντιμετωπίσει μεταξύ άλλων και τις σημαντικές αυξήσεις στις τιμές των φυτοφαρμάκων, των λιπασμάτων, του εξοπλισμού και του ηλεκτρικού ρεύματος.

Το κόστος είναι γνωστό πλέον και η Κυβέρνηση κάνει ό,τι μπορεί για να στηρίξει το κόστος του ηλεκτρικού ρεύματος που προέρχεται και έχει αυξηθεί από εξωγενείς παράγοντες. Είναι υψηλό αυτή τη στιγμή και ιδιαίτερα όταν γνωρίζουμε εμείς που εκλεγόμαστε στην περιφέρεια ότι ο αγρότης χρησιμοποιεί εγκαταστάσεις, γεωτρήσεις με μεγάλη ιπποδύναμη, μεγάλο βάθος άντλησης, χρησιμοποιεί και δύο κινήσεις πολλές φορές για να φτάσει το νερό στο χωράφι του ή ακόμα και τον χειμώνα χρησιμοποιεί τη γεώτρηση για αντι-παγετική προστασία ή χρησιμοποιεί τους ανεμομείκτες για τον πάγο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΙΩΑΝΝΗΣ ΑΝΔΡΙΑΝΟΣ:** Πρέπει, λοιπόν, να εξαντλήσουμε ό,τι περιθώριο υπάρχει για τη στήριξή τους, γιατί πραγματικά το αγροτικό ρεύμα είναι ένας σημαντικός παράγοντας αύξησης του κόστους παραγωγής και είναι δυσβάσταχτο για τους αγρότες.

Η Κυβέρνηση είμαι βέβαιος ότι θα εξαντλήσει κάθε περιθώριο και ήδη το κάνει σε πολλά επίπεδα.

Βεβαίως, ένα θέμα, κύριε Υπουργέ, στο οποίο θέλω να αναφερθώ είναι και η συνδεδεμένη στα πορτοκάλια. Αναφέρθηκε και από άλλους συναδέλφους. Αφορά ξεχωριστά και την Αργολίδα, όπως και άλλους νομούς, τη Λακωνία, την Ηλεία. Επιτρέπει, λοιπόν, στους παραγωγούς να κατευθύνουν τα πορτοκάλια Β΄ και Γ΄ διαλογής προς τη χυμοποίηση, μια βασική παραγωγική και εξαγωγική δραστηριότητα, με μεγάλο αριθμό θέσεων εργασίας και μια σημαντική οικονομική δραστηριότητα. Πρέπει, δηλαδή, να το δούμε, διότι έχουμε ενημερωθεί, έχουμε ακούσει, έχουμε διαβάσει ότι στην πρόταση που έχει γίνει από κάποια σχετική επιτροπή δεν περιλαμβάνονται οι δενδρώδεις καλλιέργειες. Πρέπει να προσέξουμε αυτό το κομμάτι και νομίζω ότι είστε άνθρωπος που ακούτε και θα ακούσετε με θετική διάθεση το πρόβλημα που προκύπτει, αν καταργηθεί τώρα, εν μέσω COVID η συνδεδεμένη.

Θέλω, λοιπόν, τέλος, με την ευκαιρία αυτή να υπογραμμίσω τη σημασία που έχει το άνοιγμα της πλατφόρμας μέχρι και το τέλος του χρόνου, την 31 Δεκεμβρίου, για την πρόσκληση εργατών γης για εργασία που φτάνει μέχρι και τους έξι μήνες. Είναι ένα ζήτημα που είχα θέσει και εγώ στους αρμόδιους Υπουργούς και είναι ιδιαίτερα θετικό το γεγονός ότι τα συναρμόδια Υπουργεία, το Υπουργείο Αγροτικής Ανάπτυξης και Τροφίμων και το Υπουργείο Μετανάστευσης και Ασύλου, συνεργάστηκαν αποτελεσματικά για αυτό το κρίσιμο θέμα, καθώς στην Αργολίδα, για παράδειγμα, τα πορτοκάλια, τα μανταρίνια και οι ελιές κινδυνεύουν να μείνουν στα δέντρα, γιατί δεν υπάρχουν οι απαιτούμενοι εργάτες γης.

Είναι ένα θετικό νομοσχέδιο και γι’ αυτό το υπερψηφίζω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Ανδριανέ.

Και από τα πορτοκάλια να πάμε στα σταφύλια και όχι μόνο, στους Καβαλιώτες. Ανεβήκαμε στα χωρικά μου ύδατα! Να ετοιμάζεται και ο κ. Καπάτος.

Τον λόγο έχει ο κ. Μακάριος Λαζαρίδης από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τι είναι πρόοδος; Πρόοδος είναι να βελτιώνουμε και να αναβαθμίζουμε τους όρους και τις προϋποθέσεις για να μπορεί η καθεμία και ο καθένας από τους συμπολίτες μας να βελτιώνει τους όρους της επαγγελματικής και προσωπικής του διαβίωσης. Πρόοδος είναι αυτά που υποσχόμαστε προεκλογικά να τα κάνουμε πράξη μετεκλογικά. Πρόοδος είναι να προσαρμόζουμε και να θωρακίζουμε τις πολιτικές μας, προκειμένου να μπορούμε να ανταποκρινόμαστε στις ανάγκες του σήμερα, αλλά και πολύ περισσότερο στις προκλήσεις του αύριο. Πρόοδος είναι απλώς να μπορούμε να δίνουμε λύσεις.

Αυτόν τον οριζόντιο χαρακτηρισμό θα μπορούσα να προσδώσω σε όλα τα σχέδια νόμου που έχει φέρει η Κυβέρνηση του Κυριάκου Μητσοτάκη προς ψήφιση στη Βουλή και ασφαλώς, το σχέδιο νόμου για τις σταβλικές εγκαταστάσεις το επιβεβαιώνει αυτό στο ακέραιο. Γιατί; Διότι, πρώτα από όλα, επιβεβαιώνεται σε αυτό περίτρανα το ενδιαφέρον της Κυβέρνησης και η προτεραιότητα της πολιτικής της στον πρωτογενή τομέα σε όλες τις εκφάνσεις του. Διότι το παρόν σχέδιο νόμου δίνει λύσεις σε χρόνια προβλήματα των κτηνοτρόφων και συγκεκριμένα, στην ίδρυση, στον εκσυγχρονισμό και στη λειτουργία των κτηνοτροφικών εγκαταστάσεων, δίνοντας σημασία στην απλοποίηση των υπαρχουσών διαδικασιών. Διότι αλλάζει το παραγωγικό μοντέλο μέσα από τη σύνδεση της παραδοσιακής κτηνοτροφίας με την επιχειρηματικότητα και δίνει κίνητρα στον Έλληνα κτηνοτρόφο για καθετοποίηση και επέκταση των δραστηριοτήτων του. Πώς; Με απλό και ευθύ τρόπο, όπως ανέλυσε με εξαιρετικό τρόπο και ο εισηγητής μας, ο κ. Αντωνιάδης. Με την εύκολη δυνατότητα αδειοδότησης πρόχειρων καταλυμάτων ζώων, με τη μείωση της ελάχιστης απόστασης κτηνοτροφικών εγκαταστάσεων μέχρι και 50% από οικισμούς, χωριά, σιδηροδρομικές γραμμές, δίνοντας για τις υφιστάμενες εγκαταστάσεις παράταση για υποβολή σχετικού αιτήματος συνέχισης λειτουργίας τους στις οικίες ΔΑΟΚ μέχρι τις 31-12-2022, καθώς και δυνατότητα τροποποίησης των αδειών διατήρησης των εγκαταστάσεων. Με την απλοποίηση της διαδικασίας ίδρυσης και λειτουργίας κτηνοτροφικών εγκαταστάσεων κατηγορίας Β΄ και κάτω, με την παράταση του χρονικού διαστήματος αναστολής κατεδάφισης αυθαίρετης κατασκευής κτηνοτροφικής εγκατάστασης σε εννέα μήνες, με δυνατότητα παράτασης επιπλέον τριών μηνών, με τη μείωση στο 5% από 20% του προστίμου ανέγερσης για όσους προβαίνουν σε νομιμοποίηση αυθαίρετων κατασκευών κτηνοτροφικής εγκατάστασης.

Όμως, πρόοδος, κυρίες και κύριοι συνάδελφοι, για εμάς είναι και κάτι ακόμα. Είναι να συμβάλλεις ενεργητικά στη διαμόρφωση καλύτερων όρων και προϋποθέσεων για κάθε υποψήφιο έργο μέσα από την κατάθεση συγκεκριμένων και εφαρμόσιμων προτάσεων, προτάσεις οι οποίες θα βοηθήσουν την Έλενα από τη Νέα Καρβάλη, τον Σάββα από τον Αμυγδαλεώνα Καβάλας, αλλά και τους παραγωγούς ολόκληρης της χώρας.

Όπως ανέφερα και πιο πάνω, η Κυβέρνηση έχει έμπρακτα αποδείξει το ενδιαφέρον της για τα αιτήματα του αγροτικού κόσμου και έχει ανταποκριθεί στις δυσκολίες που αντιμετωπίζει. Έχει προχωρήσει σε σημαντικές κινήσεις για την οικονομική ελάφρυνση των αγροτών, όπως η πρόσφατη μείωση του ΦΠΑ των ζωοτροφών από το 13% στο 6%. Έχει μεριμνήσει για την επιστροφή του ειδικού φόρου κατανάλωσης πετρελαίου για το 2022 στους νέους αγρότες και στους παραγωγούς που μετέχουν στο πρόγραμμα συμβολαιακής γεωργίας και σε συνεργατικά σχήματα.

Στο σημείο αυτό θέλω να κάνω κάποιες επισημάνσεις, κύριε Υπουργέ και παρακαλώ πολύ να τις εξετάσετε. Η επιστροφή του ειδικού φόρου κατανάλωσης, έτσι όπως έχει διατυπωθεί, αφορά λίγους και δεν λύνει το πρόβλημα στον βαθμό που χρειάζεται. Ίσως, μάλιστα, περιπλέκει ακόμη περισσότερο την κατάσταση, καθώς τα φαινόμενα λαθρεμπορίου που είχαν οδηγήσει πριν χρόνια στην κατάργηση του αγροτικού πετρελαίου ενδεχομένως να επανέλθουν. Η κατάσταση απαιτεί, πρώτα από όλα, θεσμικές παρεμβάσεις και στη συνέχεια, πολλούς ελέγχους.

Προτείνω, λοιπόν, κύριε Υπουργέ, για να αντιμετωπίσουμε το πρόβλημα -που θα το βρούμε μπροστά μας- η επιστροφή να γίνεται μέσω των δηλώσεων ΟΣΔΕ. Με αυτόν τον τρόπο θα μπορούν εύκολα να υπολογιστούν ανά καλλιέργεια και ανά παραγωγό τα λίτρα κατανάλωσης πετρελαίου που αντιστοιχούν στον κάθε παραγωγό. Ο παραγωγός με τη δήλωση ΟΣΔΕ θα μπορεί να απευθύνεται στο πρατήριο και να αγοράζει το πετρέλαιό του. Με αυτόν τον τρόπο, ο έλεγχος γίνεται οριζόντια, η κατανάλωση είναι ελεγχόμενη και το πιο σημαντικό είναι ότι τα προβλεπόμενα κονδύλια θα δίνονται σε αυτούς που πραγματικά τα καταναλώνουν.

Επίσης, μια πρόσθετη πρόταση -και εδώ πρέπει να δοθεί, κατά την άποψή μου, προσοχή- είναι να μην εξαιρεθούν από αυτή τη ρύθμιση οι αγρότες που διατηρούν βιβλία εσόδων-εξόδων και δεν είναι μέλη κάποιου συνεταιρισμού.

Αυτοί είναι οι κατά κύριο επάγγελμα αγρότες ειδικού καθεστώτος. Είναι άδικο, καθώς, μάλιστα, δεν είναι αποκλειστική τους ευθύνη. Και το λέω αυτό, κύριε Υπουργέ, γιατί υπάρχουν περιοχές στις οποίες ο συνεταιρισμός έχει πάει για εκκαθάριση ή έχει κλείσει. Οπότε οι κατά κύριο επάγγελμα αγρότες δεν έχουν πού να απευθυνθούν και καθίστανται με αυτό το μέτρο μη δικαιούχοι.

Κλείνω με μία πρόταση για τη φορολόγηση των αγροτών, μιας και η Κυβέρνησή μας σκέφτεται αλλαγές. Προτείνω, λοιπόν, η φορολόγηση από 22% που είναι σήμερα για εισοδήματα από 10.001 ευρώ έως 20.000 ευρώ -και αφορά τους περισσότερους αγρότες- να μειωθεί στο 13%. Ταυτόχρονα, η φορολόγηση αυτή να μειώνεται σημαντικά για τους αγρότες που έχουν επιλέξει συνεργατικά σχήματα, αλλά και για τους νέους αγρότες, μετά, φυσικά, την παρέλευση της πενταετίας, καθώς μέχρι τότε πληρώνουν μικρότερο φόρο.

Κυρίες και κύριοι συνάδελφοι, θεωρώ ότι τόσο με το παρόν σχέδιο νόμου, αλλά και με όσες προτάσεις ακούστηκαν σήμερα σε αυτήν την Αίθουσα, αποδεικνύεται περίτρανα ένα πράγμα. Ότι η Κυβέρνηση της Νέας Δημοκρατίας μεθοδικά και με πρόγραμμα δουλεύει εντατικά, προκειμένου να μετατρέψει τον πρωτογενή τομέα σε έναν από τους βασικούς πυλώνες ανάπτυξης της χώρας.

Προφανώς και υπερψηφίζω το σχέδιο νόμου και συγχαίρω, βεβαίως, την ηγεσία του Υπουργείου Αγροτικής Ανάπτυξης και Τροφίμων για την εξαιρετική δουλειά που κάνουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Λαζαρίδη. Συγχαρητήρια και για την τήρηση του χρόνου. Βάλατε αμυγδαλεώνα, βάλτε και Τερζανίδη από το μελισσοκομείο Καβάλας.

Καλείται στο Βήμα ο Κεφαλλονίτης Βουλευτής κ. Παναγής Καππάτος από τη Νέα Δημοκρατία. Στη συνέχεια θα δώσω τον λόγο στον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία κ. Κωνσταντίνο Μπάρκα.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο του Υπουργείου Αγροτικής Ανάπτυξης και Τροφίμων που συζητούμε σήμερα φέρει ένα ιδιαίτερο χαρακτηριστικό, ένα χαρακτηριστικό που συναντούμε συστηματικά στην κοινοβουλευτική συζήτηση και που ως Πλειοψηφία έχουμε συμφωνήσει να θωρακίσουμε. Πρόκειται για παρεμβάσεις διορθωτικής φύσης σε νομοθετικά πλαίσια τόσο ασαφή όσο και δύσκολα στην κατανόηση και τελικά, στην εφαρμογή τους.

Μια τέτοια περίπτωση έρχεται να θεραπεύσει το παρόν σχέδιο νόμου. Τα προβλήματα που προέκυψαν κατά την εφαρμογή του ν.4056/2012, καθώς και η απουσία ενός ενιαίου πλαισίου εφαρμογής, αποτέλεσαν έναν εκρηκτικό συνδυασμό στον πυρήνα της ελληνικής κτηνοτροφίας, που σήμερα διορθώνουμε. Τόσο με τη διευκόλυνση και τον εκσυγχρονισμό της διαδικασίας ίδρυσης και λειτουργίας των κτηνοτροφικών εγκαταστάσεων, όσο και τις διατάξεις σχετικά με τη διενέργεια ελέγχων και την επιβολή κυρώσεων, επιλύονται εκκρεμότητες θεσμικές και ουσιαστικές που το προηγούμενο νομοθετικό πλαίσιο καθιστούσε μετέωρες.

Πιο αναλυτικά, με το παρόν σχέδιο νόμου συντελείται μια σειρά παρεμβάσεων που αξίζει να επισημανθούν. Μεταξύ των άρθρων 3 έως και 9 επικαιροποιείται η έννοια των ορισμών που αφορούν στα πρόχειρα καταλύματα ζώων και στον λειτουργικό χώρο των κτηνοτροφικών εγκαταστάσεων. Ακολούθως, επιτρέπεται η μείωση της ελάχιστης απόστασης κτηνοτροφικών εγκαταστάσεων μέχρι και 50% από χώρους ή δραστηριότητες που χρήζουν προστασίας. Τέλος, παρέχεται η υπό προϋποθέσεις δυνατότητα τροποποίησης της άδειας διατήρησης κτηνοτροφικής εγκατάστασης εντός ή πλησίον κατοικημένων περιοχών για τη βελτίωση των υφιστάμενων συνθηκών υγιεινής του ζωικού κεφαλαίου ή τον εκσυγχρονισμό των δραστηριοτήτων.

Με τα άρθρα 10 και 11 παρατείνεται το χρονικό διάστημα αναστολής κατεδάφισης, αυθαίρετης κατασκευής, κτηνοτροφικής εγκατάστασης σε εννέα μήνες αντί εξήντα ημερών που ισχύει σήμερα. Ταυτόχρονα, μειώνεται σημαντικά το επιβαλλόμενο πρόστιμο ανέγερσης της έκθεσης αυτοψίας και διατήρησης σε 5% από 20% που ισχύει σήμερα.

Με το άρθρο 12 επανακαθορίζονται τα αρμόδια όργανα για την εισήγηση της επιβολής των διοικητικών κυρώσεων επί παραβάσεων σε θέματα φυτοπροστατευτικών προϊόντων, υπολειμμάτων, καθώς και ορθολογικής χρήσης γεωργικών φαρμάκων.

Τέλος, με το 13ο άρθρο του νομοσχεδίου ανατίθενται καθήκοντα και εξουσίες ανακριτικού υπαλλήλου σε συγκεκριμένη κατηγορία υπαλλήλων της Διεύθυνσης Οικονομικών Ελέγχων και Συνεργατισμού του Υπουργείου, καθώς και αυξημένες εξουσίες στο πλαίσιο διενέργειας ΕΔΕ, ώστε να καταστεί αποτελεσματικότερη και πιο αξιόπιστη η εκτέλεση των καθηκόντων τους.

Στη δική μου ανάγνωση είναι εμφανείς τρεις κομβικές κατευθύνσεις που το νομοσχέδιο περιλαμβάνει και είναι χρήσιμο να αναφερθούν. Η πρώτη αφορά σε εκείνο που ευθύς εξαρχής έχουμε επισημάνει: Τη διασφάλιση ενός αποτελεσματικού, ασφαλούς, ευέλικτου και σύγχρονου πλαισίου για τις κτηνοτροφικές εγκαταστάσεις. Τη μείωση της γραφειοκρατίας και των διοικητικών βαρών κατά τη διαδικασία ίδρυσης και λειτουργίας κτηνοτροφικών εγκαταστάσεων. Και τέλος, την επίλυση ζητημάτων που προέκυψαν από την εφαρμογή υφιστάμενων διατάξεων.

Το δεύτερο σημείο συνδέεται με τον ρόλο των αρμόδιων οργάνων του Υπουργείου να διενεργούν ελέγχους και να επιβάλλουν κυρώσεις. Το παρόν σχέδιο νόμου διαμορφώνει τις συνθήκες ανάπτυξης μιας εύρυθμης και ταχείας διαδικασίας ελέγχου και κυρώσεων, με τη βελτίωση των παρεχόμενων υπηρεσιών και την ανάληψη καθηκόντων ελέγχου και επιθεώρησης προς όφελος του ελεγκτικού μηχανισμού του Υπουργείου Αγροτικής Ανάπτυξης και Τροφίμων.

Το τρίτο σημείο πρόκειται για τη διασφάλιση των αναγκαίων συνθηκών βιωσιμότητας και εκσυγχρονισμού των κτηνοτροφικών εγκαταστάσεων. Με τον στόχο να επιτυγχάνεται με τη θέσπιση διαδικασιών που θα τελούν υπό κατάλληλα οργανωμένη εποπτεία, μειώνουμε τον απαιτούμενο χρόνο για την ολοκλήρωση των σχετικών διαδικασιών, εδραιώνοντας παράλληλα μια νέα κουλτούρα, φιλικότερη προς το αγροτικό επιχειρείν.

Είναι, επομένως, εμφανής η επιθυμία μας όχι μόνο να αφήσουμε πίσω ένα νομικό οπλοστάσιο ασθενές και ακατάλληλο για τις ανάγκες του σύγχρονου αγροκτηνοτροφικού παραγωγού, αλλά και να διαμορφώσουμε τις κατάλληλες συνθήκες ανάπτυξης μιας σειράς νέων ευκαιριών. Το να ενθαρρύνουμε την επιχειρηματικότητα στον τομέα της κτηνοτροφίας και τη δημιουργία υγιών επιχειρήσεων, ενισχύοντας τους εποπτικούς μηχανισμούς, κινείται στη δική μας λογική και ενσωματώνεται στο νομοσχέδιο που συζητούμε σήμερα. Η βελτίωση, ακόμα, των προϊόντων που παράγονται προς όφελος τόσο των επενδυτών όσο και των καταναλωτών, αποτελεί αδιαμφισβήτητη στόχευσή μας. Το να στηρίξουμε, για παράδειγμα, την ανταγωνιστικότητα της ελληνικής αγροτικής παραγωγής προς όφελος της αγροτικής οικονομίας και ανάπτυξης της χώρας ή να ενισχύσουμε τους κτηνοτρόφους και όσους απασχολούνται στην αγροτική οικονομία, βρίσκεται ως αίτημα στον πυρήνα της πολιτικής και ιδεολογικής συγκρότησης μας.

Κυρίες και κύριοι συνάδελφοι, η θετική ψήφος σε ένα νομοσχέδιο που διορθώνει παραλείψεις, αστοχίες και λάθη εκείνου που αντικαθιστά, είναι δείγμα θεσμικής ωριμότητάς μας. Όταν δε αφορά σε ρυθμίσεις για τον αγροτικό κόσμο, τους παραγωγούς και τα προϊόντα τους, η θετική ψήφος υπερβαίνει τα όποια θεσμικά πλεονεκτήματα και γίνεται πλεονέκτημα της κοινωνίας.

Και αυτό, γιατί όσο και αν οι ρυθμίσεις του παρόντος σχεδίου νόμου αφορούν στους κτηνοτρόφους, δεν μπορούμε παρά να ομονοήσουμε την πολλαπλή επίδρασή τους στην αγροτική παραγωγή, την οικονομία της υπαίθρου, την επιχειρηματικότητα και την ανταγωνιστικότητα των αγροτικών προϊόντων της πατρίδας μας. Αυτός είναι ένας ακόμα εξαιρετικός, ουσιαστικός λόγος να ψηφίσουμε θετικά το νομοσχέδιο του Υπουργείου Αγροτικής Ανάπτυξης και Τροφίμων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Καππάτο.

Καλείτε στο Βήμα ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία κ. Κωνσταντίνος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρίες και κύριοι Βουλευτές, χθες ήταν η Ευρωπαϊκή Ημέρα για την Προστασία των Παιδιών από τη σεξουαλική εκμετάλλευση και τη σεξουαλική κακοποίηση και σήμερα είναι η Διεθνής Ημέρα για την Εξάλειψη της Βίας κατά των Γυναικών.

Είναι δύο ημέρες τις οποίες τίμησε η Βουλή με μια διακομματική συζήτηση και με τοποθετήσεις Βουλευτών, εκπροσώπων των κομμάτων όπου όλοι υπερασπίστηκαν και την προστασία των παιδιών, αλλά και σήμερα, την εξάλειψη της βίας κατά των γυναικών. Έχουν γίνει βήματα προς την κατεύθυνση αυτή. Είναι, όμως, σημαντικό να πούμε ότι τα όποια κενά υπάρχουν για την προστασία αυτών των δύο κυρίαρχων ομάδων οι οποίες κακοποιούνται στον κόσμο και στη χώρα μας, θα πρέπει να καλυφθούν. Θα πρέπει να κάνουμε και παραπάνω βήματα.

Νομίζω, λοιπόν, ότι πρέπει να γίνει μια ουσιαστική αναφορά από όλους για αυτές τις δύο ημέρες προστασίας των παιδιών, αλλά και εξάλειψης της βίας εναντίον των γυναικών, διότι δυστυχώς στη χώρα μας μέσα στο 2021, στο τρέχον έτος, έχουμε δεκατρείς γυναικοκτονίες, δεκατρείς γυναίκες νέες κοπέλες οι οποίες έχουν χάσει τη ζωή τους λόγω της επίθεσης από τους συντρόφους-φίλους, από τους άνδρες. Άρα νομίζω ότι πρέπει να κάνουμε παραπάνω βήματα προς την κατεύθυνση αυτή.

Κύριε Πρόεδρε, το παρόν νομοσχέδιο το οποίο τιτλοφορείται ως «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων» του Υπουργείου Αγροτικής Ανάπτυξης -να ευχηθώ και εγώ με τη σειρά μου στον αρμόδιο Υπουργό περαστικά και γρήγορα να επανέλθει στην Ολομέλεια- είναι ένα ακόμα νομοσχέδιο το οποίο, όπως ακούγεται από όλες τις πλευρές, δρομολογεί την διευκόλυνση και τη βοήθεια στον αγροτικό κόσμο, ο οποίος δυστυχώς λόγω των πολιτικών της Κυβέρνησης δύσκολα τα βγάζει πέρα.

Δεν μπορεί, λοιπόν, να μην κάνουμε τη συζήτηση αυτή αντιλαμβανόμενοι τη γενικότερη πολιτική συγκυρία στην οποία έρχεται το συγκεκριμένο νομοσχέδιο. Διότι ο αγροτικός κόσμος, κύριοι Βουλευτές, βρίσκεται αντιμέτωπος με πολύ μεγάλες οικονομικές δυσκολίες λόγω της πανδημίας και των συνεπειών της από τον περιορισμό και της ίδιας της δικής τους παραγωγής, αλλά και άλλων παραγωγικών ενεργειών όπου βρίσκονται σε συνδυασμό με τον αγροτικό κόσμο, της κλιματικής κρίσης, της ακρίβειας και άλλων προβλημάτων τα οποία έχει δημιουργήσει η πανδημία.

Κυρίες και κύριοι Βουλευτές της Νέας Δημοκρατίας, έρχεστε εδώ και ικανοποιείστε με τις τοποθετήσεις του Υπουργείου Αγροτικής Ανάπτυξης όσον αφορά την βοήθεια στον αγροτικό κόσμο, χωρίς όμως να αντιλαμβάνεστε ότι η κλιματική κρίση, αλλά και η ακρίβεια οδηγούν στη μείωση του παραγόμενου πλούτου από τους αγρότες, στη μείωση της αγροτικής παραγωγής. Διότι μπορεί εσείς να θεωρείτε ότι το συγκεκριμένο νομοσχέδιο βοηθά τον αγροτικό κόσμο, βοηθάει τους αγρότες στην χώρα μας, θα πρέπει, όμως, να γνωρίζετε ότι η κλιματική κρίση και η ακρίβεια με βάση τη δική σας πολιτική τοποθέτηση και άλλων Υπουργείων, που τα Υπουργεία συνδέονται μεταξύ τους, οδηγούν τον αγροτικό κόσμο στην έξοδο από το επάγγελμά τους.

Δεν μπορεί να μην γνωρίζετε επί παραδείγματι ότι η ΔΕΗ, την οποία εσείς ιδιωτικοποιείτε, έχει κόψει το ρεύμα σε ΤΟΕΒ, τοπικούς οργανισμούς εγγείων βελτιώσεων, μην έχοντας τη δυνατότητα οι αγρότες να ποτίζουν τα χωράφια τους. Αυτό θεωρείτε, δηλαδή, ότι μπορεί να βοηθήσει την αγροτική παραγωγή; Ή το γεγονός ότι η κλιματική κρίση οδηγεί εκ των πραγμάτων στην έξοδο από το αγροτικό επάγγελμα ανθρώπους οι οποίοι έχουν κάνει επενδύσεις πάνω σε αυτόν τον τομέα, έχουν επενδύσει σε υποδομές, αλλά και στην παραγωγή.

Έχετε αφήσει έξω από τις επιδοτήσεις ολόκληρους κλάδους οι οποίοι φαίνεται να θέλουν να βοηθήσουν στον παραγόμενο πλούτο της χώρας, όπως παραδείγματος χάριν οι χοιροτρόφοι της χώρας δεν εντάσσονται μέσα στις αποζημιώσεις τις οποίες έχετε κάνει λόγω του κορωνοϊού.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Οι χοιροτρόφοι έχουν πάρει 13,5 εκατομμύρια.

**ΚΩΝΣΤΑΝΤΙΝΟΣ ΜΠΑΡΚΑΣ:** Εγώ γνωρίζω, κύριε Υπουργέ, ότι δεν έχουν πάει και ότι δυσκολεύονται να πάρουν, αλλά τέλος πάντων ευελπιστώ να μην είναι αυτό που λέω.

Η πληρωμή της βασικής ενίσχυσης λόγω του μπάχαλου το οποίο έχετε δημιουργήσει είναι μειωμένη κατά 63 εκατομμύρια. Και έρχεστε εδώ και επιχαίρετε για ένα νομοσχέδιο το οποίο εν τοιαύτη περιπτώσει, δεν θα οδηγήσει στη λύση όλων των προβλημάτων που έχουν δημιουργηθεί στην αγροτική παραγωγή της χώρας.

Νομίζω λοιπόν, κύριε Υπουργέ, ότι το παρόν νομοσχέδιο δεν ακουμπά στα βασικά προβλήματα που αντιμετωπίζουν οι Έλληνες αγρότες. Δεν απαντά στα βασικά προβλήματα που αντιμετωπίζουν οι Έλληνες αγρότες.

Επιτρέψτε μου, κυρίες και κύριοι Βουλευτές, να σας πω ότι το συγκεκριμένο νομοσχέδιο δεν μπορεί να γίνει πέρα και έξω -όσο και αν θέλετε να το κάνετε αυτό- από τη στυγνή πραγματικότητα την οποία βιώνει ο ελληνικός λαός. Σήμερα σπάσαμε ακόμα ένα ρεκόρ, αυτό των ανθρώπων οι οποίοι έχουν διασωληνωθεί λόγω του κορωνοϊού. Έχουν ξεπεράσει τους εξακόσιους. Οι θάνατοι μόνο τον Νοέμβρη, κύριε Υπουργέ, είναι πάνω από χίλιοι εξακόσιοι. Άνθρωποι πεθαίνουν στους διαδρόμους διασωληνωμένοι, γιατί δεν υπάρχουν μονάδες εντατικής θεραπείας, γιατί εσείς κλείνετε τα μάτια σε ένα πρόβλημα το οποίο θεωρείτε -όπως ο Πρωθυπουργός έχει πει- ότι είναι ακόμα διαχειρίσιμο. Πουθενά και τίποτα δεν είναι διαχειρίσιμο. Δεν έχετε καμμία συναίσθηση του τι συμβαίνει στη χώρα.

Έρχεστε όλοι εδώ και λέτε ότι ο Κυριάκος Μητσοτάκης έχει κάνει και έχει ράνει, ενώ ο Πρωθυπουργός έχει ανακοινώσει έξι φορές ότι διανύουμε το τελευταίο μίλι αυτής της πανδημίας και δυστυχώς κάθε μέρα που περνά, σπάμε και ένα ρεκόρ. Όλοι οι επιστήμονες -τους οποίους όχι απλά δεν ακούτε, αλλά τους υποβαθμίζετε κιόλας, όσον αφορά το επιστημονικό τους πεδίο- και όλη η επιστημονική κοινότητα λένε, ότι δυστυχώς η χώρα μας μέχρι τις γιορτές θα πάει πάρα πολύ χειρότερα. Μιλάμε για εκατόμβη νεκρών και εσείς το μόνο που κάνετε είναι να χασκογελάτε. Χασκογελάτε σε ένα πρόβλημα για το οποίο η ίδια η Αναπληρώτρια Υπουργός Υγείας λέει ότι δεν μπορούν να υπάρχουν μονάδες εντατικής θεραπείας μόνο με αναπνευστήρες. Η ίδια αναγνωρίζει το πρόβλημα και εσείς λέτε ότι ανοίγουν μονάδες εντατικής θεραπείας.

Το χειρότερο σε όλο αυτό είναι ότι ενώ αναγνωρίζετε πως η χώρα βρίσκεται σε έναν πόλεμο, διανύει μια περίοδο πολέμου εναντίον της πανδημίας, οι φίλοι του κ. Μητσοτάκη οι ιδιοκτήτες κλινικών, βρίσκονται εκτός πολέμου. Την ίδια στιγμή η Αναπληρώτρια Υπουργός Υγείας λέει ότι θα πρέπει να πεισθούν να βγουν εκτός προγράμματος χειρουργεία τα οποία είναι προγραμματισμένα. Σας μιλήσανε για πάνω από δέκα χιλιάδες ακυρωμένα προγραμματισμένα χειρουργεία μόνο σε νοσοκομεία της Αθήνας και εσείς ακυρώνετε τα προγραμματισμένα χειρουργεία, δίνοντας τη δυνατότητα στους ιδιώτες κλινικάρχες όχι απλά να μην βοηθήσουν στη διαχείριση πανδημίας, αλλά να διαχειριστούν οικονομικά αυτά τα χειρουργεία, αυτούς τους δικούς μας ανθρώπους, τους συνανθρώπους μας.

Ο κ. Σκέρτσος το δεξί χέρι του κ. Μητσοτάκη, το «βαθύ Μαξίμου» είπε ότι δεν υπάρχει μελέτη ότι κολλάει ο ιός μεταξύ των αστυνομικών. Οι αστυνομικοί, όμως, κύριε Υπουργέ και οι κύριοι Βουλευτές της Νέας Δημοκρατίας, είναι άνθρωποι και αυτοί κολλάνε δυστυχώς. Και αυτοί κολλάνε γιατί είναι πάνω απ’ όλα άνθρωποι. Η επιστημονική κοινότητα λέει ότι θα πρέπει να υπάρχουν μέτρα αποστασιοποίησης. Επειδή όμως διαχειρίζεστε ψηφοθηρικά και μόνο αυτόν τον πόλεμο, αυτήν την πανδημία δεν ακούτε τις προτάσεις της Αντιπολίτευσης οι οποίες είναι πολλές. Κάνετε μόνο του κεφαλιού σας.

Ο κ. Παπαδημητρίου -που να τον χαίρεται σύσσωμη η Κοινοβουλευτική Ομάδα της Νέας Δημοκρατίας και προφανώς η Κυβέρνηση- είπε ότι αυτοί που μπαίνουν στις ΜΕΘ είναι αυτοί οι οποίοι έχουν χάσει τις ελπίδες τους και ότι είναι απόφαση των γιατρών αυτοί που μπαίνουν στις ΜΕΘ και έχουν πεθάνει. Είναι δημόσια δήλωση του κ. Παπαδημητρίου. Να τον χαίρεστε!

(Θόρυβος - διαμαρτυρίες από την πτέρυγα της Νέας Δημοκρατίας)

Δεν τον ξέρετε τον κ. Παπαδημητρίου; Ο κ. Παπαδημητρίου, λοιπόν, είναι Βουλευτής της Νέας Δημοκρατίας. Ανήκει στην Κοινοβουλευτική Ομάδα της Νέας Δημοκρατίας και είπε δημοσίως αυτό το πράγμα.

Εμείς, λοιπόν, επειδή ακούμε τους επιστήμονες, λέμε ότι στις μονάδες εντατικής θεραπείας νοσηλεύονται άνθρωποι γιατί πρέπει να σωθούν και αυτοί. Είναι ανάγκη να διασωληνωθούν για να σωθούν. Ο κ. Παπαδημητρίου λέει ότι αυτοί πεθαίνουν.

Δυστυχώς, η στρατηγική σας στη διαχείριση της πανδημίας αυτή είναι. Τα λέτε μόνοι σας και θεωρείτε ότι τα λέτε μόνοι σας, διότι ακριβώς επειδή έχετε πληρώσει μέσα μαζικής ενημέρωσης, θεωρείτε ότι αυτό δεν θα το ακούσουν οι συνάνθρωποί μας, δεν θα το ακούσει ο ελληνικός λαός.

Είναι πρωτοφανές. Έχει ξεπεράσει τη φαντασία του οιοδήποτε να γίνεται μια εξεταστική, η οποία έχει επίθετο και λέγεται λίστα Πέτσα, χωρίς να καλείτε τον ίδιο τον άνθρωπο, ο οποίος εξετάζεται για τον τρόπο με τον οποίο μοίρασε δημόσιο χρήμα. Θεωρείτε ότι δεν πρέπει να έρθει να εξεταστεί στην εξεταστική επιτροπή.

Ξέρετε ποιο είναι το πρόβλημα, κύριε Υπουργέ; Το πρόβλημα είναι ότι έχετε πρόβλημα εσείς με τη δημοκρατία. Δεν θέλετε να υπάρχει δημοκρατία στη χώρα μας. Έχετε πρόβλημα με τη δημοκρατία, με το δημοκρατικό πολίτευμα, με την αξίωση της κοινωνίας να ασκεί έλεγχο στην Κυβέρνηση για το τι κάνει.

Και τελειώνω, κύριε Πρόεδρε, και ευχαριστώ. Ο κ. Μητσοτάκης ήρθε και ανακοίνωσε κάποια μέτρα στην ελληνική Βουλή λέγοντας ότι είναι μια βοήθεια προς τους νοσηλευτές, προς τους ανθρώπους οι οποίοι διαχειρίζονται την πανδημία, προς τους ανθρώπους με αναπηρία και προς τους συνταξιούχους, τους χαμηλοσυνταξιούχους. Ανακοίνωσε, λοιπόν, κάποια μέτρα, τα οποία, όμως, έρχονται σε αντιδιαστολή με αυτά τα οποία έχετε κάνει.

Είχα την τύχη, κύριε Υπουργέ, να είμαι στο Υπουργείο Εργασίας όταν ανακοινώσαμε τον Μάρτη του 2019 τη δέκατη τρίτη σύνταξη, η οποία δόθηκε στο σύνολό της σε χαμηλοσυνταξιούχους έως 500 ευρώ και έως 50% στους συνταξιούχους από εκεί και πάνω. Δώσαμε το 2016 ένα κοινωνικό μέρισμα 629 εκατομμύρια -δεν το ψηφίσατε-, 750 εκατομμύρια το 2017 -δεν θυμάμαι αν το ψηφίσατε ή όχι-, 780 εκατομμύρια το 2018 και ο Αρχηγός σας τότε έλεγε ότι είναι ψίχουλα.

Τι δίνετε εσείς; Δώσατε 175 εκατομμύρια το 2019, 54 εκατομμύρια το 2020 και για το 2021 ανακοίνωσε ο κ. Μητσοτάκης μέτρα 330 εκατομμυρίων. Όντως; Εσείς θεωρείτε ότι αυτή είναι η βοήθεια την οποία πρέπει να δώσετε χωρίς μνημόνια, με ανάπτυξη στον ελληνικό λαό, ο οποίος αυτήν τη στιγμή βιώνει την ακρίβεια στην αύξηση στη ΔΕΗ, στην καθημερινότητά του, στο σουπερμάρκετ και δεν μπορεί να ζήσει; Αυτή είναι η βοήθεια, την οποία εσείς επαγγέλλεστε την ίδια στιγμή που θεωρείτε ότι όντως βοηθάτε τον κλάδο υγείας στη χώρα μας, τους νοσηλευτές μας, για τους οποίους ανακοινώσατε ένα επίδομα Χριστουγέννων χωρίς να τους έχετε αποπληρώσει τις υπερωρίες ένα εξάμηνο τώρα;

Όμως, από εκεί και πέρα, ανακοινώσατε βοήθεια προς τους υγειονομικούς της χώρας, την ίδια στιγμή που μειώνετε τον προϋπολογισμό για την υγεία 900 εκατομμύρια; Είναι δυνατόν να θεωρείτε ότι αυτός είναι ο τρόπος να αντιμετωπίζετε τους ανθρώπους της πρώτης γραμμής για την πανδημία; Μετά τα παλαμάκια αυτή είναι η αντίδραση που κάνετε στους υγειονομικούς της χώρας;

Δεν έχετε κάνει ούτε μία πρόσληψη, πουθενά. Δεν υπάρχει γιατρός πουθενά. Σε νοσηλευτές τίποτα.

(Γέλωτες στην Αίθουσα από την πτέρυγα της Νέας Δημοκρατίας)

Και γελάτε; Γελάτε;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΜΑΚΑΡΙΟΣ ΛΑΖΑΡΙΔΗΣ:** Μα, είναι σοβαρά αυτά που λέτε;

**ΚΩΝΣΤΑΝΤΙΝΟΣ ΜΠΑΡΚΑΣ:** Γελάτε όταν η χώρα περνάει…;

**ΠΡΟΕΔΡΕΥΩΝ (Απόστολος Αβδελάς):** Δεν σας διέκοψε, όμως.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, αυτός είναι ο σεβασμός.

**ΜΑΚΑΡΙΟΣ ΛΑΖΑΡΙΔΗΣ:** Αφήστε τους σεβασμούς.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Σεβασμός στον χρόνο.

**ΠΡΟΕΔΡΕΥΩΝ (Απόστολος Αβδελάς):** Συνεχίστε, σας παρακαλώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Μην ασχολείστε μαζί τους, κύριε Πρόεδρε. Αυτοί είναι. Τόσο λίγοι είναι. Μην ασχολείστε μαζί τους.

 (Θόρυβος στην Αίθουσα)

Αυτή είναι η συμπεριφορά απέναντι στους υγειονομικούς; Αυτή είναι η συμπεριφορά που δείχνετε απέναντι στους ανθρώπους της πρώτης γραμμής; Αλήθεια;

Νομίζω, κύριε Πρόεδρε, ότι αυτή η Κυβέρνηση όχι απλά δεν ενδιαφέρεται να λύσει προβλήματα που αντιμετωπίζει ο ελληνικός λαός, αλλά, δυστυχώς, τα διογκώνει και όσο πιο γρήγορα φύγετε, όσο πιο γρήγορα μας αδειάσετε τη γωνιά, τόσο πιο εύκολα, τόσο πιο γρήγορα ο ελληνικός λαός θα μπορέσει να ορθοποδήσει.

**ΙΩΑΝΝΗΣ ΑΝΤΩΝΙΑΔΗΣ:** Ζητάτε εκλογές; Πείτε το. Να το ξεκαθαρίσετε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Δεν σας διέκοψε. Και αυτός άκουσε διάφορα. Θα βγάλει συμπεράσματα ο κόσμος.

**ΚΩΝΣΤΑΝΤΙΝΟΣ ΜΠΑΡΚΑΣ:** Τέλος τα ψέματα από την Κυβέρνηση. Τέλος τα ψέματα από τον Κυριάκο Μητσοτάκη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπάρκα.

**ΜΑΚΑΡΙΟΣ ΛΑΖΑΡΙΔΗΣ:** Κάναμε υπομονή.

**ΚΩΝΣΤΑΝΤΙΝΟΣ ΜΠΑΡΚΑΣ:** Θα κάνετε υπομονή επειδή είστε ασεβείς, όταν ολοκληρώσω εγώ.

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Είστε ασεβείς.

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Μπάρκα.

Σας παρακαλώ. Καλά ήσασταν φρόνιμοι τόση ώρα. Και δεν είστε από τους άτακτους εσείς. Πώς μου ξεφύγατε τώρα;

**ΙΩΑΝΝΗΣ ΑΝΤΩΝΙΑΔΗΣ:** … (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Αντωνιάδη.

Έχει δίκιο. Δεν διέκοψε κανέναν. Είπε διάφορα.

**ΙΩΑΝΝΗΣ ΑΝΤΩΝΙΑΔΗΣ:** Σας έδωσε γραμμή να μην ασχολείστε με εμάς. Δεν του απαντήσατε, όμως. Εκεί καταντήσαμε.

**ΠΡΟΕΔΡΕΥΩΝ (Απόστολος Αβδελάς):** Όχι, δεν είπε τέτοιο πράγμα. Είπα ότι θα κρίνει ο κόσμος.

Κύριε Αντωνιάδη, να βάλουμε μία τελεία και να ασχοληθούμε με αυτά που πρέπει.

Ευτυχώς ήρθε και ο κ. Κατρίνης. Υπάρχει μια ενδοσυνεννόηση. Θέλετε από εδώ και πέρα να το κάνουμε πεντάλεπτο; Αφορά κυρίως τη Νέα Δημοκρατία και τον ΣΥΡΙΖΑ που έχουν πολλούς ομιλητές. Έχει και δύο το ΚΙΝΑΛ, τον κ. Γκόκα και την κ. Λιακούλη, αν δεν κάνω λάθος.

Συμφωνείτε για πεντάλεπτο;

**ΙΩΑΝΝΗΣ ΑΝΤΩΝΙΑΔΗΣ:** Ναι, με μια ανοχή.

**ΠΡΟΕΔΡΕΥΩΝ (Απόστολος Αβδελάς):** Δεν συμφωνεί ο κ. Καλαματιανός και η κ. Λιακούλη. Συνεχίζουμε ως έχει.

Ζήτησε τον λόγο και θα τον δώσω ο Υφυπουργός Αγροτικής Ανάπτυξης ο κ. Συμεών Κεδίκογλου για τη δευτερολογία του. Παρακαλώ πολύ ησυχία από την αριστερή πλευρά τώρα και ψυχραιμία.

Ορίστε, κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Συγγνώμη. Θα ξεκινήσω λίγο διαφορετικά μετά από αυτό το ρεσιτάλ –να το πω επιεικώς- ανακρίβειας, αναλήθειας -πώς να το πω;- από τον Κοινοβουλευτικό Εκπρόσωπο του ΣΥΡΙΖΑ. Πάει πολύ να μας κατηγορείτε για ψέματα. Δεν ξέρω αν είπατε μια αλήθεια.

Κρατάω μόνο αυτό: Είπατε ότι δεν έχουμε δώσει δεκάρα στους κτηνοτρόφους και τους έχουμε δώσει 13,5 εκατομμύρια ευρώ. Η ομοσπονδία τους με ευχαρίστησε προσωπικά για τη στήριξη που τους δίνουμε.

Όσο για την πανδημία, δυστυχώς, δείτε τι γίνεται σε όλο τον κόσμο. Δείτε τι γίνεται στην υπόλοιπη Ευρώπη. Είναι ένας ιός που μεταλλάσσεται, είναι ένας ιός που εξελίσσεται και το λιγότερο που μπορούμε να κάνουμε είναι να μη θολώνουμε το μήνυμα, όπως, δυστυχώς, κάνουν στελέχη σας, για την ανάγκη καθολικών εμβολιασμών.

Όμως, ας έρθουμε στην ουσία. Θα προσπαθήσω να είμαι όσο πιο σύντομος γίνεται. Θα σας πω ένα νούμερο για να καταλάβετε πώς αυτό το νομοσχέδιο στηρίζει έμπρακτα την ελληνική κτηνοτροφία. Μιλάνε τα νούμερα. Είναι τα στοιχεία των υπηρεσιών του Υπουργείου, τα οποία τα καταθέτω.

Αυτήν τη στιγμή υπάρχουν εκατόν δέκα χιλιάδες κτηνοτροφικές μονάδες. Πόσες λέτε να είναι αδειοδοτημένες; Δεκαέξι χιλιάδες. Μόνο αυτές έχουν άδεια ίδρυσης και λειτουργίας.

(Στο σημείο αυτό ο Υφυπουργός Αγροτικής Ανάπτυξης και Τροφίμωνκ. Σίμος Κεδίκογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΜΙΧΑΗΛ ΚΑΤΡΙΝΗΣ:** Πόσες είπατε;

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Δεκαέξι χιλιάδες επτακόσιες τόσες. Κοντά δεκαεπτά χιλιάδες.

Από τις εκατό μέχρι τις εκατόν δέκα χιλιάδες είναι σχεδόν εκατό χιλιάδες κτηνοτροφικές εγκαταστάσεις που τους επιτρέπουμε, τους δίνουμε τη δυνατότητα να νομιμοποιηθούν, αλλά το κυριότερο να χρηματοδοτηθούν, να μπορέσουν να αξιοποιήσουν τα κοινοτικά προγράμματα, να μπορέσουν να αναπτύξουν και τις δικές τους επιχειρήσεις, να εξελιχθούν, αλλά και για τις τοπικές οικονομίες θα είναι πολύ ευεργετικό. Μόνο και μόνο για αυτό το στοιχείο θα έπρεπε να υπερψηφίσετε το νομοσχέδιο.

Θα είμαι ταχύτατος, θα δώσω μόνο μερικές απαντήσεις. Σε ό,τι αφορά την βάση, την ηλεκτρονική πλατφόρμα για την καταγραφή των αδειοδοτημένων κτηνοτροφικών εγκαταστάσεων να αναφέρω ότι σύμφωνα με τις προβλέψεις του ν.4056/12 οι γνωστοποιήσεις υποβάλλονται στην αρμόδια ΔΑΟΚ σε έντυπη μορφή. Τηρείται μητρώο στην κεντρική αρμόδια υπηρεσία του Υπουργείου και μέσα σε σύντομο χρόνο θα ενεργοποιηθεί η πλατφόρμα www.notify business στο gov.gr και για τις κτηνοτροφικές εγκαταστάσεις.

Αυτό το νομοσχέδιο αφορά -το ξαναλέω για άλλη μια φορά- τους μικρομεσαίους κτηνοτρόφους που είναι σχεδόν 50% με 60%. Όχι μόνο δεν ευνοείται η παραοικονομία, αλλά αντίθετα προστατεύεται ο μικρομεσαίος κτηνοτρόφος, ο οποίος πλέον εξασφαλίζει τη βιωσιμότητά του νόμιμα. Παραοικονομία υπήρχε στο προηγούμενο καθεστώς.

Εμείς επιτρέπουμε στον μικρομεσαίο κτηνοτρόφο να απαλλαγεί από τις όποιες πιέσεις είχε μέχρι σήμερα από διάφορους, να γλυτώσει από το άγχος αν θα γκρεμίσουν το μαντρί του, να μπορέσει να εξελιχθεί, να μπει σε κοινοτικά προγράμματα, να αναπτυχθεί.

Ως προς το άρθρο 9, σας το είπα και στην επιτροπή και το ξαναλέω. Οι διατάξεις του άρθρου 9 θα εφαρμοστούν λαμβάνοντας υπ’ όψιν τις ειδικότερες διατάξεις για την υγεία των ζώων. Άλλωστε, σε κάθε περίπτωση, στην προτεινόμενη διάταξη δηλώνεται σαφώς ότι οι διατάξεις για την υγεία των ζώων λαμβάνονται υπ’ όψιν και σε ό,τι αφορά τις αποστάσεις μεταξύ σφαγείων και πατρογονικών σμηνών και εκκολαπτηρίων. Εξ ου και η φράση στο άρθρο 9 «πλην σφαγείων με την επιφύλαξη ειδικότερων διατάξεων για την υγεία των ζώων». Η επιφύλαξη των ειδικότερων διατάξεων διασφαλίζει την κατά περίπτωση προσέγγιση, με βάση τα κάθε φορά ισχύοντα νομοθετικά και επιδημιολογικά δεδομένα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Θα ήθελα δύο λεπτά παραπάνω, κύριε Πρόεδρε.

Επίσης, να ξέρετε ότι η εγγύτητα των σφαγείων, τηρουμένων όλων των υγειονομικών και περιβαλλοντικών διατάξεων, και αυτές οι διατάξεις έχουν την έγκριση και του Υπουργείου Περιβάλλοντος και του Υπουργείου Υγείας. Είναι καλύτερο και για τα ζώα υπό την έννοια ότι δεν έχουν τη μετακίνηση, που είναι μία ταλαιπωρία επιπλέον.

Ως προς την ειδική οικολογική αξιολόγηση, μιλάμε για μικρομεσαίες εγκαταστάσεις. Δεν είναι απαραίτητο, γι’ αυτό και δεν υπάρχει απαίτηση για διενέργεια ειδικής οικολογικής εξέτασης.

Ως προς τα διαχειριστικά σχέδια βόσκησης -αυτό μονάχα να πω και θα κλείσω- θα σας πω την ιστορία. Την παράταση την δίνουμε, γιατί πρέπει επιτέλους -σε αυτό συμφωνούμε όλοι νομίζω σε αυτή την Αίθουσα- να υπάρξουν διαχειριστικά σχέδια βόσκησης. Υπήρξε χρονοτριβή και θα σας πω σύντομα γιατί υπήρξε χρονοτριβή. Χρειάζονται μόνο δέκα περιφέρειες. Οι εννιά και μία σύντομα, δηλαδή δέκα περιφέρειες έχουν υπογράψει, αλλά δεν προλαβαίνουν να ολοκληρώσουν τις απαιτούμενες διαδικασίες μέχρι 31 Δεκεμβρίου. Το διάστημα που απαιτείται για την εκπόνησή τους είναι τουλάχιστον δύο έτη. Γι’ αυτό και η παράταση των δύο ετών. Να είστε βέβαιοι ότι θα είμαστε από πάνω να ασκούμε κάθε πίεση να ολοκληρωθούν όσο πιο γρήγορα γίνεται. Χρειαζόμαστε τα σχέδια βοσκήσιμων γαιών.

Να δούμε όμως λίγο το ιστορικό. Το 2014, κυβέρνηση της Νέας Δημοκρατίας ψηφίζει τον ν.4264 που όριζε ως βοσκότοπο τις ξυλώδεις, ποώδεις και φρυγανικές εκτάσεις και προέβλεπε την ολοκλήρωση των διαχειριστικών σχεδίων μέχρι τις 15-5-2018. Το 2015, κυβέρνηση δική σας μαζί με τους αλήστου μνήμης Ανεξάρτητους Έλληνες. Αντί να εφαρμόσετε τον ν.4264 εκδίδετε δικό σας νόμο από το 2015, τον ν.4351 και η προθεσμία πήγε μέχρι 31-1-2019.

Παρ’ όλα αυτά χρειαστήκατε ενάμιση χρόνο μέχρι την έκδοση της απόφασης καθορισμού των προδιαγραφών και του περιεχομένου των διαχειριστικών σχεδίων και ως εκ τούτου η τότε κυβέρνηση αναγκάστηκε να δώσει παράταση για την ολοκλήρωση μέχρι τις 31-12-2021.

Το 2019 έρχεται η Κυβέρνηση Μητσοτάκη. Η πολιτική ηγεσία του Υπουργείου Αγροτικής Ανάπτυξης δεν βρίσκει ούτε μία υπογεγραμμένη προγραμματική σύμβαση. Στην προσπάθεια να κερδηθεί ο χαμένος χρόνος, στέλνει ο Υπουργός Αγροτικής Ανάπτυξης –ο Μάκης ο Βορίδης ήταν τότε- το Φεβρουάριο του 2020 προς τους περιφερειάρχες της χώρας επιστολή και δείγμα σύμβασης για υποβολή παρατηρήσεων, με σκοπό την ταχύτερη δυνατή υπογραφή των προγραμματικών συμβάσεων. Στις 31 Δεκεμβρίου του 2020, επί υπουργίας Μάκη Βορίδη, υπεγράφη η πρώτη προγραμματική σύμβαση με την Περιφέρεια Δυτικής Μακεδονίας, τη δική σας, αγαπητή εισηγήτρια της Μειοψηφίας.

Έκτοτε και μέχρι σήμερα έχουν υπογραφεί άλλες εννέα προγραμματικές συμβάσεις. Σύντομα πιστεύουμε ότι θα υπογράψει και η Περιφέρεια της Κεντρικής Μακεδονίας. Η Περιφέρεια Αττικής και η Περιφέρεια Ιονίων Νήσων έχουν πει ότι δεν θέλουν να υπογράψουν, οπότε ήδη το Υπουργείο Αγροτικής Ανάπτυξης παίρνει πίσω την αρμοδιότητα, προετοιμάζει σχετικές προκηρύξεις για να προχωρήσουμε τάχιστα. Νομίζω ότι είναι σαφές ποιος καθυστέρησε και ποιος τρέχει έμπρακτα.

Άλλα δεν θέλω να πω. Δεν θέλω να καταχραστώ άλλο τον χρόνο, γιατί είναι μία μακρά συνεδρίαση. Σας ευχαριστώ όλους, αλλά νομίζω ότι και μόνο το γεγονός πως θα δώσουμε σε εκατό χιλιάδες κτηνοτρόφους τη δυνατότητα να νομιμοποιηθούν και να αξιοποιήσουν τα κοινοτικά προγράμματα, θα πρέπει να σας κάνει όλους να υπερψηφίσετε αυτό τον νόμο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Κύριε Υφυπουργέ, έχουμε τίποτα για την τροπολογία που είπε ο κ. Λαμπρούλης;

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Έρχεται ο κ. Στύλιος για την τροπολογία.

**ΠΡΟΕΔΡΕΥΩΝ (Απόστολος Αβδελάς):** Να πάμε πάλι στη σειρά των ομιλητών…

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο για λίγο.

**ΠΡΟΕΔΡΕΥΩΝ (Απόστολος Αβδελάς):** Βεβαίως, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κύριε Υπουργέ, θα μπορούσαμε σε πολλά να συμφωνήσουμε από αυτά που είπατε για το περιεχόμενο του νομοσχεδίου. Δεν μπορώ όμως να συμφωνήσω με την επαναλαμβανόμενη τακτική της Κυβέρνησης που εκφράζεται από εσάς σήμερα, να προσπαθήσετε για το θέμα της πανδημίας και της κατάστασης που υπάρχει να στοχοποιείτε πολιτικούς χώρους και πολιτικά πρόσωπα για να απεκδυθείτε των ευθυνών σας. Σταματήστε επιτέλους αυτή την παραλυτική και αναποτελεσματική τακτική.

Το θέμα της πανδημίας και των εμβολιασμών δεν προσφέρεται για πολιτικά οφέλη, κύριε Υπουργέ. Πρέπει να το καταλάβετε. Πριν απευθυνόμενος σε μια άλλη πτέρυγα της Βουλής -δεν είστε ο πρώτος ούτε ο μόνος Υπουργός- είπατε ότι κάποιοι εντός της Αίθουσας θολώνουν το στίγμα.

Είναι το μόνιμο επιχείρημα εδώ και δύο μήνες. Βλέπετε ότι δεν παράγει αποτελέσματα και αντί να περάσουμε ένα σαφές μήνυμα στην ελληνική κοινωνία ότι όλοι μαζί συμφωνούμε και βάζουμε πλάτη σε μια δύσκολη κατάσταση, πολύ δύσκολη, επιμένετε να εργαλειοποιείτε τα ζητήματα αυτά για πολιτικό όφελος. Επιτέλους σταματήστε!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κατρίνη.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Μισό λεπτό μόνο θα χρειαστώ.

Με παρερμηνεύσατε. Ίσα ίσα το Κίνημα Αλλαγής έχει δώσει σαφέστατα το σωστό στίγμα σε όλη αυτή τη δύσκολη προσπάθεια. Μίλησα για μεμονωμένους συναδέλφους, οι οποίοι με δηλώσεις τους, με πράξεις τους, με κινήσεις τους -δεν θέλω να κατονομάσω, αλλά είναι γνωστό στο πανελλήνιο- έχουν θολώσει το στίγμα.

Όμως χαίρομαι, γιατί συμφωνούμε στο βασικό. Πρέπει η ελληνική Βουλή να δίνει το μήνυμα των καθολικών εμβολιασμών. Πιστεύω ότι σε αυτό συμφωνούμε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Και να εμβολιαστούν όλοι οι Βουλευτές, έτσι; Μην το ξεχνάμε αυτό.

**ΠΡΟΕΔΡΕΥΩΝ (Απόστολος Αβδελάς):** Κύριε Σαντορινιέ, σας παρακαλώ.

Τον λόγο έχει ο κ. Κωνσταντίνος Μαραβέγιας από τη Νέα Δημοκρατία.

(Θόρυβος στην Αίθουσα)

Σας παρακαλώ, σας παρακαλώ! Δεν θα ανοίξουμε κουβέντα τώρα ποιος είναι εμβολιασμένος.

Ορίστε, κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Έχετε δίκιο, κύριοι συνάδελφοι. Δεν πρέπει να εργαλειοποιείται το θέμα της πανδημίας.

Διαφωνώ μαζί σας, κύριε Κατρίνη. Υπάρχουν πολιτικοί χώροι που εργαλειοποιούν την πανδημία. Και πείτε μου εσείς αν δεν είναι εργαλειοποίηση η απαξιωτική ερώτηση, με επικεφαλής τον κ. Μάρκου και τριάντα επτά Βουλευτές του ΣΥΡΙΖΑ που ούτε λίγο ούτε πολύ την συνυπογράφουν και λένε ότι για τη θνητότητα φταίνε οι εργαζόμενοι στις μονάδες εντατικής θεραπείας γιατί είναι ανεκπαίδευτοι.

Πείτε μου, λοιπόν, αν αυτό δεν είναι εργαλειοποίηση, αν δεν είναι κλονισμός της κοινής γνώμης και της εμπιστοσύνης της απέναντι στο σύστημα υγείας.

Ας μην αναφερθώ σ’ αυτό που έλεγε προηγουμένως ο Κοινοβουλευτικός Εκπρόσωπος του ΣΥΡΙΖΑ περί των αστυνομικών, εκ των οποίων το 80% είναι εμβολιασμένοι. Εν πάση περιπτώσει τι πρότεινε ο συνάδελφος; Πρότεινε να τους βγάλουμε σε αναστολή; Διότι λένε να γυρίσουν από την αναστολή και οι υγειονομικοί που βρίσκονται σε αναστολή ως ο μόνος κλάδος για τον οποίον έχει εφαρμοστεί το μέτρο. Πείτε, λοιπόν, αν δεν υπάρχει πράγματι εργαλειοποίηση της πανδημίας. Υπάρχει και δεν δικαιούται ο συγκεκριμένος συνάδελφος να κουνάει το δάχτυλο προς τους Βουλευτές της Νέας Δημοκρατίας λέγοντας προς τον Πρόεδρο ότι αυτοί είναι, όταν έπεται ο Υπουργός τον οποίον απαξιώνει και τον ίδιο και τη διαδικασία γιατί δεν κάθεται μέσα στην Αίθουσα να ακούσει ούτε καν την απάντηση που είχε να του δώσει. Αυτά τα ολίγα περί της τοποθέτησής σας.

Προχωρώ στο νομοσχέδιο, διότι ο πυρήνας του παρόντος νομοσχεδίου στον οποίο πρέπει να επικεντρωθούμε σήμερα είναι η απλοποίηση της ίδρυσης και λειτουργίας των κτηνοτροφικών εγκαταστάσεων.

Η Κυβέρνηση της Νέας Δημοκρατίας θεωρεί την πρωτογενή παραγωγή βασικό πυλώνα όχι μόνο της οικονομικής ανάπτυξης και της ασφαλούς τροφοδοσίας της χώρας με αγαθά πρώτης ανάγκης. Αυτό ακριβώς σηματοδότησε πριν από λίγες μέρες ο Πρωθυπουργός Κυριάκος Μητσοτάκης ανακοινώνοντας την επιστροφή του ειδικού φόρου κατανάλωσης στο αγροτικό πετρέλαιο για συνεργατικά σχήματα και νέους αγρότες το 2022.

Ταυτόχρονα, στόχος μας παραμένει να διατηρήσουμε την υψηλή ποιότητα του ελληνικού κρέατος και γάλακτος και αυτό μπορεί να γίνει μέσα από την αυξημένη εποπτεία της καλής λειτουργίας των κτηνοτροφικών μονάδων και τον αυστηρό έλεγχο των παραγόμενων προϊόντων.

Από την άλλη, όμως, αυτή η εποπτεία δεν μπορεί να θέτει υπερβολικούς περιορισμούς στην ανάπτυξη αυτών των μονάδων. Άλλωστε η σκοπούμενη και επιθυμητή αυστηροποίηση, λόγου χάρη των ελέγχων στη διακίνηση των αμνοεριφίων για θέματα ελληνοποιήσεων, υγιεινής και ασφάλειας των προϊόντων δεν έχει σε τίποτα να κάνει με πολεοδομικά θέματα.

Σ’ αυτό το πνεύμα, λοιπόν, δίνουμε για πρώτη φορά άδειες σε σειρά κτηνοτροφικών εγκαταστάσεων με πρόχειρες κατασκευές, εφόσον αυτές δεν αφορούν τον δομικό σκελετό τους.

Δεύτερον, μειώνουμε την ελάχιστη αποκατάσταση κτηνοτροφικών εγκαταστάσεων μέχρι και 50% από προστατευμένες δραστηριότητες, εφόσον αυτές βρίσκονται σε απόσταση ως δέκα χιλιόμετρα από τα σύνορα.

Τρίτον, απλοποιούμε τη διαδικασία ίδρυσης και λειτουργίας κτηνοτροφικών εγκαταστάσεων κατηγορίας Β΄ και κάτω.

Τέταρτον, δίνουμε δυνατότητα τροποποίησης της άδειας διατήρησης κτηνοτροφικής εγκατάστασης εντός ή πλησίον κατοικημένων περιοχών με στόχο τη βελτίωση των υφιστάμενων συνθηκών υγιεινής ή τον εκσυγχρονισμό των δραστηριοτήτων. Δίνεται επιπλέον παράταση ως τις 31-12-2022 στους κτηνοτρόφους να ζητήσουν τη διατήρηση των εγκαταστάσεών τους εντός ή πλησίον κατοικημένων περιοχών.

Τέλος, μειώνουμε το επιβαλλόμενο πρόστιμο ανέγερσης αυθαιρέτων στο 5% για τον ιδιοκτήτη κτηνοτροφικής εγκατάστασης που προβαίνει σε νομιμοποίηση των αυθαιρεσιών.

Κύριε Υπουργέ, θέλω να μείνω λίγο στη διάταξη για τα βοσκοτόπια. Παράταση, λοιπόν, για δύο ακόμα χρόνια μέχρι τις 31-12-2023 της προθεσμίας για την εκπόνηση, υποβολή και έγκριση των διαχειριστικών σχεδίων βοσκήσιμων γαιών της χώρας. Είναι πολύ σημαντικό να υπογραμμίσουμε πως για το θέμα αυτό πράγματι υφίσταται ανάγκη κατανομής των βοσκοτόπων που λαμβάνονται υπ’ όψιν κατά τον υπολογισμό της εξισωτικής αποζημίωσης των κτηνοτρόφων ολόκληρης της χώρας. Γι’ αυτόν τον λόγο και με αφορμή την κατανομή για τη Μαγνησία σάς έχω θέσει μέσω κοινοβουλευτικού ελέγχου το παραπάνω ζήτημα και ελπίζω πως το Υπουργείο Αγροτικής Ανάπτυξης θα προχωρήσει γρήγορα στο νέο σχέδιο βοσκήσιμων γαιών για όλη την επικράτεια.

Θέλω επίσης σ’ αυτό το σημείο με την ευκαιρία της σημερινής συζήτησης να επανέλθω στο ζήτημα της οικονομικής ενίσχυσης των παραγωγών επιτραπέζιας ελιάς Μαγνησίας, το οποίο έχω θέσει επανειλημμένα μέσω του κοινοβουλευτικού ελέγχου. Είναι εξαιρετικά θετικό το γεγονός ότι τον Οκτώβριο εξοικονομήθηκαν από το Υπουργείο Οικονομικών πρόσθετοι πόροι για τη στήριξη της πρωτογενούς παραγωγής που επλήγη από τις οικονομικές συνέπειες της πανδημίας, οι οποίοι θα διατεθούν και στους ελαιοπαραγωγούς του νοτίου Πηλίου. Ειδικά οι αγρότες του Πηλίου δοκιμάστηκαν ιδιαίτερα κατά τους είκοσι μήνες της οικονομικής κρίσης που προκάλεσε ο κορωνοϊός και φυσικά χρειάζονται την άμεση ενίσχυση και κρατική αρωγή. Γι’ αυτό χαίρομαι που το Υπουργείο επισπεύδει τη χρηματοδότηση των ελαιοπαραγωγών της Μαγνησίας και ελπίζω πολύ σύντομα αυτή η διαδικασία να έχει ολοκληρωθεί. Ειδικά για τη στήριξη των ελαιώνων διπλής κατεύθυνσης είναι ανάγκη να αρθούν όλα τα γραφειοκρατικά εμπόδια προκειμένου και οι εν λόγω ελαιοπαραγωγοί να λάβουν την έκτακτη ενίσχυση λόγω του COVID-19.

Κλείνοντας, κύριε Πρόεδρε, θέλω να σταθώ στην πολύ σημαντική διάταξη του νομοσχεδίου για τον ΕΛΓΑ, να παραταθεί δηλαδή μέχρι τα τέλη του έτους η δυνατότητα του ΕΛΓΑ να χορηγήσει στους δικαιούχους μέχρι ποσοστό 40% της εκτιμηθείσας αποζημίωσης για ζημιές που προκλήθηκαν σε αγροτικές καλλιέργειες από τον παγετό της άνοιξης του 2021. Ειδικά γι’ αυτό το θέμα έχω θέσει με σειρά παρεμβάσεών μου στο Υπουργείο την ανάγκη καταβολής όχι μόνο των ασφαλιστικών καλύψεων, αλλά και των αποζημιώσεων μέσω ΚΟΕ των αγροτών του Πηλίου, των οποίων τα οπωροφόρα δέντρα επλήγησαν τον περασμένο Φεβρουάριο. Το ίδιο ισχύει και για τις αποζημιώσεις των πληγέντων μηλοπαραγωγών και καστανοπαραγωγών της περιοχής που επλήγησαν από έντονα καιρικά φαινόμενα στον Δήμο Ζαγοράς-Μουρεσίου τον Οκτώβριο, αλλά και τον περασμένο Αύγουστο στο ανατολικό Πήλιο. Καταστροφές και καρπόπτωση στις περιοχές Ζαγοράς, Μακρυράχης και Πουρίου ήλθαν να προστεθούν στην απομείωση της παραγωγής λόγω παγετού και παρατεταμένου καύσωνα κατά το προηγηθέν εξάμηνο. Επομένως, είναι πολύ σημαντικό το ότι ο ΕΛΓΑ θα προχωρήσει στην ενισχυμένη προκαταβολική αποζημίωση και των παραγωγών του Πηλίου που επλήγησαν φέτος.

Θέλω εδώ να σημειώσω και ένα άλλο συναφές θέμα, το οποίο σας έχω θέσει πρόσφατα και αφορά την ανάγκη διατήρησης της συνδεδεμένης ενίσχυσης των μηλοπαραγωγών και καστανοπαραγωγών του Πηλίου και αυτό γιατί δεν πρέπει να θεωρούμε την οικονομική στήριξη των αγροτών πολυτέλεια. Είναι αναγκαιότητα για τις τοπικές κοινωνίες και πρόταγμα της δικής μας Κυβέρνησης. Σ’ αυτήν την κατεύθυνση θα συνεχίσουμε να δουλεύουμε εντατικά δίνοντας κίνητρα για περιφερειακή ανάπτυξη, πρωτογενή παραγωγή και ευημερία για όλους τους αγρότες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε τον κ. Μαραβέγια.

Έχουμε παρέμβαση μέσω webex. Τι να κάνουμε; Ο κορωνοϊός έχει αλλάξει τη διαδικασία στο Κοινοβούλιο. Με χαρά βλέπω τον Υπουργό Αγροτικής Ανάπτυξης κ. Λιβανό, ο οποίος θα κάνει παρέμβαση-δευτερολογία.

Κύριε Υπουργέ, καλησπέρα σας και σιδερένιος!

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής** **Ανάπτυξης και Τροφίμων):** Καλησπέρα, κύριε Πρόεδρε. Ευχαριστώ πολύ για τις ευχές και εσάς προσωπικά και τον Κοινοβουλευτικό Εκπρόσωπο του ΣΥΡΙΖΑ και όλους τους αγαπητούς συναδέλφους. Θα μιλήσω μόνο για δύο λεπτά.

Κατ’ αρχάς, θα ήθελα να τοποθετηθώ ως προς το κομμάτι των τροπολογιών. Ζητώ συγγνώμη για την καθυστέρηση, αλλά η κατάσταση στην οποία βρίσκομαι δυσχεραίνει τη διαδικασία. Δεκτές, λοιπόν, γίνονται μόνο οι δύο υπουργικές τροπολογίες, αυτή που αφορά τους εργάτες γης και αυτή της κρατικής αρωγής, όχι το κομμάτι των γεωπονικών δικαιωμάτων και όχι οι βουλευτικές τροπολογίες. Άρα, εργάτες γης και κρατική αρωγή.

Σε σχέση με τους εργάτες γης, θα ήθελα να πω ότι είναι μια πολύ σημαντική τροπολογία. Όπως είπαν αρκετοί Βουλευτές απ’ όλα τα κόμματα -το ανέπτυξε ιδιαιτέρως ο κ. Σταμενίτης- όλοι όσοι είναι σε νομούς οι οποίοι έχουν μεγάλη παραγωγή αντιλαμβάνονται τη σημασία αυτής της τροπολογίας, αυτής της διάταξης. Ο πόθος του Υπουργείου Αγροτικής Ανάπτυξης και Τροφίμων είναι αυτή να γίνει μόνιμη και να ενταχθεί στον Κώδικα Μετανάστευσης και αυτό ήταν η προσπάθειά μας μέχρι τώρα και αυτό θα συνεχίσει να είναι. Μέχρι τότε, όμως, η τροπολογία λύνει το πρακτικό πρόβλημα για την ελληνική παραγωγή. Όσον αφορά τη δεύτερη τροπολογία, αυτή με την κρατική αρωγή, αντιλαμβάνεστε πόσο σημαντική είναι κι αυτή και εύχομαι να έχει την αποδοχή μεγάλου κομματιού της Βουλής.

Ως προς το κομμάτι της τοποθέτησης του κ. Αποστόλου, τον οποίο και ευχαριστώ για τις ευχές για ταχεία ανάρρωση που μου έστειλε, ήθελα να πω κατ’ αρχάς κάτι που είναι σαφές και είναι και μια απάντηση σε αρκετούς συναδέλφους οι οποίοι κατά καιρούς τοποθετούνται για το ζήτημα της φέτας.

Θέλω να τονίσω για άλλη μια φορά, το έχω πει αρκετές φορές στη Βουλή, πως για μας η προστασία της φέτας, όπως και όλων των υπολοίπων εμβληματικών μας προϊόντων, αποτελεί απόλυτη προτεραιότητα. Αυτό νομίζω ότι το έχουμε αναδείξει στην πράξη και είμαστε στην αρχή του να κερδίζουμε αυτό το στοίχημα με τους σαρωτικούς ελέγχους που διεξάγουμε στην αγορά και την προσπάθειά μας να τηρούνται οι κανόνες του ΠΟΠ και να διασφαλίζουμε τους πραγματικούς παραγωγούς.

Νομίζω πως η πλειοψηφία σας έχει εικόνα ότι ποτέ στο παρελθόν -ούτε την εποχή του κ. Αποστόλου ούτε βεβαίως στα τεσσεράμισι χρόνια του ΣΥΡΙΖΑ- δεν είχαν μπει πρόστιμα ύψους 260 χιλιάδων ευρώ ούτε πολύ λιγότερα από αυτά, ποτέ δεν είχε αφαιρεθεί το ΠΟΠ όπως έγινε φέτος, ποτέ δεν είχε γίνει μια τόσο συντονισμένη προσπάθεια που να έχει αποτελέσματα. Θα περίμενα, ειλικρινά το λέω, την στήριξη του κ. Απόστολου σε αυτό το ζήτημα και τη στήριξη του ΣΥΡΙΖΑ σε αυτόν τον αγώνα.

Από εκεί και πέρα, σχετικά με τη συμφωνία με την Νότια Αφρική, αυτό που νομίζω πως έχει μεγάλο ενδιαφέρον στην τοποθέτηση του κ. Αποστόλου είναι ότι ο ΣΥΡΙΖΑ έκανε αυτή τη συμφωνία το 2016, όπως μας είπε ο πρώην Υπουργός, και στη συνέχεια υπερψήφισε την κύρωση αυτής της συμφωνίας φέτος, όταν ήρθε στην ελληνική Βουλή. Αυτή είναι η πραγματικότητα. Και το δεύτερο -διότι έχει δίκιο σε αυτά τα οποία λέει στην ανησυχία του, έχω διαβάσει και την αρθρογραφία του- που θέλω να πω είναι πως απλά έχει ένα λάθος, το ότι δεν προβήκαμε εντός της προβλεπόμενης πενταετίας για να ξεκινήσει αυτή η διαδικασία αναθεώρησης. Έχουμε ήδη ξεκινήσει αυτή την διαδικασία, συγκεκριμένα στις 20 Απριλίου του 2021 μέσω των αρμόδιων οργάνων μας στη μόνιμη ελληνική αντιπροσωπεία, θέσαμε το ζήτημα της επέκτασης προστασίας της φέτας και υποστηρίξαμε ότι αυτό είναι πάρα πολύ σημαντικό για τη χώρα. Σε συνεργασία με τον κ. Βαρβιτσιώτη, ο οποίος το χειρίζεται στο Υπουργείο Εξωτερικών, το θέτουμε και σε ανωτέρα fora έτσι ώστε στη λογική ακριβώς την οποία είχε συμφωνήσει η κυβέρνηση του κ. Αποστόλου, να προχωρήσουμε για να προστατεύσουμε το προϊόν μας και με τη Νότια Αφρική.

Συνεπώς, κύριοι του ΣΥΡΙΖΑ, κύριε Αποστόλου, να είστε σίγουροι ότι και στο θέμα των ελέγχων, αλλά και στο θέμα της διαχείρισης των συμφωνιών, τις οποίες και εμείς ως συνέχεια της ελληνικής Κυβέρνησης υποστηρίζουμε, δεν θα αφήσουμε τα ελληνικά ΠΟΠ και βεβαίως, δεν θα αφήσουμε τη ναυαρχίδα, την φέτα να βληθεί από κανέναν.

Πριν κλείσω, ήθελα να πω ότι δυστυχώς λόγω των υποχρεώσεων στο Υπουργείο Αγροτικής Ανάπτυξης δεν παρακολουθώ τόσο πολύ το κομμάτι της Βουλής και δεν είχα δει για καιρό τον κ. Γρηγοριάδη. Ομολογώ ότι ήταν χειμαρρώδης, τον θυμάμαι όπως παλιά. Προσωπικά τον προτιμώ, το έχω πει και του ιδίου, ως ηθοποιό. Σε κάθε περίπτωση, πέραν του χιούμορ, νομίζω ότι η σημερινή τοποθέτηση έφτασε, στο τέλος της ειδικά, σε ένα παραλήρημα. Πιστεύω ότι πρέπει να είμαστε πιο συγκρατημένοι όταν μιλάμε μέσα στο Κοινοβούλιο, όταν είμαστε εκπρόσωποι του ελληνικού λαού αν πιστεύουμε στην δημοκρατία μας και αν πιστεύουμε στο κοινοβουλευτικό σύστημα το οποίο έχει αναδείξει με μεγάλη πλειοψηφία τον Κυριάκο Μητσοτάκη ως Πρωθυπουργό και έχει διαμορφώσει την Κυβέρνηση του. Αυτή η Κυβέρνηση είναι μια κυβέρνηση όλων των Ελλήνων, δημοκρατικά εκλεγμένη. Και νομίζω ότι αυτές οι ανοίκειες εκφράσεις τις οποίες χρησιμοποίησε δεν ταιριάζουν ούτε στον ίδιο, παρασύρεται ίσως από τη διάθεση για αντιπολίτευση που έχει το κόμμα του, αλλά δεν ταιριάζουν ούτε και σε όποιον πραγματικά σέβεται και πιστεύει στην Κοινοβουλευτική Δημοκρατία.

Κλείνοντας, να πω για άλλη μια φορά για να μην μπερδευτεί κανείς, γιατί νομίζω ότι κάποιοι Βουλευτές το ζητούν επιμόνως, γίνονται δεκτές οι δύο τροπολογίες, «εργάτες γης» και «κρατική αρωγή» και για νομοτεχνικούς λόγους, μετά από συνεννόηση με τη Γενική Γραμματεία της Κυβέρνησης, αποσύραμε την άλλη.

Ευχαριστώ θερμά, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ, κύριε Υπουργέ.

Τον λόγο έχει ο κ. Κατρίνης για ένα λεπτό.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κατ’ αρχάς, θέλω να πω ότι συμφωνούμε στο άρθρο 1 της τροπολογίας. Νομίζω ότι απαντά σε ένα υπαρκτό πρόβλημα. Όσοι τουλάχιστον εκλεγόμαστε σε αγροτικές περιφέρειες το συναντάμε καθημερινά και μας το βάζουν οι ίδιοι οι παραγωγοί. Άρα δίνει μια λύση.

Θέλω να ρωτήσω, κύριε Υπουργέ για το άρθρο 2 επειδή βλέπω για τη διεύρυνση της δυνατότητας άσκησης επαγγέλματος βάζετε στην παράγραφο β και ουσιαστικά ανοίγετε την κερκόπορτα στους αποφοίτους ΙΕΚ κολεγίων να μπορούν να έχουν τα ίδια δικαιώματα με τους απόφοιτους πανεπιστημιακών σχολών και πανεπιστημιακών σχολών που έγιναν μετά την εξομοίωση των ΤΕΙ σε πανεπιστήμια. Αν αυτό έχει γίνει και σε άλλα επαγγέλματα, π.χ. στους μηχανικούς μια και βλέπω τον κ. Στύλιο εδώ…

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Απάντησε ο κύριος Υπουργός.

**ΜΙΧΑΗΛ ΚΑΤΡΙΝΗΣ:** Αν αυτό το πράγμα θεωρείτε ότι ανοίγει την κερκόπορτα.

Θα το αποσύρει;

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Απάντησε.

**ΟΛΥΜΠΙΑ ΤΕΛΙΓΙΟΡΙΔΟΥ:** Μόνο το άρθρο 1 ισχύει;

**ΜΙΧΑΗΛ ΚΑΤΡΙΝΗΣ:** Το αποσύρει; Όλο;

**ΟΛΥΜΠΙΑ ΤΕΛΙΓΙΟΡΙΔΟΥ** Αποσύρονται τα επαγγελματικά;

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ναι.

**ΜΙΧΑΗΛ ΚΑΤΡΙΝΗΣ:** Άρα αποσύρεται.

Μπορείτε να το επαναλάβετε; Διότι όπως καταλαβαίνετε κανένας δεν το αντιλήφθηκε αυτό. Μπορείτε να το επαναλάβετε εσείς, κύριε Υφυπουργέ; Κανείς σε αυτήν την Αίθουσα δεν το κατάλαβε.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Το είπε ο κύριος Υπουργός.

**ΜΙΧΑΗΛ ΚΑΤΡΙΝΗΣ:** Λέτε να μην προσέχουμε τον Υπουργό;

**ΠΡΟΕΔΡΕΥΩΝ (Απόστολος Αβδελάς):** Το αποσύρει και θα κρατηθεί σε νομοτεχνική. Το είπε.

**ΜΙΧΑΗΛ ΚΑΤΡΙΝΗΣ:** Άρα αποσύρεται το άρθρο 2.

**ΠΡΟΕΔΡΕΥΩΝ (Απόστολος Αβδελάς):** Ναι το είπε.

Κύριε Υπουργέ, σας παρακαλώ διευκρινίστε και πάλι για το άρθρο 2.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ίσως δεν το είπα καθαρά, ίσως δεν το άκουσε ο κ. Κατρίνης.

Επαναλαμβάνω ότι αυτό το κομμάτι, το οποίο ξεκίνησε να τοποθετείται αποσύρεται, όπως είπα και πριν για νομοτεχνικούς λόγους και θα επανέλθει ως άρθρο σε επόμενο νομοσχέδιο της Κυβέρνησης. Δεν είναι λοιπόν, προς συζήτηση σήμερα ούτε προς ψήφιση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Να πάμε στους ομιλητές. Πάμε στην Καρδίτσα.

Τον λόγο έχει ο κ. Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, περαστικά. Σιδερένιος. Εύχομαι η περιπέτεια να τελειώσει σύντομα, όπως εύχομαι σύντομα να τελειώσει η περιπέτεια και σε όσους και όσες δοκιμάζονται από την πανδημία του κορωνοϊού, που πραγματικά δοκιμάζει τις αντοχές και της ελληνικής κοινωνίας, αλλά και του υγειονομικού μας συστήματος.

Και βέβαια, θα συμφωνήσω με όσους έχουν τη λογική άποψη ότι η πανδημία δεν προσφέρεται για εκμετάλλευση, δεν προσφέρεται για εργαλειοποίηση, δεν προσφέρεται για μικροκομματικά ή μικροπολιτικά οφέλη και πάνω από όλα αυτό που προέχει είναι όλοι μας να έχουμε έναν ενιαίο, έναν σαφή και αξιόπιστο λόγο, κυρίως απέναντι σε εκείνο το τμήμα της κοινωνίας μας που στέκεται με φόβο, με προβληματισμό, με αμφιβολία, με άρνηση απέναντι στον εμβολιασμό, γιατί από ό,τι διαφαίνεται και από ό,τι λέει το σύνολο των ειδικών ο εμβολιασμός είναι το μόνο αξιόπιστο όπλο που έχουμε απέναντι στην πανδημία και μάλιστα, σε συνδυασμό με την τήρηση και των υγειονομικών μέτρων.

Συζητούμε σήμερα ένα νομοσχέδιο που έχει να κάνει με ένα σημαντικό τμήμα της ελληνικής κοινωνίας. Συζητούμε για την κτηνοτροφία, για τον πρωτογενή τομέα, έναν δομικό πυλώνα ανάπτυξης της χώρας μας και μάλιστα, θα επισήμανα έναν σταθερό, έναν αξιόπιστο πυλώνα ανάπτυξης.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Αυτό αποδείχθηκε μάλιστα τα τελευταία δύο χρόνια όπου ένας άλλος δομικός μας πυλώνας, ο τουρισμός διεφάνη πόσο ευάλωτος ήταν και πόσο ευαίσθητος σε εξωγενείς παράγοντες. Η πανδημία έπληξε τον τουρισμό σοβαρά και κατ’ αυτήν την έννοια έχει πλήξει σοβαρά και το Ακαθάριστο Εθνικό μας Προϊόν. Άρα θα πρέπει ως κοινωνία, ως οικονομία, ως χώρα να επενδύσουμε στον μέγιστο δυνατό βαθμό σε οικονομικούς τομείς, όπως είναι και ο πρωτογενής τομέας, που έχουν σταθερότητα, που δεν επηρεάζονται από εξωγενείς παράγοντες και που κυρίως μπορούν να συνεισφέρουν διαχρονικά στην εθνική μας οικονομία.

Επιπρόσθετα, το σημερινό μας νομοσχέδιο έχει εξαιρετική σημασία διότι αναφέρεται σε ένα πολύ μεγάλο τμήμα του πληθυσμού μας και που δραστηριοποιείται μάλιστα οικονομικά, επιχειρηματικά στην ύπαιθρο Ελλάδα, στην περιφέρεια και κυρίως σε περιοχές που πλήττονται από την πληθυσμιακή αφαίμαξη. Οι ορεινές και μειονεκτικές περιοχές είναι οι περιοχές που συνήθως συγκρατούν τον πληθυσμό τους μέσα από την κτηνοτροφική δραστηριότητα. Οι κτηνοτρόφοι είναι κυρίως οι κάτοικοι αυτών των περιοχών που όπως είπα πλήττονται από πληθυσμιακή αφαίμαξη, πληθυσμιακή συρρίκνωση και τείνουν να γίνουν χαμένες πατρίδες επί της ουσίας στο εσωτερικό της χώρας μας.

Αν θέλουμε, λοιπόν, να κρατήσουμε ζωντανές αυτές τις περιοχές, να τις θα αναθερμάνουμε και να τις αναζωογονήσουμε, ένας σημαντικός δρόμος, ένας αξιόπιστος δρόμος, είναι η τόνωση και η ανάπτυξη της κτηνοτροφίας και μάλιστα της επεκτατικής κτηνοτροφίας, στην οποία εστιάζει το νομοσχέδιό μας γιατί δίνει λύση σε εκείνους τους κτηνοτρόφους, μικρούς και μεσαίους, που σήμερα αντιμετωπίζουν σοβαρά προβλήματα με τις σταβλικές τους εγκαταστάσεις. Πάνω από εκατό χιλιάδες κτηνοτρόφοι έχουν θέμα με τις σταβλικές τους εγκαταστάσεις, έχουν θέμα με το δασαρχείο, έχουν θέμα με διάφορες υπηρεσίες. Εξ αυτού του λόγου κινείται προς την σωστή κατεύθυνση το νομοσχέδιο, που δίνει τη δυνατότητα πλέον της ακριβούς χωροθέτησης των σταβλικών εγκαταστάσεων, που θα περάσει είμαι βέβαιος και μέσα από τα ειδικά πολεοδομικά σχέδια και τα τοπικά πολεοδομικά σχέδια των δήμων, ούτως ώστε με τη διαμόρφωση του εδαφικού συντάγματος της κάθε περιοχής να προσδιοριστούν με ακρίβεια, με σαφήνεια και χωρίς αμφιβολία οι χώροι όπου μπορούν να αναπτυχθούν οι σταβλικές εγκαταστάσεις.

Παράλληλα, απλοποιούνται και σε εξαιρετικά μεγάλο βαθμό οι διαδικασίες αδειοδότησης αυτών των εγκαταστάσεων. Θα πρέπει να γνωρίζετε ότι οι κτηνοτρόφοι μας είναι έντονα προβληματισμένοι απέναντι στη γραφειοκρατία, έντονα δυσανεκτικοί απέναντι στη γραφειοκρατία και επιβάλλεται τη γραφειοκρατία να τη μειώσουμε στον μέγιστο δυνατό βαθμό, ούτως ώστε πραγματικά οι κτηνοτρόφοι μας απαλλασσόμενοι από αυτό το βάρος να μπορέσουν να νομιμοποιήσουν τις σταβλικές τους εγκαταστάσεις και παράλληλα να είναι τελικοί δικαιούχοι, να μπορούν να αξιοποιήσουν το σύνολο των κοινοτικών, των ευρωπαϊκών προγραμμάτων, προκειμένου να βελτιώσουν και την παραγωγή τους και την καλλιέργειά τους, αλλά κυρίως να γίνουν σύγχρονοι, ανταγωνιστικοί και να κερδίσουν ακόμη περισσότερα.

Θα έλεγα ότι η Κυβέρνησή μας, αν μη τι άλλο, όλο αυτό το διάστημα έχει δείξει μια μεγάλη ευαισθησία και έχει καταβάλει μια μεγάλη προσπάθεια αναζωογόνησης του πρωτογενούς τομέα, που δεν μπορεί να περάσει απαρατήρητη, με τελευταίο την ανακοίνωση που έγινε για το αγροτικό πετρέλαιο, για το πετρέλαιο που αφορά τον πρωτογενή τομέα και την επιστροφή του ειδικού φόρου κατανάλωσης. Και εγώ θα συνταχθώ με εκείνους που λένε ότι θα πρέπει αυτή η διαδικασία να αφορά το σύνολο των κατά κύριο επάγγελμα αγροτών, γεωργών και κτηνοτρόφων. Και μάλιστα υπάρχουν τρόποι προκειμένου να γνωρίζουμε τι πετρέλαιο δικαιούται ο καθένας ανάλογα με την καλλιέργειά του και τα στρέμματα που καλλιεργεί και μέσα από μία πολύ συγκεκριμένη και κλιμακούμενη διαδικασία να ικανοποιήσουμε το σύνολο των ανθρώπων της παραγωγής, το σύνολο των συνανθρώπων μας που προσπαθούν παλεύοντας με καιρικά φαινόμενα, παλεύοντας με τη γη, να έχουν αυτό το κίνητρο, αυτό το πλεονέκτημα.

Μάλιστα θα προχωρούσα και ένα βήμα παραπέρα λέγοντας ότι είναι εξαιρετικής σημασίας το να απεξαρτήσουμε τους αγρότες μας, τους κτηνοτρόφους μας από την ενέργεια, από το ενεργειακό κόστος. Το net metering, η παραγωγή ενέργειας δηλαδή για την κάλυψη των αναγκών τους, είναι μια εξαιρετική ευκαιρία και θα έλεγα ότι και τα σχέδια βελτίωσης, αλλά και τα προγράμματα των νέων αγροτών επιβάλλεται να έχουν ισχυρές χρηματοδοτήσεις προκειμένου οι αγρότες και οι κτηνοτρόφοι μας να εγκαταστήσουν τέτοια συστήματα αυτοπαραγωγής ενέργειας που θα καλύπτουν τις ενεργειακές τους ανάγκες και μάλιστα με τον κανόνα των τριών τετάρτων το 75% της πλεονάζουσας ενέργειας να μπορούν να τη διαθέσουν στο σύστημα προκειμένου έτσι να αποκτήσουν και ένα επιπλέον εισόδημα.

Δεν μπορώ παρά να αναφερθώ και στον ΕΛΓΑ που, πραγματικά, κατά τη διάρκεια της μεγάλης πλημμύρας στην Καρδίτσα λόγω του «Ιανού» λειτούργησε άμεσα και αποτελεσματικά. Θεωρώ ότι τόσο ο Ανδρέας Λυκουρέντζος όσο και η ηγεσία του Υπουργείου Αγροτικής Ανάπτυξης έχουν συμβάλει αποτελεσματικά ώστε αυτός ο άλλοτε βραδυκίνητος και δυσκίνητος μηχανισμός πλέον να λειτουργεί με ταχύτητα, με αποτελεσματικότητα και να απαντά άμεσα στα προβλήματα που δημιουργούνται στους αγρότες και τους κτηνοτρόφους μας, δεδομένου μάλιστα ότι η κλιματική κρίση θα επιδεινώσει αυτά τα προβλήματα και οφείλουμε, υποχρεούμαστε απέναντι στους ανθρώπους της παραγωγής, απέναντι στους ανθρώπους του μόχθου να είμαστε κοντά τους, να είμαστε γρήγοροι και αποτελεσματικοί.

Κύριοι Υπουργοί, θερμά συγχαρητήρια. Νομίζω ότι και η πενία επιχειρημάτων από την πλευρά της Αντιπολίτευσης ή το γεγονός, αν θέλετε, ότι διαθέτουν το 50% του χρόνου τους στην κορωνοκαπηλεία δείχνει ότι το νομοσχέδιο κινείται στη σωστή κατεύθυνση. Το υπερψηφίζω, το στηρίζω με όλες μου τις δυνάμεις και είμαι βέβαιος ότι θα συνεισφέρουμε ουσιαστικά και σημαντικά στην εθνική οικονομία, αλλά και στον εθνικό στόχο του ξαναζωντανέματος των ορεινών, μειονεκτικών και απομακρυσμένων περιοχών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και για τη συνέπεια στον χρόνο.

Τον λόγο έχει ο κ. Βεσυρόπουλος, προκειμένου να τοποθετηθεί επί της τροπολογίας με γενικό αριθμό 1142 και ειδικό αριθμό 38.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο προκειμένου να αναφερθώ στην τροπολογία με γενικό αριθμό 1142 και με ειδικό αριθμό 38 που κατατέθηκε από το Υπουργείο Οικονομικών. Πρόκειται για ρυθμίσεις που στοχεύουν στην ενίσχυση και απλοποίηση του πλαισίου για την ενεργοποίηση μέτρων κρατικής αρωγής, αλλά και στη στήριξη επιχειρήσεων, εργαζομένων και επαγγελματικών ομάδων που έχουν πληγεί από την πανδημία. Όπως έχω άλλωστε τονίσει επανειλημμένως, η συγκεκριμένη διαδικασία έχει δυναμικά χαρακτηριστικά, εξελίσσεται και συχνά επιβάλλονται είτε νέες παρεμβάσεις είτε επικαιροποιήσεις του υφιστάμενου πλαισίου.

Αναλυτικά ως προς τα άρθρα της τροπολογίας:

Με το άρθρο 1 ρυθμίζονται ζητήματα που συνδέονται με την οριοθέτηση περιοχών με αγροτικές εκμεταλλεύσεις μετά από θεομηνίες. Η συγκεκριμένη ρύθμιση είναι αναγκαία προκειμένου να περιληφθούν στα μέτρα ενίσχυσης της κρατικής αρωγής περιοχές στις οποίες υπάρχουν σημαντικές και εκτεταμένες ζημιές, σε πληγείσες αγροτικές εκμεταλλεύσεις λόγω θεομηνίας, αλλά δεν δύναται να οριοθετηθούν με την κοινή απόφαση των Υπουργών Οικονομικών, Ανάπτυξης, Επενδύσεων και Υποδομών και Μεταφορών, καθώς και Εσωτερικών κατά περίπτωση λόγω έλλειψης πληγέντων κτηρίων. Με τη διάταξη του άρθρου 1 οι περιοχές αυτές θα μπορούν πλέον να οριοθετούνται με κοινή απόφαση των Υπουργών Οικονομικών, Εσωτερικών και Αγροτικής Ανάπτυξης μετά από σχετική εισήγηση του ΕΛΓΑ και της Κυβερνητικής Επιτροπής Κρατικής Αρωγής.

Με το άρθρο 2 της τροπολογίας τροποποιείται το πλαίσιο που συνδέεται με τον χειρισμό των εκκρεμών υποθέσεων και την έναρξη λειτουργίας της νεοσύστατης Διεύθυνσης Κρατικής Αρωγής του Υπουργείου Οικονομικών. Αυτό γίνεται προκειμένου να διεκπεραιωθούν παράλληλα οι πιο παλιές υποθέσεις από την υφιστάμενη οργανική μονάδα στο Υπουργείο Οικονομικών που κατέχει την απαιτούμενη εμπειρία και παράλληλα η νέα διεύθυνση να αναλάβει τη διεκπεραίωση των πιο πρόσφατων εκκρεμών υποθέσεων ταχύτερα και πιο αποτελεσματικά. Λόγω του αυξημένου αριθμού περιπτώσεων φυσικών καταστροφών και της έκτασής τους κρίνεται απαραίτητη η παράλληλη λειτουργία δύο δομών διεκπεραίωσης των υποθέσεων προκειμένου να ολοκληρωθεί η εξέταση του συνόλου των υποθέσεων με ταχύτερους ρυθμούς.

Με το άρθρο 3 ενισχύονται τα μέτρα στήριξης των επιχειρήσεων που επλήγησαν από την πανδημία και υπέστησαν μεγάλες οικονομικές απώλειες, οι οποίες επιδεινώθηκαν από τις δυσμενείς επιπτώσεις των φυσικών καταστροφών που εκδηλώθηκαν σε περιοχές της χώρας εντός του 2021. Με τη συγκεκριμένη ρύθμιση παρέχεται η δυνατότητα ενίσχυσής τους μέσω του προσωρινού μέτρου κρατικής ενίσχυσης με τη μορφή επιχορήγησης. Τα ποσά που θα χορηγηθούν μέσω των ενισχύσεων αυτών είναι αφορολόγητα, ανεκχώρητα και ακατάσχετα στα χέρια του δημοσίου ή τρίτων, δεν υπόκεινται σε οποιαδήποτε κράτηση, τέλος ή εισφορά, δεν δεσμεύονται και δεν συμψηφίζονται με βεβαιωμένα χρέη προς τη φορολογική διοίκηση, το δημόσιο και τα πιστωτικά ιδρύματα.

Το μέτρο στοχεύει στη στήριξη επιχειρήσεων, συμπεριλαμβανομένων αυτών που επλήγησαν από τις πυρκαγιές στην περιοχή της Εύβοιας και σε άλλες περιοχές της χώρας, αλλά και στη στήριξη επιχειρήσεων της βορείου Ελλάδας που επλήγησαν από τον παγετό.

Με το άρθρο 4 της τροπολογίας επέρχονται τροποποιήσεις στο ισχύον θεσμικό πλαίσιο, προκειμένου να μπορούν να ρυθμιστούν ζητήματα στο πλαίσιο του καθεστώτος ενίσχυσης με τη μορφή επιστρεπτέας προκαταβολής σχετικά με τη διαδικασία της επιστροφής αχρεωστήτως καταβληθέντων ποσών, τον έλεγχο και τη βεβαίωση των προς επιστροφή ποσών και τη βεβαίωση και την ανάκτηση των αχρεωστήτως καταβληθέντων ποσών που χορηγήθηκαν σε επιχειρήσεις. Όλα αυτά θα καθοριστούν με κοινή υπουργική απόφαση των Υπουργών Οικονομικών και Ανάπτυξης και Επενδύσεων που θα εκδοθεί στο προσεχές διάστημα.

Τέλος, με το άρθρο 5 της τροπολογίας προβλέπεται η χορήγηση εφάπαξ οικονομικής ενίσχυσης στους ιδιοκτήτες, προπονητές και αναβάτες δρομώνων ίππων, στο πλαίσιο του ευρωπαϊκού κανονισμού de minimis 1407/2013. Η συγκεκριμένη οικονομική ενίσχυση θα προσδιοριστεί με βάση τα απολεσθέντα έπαθλα των χρονικών διαστημάτων εντός του έτους 2020, κατά την οποία δεν διεξήχθη αγωνιστική ιπποδρομιακή δραστηριότητα λόγω των έκτακτων μέτρων για την αντιμετώπιση της πανδημίας και ανέρχεται σε ποσοστό έως του 50% των συγκεκριμένων επάθλων.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη αφουγκραζόμενη τις ανάγκες της κοινωνίας παρεμβαίνει με διαρκείς νομοθετικές ρυθμίσεις για την ανακούφιση όλων όσων έχουν ανάγκη. Το σύνολο των άρθρων της τροπολογίας που μόλις ανέλυσα πρέπει να τύχει ευρείας διακομματικής στήριξης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής κ. Κατρίνης, προκειμένου να ρωτήσει κάτι τον Υπουργό, επί της τροπολογίας φαντάζομαι.

**ΜΙΧΑΗΛ ΚΑΤΡΙΝΗΣ:** Πάντα.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο για δύο λεπτά.

**ΜΙΧΑΗΛ ΚΑΤΡΙΝΗΣ:** Δράττομαι της ευκαιρίας μιας και ο κ. Βεσυρόπουλος μίλησε για ανακούφιση των πληγέντων από τον Πρωθυπουργό να του πω ότι εμείς στην πυρόπληκτη Ηλεία έχουμε ακούσει πάρα πολλά, αλλά δυστυχώς έχουμε δει ελάχιστα.

Θα σας πάω όμως επί της τροπολογίας, επειδή συνδέεται αυτό με το άρθρο 2 της τροπολογίας, με την οριοθέτηση. Θέλω να ρωτήσω κάτι για το άρθρο 3, το οποίο μου προκαλεί εντύπωση. Φέρνετε ένα άρθρο νόμου στην Εθνική Αντιπροσωπεία το οποίο λέει ότι σε περιοχές που επλήγησαν από φυσικές καταστροφές και θεομηνίες γενικά, σε επιχειρήσεις που έχουν πληγεί από τον COVID, να ψηφίσει η Βουλή, να εξουσιοδοτήσει το Υπουργείο Οικονομικών να εκδώσει μία απόφαση η οποία θα δίνει ενίσχυση σ’ αυτές τις επιχειρήσεις, χωρίς να ξέρει η Εθνική Αντιπροσωπεία ποιες προϋποθέσεις και όροι τίθενται. Δεν το καταλαβαίνω αυτό. Πείτε ευθαρσώς, ευθέως, κύριε Υπουργέ, «εμείς θα δώσουμε στις πυρόπληκτες επιχειρήσεις της Εύβοιας και της Ηλείας που έχουν πτώση τζίρου τόσο τοις εκατό λόγω του COVID αυτό το ποσό, με αυτό το πρόγραμμα, με αυτή τη διαδικασία». Δεν είναι νομοθέτηση το να λέτε «εμείς παραπέμπουμε σε μία απόφαση που θα ορίσει τα κριτήρια ποιοι θα πληρωθούν τι ποσά με ποιες διαδικασίες» και να έρχεται η Βουλή να ψηφίζει αυτή τη διάταξη. Ξεκαθαρίστε ευθέως τι ακριβώς αφορά αυτή η ενίσχυση και σε ποιες επιχειρήσεις. Δεν μπορεί η Βουλή να είναι «πλυντήριο» για να κάνετε εσείς μικροπολιτική, κύριε Υπουργέ, δήθεν πάνω στην καταστροφή είτε λόγω των θεομηνιών είτε λόγω του COVID. Πείτε μας, λοιπόν, ευθέως «θα δώσουμε επιστρεπτέα προκαταβολή μη επιστρεπτέα σ’ αυτές τις επιχειρήσεις που έχουν τόσο τζίρο κι έχουν αυτά τα χαρακτηριστικά». Ξεκάθαρα πράγματα.

Όπως, επίσης, δεν καταλαβαίνω το άρθρο 4, κύριε Πρόεδρε, το οποίο λέει ότι θα παραπέμψει πάλι σε υπουργική απόφαση για να καθορίσει τους όρους που θα επιστραφούν αχρεωστήτως καταβληθέντα. Εγώ νόμιζα ότι η Κυβέρνηση είχε φτιάξει ένα συνεκτικό πλαίσιο στο οποίο προβλεπόταν ότι όποιος παρανόμως πάρει κρατικά χρήματα από μέτρα στήριξης λόγω της πανδημίας υπάρχει και αυτόματος τρόπος να τον βρούμε και να επιστραφούν. Δεν καταλαβαίνω για ποιον λόγο έρχεται αυτή η διάταξη.

Πρέπει, λοιπόν, να μας δώσετε κάποιες διευκρινίσεις, κύριε Υπουργέ, να ξέρουμε τι ακριβώς ψηφίζουμε και ποιους αφορά και το άρθρο 3 και το άρθρο 4.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θέλετε να δώσετε κάποια απάντηση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Εννοείται.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, το άρθρο 3 είναι ξεκάθαρο. Μιλάει για επιχειρήσεις που έχουν πληγεί από τις επιπτώσεις της πανδημίας και ταυτόχρονα από φυσικές καταστροφές. Μιλάμε για τις περιοχές τις πυρόπληκτες της βόρειας Εύβοιας και άλλες περιοχές της χώρας, όπως είναι η Ηλεία, η Λακωνία, η Μεσσηνία.

**ΜΙΧΑΗΛ ΚΑΤΡΙΝΗΣ:** Τι θα δώσετε δεν μας είπατε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Αυτό σε όλα τα μέτρα, κύριε συνάδελφε, που έχετε ψηφίσει μέχρι σήμερα είναι με εξουσιοδοτικές διατάξεις στον Υπουργό Οικονομικών και κατά περίπτωση στον αρμόδιο Υπουργό. Το έχετε ψηφίσει και έχετε συμφωνήσει άπειρες φορές και εκπλήσσομαι που ρωτάτε αυτό το πράγμα σήμερα, από τη στιγμή που ψηφίσατε όλα αυτά τα μέτρα που είχαν τις ίδιες εξουσιοδοτικές, όπως η επιστρεπτέα προκαταβολή και τα άλλα μέτρα που πήραμε.

**ΜΙΧΑΗΛ ΚΑΤΡΙΝΗΣ:** Πείτε μας όμως τι θα δώσετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Είναι πάρα πολύ θετική η διάταξη η συγκεκριμένη, το άρθρο 3 της συγκεκριμένης τροπολογίας κι αφορά την περιοχή σας. Είναι ακριβώς για τις επιχειρήσεις της περιοχής σας που ενώ έχουν πληγεί από την πανδημία έχουν πληγεί κι από την πυρκαγιά της συγκεκριμένης περιόδου.

**ΜΙΧΑΗΛ ΚΑΤΡΙΝΗΣ:** Τι θα δώσετε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Πάμε τώρα στο άρθρο. 4. Το άρθρο 4 καθορίζει τους όρους και τις προϋποθέσεις της επιστρεπτέας προκαταβολής, να βεβαιωθούν τα ποσά, τον τρόπο επιστροφής των ποσών αυτών, αλλά και τον τρόπο ανάκτησης και επιστροφής των ποσών αυτών. Κάποιοι θέλουν να αξιοποιήσουν την παράγραφο της διάταξης που έλεγε ότι μπορείς να επιστρέψεις το ποσό εφάπαξ με 15% έκπτωση. Ή κάποιος θέλει να επιστρέψει για άλλους λόγους το ποσό της επιστρεπτέας προκαταβολής παραδείγματος χάριν για να μπει σε κάποιο πρόγραμμα ΕΣΠΑ. Με αυτή τη διάταξη δίνουμε τη δυνατότητα, εξουσιοδοτούμε τον Υπουργό να καθορίσει τους όρους και τις προϋποθέσεις επιστροφής, βεβαίωσης και ανάκτησης των ποσών αυτών.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Τώρα θα δώσω για ένα λεπτό τον λόγο στον κ. Στύλιο για τις νομοτεχνικές βελτιώσεις.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Έχουμε νομοτεχνικές βελτιώσεις, τις έχει υπογράψει ο Υπουργός κ. Λιβανός. Θα θέλαμε να τις καταθέσουμε για να γίνουν γνωστές.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 461)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Να φωτοτυπηθούν και να διανεμηθούν στους συναδέλφους.

Προχωρούμε τώρα στον Βουλευτή της Νέας Δημοκρατίας κ. Βασίλειο Βασιλειάδη, ο οποίος έχει τον λόγο για επτά λεπτά.

Θα παρακαλέσω όλους για την τήρηση του χρόνου, γιατί μια πρόταση για μείωσή του δεν έγινε αποδεκτή. Τουλάχιστον να εφαρμόσουμε απολύτως τον Κανονισμό.

Ορίστε, έχετε τον λόγο, κύριε Βασιλειάδη.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, οι περισσότεροι από εμάς προερχόμαστε από περιοχές της ελληνικής περιφέρειας στις οποίες ο πρωτογενής τομέας υπήρξε για γενιές ολόκληρες και παραμένει μέχρι και σήμερα η ατμομηχανή της τοπικής οικονομίας, με ισχυρό αντίκτυπο και στην εθνική οικονομία μέσω της εξωστρέφειας.

Θα το πω όσο πιο απλά μπορώ ώστε να γίνει κατανοητό. Πρέπει να κρατήσουμε όρθια την ελληνική κτηνοτροφία.

Δυστυχώς η συγκυρία δεν είναι ευνοϊκή. Οι επιπτώσεις της πανδημίας, καθώς και από το εξωτερικό προερχόμενο κύμα ακρίβειας που διαπερνά και την ελληνική οικονομία επηρεάζουν και την κτηνοτροφία. Τα κόστη για πρώτες ύλες και ζωοτροφές ανεβαίνουν, πολλές αγορές του εξωτερικού παραμένουν κλειστές, η ζήτηση έχει μειωθεί, το κόστος ενέργειας μετακυλίεται ακόμη και στους κτηνοτρόφους. Η παγκόσμια επισιτιστική αλυσίδα εφοδιασμού δεν έχει συνέλθει ακόμη.

Είναι επιτακτική ανάγκη, λοιπόν, να εξασφαλίσουμε την επιβίωση του κτηνοτροφικού κλάδου, ο οποίος τείνει να εξαφανιστεί στην Ελλάδα και να δώσουμε κίνητρα σε νέους ανθρώπους να μείνουν στον τόπο τους και να ασχοληθούν με την κτηνοτροφία.

Προσοχή, όμως, θα ήταν ολέθριο σφάλμα να μείνουμε σε δοκιμασμένες και αποτυχημένες λογικές του παρελθόντος που θέλουν τον Έλληνα κτηνοτρόφο μόνιμα εξαρτώμενο από ένα κράτος ελεήμον, όπως άλλωστε συνέβαινε για πολλά χρόνια και στον αγροτικό τομέα.

Οφείλουμε, από τη μία, να αφήσουμε χώρο στους ίδιους τους κτηνοτρόφους που ξέρουν καλύτερα από τον καθένα τις ιδιαιτερότητες της δουλειάς τους, να αναπτύξουν τον κλάδο, επιπλέον να δώσουμε κίνητρα σε νέους επαγγελματίες να πάρουν τα απαραίτητα ρίσκα που θα εισάγουν την επιχειρηματικότητα στον κλάδο και θα δώσουν αξία στη δουλειά τους.

Οφείλουμε, όμως, από την άλλη, να εγκαταστήσουμε ένα ισχυρό δίχτυ προστασίας για τον πρωτογενή τομέα, ώστε οι κτηνοτρόφοι και οι παραγωγοί να μη ζουν με τη μόνιμη απειλή μιας εξωγενούς καταστροφής που μπορεί δυνητικά να έχει ολέθριες επιπτώσεις στο εισόδημά τους.

Κι επειδή, ως γνωστόν, κάθε κρίση είναι και μια ευκαιρία, η χρονική συγκυρία που το επισπεύδον Υπουργείο Αγροτικής Ανάπτυξης και Τροφίμων επέλεξε να καταθέσει το υπό συζήτηση σχέδιο νόμου δεν θα μπορούσε να είναι καλύτερη.

Το σχέδιο νόμου έρχεται να διορθώσει τις αδυναμίες του ν.4056/2012 που δεν επιτρέπουν τη νόμιμη λειτουργία στο 80% των κτηνοτροφικών εγκαταστάσεων της χώρας. Και αναφέρομαι βέβαια στα πρόχειρα καταλύματα.

Η απλοποίηση των διαδικασιών αδειοδότησης και όχι η οριζόντια νομιμοποίηση, όπως θέλει να το παρουσιάζει μερίδα της Αντιπολίτευσης, θα βελτιώσει τη λειτουργία τους και θα επιτρέψει τη βιωσιμότητά τους.

Επιπλέον, επιλύονται χρόνια ζητήματα που αφορούν τη διενέργεια ελέγχων, ώστε να τους καθιστούν πιο εύκολους και πιο αποτελεσματικούς, ενώ παράλληλα διευκολύνεται και η επιβολή κυρώσεων στους παραβάτες.

Πρόκειται για εφαρμογή των προεκλογικών δεσμεύσεων της Νέας Δημοκρατίας για μια νέα εποχή στον πρωτογενή τομέα με ποιοτικά και διεθνώς ανταγωνιστικά προϊόντα που θα προσφέρουν μεγαλύτερο εισόδημα για τους κτηνοτρόφους και τους παραγωγούς, αλλά και νέες θέσεις απασχόλησης για τις τοπικές κοινωνίες.

Με το νομοθέτημα αυτό εισάγεται ένα σύγχρονο, απλό, ευέλικτο και αποτελεσματικό πλαίσιο για την ίδρυση και λειτουργία κτηνοτροφικών εγκαταστάσεων. Καλώ, λοιπόν, τα κόμματα που στην αρμόδια επιτροπή δήλωσαν την επιφύλαξη τους να στηρίξουν τη νομοθετική πρωτοβουλία του Υπουργείου.

Έρχομαι, κύριε Πρόεδρε, τώρα στις διατάξεις που αφορούν τον ΕΛΓΑ. Αναφέρθηκα πριν στην ανάγκη ύπαρξης ενός αξιόπιστου μηχανισμού προστασίας από το απρόβλεπτο. Ειδικά φέτος και ειδικά για την περίπτωση των ζημιών από τον παγετό, νομίζω ότι ο οργανισμός λειτούργησε υποδειγματικά. Πρέπει αυτό να το αναγνωρίσουμε, όχι σαν την εξαίρεση αλλά σαν τον κανόνα για την από εδώ και πέρα λειτουργία του ΕΛΓΑ.

Παρά τον πρωτοφανή όγκο των δηλώσεων, οι δικαιούχοι παίρνουν πορίσματα και εξοφλούνται εντός έτους στο 100% και όχι τμηματικά, όπως συνήθιζε η προηγούμενη κυβέρνηση να πληρώνει. Κι όχι μόνο αυτό, για πρώτη φορά μετά από πολλά χρόνια ο ΕΛΓΑ έδωσε προκαταβολές, ώστε να μπορέσουν οι παραγωγοί να καλύψουν τα τρέχοντα έξοδα και να εξασφαλιστεί η επόμενη χρονιά. Είναι πραγματικά σημαντικό και ο αγροτικός κόσμος το αναγνωρίζει αυτό. Ειδικά στην Πέλλα είχαμε εκτεταμένες καταστροφές σε πάρα πολλές καλλιέργειες.

Και επιτρέψτε μου να υπενθυμίσω την εκκρεμότητα, κύριοι Υπουργοί, με τις δηλώσεις παγετού εκτός κανονισμού του ΕΛΓΑ λόγω προανθικού σταδίου. Στην Πέλλα αφορά σημαντικό αριθμό παραγωγών στον ορεινό όγκο, όπου πραγματικά μιλάμε για πολύ μεγάλες ζημιές, στα όρια της ολικής καταστροφής. Γίνανε αναγγελίες, υπάρχουν εκτιμήσεις και έχει ενεργοποιηθεί μηχανισμός κρατικών οικονομικών ενισχύσεων, οπότε αναμένουμε σύντομα θετικές εξελίξεις, ώστε να ανακουφιστούν και αυτοί οι συμπολίτες μας.

Κλείνοντας, κύριε Πρόεδρε, επιτρέψτε μου να αναφερθώ στην τροπολογία με γενικό αριθμό 1141 και ειδικό 37, ειδικότερα στο άρθρο για τη διαδικασία μετάκλησης εργατών γης από τρίτες χώρες. Ακόμα και πριν την πανδημία, εγώ και αρκετοί συνάδελφοι είχαμε αναδείξει τη σημασία μιας απλής και αποτελεσματικής διαδικασίας, έγκαιρα γνωστής και διαθέσιμης στους ενδιαφερόμενους για τη μετάκληση εργατών γης. Χαίρομαι που ξανανοίγει η πλατφόρμα αιτήσεων μέχρι το τέλος του έτους.

Είναι, επίσης, σημαντικό από τώρα να ξέρω ότι και του χρόνου θα ακολουθηθεί η ίδια διαδικασία με πέρυσι και ότι η πλατφόρμα θα είναι ανοιχτή έγκαιρα καθώς ειδικά στη βόρεια Ελλάδα η μετάκληση αφορά μερικές χιλιάδες ενδιαφερόμενους.

Θα ήθελα να αναφερθώ και στην τροπολογία με γενικό αριθμό 1142 και ειδικό 38, ιδιαίτερα για το άρθρο 33, που ανέφερε πριν ο κύριος Υφυπουργός Οικονομικών, ο κ. Βεσυρόπουλος, η οποία δίνει τη δυνατότητα να ενισχυθούν επιχειρήσεις οι οποίες επλήγησαν από θεομηνίες, από καιρικά φαινόμενα ουσιαστικά και υπήρξε απώλεια εισοδήματος. Σε εμάς ιδιαίτερα στις περιοχές μας όπως η Πέλλα, Ημαθία και άλλες, αφορούν πολλές επιχειρήσεις του αγροδιατροφικού τομέα.

Από τον καταστροφικό παγετό, λοιπόν, επλήγησαν όλες αυτές οι επιχειρήσεις και με αυτή την τροπολογία δίνεται η δυνατότητα, όπως και σε ομάδες παραγωγών και σε συνεταιρισμούς, να τους ενισχύσουμε ώστε να σταθούν όρθιες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βασιλειάδη και για τη συνέπεια στον χρόνο.

Καλώ στο Βήμα τώρα τη Βουλευτή του ΣΥΡΙΖΑ - Προοδευτική Συμμαχία την κ. Αναστασία Γκαρά για επτά λεπτά.

**ΑΝΑΣΤΑΣΙΑ ΓΚΑΡΑ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε ένα νομοσχέδιο σήμερα για τις σταβλικές εγκαταστάσεις, ένα ιδιαίτερα σημαντικό θέμα που μας απασχολεί πάρα πολλά χρόνια, σε μια συγκυρία όμως με τεράστια προβλήματα για τον αγροτικό και κτηνοτροφικό κόσμο.

Η αδιαφορία, οι παραλείψεις, η κακή διαχείριση της πανδημίας από την Κυβέρνηση εντείνουν τα προβλήματα των παραγωγών, οι οποίοι βρίσκονται πραγματικά σε απόγνωση. Μου κάνει εντύπωση ότι δεν το αντιλαμβάνεται η Κυβέρνηση της Νέας Δημοκρατίας.

Το κόστος παραγωγής έχει φτάσει στα ύψη με τους αγρότες να αναρωτιούνται αν συμφέρει τελικά οικονομικά να συνεχίσουν να βρίσκονται στην παραγωγή ή αν θα την εγκαταλείψουν, όπως πολλοί έχουν κάνει τα τελευταία δύο χρόνια. Τα χρέη γιγαντώνονται γι’ αυτούς, η ακρίβεια στο πετρέλαιο, το ρεύμα, τα λιπάσματα, τα εφόδια σαρώνει και η Κυβέρνηση, δυστυχώς, παραμένει απλώς θεατής, χωρίς να παίρνει κανένα μέτρο στήριξης ή ενίσχυσης αυτών των ανθρώπων.

Παράλληλα η Κυβέρνηση Μητσοτάκη μείωσε την πληρωμή της βασικής ενίσχυσης κατά 63 εκατομμύρια ευρώ, προκάλεσε παράλληλα μεγάλο πλήγμα στους παραγωγούς με το νομοσχέδιο για τις λαϊκές αγορές, καταργώντας επί της ουσίας τη συμμετοχή τους σε αυτές, ενώ χαρακτηριστικό αυτής της Κυβέρνησης είναι η παντελής αδιαφορία της για τις πραγματικές ανάγκες της κοινωνίας.

Η απόγνωση και η οργή ξεχειλίζει, κύριοι Υπουργοί, στον αγροτικό κόσμο. Την εικόνα περιγράφουν καλύτερα οι ίδιοι οι κτηνοτρόφοι της Περιφέρειας Ανατολικής Μακεδονίας και Θράκης σε ψήφισμά τους που καταθέσαμε στη Βουλή με συναδέλφους του ΣΥΡΙΖΑ της περιφέρειάς μας, με το οποίο κατηγορείται η σημερινή πολιτική ηγεσία ότι -προσέξτε, κύριοι Υπουργοί- ότι παρουσιάζει μια ωραιοποιημένη εικόνα που ουδεμία σχέση έχει με τη σκληρή πραγματικότητα που βιώνουν οι κτηνοτρόφοι. Σε αυτό δεν έχετε απαντήσει ποτέ.

Παράλληλα οι κτηνοτρόφοι ζητάνε μεταξύ άλλων στο ψήφισμά τους ενίσχυση για την αγορά ζωοτροφών, μειωμένη τιμολόγηση του ρεύματος για τις κτηνοτροφικές εκμεταλλεύσεις, εκπροσώπηση των κτηνοτρόφων στους εποπτευόμενους φορείς και στις διαβουλεύσεις για τη νέα ΚΑΠ, θεσμική παρέμβαση για να σταματήσουν οι παράνομες ελληνοποιήσεις -τεράστιο πρόβλημα- και πάρα πολλά άλλα.

Μας κατηγορήσατε ότι δεν έχουμε επαφή και δεν ξέρουμε τι γίνεται στην κτηνοτροφία, κύριε Υφυπουργέ, στην αρχική σας τοποθέτηση. Αλήθεια, αναρωτιέμαι πότε η Κυβέρνηση και εσείς, κύριοι αρμόδιοι Υπουργοί, θα βγείτε από την πλασματική αυτή εικόνα που έχουν φτιάξει τόσο τα ΜΜΕ όσο και οι επικοινωνιολόγοι σας. Διότι όλα αυτά που παρουσιάζετε δεν έχουν καμμία σχέση με την καθημερινότητα και τα προβλήματα των κτηνοτρόφων και των παραγωγών, τουλάχιστον στη δική μας περιοχή.

Γι’ αυτό σας καλούμε να επισκεφθείτε τις περιοχές και να μιλήσετε όχι σε στημένες συσκέψεις, αλλά με τους πραγματικούς παραγωγούς και κτηνοτρόφους, να αφουγκραστείτε τα προβλήματα και να δώσετε πραγματικές λύσεις.

Η Κυβέρνηση, λοιπόν, είναι απούσα από τα πραγματικά προβλήματα. Φέρνετε ένα νομοσχέδιο σήμερα, που θεωρητικά επιχειρεί να διορθώσει στρεβλώσεις και παθογένειες του παρελθόντος, αλλά στην πραγματικότητα κάνει ελάχιστες παρεμβάσεις στην πραγματική καθημερινότητα των κτηνοτρόφων. Τον Ιούλιο του 2020 φέρατε ένα αντίστοιχο νομοσχέδιο για την αδειοδότηση των σχολικών εγκαταστάσεων. Δεκαπέντε μήνες μετά φέρνετε διορθωτικές διατάξεις επί του πρώτου νομοσχεδίου, χωρίς και πάλι να δίνετε πραγματικές λύσεις. Όλα αποσπασματικά, όλα επιφανειακά. Και κάπου εδώ, για άλλη μία φορά, ψάχνουμε την αριστεία του επιτελικού κράτους. Το παρακολουθήσαμε και με τις νομοτεχνικές που φέρνετε ακόμη και στις τροπολογίες. Διότι δεν μπορεί να αποσύρετε τις τροπολογίες, να τις διορθώσετε, να τις επανακαταθέσετε με έναν σωστό τρόπο.

Και μάλιστα κύριοι υπουργοί, κυρίες και κύριοι συνάδελφοι, η Κυβέρνηση δεν νομοθετεί εν κενώ. Διότι δεν πρέπει να ξεχνάμε την ιστορία, τουλάχιστον μέσα στο Κοινοβούλιο. Ο ΣΥΡΙΖΑ το 2019, μετά από μακρά διαβούλευση στις αρμόδιες υπηρεσίες και με τους αντίστοιχους φορείς, είχε ετοιμάσει συγκεκριμένη πρόταση για την απλοποίηση των διαδικασιών και των δραστηριοτήτων στον πρωτογενή τομέα, που αφορούσε τη λειτουργία τόσο των πρόχειρων καταλυμάτων που υφίστανται σήμερα και λειτουργούν ως σταβλικές εγκαταστάσεις όσο και στις νεότερες κτηνοτροφικές εκμεταλλεύσεις, πιο σύγχρονες, που δημιουργήθηκαν τα τελευταία χρόνια κυρίως μέσω των σχεδίων βελτίωσης.

Δυστυχώς η Νέα Δημοκρατία επέλεξε αυτό το τεκμηριωμένο πόρισμα, το οποίο θα μπορούσε να αξιοποιήσει, να πάρει προτάσεις και να το φέρει ως νομοθετήματα, και προτίμησε εδώ και δύο χρόνια να το πετάξει στον κάλαθο των αχρήστων.

Το πιο σημαντικό, όμως, είναι πως στο παρόν νομοσχέδιο δεν λαμβάνονται υπ’ όψιν πολύ βασικές παράμετροι, με αποτέλεσμα τα νομοθετήματα τα οποία φέρνετε να είναι τελικά δώρο άδωρο για την πλειοψηφία των κτηνοτρόφων. Για τους μικρομεσαίους κτηνοτρόφους, αυτούς που έχουν μικρό κύκλο εργασιών και αποτελούν σήμερα τη συντριπτική πλειοψηφία, άνω του 60%, δεν αλλάζει σχεδόν το παραμικρό σχετικά με το καθεστώς των αδειοδοτήσεων, καθώς συνεχίζουν να υποχρεούνται να καταθέτουν τα όργανα στην αρμόδια ΔΑΟΚ, όπως συνέβαινε και πριν, κατ’ εφαρμογή του νόμου του 2012.

Αντίστοιχα, με τη ρύθμιση του άρθρου 10 για την έγκριση επέμβασης σε δάση, δασικές και χορτολιβαδικές εκτάσεις, υποτίθεται πως ελαχιστοποιείται ο χρόνος που απαιτείται για την εγκατάσταση κτηνοτροφικών μονάδων σε χορτολιβαδικές και βραχώδεις εκτάσεις. Ωστόσο, αναρωτιόμαστε πώς θα εφαρμοστεί η συγκεκριμένη διάταξη, όταν με ευθύνη της Νέας Δημοκρατίας δεν έχουμε αυτή τη στιγμή κυρωμένους δασικούς χάρτες και έχουν παγώσει οι αντιρρήσεις, όταν η Νέα Δημοκρατία δύο χρόνια τώρα κάνει ό,τι περνάει από το χέρι της για να υπονομεύσει τη μεταρρύθμιση των δασικών χαρτών που ξεκίνησε ουσιαστικά για πρώτη φορά επί διακυβέρνησης του ΣΥΡΙΖΑ, μετά από σαράντα χρόνια απουσίας δασικής πολιτικής. Συνεπώς φέρνετε μια κενή περιεχομένου ρύθμιση, η οποία είναι αδύνατο να εφαρμοστεί στην πράξη, όσο θετική κι αν παρουσιάζεται ως νομοθέτημα.

Επίσης φέρνετε ένα νομοσχέδιο που προωθεί, υποτίθεται, την απλοποίηση της ίδρυσης και λειτουργίας των κτηνοτροφικών εγκαταστάσεων και δεν προβλέπετε καν τη λειτουργία μιας ηλεκτρονικής πλατφόρμας στο Υπουργείο για να προχωρήσουν αυτοί οι έλεγχοι.

Σημαντική παράλειψη επιπλέον είναι πως στην προβλεπόμενη καθετοποιημένη της παραγωγής μέσω της μεταποίησης μένουν εκτός κάθε πρόβλεψης οι οικοτεχνίες, οι συνεταιρισμοί, οι ομάδες παραγωγών, ενώ δεν υπάρχει καμμία αναφορά στο νομοσχέδιο για τη λειτουργία κτηνοτροφικών πάρκων. Και μετά αναρωτιόμαστε για ποιους άραγε νομοθετείτε και ποιων τα συμφέροντα εξυπηρετείτε.

Προβληματικό είναι και το άρθρο 9, που προβλέπει την κατάργηση υποχρέωσης να τηρείται ελάχιστη απόσταση από τα σφαγεία. Πολύ σημαντικό, διότι ενέχει κινδύνους για τη δημόσια υγεία για την υγεία και ευζωία των ζώων και για το περιβάλλον, καθώς συγκεντρώνονται μεγάλα φορτία αποβλήτων και λυμάτων στις συγκεκριμένες περιοχές. Πολύ αρνητικό επίσης ότι δεν προσδιορίζονται ελάχιστες αποστάσεις από πηγές υδροφόρου ορίζοντα, από ταμιευτήρες πόσιμου νερού και τα λοιπά.

Κυρίες και κύριοι -και κλείνω και ευχαριστώ, κύριε Πρόεδρε- έχουμε στα χέρια μας ένα νομοσχέδιο αποσπασματικό, με πολλές παραλείψεις, που δεν δίνει πραγματικές λύσεις. Το μεγαλύτερο πρόβλημα όμως είναι ότι από την Κυβέρνηση της Νέας Δημοκρατίας απουσιάζει οποιοδήποτε σχέδιο στήριξης, ανάπτυξης και εκσυγχρονισμού της κτηνοτροφίας. Κανένα σχέδιο ανασυγκρότησης της πρωτογενούς παραγωγής, καμμία πολιτική παρέμβασης, ενίσχυση στήριξης των παραγωγών που πλήττονται. Δυστυχώς έχουμε μια Κυβέρνηση που απουσιάζει από τις ανάγκες της κοινωνίας, αδιαφορεί για τα προβλήματα του αγροτικού κόσμου, κωφεύει μπροστά στα αιτήματα και τις προτάσεις τους. Είναι μια Κυβέρνηση που νομοθετεί για λίγους και εκλεκτούς και ενδιαφέρεται μόνο για την αναπαραγωγή της εξουσίας της ίδιας Κυβέρνησης.

Γι’ αυτό και απαιτούνται διαφορετικές, σύγχρονες, ριζοσπαστικές, προοδευτικές, φιλολαϊκές πολιτικές, που θα έχουν σε πρώτο πλάνο τις ανάγκες της κοινωνίας και θα σχεδιάσουν πολιτικές ανασυγκρότησης του πρωτογενούς τομέα, που ουσιαστικά απασχολούν και εξασφαλίζουν το εισόδημα χιλιάδων οικογενειών, κυρίως στη μεγάλη περιφέρεια της χώρας μας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς την κ. Γκαρά.

Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία κ. Διονύσιος - Χαράλαμπος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Συζητάμε σήμερα άλλο ένα νομοσχέδιο για τους παραγωγούς μας, άλλο ένα νομοσχέδιο για τον πρωτογενή τομέα, τον πρωτογενή τομέα που είναι πολύπαθος και ο οποίος δεν έχει να αντιμετωπίσει μόνο τις βαριές επιπτώσεις της πανδημίας, τα μεγάλα προβλήματα στη διάθεση των προϊόντων, δεν έχει να αντιμετωπίσει μόνο την ακρίβεια και τις ανατιμήσεις σε αγροεφόδια, σε ζωοτροφές, σε καύσιμα, στο ρεύμα, σε υπηρεσίες και μεταφορές, που δεν έχει να αντιμετωπίσει μόνο την εκτόξευση του κόστους παραγωγής και των λειτουργικών εξόδων, δεν έχει να αντιμετωπίσει μόνο την κλιματική κρίση και τις μεγάλες και εκτεταμένες ζημιές από τα έντονα και ακραία καιρικά φαινόμενα. Πρόσφατα είχαμε και τις καταστροφικές πυρκαγιές του καλοκαιριού.

Επίσης έχει να αντιμετωπίσει και τις δικές σας ιδεοληψίες. Έχει να αντιμετωπίσει και τις καθυστερήσεις στις αποζημιώσεις. Έχει να αντιμετωπίσει και τη μείωση, μεγάλη μείωση, της βασικής ενίσχυσης κατά 63 εκατομμύρια φέτος. Έχει να αντιμετωπίσει και τα φαινόμενα νοθείας και ελληνοποιήσεων.

Πρόσφατα ορθώσατε και ανυπέρβλητα εμπόδια στους μικρούς και μεσαίους παραγωγούς, στην προσπάθειά τους να πωλούν τα προϊόντα τους στις λαϊκές αγορές. Ουσιαστικά ακυρώσατε το δικαίωμά τους σ’ αυτές τις δύσκολες εποχές να έχουν τη διάθεση των προϊόντων τους στις λαϊκές αγορές.

Στον τόπο μου, στην Ηλεία, ο αγροτικός κόσμος είναι αδικημένος και ξεχασμένος. Για πολλούς παραγωγούς οι αποζημιώσεις από τον καύσωνα και τον παγετό ακόμα αγνοούνται. Υπάρχουν παραγωγοί που δεν ενισχύθηκαν καθόλου από τις επιπτώσεις της πανδημίας και άλλοι οι οποίοι δεν αποζημιώθηκαν όσο θα έπρεπε. Έχουμε θίξει επανειλημμένα το ζήτημα αυτό και έχουμε τονίσει επανειλημμένως ότι θα πρέπει να υπάρξει αποζημίωση λόγω της πανδημίας και για τη φετινή χρονιά. Δεν έχει γίνει κάτι και υπάρχουν μεγάλα προβλήματα και φέτος.

Σταφίδα: Υπάρχει τεράστιο ζήτημα με τη σταφίδα. Μένει να διαθέτει στις αποθήκες των παραγωγών. Σας λέμε διαρκώς να ενεργήσετε, σας λέμε διαρκώς να ασχοληθείτε. Σας λέμε ότι θα πρέπει το κράτος να γίνει αγοραστής ύστατης καταφυγής, να ενισχυθούν άμεσα οι παραγωγοί και να υπάρξει μια ανακούφιση στο πρόβλημα αυτό. Εσείς όμως συνεχίζετε να αδιαφορείτε και βυθίζετε τους παραγωγούς σταφίδας στην απόγνωση και στην ανέχεια.

Υπάρχει και το ζήτημα της ακαρπίας στα εσπεριδοειδή και η μειωμένη φετινή παραγωγή. Καμμία αποζημίωση για αυτούς τους παραγωγούς.

Δυστυχώς υπάρχουν και οι παραγωγοί που έχασαν τα πάντα λόγω της καταστροφής που υπήρξε από τις πυρκαγιές το καλοκαίρι. Δεν έχουν λάβει πολλοί από αυτούς ούτε καν την ενίσχυση αρωγής. Υπάρχουν και άλλοι που δεν παίρνουν τίποτα, γιατί δεν μπορούν να αποζημιωθούν, δεν εντάσσονται στη διαδικασία αποζημίωσης από τον ΕΛΓΑ.

Φωνάζουμε εδώ και καιρό, από τον Αύγουστο, ότι θα πρέπει να υπάρξει ένα έκτακτο επίδομα για αυτούς τους καλλιεργητές, γι’ αυτούς τους παραγωγούς οι οποίοι καταστράφηκαν από τις πυρκαγιές στις περιοχές όπου έγινε αυτή η καταστροφή και, δυστυχώς, δεν υπάρχει κανένα τέτοιο έκτακτο επίδομα. Λέμε ότι θα πρέπει να υπάρξει τρόπος αναπλήρωσης του χαμένου εισοδήματος.

Όλοι αυτοί οι άνθρωποι, ακόμα και αν ξεκινήσουν τώρα να ξαναφτιάξουν τις καλλιέργειές τους, να ξαναφτιάξουν τους ελαιώνες τους, παραγωγή θα έχουν μετά από επτά-οκτώ χρόνια. Πώς θα ζήσουν αυτοί οι άνθρωποι, με ποιο εισόδημα; Υπάρχει κάποια πρόβλεψη για αυτούς; Αγωνιούν, φωνάζουν. Δυστυχώς η Κυβέρνηση κωφεύει.

Έρχομαι τώρα στο νομοσχέδιο. Πριν από σχεδόν ενάμιση χρόνο με τον ν.4711/2020 μας λέγατε ότι απλοποιείτε τις διαδικασίες για την ίδρυση και λειτουργία των κτηνοτροφικών εγκαταστάσεων. Προφανώς δεν είχατε αποτέλεσμα και έρχεστε τώρα και νομοθετείτε ξανά. Βέβαια, δεν είστε το μοναδικό Υπουργείο που μέσα σε σύντομο χρονικό διάστημα νομοθετεί ξανά, γιατί προφανώς ήταν ατελέσφορα τα μέτρα και οι διατάξεις που ψήφισαν στο πρόσφατο παρελθόν.

Με το νομοσχέδιο που φέρνετε σήμερα προσπαθείτε για μια φορά ακόμα με μπαλώματα, με προσθαφαιρέσεις στις δικές σας νομοθετικές παρεμβάσεις να βελτιώσετε αστοχίες, ελλείψεις και παραλείψεις. Και πάλι, όμως, τα προβλήματα παραμένουν.

Έρχεστε και λέτε ότι βρήκατε μόνιμη λύση για τη νομιμοποίηση των υφιστάμενων σταβλικών εγκαταστάσεων. Η αλήθεια είναι ότι νομίζετε ότι λύνετε τα προβλήματα, απλοποιώντας διαδικασίες και για μια φορά ακόμα πολλά ζητήματα τα παραπέμπετε να λυθούν με υπουργικές αποφάσεις.

Αυτό που προκύπτει, όμως, είναι ότι το νομοσχέδιο δεν ωφελεί τους κτηνοτρόφους με μικρούς κύκλους εργασιών. Η μεγάλη πλειοψηφία των κτηνοτρόφων μένει εκτός ρύθμισης. Ουσιαστικά, συνεχίζουν στο στάδιο της ίδρυσης κτηνοτροφικών εγκαταστάσεων να καταθέτουν στην αρμόδια διεύθυνση όλα τα έγγραφα που προβλέπει και η τωρινή νομοθεσία, αλλά και στο στάδιο της δημιουργίας και λειτουργίας οφείλουν να καταθέτουν τα υπόλοιπα έγγραφα που ορίζει το σημερινό πλαίσιο. Απλώς, θα τα καταθέτουν λίγο αργότερα.

Επίσης, παραμένουν τα προβλήματα αδειοδοτήσεων σε σχέση με τις δασικές υπηρεσίες. Στο νομοσχέδιο δεν υπάρχει διασύνδεση μεταξύ της ανάγκης να προστατευθούν οι περιοχές «NATURA» και της βιώσιμης αγροδασικής οικονομίας.

Αλήθεια, δεν συμφωνείτε ότι είναι αποτελεσματικό να συμμετέχει ο ίδιος ο κτηνοτρόφος στη φροντίδα, στη λειτουργία και την προστασία των δασικών οικοσυστημάτων; Την αποτελεσματικότητα αυτής της διασύνδεσης τη ζήσαμε το καλοκαίρι στην Ηλεία, όπου πραγματικά, με συγκινητικές προσπάθειες οι κάτοικοι των χωριών, οι κτηνοτρόφοι και οι αγρότες, έσωσαν τα χωριά και τα γειτονικά δάση.

Βέβαια, η απουσία αυτής της διασύνδεσης δεν είναι τυχαία. Έχει να κάνει με τους δασικούς χάρτες, τους δασικούς χάρτες που εσείς υπονομεύετε. Η κυβέρνηση ΣΥΡΙΖΑ μετά από δεκαετίες έβαλε τάξη σε αυτό το ζήτημα και εσείς βάζετε συνεχώς αναχώματα.

Όμως, ούτε και τα διαχειριστικά σχέδια βόσκησης προχωρούν. Όσο ήσασταν στην Αντιπολίτευση φωνάζατε για να προχωρήσουν. Τώρα γιατί δεν τα τρέχετε; Είναι ένα ερώτημα.

Επιπλέον, δεν δίνετε λύση στα μεγάλα προβλήματα της έκδοσης άδειας ίδρυσης για εγκαταστάσεις εντός κοινοτήτων που χαρακτηρίζονται ως ορεινές. Παράλληλα, καμμία πρόβλεψη, καμμία μέριμνα και για τη δημιουργία κτηνοτροφικών πάρκων με οριοθέτηση σε δημόσιες ή δημοτικές εκτάσεις. Φαίνεται πως δεν σας ενδιαφέρει οι κτηνοτρόφοι να έχουν πρόσβαση σε δημόσιους χώρους και δημόσιες υποδομές, σε ρεύμα, σε νερό και δρόμους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πάμε τώρα στον ΕΛΓΑ. Αν και εξαγγείλατε το 100% της ασφαλιζόμενης αξίας, δεν καταργείτε το -30% για ζημιές σε προανθικό και ανθικό στάδιο από παγετό. Άρα για ποιο 100% μιλάμε;

Συμπερασματικά, τι μένει από το νομοσχέδιο; Μένει μια ανεπαρκής προσπάθεια επίλυσης σημαντικών ζητημάτων που ταλαιπωρούν τους παραγωγούς μας, μένει μια ακόμα αποτυχία νομοθέτησης ενός ολοκληρωμένου και συνεκτικού πλαισίου που θα δίνει απαντήσεις και λύσεις στα μεγάλα προβλήματα των κτηνοτρόφων.

Για μια ακόμα φορά, λοιπόν, αδυνατείτε να παρέμβετε αποφασιστικά στα κρίσιμα ζητήματα του αγροτικού κόσμου, ενός αγροτικού κόσμου που βλέπει το εισόδημά του μέρα με τη μέρα να συμπιέζεται και να ελαττώνεται όλο και περισσότερο, ενός αγροτικού κόσμου που δέχεται το ένα χτύπημα μετά το άλλο, που βλέπει τα προϊόντα του να παραμένουν στις αποθήκες ή να σαπίζουν στο χωράφι, που βλέπει την ακρίβεια να τον στραγγαλίζει, που βλέπει την Κυβέρνηση να αδιαφορεί και να υποστηρίζει ότι όλα θα τα ρυθμίσει η ελεύθερη αγορά, το αόρατο χέρι της αγοράς, χωρίς καμμία κρατική βοήθεια, χωρίς καμμία κρατική παρέμβαση.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Καλαματιανέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τελειώνω, κύριε Πρόεδρε.

Αλήθεια, έχετε αναρωτηθεί πώς αντέχουν όλοι αυτοί οι άνθρωποι και πώς κρατιούνται ακόμα όρθιοι, πώς θα βγάλουν πέρα το αυξημένο κόστος διαβίωσης, τα αυξημένα λειτουργικά έξοδα και τις συσσωρευμένες υποχρεώσεις, πώς θα καταφέρουν να καλλιεργήσουν και να παραγάγουν με μηδενικά έσοδα και με τις ανατιμήσεις να έχουν πάρει φωτιά;

Πολύ φοβάμαι, κύριε Υπουργέ, ότι με την πολιτική σας της αδιαφορίας και της αδράνειας πάμε προς μια επισιτιστική κρίση. Όμως, δεν πρέπει να υποτιμάτε τον αγροτικό κόσμο, τον αγροτικό κόσμο που έχει καταλάβει τις επιλογές σας, που δεν πιστεύει ότι θα έχει κάτι από εσάς, έναν αγροτικό κόσμο που σύντομα θα σας απαντήσει δυναμικά.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καλαματιανό.

Τον λόγο τώρα έχει ο Βουλευτής της Νέας Δημοκρατίας, ο κ. Ξενοφών Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριε Υφυπουργέ, πριν ξεκινήσω την ομιλία μου, θα ήθελα να ευχηθώ περαστικά στον Υπουργό μας κ. Λιβανό και σύντομα να τον έχουμε μαζί μας και στο Υπουργείο και στα έδρανα της Βουλής και στην εργασία. Αν και ξέρω ότι και από εκεί που είναι εργάζεται, είναι καλύτερα να είμαστε από κοντά.

Αγαπητές και αγαπητοί συνάδελφοι, το παρόν νομοσχέδιο του Υπουργείου Αγροτικής Ανάπτυξης και Τροφίμων διατηρεί τη σταθερή τροχιά συνέπειας που εξαρχής τέθηκε προς τη στοχευμένη επίλυση των υφιστάμενων προβλημάτων, ενώ έρχεται ταυτόχρονα να διορθώσει τα κακώς κείμενα που ταλανίζουν τον πρωτογενή τομέα της χώρας μας.

Στον Νομό Πιερίας, τον νομό μου, έναν από τους πιο βασικούς και σταθερούς πυλώνες της τοπικής οικονομίας αποτελεί η κτηνοτροφία. Προσωπικά έχω επισκεφθεί πολλές κτηνοτροφικές μονάδες και έχω συνομιλήσει με δεκάδες κτηνοτρόφους όλο αυτό το διάστημα της κοινοβουλευτικής μου θητείας για τα προβλήματα που τους απασχολούν αλλά και το πώς μπορούμε να δημιουργήσουμε εκείνες τις συνθήκες οι οποίες θα μεγιστοποιήσουν την παραγωγή τους, μειώνοντας παράλληλα το κόστος της και ακόμη πώς θα τους διευκολύνουμε τόσο ως προς τις γραφειοκρατικές διαδικασίες οι οποίες τους εγκλωβίζουν σε έναν ατέρμονο βρόχο εμποδίων όσο και ως προς την επιχειρηματική τους ανάπτυξη.

Το νομοσχέδιο αφορά πρωτίστως τους κτηνοτρόφους μας αλλά ταυτόχρονα και τους καταναλωτές και κατ’ επέκταση έρχεται να ενισχύσει την κτηνοτροφική επιχειρηματικότητα, την ανταγωνιστικότητα και το σύνολο της κοινωνίας και της οικονομίας της χώρας, όπως και την ίδια την εύρυθμη λειτουργία του Υπουργείου Αγροτικής Ανάπτυξης και Τροφίμων. Βασική κατεύθυνσή μας είναι να προσαρμόσουμε το νομοθετικό πλαίσιο στις πραγματικές ανάγκες που υπάρχουν, ενώ με τις διορθωτικές τροποποιήσεις στον ν.4056/2012 να λύσουμε μια για πάντα τα προβλήματα πολλών ετών στη διαδικασία αδειοδότησης κτηνοτροφικών εγκαταστάσεων, καταπολεμώντας συγχρόνως τα γραφειοκρατικά εμπόδια.

Το νομοσχέδιο εισάγει ρυθμίσεις που θα ενισχύσουν τη διαδικασία νομιμοποίησης κατά βάση των πρόχειρων καταλυμάτων ζώων, τα οποία περιγράφονται στο άρθρο 3 παράγραφος 2 και αποτελούν περίπου το 55% του συνόλου των κτηνοτροφικών εγκαταστάσεων που υφίστανται στη χώρα μας.

Όσοι γνωρίζουν τα προβλήματα των κτηνοτρόφων αντιλαμβάνονται τη σημασία όσων νομοθετούνται και πως έρχονται να θεραπεύσουν παθογένειες ετών, οι οποίες δημιουργούν προσκόμματα και στις πιο βασικές παραμέτρους της κτηνοτροφικής δραστηριότητας.

Θα ήθελα να ευχαριστήσω ιδιαίτερα σε αυτό το σημείο την ηγεσία του Υπουργείου για τη συνεργασία που έχουμε για την ανεύρεση λύσεων και σε άλλα πιο συγκεκριμένα προβλήματα, όπως στην αδειοδότηση και ηλεκτροδότηση σταθερών κτηνοτροφικών εγκαταστάσεων, θέμα για το οποίο συζητούμε αυτό το διάστημα σχετικά με τους κτηνοτρόφους της Πιερίας.

Οι στόχοι που ερχόμαστε να πετύχουμε με το παρόν σχέδιο νόμου είναι αρχικά να διασφαλίσουμε βραχυπρόθεσμα την ύπαρξη ενός αποτελεσματικού, ασφαλούς, ευέλικτου και σύγχρονου πλαισίου για τις κτηνοτροφικές εγκαταστάσεις και να θέσουμε επί της ουσίας προβλήματα που ανέκυψαν κατά την πάροδο των ετών από την εφαρμογή των υφιστάμενων διατάξεων.

Μακροπρόθεσμα επιδιώκουμε τη βιωσιμότητα και τον εκσυγχρονισμό των κτηνοτροφικών εγκαταστάσεων, μέσα από την εγκαθίδρυση διαδικασιών, αφού το κράτος στοχευμένα θα εποπτεύει, ενθαρρύνοντας την ίδια στιγμή την υγιή επιχειρηματικότητα στον τομέα της κτηνοτροφίας.

Ακόμα, σημαντική θα είναι η βελτίωση της λειτουργίας και της ταχύτητας διεκπεραίωσης διαδικασιών ελέγχου και αποζημίωσης από τον ΕΛΓΑ, η οποία θα επιταχυνθεί αυξητικά σε βάθος χρόνου από το παρόν νομοσχέδιο. Δεν είναι τυχαίο, άλλωστε, και οφείλουμε να το τονίσουμε εδώ, ότι κατά τη διάρκεια της συζήτησης του νομοσχεδίου στην επιτροπή η πλειοψηφία των παραγωγικών φορέων που συμμετείχε και συγκεκριμένα οι δεκαοκτώ από τους είκοσι, συμφώνησαν και επικρότησαν την ηγεσία του Υπουργείου Αγροτικής Ανάπτυξης για την πρωτοβουλία και το περιεχόμενο του νομοσχεδίου. Περίτρανη απόδειξη της ουσιαστικής αξίας του παρόντος ρυθμιστικού πλαισίου, που έρχεται να δώσει λύσεις στη βάση των προβλημάτων, ανταποκρινόμενο πλήρως στη σημερινή πραγματικότητα.

Κυρίες και κύριοι συνάδελφοι, σύμφωνα με την ΕΛΣΤΑΤ, η Ελλάδα στον τομέα του κρέατος παρουσιάζει διαχρονικά ένα αρνητικό εμπορικό ισοζύγιο εισαγωγών και εξαγωγών πολλών εκατομμυρίων ευρώ. Οφείλουμε, επομένως, άμεσα να θεσπίσουμε πολιτικές που θα οδηγήσουν σε ενίσχυση της εγχώριας παραγωγής κρέατος όλων των κατηγοριών και να πετύχουμε την εξισορρόπηση του εμπορικού ισοζυγίου. Όπως πετύχαμε στο ισοζύγιο των αγροτικών προϊόντων, μετά από δεκαετίες, το οποίο το 2020 ήταν πλεονασματικό για πρώτη φορά από το 1984, έτσι πρέπει μακροπρόθεσμα να επιτύχουμε ανάλογα αποτελέσματα με το εμπορικό ισοζύγιο των κτηνοτροφικών προϊόντων.

Οφείλουμε να στηρίξουμε και στηρίζουμε τον Έλληνα κτηνοτρόφο, που αγωνίζεται τριακόσιες εξήντα πέντε ημέρες τον χρόνο, μέσα σε καύσωνες, σε παγετούς, δίχως να γνωρίζει γιορτές και αργίες, δίνοντάς του όλα τα απαραίτητα εφόδια για να βγούμε νικητές σε αυτόν τον τομέα μαζί.

Η Κυβέρνηση της Νέας Δημοκρατίας άλλωστε, που αποδεδειγμένα ήταν πάντα δίπλα στους Έλληνες κτηνοτρόφους, έλαβε δραστικά μέτρα για τις ελληνοποιήσεις των αγροτικών προϊόντων με την αύξηση των ελέγχων αλλά και των προστίμων, μια προεκλογική δέσμευση του Πρωθυπουργού Κυριάκου Μητσοτάκη που υλοποιείται και καταπολεμούμε μια πραγματική μάστιγα για τους Έλληνες κτηνοτρόφους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υφυπουργέ, δεν υπάρχει καμμία αμφιβολία ότι τα μέτρα είναι προς τη σωστή κατεύθυνση και μαζί με τα μέτρα για τη μόνιμη υπαγωγή των ζωοτροφών στον υπερμειωμένο συντελεστή ΦΠΑ του 6% για τις ζωοτροφές, τη μείωση των φορολογικών συντελεστών -δευτερόλεπτα, κύριε Πρόεδρε-, τη μείωση του ΦΠΑ, την κατάργηση του φόρου επιτηδεύματος, αλλά και την τελευταία εξαγγελία του Πρωθυπουργού για επιστροφή του ειδικού φόρου κατανάλωσης πετρελαίου στους ανθρώπους του πρωτογενούς τομέα, δείχνουν διαρκώς τη βούληση για ουσιαστική στήριξη στον πρωτογενή μας τομέα.

Κλείνοντας θα ήθελα να σταθώ στη σαφή και αδιαμφισβήτητη συνεισφορά της υπουργικής τροπολογίας που περιλαμβάνει το παρόν νομοσχέδιο, με την οποία παρέχεται παράταση υποβολής αιτήσεων για τη μετάκληση εργατών γης έως την 31η Δεκεμβρίου 2021, για παραμονή από τριάντα έως πενήντα ημέρες και με δυνατότητα παράτασης για άλλες ενενήντα ημέρες.

Κυρίες και κύριοι συνάδελφοι, απαιτείται η διαρκής μέριμνα, προκειμένου να εκσυγχρονιστούν οι δομές και οι μέθοδοι παραγωγής και να ενισχύσουμε στο μέγιστο την ελληνική κτηνοτροφία. Το οφείλουμε στους ανθρώπους που αγωνίζονται καθημερινά.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ**: Το οφείλουμε στους πατέρες και τους παππούδες μας, που ως κτηνοτρόφοι μας μεγάλωσαν, μας σπούδασαν και μας έφεραν εκεί που είμαστε σήμερα.

Το οφείλουμε, πάνω απ’ όλα, σε όλους τους νέους, αυτούς στους οποίους θέλουμε να δώσουμε ευκαιρίες εργασίας, ευημερίας και επιχειρηματικές εξελίξεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Σωκράτης Φάμελλος.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα ξεκινήσω και εγώ εκφράζοντας τα περαστικά μου και για τον κύριο Υπουργό και δυστυχώς, επειδή έχω μηνύματα και από άλλους συναδέλφους με χαμηλά συμπτώματα, σε κάθε περίπτωση, περαστικά σε όλο τον κόσμο. Σήμερα πάλι τα νούμερα μας σόκαραν. Εβδομήντα οκτώ νεκροί, εξακόσιοι είκοσι ένας διασωληνωμένοι. Μια τραγική εξέλιξη για την κοινωνία μας και με νούμερα τα οποία, δυστυχώς, μας φέρνουν σε μια αρνητική πρωτιά στην Ευρώπη.

Κύριε Υφυπουργέ, εκπροσωπώντας εσείς εδώ την Κυβέρνηση, οφείλω να σας πω ότι έχετε σοβαρή ευθύνη για την αρνητική εξέλιξη της κρίσης υγείας. Η Κυβέρνηση, φαίνεται από τα στατιστικά στοιχεία της Ευρώπης, δεν κάνει το καλύτερο που μπορεί και το μόνο που μπορούμε έστω και τώρα να συμφωνήσουμε όλοι είναι ότι χώρα μας χρειάζεται να κηρυχθεί σε μια κατάσταση έκτακτης ανάγκης για την υγεία, για τη ζωή.

Ταυτόχρονα, οφείλω να πω ότι ενώνουμε τις φωνές μας με τις θηλυκότητες, με τις γυναίκες σε όλο τον κόσμο. Σήμερα είναι ημέρα εξάλειψης της βίας κατά των γυναικών και η θέση του ΣΥΡΙΖΑ, όπως γνωρίζετε, είναι η νομική αναγνώριση της γενοκτονίας ως ένα έγκλημα το οποίο συνδέεται με το φύλο της γυναίκας.

Πρέπει να πω ότι το σημερινό νομοσχέδιο για τις κτηνοτροφικές εγκαταστάσεις, όπως πολύ καλά παρουσίασε η εισηγήτριά μας επανειλημμένα στις επιτροπές και στην Ολομέλεια, χαρακτηρίζεται από μία προχειρότητα, από ελλειμματική νομοθέτηση και δεν λύνει προβλήματα των κτηνοτρόφων. Μπορεί να κουκουλώνει, μπορεί να καθυστερεί, αυτό όμως παράγει μεγαλύτερο πρόβλημα για την ελληνική κτηνοτροφία.

Οφείλω να πω ότι μας έκανε ιδιαίτερη εντύπωση και περιμένουμε και από το Προεδρείο και από τον Υπουργό να μας απαντήσουν πώς θα νομοθετήσουμε για την τροπολογία. Η τροπολογία δεν αποσύρεται εν μέρει. Είναι ασύγκριτη προχειρότητα, ενδεικτικό της επιτελικότητας που τάχατες έφερε ο κ. Γεραπετρίτης στην Κυβέρνηση, να αποσύρετε τροπολογία εν μέρει και να μη λέτε την αλήθεια στον κόσμο, ότι φέρατε εδώ μια τροπολογία που έχει δημιουργήσει σοβαρό πρόβλημα, καταγγελίες του Γεωτεχνικού Επιμελητηρίου μαθαίνουμε και την αποσύρει η Κυβέρνηση. Νύχτα τη φέρνετε, νύχτα την παίρνετε.

Ενώ, από την άλλη μεριά, ο κλάδος του πρωτογενούς τομέα περιμένει για απαντήσεις, και οι κτηνοτρόφοι και οι γεωργοί. Υπάρχει μια οξύτατη κρίση ακρίβειας. Επηρεάζει το κόστος λειτουργίας των κτηνοτροφικών μονάδων, το κόστος των γεωργών και δεν δίνετε απαντήσεις.

Τα στοιχεία που κατέθεσε ο Αλέξης ο Τσίπρας εδώ στη Βουλή την προηγούμενη Δευτέρα ήταν συνταρακτικά. Αγρότης στην Αγιά του ήρθε να πληρώσει 673 περισσότερα ευρώ ρεύμα. Αγρότης στη Λάρισα του ήρθε λογαριασμός να πληρώσει περισσότερα 1.556 ευρώ, μετά τις εκπτώσεις, τις επιδοτήσεις, γιατί ήταν 2.410 η επιβάρυνση. Αγρότης στην Κρήτη του ήρθε επιβάρυνση 2.713 και το τελικό κόστος ήταν 1.762 ευρώ.

Αγαπητοί συνάδελφοι, αγαπητές συναδέλφισσες, εδώ προκύπτει ένα ξεκάθαρο πρόβλημα. Θα μεταφέρει η Κυβέρνηση αυτή το κόστος σε όλους τους καταναλωτές, σε όλα τα αγροτικά προϊόντα, από το νερό μέχρι το ψωμί και εσείς θα μείνετε αμέτοχοι. Δεν έχετε τη δυνατότητα ούτε να κατανοήσετε το πρόβλημα ούτε να το λύσετε. Αυτό φαίνεται σε όλα τα επίπεδα της πολιτικής και στον πρωτογενή τομέα και στην αγροτική ανάπτυξη, αλλά συνολικά στα θέματα οικονομίας και κοινωνίας.

Το νομοσχέδιο έχει και ένα άλλο μεγάλο ζήτημα προχειρότητας. Απουσιάζει το Υπουργείο Περιβάλλοντος και Ενέργειας. Ακούμε μεγάλα λόγια. Βγαίνει ο Πρωθυπουργός, λέει ότι είναι «πράσινος» Πρωθυπουργός, πάει στον ΟΗΕ, κάνει μεγάλες διακηρύξεις. Όμως η ουσία είναι ότι άλλα λόγια λέει ο κ. Μητσοτάκης στη Βουλή και διεθνώς και άλλα κάνει στην πράξη η Κυβέρνηση.

Το νομοσχέδιο αυτό προσπαθεί να πείσει τους κτηνοτρόφους ότι το περιβάλλον είναι εμπόδιο στην κτηνοτροφία. Αυτό τους λέει: Θα ακυρώσουμε ρυθμίσεις περιβαλλοντικές, γιατί είναι εις βάρος σας. Η αλήθεια δεν είναι αυτή. Το περιβάλλον είναι εμπόδιο στην Κυβέρνηση. Σε μια δεξιά πολιτική, ναι, το περιβάλλον εμπόδιο. Γιατί για τη Νέα Δημοκρατία και τα ρουσφέτια της ή για να κουκουλώνει, ναι, το περιβάλλον και οι ευρωπαϊκοί θεσμοί είναι πρόβλημα.

Και αυτό συμβαίνει γιατί η Νέα Δημοκρατία δεν μπορεί ούτε απλά να κάνει τη δουλειά της. Δεν έχει ούτε καν την επάρκεια και αν θέλετε είναι και αντιεπιστημονικός o τρόπος άσκησης πολιτικής. Τους είπαμε για πάρα πολλά μεγάλα θέματα που μας ανησυχούν και δεν δόθηκε καμμία απάντηση. Τα είπα επανειλημμένως κι εγώ και η κ. Τελιγιορίδου και όλοι εμείς δεν ακούσαμε καμμία απάντηση.

Εδώ, λοιπόν, υπάρχουν ζητήματα πέρα από το ότι -να πούμε την αλήθεια- φέρατε ένα νομοσχέδιο που αλλάζει δικό σας νομοσχέδιο που φέρατε πριν από έναν χρόνο και είπατε ότι λύνονται τα προβλήματα. Αλλά ας δούμε λίγο και πραγματικά ερωτήματα που θέσαμε.

Ζητάτε και προτείνετε να καταργηθεί στο άρθρο 6, η ειδική οικολογική αξιολόγηση για τις κτηνοτροφικές εγκαταστάσεις εντός των περιοχών «NATURA». Κι εμείς λέμε ότι πρέπει να βρούμε εργαλείο να βοηθήσουμε τους κτηνοτρόφους. Σας λέμε ότι, προσέξτε, γιατί στην οδηγία 9243, οδηγία για τους οικοτόπους για την οποία έχουμε καταδικαστεί -ήρθε τον Δεκέμβρη του 2020 αν δεν κάνω λάθος η καταδίκη της χώρας μας-, προβλέπεται η δέουσα εκτίμηση και σας λέμε: Τι προτείνετε εσείς ή το Υπουργείο Περιβάλλοντος να αντικαταστήσει τη δέουσα εκτίμηση για να λύσουμε τα προβλήματα με τους κτηνοτρόφους; Διότι εμείς είμαστε από τη μεριά που θέλουμε να λυθούν τα προβλήματα. Γιατί εσείς τα προβλήματα μόνο τα δημιουργείτε. Εδώ, λοιπόν, δεν απαντάτε.

Και με την κατάργηση των φορέων διαχείρισης προστατευόμενων περιοχών, το πρόβλημα γίνεται μεγαλύτερο διότι δεν έχουμε έναν τοπικό φορέα για να βοηθήσει τους κτηνοτρόφους. Έτσι, λοιπόν, έρχεστε εδώ και πρακτικά λέτε ότι δεν εξασφαλίζετε τους κτηνοτρόφους ότι δεν θα έχουν περισσότερα προβλήματα, γιατί δεν έχετε καμμία τέτοια διαδικασία και τελικά θα μπερδέψετε και τη χώρα και την κτηνοτροφική δραστηριότητα. Και μάλιστα ακυρώνετε και τη συμμετοχή των κτηνοτρόφων στα διοικητικά συμβούλια των φορέων γιατί καταργείτε τις τοπικές διοικήσεις. Είναι διπλά χαμένοι, δηλαδή, οι κτηνοτρόφοι

Στο άρθρο 10 σας λέμε ότι συμφωνούμε να υπάρχει μικρό χρονοδιάγραμμα στις δασικές υπηρεσίες, να δίνουμε γνώμη στην περιοχή που υπάρχει δασικός χάρτης. Και σας είπαμε και λιγότερο από δύο μήνες αν χρειαστεί. Σας ρωτάμε, όμως: Γιατί ακυρώσατε τους δασικούς χάρτες και είναι ανεφάρμοστη αυτή η ρύθμιση; Δεν απαντάτε. Σας ρωτάμε: Πώς μπορούν να κάνουν αντιρρήσεις και οι κτηνοτρόφοι και οι αγρότες στους δασικούς χάρτες εφόσον δεν ξέρουνε ποιος είναι ο δασικός χάρτης, εφόσον τον έχετε αναρτήσει αλλά λέτε ότι δεν ισχύει κι εφόσον δεν έχετε ενσωματώσει ούτε τις πράξεις της διοίκησης, ούτε καν τη δική μας νομοθεσία -γνωρίζει ο κ. Σαντορινιός για τις νησιωτικές περιοχές; Παραδεχτήκατε ότι είναι λάθος και ήρθε ο κ. Μητσοτάκης και είπε «τους μαζεύουμε». Τι να πιστέψουν πια οι κτηνοτρόφοι; Εμείς θέλουμε να έχει και λιγότερο χρόνο.

Και έρχεστε τώρα εδώ και λέτε ότι αυτό θα το κάνουμε από τις δασικές υπηρεσίες που εξαγγείλατε ότι θα πάνε στο Υπουργείο Περιβάλλοντος, αλλά με εγκύκλιο του Γενικού Λογιστηρίου θα μείνουν στις αποκεντρωμένες, γιατί απλά δεν έχετε βγάλει την υπουργική απόφαση της μεταφοράς. Ούτε προσλήψεις ούτε δασικές υπηρεσίες ούτε δασικούς χάρτες! Και άλλη κοροϊδία για τους κτηνοτρόφους.

Και το τελευταίο που σας βάλαμε σε ερώτημα ήταν για τη διάταξη του άρθρου 11. Το παρουσιάζετε ψευδώς στους κτηνοτρόφους ότι είναι τακτοποίηση αυθαιρέτων. Δεν είναι! Πετάτε έναν χρόνο το μπαλάκι προς τα πίσω για να μην τους πείτε ότι δεν μπορείτε να τους λύσετε το πρόβλημα, γιατί αυτό κάνετε. Γιατί δεν μπορείτε να λύσετε το πρόβλημα; Γιατί πολύ απλά ο κ. Χατζηδάκης έχει καταργήσει την κατηγορία 5 των αυθαιρέτων με τυμπανοκρουσίες ότι σταματάει και λύνει το πρόβλημα και ουσιαστικά οδηγεί προς κατεδάφιση τα αυθαίρετα, ενώ εμείς πολύ απλά λέμε ότι οι σταβλικές εγκαταστάσεις είναι στην κατηγορία 5 και πρέπει να δείτε τι θα κάνετε. Δεν το κάνετε και λέτε παράταση. Ναι, αλλά η λύση ποια είναι;

Εδώ είναι μια παράταση η οποία μετά από έναν χρόνο θα βγάλει περισσότερα προβλήματα, αντί να δώσετε λύση με την κατηγορία 5 και προφανώς αντί να στελεχώσετε τα παρατηρητήρια δόμησης για να μπορέσουν οι άνθρωποι να βγάλουμε δόμηση. Δεν τους λέτε ότι θα δοθεί άδεια δόμησης, όχι. Τους κοροϊδεύετε. Λέτε: «Μετά από έναν χρόνο και βλέπουμε». Αυτά, όμως, είναι προβλήματα στην κτηνοτροφία, δεν είναι επίλυση προβλημάτων.

Και επίσης δεν μας απαντήσατε: Η ρύθμιση παραβιάζει την απόφαση του Σ.τ.Ε. για το 2011; Ρωτάμε διότι εμείς θέλουμε να λυθεί το πρόβλημα αυτό και να έχουμε κτηνοτροφική δραστηριότητα και πρόχειρες εγκαταστάσεις και συμβατές με το οικοσύστημα και κτηνοτροφία και ονομασία προέλευσης στα προϊόντα που θα υπήρχαν αν είχαμε φορείς στις περιοχές «NATURA 2000», που τώρα εσείς καταργείτε.

Άρα δημιουργείτε πολλαπλά προβλήματα και ένα ακόμα που δημιουργείτε είναι ότι εδώ και δυόμισι χρόνια δεν μπορείτε να κάνετε τις συμβάσεις με τις περιφέρειες για τα σχέδια βόσκησης. Πήρατε προδιαγραφές, υπήρχαν οι προϋπολογισμοί και δεν προχωράτε. Και τι λέτε τώρα με την τροπολογία αυτή; Και αυτή είναι η πρώτη, αν θέλετε, παραδοχή ήττας. Λέτε ότι αυτά τα σχέδια θα υλοποιηθούν με την επόμενη κυβέρνηση. Αν δεν κάνω λάθος στις 31-12-2023 δεν λέει, κυρία Τελιγιορίδου; Άρα δεν θα τα υλοποιήσετε εσείς. Είναι ένα από τα πρώτα δείγματα της αποχώρησης από την ασκούμενη πολιτική. Το μπαλάκι στην εξέδρα στην επόμενη κυβέρνηση, γιατί πολύ απλά εσείς δεν είστε ούτε άχρηστοι… δεν είστε ούτε άριστοι…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Φάμελλε. Τελευταία πρόταση.

**ΣΩΚΡΑΤΗΣ ΦΑΜΕΛΛΟΣ:** Είδατε, εν τη ρύμη του λόγου είπα «άχρηστοι», γιατί τελικά μάλλον αυτό πρέπει να προστεθεί στη λέξη άριστοι.

Εδώ, όμως, κύριε Πρόεδρε, εμείς οφείλουμε να πούμε ότι εμείς ως ΣΥΡΙΖΑ και ως μία ομάδα -γιατί προσπάθησαν να πουν και διάφοροι στις επιτροπές ότι δεν λειτουργήσαμε εμείς ως ομάδα- σας δώσαμε προτάσεις για να βελτιωθούν τα προβλήματα των κτηνοτρόφων. Από την πρώτη μέρα η κ. Τελιγιορίδου και έχοντας προϋπηρεσία στο Υπουργείο, έχοντας παραδώσει σε εσάς σχέδιο νόμου, σας έλεγε τι πρέπει να αξιοποιήσετε.

Όλα αυτά, όμως, δεν τα κάνατε και δυστυχώς τώρα θα είστε εκτεθειμένοι πολλαπλώς και απέναντι στους κτηνοτρόφους και απέναντι στην κοινωνία της χώρας μας. Ακόμα ένα πλήγμα της Κυβέρνησης Μητσοτάκη στον πρωτογενή τομέα. Προσπαθήστε να λύσετε κάνα πρόβλημα και μη δημιουργείτε πια άλλα προβλήματα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Φάμελλο.

Τον λόγο έχει τώρα ο Βουλευτής της Νέας Δημοκρατίας κ. Ζήσης Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, παρατηρώ και πριν από λίγο και πριν από δύο ώρες σε κάποια επιτροπή και τις τελευταίες μέρες Βουλευτές και στελέχη του ΣΥΡΙΖΑ, ανεξαρτήτως τι θέμα συζητάμε να προσπαθούν να κάνουν ρελάνς με την πανδημία. Δεν υπάρχει καμμία αμφιβολία ότι ζούμε μια υγειονομική τραγωδία στον πλανήτη, στην Ευρώπη και στην Ελλάδα. Όταν χάνονται κάθε μέρα κάποιες δεκάδες ανθρώπινες ζωές, δεν υπάρχει καμμία αμφιβολία ότι είμαστε λυπημένοι, αλλά ποιος μπορεί να αμφισβητήσει ότι αυτή η Κυβέρνηση εδώ και δεκαοκτώ μήνες έχει κάνει τόσα πολλά πράγματα που έχει πάρει τα εύσημα από όλη την ευρωπαϊκή κοινότητα, από την Ευρωπαϊκή Στατιστική Αρχή, από την Ελληνική Στατιστική Αρχή; Δεν μπορούν να λέγονται συνεχώς τέτοια πράγματα απλά πράγματα. Εξάλλου, σαν Βουλευτές που είμαστε και εκεί προχωρούμε στην κοινωνία και είμαστε ανάμεσα στους συμπολίτες μας, εισπράττουμε καθημερινά και το μεταφέρω και νομίζω το ζουν οι περισσότεροι ότι λένε οι πολίτες: «Ευτυχώς στη διακυβέρνηση της χώρας βρίσκεται η Νέα Δημοκρατία. Ουαί κι αλίμονο -λένε- αν ήταν στην κυβέρνηση ο ΣΥΡΙΖΑ. Τι θα είχε γίνει στον τόπο;».

Έρχομαι, λοιπόν, στο νομοσχέδιο. Είναι ένα πολύ σημαντικό νομοσχέδιο αυτό που θα ψηφίσουμε σήμερα. Αφορά τον πρωτογενή τομέα και κυρίως την κτηνοτροφία που θεωρούμε ότι αποτελεί έναν βασικότατο πυλώνα της εθνικής μας οικονομίας. Είναι ένα νομοσχέδιο άκρως μεταρρυθμιστικό. Το κυριότερο έργο του είναι ότι κάνει ένα πάντρεμα αυτών που ξέραμε, της παραδοσιακής κτηνοτροφίας με την επιχειρηματικότητα. Στόχο του έχει κυρίως την πάταξη των γραφειοκρατικών αγκυλώσεων που είχαμε τόσα χρόνια, τον νόμο του 2012 που αποθάρρυνε τους νέους και τους εν ενεργεία κτηνοτρόφους από τη νομιμοποίηση των υφιστάμενων εγκαταστάσεων, από την ίδρυση και τη λειτουργία νέων εγκαταστάσεων.

Έχουμε πάρει πολύ σημαντικά μέτρα υπέρ του αγρότη και του κτηνοτρόφου όπως την πολύ σημαντική μείωση του ΦΠΑ στις ζωοτροφές από το 13% στο 6%. Ξέρουμε ότι είναι ακριβές οι ζωοτροφές, αλλά είναι μια σημαντική ενίσχυση. Το κυριότερο: Εξαγγείλαμε και ισχύει από την καινούργια χρονιά την επιστροφή του ειδικού φόρου κατανάλωσης του πετρελαίου για τους νέους αγρότες και για τους συνεταιρισμούς άλλους αγρότες.

Σημαντικότερα σημεία από αυτά που προβλέπει το νομοσχέδιο και θέλω να τονίσω στην εισήγησή μου είναι ότι οι κτηνοτροφικές εγκαταστάσεις στον τόπο μας δυστυχώς κατά 50% με 60% αποτελούν πρόχειρα καταλύματα. Θέλουμε με αυτόν τον νόμο να διευκολύνουμε τις αδειοδοτήσεις κυρίως για αυτές τις εγκαταστάσεις και τα καταλύματα που αποτελούνται από πάνελ πολυουρεθάνης ή μπετόν που αυτά τα κάναμε και ξέρουμε ότι συμβάλλουν στη μόνωση, στην υγιεινή και σε αυτό που λέμε ευζωία των ζώων και έχει μεγάλη σημασία.

Τις αποθήκες και τους χώρους στέγασης των εργατών τις εξαιρούμε από τη μέτρηση των αποστάσεων. Μειώνουμε έως 25% τι αποστάσεις για κτηνοτρόφους και επιχειρηματίες την κτηνοτροφία. Αυτές τις αποστάσεις τις μειώνουμε και όσον αφορά τα σφαγεία και προβλέπουμε μέσα στις κτηνοτροφικές εγκαταστάσεις να μπορούν νόμιμα να κάνουν σφαγεία, έτσι ώστε να μειώνουν το κόστος παραγωγής.

Παρεμβαίνουμε σε αυτά που ταλαιπωρούσαν τους αγρότες μας και δεν προχωρούσαν σε νομιμοποιήσεις στα αρχιτεκτονικά σχέδια τα οποία κάνουμε απλούστερα, να μπορούν να περνάνε με σκαριφήματα για να έχουμε σημαντική μείωση του κόστους.

Δίνουμε κίνητρα για την καθετοποίηση της παραγωγής, δηλαδή στο να μπορούν οι κτηνοτρόφοι μας να κάνουν εύκολα μεταποίηση των προϊόντων.

Πρώτη φορά προχωρούμε έμπρακτα στη δυνατότητα από τα απόβλητά τους οι κτηνοτροφικές επιχειρήσεις να παράγουν βιοαέριο.

Ιδιαίτερη μέριμνα, φυσικά, παίρνουμε για τις ακριτικές περιοχές και θεωρούμε τέτοιες τις εγκαταστάσεις που είναι δέκα χιλιόμετρα μέσα από τα σύνορα, όπου μειώνεται έως 50% η ελάχιστη απόσταση από σημεία αναφοράς, όπως είναι δρόμοι, λίμνες και χωριά.

Λέμε ένα μεγάλο «όχι» στην υποχρέωση υποβολής βεβαίωσης απαλλαγής οικοδομικής άδειας για τα πρόχειρα καταλύματα. Λέμε ένα μεγάλο «όχι» στην υποχρέωση υποβολής ειδικής οικολογικής αξιολόγησης, που μαζί με την απόφαση του περιφερειάρχη που μέχρι να έβγαινε ξεχρόνιζε, για τις περιοχές «NATURA 2000».

Για την τροποποίηση των αδειών εντός ή πλησίον κατοικημένων περιοχών απλοποιούμε τις διαδικασίες, τις παρατείνουμε μέχρι 31-12-2022. Μπορούν να κάνουν κάποια απλά πράγματα, όπως αρμεκτήρια, όχι, όμως, αυξάνοντας τον αριθμό των ζώων ή και τη σύνθεση της μονάδας που έχουν.

Επιτρέπουμε παρεμβάσεις σε δημόσιες χορτολιβαδικές και βραχώδεις εκτάσεις. Το δασαρχείο, όμως, είναι υποχρεωμένο για πρώτη φορά ρητά εντός εξήντα ημερών να δίνει απάντηση φυσικά σε περιοχές που υπάρχουν κυρωμένοι δασικοί χάρτες.

Αναστέλλουμε τις κατεδαφίσεις για έναν χρόνο, μειώνουμε το πρόστιμο και δίνουμε κίνητρα γενικά στον κόσμο να προσέλθει για να νομιμοποιήσει τις εγκαταστάσεις του.

Για όσες παραβάσεις έγιναν μετά τις 28-7-2011 μειώνουμε το πρόστιμο στο 5% από το 20%, γεγονός που θα συμβάλει στην καλύτερη χαρτογράφηση και χωροταξική οργάνωση.

Επαναρρυθμίζονται τα όργανα για διοικητικές κυρώσεις, δηλαδή παραβάσεις που αφορούν φυτοπροστατευτικά προϊόντα, υπολείμματα φυτοπροστατευτικών προϊόντων και άλλα γεωργικά φάρμακα.

Παρατείνουμε για δύο έτη μέχρι 31-12-2023 την έγκριση των διαχειριστικών σχεδίων των βοσκήσιμων γαιών.

Παρατείνουμε μέχρι 31-12-2021 τη δυνατότητα στον ΕΛΓΑ να καταβάλει το 40% των αποζημιώσεων. Ξέρουμε πολύ καλά πώς η Κυβέρνησή μας, το Υπουργείο Αγροτικής Ανάπτυξης, ο ΕΛΓΑ φρόντισαν οι αγρότες μας να πάρουν το 40% των προκαταβολών. Προβλεπόταν μέχρι τα τέλη δεκάτου και πάει τέλη δωδεκάτου και θα τις πληρωθούν αυτές τις αποζημιώσεις και θα πάρουν και ολόκληρα τα ποσά και μέχρι 31-1-2022 παρατείνεται η διεκπεραίωση των δηλώσεων ζημιάς, της οικονομικής ενίσχυσης, προκαταβολών και εξόφλησης. Όλα αυτά για τον παγετό της άνοιξης του 2021.

Τέλος, ανανεώνουμε τη θητεία του προέδρου του ΕΛΓΑ, του οργανισμού και του προέδρου που έκαναν τόσο καλά τη δουλειά τους σε αυτά τα δύο χρόνια και είναι πολύ κοντά, όπως έχουν αποδείξει περίτρανα, στους αγρότες.

Για όλους αυτούς τους λόγους ψηφίζουμε με υπευθυνότητα και ενθουσιασμό αυτό το νομοσχέδιο που συζητάμε σήμερα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για τη συνέπεια του χρόνου τον κ. Τζηκαλάγια.

Και καλώ στο Βήμα τη Βουλευτή του ΣΥΡΙΖΑ - Προοδευτική Συμμαχία κ. Θεοδώρα Τζάκρη για επτά λεπτά.

**ΘΕΟΔΩΡΑ ΤΖΑΚΡΗ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο κλάδος της κτηνοτροφίας αποτελεί έναν από τους πιο σημαντικούς κλάδους της αγροτικής μας οικονομίας. Πρόκειται για κλάδο με σημαντική συμβολή στη διατήρηση των οικοσυστημάτων, με κομβικό ρόλο, θα έλεγα, στη διασφάλιση της επισιτιστικής ασφάλειας.

Στην πρωτογενή κτηνοτροφική παραγωγή δραστηριοποιούνται περίπου δεκαπέντε χιλιάδες μονάδες και αποτελούν τη βάση για την ανάπτυξη ενός σημαντικού αριθμού επιχειρήσεων γύρω από αυτό, όπως γαλακτοβιομηχανίες, τυροκομεία, σφαγεία, βιομηχανίες αλλαντικών μέχρι καταστήματα λιανικής πώλησης, μεταφορικές εταιρείες, βιομηχανίες παραγωγής κτηνιατρικών φαρμάκων, βιομηχανίες επεξεργασίας ζωοτροφών. Είναι όλες αυτές οι επιχειρήσεις που συνθέτουν την αλυσίδα αξίας γύρω από την κτηνοτροφία.

Για την Ελλάδα ειδικότερα ο κλάδος της αιγοπροβατοτροφίας είναι πολύ σημαντικός γιατί αξιοποιεί τις ορεινές και μειονεκτικές περιοχές, όπου κατά κανόνα αποτελεί και τον κύριο παραγωγικό φορέα, παράγοντας προϊόντα υψηλής προστιθέμενης αξίας.

Και, όμως, αυτό που παραμένει είναι η χαμηλή συμμετοχή της στους οικονομικούς δείκτες της χώρας. Ο κλάδος δεν έχει ξεπεράσει τις δομικές του αδυναμίες, ώστε να εξαντλήσει τη δυναμική του και να συμβάλει ουσιαστικά στη μεγέθυνση του αγροτικού Ακαθάριστου Εθνικού Προϊόντος. Ακόμη και σήμερα που μιλάμε για έξι δισεκατομμύρια περίπου τον χρόνο οι εισαγωγές προϊόντων τα κτηνοτροφικά προϊόντα μετέχουν στο ένα τρίτο περίπου των εισαγωγών, δηλαδή αφορούν προϊόντα αξίας περίπου 2 δισεκατομμυρίων ευρώ.

Παρά τις προσπάθειες του Υπουργείου να παρουσιάσει μια ωραιοποιημένη κατάσταση για την κτηνοτροφία, μας προσγειώνει η ίδια η σκληρή πραγματικότητα που βιώνουν οι κτηνοτρόφοι. Οι κτηνοτρόφοι είναι σήμερα ιδιαίτερα απογοητευμένοι. Πρόσφατα διαδήλωσαν στην Αθήνα. Προσπαθούν να δουν θεσμικούς παράγοντες και να μεταφέρουν τα αιτήματα που ταλαιπωρούν τον κλάδο.

Τα αιτήματά τους είναι πολλά. Πρώτα από όλα είναι το υψηλό κόστος των ζωοτροφών, η διαφάνεια στην κατανομή του εθνικού αποθέματος δικαιωμάτων ενιαίας ενίσχυσης, η επιστροφή του ειδικού φόρου κατανάλωσης στο πετρέλαιο, το μειωμένο αγροτικό τιμολόγιο ρεύματος, είναι η ουσιαστική συμμετοχή τους στη λήψη των αποφάσεων.

Παρά το γεγονός ότι σε νομοσχέδια σαν αυτά που συζητάμε σήμερα προηγείται πάντα μια διαβούλευση, η διαβούλευση αυτή τις περισσότερες φορές είναι προσχηματική γιατί τα αιτήματά τους δεν εισακούγονται.

Η πρόσφατη, μάλιστα, κοινή υπουργική απόφαση του Σεπτεμβρίου για τον νέο προσδιορισμό των μονάδων μεγάλων ζώων οδηγεί σε απώλεια επιδοτήσεων των πραγματικών κτηνοτροφικών εκμεταλλεύσεων ευνοώντας, παράλληλα, τη χορήγηση μέρους του εθνικού αποθέματος σε ανθρώπους άσχετους με την παραγωγή. Με την αναδρομική, μάλιστα, εφαρμογή αυτής της απόφασης αρκετοί κτηνοτρόφοι είναι αντιμέτωποι με τον κίνδυνο της μη δυνατότητας ενεργοποίησης δικαιωμάτων και κατ’ επέκταση υπόκεινται σε απώλεια ή μεγάλη μείωση στα δικαιούμενα ποσά ενίσχυσης ως αποτέλεσμα της μείωσης των επιλέξιμων εκτάσεων λόγω ακριβώς της μείωσης των υπαρχόντων μονάδων μεγάλων ζώων.

Όλα τα παραπάνω είναι αιτήματα άμεσα συνδεδεμένα με την επιβίωσή τους. Αν πραγματικά επιθυμούμε να στηρίξουμε και να αναπτύξουμε αυτόν τον κλάδο, θα πρέπει να υπάρξει μια ευρεία συνεργασία και σοβαρή διαβούλευση που θα καταλήγει σε μια ολιστική νομοθετική προσέγγιση.

Με παρεμβάσεις τέτοιας μορφής, όπως αυτή σήμερα του συγκεκριμένου νομοσχεδίου, τα προβλήματα δεν επιλύονται. Η απλοποίηση της διαδικασίας ίδρυσης και λειτουργίας των κτηνοτροφικών εγκαταστάσεων επιχειρήθηκε από την Κυβέρνηση της Νέας Δημοκρατίας να επιλυθεί πριν από δεκαέξι μήνες με τον ν.4711/2020, που ωστόσο δεν οδήγησε στην επιδιωκόμενη απλοποίηση. Φέρνετε σήμερα αυτό το νομοσχέδιο, που είναι ακόμη μια αποσπασματική προσπάθεια που προσπαθεί να διορθώσει τον ν.4711/2020, η οποία, επίσης, δεν θα οδηγήσει πουθενά, γιατί προσεγγίζει τον κλάδο ευκαιριακά και περιστασιακά. Δεν αποτελεί διευκόλυνση η χρήση βαρύτερων και μονιμότερου χαρακτήρα υλικών για τα πρόχειρα καταλύματα, για τα οποία δεν απαιτείται άδεια. Τουναντίον, ενέχει σοβαρούς κινδύνους ασφάλειας τόσο των κτηνοτρόφων όσο και των εργαζομένων σε αυτές τις εγκαταστάσεις, ενώ παράλληλα αυξάνει σημαντικά το περιβαλλοντικό αποτύπωμα.

Φανταστείτε όταν αργότερα τέτοιες εγκαταστάσεις θα εγκαταλειφθούν. Συμφωνούν αυτά με τον κλιματικό νόμο που θέλει να φέρει η Κυβέρνησή σας; Πλέον δίπλα σε μια κτηνοτροφική μονάδα θα μπορεί να λειτουργεί και σφαγείο. Δεν αντιλαμβάνεστε τον σοβαρό κίνδυνο που θα προκύψει για τη δημόσια υγεία, για την υγεία και την ευζωία των ζώων, αλλά και για τη σημαντική επιβάρυνση που προκύπτει στο περιβάλλον με τα μεγάλα φορτία αποβλήτων και λυμάτων που θα συγκεντρωθούν σε μια περιοχή.

Δεν υπάρχει καμμία πρόβλεψη για την προώθηση των κτηνοτροφικών πάρκων ως μια μορφή, θα έλεγα, εθελοντικού συνεργατισμού με δυνητικά πολλαπλά οφέλη για τους ίδιους τους κτηνοτρόφους, το περιβάλλον, τα προϊόντα, αλλά και τις αγορές και τους καταναλωτές. Τα κτηνοτροφικά πάρκα αποτελούν καινοτόμο ιδέα με πολλά πλεονεκτήματα που μπορούν να αλλάξουν πραγματικά τη φυσιογνωμία κυρίως της αιγοπροβατοτροφίας στη χώρα.

Ακόμη και η μείωση των προστίμων για τα αυθαίρετα κτήρια κτηνοτροφικών εγκαταστάσεων από το 20% στο 5% ισχύουν για όσα έχουν κατασκευαστεί μετά τις 28-7-2011 και δεν γίνεται κανένας λόγος τι ακριβώς θα συμβεί με τις εγκαταστάσεις πριν από αυτό το χρονικό διάστημα.

Δεν διευκολύνονται οι κτηνοτρόφοι με μικρό κύκλο εργασιών, οι μικροί, δηλαδή, που αποτελούν και τη συντριπτική πλειοψηφία των κτηνοτρόφων της χώρας, καθώς επί της ουσίας θα ακολουθήσουν το καθεστώς της σημερινής αδειοδότησης του ν.4056.

Εν κατακλείδι, αυτό που θα δούμε να γίνεται στην πράξη είναι ότι οποιαδήποτε προσπάθεια απλοποίησης θα βρει εμπόδιο και, μάλιστα, ανυπέρβλητο, τους μη κυρωμένους δασικούς χάρτες που έχουν παγώσει με ευθύνη της Κυβέρνησής σας, γεγονός που θα αποβεί εις βάρος των πολιτών, της ανάπτυξης υπαίθρου και του δασικού οικοσυστήματος και τα προβλήματα με τις δασικές υπηρεσίες θα εξακολουθούν να υφίστανται.

Και, βέβαια, να η ευκαιρία να ρυθμίσουμε και μερικά ακόμα θέματα που δεν ήρθαν όπως τα περιμένατε. Εσείς, όμως, τι κάνετε; Δίνετε ακόμα μια παράταση στην προθεσμία εκπόνησης, υποβολής και έγκρισης των διαχειριστικών σχεδίων για τα βοσκοτόπια. Η νέα προθεσμία ορίζεται τώρα στις 31-12-2023 χωρίς καμμία εξήγηση. Δίνονται συνεχείς παρατάσεις για ένα έργο που είχε σκοπό να διασφαλίσει την ορθολογική χρήση και τη βιώσιμη διαχείριση των βοσκοτόπων, που θα θέσει, επιτέλους, τις απαραίτητες στέρεες βάσεις για την παραγωγική ανασυγκρότηση του κλάδου της εκτατικής και μετακινούμενης κτηνοτροφίας σε όλη τη χώρα.

Τελικά αποδεικνύεται στην πράξη ότι η υπογραφή, ένα μόλις χρόνο πριν, 31 Δεκεμβρίου του 2020, της προγραμματικής σύμβασης για την υλοποίηση των διαχειριστικών σχεδίων βόσκησης στη δυτική Μακεδονία δεν αποτέλεσε το φωτεινό παράδειγμα και τον πιλότο που θέλετε για άλλες περιφέρειες της χώρας.

Θα αναφερθώ τώρα, κύριε Πρόεδρε, στην παράταση που δώσατε της προθεσμίας για την κοινοποίηση των πορισμάτων των ζημιών από τον παγετό της περασμένης άνοιξης. Και μπορεί στην Πέλλα να έχουν αρχίσει κοινοποιήσεις των πορισμάτων του ΕΛΓΑ σχεδόν στο 100% των δημοτικών διαμερισμάτων, όπου έχουν ήδη κοινοποιηθεί τα πορίσματα για τα κεράσια και περίπου στο 70% με 80% των δηλώσεων για τα δαμάσκηνα και το 50% των δηλώσεων για τα ροδάκινα και να προγραμματίζεται ήδη μια πληρωμή για τις 3 Δεκεμβρίου και μια δεύτερη λίγο πριν τα Χριστούγεννα, θέλω όμως να σας ενημερώσω ότι η συντριπτική πλειοψηφία των αγροτών της Πέλλας διαμαρτύρονται και κάνουν λόγο για αδικία στα πορίσματα, τόσο στα κιλά όσο και στα ποσοστά.

Ειδικότερα δε, παρά τις διαβεβαιώσεις των τοπικών Βουλευτών, έμειναν εκτός τόσο των προκαταβολών όσο και της οριστικής αποζημίωσης οι ζημιές στις όψιμες ποικιλίες κερασιού στην περιοχή του πρώην Δήμου Βεγορίτιδας, αλλά και σε περιοχές του Δήμου Έδεσσας και του Δήμου Αλμωπίας και γενικά το θέμα των αποζημιώσεων στις όψιμες ποικιλίες κερασιού βρίσκεται στον αέρα και οδηγείται στις ιστορικές καλένδες. Διαψεύστηκε και ο Υπουργός που επανειλημμένα δεσμεύτηκε ότι οι ζημιές θα αποζημιωθούν και με ταχύτητα και με δικαιοσύνη και αποτελεσματικότητα. Τα αποτελέσματα, όπως έρχονται σήμερα, σας διαψεύδουν.

Κύριοι συνάδελφοι, δεν πιστεύω ότι με αυτό το νομοσχέδιο θα μπορούσε να γίνει έστω και ένα βήμα προς τα εμπρός για να αντιστραφεί η αρνητική κατάσταση που χαρακτηρίζει σήμερα την ελληνική κτηνοτροφία. Το καμπανάκι του κινδύνου έχει σημάνει. Τα επίσημα στοιχεία μιλούν για πτώση 30% στην παραγωγή γάλακτος και αντίστοιχο ποσοστό πτώσης σε ό,τι αφορά το διαθέσιμο ζωικό κεφάλαιο.

Με την κοινή παραδοχή όλων όσων δραστηριοποιούνται στον κτηνοτροφικό κλάδο πως όσοι αποφασίζουν να τον εγκαταλείψουν, δημιουργούν ένα κενό το οποίο είναι δύσκολο να καλυφθεί, αφού κανένας νέος δεν εισέρχεται στον κλάδο, πρέπει να αντιληφθούμε ότι η κτηνοτροφία έχει ανάγκη από μια ολιστική και πιο ουσιαστική νομοθετική προσέγγιση, η οποία δεν επιχειρείται με το νομοσχέδιο που συζητούμε σήμερα.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Τζάκρη.

Ζήτησε και έχει τον λόγο η Κοινοβουλευτική Εκπρόσωπος της Νέας Δημοκρατίας κ. Φωτεινή Αραμπατζή και αμέσως μετά ο Βουλευτής του ΣΥΡΙΖΑ - Προοδευτική Συμμαχία κ. Νεκτάριος Σαντορινιός.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε εδώ σήμερα στην Εθνική Αντιπροσωπεία, σε μία μέρα αφιερωμένη στην επίδειξη μηδενικής ανοχής απέναντι στη βία και δη στη βία απέναντι στις γυναίκες. Χθες υπήρξε ειδική ημερήσια διάταξη για την προστασία των παιδιών από τη σεξουαλική παρενόχληση και την κακοποίηση.

Πέρα από τις δηλώσεις συμπαράστασης προς τους ανθρώπους που υφίστανται τη βία, τις γυναίκες, τα παιδιά, κάθε έναν που την υφίσταται, τα θύματα της βίας, χρέος μας ως μελών του Εθνικού Κοινοβουλίου είναι να λαμβάνουμε εκείνες τις νομοθετικές πρωτοβουλίες και το πλέγμα αυτό της νομικής προστασίας, προκειμένου να σπάμε τη σιωπή, αλλά και να στέλνουμε τους θύτες εκεί που τους αξίζει.

Η πρόσφατη αυστηροποίηση του Ποινικού Κώδικα, που έφερε η Κυβέρνηση της Νέας Δημοκρατίας για την ποινικοποίηση στην κατηγορία των κακουργημάτων, τόσο των βιασμών όσο και όλων των περιπτώσεων της σεξουαλικής παρενόχλησης, του Me Too, αποδεικνύει ότι δεν μένουμε στα λόγια αλλά προχωρούμε στις πράξεις και σίγουρα υπάρχει πολλή δουλειά μπροστά μας να κάνουμε.

Κυρίες και κύριοι συνάδελφοι, παρακολουθώντας τις παρεμβάσεις των Βουλευτών του ΣΥΡΙΖΑ - Προοδευτική Συμμαχία αναρωτιέμαι πραγματικά από το πρωί το εξής: Όταν ένα νομοσχέδιο συναντά αυτή την καταγεγραμμένη αποδοχή και ικανοποίηση, όχι από εμάς, την Κυβέρνηση και τους Βουλευτές της Συμπολίτευσης, οι οποίοι προφανώς θα λέτε ότι υπεραμύνονται, αλλά από τους φορείς, από τους οργανωμένους θεσμικούς φορείς της ελληνικής γεωργίας, της ελληνικής κτηνοτροφίας, δυσκολεύομαι πραγματικά να κατανοήσω πως εσείς, στον ΣΥΡΙΖΑ, επιχειρείτε με νύχια και με δόντια και με εσωτερικές αντιφάσεις -θα γίνω συγκεκριμένη στη συνέχεια για τις αντιφάσεις- να το αποδομήσετε και να το αντιπολιτευτείτε.

Για νομοσχέδιο «επανάσταση» μίλησε ένας άνθρωπος που είναι γνώστης της κτηνοτροφίας και αυτό νομίζω ότι παρέλκει να το σχολιάσουμε. Δεν είναι άλλος από τον Περιφερειάρχη Ηπείρου κ. Καχριμάνη, ο οποίος είπε στην ακρόαση των φορέων ότι το νομοσχέδιο δίνει το δικαίωμα στους κτηνοτρόφους να είναι κτηνοτρόφοι και να μην έχουν ανάγκη κανέναν. Χρειάζονται κι άλλα βήματα. Όλα αυτά είναι όχι μόνο θετικά, είπε ο κ. Καχριμάνης, είναι υπέρ θετικά.

«Το συγκεκριμένο νομοσχέδιο και τη γραφειοκρατία μειώνει και λύνει αρκετά θέματα των κτηνοτρόφων», είπε ο κ. Δημήτρης Τζιαχρήστας, πρόεδρος Επιτροπής Αγροτικής Ανάπτυξης της ΚΕΔΕ.

«Το νομοσχέδιο είναι στη σωστή κατεύθυνση, συμφωνούμε σχεδόν σε όλα», είπε ο πρόεδρος της Πανελλήνιας Ένωσης Κτηνοτρόφων κ. Κύρτσιος. Ο κ. Βλαχάκης, ο πρόεδρος της Ένωσης Αυγοπαραγωγών είπε: «Χαίρομαι που το νομοσχέδιο προχωράει και είναι στη σωστή κατεύθυνση ύστερα από τη μεγάλη δουλειά που έγινε από το Υπουργείο» κ.λπ., με προσωπικές αναφορές.

Ο κ. Δημήτρης Μόσχος, μέλος του Διοικητικού Συμβουλίου του ΣΕΚ, είπε: «Νομίζω ότι είναι η πρώτη φορά που τέθηκαν ζητήματα που έχουν να κάνουν πραγματικά με την κτηνοτροφία και πώς βιώνουμε εμείς -αυτοί δηλαδή, οι κτηνοτρόφοι- την κατάσταση. Το νομοσχέδιο κινείται σε θετική κατεύθυνση και λύνει σοβαρά προβλήματα».

Αυτά, κυρίες και κύριοι του ΣΥΡΙΖΑ και εσείς κυρία πρώην Υφυπουργέ Αγροτικής Ανάπτυξης, αρμόδια στο χαρτοφυλάκιο της κτηνοτροφίας -στο οποίο βρίσκεται σήμερα ο κ. Κεδίκογλου, βρισκόμουν εγώ πριν από τον κ. Κεδίκογλου- τα ακούτε; Ακούσατε αυτά από τους φορείς;

Είπε η κ. Τζάκρη ότι γίνεται προσχηματική διαβούλευση. Είδατε πόσα σχόλια έχει η διαβούλευση; Ποια είναι η προσχηματική διαβούλευση; Που συστάθηκε επιτροπή, ομάδα εργασίας που δούλεψε πραγματικά και όχι η επιτροπή και το νομοσχέδιο που υποτίθεται ότι είχατε εσείς; Μπορείτε να μας δώσετε αυτό το νομοσχέδιο, κυρία Τελιγιορίδου; Εδώ να το καταθέσετε στα Πρακτικά.

Είπατε ότι είχατε νομοσχέδιο έτοιμο. Πού ήταν αυτό το νομοσχέδιο και εμείς δεν το είδαμε;

**ΟΛΥΜΠΙΑ ΤΕΛΙΓΙΟΡΙΔΟΥ:** Πόρισμα εργασίας…

**ΦΩΤΕΙΝΗ ΑΡΑΜΠΑΤΖΗ:** Βρισκόμαστε στην Εθνική Αντιπροσωπεία. Καταλαβαίνω τη δυσκολία που δημιουργεί η αντιπολιτευτική πενία. Το καταλαβαίνω αυτό το πράγμα, αλλά χρειάζεται και μία πολιτική μεγαλοθυμία και μια μεγαλοπρέπεια σε κάποια πράγματα.

Ποιο νομοσχέδιο είχατε που μας το δώσατε και εμείς δεν το προχωρήσαμε; Ήταν η συμμόρφωση στη μνημονιακή υποχρέωση του νόμου του Υπουργείου Ανάπτυξης για τις αδειοδοτικές διαδικασίες όλων των εγκαταστάσεων, που αφορούσε και το Υπουργείο Αγροτικής Ανάπτυξης και όλα τα Υπουργεία τα έχοντα οικονομική δραστηριότητα.

Αυτή την επιτροπή συστήσατε, κυρία Τελιγιορίδου, για να μην αναφέρω το πόρισμα της επιτροπής, τα μπρος και πίσω που τελικά κατέληξε. Και ποια σχέση έχει ο φάντης -το λέει ο θυμόσοφος λαός- με το ρετσινόλαδο;

Σας ρωτάω, τα λαμβάνετε υπ’ όψιν αυτά που λένε οι φορείς; Υποτίθεται ότι κόπτεστε για το συμφέρον των ανθρώπων της πρωτογενούς παραγωγής. Το είδαμε, βέβαια, στα τεσσεράμισι χρόνια πως το πράξατε.

Κυρία Τελιγιορίδου, μιλήσαμε προηγουμένως για πολιτική μεγαλοψυχία και γενναιότητα. Η Νέα Δημοκρατία, στα πέτρινα χρόνια της διακυβέρνησης ΣΥΡΙΖΑ, όποτε ερχόταν κάποια θετική ρύθμιση, υπερψήφιζε τις θετικές ρυθμίσεις. Δεν επιδείκνυε κομματικές παρωπίδες, όπως κάνετε εσείς σήμερα.

Εν τέλει, άκουσα να λέτε και στην επιτροπή -είναι γραμμένο στα πρακτικά της- ότι βρίσκετε θετικές τις διατάξεις. Αφού τις βρίσκετε θετικές, γιατί δεν ψηφίζετε επί της αρχής; Να πείτε «επί της αρχής, συμφωνούμε για την απλοποίηση της διαδικασίας, συμφωνούμε για τη μείωση του κόστους παραγωγής, συμφωνούμε για την ενίσχυση των κτηνοτρόφων στις ακριτικές περιοχές αλλά, εν πάση περιπτώσει, διαφωνούμε επί των άρθρων σε αυτά», αφού έρχεστε -υποτίθεται- να υπερασπίσετε, επαναλαμβάνω, τα συμφέροντα των κτηνοτρόφων.

Ο κ. Δεκόλης, κυρία εισηγήτρια της Αξιωματικής Αντιπολίτευσης, ο πρόεδρος της Ένωσης Μετακινούμενων Κτηνοτρόφων ζήτησε από την επιτροπή κατά την ακρόαση των φορέων το εξής. «Παρακαλώ να ψηφιστεί από όλους σας». Δεν το λέω εγώ, ο κ. Δεκόλης το είπε. Γιατί ακούω τον κ. Φάμελλο και αναρωτιέμαι, για το ίδιο νομοσχέδιο συζητάμε;

Κύριε Πρόεδρε, επειδή βλέπω το ρολόι στα δώδεκα λεπτά, θα πάρω όλο τον χρόνο και της δευτερολογίας μου.

Πρέπει, επιτέλους, να ξεκαθαρίσουμε τα πράγματα. Πρόκειται σίγουρα για έναν πολιτικό δυισμό και μια εσωτερική αντίφαση και εξηγούμαι, γιατί, ή κάνετε πως δεν καταλαβαίνετε ή όντως δεν καταλαβαίνετε.

Έρχεται η εισηγήτρια του ΣΥΡΙΖΑ και λέει επανειλημμένως στις επιτροπές ότι στην πραγματικότητα καμμία διευκόλυνση και καμμία απλοποίηση δεν γίνεται για τους κτηνοτρόφους, γιατί οι κτηνοτρόφοι πρέπει στον διοικητικό έλεγχο της έγκρισης-ίδρυσης να υποβάλουν τα ίδια δικαιολογητικά. Μάλιστα, τα ίδια δικαιολογητικά. Ποια δικαιολογητικά, δηλαδή, για να εξηγούμαστε; Ότι έχουν την ταυτοποίηση της ιδιοκτησίας, ότι έχουν τις χρήσεις γης, ότι έχουν την έγκριση περιβαλλοντικών επιπτώσεων, που, ειρήσθω εν παρόδω, στα πρόχειρα καταλύματα κατηγορίας Β και κάτω από Β προσδιορίζονται στη ζωοτεχνική μελέτη και από την άλλη, αφού από τη μια τα δικαιολογητικά σάς ξινίζουν, δεν τα θέλετε, θέλετε απλοποίηση, δηλαδή να πηγαίνει κάποιος και χωρίς δικαιολογητικά να παίρνει έγκριση, όχι γνωστοποίηση λειτουργίας, αλλά έγκριση. Τη μια στιγμή λέτε να μη δίνει δικαιολογητικά και την άλλη έρχεστε και λέτε γι’ αυτή την αμφιλεγόμενη διατύπωση της χρήσης μπετόν και την επικρίνετε ουσιαστικά, διότι αφαιρούμε από τους κτηνοτρόφους των πρόχειρων καταλυμάτων την υποχρέωση της προσκόμισης οικοδομικής άδειας. Μάλιστα. Την αντίφαση των δήθεν περιβαλλοντικών σας ευαισθησιών τη συνεχίζετε όταν λέτε ότι οι αποθηκευτικοί χώροι και οι χώροι στέγασης των εργατών δεν πρέπει να εξαιρούνται από τη μέτρηση των αποστάσεων.

Τώρα πραγματικά θέλω να αποφασίσετε και να ξεκαθαρίσετε. Τα πρόχειρα καταλύματα, για να το πούμε εδώ, δεν είναι τσαντίρια ή δεν ξέρω πώς τα φαντάζεστε. Είναι κτηνοτροφικές κατασκευές με χαμηλό περιβαλλοντικό αποτύπωμα. Εφόσον, λοιπόν, οι στάβλοι αυτών των κατασκευών έχουν χαμηλό περιβαλλοντικό αποτύπωμα, πολύ περισσότερο χαμηλότερο περιβαλλοντικό αποτύπωμα έχουν οι χώροι αποθήκευσης αυτών των στάβλων και οι χώροι στέγασης και υποβοήθησης του εργατικού προσωπικού. Γι’ αυτό και τους εξαιρούμε από την υποχρέωση της οικοδομικής άδειας και τους επιτρέπουμε την έγκριση λειτουργίας με γνωστοποίηση, αλλά με τον απαραίτητο διοικητικό έλεγχο κατά την ίδρυση, τον οποίο προηγουμένως, όπως αναφέρθηκα, θέλετε εσείς να τον βγάλετε για να είναι απλοποιημένα.

Δεύτερον, μιλάτε και ξαναμιλάτε όχι για το μπετόν, αλλά για το πάνελ πολυουρεθάνης. Δεν έχω καταλάβει τι φαντάζεστε για τα πρόχειρα καταλύματα. Ότι είναι τίποτα ουρανοξύστες, ότι θα πάνε να χτίσουν οι κτηνοτρόφοι τίποτα δυσθεώρητους τοίχους οι οποίοι τους στοιχίζουν, ειρήσθω εν παρόδω;

Το μπετόν, κυρίες και κύριοι του ΣΥΡΙΖΑ, το ρίχνουν οι άνθρωποι στις διόδους εκεί στους διαδρόμους για να πάνε τις ζωοτροφές τους, για παράδειγμα, οι αγελαδοτρόφοι από την αρχή της εκμετάλλευσής τους στον στάβλο για να μην τσαλαβουτάνε μέσα στις λάσπες. Το μπετόν θα το ρίξουν κάτω στους χώρους αποθήκευσης για να βάλουν τα στάρια και τα καλαμπόκια τους, δηλαδή τις ζωοτροφές. Αυτή θα είναι η χρήση του μπετόν μεμονωμένα, απολύτως διευκολυντική για τα συνοδά έργα για τη διευκόλυνση των κτηνοτρόφων.

Θέλετε στα λόγια τη διευκόλυνση των κτηνοτρόφων και μάλιστα των μικρών, όπως λέτε, αλλά την ίδια στιγμή στο άρθρο 4 στην περίπτωση δδ΄ θέλετε η μέτρηση των ελάχιστων αποστάσεων να μετρά από το ρυμοτομικό σχέδιο και για τις υφιστάμενες εγκαταστάσεις.

Είναι αυτός ο δυισμός στον οποίον αναφέρθηκα προηγουμένως, γιατί αυτό που λέτε, κυρίες και κύριοι του ΣΥΡΙΖΑ, δηλαδή και για τις υφιστάμενες εγκαταστάσεις να ισχύει το ρυμοτομικό, σημαίνει στην πράξη ότι θέτετε εκποδών και εκτός νομιμότητας πολλές εγκαταστημένες κτηνοτροφικές εγκαταστάσεις. Γιατί γίνεται αυτό με τον συλλογισμό σας; Διότι πολύ απλά το ρυμοτομικό σχέδιο είναι πιο ευρύ, δηλαδή πιο μεγάλο από τους οικισμούς και άρα προφανώς θα αποκλείει και άλλες κτηνοτροφικές εγκαταστάσεις και θα τις θέτει εντός οικισμών με τη μείωση των αποστάσεων.

Λέτε και ξαναλέτε με την παρωχημένη επίκληση της δήθεν ιδεολογικής προστασίας που παρέχετε στους μικρούς ότι το νομοσχέδιο δεν αφορά τους μικρούς κτηνοτρόφους. Το άκουσα και από την κ. Τζάκρη να το επαναλαμβάνει, αλλά και από άλλους Βουλευτές του ΣΥΡΙΖΑ. Θέλω να μου πείτε από πού προκύπτει αυτό, δηλαδή ότι δεν αφορά τους μικρούς κτηνοτρόφους. Να μας πείτε τη διάταξη που δεν αφορά τους μικρούς κτηνοτρόφους. Να μας τη δείξετε, «αυτή η διάταξη».

Ήσασταν και Υφυπουργός, κυρία Τελιγιορίδου, αρμόδια για την κτηνοτροφία. Ουδέποτε η αδειοδότηση των πρόχειρων καταλυμάτων γινόταν με κριτήριο τον κύκλο εργασιών της κτηνοτροφικής εκμετάλλευσης, τον τζίρο της κτηνοτροφικής εκμετάλλευσης. Γινόταν είτε με βάση τον τύπο της κατασκευής, α) πρόχειρα καταλύματα, πρότυπες κατασκευές, ΠΠΔ -τα είπε ο κ. Βλαχάκης στην επιτροπή- γ) κτήρια με βάση τον ν.4056/2012 και γίνεται τώρα με βάση τη δυναμικότητα, δηλαδή τον αριθμό των ζωικών μονάδων, τον αριθμό των ζώων, άρα του περιβαλλοντικού αποτυπώματος, σύμφωνα με τον ν.4711/2020, επί της προσαρμογής του οποίου υποτίθεται ότι κάνατε αυτή την ομάδα εργασίας και το νομοσχέδιο που είναι μόνο στα λόγια.

Επαναλαμβάνω: Το νομοσχέδιο αφορά ως επί το πλείστον τα πρόχειρα καταλύματα που αποτελούν πλέον του 67% του συνόλου των κτηνοτροφικών εγκαταστάσεων της χώρας που ξεπερνούν, σύμφωνα με το ολοκληρωμένο πληροφοριακό σύστημα της κτηνιατρικής, τις εκατόν είκοσι οκτώ χιλιάδες εγκαταστάσεις σε όλη τη χώρα.

Θα θυμίσω για τους παροικούντες την Ιερουσαλήμ ότι ο δικός σας πρώην Υπουργός κ. Ευάγγελος Αποστόλου έλεγε χαρακτηριστικά ότι τα πρόχειρα καταλύματα της χώρας αποτελούν πλέον του 90% των σταβλικών εγκαταστάσεων της χώρας. Αυτά εμείς ερχόμαστε σήμερα και τροποποιούμε και απλοποιούμε και διευκολύνουμε -θεωρούμε- άρα από πού προκύπτει ότι η νομοθέτηση δεν αφορά την πλειονότητα, τους μικρούς, τους πολλούς, όπως είπατε τόσες φορές κατά τη διάρκεια των παρεμβάσεών σας;

Το είπε και ο κύριος Υπουργός, νομίζω ότι το είπε και ο κ. Κεδίκογλου ότι από τις εκατόν είκοσι οκτώ χιλιάδες κτηνοτροφικές εγκαταστάσεις μόνο οι δεκαέξι χιλιάδες εξακόσιες πέντε είναι αδειοδοτημένες, από τις οποίες οι εννέα χιλιάδες πεντακόσιες με δέκα χιλιάδες από τις αδειοδοτημένες είναι τα πρόχειρα καταλύματα, δηλαδή απ’ όποια πλευρά και να το δείτε, με όποια νούμερα και να το δείτε, συνάγεται ευθέως και αναμφίβολα ότι αποτελούν τη συντριπτική πλειοψηφία των κτηνοτροφικών εγκαταστάσεων.

Βεβαίως τα πρόχειρα καταλύματα συμβάλλουν στην ευζωία των ζώων και στη βελτίωση της απόδοσης των ζώων, γιατί μ’ αυτά τα πάνελ πολυουρεθάνης, τα οποία ψέξατε, τα ζώα προστατεύονται το καλοκαίρι από τον καύσωνα, τον χειμώνα από τη βροχή και το κρύο, άρα βελτιώνεται η ευζωία των ζώων και η απόδοση των ζώων και η αύξηση της παραγωγικότητας, για την οποία παλεύετε.

Είπατε επίσης σε μια κυβέρνηση που έργοις και όχι λόγοις ενισχύει όσο καμμία τα συλλογικά σχήματα, τα συνεργατικά σχήματα, τις συλλογικότητες ότι δήθεν -λέει- η παράγραφος 10 του άρθρου 4 του παρόντος νομοσχεδίου αποκλείει -το ακούσαμε και αυτό- από την καθετοποίηση, από τη μεταποίηση τους οικοτέχνες, τις ομάδες παραγωγών, τις συλλογικότητες, τους συνεταιρισμούς. Θέλω να μας δείξετε από πού προκύπτει και αυτή η διάταξη που έρχεστε εδώ και υποστηρίζετε με θράσος, θα πω.

Άρθρο 3, ορισμός. «Φορέας της κτηνοτροφικής εγκατάστασης δύναται να είναι φυσικό ή νομικό πρόσωπο στο όνομα του οποίου έχουν εκδοθεί οι άδειες για τις κτηνοτροφικές εγκαταστάσεις». Φυσικό ή νομικό πρόσωπο. Εφόσον, λοιπόν, φυσικά ή νομικά πρόσωπα -όπου νομικά πρόσωπα ομάδες παραγωγών, συλλογικότητες, ενώσεις ομάδων παραγωγών, συνεταιρισμοί, ό,τι βάλει το μυαλό σας- εφόσον αυτοί οι άνθρωποι ιδιοπαράγουν είτε είναι μόνοι τους είτε είναι συλλογικότητες, μπορούν να μεταποιήσουν εντός της ίδιας εγκατάστασης ή όμορου ακινήτου.

Είναι ξεκάθαρος ο νόμος, κυρία Τελιγιορίδου. Ξεκάθαρος. Πού βρίσκετε ότι αποκλείονται τα συλλογικά σχήματα; Πού βρίσκετε ότι αποκλείονται δήθεν οι μικροί και οι μικρομεσαίοι και δεν ξέρω και ποιοι άλλοι;

Θέλω να πω και δύο λόγια για το κρεσέντο του κ. Φάμελλου και χθες στην επιτροπή και βεβαίως, σήμερα στην Ολομέλεια. Είπε χθες ότι είμαστε μια Κυβέρνηση «τουρλού» και τα έχουμε κάνει «τουρλού» με τις κτηνοτροφικές εγκαταστάσεις και ότι δήθεν με πολύ μεγάλη καθυστέρηση αξιοποιήσαμε τις επεξεργασίες της δικής σας κυβέρνησης. Τώρα, το τι αξιοποιήσαμε από τη δική σας κυβέρνηση και τα πεπραγμένα, τα είπαμε και προηγουμένως, όπως και για τι επιτροπή κάνατε εσείς και τι κάναμε εμείς, υποχρεωτική μνημονιακή εναρμόνιση εσείς, αυτόβουλη νομοθετική πρωτοβουλία για τη ρύθμιση και τη διευκόλυνση αιολικών εγκαταστάσεων εμείς με το παρόν νομοσχέδιο. Άλλωστε αυτή η Κυβέρνηση δυόμισι χρόνια έχει και έχει πολύ περισσότερα νομοσχέδια από αυτά που παρουσιάσατε εσείς ως Υπουργείο Αγροτικής Ανάπτυξης στα τεσσεράμισι χρόνια της διακυβέρνησης σας.

Ο κ. Φάμελλος βέβαια είπε πολλά ακόμη, ότι με την απάλειψη της ειδικής οικολογικής αξιολόγησης από τα καταλύματα κατηγορίας κάτω του Β αντιστρατευόμαστε, λέει, την κοινοτική οδηγία, ότι μπλέκουμε τους κτηνοτρόφους σε περιπέτειες και άλλα πολύ ανυπόστατα. Λοιπόν, πουθενά δεν προβλέπεται από την κοινοτική οδηγία η απαίτηση για τα καταλύματα κάτω του Β, με χαμηλό δηλαδή περιβαλλοντικό αποτύπωμα η ειδική οικολογική έκθεση στις περιοχές «NATURA». Πουθενά δεν προβλέπεται. Έρχεται λοιπόν, ο νόμος αυτός και αίρει αυτήν την αμφισημία και λέει ότι η εκ παραδρομής αναφορά στο 4711/2020 αίρεται προς αποκατάσταση της νομιμότητας και προς όφελος βεβαίως των κτηνοτρόφων.

Τώρα, για τους δασικούς χάρτες πραγματικά περισσεύει το θράσος. Εκατόν εβδομήντα χιλιάδες αμφισβητήσεις κληρονομήσαμε από την «κυβερνησάρα» ΣΥΡΙΖΑ - ΑΝΕΛ για τη δασική νομοθεσία που τόσο πολύ παρρησία είχατε, που τόσο πολύ προοδευτικοί είστε και δεν συμμαζεύεται. Καμαρώνετε τους δήθεν θαρραλέους, αφήσατε εκατόν εβδομήντα χιλιάδες αιτήσεις αμφισβήτησης, οι οποίες αν πήγαιναν με τον δικό σας ρυθμό θα ήθελαν δεκαπέντε περίπου χρόνια, με πρόχειρους υπολογισμούς, για να εξεταστούν, δηλαδή «ζήσε Μάη μού, να φας τριφύλλι».

Αντίθετα, κυρίες και κύριοι του ΣΥΡΙΖΑ -και δυστυχώς για εσάς, ευτυχώς βεβαίως για τον κόσμο της χώρας-, με τον ν.4685/2020 του Υπουργείου Περιβάλλοντος μπήκε τάξη και δημιουργήθηκε επιτάχυνση της διαδικασίας εξέτασης των αμφισβητήσεων -έτσι είναι, κύριε Σαντορινιέ-, λύθηκε το θέμα των οικιστικών πυκνώσεων και φυσικά ευτυχώς ψηφίστηκε το άρθρο 48 του ν.4685/2020 και μπράβο στο Υπουργείο Περιβάλλοντος για τους δασικούς χάρτες. Ήταν αυτή ακριβώς η ρύθμιση του άρθρου 48 που ήρθε και έδωσε πίσω τις χαμένες επιδοτήσεις σε χιλιάδες κτηνοτρόφους της χώρας, τις οποίες βαφτίσατε ως δήθεν δασικές, τις νόμιμα καλλιεργούμενες γεωργικές εκτάσεις, και εσείς και η «κυβερνησάρα» σας τους στερήσατε από τις νόμιμες επιδοτήσεις.

Περισσεύει, λοιπόν, το θράσος να κουνάει ο κ. Φάμελλος εδώ το δάκτυλο, μιλώντας για τους δασικούς χάρτες, μιλώντας για το έλλειμμα αυτής της Κυβέρνησης, όταν έχει πει η συγκεκριμένη Κυβέρνηση, το Υπουργείο Περιβάλλοντος ότι το πρώτο εξάμηνο του 2020 όλη η χώρα θα έχει δασικούς χάρτες. Και φυσικά, την ορθότητα του ν.4685/2020 δεν τη λέω εγώ, που μπορεί να είμαι και εκπρόσωπος της Συμπολίτευσης. Το ίδιο το Συμβούλιο Επικρατείας με δύο αποφάσεις, την 1364 και 1365 της ολομέλειας του 2021, δικαίωσε απολύτως.

Όσο για τους υπαινιγμούς που άφησε ο κ. Φάμελλος, όπως το ότι απουσιάζει το Υπουργείο Περιβάλλοντος, υπογράφει ο Υπουργός Περιβάλλοντος…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Έχω είκοσι ένα λεπτά, κύριε Πρόεδρε, νομίζω. Δεκαοκτώ και έξι και τρία. Με την ανοχή σας.

Έχει τη σύμφωνη γνώμη τόσο της διεύθυνσης τεχνικών έργων…

**ΠΡΟΕΔΡΕΥΩΝ (Αθανάσιος Μπούρας):** Είναι μια καθιέρωση η οποία έχει γίνει, αλλά δεν πρέπει να ισχύει πάντα.

**ΦΩΤΕΙΝΗ ΑΡΑΜΠΑΤΖΗ:** Εντάξει, κύριε Πρόεδρε, με την ανοχή σας θα κλείσω.

Τόσο από τη Διεύθυνση Τεχνικών Έργων και Αγροτικών Υποδομών του ΥΠΑΑΤ έχει το συγκεκριμένο νομοσχέδιο έγκριση όσο και από το Υπουργείο Περιβάλλοντος.

Είπα στην τοποθέτησή μου στην επιτροπή, το επαναλαμβάνω και τώρα, το νομοσχέδιο εκτός από την προφανή απλοποίηση, την επιτάχυνση και τη διευκόλυνση και την απαλλαγή από την αχρείαστη γραφειοκρατία, μειώνει το κόστος παραγωγής. Πώς μειώνει το κόστος παραγωγής; Γιατί μειώνει το κόστος κατασκευής.

Θα πω ένα απλό παράδειγμα. Με το προηγούμενο καθεστώς και τις απαιτήσεις οικοδομικής άδειας μιας σταβλικής εγκατάστασης, με κολώνες τύπου Η -οι κτηνοτρόφοι μας ακούν, καταλαβαίνουν- το κόστος κατασκευής προσέγγιζε τα 400 ευρώ το τετραγωνικό. Σήμερα με τα πάνελ πολυουρεθάνης το κόστος πηγαίνει στο 1/8, στα 80 - 100 ευρώ. Γιατί αυτή είναι και η κεντρική φιλοσοφία αυτής της Κυβέρνησης, η μείωση των φόρων, η μείωση των ασφαλιστικών εισφορών, η ενίσχυση της επιχειρηματικότητας. Αυτό είναι και το αποτύπωμα μας στον αγροτικό τομέα, γιατί εμείς ήμασταν, κύρια Τελιγιορίδου, που το 22% το κάνατε έως και 45% για τους αγρότες και τους κτηνοτρόφους και το κάναμε 9%. Ήμασταν εμείς οι οποίοι μειώσαμε τις ασφαλιστικές εισφορές, οι αγρότες δεν καταβάλλουν εισφορά αλληλεγγύης και τέλος επιτηδεύματος για δεύτερη χρονιά. Εφαρμόσαμε μια σειρά μέτρων για την ενίσχυση της επιχειρηματικότητας, της αγροτικής επιχειρηματικότητας και γενικά της επιχειρηματικότητας.

Σε ό,τι αφορά τις τροπολογίες θέλω να κάνω μία ειδική αναφορά στην τροπολογία του Υπουργείου Οικονομικών με γενικό αριθμό 1142 και ειδικό 38 και συγκεκριμένα στο άρθρο 1 για την οριοθέτηση των αγροτικών εκμεταλλεύσεων και την σχετική προσθήκη στο νόμο της κρατικής αρωγής.

Πρόκειται για μια ακόμη ευνοϊκή ρύθμιση για τους πληγέντες από την κλιματική κρίση αγρότες της χώρας μας. Δίνεται λοιπόν, η δυνατότητα ύστερα από σχετική εισήγηση του ΕΛΓΑ να εκδίδεται κοινή υπουργική απόφαση του Υπουργού Εσωτερικών, Οικονομικών και Αγροτικής Ανάπτυξης και Τροφίμων και να οριοθετούνται ως πληγείσες περιοχές, αυτές που δεν οριοθετήθηκαν ή δεν δύναται να οριοθετηθούν.

Πρόκειται για μια απολύτως χρήσιμη και απολύτως αναγκαία νομοθετική πρωτοβουλία, που έρχεται να απλώσει την ομπρέλα προστασίας παντού αίροντας αμφισημίες με κριτήριο και μόνο την αποζημίωση των πληγέντων.

**ΠΡΟΕΔΡΕΥΩΝ (Αθανάσιος Μπούρας):** Κλείστε με αυτό παρακαλώ.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ τον κ. Τριαντόπουλο για την συγκεκριμένη τροπολογία, που έχει εφαρμογή και στην εκλογική μου περιφέρεια, στις Σέρρες, από τις πλημμύρες της 4ης Ιανουαρίου. Παρέλκει να πω ότι ήταν άδικη η επίθεση προς τον πρόεδρο του ΕΛΓΑ που δεν έχει αφήσει απάτητο μέρος ως όφειλε, από τις τόσες κλιματικές κρίσεις, επιταχύνοντας διαδικασίες και τρέχοντας πληρωμές.

Να μιλάει ο ΣΥΡΙΖΑ για τον ΕΛΓΑ τον οποίον ήρθε αυτή η Κυβέρνηση για πρώτη φορά, μετά από δέκα χρόνια και ενίσχυσε, ενεργοποίησε το σχετικό άρθρο του Κανονισμού, δίνοντας το 20% από τον κρατικό προϋπολογισμό στον ΕΛΓΑ, συνολικός προϋπολογισμός 210 για επτά χρόνια, προκειμένου να αντιμετωπίσουμε και τα δικά σας τα βερεσέ και τα ελλείμματα, όπως και την οξεία κλιματική κρίση…

**ΠΡΟΕΔΡΕΥΩΝ (Αθανάσιος Μπούρας):** Κλείστε σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Κλείνω, κύριε Πρόεδρε.

Είμαστε η Κυβέρνηση που για πρώτη φορά δίνει προκαταβολές, κυρία Τελιγιορίδου. Έχει διαφορά η προκαταβολή επί συνολικής εκτίμησης και το 60% που το μπερδέψατε και αυτό επί εκτιμηθείσας δαπάνης.

Θέλω να χαιρετίσω και την πρωτοβουλία για τα 250 ευρώ στους χαμηλοσυνταξιούχους του ΟΓΑ και στα άτομα με ειδικές ανάγκες που δίνονται όχι με θηριώδη πλεονάσματα, δίνονται υπό καθεστώς πανδημίας και σε μια οικονομία που έχει πάρει 42 δισεκατομμύρια για την αντιμετώπιση της πανδημίας του κορωνοϊού.

Σας ευχαριστώ πολύ και για την ανοχή σας, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής του ΣΥΡΙΖΑ - Προοδευτική Συμμαχία, κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Δεν ξέρω τι θα έπρεπε κανείς να απαντήσει σε αυτά που είπε η Κοινοβουλευτική Εκπρόσωπος της Νέας Δημοκρατίας σε είκοσι πέντε λεπτά. Ήταν ένα ρεσιτάλ επίθεσης στο ΣΥΡΙΖΑ. Δεν θα την ακολουθήσω.

Το μόνο που θα της πω είναι: Χαιρετίζετε τα 250 ευρώ που θα δοθούν στους συνταξιούχους που θα έχουν σύνταξη μέχρι 450 ευρώ. Από εκεί και πέρα δεν θα έχει.

Εμείς, κυρία Αραμπατζή, δώσαμε 780 εκατομμύρια κοινωνικό μέρισμα με μνημόνιο και όχι σε συνθήκες μη δημοσιονομικής προσαρμογής. Εσείς δίνετε 100 ευρώ και τους κοροϊδεύετε κιόλας!

Σταματήστε, λοιπόν, την κοροϊδία διότι εσείς ψηφίσατε τη δέκατη τρίτη σύνταξη όταν τη φέραμε. Είχατε πει ότι θα την κρατήσετε και αμέσως μετά την καταργήσατε.

Σταματήστε την κοροϊδία απέναντι και συνταξιούχους, αλλά κυρίως στους υγειονομικούς. Δεν τους έχετε πληρώσει τις εφημερίες και τους δίνετε ψίχουλα. Πληρώστε τους τις εφημερίες.

Είπατε κάτι για πολιτικό δυϊσμό. Μόνο σε αυτό θα αναφερθώ. Πολιτικός δυϊσμός, κυρία Αραμπατζή, ξέρετε ποιος είναι; Να καταψηφίζεις ένα νομοσχέδιο και μετά να έρχεσαι και να κάνεις κωδικοποίηση της νομοθεσίας και να παραδέχεσαι ότι είναι το μόνο νομοσχέδιο που αφορά τη νησιωτική πολιτική και να μας ζητάτε να το ψηφίσουμε κιόλας. Για το μεταφορικό ισοδύναμο μιλάω -ο ν.4554- που το καταψηφίσατε και μετά μας ζητούσατε να το ψηφίσουμε με την κωδικοποίηση. Αυτός είναι πολιτικός δυϊσμός.

Η μέρα είναι ιδιαίτερα φορτισμένη με δύο σημαντικές επετείους:

Είναι η Ημέρα της Εθνικής Αντίστασης. Είναι η μέρα που τιμούμε αυτούς που έδωσαν τη μάχη ενάντια στον κατακτητή. Όταν κάποιοι έκαναν τα deals και συνεννοούνταν με τον κατακτητή, όταν κάποιοι κανομούσαν απ’ αυτή την κατάσταση, ο λαός αντιστάθηκε για να υπερασπιστεί την ελευθερία, τη δημοκρατία και την πατρίδα. Αυτόν τον λαό τιμούμε σήμερα και το παράδειγμα αυτών των μαχητών πρέπει να το κρατάμε και σήμερα. Δεν πρέπει να υποστέλλουμε τη σημαία, δεν πρέπει να ανεχόμαστε κανέναν που θέλει να προσβάλει την ελευθερία, τη δημοκρατία και την πατρίδα μας.

Μια δεύτερη σημαντική μέρα βέβαια είναι η Διεθνής Ημέρα για την Εξάλειψη της Βίας κατά των Γυναικών, που είναι πολύ επίκαιρη. Όταν σήμερα στη χώρα μας, το 2021 θρηνούμε δεκατρείς γυναίκες - θύματα της έμφυλης βίας, όταν ο ίδιος ο ΟΗΕ λέει ότι η πανδημία έχει λειτουργήσει ως πολλαπλασιαστής της βίας κατά των γυναικών, είναι επιβεβλημένο για όλους μας να δώσουμε τη μάχη, ούτως ώστε να σταματήσουν τα εγκλήματα της έμφυλης βίας.

Η Κυβέρνηση έκανε κάποια πράγματα τους ποινικούς κώδικες, αλλά δυστυχώς δεν δέχτηκε να μπει ο όρος «γυναικοκτονία». Εμείς συνεχίζουμε να πιστεύουμε ότι πρέπει να δοθεί αυτός όρος, διότι καθορίζει στην ουσία την έμφυλη βία, τη βία που ασκείται στις γυναίκες.

Άκουσα από τον κύριο Υπουργό ότι δεν θα κάνει δεκτές τις τροπολογίες που καταθέσαμε ως ΣΥΡΙΖΑ για να στηρίξουμε τους εποχικούς εργαζόμενους στον τουρισμό και τον επισιτισμό. Ξέρετε, αυτοί οι άνθρωποι τα δύο τελευταία χρόνια ουσιαστικά δεν έχουν καταφέρει να κάνουν μεροκάματα. Ό,τι πήραν ήταν οι αναστολές -όσοι πήραν τα 534 ευρώ- και δυστυχώς αυτοί οι άνθρωποι έχουν δουλέψει πάρα πολύ λίγο. Όλοι αυτοί κινδυνεύουν να μην πάρουν το επίδομα ανεργίας. Τους κοροϊδέψατε πριν από έναν μήνα όταν είπατε ότι θα μπορούν να το πάρουν με πενήντα ένσημα. Ναι, αλλά υπάρχει μία προϋπόθεση: Tα προηγούμενα χρόνια θα πρέπει να έχουν ένσημα. Πότε; Το 2020; Το 2020 δεν έγραψε κανένας ένσημα.

Καταθέτουμε δύο τροπολογίες οι οποίες επί της ουσίας θέλουν να στηρίξουν αυτό που κάνατε, το όριο των πενήντα ενσήμων. Και λέμε: Όσον αφορά τους παλιούς, δηλαδή αυτούς που έπαιρναν επίδομα ανεργίας, να λογιστούν τα ένσημα της αναστολής εργασίας ως ένσημα εργασίας για να μπορέσουν οι άνθρωποι να πάρουν επίδομα ανεργίας. Θα σας κυνηγάνε γιατί όταν θα πάνε στον ΟΑΕΔ και θα τους απορρίπτουν τις αιτήσεις εσείς θα πρέπει να απαντήσετε για ποιον λόγο τους κοροϊδέψατε.

Το ίδιο ισχύει και για τους εργαζόμενους που πρώτη φορά θα πάρουν επίδομα ανεργίας. Λέμε ότι πρέπει με κάποιον τρόπο αυτοί οι άνθρωποι να μην χρειάζονται ογδόντα ένσημα το 2020, ογδόντα ένσημα το 2019. Λέμε πενήντα ένσημα το 2020, πενήντα ένσημα το 2019 και μάλιστα να λογίζονται και πάλι, όπως και στην προηγούμενη τροπολογία, τα ένσημα της αναστολής εργασίας. Τόσο απλό. Κάντε το, ξαναδείτε το. Είναι λάθος αυτό που κάνετε. Δεν στηρίζετε τους εργαζόμενους.

Από κει και πέρα ταυτόχρονα αυτοί οι εργαζόμενοι υποτίθεται ότι θα έπαιρναν κάποια ένσημα από τις αναστολές τα οποία θα μετρούσαν τουλάχιστον στο ασφαλιστικό. Αυτά τα ένσημα δεν έχουν εμφανιστεί στο «ΕΡΓΑΝΗ». Ξέρετε τι σημαίνει αυτό; Ότι υπάρχουν σήμερα άνθρωποι οι οποίοι θέλουν να κάνουν εγχειρήσεις, υπάρχουν καρκινοπαθείς, οι οποίοι αυτή τη στιγμή είναι ανασφάλιστοι επί της ουσίας. Κάντε κάτι γι’ αυτούς τους εργαζόμενους. Κάντε κάτι. Σταματήστε να τους κοροϊδεύετε!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Θα μου δώσετε λίγο χρόνο ακόμα, κύριε Πρόεδρε.

Και θα πάω και στο άρθρο για τα ολοθούρια, κύριε Υπουργέ. Δίνετε μια παράταση σε μία ρύθμιση που είχαμε φέρει εμείς, δηλαδή να μπορούν να δουλέψουν αυτοί οι οποίοι ψαρεύουν τα ολοθούρια χωρίς VMS μέχρι τον Μάιο του 2021 προκειμένου να υπάρξει κάποιο χρηματοδοτικό πρόγραμμα ώστε να μπορέσουν να βάλουν τα κατάλληλα συστήματα. Τι είναι αυτά τα συστήματα; Είναι συστήματα ελέγχου. Τώρα είναι ανεξέλεγκτη κατάσταση. Και σήμερα παρατείνετε αυτήn τη ρύθμιση. Ποια είναι η διαφορά; Ότι ενδιάμεσα έχει επιδοτηθεί το VMS και κάποιοι άνθρωποι πήγαν και τα πήραν, πληρώνουν σήμερα συνδρομή και ταυτόχρονα ελέγχονται για το πού ψαρεύουν. Άρα είναι προφανές ότι αυτό που κάνετε είναι ένα μεγάλο ρουσφέτι σε αυτούς που δεν θέλουν να συμμορφωθούν με τη νομιμότητα. Είναι ένα μεγάλο ρουσφέτι σε αυτούς που θέλουν να κάνουν ό,τι γουστάρουν και να μην πληρώνουν πουθενά. Έτσι δημιουργείτε δύο ταχύτητες: των νόμιμων και αυτών που κάνουν ό,τι γουστάρουν. Άρα δεν είναι τόσο καλή η διάταξη που φέρνετε.

Και επειδή είπατε πάρα πολλά -κλείνω με αυτό, κύριε Πρόεδρε, και σας ευχαριστώ πολύ- θέλω να καταθέσω έναν πίνακα. Ακούω από τους Βουλευτές της Νέας Δημοκρατίας -και έχουν δίκιο- να λένε: Η πανδημία είναι ένα παγκόσμιο πρόβλημα. Γιατί μας κατηγορείτε εμάς στην Ελλάδα ότι δεν τα έχουμε καταφέρει; Αυτός ο πίνακας είναι από τους «FINANCIAL TIMES». Ξέρετε τι δείχνει; Τους θανάτους ανά εκατό χιλιάδες από τον Μάιο μέχρι και σήμερα. Ξέρετε πού είναι η Ελλάδα; Σας το δείχνω. Ξέρετε πού είναι η Ευρωπαϊκή Ένωση; Σας το δείχνω. Δυστυχώς, κύριοι της Νέας Δημοκρατίας, μας κάνατε πρωταθλητές και αυτό δεν είναι προς τιμήν σας. Αν δεν μπορείτε να διαχειριστείτε την κατάσταση, φύγετε να τη διαχειριστούν αυτοί μπορούν!

Ευχαριστώ πολύ.

(Στο σημείο αυτό ο Βουλευτής κ. Νεκτάριος Σαντορινιός καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Γιώργος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητούμε και που θα ψηφιστεί αφορά ένα σημαντικό ζήτημα για τον κτηνοτροφικό τομέα. Όμως θα έλεγα ότι είναι ανεπαρκές και αποσπασματικό και περιλαμβάνει μικρές αλλαγές στο ισχύον θεσμικό πλαίσιο, που δεν αλλάζουν τη γενική εικόνα. Πρόκειται για την απλοποίηση των αδειοδοτήσεων, αφού σήμερα η γραφειοκρατία αποτελεί -είναι γνωστό αυτό- σημαντικό ανασταλτικό παράγοντα που ταλαιπωρεί και τους κτηνοτρόφους.

Σ’ αυτό το πλαίσιο οι κτηνοτρόφοι με μικρό κύκλο εργασιών, που αποτελούν και την πλειοψηφία των κτηνοτρόφων της χώρας, δεν διευκολύνονται από τις ρυθμίσεις του νομοσχεδίου αφού εξακολουθεί και υφίσταται μεγάλος όγκος γραφειοκρατίας. Τα προβλήματα στο σύστημα αδειοδοτήσεων που συνδέονται με τις δασικές υπηρεσίες συνεχίζονται, αφού εδώ και δύο χρόνια η Κυβέρνηση της Νέας Δημοκρατίας υπονομεύει το έργο και τη λειτουργία των δασικών χαρτών.

Επιπλέον, εμπόδια τίθενται και στα διαχειριστικά σχέδια βόσκησης. Οι σχετικές διατάξεις θα έπρεπε να ισορροπούν με τις ανάγκες προστασίας των περιοχών «NATURA» και της διασφάλισης μιας βιώσιμης αγροδασικής οικονομίας με λειτουργούσα την κτηνοτροφία, όπως συμβαίνει και σε άλλες χώρες.

Προβληματισμό προκαλεί επίσης η απουσία μέριμνας για τη δημιουργία κτηνοτροφικών πάρκων, αφού υπάρχει σχετική ανάγκη η οποία δεν ρυθμίζεται, για την οριοθέτησή τους είτε σε δημόσιες είτε σε δημοτικές εκτάσεις, έτσι ώστε να υπάρχουν οι κατάλληλοι χώροι και οι κατάλληλες υποδομές σε νερό, σε ρεύμα, αποχετευτικό σύστημα και σε δρόμους πρόσβασης, που να απαλλάσσουν τους κτηνοτρόφους από γραφειοκρατικά και οικονομικά βάρη για την αδειοδότηση της νόμιμης λειτουργίας των εγκαταστάσεών τους.

Δεν λαμβάνονται υπ’ όψιν και δεν ρυθμίζονται τα μεγάλα προβλήματα που αντιμετωπίζουν κατά την έκδοση άδειας ίδρυσης για εγκαταστάσεις εντός ορεινών κοινοτήτων, όπως ενδεικτικά για την αναγκαία μείωση των αποστάσεων απαιτείται αιτιολογημένη απόφαση από την αρμόδια αδειοδοτική αρχή, διαδικασία που αυξάνει το διοικητικό βάρος. Πάντως η κατάργηση της τήρησης της ελάχιστης απόστασης από τα σφαγεία και ο μη προσδιορισμός ελαχίστων αποστάσεων από τις πηγές του υδροφόρου ορίζοντα και τους ταμιευτήρες πόσιμου νερού δημιουργούν κινδύνους για τη δημόσια υγεία.

Όσον αφορά τα πρόχειρα καταλύματα, που αποτελούν άνω του 60% των κτηνοτροφικών μονάδων, εξακολουθούν να ρυθμίζονται βάσει ενός θολού θεσμικού πλαισίου όσον αφορά, ενδεικτικά, το εμβαδόν και το ύψος της κατασκευής τους.

Και άλλα σημαντικά προβλήματα των κτηνοτρόφων δεν ρυθμίζονται με το παρόν νομοσχέδιο, όπως είναι η έλλειψη πολεοδομικών σχεδίων σε πολλούς δήμους, γεγονός που δημιουργεί κτηνοτρόφους δύο ταχυτήτων και μεγάλες ανισότητες, αφού σε αυτούς που λειτουργούν σε δήμους που δεν έχουν πολεοδομικά σχέδια δεν χορηγούνται άδειες.

Τώρα, για τον ΕΛΓΑ. Και εδώ υπάρχει παραπλάνηση του αγροτικού κόσμου αφού γίνεται λόγος για 100% αποζημίωσης της ασφαλιζόμενης αξίας της παραγωγής, που όμως δεν ισχύει. Θεσμοθετείται το 40% της προκαταβολής, το οποίο μάλιστα εμφανίζεται ως πανάκεια, όταν επί διακυβέρνησης ΣΥΡΙΖΑ η προκαταβολή ήταν στο 70% ή 80% και μάλιστα υπό δυσχερέστερες δημοσιονομικές συνθήκες. Και όχι μόνον αυτό. Διαχωρίζονται οι πληγέντες σε κατηγορίες και καθορίζεται διαφορετικό ποσοστό προκαταβολής ανά ζημιογόνο αίτιο, ανά γεωγραφική περιοχή και ανά προϊόν

Κυρίες και κύριοι συνάδελφοι, ο αγροτοκτηνοτροφικός κλάδος, όπως και όλη η χώρα, βρίσκεται αντιμέτωπος με την οικονομική κρίση, η οποία οφείλεται εν μέρει στις συνέπειες που έχει επιφέρει η πανδημία, με τους περιορισμούς στη λειτουργία των λαϊκών αγορών και της εστίασης, τη μείωση και την υποβάθμιση του τουρισμού, τις ανατιμήσεις και τη συνακόλουθη ακρίβεια σε ρεύμα, πετρέλαιο, ζωοτροφές και αγροεφόδια, που αυξάνει περαιτέρω το κόστος παραγωγής, αλλά και με την κλιματική κρίση με τα ακραία καιρικά φαινόμενα που πλήττουν τις αγροτικές υποδομές και την αγροτική παραγωγή. Όμως για τη συγκεκριμένη κρίση μεγάλη ευθύνη φέρει και η Κυβέρνηση, η οποία δεν έχει μεριμνήσει να στηρίξει την πρωτογενή παραγωγή με συγκεκριμένα μέτρα ώστε να μπορεί να αντεπεξέλθει στις δυσκολίες αυτής της συγκυρίας.

Χαρακτηριστικό είναι το γεγονός ότι οι επιδοτήσεις μειώνονται. Η τελευταία πληρωμή στη βασική ενίσχυση ήταν μειωμένη κατά 63 εκατομμύρια ευρώ. Για τις πληρωμές του ΟΠΕΚΕΠΕ προκαλείται σύγχυση και ως προς τον χρόνο καταβολής και ως προς το ύψος των ποσών και την κατανομή του Εθνικού Αποθέματος. Υπάρχουν καθυστερήσεις στην καταβολή αποζημιώσεων που αφορούν φυσικές καταστροφές από τον ΕΛΓΑ, τίθενται νέοι φραγμοί στη συμμετοχή των παραγωγών στις λαϊκές αγορές και συνεχίζονται βέβαια τα φαινόμενα νοθείας και ελληνοποιήσεων των ελληνικών αγροτικών και κτηνοτροφικών προϊόντων πλήττοντας τον κλάδο.

Η Κυβέρνηση φαίνεται ότι έχει χάσει την επαφή με την πραγματικότητα, όπως και σε άλλα σοβαρά ζητήματα, όπως στην πανδημία και την ακρίβεια. Άλλωστε ο αγροτικός κόσμος βιώνει και επομένως γνωρίζει ότι δεν στηρίζεται από την Κυβέρνηση με ουσιαστικά μέτρα.

Κυρίες και κύριοι συνάδελφοι, όλοι ομνύουμε στον πρωτογενή τομέα ως πυλώνα για την αναπτυξιακή προοπτική της χώρας. Το ζήτημα είναι αν και πώς τον στηρίζουμε και τον ενισχύουμε.

Και μία παρατήρηση σε σχέση με τις περιοχές οι οποίες έχουν πληγεί από τις πυρκαγιές. Μία από αυτές είναι η περιοχή της Περιφερειακής Ενότητας Αρκαδίας. Ειδικά οι περιοχές της Γορτυνίας και της Μεγαλόπολης έχουν πληγεί και δυστυχώς δεν έχει ακουστεί κουβέντα από πλευράς Κυβέρνησης γι’ αυτές τις πληγείσες περιοχές, όταν κατατέθηκε ερώτηση στο αρμόδιο Υπουργείο και εδόθη μία απάντηση η οποία δεν περιλαμβάνει στοιχεία που να αποδεικνύουν το πώς αντιμετώπισε -επειδή δεν αντιμετώπισε- το πρόβλημα των πυρκαγιών στην περιοχή της Γορτυνίας και της Μεγαλόπολης. Θα έλεγα, λοιπόν, ότι η Γορτυνία -κυρίως αυτή-η Κάτω Γορτυνία και η Μεγαλόπολη έχουν μείνει στην απ’ έξω, με αποτέλεσμα οι άνθρωποι οι οποίοι ασχολούνται εκεί με την καλλιέργεια της ελιάς, που είναι και η μοναδική ίσως πηγή εισοδήματός τους, και με την εκτροφή αιγοπροβάτων και τη μελισσοκομία, να έχουν πλέον τεράστιο πρόβλημα επιβίωσης. Το εισόδημά τους έχει μηδενιστεί. Απαιτείται αυτά τουλάχιστον τα, ανεπαρκή θα έλεγα, μέτρα στήριξης για την Εύβοια να επεκταθούν και πέραν αυτής, στη Γορτυνία και στη Μεγαλόπολη.

Και μια τελευταία παρατήρηση. Ο τρόπος αντιμετώπισης των καταστροφικών πυρκαγιών σε περιοχές όπως του Νομού Αρκαδίας ανέδειξε την ανικανότητα και τις αδυναμίες της ελληνικής πολιτείας υπό την Κυβέρνηση της Νέας Δημοκρατίας, αλλά και τη δύναμη των τοπικών κοινωνιών, εν προκειμένω της Γορτυνίας και της Μεγαλόπολης. Οι ντόπιοι και οι εθελοντές, σε συνεργασία με τους πυροσβέστες και τις δυνάμεις της τοπικής αυτοδιοίκησης, επέδειξαν και ικανότητες και δύναμη ψυχής και αλληλεγγύη. Έσωσαν σπίτια και χωριά. Και αυτά θα έλεγα ότι σηματοδοτούν το μέλλον, αρκεί η πολιτεία να πράξει το δικό της καθήκον.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Τον λόγο έχει ο Βουλευτής της Νέας Δημοκρατίας κ. Γεώργιος Καρασμάνης.

**ΙΩΑΝΝΗΣ ΑΝΤΩΝΙΑΔΗΣ:** Κύριε Πρόεδρε, πείτε μας πόσοι ακολουθούν. Να ξέρουμε ποιοι είναι.

**ΠΡΟΕΔΡΕΥΩΝ (Αθανάσιος Μπούρας):** Είναι μετά ο κ. Χρήστος Γκόκας, η κ. Νοτοπούλου, που περιμένει να μιλήσει μέσω Webex, κι ο Υπουργός κ. Στύλιος. Και θα ζητήσουν κάποια λεπτά -θα παρακαλέσω να είναι πολύ λίγα- για μια τελική παρατήρηση οι εισηγητές και οι ειδικοί αγορητές.

Και μη διαμαρτύρεστε για τον χρόνο. Δεν θέλω να διαβάσω ονόματα. Από το πρωί κοιτάω, οι χρόνοι παίζουν και από όλες τις παρατάξεις, για να είμαστε και δίκαιοι. Εγώ τώρα ζήτησα να δω και είδα, αλλά δεν κάνει να διαβάσω ονόματα. Τονίζω, όμως, από όλες τις παρατάξεις.

Κύριε Καρασμάνη, έχετε τον λόγο.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το συζητούμενο νομοσχέδιο της απλοποίησης των διαδικασιών για τις σταβλικές εγκαταστάσεις προφανώς είναι ιδιαίτερα σημαντικό, δεδομένου ότι δίνουν λύσεις σε σειρά ζητημάτων. Επ’ αυτού έχουν αναφερθεί διεξοδικά τόσο ο εισηγητής μας όσο και οι Υπουργοί, ώστε περιττεύει να επεκταθώ.

Γι’ αυτό και θα επικεντρωθώ στις πολλές ανακρίβειες που ακούστηκαν σχετικά με τη διαχείριση των βοσκοτόπων, τα πρόστιμα, τις προσφυγές στο Ευρωπαϊκό Δικαστήριο. Γι’ αυτό θα παρακαλέσω, κύριε Πρόεδρε, να μου δώσετε λίγο περισσότερο χρόνο . Είναι θέματα τα οποία διαχειρίστηκα εγώ ως Υπουργός.

Αν και έχω απαντήσει επανειλημμένα, θεωρώ όμως επιβεβλημένο να φρεσκάρω κάποιες επιλεκτικές μνήμες. Την εξάλειψη των κοινοτικών προστίμων η δική μας Κυβέρνηση την πέτυχε. Το πετύχαμε με το σχέδιο δράσης, το action plan, που εκπονήσαμε και εφαρμόσαμε κατά γράμμα σε συνεργασία με την Ευρωπαϊκή Επιτροπή.

Να θυμίσω δε ότι εγώ ο ίδιος, κατά τη διάρκεια της υπουργικής μου θητείας το 2014, επανειλημμένα έχω αναφέρει απ’ αυτό το Βήμα ότι μας επιβλήθηκε πρόστιμο ενός δισεκατομμυρίου ευρώ για προβλήματα που δημιουργήθηκαν από το 2008 έως το 2012. Αυτό το τεράστιο πρόστιμο το επιμερίσαμε σε μια τριετία. Η πρώτη δόση των 350 εκατομμυρίων παρακρατήθηκε τον Ιανουάριο του 2014 και τα υπόλοιπα καταβλήθηκαν σε δύο δόσεις το 2015 και το 2016.

Η δική μας σκληρή, μεθοδική δουλειά ήταν που απάλλαξε τους κτηνοτρόφους από αυτό το κακοφορμισμένο χρόνιο αγκάθι, όπως επίσης η δική μας κυβέρνηση και συγκεκριμένα, η συγκυβέρνηση Νέας Δημοκρατίας - ΠΑΣΟΚ, με τον κανονισμό 1307 του 2013 ήταν εκείνη που άλλαξε τον ορισμό και συμπεριέλαβε τις ποώδεις, φρυγανώδεις και ξυλώδεις εκτάσεις στην εθνική μας νομοθεσία για τα βοσκοτόπια, με την εφαρμογή να ξεκινάει μάλιστα με τη τότε νέα ΚΑΠ 2014 - 2020.

Αυτός ο ορισμός ήταν που αποτέλεσε τη βάση των επιχειρημάτων του Νομικού Συμβουλίου του Κράτους. Έτσι πήραμε πίσω τα 466 εκατομμύρια που είχε πληρώσει ο κρατικός προϋπολογισμός για την περίοδο 2008 - 2012, ενώ είχαν εισπράξει οι κτηνοτρόφοι μας ατόφιες τις ενισχύσεις τους.

Ο κανονισμός Omnibus του 2017 παρέχει επιπλέον διευκρινίσεις για το κανονισμό 1307. Το λέω αυτό για διευκρίνιση, για να μη διαστρεβλώνεται η αλήθεια. Και δεν ήταν μόνο αυτά. Η δική μας κυβέρνηση ήταν εκείνη που διασφάλισε 150 εκατομμύρια επιπλέον κάθε χρόνο ως ενιαία ενίσχυση για την περίοδο 2014 - 2020 για τους Έλληνες κτηνοτρόφους σε σχέση με τις προηγούμενες προγραμματικές περιόδους.

Η δική μας κυβέρνηση επίσης ήταν εκείνη που εξασφάλισε επιπλέον 500 εκατομμύρια για την εξισωτική αποζημίωση με τον κανονισμό 1378/23-12-2014. Επίσης καθιερώσαμε για πρώτη φορά συνδεδεμένες ενισχύσεις στο γάλα και το κρέας και τα κτηνοτροφικά ψυχανθή, με στόχο να μειώσουμε το κόστος για την επάρκεια των ζωοτροφών.

Παραλάβαμε έντεκα εκατομμύρια στρέμματα βοσκοτόπων και παραδώσαμε δεκατεσσεράμισι εκατομμύρια στρέμματα και έκτοτε, αυθαίρετα και αναιτιολόγητα, δημιουργήθηκαν κτηνοτρόφοι Α΄, Β΄ και Γ΄ κατηγορίας.

Κι έρχομαι στο προκείμενο. Ασφαλώς οι κτηνοτρόφοι μας αντιμετωπίζουν οξυμμένα προβλήματα, με πρώτο αυτή τη στιγμή την εκρηκτική αύξηση του κόστους των ζωοτροφών, που τους έχει φέρει σε δεινή οικονομική κατάσταση, σε σημείο που πολλοί να σκέφτονται να εγκαταλείψουν τα κοπάδια τους. Είναι μια δραματική συνέπεια των δυσμενέστατων διεθνών συγκυριών, που τη γνωρίζει η ηγεσία του Υπουργείου κι έχει μάλιστα την ευαισθησία να δώσει λύση.

Είμαι βέβαιος ότι πέραν των μέτρων που εξήγγειλε ο Πρωθυπουργός και στο πλαίσιο των δημοσιονομικών δυνατοτήτων, θα δρομολογηθούν λύσεις για την άμεση και ουσιαστική στήριξη των κτηνοτρόφων.

Σχετικά με το άρθρο 14 του νομοσχεδίου, με το οποίο δίνεται παράταση μέχρι τον Δεκέμβριο του 2023 για τα διαχειριστικά σχέδια βόσκησης, είναι απαράδεκτο ότι με την ψήφιση του ν.4315/2015 πέρασαν επτά ολόκληρα χρόνια και δεν έχει εκδοθεί ούτε ένα προσωρινό διαχειριστικό σχέδιο στη χώρα. Οι κτηνοτρόφοι όμως έχουν πληρώσει το τέλος βοσκής και πάμε από παράταση σε παράταση. Έτσι έχει προκύψει αυτό που είπα προηγουμένως, δηλαδή ότι δημιουργήσαμε κτηνοτρόφους τριών κατηγοριών.

Αυτό αποτελεί πρόβλημα στην καταβολή των κοινοτικών ενισχύσεων και ασφαλώς αυτό το πρόβλημα θα συνεχιστεί και με τη νέα ΚΑΠ, με ό,τι αυτό συνεπάγεται.

Θα ήθελα όμως να πω για ενημέρωση στον αγαπητό συνάδελφο και Υπουργό κ. Κεδίκογλου ότι ο ν.4264 προέβλεπε την εκπόνηση των διαχειριστικών σχεδίων, των μεν προσωρινών είχε λήξει τον Ιούνιο του 2015 και τα οριστικά τέλος Δεκεμβρίου του 2015 και όχι τον Μάιο, όπως είπε, του 2018, έτσι για διευκρίνιση.

Και έρχομαι στο άρθρο 16, που έχει σχέση με την παράταση των προθεσμιών για τη χορήγηση αποζημιώσεων από τους ανοιξιάτικους παγετούς του 2021.

Ειλικρινά, όταν κυκλοφόρησαν κάποιες ανακοινώσεις ότι έρχεται μια νομοθετική ρύθμιση που θα δώσει λύση στις ζημιές που δεν καλύπτονται από τον ΕΛΓΑ, δημιουργήθηκε ένα κύμα αισιοδοξίας. Μόνο που αυτή η νομοθετική ρύθμιση είναι ακριβώς αντίγραφο του άρθρου 209 του ν.4820, που ψηφίσαμε τον Ιούλιο. Μοναδική αλλαγή είναι ότι η προθεσμία για τις προκαταβολές παρατείνεται από 31-10-2021 στις 31-12-2021 και η εξόφληση από 31-12-2021 στις 31-1-2022, πράγμα που δημιουργεί απορίες, αφού είμαστε έναν μήνα πριν από τα Χριστούγεννα.

Μάλιστα υπάρχει έγγραφο του ΕΛΓΑ, το οποίο για πρώτη φορά φέρνω στη δημοσιότητα και θα το καταθέσω στα Πρακτικά της Βουλής, που μου εστάλη από τον ΕΛΓΑ με ημερομηνία 28-9-2021, το οποίο αναφέρεται στις ζημιές. Μάλιστα έχουν υποβληθεί είκοσι έξι χιλιάδες πεντακόσιες είκοσι τέσσερις δηλώσεις ζημιάς και το εκτιμητικό έργο ολοκληρώνεται, όπως λέει το έγγραφο, μέσα στον Σεπτέμβριο και θα αρχίσει η κοινοποίηση των πορισμάτων και θα ακολουθήσει η καταβολή των αποζημιώσεων στους ασφαλιστικά ενήμερους παραγωγούς. Έχουν ξεκινήσει τα πορίσματα και στέλνονται.

(Στο σημείο αυτό ο Βουλευτής κ. Γεώργιος Καρασμάνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήταν μεγάλη μικροψυχία αν δεν αναγνωρίζαμε την τεράστια προσπάθεια που κατέβαλε το υποκατάστημα της Βέροιας να φέρει σε διεκπεραίωση είκοσι έξι χιλιάδες πεντακόσιες είκοσι τέσσερις δηλώσεις ζημίας.

Και έρχομαι στη διάταξη του εν λόγω άρθρου, τη διάταξη 1α, αυτή που σχετίζεται με τον κόφτη. Είχα διατυπώσει την επιφύλαξη ότι μηδαμινή θα είναι η ωφέλεια για τους παραγωγούς που έχει σχέση με την ασφαλιζόμενη αξία στο 100% κ.λπ..

Υπενθυμίζω μάλιστα ότι, κατά την παράδοση του Υπουργείου τον Ιανουάριο του 2015, στις αλλαγές που πρότεινα ήταν και η πλήρης κατάργηση του κόφτη 80%, διότι παρανόμως μπήκε στον σχετικό κανονισμό του 2011, καθώς δεν προβλέπεται με τον ν.3877/2010.

Ως προς την παράγραφο ι.1γ για τις ζημιές στο προανθικό στάδιο που εντάσσονται στο ειδικό ad hoc πρόγραμμα των κρατικών οικονομικών ενισχύσεων, παλιά ΠΣΕΑ, αυτό θα υποβληθεί για έγκριση στην Ευρωπαϊκή Επιτροπή. Και μου προξενεί πραγματικά εντύπωση γιατί επιλέχθηκε αυτή η χρονοβόρα διαδικασία των ΚΟΕ, χωρίς μάλιστα να γνωρίζουμε αν θα πάρουμε έγκριση από την Ευρωπαϊκή Επιτροπή ή ακόμη αν έχει διερευνηθεί η δυνατότητα να δοθούν προκαταβολές, πράγμα για το οποίο διατηρώ επιφύλαξη αν το επιτρέπει ο κοινοτικός κανονισμός.

Υπάρχει όμως η λύση. Είναι το άρθρο 71 του ν.4235/2014, μια δική μου τροπολογία, την οποία ψήφισαν όλες οι πτέρυγες της Βουλής, που θα μπορούσε να εφαρμοστεί και να δώσει στοχευμένες λύσεις στο θέμα της καταβολής των αποζημιώσεων για ζημιές στο προανθικό στάδιο για τις δενδροκαλλιέργειες.

Όπως υπάρχει και άλλη λύση, ο ν.4797/2021, που ψηφίσαμε τον Απρίλιο. Κι αυτός ο νόμος δίνει τη δυνατότητα προκαταβολών με το άρθρο 11 και το άρθρο 12. Πρέπει οπωσδήποτε να αποζημιωθούν οι παραγωγοί του προανθικού σταδίου, γιατί είναι ένας πολύ σημαντικός αριθμός και το ποσόν κυμαίνεται γύρω στα 30 εκατομμύρια.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε όμως, κύριε Καρασμάνη.

**ΓΕΩΡΓΙΟΣ ΚΑΡΑΣΜΑΝΗΣ:** Κλείνω, κύριε Πρόεδρε.

Έχουν γίνει οι εκτιμήσεις, υπάρχουν τα εκτιμητήρια και περιμένουν οι υπηρεσίες την εντολή.

Ακόμη ένα πρόβλημα, που επί ενάμιση χρόνο θέτω προς επίλυση, είναι το να κλείσουν επιτέλους όλες οι εκκρεμότητες με τις προσωρινές, τις οριστικές και τις λανθασμένες δηλώσεις για τον παγετό της 17ης Μαρτίου 2020. Αφορά παραγωγούς, που, λόγω του πρώτου σκληρού lockdown της πανδημίας, είτε δεν μπόρεσαν να κάνουν προσωρινά ή οριστικές δηλώσεις είτε μέσα στο πρωτόγνωρο χάος που επικράτησε άλλες ποικιλίες δήλωσαν στις προσωρινές και άλλες στις οριστικές, άνθρωποι που δεν έχουν καμμία εξοικείωση με το διαδίκτυο και σήμερα σε κατάσταση απόγνωσης ζητάνε να δούμε τα προβλήματά τους.

Αυτοί οι άνθρωποι μας φωνάζουν: «Έχουμε καταστραφεί, είμαστε καλλιεργητές, με δηλωμένα όλα στον ΟΣΔΕ, με τις εισφορές μας πληρωμένες, αλλά μέσα στην καραντίνα, στον χαμό, στην κλεισούρα, με τα πάντα κλειστά, δεν πήραμε καν χαμπάρι ότι έπρεπε να πάμε να ρίξουμε ένα πρόχειρο χαρτί σε ένα χαρτοκούτι για προσωρινή δήλωση και μας έχετε αφήσει χωρίς αποζημίωση, χωρίς το παραμικρό εισόδημα για να ζήσουμε τις οικογένειές μας, όταν ο Πρωθυπουργός είχε πει ότι κανένας Έλληνας πολίτης δεν θα μείνει απροστάτευτος από τις συνέπειες της πανδημίας».

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Καρασμάνη, γιατί θα δεχτώ παράπονα.

**ΓΕΩΡΓΙΟΣ ΚΑΡΑΣΜΑΝΗΣ:** Σε αυτούς τους ανθρώπους, αλήθεια, τι απαντάμε; Θα δώσουμε λύση ή θα συνεχιστεί αυτή η αδικία; Πιστεύω ότι ο Υπουργός κ. Λιβανός, που εύχομαι σύντομα να επιστρέψει στα καθήκοντά του αλώβητος από την περιπέτεια που περνάει, θα δώσει λύση.

Κλείνω, για μια ακόμη φορά υπογραμμίζοντας ότι οι παραγωγοί που έχουν υποστεί ζημιές από τους παγετούς πρέπει να εξοφληθούν μέχρι τα Χριστούγεννα μαζί με τους παραγωγούς του προανθικού σταδίου και σε όσους έχουν οφειλές να δοθούν προκαταβολές για να τις πληρώσουν.

Ο Πρωθυπουργός έχει επιδείξει μεγάλη ευαισθησία, έχει δώσει για πρώτη φορά από το 2010 αναδρομικά του 20% που οφείλει ο κρατικός προϋπολογισμός και χάρη σε αυτό επίσης είναι η πρώτη φορά που οι παραγωγοί εξοφλούνται στο ακέραιο και όχι όπως τα προηγούμενα χρόνια με τις δόσεις του 70%, 20%, 10%.

Τέλος, μια απάντηση σε αυτά που είπε…

**ΠΡΟΕΔΡΕΥΩΝ (Αθανάσιος Μπούρας):** Όχι απάντηση, σας παρακαλώ θερμά, το ρολόι έχει φτάσει στον διπλάσιο χρόνο.

**ΓΕΩΡΓΙΟΣ ΚΑΡΑΣΜΑΝΗΣ:** Είναι κάτι το οποίο αφορά θέματα που διαχειρίστηκα ως Υπουργός και γι’ αυτό σας παρακάλεσα να μου δώσετε λίγο περισσότερο χρόνο.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν μπορώ να δώσω. Σας παρακαλώ κλείστε, έχετε πάει στον διπλάσιο χρόνο.

**ΓΕΩΡΓΙΟΣ ΚΑΡΑΣΜΑΝΗΣ:** Μια απάντηση σε αυτά που είπε ο κ. Αποστόλου, ο οποίος αναφέρθηκε στη συμφωνία της φέτας με Νότια Αφρική. Ο κ. Λιβανός έδωσε τεκμηριωμένη απάντηση. Ο κ. Αποστόλου μου θυμίζει τον δολοφόνο που γυρίζει πίσω στο έγκλημα. Έχουμε καταθέσει το 2016 σαράντα δύο Βουλευτές, πήραμε τις ευθύνες της κυβέρνησης της προηγούμενης και αν ο κ. Αποστόλου θέλει, ας το φέρει στην αρμόδια επιτροπή για να πάρει τις απαντήσεις. Να του θυμίσω όμως την παροιμία: «Λαγός τη φτέρη έτριβε, κακό του κεφαλιού του».

Και επιπλέον είναι σημαντικές οι τροπολογίες που έχουν κατατεθεί και για τη μετάκληση εργατών γης και για τη στήριξη των μονάδων που έχουν πληγεί από τον παγετό της άνοιξης του 2021.

**ΠΡΟΕΔΡΕΥΩΝ (Αθανάσιος Μπούρας):** Κύριε Καρασμάνη, δεν είναι αυτή αντιμετώπιση. Δεν έχετε άλλο χρόνο.

**ΓΕΩΡΓΙΟΣ ΚΑΡΑΣΜΑΝΗΣ:** Τέλειωσα, κύριε Πρόεδρε, και σας ευχαριστώ για την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Χρήστος Γκόκας από το Κίνημα Αλλαγής.

**ΧΡΗΣΤΟΣ ΓΚΟΚΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η προηγούμενη νομοθεσία με τον ν.4056/2012 και τον ν.4711/2020 είχε σκοπό να απλοποιήσει, να διευκολύνει και να νομιμοποιήσει τις κτηνοτροφικές εκμεταλλεύσεις και επιχειρήσεις, αλλά και οι κτηνοτρόφοι να μπορούν να αξιοποιήσουν καλύτερα τα διάφορα κοινοτικά και εθνικά προγράμματα. Όμως δεν είχε τα ανάλογα αποτελέσματα, αφού μόλις το 20% περίπου, κυρίως μεγάλες μονάδες, εντάχθηκε σε αυτά.

Στο σημερινό νομοσχέδιο υπάρχουν θετικά βήματα, τα οποία εμείς αναγνωρίζουμε και βεβαίως ανάλογα θα ψηφίσουμε και επί της αρχής του νομοσχεδίου. Υπάρχουν όμως και παραλείψεις και ασάφειες. Θα σταθώ σε ορισμένα σημεία. Θεωρώ ότι αποτελεί βασικό πρόβλημα, που πρέπει κάποια στιγμή οριστικά να λυθεί, το θέμα των υπαρχουσών εγκαταστάσεων και των πρόχειρων εγκαταστάσεων, σε συνδυασμό με τις ιδιαιτερότητες, που όλοι γνωρίζουμε ότι υπάρχουν στην ελληνική ύπαιθρο, αλλά και τον τρόπο με τον οποίον παραδοσιακά ασκήθηκε η κτηνοτροφική δραστηριότητα, που έτσι κι αλλιώς σιγά-σιγά πάει προς το τέλος της, με κτηνοτρόφους μεγάλης ηλικίας, αλλά και λόγω των αδιεξόδων που έχουν δημιουργηθεί για την επιβίωση των ίδιων των ανθρώπων και των μονάδων παραγωγής τους.

Απουσιάζει μια διάταξη που να υποστηρίζει την κατασκευή κτηνοτροφικών εγκαταστάσεων παραδοσιακού τύπου με υλικά φιλικά προς το περιβάλλον. Γι’ αυτό προτείναμε για τις εγκαταστάσεις μικρού και μεσαίου μεγέθους κατασκευή με εγκεκριμένα πρότυπα.

Οι διατάξεις που έχουμε μπροστά μας δεν φαίνεται να διευκολύνουν ιδιαίτερα τους μικρούς κτηνοτρόφους, όσον αφορά στη γραφειοκρατία, όπως αυτό δεν το έκανε ούτε ο ν.4711. Οι μικροί κτηνοτρόφοι, που αποτελούν τη μεγάλη πλειοψηφία, επί της ουσίας θα ακολουθήσουν το καθεστώς της σημερινής αδειοδότησης του ν.4056, καθώς κατά το στάδιο της ίδρυσης ο κτηνοτρόφος είναι υποχρεωμένος να καταθέσει στην αρμόδια ΔΑΟΚ όλα τα έγγραφα που προβλέπονται από το σημερινό ισχύον καθεστώς, όπως αντίστοιχα και στο επόμενο στάδιο της δημιουργίας και λειτουργίας της εγκατάστασης.

Κάποια από αυτά τα δικαιολογητικά, όπως από αρχαιολογία, από δασικές υπηρεσίες και λοιπά, θα πρότεινα να αναζητούνται μέσω των υπηρεσιών, απαλλάσσοντας τον κτηνοτρόφο από ένα μέρος της γραφειοκρατίας.

Το νομοσχέδιο αγνοεί επίσης τα μεγάλα προβλήματα στην έκδοση άδειας ίδρυσης για εγκαταστάσεις εντός κοινοτήτων που χαρακτηρίζονται ορεινές, ενώ αντίθετα δίνει λύσεις -και καλώς- στις νησιωτικές.

Τα πρόχειρα καταλύματα- που αποτελούν το 60% και πλέον των κτηνοτροφικών μονάδων- δεν μπορούν να παραμένουν μέσα σε ένα θολό θεσμικό πλαίσιο, όσον αφορά για παράδειγμα το εμβαδόν τους ή το ύψος της κατασκευής.

Και σε ό,τι αφορά τα πρόχειρα καταλύματα ζώων προβλέπονται κάποιες προϋποθέσεις που είναι σωρευτικές. Νομίζω ότι θα πρέπει να μείνουμε στις δύο πρώτες προϋποθέσεις, δηλαδή τον φέροντα δομικό σκελετό και τα υλικά στα οποία αναφέρονται.

Κύριοι Υπουργοί, κυρίες και κύριοι συνάδελφοι, τα μείζονα όμως προβλήματα για την κτηνοτροφία και κατ’ επέκταση για το σύνολο του αγροτικού κόσμου βρίσκονται αλλού. Το κόστος παραγωγής έχει εκτιναχθεί στα ύψη για ζωοτροφές, φάρμακα, καύσιμα, ηλεκτρική ενέργεια, αγροεφόδια, σπόρους, φυτοφάρμακα και λιπάσματα, που καθιστούν αδύνατη τη βιωσιμότητα κτηνοτροφικών και αγροτικών εκμεταλλεύσεων λόγω του πολύ αυξημένου κόστους, όπως επίσης δεν καλύπτουν τις ανάγκες επιβίωσης των κτηνοτρόφων και παραγωγών. Οι όποιες αυξήσεις σε τιμές, όπως το γάλα, αλλά όχι σε όλα τα είδη και σε όλα τα κτηνοτροφικά και αγροτικά προϊόντα, αφού υπάρχει και η κρίση της πανδημίας που περιορίζει τη ζήτηση και την κατανάλωση, δεν αρκούν για να καλύψουν ούτε το κόστος παραγωγής.

Έχουμε καταθέσει προτάσεις για μέτρα που θα περιορίσουν το ύψος του κόστους ενέργειας, όπως για μείωση ή επιστροφή του ειδικού φόρου κατανάλωσης, και με την τροπολογία που καταθέσαμε και σας καλούμε, έστω και την τελευταία στιγμή να την αποδεχθείτε, προτείνουμε τη θέσπιση Κάρτας Αγροτικής Ενέργειας, όπου θα ενσωματώνονται οι ποσότητες πετρελαίου, φυσικού αερίου, ηλεκτρικού ρεύματος, με προσδιορισμό του ύψους οικονομικής ενίσχυσης, με βάση τα στοιχεία των δηλώσεων ΟΣΔΕ, αλλά και με την πρόβλεψη για την οικονομική αποζημίωση λόγω του υψηλού κόστους της ενέργειας.

Επίσης απαιτείται ένα σχέδιο απέναντι στις διαρκείς και αδικαιολόγητες αυξήσεις στο κόστος του ρεύματος, που αφορά στο σύνολο των συμπολιτών καταναλωτών μας, αλλά και ειδικά για τους αγρότες όμως μια μόνιμη μειωμένη τιμολόγηση και χωρίς ρήτρα αναπροσαρμογής.

Πρέπει, επίσης, να δοθεί η δυνατότητα σε κτηνοτρόφους, αγρότες, αντλιοστάσια, ΤΟΕΒ και ΓΟΕΒ και για κάθε μονάδα να μπορούν να εγκαταστήσουν φωτοβολταϊκά με ανάλογη επιχορήγηση.

Όμως, κύριοι Υπουργοί, θα πρέπει να υπάρχουν ηλεκτρικά δίκτυα. Πολλές περιφέρειες και η Περιφέρειά μας -το γνωρίζει ο κ. Στύλιος- η Άρτα, έχει εδώ και σχεδόν μια δεκαετία κορεσμένο δίκτυο. Παρά τις εξαγγελίες για κατασκευή το 2020, δεν ξεκίνησε καν η εγκατάσταση υποσταθμού στο ΚΥΤ Αράχθου, όπως και από την προηγούμενη κυβέρνηση, βέβαια, του ΣΥΡΙΖΑ, που επί τεσσεράμισι χρόνια δεν έγινε απολύτως τίποτα για αυτό το έργο, με αποτέλεσμα τον άνισο ανταγωνισμό για τις παραγωγικές επιχειρήσεις της Άρτας, αλλά και την έλλειψη της αντίστοιχης οικονομικής δραστηριότητας με την εγκατάσταση φωτοβολταϊκών μονάδων, αλλά και των παράλληλων δράσεων και δραστηριοτήτων για να υλοποιηθούν τα αντίστοιχα έργα, τα οποία στηρίζουν την τοπική ανάπτυξη.

Ως προς τον πρωτογενή τομέα, απουσιάζουν οι ενισχύσεις, γενικώς ,στο πλαίσιο των μέτρων στήριξης από την πανδημία, εκτός κάποιων εξαιρέσεων, μικρών ενισχύσεων, αλλά και οι προβλέψεις για χρηματοδότηση από τα διάφορα προγράμματα, όπως το Ταμείο Ανάκαμψης, οι ΚΑΠ κ.λπ. είναι απογοητευτικές. Όπως παραδείγματος χάριν, ο κλάδος της πτηνοτροφίας. Κανένας πτηνοτρόφος, όπως γνωρίζω, από την Άρτα δεν πήρε καμμία ενίσχυση όλη αυτή τη δύσκολη περίοδο ούτε οι μεταποιητικές επιχειρήσεις είχαν κάποια ιδιαίτερη στήριξη, ενώ μερικές, όπως ο Πτηνοτροφικός Συνεταιρισμός Άρτας, λόγω ειδικότερων προβλημάτων, δεν είχε καμμία βοήθεια ή διευκόλυνση μέχρι στιγμής.

Όλοι οι κλάδοι του πρωτογενή τομέα έχουν πλέον συσσωρευμένα προβλήματα, αγρότες, κτηνοτρόφοι, μελισσοκόμοι, ιχθυοκαλλιέργειες κ.λπ.. Επίσης, πρέπει να λυθούν οριστικά τα ζητήματα με την αδιαφανή κατανομή του εθνικού αποθέματος από τον ΟΠΕΚΕΠΕ και το Υπουργείο σε βάρος των πραγματικών παραγωγών, αλλά και των νέων αγροτών που στερούνται της δυνατότητας να βρουν γη για να ξεκινήσουν τη δραστηριότητά τους.

Επίσης, υπάρχει ο κίνδυνος να μείνουν τα εννιά εκατομμύρια εξακόσιες χιλιάδες στρέμματα βοσκοτόπων, εκτός νέας ΚΑΠ, σε βάρος των δικαιούχων κτηνοτρόφων και του εξορθολογισμού του συστήματος κατανομής λόγω πάλι καθυστερήσεων από τον ΟΠΕΚΕΠΕ και το Υπουργείο. Επίσης, είναι αρνητική και η πρόβλεψη για παράταση της καταβολής αποζημιώσεων από τον ΕΛΓΑ για τον παγετό της άνοιξης του 2021 και τα διαχειριστικά σχέδια βόσκησης. Οι διαρκείς παρατάσεις και καθυστερήσεις για την καταβολή αποζημιώσεων φέρνουν σε μεγαλύτερη απόγνωση τον αγροτικό κόσμο.

Επίσης, δεν έχετε καθορίσει συνολικά τα προϊόντα και τις περιοχές που τελικά εντάσσονται σε αυτό το πλαίσιο αποζημιώσεων. Για την Άρτα, όπου υπάρχει 80% με 100% ακαρπία στην ελιά και 40% έως 50% στα εσπεριδοειδή από τον παγετό της άνοιξης, δεν υπάρχει φως στον ορίζοντα για αποζημιώσεις σε αυτούς τους παραγωγούς, ενώ αντίστοιχα δεν έχουν ακόμα δοθεί ενισχύσεις για την απώλεια εισοδήματος της προηγούμενης περιόδου ή έχουν δοθεί ψίχουλα, όπως στα μανταρίνια, πορτοκάλια, ελιές κ.λπ..

Παραμένει, βέβαια και η σοβαρή εκκρεμότητα της αναθεώρησης του κανονισμού του ΕΛΓΑ.

Κυρίες και κύριοι συνάδελφοι, κλείνοντας, θέλω να πω ότι ο αγροτικός κόσμος της χώρας, οι αγρότες και οι κτηνοτρόφοι, οι παραγωγοί και οι καλλιεργητές αντιμετωπίζουν δυσβάσταχτα προβλήματα και η πολιτεία δείχνει να μην αφουγκράζεται τη μεγάλη αγωνία και την απόγνωσή τους.

Κύριοι Υπουργοί, χρειάζονται άμεσα και αποτελεσματικά μέτρα για τη στήριξη του πρωτογενή τομέα, που, κατά τα άλλα, όλοι θεωρούμε βασικό πυλώνα για την παραγωγική και αναπτυξιακή ανασυγκρότηση της χώρας. Διαφορετικά, θα έχουμε συνέχεια της εγκατάλειψης της κτηνοτροφικής και γεωργικής παραγωγής, που θα επηρεάσει αρνητικά τη συνολική προσπάθεια για ανάκαμψη της χώρας μας.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Γκόκα.

Ολοκληρώνουμε τον κατάλογο των Βουλευτών με την κ. Αικατερίνη Νοτοπούλου.

Κυρία Νοτοπούλου, βάλτε και το ρολόι δίπλα, καθώς έχετε τον λόγο για επτά λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Πολύ σύντομη είμαι και θα μιλήσω μόνο για την απόρριψη των δύο τροπολογιών που κατέθεσε ο ΣΥΡΙΖΑ - Προοδευτική Συμμαχία, διότι αφορά ένα πάρα πολύ κρίσιμο ζήτημα. Μετά την απόρριψη αυτών των τροπολογιών, το μόνο που αποκάλυψε η Κυβέρνηση της Νέας Δημοκρατίας είναι για ακόμα μία φορά ένα εξαιρετικά σκληρό πρόσωπο απέναντι στον κόσμο της εργασίας. Και μάλιστα, η απουσία αιτιολόγησης για αυτή την απόρριψη από την πλευρά της Κυβέρνησης και φυσικά, για άλλη μια φορά η απαξίωση από τον Υπουργό Εργασίας να εμφανιστεί και να αιτιολογήσει την απόφαση αυτή μαρτυρούν πλήρη αδιαφορία. Μιλάμε για βάσανα εργαζόμενων, μιλάμε για την ίδια τους την επιβίωση.

Αυτό που κάνατε σήμερα είναι μια σαφέστατη επιλογή, κύριοι της Κυβέρνησης, να αφήσετε χωρίς εισόδημα περίπου διακόσιες χιλιάδες εργαζόμενους στον τουρισμό και τον επισιτισμό, να αφήσετε μόνους αυτούς τους ανθρώπους, αντιμέτωπους με τη φτώχεια, τις ανατιμήσεις, την έλλειψη εισοδήματος.

Εμείς, με τις δύο τροπολογίες που καταθέσαμε, αυτό που επιχειρήσαμε είναι να φέρουμε μπροστά σας τη λύση, να σας δώσουμε για μια ακόμα φορά την πίεση και τη δυνατότητα να λύσετε το ζήτημα επιβίωσης που αντιμετωπίζουν οι εργαζόμενοι του τουρισμού και του επισιτισμού. Ήταν μια τεράστια κοινωνική αδικία, η οποία παραμένει και, μάλιστα χωρίς αιτιολόγηση. Έχει σοβαρότατες ευθύνες η Κυβέρνηση, αποκλειστική υπαιτιότητα το Υπουργείο Εργασίας και η Κυβέρνηση της Νέας Δημοκρατίας, γιατί δεν εμφανίστηκαν τα ένσημα των μονομερών αναστολών, του 2020 και τον 2021.

Είστε η Κυβέρνηση που προέτρεψε τους εργαζόμενους στον τουρισμό και τον επισιτισμό να χρησιμοποιήσουν τη δυνατότητα της μονομερούς αναστολής και σήμερα τι κάνετε; Τους τιμωρείτε. Έγινε εργοδότης, δηλαδή, το κράτος και σήμερα τους τιμωρεί. Τους τιμωρεί ακόμα μια φορά με την απόρριψη της σχετικής τροπολογίας.

Και για να μην καταχραστώ τον χρόνο, πραγματικά, εδώ θα πρέπει να προσθέσουμε πέρα από τις διακόσιες χιλιάδες και περίπου δέκα χιλιάδες εργαζόμενους που για πρώτη φορά επιδιώκουν να λάβουν το επίδομα της ανεργίας. Αυτή ήταν η δεύτερη τροπολογία που καταθέσαμε. Και αυτούς τους τιμωρείτε με το να μην αποδέχεστε την πρότασή μας για μείωση των απαιτούμενων ενσήμων στα πενήντα, όπως ήδη έχει συμβεί μετά από πιέσεις δικές μας για τους υπόλοιπους εποχικούς εργαζόμενους.

Η απώλεια, λοιπόν, των θέσεων εργασίας, η απώλεια των ενσήμων φέρνει, πραγματικά, προβλήματα επιβίωσης. Έχετε σκοπό, πραγματικά, να συνεχίσετε να αφήνετε εκατοντάδες χιλιάδες οικογένειες στο έλεος, να μην έχουν στοιχειωδώς εισόδημα; Δεν μεριμνήσατε για τους απασχολούμενους σε τουριστικά και επισιτιστικά επαγγέλματα, που θα πάρουν πρώτη φορά.

Είναι, πραγματικά, τραγική η σημερινή σας επιλογή. Δεν θα πω τίποτα άλλο πέρα από το ότι αυτό είναι το ευχαριστώ της Κυβέρνησής σας στους ανθρώπους του τουρισμού και του επισιτισμού, που έβαλαν πλάτη για να επαίρεστε εσείς σήμερα για τα έσοδα από τον τουρισμό και τους καταδικάζετε σε φτώχεια.

Να ξέρετε, όμως, κύριοι της Κυβέρνησης, ότι, όπως τους γυρίσατε την πλάτη, έτσι θα σας γυρίζουν την πλάτη και αυτοί.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε πολύ. Χρόνια πολλά για τη γιορτή σας!

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και τώρα τον λόγο έχει ο Υφυπουργός, ο κ. Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Θα προσπαθήσω και θα φροντίσω να είμαι εντός του χρόνου που θα μου δώσετε, κύριε Πρόεδρε.

Κυρίες και κύριοι συνάδελφοι, χρειάστηκε να περάσουν τριάντα έξι ολόκληρα χρόνια για να γίνει το αγροτικό εμπορικό ισοζύγιο της Ελλάδας και πάλι πλεονασματικό. Το 2020, με τη Νέα Δημοκρατία στη διακυβέρνηση της χώρας και τον Κυριάκο Μητσοτάκη Πρωθυπουργό, το εμπορικό ισοζύγιο αγροτικών προϊόντων έκλεισε με πλεόνασμα 511 εκατομμύρια ευρώ, όταν εδώ και πολλά χρόνια εμφάνιζε μονίμως έλλειμμα της τάξης των 500 έως 700 εκατομμυρίων ευρώ.

Ωστόσο, στην κτηνοτροφία πρέπει να δώσουμε ακόμα μεγαλύτερη έμφαση και να την ενισχύσουμε όσο μπορούμε, καθώς πρόκειται για έναν κλάδο ο οποίος είναι σταθερά ελλειμματικός με όρους εμπορικού ισοζυγίου, στα επίπεδα του 1 έως 1,1 δισεκατομμύριο ευρώ εδώ και πολλά χρόνια, παρά τη μικρή βελτίωση που εμφάνισε την προηγούμενη χρονιά, με έλλειμμα περίπου στα 950 εκατομμύρια ευρώ.

Οριακά θετικό γύρισε πέρυσι το εμπορικό ισοζύγιο για παράγωγα προϊόντα της κτηνοτροφίας, όπως είναι τα γαλακτοκομικά, τα οποία εμφάνισαν ένα οριακό πλεόνασμα της τάξης των 5 εκατομμυρίων ευρώ, μετά από πολλά χρόνια που εμφάνιζαν έλλειμμα. Είναι χαρακτηριστικό ότι τα πρώτα χρόνια της τελευταίας οικονομικής κρίσης στη χώρα μας ο συγκεκριμένος κλάδος, τα γαλακτοκομικά παράγωγα δηλαδή της κτηνοτροφίας, είχαν έλλειμμα της τάξης των 400 έως 500 εκατομμυρίων ευρώ.

Πρόκειται, λοιπόν, για δύο κλάδους σημαντικούς, της κτηνοτροφίας και των γαλακτοκομικών προϊόντων, οι οποίοι εμφανίζουν να είμαστε ελλειμματικοί και ο ένας έχει το 22% των εισαγωγών και άλλος το 16%. Αυτά τα στοιχεία εμάς μας οδηγούν στο συμπέρασμα -και νομίζω ότι δεν μπορεί να αμφισβητηθεί από κανέναν- ότι προς όφελος της ελληνικής οικονομίας, προς όφελος των Ελλήνων κτηνοτρόφων, των Ελλήνων παραγωγών, προς όφελος των Ελλήνων φορολογουμένων οφείλουμε να δώσουμε έμφαση στην κτηνοτροφική παραγωγή της χώρας μας.

Τόσο ο εισηγητής μας, όσο και ο Υπουργός κ. Σπήλιος Λιβανός και ο έτερος Υφυπουργός, αρμόδιος για τη ζωική παραγωγή, κ. Σίμος Κεδίκογλου αναφέρθηκαν με πολύ μεγάλη λεπτομέρεια στα άρθρα του νομοσχεδίου. Ενδεικτικά, θέλω να αναφέρω το εξής: Ορίζεται εκ νέου η διαδικασία με την οποία μπορεί να ζητήσει μείωση των αποστάσεων κατά 25% τόσο ο κτηνοτρόφος όσο και ο φορέας της άλλης δραστηριότητας και καταργείται η υποχρέωση τήρησης ελάχιστης απόστασης μεταξύ σφαγείων και κτηνοτροφικών εγκαταστάσεων.

Μια άλλη διάταξη πολύ ωφέλιμη είναι ότι ο λειτουργικός χώρος της εγκατάστασης περιλαμβάνει τα κτήρια που είναι απαραίτητα για τη λειτουργία της, όπως χώροι στέγασης ζώων, εγκαταστάσεις διαχείρισης αποβλήτων. Πλέον εξαιρούνται από τον λειτουργικό χώρο οι αποθήκες και τα κτήρια στέγασης των εργατών.

Ακόμα, εισάγονται ρυθμίσεις με τις οποίες νομιμοποιούνται πρόχειρα καταλύματα ζώων, τα οποία αποτελούν πάνω από το μισό των κτηνοτροφικών εγκαταστάσεων, πάνω από το 60% στη χώρα μας. Αναφέρθηκαν εκτενώς στη συγκεκριμένη διάταξη και πάρα πολλοί Βουλευτές ομιλητές και ο Υπουργός και ο εισηγητής μας. Η επιτάχυνση, λοιπόν, και η απλοποίηση των διαδικασιών αδειοδότησης θα επιτρέψει τη βιωσιμότητα σε μια σειρά από κτηνοτροφικές εγκαταστάσεις.

Και εντάξει, αυτό έχει καλώς. Θα βοηθήσουμε και θα στηρίξουμε τους κτηνοτρόφους μας, αξιοποιώντας την ψηφιακή τεχνολογία και εγκαθιδρύοντας διαδικασίες διαλειτουργικοτήτων, με τις οποίες θα μπορούν να αντλούν τα δικαιολογητικά από τα διαφορετικά μητρώα του δημοσίου. Όμως, εδώ υπάρχει κάτι πολύ σημαντικό. Η νομιμοποίηση αυτών των μονάδων, αυτών των εγκαταστάσεων, έχει σημασία, γιατί θα μπορούν να χρηματοδοτηθούν και να τύχουν ευνοϊκών ρυθμίσεων που προβλέπονται μέσα από το Πρόγραμμα Αγροτικής Ανάπτυξης, αλλά να ευεργετηθούν και από τα πλεονεκτήματα που δίνει η νέα Κοινή Αγροτική Πολιτική.

Άρα, έχουμε λόγους για τους οποίους πιστεύουμε ότι το συγκεκριμένο νομοσχέδιο είναι πολύ σημαντικό, πολύ ουσιαστικό και θα βοηθήσει την κτηνοτροφία της χώρας μας.

Προχωρώ σε δύο διατάξεις που έχουμε καταθέσει. Μία διάταξη πάρα πολύ σημαντική είναι η διάταξη για τους εργάτες γης, όπου με πρωτοβουλία του Υπουργού, του κ. Λιβανού και σε συνεργασία με τον Υπουργό Προστασίας του Πολίτη, τον κ. Θεοδωρικάκο, και τον Υπουργό Μετανάστευσης και Ασύλου, τον κ. Μηταράκη, έρχεται η συγκεκριμένη διάταξη, που δίνεται παράταση της ισχύος του νόμου που ψηφίστηκε τον Μάρτιο του 2021, κατά παρέκκλιση της σχετικής πρόβλεψης του Κώδικα Μετανάστευσης, με την οποία διευκολύνθηκε ιδιαίτερα η διαδικασία μετάκλησης και λειτούργησε η ηλεκτρονική πλατφόρμα.

Συνεπώς, με την ψήφιση της διάταξης άμεσα θα ξεκινήσει ξανά η λειτουργία της ηλεκτρονικής πλατφόρμας και με τη συγκεκριμένη διάταξη δίνεται η δυνατότητα μέχρι τις 31-12-2021, στο τέλος του χρόνου, να γίνουν αιτήσεις από τους ενδιαφερόμενους, για να μπορούν να έρθουν οι εργάτες γης από τρίτες χώρες στην πατρίδα μας, στην Ελλάδα και αυτοί να έχουν μια παραμονή στη χώρα μας που ξεκινά από τριάντα ημέρες, μπορεί να φτάσει έως ενενήντα ημέρες και με τη σχετική αίτηση, μπορεί να δοθεί παράταση και για άλλες ενενήντα ημέρες. Άρα συνολική διάρκεια παραμονής στη χώρα μας εκατόν ογδόντα ημέρες, περίπου έξι μήνες.

Σε σχέση με το άρθρο 2, όπως εξήγησε και ο Υπουργός, αποσύρθηκε για νομοτεχνικούς λόγους, κατόπιν συνεννόησης με τη Γενική Γραμματεία Νομικών και Κοινοβουλευτικών Θεμάτων, προκειμένου να αξιολογηθεί η απόδοση επαγγελματικών δικαιωμάτων σε αποφοίτους και άλλων τμημάτων, πέρα από τα αναφερόμενα στην τροπολογία που είχε κατατεθεί, τα οποία έχουν συγγενές γνωστικό αντικείμενο, ώστε να μελετηθεί εκ νέου και να επανέλθει στο Σώμα σε νέο νομοσχέδιο, με περιεχόμενο στην ίδια κατεύθυνση που ήταν και η τροπολογία που είχε κατατεθεί.

Μια αναφορά στον ΕΛΓΑ. Δύο διατάξεις που αφορούν τον ΕΛΓΑ. Έγινε πολύ μεγάλη συζήτηση για τον ΕΛΓΑ. Η πρώτη είναι αυτή με την οποία γίνεται εναρμόνιση της θητείας του προέδρου με τα υπόλοιπα μέλη του διοικητικού συμβουλίου.

Αξίζει να κάνουμε μία αναφορά στη θητεία του συγκεκριμένου προέδρου, ο οποίος αντιμετώπισε συνθήκες κλιματικής κρίσης που δεν έχουμε ξαναζήσει τα τελευταία σαράντα με πενήντα χρόνια στη χώρα μας.

Επίσης, αξίζει να σημειωθεί ότι με τη διαχείριση η οποία έχει γίνει στον ΕΛΓΑ, έχουμε επιτύχει μέσα στην ίδια χρονιά, όπου υπάρχουν ζημιές και καταστροφές, να αποζημιώνονται οι παραγωγοί, όταν τα προηγούμενα χρόνια ο χρόνος αποζημίωσης των παραγωγών ξεκινούσε από τον ένα χρόνο και μπορεί να έφτανε στους δεκαοκτώ μήνες ή και στα δύο χρόνια ή και περισσότερο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Δίνεται παράταση μέχρι τις 31/12 για να πληρωθούν οι προκαταβολές, για να μπορούμε να έχουμε και τις εκτιμήσεις, έτσι όπως αρμόζει, και μέσα εκεί να προβλέψουμε τις καλλιέργειες, για τις οποίες δεν μπόρεσαν μέχρι τώρα να γίνουν οι ανάλογες εκτιμήσεις από τον ΕΛΓΑ.

Κλείνω, κύριε Πρόεδρε, λέγοντας το εξής: Η Κυβέρνησή μας με σειρά μέτρων έχει στηρίξει στην κυριολεξία την πρωτογενή παραγωγή της χώρας μας. Τα μέτρα αυτά είναι μέτρα φορολογικά -δεν τα αναφέρω ένα, ένα-, είναι μέτρα που αφορούν ενίσχυση λόγω COVID-19, είναι μέτρα που αφορούν αποζημιώσεις σε σχέση με καταστροφές που έχουν γίνει, είναι τα μέτρα που δόθηκαν από τις επιστρεπτέες προκαταβολές, όπου συνολικά στον πρωτογενή τομέα της χώρας έχουν δοθεί πάνω από 900 εκατομμύρια ευρώ, συμπεριλαμβανομένων και των μέτρων για τον COVID-19 και των μέτρων για τις επιστρεπτέες προκαταβολές και την τελευταία παρέμβαση που έγινε πρόσφατα, όπου σε διακόσιες χιλιάδες παραγωγούς θα δοθεί έκπτωση στο πετρέλαιο -που διαχειριζόμαστε την ενεργειακή κρίση- και αφορά πάνω από πενήντα χιλιάδες παραγωγούς της χώρας μας.

Με στοχευμένα, λοιπόν, μέτρα είμαστε δίπλα στους αγρότες, δίπλα στους παραγωγούς και στην πράξη φαίνεται πως τους υποστηρίζουμε.

Επιπλέον, είμαστε στη συγκυρία που συζητείται η Κοινή Αγροτική Πολιτική, το εθνικό μας σχέδιο, όπου εκεί έχουμε μέτρα που στηρίζουν την κτηνοτροφία, για τους λόγους που σας ανέφερα παραπάνω. Η αύξηση που θα δοθεί στην κτηνοτροφία συνολικά από τη νέα Κοινή Αγροτική Πολιτική ξεπερνά τα 100 εκατομμύρια ευρώ, αν συνυπολογίσουμε και την αύξηση η οποία θα δοθεί στα ψυχανθή, στα πρωτεϊνούχα και στα υπόλοιπα κτηνοτροφικά, που βοηθούν να μειώσουμε το κόστος παραγωγής.

Συνεπώς, με στοχευμένα μέτρα και συγκεκριμένα αποδεικνύουμε ότι στηρίζουμε τον κτηνοτροφικό κόσμο της χώρας, την πρωτογενή παραγωγή, για να έχουμε οφέλη στην εθνική μας οικονομία, να πάμε στην ανάκαμψη και την ανάπτυξη, που τόσο πολύ την έχουμε όλοι ανάγκη.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Η Βουλευτής της Νέας Δημοκρατίας κ. Μαρία Κεφάλα ζητεί ολιγοήμερη άδεια για το εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Ομοίως, ο Βουλευτής της Νέας Δημοκρατίας κ. Ανδρέας Πάτσης ζητεί ολιγοήμερη άδεια για το εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Ήθελα να σας παρακαλέσω, αν κάποιος εκ των εισηγητών ή ειδικών αγορητών, θέλει μια πολύ μικρή δευτερολογία, να είναι διάρκειας δύο λεπτών.

**ΟΛΥΜΠΙΑ ΤΕΛΙΓΙΟΡΙΔΟΥ:** Κύριε Πρόεδρε, είκοσι φορές ακούστηκε το όνομά μου.

**ΠΡΟΕΔΡΕΥΩΝ (Αθανάσιος Μπούρας):** Ακούστηκε. Δεν θα ανεβείτε στο Βήμα. Θα μιλήσετε από τη θέση σας.

**ΟΛΥΜΠΙΑ ΤΕΛΙΓΙΟΡΙΔΟΥ:** Ωραία, θα πάρω τον λόγο από εδώ, αλλά είκοσι φορές τουλάχιστον ακούστηκε από την Κοινοβουλευτική Εκπρόσωπο της Νέας Δημοκρατίας «η κ. Τελιγιορίδου». Θα πω, λοιπόν, ότι ακούγοντάς τη ο αγροτικός κόσμος από το πρωί μέχρι το βράδυ χειροκροτεί τη Νέα Δημοκρατία. Αυτό, όμως, συμβαίνει σε έναν φαντασιακό κόσμο και όχι στον δυστοπικό κόσμο που ζούμε, όπου έχουμε αύξηση της ακρίβειας, αύξηση των αγροεφοδίων, αύξηση των ζωοτροφών, αύξηση στο ρεύμα διπλάσια από ό,τι ήταν πέρυσι και μάλιστα με αναδρομική ισχύ στα τιμολόγια από τις αρχές του 2021, αύξηση στο πετρέλαιο κίνησης.

Εδώ, λοιπόν, παρουσιάζεται το μαύρο άσπρο και έρχεται να μας πει ότι χαιρετίζει την πολύ μεγάλη ενέργεια της Κυβέρνησης της Νέας Δημοκρατίας να δώσει 250 ευρώ στους συνταξιούχους αγρότες, όταν η Νέα Δημοκρατία την δέκατη τρίτη σύνταξη, που ήταν ολόκληρη σύνταξη, που έδωσε η κυβέρνηση του ΣΥΡΙΖΑ την αποκαλούσε ψίχουλα. Και είναι πολύ μεγάλο αυτό το ποσό και μάλιστα δίνεται σε οκτακόσιες τριάντα χιλιάδες συνταξιούχους από τα δυόμισι εκατομμύρια των συνταξιούχων. ένα εκατομμύριο εφτακόσιες χιλιάδες συνταξιούχοι δεν θα πάρουν ούτε αυτά τα λεφτά. Και έρχεται και λέει ότι εμείς κάνουμε πολιτική για τους εργαζόμενους. Τους δώσατε 50 λεπτά, ένα κουλουράκι και τους κάνετε πλούσιους! Και βάλαμε –λέει- στον ΕΛΓΑ χρήματα. Πού βρήκατε τα χρήματα για να τα βάλετε στον ΕΛΓΑ; Από τα 37 δισεκατομμύρια που σας αφήσαμε μαξιλάρι και όχι από τα άδεια ταμεία που είχατε αφήσει εσείς στη δική μας κυβέρνηση το 2015.

Θα έλεγα στην Κοινοβουλευτική Εκπρόσωπο όσον αφορά το συγκεκριμένο νομοσχέδιο, επειδή τα ίδια έλεγε και για τον ν.4711/2020 που έφερε εδώ με τον κ. Βορίδη, να κρατήσει τη σημερινή της ομιλία γιατί πολύ σύντομα θα αναθεωρήσει και αυτόν τον νόμο που έρχεται ως αναθεώρηση του προηγούμενου, για να μην κουράζεται να γράφει από την αρχή.

Αβάσιμα και αδύναμα στοιχεία και άρθρα σε αυτό το νομοσχέδιο! Θα τα βρούμε μπροστά μας και εμείς και οι κτηνοτρόφοι. Δεν είναι πανάκεια. Έχουμε επισημάνει τα προβληματικά στοιχεία και ακούμε ως απάντηση από τον Υφυπουργό από κ. Κεδίκογλου ότι δεν υπάρχει πρόβλημα των αποστάσεων των κτηνοτροφικών με τα σφαγεία γιατί αυτό –λέει- θα είναι κάτι θετικό, γιατί δεν θα στρεσάρονται τα ζώα να μετακινούνται. Δηλαδή τα σφαγεία θα είναι ατομικά για μία κτηνοτροφική μονάδα;

Λέει η Κοινοβουλευτική Εκπρόσωπος: Το ζήτημα για τα διαχειριστικά σχέδια απόσχισης είναι κάτι που καθυστέρησε ο ΣΥΡΙΖΑ. Και έρχεται και ο κ. Κεδίκογλου να μας πει το ιστορικό και τις ευθύνες. Καλό το παραμύθι σας, αλλά του λείπει ο δράκος. Και ο δράκος είναι οι γαλάζιοι περιφερειάρχες που το υπονόμευαν και αυτή τη στιγμή αντιμετωπίζετε κι εσείς το ίδιο πρόβλημα. Εγώ χαιρέτισα αυτό που είπατε ότι εάν δεν συνετιστούν την παράταση που δίνετε θα πάρετε στο Υπουργείο. Μην παρουσιάζετε, όμως, ότι ο ΣΥΡΙΖΑ δεν ήθελε να τα κάνει. Δικά σας στελέχη ήταν αυτά που δημιουργούσαν το πρόβλημα.

Πάρα πολλά θέματα σε αυτό το νομοσχέδιο παραπέμπονται στο μέλλον. Εδώ μας λέει η Κοινοβουλευτική Εκπρόσωπος: Πού είδατε ότι στην καθετοποίηση της παραγωγής όπου επιτρέπεται η δημιουργία επιχειρήσεων επεξεργασίας ζωικών προϊόντων, δεν προβλέπονται οι συνεταιρισμοί και οι μονάδες παραγωγών; Και ανταπαντώ: Πού είδε ότι προβλέπονται; Το νομοσχέδιο είναι ξεκάθαρο. Μιλάει για δημιουργία επιχειρήσεων από τον φορέα της κτηνοτροφικής επιχείρησης. Να μας πει η ίδια πού βλέπει τους συνεταιρισμούς και τις ομάδες παραγωγών και τους οικοτέχνες.

Και ένα τελευταίο για τον κ. Καρασμάνη ο οποίος ούτε λίγο ούτε πολύ μας είπε ότι με δικές τους ενέργειες επί Νέας Δημοκρατίας καταφέραμε η χώρα να πάρει πίσω τα 446 εκατομμύρια από τους βοσκότοπους. Είναι αλήθεια ότι από τη Νέα Δημοκρατία το 2014 έγινε προσφυγή για αυτές τις παρακρατήσεις. Δεν δικαιώθηκε όμως. Τα αποτελέσματα των προσφυγών 1192 του 2015 και 417 του 2016 που έγιναν επί κυβέρνησης της Νέας Δημοκρατίας ήταν εις βάρος της χώρας. Οι αναιρέσεις σε αυτή την πρωτόδικη απόφαση του Ευρωπαϊκού Δικαστηρίου έγιναν από την κυβέρνηση του ΣΥΡΙΖΑ. Δεν μπορούμε να αμφισβητούμε την πραγματικότητα.

**ΠΡΟΕΔΡΕΥΩΝ (Αθανάσιος Μπούρας):** Γίνατε κατανοητή.

**ΟΛΥΜΠΙΑ ΤΕΛΙΓΙΟΡΙΔΟΥ:** Τελειώνω και σας ευχαριστώ, κύριε Πρόεδρε, αλλά μπήκαν πάρα πολλά θέματα.

Εδώ έχουμε αρνητές της πραγματικότητας πέρα από τους αρνητές των εμβολιασμών. Εδώ έγινε με νομικά επιχειρήματα που δώσαμε αφού αλλάξαμε τον κανονισμό…

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μην προχωρείτε άλλο.

**ΟΛΥΜΠΙΑ ΤΕΛΙΓΙΟΡΙΔΟΥ:** Με νομικά επιχειρήματα πήγε η χώρα την αναίρεση στο Ευρωπαϊκό Δικαστήριο σε συνεργασία με την Ισπανία και πήραμε τα 446 εκατομμύρια πίσω, τα οποία δεν τα αποδίδετε στους κτηνοτρόφους.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει και ο κ. Πάνας για δύο λεπτά.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, μπορώ να έχω κι εγώ τον λόγο;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, στο τέλος θα κλείσετε εσείς τη συνεδρίαση για να μην ανοίξουμε ένα κύκλο ερωτήσεων-απαντήσεων. Θα πάρει τον λόγο όποιος εκ των εισηγητών θέλει και θα κλείσετε εσείς όλη αυτή τη διαδικασία.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Δεν θα σας απασχολήσω πάρα πολύ ώρα. Θέλω να πω δυο πράγματα. Πρώτα απ’ όλα βάλαμε ένα πλαίσιο συνολικά σε ό,τι αφορά το κομμάτι της αγροτικής πολιτικής στη χώρα και θεωρούμε ότι αυτή τη στιγμή αυτό είναι σημαντικό, αλλά πρέπει να δούμε από εδώ και πέρα.

Σε ό,τι αφορά το νομοσχέδιο θα ψηφίσουμε ναι επί της αρχής, γιατί κρατάμε τα θετικά στοιχεία του νομοσχεδίου και αυτά τα οποία μπορούν να προσδώσουν έναν χαρακτήρα στο κομμάτι των κτηνοτροφικών εγκαταστάσεων διαφορετικό και διευκόλυνσης.

Σε ό,τι αφορά το κομμάτι των τροπολογιών η απασχόληση των εργατών γης των τρίτων χωρών είναι ένα θέμα το οποίο εγώ, τουλάχιστον, προσωπικά το έχω βάλει εδώ και έναν χρόνο. Άρα είμαστε υπέρ της συγκεκριμένης τροπολογίας και συμφωνώ απόλυτα με τον Υπουργό ότι αυτό πλέον πρέπει να πάρει συγκεκριμένη βάση και να υπάρξει νομικό πλαίσιο που θα καθιστά συγκεκριμένα δεδομένα σε ό,τι αφορά την απασχόληση των εργατών γης των τρίτων χωρών.

Και στην τροπολογία 1142 θα ψηφίσουμε «παρών».

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ορίστε, κύριε Αντωνιάδη, έχετε κι εσείς τον λόγο.

**ΙΩΑΝΝΗΣ ΑΝΤΩΝΙΑΔΗΣ:** Δύο φράσεις μόνο. Κατ’ αρχάς, σήμερα ο ΣΥΡΙΖΑ για πολλοστή φορά αποδεικνύει και επιβεβαιώνει ότι έχει πάρε, διαζύγιο με την πραγματικότητα και την πραγματική ζωή και το δεύτερο, βαδίζει πάνω στις ράγες ενός δόγματος, ναι στο τίποτα!

**ΠΡΟΕΔΡΕΥΩΝ (Αθανάσιος Μπούρας):** Ο κ. Μπούμπας έχει τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν θα μακρηγορήσω, κύριε Πρόεδρε.

Ακούστε να δείτε, όσο και αν θέλουμε να χρυσώσουμε το χάπι ή να ωραιοποιήσουμε το συγκεκριμένο νομοσχέδιο, εμείς ως Ελληνική Λύση συναινούμε στα άρθρα που αφορούν τα αυθαίρετα κτίσματα, διότι αυτό δεν μπορεί να αποτελεί βρόγχο για τους κτηνοτρόφους. Τι πρέπει να γίνει με τα αυθαίρετα για να τελειώνουμε.

Στο δεύτερο κομμάτι παρά τις καθυστερήσεις, στο άρθρο 14 συναινούμε σε ό,τι αφορά τα διαχειριστικά σχέδια βελτίωσης που αφορούν τις βοσκήσιμες γαίες. Εκεί θα πούμε για τις γαίες επιτέλους να ολοκληρωθούν και οι δασικοί χάρτες, να ξέρουν το εθνικό τους κεφάλαιο, γιατί τα βοσκοτόπια αποτελούν μία εθνική παρακαταθήκη και ένα εθνικό κεφάλαιο.

Επίσης, θα πούμε ναι στο άρθρο 16 που αφορά τις αποζημιώσεις για τους αγρότες από την βαρυχειμωνιά της άνοιξης του 2021, παρά τις καθυστερήσεις, αλλά δεν μπορούμε να στερήσουμε σε αυτούς τους ανθρώπους αυτά τα χρήματα έστω και την προκαταβολή του 40% για να επουλωθούν οι πληγές.

Αλλά επί της ουσίας θα πούμε «παρών» στο νομοσχέδιο, διότι ευελπιστούμε ως Ελληνική Λύση, κύριοι του Υπουργείου, να φέρετε επιτέλους ένα νομοσχέδιο το οποίο θα αφορά επί της ουσίας τον αγροτικό κτηνοτροφικό τομέα βάζοντας τομές και αλλάζοντας άρδην την εικόνα στον πρωτογενή τομέα της χώρας.

Εννοώ, δηλαδή, φορολογικές ελαφρύνσεις σε ό,τι αφορά τον φόρο εισοδήματος που εκτινάχτηκε κάποια στιγμή στο 45%, όχι στη φορολόγηση και δη στην υπερφορολόγηση των κοινοτικών ενισχύσεων, να εκπίπτουν οι καλύψεις και οι ασφαλιστικές εισφορές των αγροτών από τα έξοδα για να μπορούν οι άνθρωποι να καλύψουν και τον ασφαλιστικό τους φορέα, να δώσετε κίνητρα με ειδικό νομοθετικό πλαίσιο για τους μικρούς ευέλικτους συνεταιρισμούς. Για αυτό που σας είπε ο ΣΥΡΙΖΑ έχει απόλυτο δίκαιο. Δεν τους προωθείτε τους συνεταιρισμούς, χώρια του ότι όντως τα βοσκοτόπια μας είχαν κατηγορήσει ότι δεν εφαρμόσαμε το Ενωσιακό Δίκαιο και υπήρχε δικαίωση μετά το 2016 στα ευρωπαϊκά δικαστήρια για να επιστραφούν αυτά τα χρήματα για τα βοσκοτόπια.

Σε ό,τι αφορά, λοιπόν, όλα αυτά θα πρέπει, επιτέλους, τον αγρότη και τον κτηνοτρόφο να τον βοηθήσουμε με ουσιαστικές τομές.

Και στο θέμα των επιχειρήσεων της κτηνοτροφίας -θα το πω ξανά- οι μελέτες λένε ότι πίσω από την κτηνοτροφία σχετίζονται δεκαπέντε χιλιάδες επιχειρήσεις –αντιλαμβάνεστε- προμηθευτές, διακινητές, συσκευασία. Πίσω από μια οικοδομή είναι διακόσια πενήντα επαγγέλματα. Πίσω από την κτηνοτροφία είναι δεκαπέντε χιλιάδες επιχειρήσεις.

Σε αυτό που είπε ο αξιότιμος Υπουργός, ο κ. Κεδίκογλου, για το πόσες κτηνοτροφικές επιχειρήσεις υπάρχουν εν Ελλάδι, το τοπίο είναι θολό και ένα πράγμα θα επαναλάβουμε και πρέπει να σας προβληματίσει, κύριοι. Από το 2014 μέχρι τώρα έκλεισαν τριάντα μία χιλιάδες κτηνοτροφικές επιχειρήσεις.

Είχαμε, κύριε Υπουργέ και κύριε Υφυπουργέ, εκατόν εννέα- εκατόν δέκα χιλιάδες. Είμαστε περίπου στις εξήντα εννιά με εβδομήντα χιλιάδες αυτή τη στιγμή. Ότι υπάρχει ένα πολύ μεγάλο ποσοστό που δεν έχουν νόμιμες άδειες αυτό είναι μια αλήθεια. Όμως, συνεχώς έχουν πάρει την κατιούσα και συρρικνώνονται. Αυτό πρέπει να μας προβληματίσει και τα 2 δισεκατομμύρια ευρώ που δαπανούμε ως εισαγωγές στα ζωοκομικά προϊόντα όπου μόνο το 30% καλύπτουμε.

Άρα, θέλουμε φορολογικά κίνητρα, ειδική αντιμετώπιση για τους συνεταιρισμούς κυρίως τους μικρούς τους ευέλικτους, για να μπορούμε να έχουμε και πρότυπα αγροτικά και κτηνοτροφικά πλέον πάρκα.

Και μας μπαίνουν κάποια ερωτήματα και για αυτό δεν μπορούμε να ψηφίσουμε υπέρ του νομοσχεδίου όπως, για παράδειγμα, στο άρθρο 8 αν μπορεί να αυξήσει το ζωικό του κεφάλαιο ο κτηνοτρόφος. Δεν έχουμε δει ξεκάθαρη απάντηση σε αυτό. Υπάρχουν και πολλές άλλες ασάφειες.

Μόνο οι εγκαταστάσεις δεν είναι η πανάκεια. Κάντε τομές, επιτέλους, για να μπορέσουν οι αγρότες και οι κτηνοτρόφοι να συνέλθουν.

Και, εν κατακλείδι, αυτό με το αγροτικό πετρέλαιο που λέει η Κυβέρνηση ότι θα το χρηματοδοτήσει βάζει έναν αστερίσκο. Πάει μόνο για τα συνεταιριζόμενα μέλη. Η πληθώρα των αγροτών που δεν είναι μέλη των συνεταιρισμών δεν θα πάρουν βοήθεια για το αγροτικό πετρέλαιο; Από τον Νομό Σερρών είμαι. Είναι καθαρά αγροτικός και κτηνοτροφικός νομός. Μπαίνει το ερώτημα. Πρέπει να το πείτε στους αγρότες.

Και εν πάση περιπτώσει πρέπει, επιτέλους, να σκύψουμε στα προβλήματά τους και σε ό,τι αφορά το ηλεκτρικό ρεύμα, μην τρέφουν αυταπάτες.

Η ιδιωτικοποίηση της ΔΕΗ, διότι το 1950 η ΔΕΗ για αυτό έγινε, για να εξαγοράσει τετρακόσιες εταιρείες, κύριε Χατζηδάκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε. Πηγαίνετε από το ένα θέμα στο άλλο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν πρόκειται να φθηνύνει το ηλεκτρικό ρεύμα.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ και εγώ.

**ΠΡΟΕΔΡΕΥΩΝ (Αθανάσιος Μπούρας):** Κλείνουμε τις παρεμβάσεις των ειδικών αγορητών και των εισηγητών με τον κ. Λαμπρούλη.

Ορίστε,κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε. Θα είμαι σύντομος.

Ξεκινώντας από το νομοσχέδιο τοποθετηθήκαμε και στη σημερινή συνεδρίαση αλλά και στις επιτροπές. Απέναντι, βέβαια, στις αιτιάσεις του Υπουργού ότι δεν έχουμε προτάσεις -δεν αφορά το κόμμα μας μόνο, γενικότερα την Αντιπολίτευση- καταθέσαμε και στην επιτροπή και σήμερα στη συζήτηση μια σειρά από προτάσεις. Προφανώς η Κυβέρνηση δεν τις βρίσκει ότι είναι στην κατεύθυνση που η ίδια θέλει να προωθήσει τα μέτρα που προωθεί.

Οι προτάσεις που προτείναμε σε ό,τι αφορά το νομοσχέδιο κινούνταν στην κατεύθυνση του πώς θα βοηθήσουν και θα απαλύνουν τα μέτρα και τις πολιτικές που έχουν συσσωρεύσει τα τεράστια προβλήματα στους αγρότες και τους κτηνοτρόφους διαχρονικά αλλά και τα τελευταία χρόνια. Και ακριβώς σε αυτή την κατεύθυνση ακουμπάνε και οι τρεις τροπολογίες, τις οποίες τις απέρριψε το Υπουργείο, που έχουν να κάνουν όντως με μέτρα τα οποία, αν ψηφιστούν, εάν θεσπίζονταν, θα μπορούσαν άμεσα να φέρουν αποτελέσματα.

Και μιλάω για τον ΦΠΑ, τον μηδενικό ΦΠΑ, όπως προτείναμε, στα αγροτικά εφόδια, τα εργαλεία και τις ζωοτροφές, που είναι μέτρο που και τη ρευστότητα θα ενισχύσει των κτηνοτρόφων και των γεωργών που δυσκολεύονται να επιβιώσουν.

Η δεύτερη τροπολογία, αφορούσε την επιδότηση και την κατάργηση της ρήτρας αναπροσαρμογής στο αγροτικό ρεύμα, σημαντικό που έχει εκτινάξει με τις ανατιμήσεις του ρεύματος το κόστος παραγωγής.

Και, φυσικά, τον ειδικό φόρο κατανάλωσης στο πετρέλαιο, την επιστροφή του δηλαδή, του συνόλου όμως και για το σύνολο των αγροτών, είτε είναι συνεταιριζόμενοι είτε νέοι, γιατί οι υπόλοιπες διακόσιες τόσες χιλιάδες -γιατί ακούσαμε και νούμερα λοιπόν- από τις εκατόν εξήντα-εβδομήντα χιλιάδες που θα ευνοηθούν από την υποτιθέμενη τέλος πάντων ρύθμιση -ψίχουλα λέμε εμείς- τα 50 εκατομμύρια οι υπόλοιπες διακόσιες τόσες χιλιάδες τι είναι; Παιδιά ενός κατώτερου θεού; Δεν καίνε πετρέλαιο τα τρακτέρ τους;

Κλείνω με την τροπολογία 1141, το ένα άρθρο που απέμεινε για τους εργάτες γης τρίτων χωρών. Εμείς θέλουμε να βάλουμε το ζήτημα εδώ για το χαράτσι των 100 ευρώ που επιβαρύνει υπέρμετρα τους βιοπαλαιστές αγρότες που φέρνουν μετακλητούς εργάτες γης. Οι περισσότεροι αγρότες -το γνωρίζετε- χρησιμοποιούν εποχικούς εργάτες. Έχουν, όμως, μικρές ή μικρομεσαίες μάλλον εκμεταλλεύσεις και, κατά τη γνώμη μας, αυτό το χαράτσι θα πρέπει να καταργηθεί για αυτόν τον κόσμο.

Και, φυσικά, βάζουμε και τα ζητήματα της υγειονομικής κάλυψης όλων αυτών των εργατών που έρχονται από το εξωτερικό και με αφορμή, αν θέλετε, και την εξέλιξη της πανδημίας, ζητήματα, δηλαδή, που έχουν να κάνουν όχι μόνο με την πρόληψη, δηλαδή τεστ COVID, πάει λέγοντας, τα οποία θα πρέπει να καλύπτονται από το κράτος και τα λοιπά, αλλά και τον εμβολιασμό αυτών των ανθρώπων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, κύριε Κεδίκογλου, δίνω τον λόγο σε εσάς για να κλείσετε όλη τη σημερινή διαδικασία.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ελπίζω να κλείσω ενωτικά, διότι, όπως διαπίστωσα, όλοι πονάμε τον πρωτογενή τομέα. Το γραφείο μου είναι πάντα ανοιχτό να δούμε τι μπορούμε να κάνουμε καλύτερα.

Δεν μπορείτε, όμως, να αμφισβητήσετε ότι αυτό το νομοσχέδιο ανοίγει την πόρτα σε εκατό χιλιάδες κτηνοτρόφους, ώστε να μπουν μέσα σε κοινοτικά προγράμματα. Αφήστε όλα τα άλλα άκρη. Δεν θέλετε να εξελιχθούν αυτοί οι άνθρωποι; Δεν θέλετε να μπορέσουν να αναπτυχθούν; Μένω μόνο σε αυτό.

Για όλα τα άλλα το γραφείο μου είναι ανοικτό να τα συζητήσουμε. Ελάτε να δούμε, γιατί απ’ όλους το πιστεύω ειλικρινά πως η κάθε κριτική ήταν καλόπιστη. Την κ. Τελιγιορίδου τη γνωρίζω καλά. Το ΚΚΕ, γνωρίζω καλά πόσο πονάει τον πρωτογενή τομέα. Το ΚΙΝΑΛ έκανε καλόπιστη κριτική και η Ελληνική Λύση και το ΜέΡΑ25.

Πιστεύω ότι όλοι έχουμε ένα κοινό αγώνα. Ο πρωτογενής τομέας δεν έχει χρώμα. Πρέπει να δούμε ποιες είναι οι καλύτερες λύσεις. Όμως, επί της ουσίας αυτό το νομοσχέδιο δίνει τη δυνατότητα σε εκατό χιλιάδες κτηνοτρόφους να μπουν σε κοινοτικά προγράμματα. Αυτή είναι η ουσία. Ελπίζω να συμφωνήσετε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις».

Εισερχόμαστε στην ψήφιση επί της αρχής, των άρθρων και των τροπολογιών και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, δεκαεπτά άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1141/37 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. Τροπ. 1142/38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Αγροτικής Ανάπτυξης και Τροφίμων: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 585α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 22.28΄ λύεται η συνεδρίαση για αύριο, ημέρα Παρασκευή 26 Νοεμβρίου 2021 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**